
1. 


Ar fi putut părea că se uită la mare, înspre linia înceţoșată 
unde apa cenușie întâlnește cerul plumburiu. Vântul sărat care 
izbea valurile de țărm îi flutura o șuviţă din părul uscat, făcând-o 
să-i cadă pe obraz. Dar ea nu simţea nimic; stătea nemișcată, 
fără expresie pe fața palidă și umflată, cu ochii negri larg 
deschişi. Aproape de țărm, un stol de pescăruși se ciorovăia 
pentru un banc de pești. Una dintre păsări s-a apropiat, planând 
deasupra siluetei împietrite de pe marginea stâncii, apoi s-a 
întors la încăierarea zgomotoasă. Departe în larg, un cargobot 
cu destinaţia Norvegia mânjea cu roșu linia orizontului. Un alt 
pescăruș a zburat aproape de femeie, atras de unduirea părului 
ei în vânt. Câteva momente mai târziu, întreg stolul, obosit de 
încăierare, a început să-i dea târcoale. În cele din urmă, unul 
dintre pescăruși i s-a așezat pe umăr, parodiind în mod grotesc 
papagalul lui Long John Silvert. Și totuși, nicio mișcare. 
Inălțându-și capul, pescărușul s-a uitat de jur împrejur ca un 
școlar vinovat, temându-se să nu fie văzut, apoi și-a înfipt 
hotărât ciocul în urechea femeii. 

e 

Cu greu se putea spune că diminețile de duminică ar fi avut 
ceva sfânt pentru detectivul inspector-șef Alan Banks. La 
biserică nu mergea, iar uneori se trezea cu o mahmureală atât 
de groaznică, încât nu se putea nici mișca, nici vorbi fără durere. 
Cu o seară înainte se uitase la Dalia Neagră pe DVD și își udase 
pizza funghi reîncălzită cu două pahare din cel mai bun cabernet 
chilian pe care-l găsise la Tesco. Aprecia însă, ca toată lumea, o 
oră sau două de liniște, în care să stea tolănit cu ziarele alături. 
Plănuia ca după-amiază să-și sune mama ca s-o felicite de Ziua 
Mamei, apoi s-asculte Șostakovici în interpretarea unui cvartet 
de coarde, achiziţie recentă de pe iTunes, și să citească mai 
departe din Epoca postbelică a lui Tony Judt. Își dăduse seama 
că, de la o vreme, citea tot mai puţină ficţiune; simțea o nevoie 
presantă să înţeleagă, dintr-o perspectivă diferită, lumea în care 


1 Personaj al romanului Comoara din insulă de Robert Louis Stevenson. 


crescuse. Romanele erau bune să reconstituie aerul epocii, dar 
el avea nevoie de fapte și de interpretări, de un tablou general. 

In acea duminică, a treia din martie, n-avea să aibă parte de 
un asemenea lux. Totul începuse destul de inocent, cum se 
întâmplă de cele mai multe ori cu astfel de înșiruiri de 
evenimente, pe la opt și jumătate, cu un telefon de la comisarul 
Kevin Templeton, care era de serviciu în week-end pe Secţia 
infracţiuni Majore din Regiunea de Vest. 

— Șefu', sunt eu, comisarul Templeton. 

Banks a simţit că-l apucă greața. Nu-l plăcea pe Templeton, și 
se gândea că va fi foarte fericit să-l vadă odată transferat. Erau 
momente în care punea totul pe seama faptului că Templeton îi 
semăna prea tare, dar parcă mai era ceva. Templeton nu avea 
doar un stil direct, pur și simplu călca în picioare sentimentele 
prea multor oameni și, mai rău, asta părea să-i facă plăcere. 

— Ce e? a mormăit Banks. Ar fi bine să fie important. 

— Da, domnule, este. O să vă placă. 

Banks depistase niște urme de entuziasm lingușitor în tonul 
lui Templeton. După ultima lor dispută, tânărul comisar 
încercase să se facă plăcut în multe feluri, dar respectul ăsta 
fals și răsuflat aducea prea mult cu Uriah Heep? ca să-i poată 
plăcea lui Banks. 

— De ce nu-mi spui direct? a întrebat Banks. E cazul să mă 
îmbrac? 

Și-a îndepărtat telefonul de ureche în timp ce Templeton a 
izbucnit în râs. 

— Cred c-ar trebui să vă îmbrăcaţi, domnule, și să veniţi la 
Taylor's Yard cât de repede puteţi. 

Banks știa că Taylor's Yard era unul dintre pasajele înguste 
care duceau spre Labirint, o zonă întortocheată prin partea de 
sud a centrului orașului, în spatele pieţei Eastvale. | se spunea 
yard nu pentru că ar fi semănat măcar vreun pic cu o piaţă sau 
grădină, ci pentru că vreun deștept remarcase odată că nu era 
mai lat de un yard. 

— Și ce-o să găsesc acolo? a întrebat. 

— Cadavrul unei tinere, a spus Templeton. L-am cercetat eu 
însumi. De fapt, sunt aici chiar acum. 

— Sper că n-ai... 


? Personaj umil și fals din David Copperfield de Charles Dickens. 


— N-am atins nimic, domnule. lar noi doi, sergentul Forsythe 
și cu mine, am izolat zona și am trimis după doctor. 

— Foarte bine, a spus Banks, lăsând jos rebusul din Sunday 
Times pe care abia îl începuse și privind cu jind la cana de cafea 
neagră încă aburindă. Pe șefa ai sunat-o? 

— Nu încă, domnule. M-am gândit c-ar fi mai bine s-aștept 
până aruncaţi dumneavoastră o privire. N-avea sens să ard 
etapele. 

— În regulă, a spus Banks. 

Cel mai probabil, inspectorul-șef Catherine Gervaise lenevea 
după o noapte târzie petrecută la Opera de Nord din Leeds, 
urmărind Orfeo. Banks văzuse spectacolul joi, împreună cu fiica 
sa, Tracy, și-i plăcuse foarte mult. Nu era sigur că același lucru 
era valabil și pentru Tracy. Părea să se fi închis în ea în ultima 
vreme. 

— Ajung într-o jumătate de oră, a spus. Maximum trei sferturi. 
Sună-i și pe inspectorul Cabbot și pe comisarul Hatchley. Și 
cheamă.-l și pe sergentul Jackman. 

— Inspectorul Cabbot e încă detașat în Regiunea de Est, 
domnule. 

— Evident. La naiba. 

Dacă într-adevăr era vorba de crimă, Banks ar fi apreciat 
ajutorul lui Annie. Poate că pe plan personal mai aveau 
probleme, dar asta nu însemna că nu lucrau bine ca echipă. 

Banks a urcat la etaj, a făcut un duș și s-a îmbrăcat rapid, 
apoi s-a întors în bucătărie și și-a umplut termosul cu cafea 
pentru drum, având grijă să-i pună bine capacul. Nu o dată 
avusese parte de incidente neplăcute cu termosurile de cafea. A 
închis toate aparatele din casă, a încuiat și a pornit spre mașină. 

Conducea Porsche-ul fratelui său. Deși încă nu se simţea 
tocmai în largul lui într-o mașină atât de luxoasă, de la o zi la 
alta îi plăcea mai tare. Nu cu mult timp în urmă se gândise să i-o 
ofere fiului său, Brian, sau lui Tracy, și încă nu renunţase 
complet la idee. Problema era că nu voia ca vreunul din ei să se 
simtă lăsat deoparte sau iubit mai puţin, așa că alegerea era 
dificilă. Formaţia în care cânta Brian își schimbase de curând 
componenţa și repetau cu muzicieni noi. Tracy fusese 
dezamăgită de rezultatele obţinute la examene, ceea ce nu se 
putea spune și despre Banks, așa că-și petrecea timpul lucrând 
într-o librărie din Leeds și împărțind o casă în Headingley cu 


niște foste colege de facultate. Deci cine merita un Porsche? În 
două nu putea să-l taie. 

Când Banks a ieșit afară, și-a dat seama că se făcuse răcoare 
și bătea vântul, așa că s-a întors și și-a schimbat jacheta sport 
cu geaca de piele. Dacă avea să bântuie pe aleile lăturalnice din 
Eastvale în timp ce ofițerii care investigau locul crimei, 
fotograful și legistul își vedeau de-ale lor, măcar să-i fie cald. S-a 
urcat în mașină, a pornit motorul și s-a îndreptat spre Gratly, pe 
deal în jos în Helmthorpe și apoi spre Eastvale. Și-a lăsat iPod-ul 
pe shuffle, conectat la adaptorul din mașină, și din boxe s-a 
auzit „All She Wrote” al lui Ray Davies, un cântec care-i plăcea 
în mod special, mai ales partea despre barmaniţa din Australia. 
Numai bun pentru un drum spre locul unei crime duminica 
dimineaţa, s-a gândit; numai bun. 

e 

Gilbert Downie nu se prea dădea în vânt să plimbe câinele. O 
făcea, dar era o corvoadă. Toată povestea asta cu câinele 
fusese genul de decizie de familie care luase o turnură proastă. 
Fiica lui, Kylie, își dorise un căţeluș, și de când împlinise opt ani 
numai despre asta vorbea. În cele din urmă, Gilbert și Brenda 
cedaseră și-i cumpăraseră unul de ziua ei, deși Brenda nu avea 
o simpatie deosebită pentru câini, ba chiar o făceau să strănute 
din când în când. Câţiva ani mai târziu, Kylie își pierduse 
interesul și trecuse la băieți și muzică pop, așa că acum era 
treaba lui Gilbert să aibă grijă de Hagrid. 

În acea duminică dimineaţă vremea părea extrem de 
neplăcută, dar Gilbert știa că nu e cazul să se plângă. Cel puţin 
Hagrid îi oferea o scuză numai bună să iasă din casă în timp ce 
Brenda și Kylie, acum în vârstă de paisprezece ani, își vedeau de 
obișnuita conversaţie duminicală, unde fusese și de ce stătuse 
atât de mult sâmbătă seara. In apropiere de sat nu erau zone 
bune pentru plimbare, sau cel puţin nu unele de care să nu se fi 
săturat de moarte, și pentru că-i plăcea marea a condus pe 
distanța relativ mică până la țărm. O porţiune mohorâtă și 
pustie, dar îi plăcea. Şi avea să fie toată numai a lui. Din ce în ce 
mai des în ultima vreme prefera să fie singur, în compania 
propriilor gânduri. Se întreba dacă are vreo legătură cu 
îmbătrânirea, dar avea numai patruzeci și șase de ani. Cu greu 
ar fi putut fi considerat bătrân de altcineva în afară de Kylie și 
de prietenii ei pierde-vară. 


Gilbert și-a ridicat gulerul jachetei, tremurând în bătaia 
vântului umed. larba era încă alunecoasă după rafala de mai 
devreme. Pe Hagrid nu părea să-l deranjeze. Numaidecât a 
început să amușine peticele de iarbă și arbuștii, în timp ce 
Gilbert venea în spatele lui cu mâinile în buzunare, privind în 
larg spre marea agitată și întrebându-se cum trebuie să fi fost 
viața pe vapoarele vânătorilor de balene care plecau din Whitby. 
Echipajele erau pe mare câteva luni pe an, timp în care femeile 
așteptau acasă, plimbându-se în fiecare zi pe West Cliff și 
căutând în zare semnele ambarcaţiunilor, sperând să vadă osul 
de balenă prins de catarg, semn că toată lumea era în 
siguranţă. 

Apoi Gilbert a observat o siluetă care stătea pe marginea unei 
stânci. Hagrid, mereu sociabil, a luat-o la goană spre ea. Chestia 
ciudată, cel puţin după părerea lui Gilbert, era că silueta avea 
un pescăruș pe fiecare umăr. Scena îi amintea de o bătrână pe 
care o văzuse odată pe o bancă în parc, acoperită de porumbeii 
pe care-i hrănea. Când Hagrid s-a apropiat suficient de mult și a 
lătrat, pescărușii și-au luat zborul spre mare, lăsând să se 
înțeleagă din rotații și din privirile aruncate înapoi că făceau 
asta numai temporar. Gilbert și-a imaginat că ţipau batjocoritor, 
pentru că animalele terestre, ca el și Hagrid, nu-i puteau urma 
acolo unde zburaseră. 

Hagrid își pierduse interesul și se îndreptase spre niște tufișuri 
departe de potecă, unde probabil mirosise un iepure, iar Gilbert 
s-a apropiat de figura imobilă să vadă dacă-i poate fi de ajutor în 
vreun fel. Și-a dat seama că era o femeie. Cel puţin, felul în care 
era așezată și părul care i se încâlcise peste guler dădeau de 
înţeles că ar fi o femeie. A strigat, dar nu i-a răspuns nimeni. 
Apoi și-a dat seama că era așezată într-un scaun cu rotile, 
înfășurată într-o pătură, cu capul sprijinit de ceva. Poate că nu 
se putea mișca? Nu era nimic neobișnuit la vederea unei femei 
într-un scaun cu rotile în zona Larborough Head - azilul nu era 
departe, iar rudele care veneau ocazional în vizită își duceau 
părinţii la plimbare pe coastă - dar ce Dumnezeu făcea acolo de 
una singură, mai ales de Ziua Mamei, abandonată într-o poziţie 
atât de riscantă? Scaunul n-avea nevoie de prea mult ca să se 
răstoarne în prăpastie, era suficientă o schimbare a vântului. 
Unde naiba era asistenta ei sau ruda care o adusese aici? 


Când a ajuns în dreptul ei, pe Gilbert l-au șocat, aproape 
simultan, două lucruri la fel de ciudate. Primul, zgârieturile din 
jurul urechilor, fără urme de sânge, pe care le-a observat pentru 
că s-a apropiat de ea din spate. Apoi, când a trecut în faţă, a 
observat al doilea lucru: jumătatea de sus a corpului, inclusiv 
pătura, de la gât și până la șolduri, erau scăldate în sânge. 
Inainte să o privească în ochi, a știut că era moartă. 

Incercând să-și controleze gustul amar, de fiere, care-i urcase 
cu viteză în gât, Gilbert l-a fluierat pe Hagrid și a început să 
alerge înapoi spre mașină. Ştia, din experienţă, că mobilul n- 
avea semnal în zonă și că trebuia să conducă vreo câţiva 
kilometri înainte să sune la poliție. Nu voia s-o lase acolo s-o 
ciugulească pescărușii, dar ce altceva putea face? Parcă citindu- 
i gândurile, doi dintre pescărușii mai curajoși s-au și aruncat 
asupra siluetei de îndată ce Gilbert s-a întors cu spatele și a 
luat-o la fugă. 

e 

Banks și-a oprit iPod-ul și l-a băgat în buzunar chiar când Tom 
Waits cânta „Low Down”. A ieșit din Porsche-ul încălzit în vântul 
rece care acum părea să bată tocmai în direcția lui. Piaţa 
centrală a orașului era plină de localnici în haine de duminică 
îndreptându-se spre biserica în stil normand construită în 
mijlocul pieței. Femeile își ţineau cu mâna pălăriile, înaintând 
vitejește prin vânt, iar clopotele băteau ca și cum pe lume totul 
ar fi fost în regulă. Unul sau doi curioși se apropiaseră de 
intrarea în Taylor's Yard, acum sigilată cu bandă. Pe colţ era un 
pub numit The Fountain, iar vizavi un magazin de marochinărie. 
Intre ele, o stradă îngustă și prăfuită ducea spre Labirint, un loc 
format din alei pe care localnicii le socoteau mai degrabă 
pasaje, pieţe minuscule, grădini, cotloane, ziduri crăpate și 
depozite neschimbate din secolul al optsprezecelea. 

Nimeni nu prea avea ce să facă din acele spaţii înghesuite și 
ciudate, poate doar să le dărâme și s-o ia de la capăt ori, dacă 
nu, să le folosească pentru depozitare sau să le lase pur și 
simplu goale. Aleile nu erau vreo scurtătură care să ducă 
undeva, deși, dacă le cunoșteai suficient de bine, puteai să 
ajungi în parcarea de deasupra teraselor de lângă râu, mai jos 
de Castelul Eastvale. Cu excepţia unui șir de patru case mici cu 
un nivel, din capătul parcării, clădirile erau, în marea lor 
majoritate, de nelocuit. Le ocoleau chiar și cei fără adăpost, dar 


pentru că nimeni nu le dărâma, Labirintul rămânea la locul lui, o 
ascunzătoare numai bună pentru un joint rulat în viteză sau un 
cristal de amfetamină înainte de o noapte în oraș. 

Cei care curăţau străzile se plânseseră nu o dată poliţiei că 
trebuie să culeagă de pe jos ace, mucuri de ţigară, prezervative 
folosite și pungi de plastic cu resturi de solvenţi, mai ales din 
spatele Clubului Bar None sau de lângă The Fountain din 
Taylor's Yard, dar chiar dacă Labirintul era peste drum de secţia 
de poliție, nu aveau cum să patruleze în jurul lui douăzeci și 
patru de ore pe zi. Sergentul Rickerd și ofiţerii lui, „polițiștii de 
plastic”, cum le spuneau oamenii din oraș, își dădeau toată 
silința, dar se pare că nu era suficient. Oamenii ocoleau 
Labirintul după căderea întunericului. Majoritatea cetățenilor 
care respectau legea nici nu aveau vreun motiv să treacă pe- 
acolo. Circulau și zvonuri cum că ar fi fost bântuit, că fuseseră 
cazuri în care oamenii intraseră acolo și nu-și mai găsiseră 
drumul înapoi. 

Banks și-a luat echipamentul de protecţie din portbagajul 
mașinii, a semnat formularul ofițerului de serviciu și s-a 
strecurat pe sub banda alb-albastră cu care polițiștii 
încercuiseră locul crimei. Până și lapoviţa ajungea cu greu în 
Labirint. Clădirile erau atât de înalte și de apropiate una de alta, 
întocmai ca pe Shambles? în York, încât păreau să blocheze 
cerul, lăsând loc numai pentru o dâră cenușie. Dacă la etajele 
superioare ar fi locuit cineva, ar fi putut fără probleme să-și dea 
mâna peste stradă. Blocurile de calcar din care era construit 
Labirintul erau închise la culoare de la ploaia de mai devreme și 
dinspre colibele din depărtare venea un fum de turbă. Asta l-a 
făcut pe Banks să se gândească la Laphroaig’ și s-a întrebat 
dacă o fi posibil să-și redobândească plăcerea de a bea whisky 
Islay în curând. Vântul șuiera și gemea, schimbându-și volumul, 
timbrul și tonalitatea ca și cum ar fi trecut printr-un instrument 
de suflat. În felul lui, Labirintul era un instrument de suflat din 
piatră, s-a gândit Banks. 

Așa cum îi promisese, comisarul Templeton supraveghea 
clădirea unde fusese găsit cadavrul, la intersecţia dintre Taylor's 
Yard și Cutpurse Wynde. Nu era altceva decât o anexă, un 


3 Stradă medievală din orașul York, Marea Britanie, ale cărei clădiri datează din 
secolul al XV-lea. 
4 Distilerie din Scoţia. 


depozit din piatră, folosit pentru păstrarea mostrelor de către 
Joseph Randall, proprietarul marochinăriei. Fațada era din calcar 
și nu avea ferestre. In general, dacă o clădire din Labirint avea 
ferestre la nivelul solului, acestea erau acoperite cu scânduri. 

Templeton era dichisit ca de obicei, cu părul pieptănat peste 
cap și dat cu gel, în pantaloni scumpi de doc, uzi în jurul 
genunchilor, și cu o haină de piele care lucea în ploaie. Avea 
ochii injectaţi ca urmare a exceselor din noaptea trecută. Banks 
și l-a imaginat la o petrecere rave, bâţâindu-se pe ritmuri tehno- 
pop sau pe muzica vreunui DJ care mixa Elvis cu Eminem. Banks 
nu putea spune cu certitudine dacă Templeton lua droguri sau 
nu. Nu remarcase vreun indiciu în acest sens, dar stătea cu ochii 
pe el de când comisarul peste măsură de ambițios începuse să 
se gudure pe lângă noul inspector-șef. Cu puţin ajutor din partea 
lui Banks și a lui Annie, eșuase, dar asta nu părea să-l 
descurajeze pe Templeton, care ardea de nerăbdare să fie 
avansat, și nici nu-i răpise din plăcerea linsului în fund. În mod 
evident, tipul nu era un jucător de echipă. Cel puţin își depusese 
actele pentru transfer. Acum nu le mai rămânea decât să-i ţină 
pumnii și să spere că va fi trimis în Cornwall sau Hampshire, să 
dirijeze circulaţia. 

— Ce avem până acum? a întrebat Banks. 

— Doctorul Burns e cu ea acum, a răspuns Templeton. 

— Și ofiţerii care investighează locul crimei? 

— Sunt pe drum. 

— Ar fi bine să aruncăm o privire înainte să-și bage nasul 
micuţii Hitleri. 

Templeton a rânjit. 

— Nu e foarte simpatic înăuntru. 

Banks s-a holbat la el. În topul comentariilor fără sens pe care 
le auzise de-a lungul timpului, ăsta nu era chiar foarte sus, dar 
avea un loc asigurat. Templeton a ridicat din umeri, nici măcar 
nu era suficient de pe fază ca să se simtă jenat. Banks s-a 
întrebat dacă nu cumva ăsta era un indiciu că tipul e vreun 
psihopat, pe lângă lipsa de conștiință, simţul umorului zero și 
nici urmă de empatie. 

Înfofolit în costum de protecţie și cu mănuși, Banks a împins 
ușa verde de lemn, care a scârţâit din balamalele ruginite, 
lăsând să se vadă, în lumina unui bec, imaginea doctorului 
Burns așezat în genunchi lângă un cadavru. Preţ de o secundă, 


Banks și-a amintit de un film pe care-l văzuse, ceva cu Jack 
Spintecătorul care stătea aplecat peste victimele lui. E adevărat 
că Labirintul semăna într-o oarecare măsură cu cartierul 
Whitechapel în care acţionase Spintecătorul, dar Banks spera că 
similitudinile se opreau acolo. 

S-a întors spre Templeton. 

— Ştii cumva dacă ușa fusese încuiată înainte ca fata să fie 
adusă aici? 

— Greu de spus, șefu'. Lemnul e vechi și putrezit, o lovitură 
puternică i-ar fi fost de-ajuns. E posibil să fi fost distrus de multă 
vreme. 

Banks s-a întors din nou către depozit. Primul lucru pe care l-a 
remarcat, în afară de praf, pereți văruiţi și pânze de păianjen, a 
fost mirosul amestecat de piele, vomă și sânge, acesta din urmă 
mai slab, cu o notă dulce-metalică, dar perceptibil. Victima era 
întinsă pe un morman de bucăţi de piele. Din ceea ce putea 
observa Banks în lumina slabă, peticele erau de culori diferite - 
verzi, albastre, roșii, maro - și majoritatea triunghiulare sau 
dreptunghiulare. Banks a luat unul dintre ele. Era o piele moale 
care ar fi putut să fie folosită pentru niște cotiere sau la 
confecționarea unui obiect mic, de exemplu un portofel pentru 
mărunţiș. 

Dr. Burns s-a uitat peste umăr și apoi a făcut un pas în spate, 
alăturându-i-se lui Banks. Camera era suficient de înaltă cât să 
le permită să stea în picioare. 

— Ah, Alan. Am mișcat lucrurile cât de puţin am putut. Știu 
cum e cu investigaţiile la locul crimei. 

Banks știa și el prea bine. Ofițerii care se ocupau de astfel de 
investigaţii erau foarte autoritari în spaţiul lor de lucru și nu 
suportau să le stea cineva în cale, detectiv inspector-șef sau nu. 

— Ai reușit să depistezi cauza decesului? a întrebat. 

— Îmi pare a fi strangulare, dacă nu sunt și cauze ascunse, a 
spus Burns, aplecându-se și ridicând cu grijă o șuviţă de păr 
blond și indicând o vânătaie neagră sub bărbie și în dreptul 
urechii. 

Din ceea ce putea observa Banks, fata era tânără, probabil nu 
mai mare decât Tracy a lui. Purta un top verde și o fustă mini 
albă cu o curea roz de plastic acoperită cu sclipici argintiu. Fusta 
fusese ridicată și mai sus, lăsându-i la vedere coapsele. 
Cadavrul părea să fi fost așezat în poziţia în care îl găsiseră. Era 


întinsă pe partea stângă cu picioarele încrucișate, de parcă ar fi 
alergat în somn. Ceva strălucea pe pielea albă chiar deasupra 
genunchiului, și Banks s-a gândit că ar putea fi spermă. Dacă 
așa era, atunci aveau șanse destul de mari să aibă material 
pentru o analiză ADN. Bikinii ei roșii, subţirei ca o sfoară, îi 
alunecaseră pe glezna stângă. Purta pantofi negri de lac cu 
tocuri înalte și o brățară de argint la glezna dreaptă. Imediat 
deasupra ei avea tatuat un fluturaș mic. Topul îi fusese ridicat 
cât să-i lase la vedere sânii mici și palizi și sfârcurile rotunde, iar 
ochii îi erau deschişi, privind în gol spre peretele îndepărtat. 
Două sau trei bucăţi de piele îi ieșeau din gură. 

— Tinerică și drăguță, a spus dr. Burns. Mare păcat. 

— Numai cu asta era îmbrăcată? E ca dracu’ de frig. 

— Copiii din ziua de azi. Sigur ai mai văzut cazuri. 

Văzuse. Grupuri întregi, mai ales fetele, deși și mulţi băieţi 
purtau numai tricouri și blugi, alergau de colo-colo prin oraș, din 
pub în pub, în mijlocul iernii, numai în topuri fără mâneci și fuste 
scurte. Fără colanţi. Presupusese mereu că era din cauză că vor 
să-și arate trupurile, dar poate că era numai o chestie practică. 
Simplifica mult lucrurile atunci când erai pe picior de plecare: 
fără complicaţii, nimic de ţinut minte sau de uitat, poate cu 
excepția poșetei. Astfel, deplasările dintr-un loc în altul erau mai 
ușoare, și poate era și un semn de tinereţe, indiferența la frig, 
înfruntarea directă a elementelor naturii. 

— N-avea cum să ajungă în poziţia aia natural, nu? a întrebat 
Banks. 

— Nu dacă a fost violată și strangulată, a spus Burns. Ar fi 
trebuit să fie pe spate și cu picioarele desfăcute, dar nu prezintă 
semne de violenţă fizică. 

— Probabil a mutat-o când a terminat, a întors-o pe-o parte, a 
făcut-o să arate cât de cât decent, poate a și curățat-o. 

— Dacă așa o fi fost, a ratat ceva, nu? a spus dr. Burns, 
arătând spre pata care lucea pe piciorul ei. 

Dr. Burns s-a mișcat și, din greșeală, a dat cu capul de bec, 
care a început să se clatine. Banks s-a gândit numaidecât la 
scena din subsol din filmul Psycho. În colţ, lângă ușă, Banks a 
ochit ceva care strălucea în lumină. Pe podeaua de piatră 
prăfuită era o geantă aurie din lame, cu o baretă subţire. Banks 
a ridicat-o cu grijă și a deschis-o. Ruj, pudrieră cu oglindă, trei 
prezervative, patru Benson and Hedges, brichetă Bic violetă și o 


cutie de chibrituri de la The Duck and Drake, șerveţele faciale, 
Paracetamol, pilă de unghii, un tampon, un pix ieftin cu gel, 
turcoaz, iPod Shuffle roz, permis de conducere, un flacon 
nemarcat cu patru pastile albe înăuntru, Ecstasy, fiecare cu un 
model în formă de coroană, un portofel cu douăzeci de lire în 
bancnote și șaizeci și cinci de penny în monede. A mai găsit și 
un carneţel mic cu copertă William Morris și cu numele Hayley 
Daniels trecut pe prima pagină, același nume care apărea în 
dreptul fotografiei pe permisul de conducere, și o adresă din 
Swainshead, un sat la vreo cincizeci de kilometri vest de 
Eastvale. 

Banks și-a notat totul în carneţel și apoi a pus obiectele la loc, 
pentru ofiţerii care urmau să investigheze crima. L-a chemat pe 
Kevin Templeton în pragul ușii și i-a spus să sune la secţia de 
poliţie din Swainshead, pentru ca polițiștii de acolo să-i anunțe 
pe părinţii fetei. Trebuia aranjată deplasarea lor la Eastvale 
pentru identificarea cadavrului. Nu era cazul să dea mai multe 
detalii. 

Apoi Banks a privit înapoi spre corpul contorsionat al fetei. 

— Alte semne de abuz sexual? l-a întrebat pe dr. Burns. In 
afară de ceea ce e evident. 

— Nimic sigur deocamdată, dar pare să fi fost violată cu 
brutalitate, a spus Burns. Vaginal și anal. Dr. Wallace va putea 
să spună mai multe după ce ajunge la ea pe masă. Un lucru e 
ciudat, însă. 

— Da. 

— Acolo jos... e complet rasă. 

— Ucigașul? 

— E posibil, cred... dar unele fete fac asta... adică, așa am 
auzit. Și are un tatuaj, acolo unde ar fi fost părul. Nu se vede 
bine din poziţia asta, și nu vreau să mișc cadavrul mai mult 
decât e necesar, cel puţin până nu-și fac treaba ofiţerii. Dar e 
posibil să și-l fi făcut ea, cu ceva timp în urmă. Ai văzut că are 
unul și pe gleznă. 

— Da. 

Dr. Burns era medicul secţiei de poliţie și treaba lui era să se 
deplaseze la locul crimei, să declare decesul și să facă loc 
legiștilor. După aceea intervenea dr. Wallace, noul patolog care 
se ocupa cu necropsia. Burns îi fusese de folos lui Banks în 
repetate rânduri în trecut. Ca toți medicii, nu se implica nici el 


prea mult, dar putea veni cu o presupunere sau două despre 
cauza și ora morții, care se dovedeau destul de precise de cele 
mai multe ori, economisindu-i timpul lui Banks. Așa că asta a 
fost următoarea întrebare. 

Burns s-a uitat la ceas. 

— E nouă jumate acum, a spus. Cel mai probabil, frigul a 
încetinit procesul, și pare tânără și destul de sănătoasă. Adică... 
știi ce vreau să spun. 

Banks știa. De-a lungul timpului, se obișnuise să i se spună 
despre morţi că aveau „o stare de sănătate bună”. 

— Desigur, e doar o presupunere, a continuat Burns, dar aș 
spune că după miezul nopţii, cel târziu pe la două, cu siguranţă 
nu mai târziu de-atât. 

— A fost omorâtă aici? 

— Așa pare, a spus Burns. 

Banks a privit de jur împrejur prin cameră. 

— E un loc izolat, a spus. Pereţi groși. Mă îndoiesc că a auzit 
cineva ceva, dacă a fost ceva de auzit. S-a uitat la bucăţile de 
piele din gura fetei. Chiar dacă o fi ţipat la început, a fost rapid 
redusă la tăcere. 

Dr. Burns nu a spus nimic. Și-a scos carnetțelul și a făcut 
câteva însemnări, Banks a presupus că și-a notat ora, 
temperatura, poziţia corpului și altele asemenea. Aveau nevoie 
de fotograf cât de repede. Ofițerii care investigau crima n-aveau 
de ales și trebuiau să aștepte, dar nu le-ar fi plăcut deloc. S-ar fi 
agitat ca o haită de dobermani care n-au mai primit un os deo 
lună. 

Balamalele au scârţâit și și-a făcut apariţia Peter Darby, 
fotograful poliţiei, cu vechiul lui Pentax și cu noua cameră 
digitală. Încăperea era mică, așa că Banks și Burns s-au retras, 
ca să-i facă loc. Banks a simţit nevoia să-și aprindă o ţigară. Nu 
știa de ce, pentru că nimeni nu fuma în jurul lui. Poate din cauza 
celor patru Benson and Hedges pe care le văzuse în poșeta 
victimei. Sau a ploii care acum înlocuise lapoviţa. Păstra 
amintirea unei ţigări cu un gust minunat, pe care o fumase în 
ploaie, pe când era foarte tânăr, și, dintr-un motiv sau altul, n-o 
uitase. A încetat să se mai gândească la asta și dorinţa s-a mai 
domolit. | s-a părut că-i aude pe credincioșii din biserica din 
centrul pieței cântând „There Is a Green Hill Far Away”, ceea ce 
i-a amintit că peste câteva săptămâni era Paștele. 


— | s-a făcut rău la un moment dat, a adăugat dr. Burns. Nu 
știu dacă e un detaliu important, dar am observat urme de 
vomă pe pereţi, înăuntru și afară. 

— Da, a spus Banks, am mirosit și eu. Dar sunt șanse să fie a 
ucigașului. Slavă Domnului, nu toată lumea rezistă la așa ceva. 
O să mă asigur că ofiţerii sunt atenţi la asta. Mersi, doctore. 

Dr. Burns a dat din cap și s-a îndepărtat. Templeton s-a 
apropiat și a început să se fâţăie, frecându-și palmele: 

— Tare, nu-i așa, șefu'? Exact cum am spus. 

Banks a închis ochii, și-a ridicat capul spre fâșia de cer gri și a 
simţit câteva picături de ploaie pe pleoape. 

— E o fata moartă, Kev, a spus cu un oftat. Violată și 
sugrumată. Apreciez umorul la locul crimei la fel de mult ca 
oricare alt poliţist, dar crezi că ai putea să-ţi ţii entuziasmul în 
frâu încă un pic? 

— Scuze, șefu', a spus Templeton, dar din tonul lui reieșea că 
habar n-are pentru ce-și cere scuze. 

— Va trebui să-i interogăm pe toţi cei care au comis abuzuri 
sexuale, fie că sunt înregistraţi, fie că numai bănuim că ar trebui 
să fie înregistraţi. 

— Da, șefu'. 

— Și sună la inspectorul-șef. O să vrea să știe. 

Templeton și-a căutat mobilul. 

Banks s-a bucurat de liniște pentru o clipă, de muzica 
vântului, de apa care se scurgea undeva pe o streașină, și de 
corul care cânta un imn la distanţă. Trecuse atâta vreme de 
când fusese la biserică. Apoi a auzit niște sunete noi și i-a 
observat pe detectivii Winsome Jackman și Stefan Nowak, 
coordonatorul investigaţiilor la locul crimei, năvălind în Taylor's 
Yard cu un cârd de ofițeri care semănau mai degrabă cu niște 
cosmonauţi. În scurt timp, ultimul loc de odihnă al victimei avea 
să fie luminat ca un platou de filmare, iar aparatele lor aveau să 
studieze și să ilumineze cele mai ciudate și practic invizibile 
substanţe. Totul va fi împachetat cu grijă, etichetat și păstrat 
pentru a fi prezentat ca probă în eventualitatea unui proces, iar 
unele indicii ar putea duce la identificarea ucigașului. Dacă 
aveau noroc, puteau găsi urme de ADN care să corespundă cu 
înregistrările pe care le aveau deja în baza de date. Dacă... 

Banks l-a întâmpinat pe Stefan Nowak și i-a explicat ce știa 
până în acel moment. Nowak a schimbat câteva vorbe cu echipa 


lui și, când a ieșit Peter Darby, au intrat ei. Le va lua ceva timp 
să se instaleze și să înceapă, a spus Nowak, așa că arvrea sănu 
le stea nimeni în cale. Banks s-a uitat la ceas. Păcat că, în ciuda 
noilor tendinţe, niciunul din puburile locale nu deschidea mai 
devreme de zece într-o duminică dimineaţa. 

Banks a trimis-o pe Winsome în Swainshead să discute cu 
părinţii fetei înainte de a-i aduce la Spitalul General din Eastvale 
pentru identificarea cadavrului. Trebuia să afle cât mai multe 
detalii despre locul unde fusese fata cu o seară în urmă și 
despre compania în care se aflase. Erau multe lucruri de pus în 
mișcare și cu cât mai iute, cu atât mai bine. Indiciile au obiceiul 
de a se evapora foarte repede. 

După vreo trei sferturi de oră, Banks a mai avut parte de un 
scurt moment de liniște, în care să analizeze situaţia. judecând 
după felul în care arăta, fata ieșise în oraș, cel mai probabil cu 
prietenul ei sau cu un grup de prieteni. Trebuiau să fie 
identificaţi și interogaţi. De asemenea, era foarte posibil ca 
cineva să-i poată pune la dispoziţie înregistrările de pe camerele 
de luat vederi. Acestea acopereau mare parte din piaţă, deși 
existau și puncte oarbe. Cum de ajunsese să fie singură? 
Plecase cu cineva, sau ucigașul stătuse la pândă în Labirint, 
așteptând o victimă? De ce se aventurase acolo de una singură? 
Din nefericire, Labirintul nu era monitorizat. 

Apoi o voce l-a scos din visare. 

— Sper să fie al naibii de important, inspectore. A trebuit să- 
mi întrerup galopul de dimineaţă și fiu-meu și nevastă-sa mă 
așteaptă la masă. 

Pe alee înainta silueta micuță, dar zveltă și puternică a 
detectivului inspector-șef Catherine Gervaise, arătând splendid 
în pantaloni de călărie, cizme și cască, lovindu-se ușor cu 
cravașa peste coapsă în timp ce venea spre el. 

Banks a zâmbit. 

— Trebuie să vă spun că arătați senzaţional. Ce-aţi zice de-o 
cafea? Putem să stăm de vorbă și să-l lăsăm pe detectivul 
Nowak să se ocupe de treburile de-aici. 

Oare i se părea lui Banks, sau inspectorul Gervaise roșise la 
auzul complimentului? 

[] 

Undeva în depărtare, dincolo de înnebunitoarea durere de 

cap, de ţipetele pescărușilor și de clopotele bisericii, detectivul 


Annie Cabbot și-a auzit mobilul sunând. De fapt, în ultima 
vreme, mobilele nu prea mai sunau, s-a gândit ea în timp ce 
redevenea conștientă. Au tot felul de tonuri de apel, piuie, 
cântă. Al ei cânta „Bohemian Rhapsody” și o scotea din minţi. O 
glumiță a tipului care-i vânduse telefonul. Trebuia să afle cum să 
o schimbe. Când a reușit să întredeschidă ochii și să întindă 
mâna spre noptieră, telefonul a încetat să sune. La naiba, s-a 
gândit, în timp ce bâjbâia prin aer. Noptiera nu exista. Unde 
naiba dispăruse? A avut un moment de panică, în care n-a mai 
știut nici unde, nici cine era. Cu siguranţă nu era la pensiunea 
doamnei Barnaby, acolo unde ar fi trebuit să fie. Apoi a devenit 
conștientă de prezenţa unui obiect cald și greu care se odihnea 
pe șoldul ei. 

Când a deschis ochii și s-a uitat de jur împrejur, a înţeles de 
îndată trei lucruri: nu era în patul ei, în consecinţă nu exista 
noptieră; avea o durere de cap înfiorătoare; și chestia grea de 
pe șoldul ei era brațul unui bărbat. Din fericire - sau nu, depinde 
- era încă atașat de un bărbat. 

Bucată cu bucată, ca atunci când recompui un film din imagini 
statice, și-a amintit unele fragmente ale serii anterioare, deși 
altele lipseau. Totul era vag și înceţoșat și cu multe spaţii goale, 
dar și-a adus aminte berea, muzica tare, dansul, cocktailurile 
albastre, exotice, cu umbreluţe, reflectoarele, muzica live, 
râsetele oamenilor, mersul împleticit pe străduţe întortocheate 
și slab luminate în sus pe un deal, niște scări înguste... apoi 
lucrurile deveneau încețoșate. Incă o băutură, poate două, 
mișcări stângace și ameţite de alcool, prăbușirea pe pat. Pe 
acest pat. Annie s-a extras cu delicateţe de sub mână. 
Proprietarul ei s-a foit și a mormăit ceva în somn, dar din fericire 
nu s-a trezit. Apoi Annie s-a ridicat și a avut un șoc. 

Era goală. Hainele îi erau aruncate pe podea într-o nepăsare 
care nu sugera decât abandon disperat și destrăbălat, iar bikinii 
de mătase neagră îi erau atârnaţi de tăblia patului ca un trofeu 
obscen. l-a smuls de acolo și s-a îmbrăcat cu ei, apoi și-a trecut 
mâinile prin părul răvășit. Se simţea ca dracu’. Idioată, și-a spus. 
Idioată. 

S-a uitat spre corpul lui, lăsat parţial la vedere de cearșaful 
dat deoparte. Păr scurt, negru și ciufulit, o șuviță atârnând peste 
ochiul drept, bărbie puternică, umeri laţi, piept frumos, nu foarte 
păros, dar suficient de masculin. Slavă Domnului că nu era 


vreun coleg de la muncă, cineva de la secție. Nu vedea ce 
culoare aveau ochii lui pentru că erau închiși, și-i era rușine că 
nu-și putea aminti nici atâta. Nu i-ar fi stricat un bărbierit, dar 
până nu demult nici n-ar fi avut nevoie. Câţi ani o fi avut? 
Douăzeci și doi, maximum douăzeci și trei, a presupus. Și ea câți 
avea? Tocmai împlinise patruzeci. Măcar nu era căsătorit, cel 
puţin nu din câte lăsa apartamentul de înţeles. De obicei îi 
cădeau în plasă tipi mai bătrâni și însurați. 

A oftat și a început să-și adune restul hainelor și să se 
îmbrace. Camera era destul de drăguță, cu pereţii de un 
albastru deschis, un poster cu un nud de Modigliani și jaluzele 
care nu blocau foarte mult din lumina de afară. Pe peretele din 
faţă era un poster cu o formaţie rock pe care n-o recunoștea. 
Mai rău de-atăât, lângă niște boxe era o chitară electrică. Și-a 
amintit că-i spusese că era într-o formaţie. lisuse, chiar plecase 
acasă cu un muzician? Privește partea bună a lucrurilor, și-a 
spus; cel puţin plecase cu chitaristul, nu cu saxofonistul. 

„Să nu te duci niciodată cu un saxofonist”, îi spusese Jackie. 
„Singurul lucru la care se gândește e următorul solo.” 

Chiar și așa, rămânea un clișeu. 

În lumina rece a zilei, părea chiar mai tânăr decât ar fi crezut. 
L-a studiat încă o dată. Nu. Cel mult douăzeci și doi. Mai tânăr 
decât Brian, fiul lui Banks, și el vedetă rock. Poate că ar fi trebuit 
să se simtă bine, s-a gândit, cineva tânăr și atrăgător se uita la 
ea, avea încă putere de seducţie. Și totuși nu funcţiona. Se 
simțea ca o curvă bătrână. E foarte O.K. ca bărbaţii mai în 
vârstă să ajungă cu femei tinere - un bărbat s-ar fi simţit 
mândru - dar pentru ea nu era O.K. Și-a încheiat blugii. O 
strângeau al naibii de tare. In ultima vreme pusese câteva 
kilograme și nu era deloc fericită să vadă niște colăcei în locul 
abdomenului ei plat. Era timpul să facă mai mult sport și s-o 
lase mai moale cu berea. 

Și-a găsit mobilul în geantă și s-a uitat cine sunase. Era un 
apel de la secţie. Rahat. Nu știa dacă era în stare să muncească 
în halul în care era. Inainte de orice altceva, și-a luat geanta cu 
ea în baie și a închis ușa. După ce a folosit toaleta, a găsit niște 
aspirină în dulapul de deasupra chiuvetei, s-a spălat cât de bine 
a putut - oare ăsta era „dușul curvei”? - și s-a machiat. Nu 
exista cabină de duș, și nu avea chef să se dezbrace încă o dată 
și să intre în cadă. Cel mai bine ar fi să plece. Să-și găsească 


mașina, să răspundă mesajului, să meargă acasă, sau spre locul 
care-i servea drept casă zilele astea, să se îmbăieze și să se 
autoflageleze. Să scrie de o mie de ori „Nu voi mai pleca acasă 
cu chitariști tineri pe care îi cunosc prin cluburi.” Cel puţin își 
amintea că lăsase mașina pe undeva pe lângă club. Nu fusese 
într-atât de proastă încât să conducă. O urmă de discernământ 
tot mai avusese. Și aproape că era în stare să-și amintească în 
ce club fuseseră. 

În cameră mirosea a fum stătut, iar pe masa de lângă ușă 
Annie a văzut o scrumieră cu chiștocuri de ţigară și mucurile de 
la două jointuri. Lângă scrumieră erau o punguţă cu marijuana și 
cerceii ei. Doamne, avusese prezența de spirit să-și scoată 
cerceii, și cu toate astea fumase două jointuri... oare ce altceva 
mai făcuse? Nici măcar nu voia să se gândească la asta. După 
câteva încercări, a reușit să-și pună cerceii. 

Bărbatul s-a mișcat când a deschis ușa, dar apoi și-a tras 
cearșaful mai sus și s-a încolăcit ca un copil. Annie a închis ușa 
în spatele ei și a coborât scările pregătită pentru o zi 
neobișnuită într-un loc neobișnuit. De cum a ajuns afară, a simţit 
aerul proaspăt și sărat, vântul rece și a auzit ţipetele 
pescărușilor. Cel puţin haina pe care o purta era suficient de 
călduroasă. 

În timp ce cobora dealul spre club ca să-și recupereze mașina, 
și-a scos mobilul și a ascultat mesageria vocală. A auzit vocea 
inspectorului-șef transferat de la secţia din Regiunea de Est 
spunându-i să se prezinte cât mai repede la Larborough Head. 
Avusese loc o crimă și prezenţa ei era necesară. A fi detașată pe 
lângă secţia de poliţie o făcea să se simtă uneori ca o curvă. 
Apoi și-a dat seama că avusese acest gând de două ori într-o 
jumătate de oră și că poate era cazul să schimbe metaforele. Nu 
era deloc o curvă, ci un înger al compasiunii. Asta era: Annie 
Cabbot, Îngerul compasiunii, la dispoziţia dumneavoastră. Și-a 
găsit Astra purpurie în parcarea de lângă club și pentru a mia 
oară s-a gândit că poate era timpul să-și ia o mașină nouă, a 
studiat harta rutieră și, cu un scârţâit, a demarat spre 
Larborough Head, în cel mai nordic punct al Regiunii de Est. 

e 

Măcar cafenelele din piaţă erau deschise. Banks a ales una la 
trei uși depărtare de Taylor's Yard, la etaj, deasupra magazinului 
Age Concern, unde știa că aveau cafea bună și tare, și s-a 


așezat la masă cu inspectorul-șef Gervaise. A observat că era 
destul de atrăgătoare, cu nasul ei obraznic, ochii albaștri, buzele 
arcuite și cu strălucirea pe care mișcarea de dimineaţă o dăduse 
tenului ei palid. Cicatricea abia vizibilă din dreptul ochiului stâng 
era aproape o imagine în oglindă a cicatricii lui. Era, probabil, cu 
vreo zece ani mai tânără decât el, deci abia trecută de patruzeci 
de ani. După ce au comandat cafea pentru el, ceai Earl Grey 
pentru ea și fursecuri cu stafide pentru amândoi, au trecut la 
discuţii serioase. 

— S-ar părea că ne-am ales cu o crimă deosebit de nasoală, a 
spus Banks. 

— Și a fost atât de liniște în ultima vreme, a replicat Gervaise. 
Și-a lăsat cravașa pe masă, și-a scos casca și a dat din cap, 
trecându-și mâna prin părul scurt și deschis la culoare. De când 
cu povestea aia cu gașca de rockeri. 

l-a aruncat lui Banks o privire. 

Banks știa că, deși îi dăduse toată libertatea în privinţa 
cazului precedent, era în continuare nemulțumită de concluzie. 
Și el era la fel. Dar nu mai aveau ce face. Uneori, lucrurile nu 
mergeau așa cum sperai că vor merge. Banks a trecut repede 
mai departe, spunându-i ce aflase de la comisarul Templeton și 
doctorul Burns. 

— Corpul a fost descoperit la opt și un sfert azi-dimineaţă de 
un anume domn Joseph Randall, în vârstă de cincizeci și cinci de 
ani, din Hyacinth Walk. 

— Și ce făcea el în Labirint duminica dimineaţă? 

— E proprietarul marochinăriei de pe colț, a explicat Banks. 
Acolo are depozitul. A spus că s-a dus să caute câteva mostre, a 
observat că încuietoarea era spartă și apoi a văzut-o întinsă pe 
jos. Jură că n-a atins nimic. Zice că a făcut cale întoarsă și a dat 
fuga la secţia de poliţie de pe partea cealaltă a pieței. 

— ÎI credem? 

— Spune că a deschis depozitul la opt și un sfert, dar un 
martor care se afla în piaţă i-a spus lui Templeton că l-a văzut 
pe Randall intrând în Labirint la opt și zece după ceasul bisericii, 
care e destul de exact. Își amintește asta pentru că întârziase la 
biserică și s-a uitat în sus să vadă cât e ceasul. Sergentul de 
serviciu a înregistrat mărturia lui Randall la opt și douăzeci și 
unu. 


— Asta înseamnă unsprezece minute, a spus Gervaise, 
tuguindu-și buzele. Cam slăbuț. Unde e acum? 

— Templeton l-a trimis acasă cu unul din polițiști. Se pare că 
domnul Randall e foarte supărat. 

— Hmm. Interoghează-l tu data viitoare. Și ia-l tare. 

— Da, doamnă, a spus Banks, mâzgălind ceva în agendă. 

Gervaise era genul care spunea chestii evidente. Chiar și așa, 
era bine să o lase să creadă că ea deţine controlul. Intre timp, 
le-a venit comanda. Cafeaua era pe cât de bună și-o amintea, 
iar fursecurile aveau suficient de mult unt. 

— Ce făcea în Labirint de una singură? a întrebat Gervaise. 

— Asta rămâne să aflăm, a spus Banks. Dar, pentru început, 
nu știm sigur c-a fost acolo singură. E posibil să fi fost cu cineva. 

— Poate ca să ia droguri? 

— Poate. Am găsit niște pastile în poșeta ei. Ecstasy. Sau 
poate se despărțise de prietenii ei și cineva a ademenit-o acolo, 
promiţându-i droguri? Totuși, nu e cazul să te ascunzi în Labirint 
ca să iei E. Poţi s-o faci în orice club din oraș. E posibil să fi vrut 
s-o ia pe scurtătură spre parcare. 

— Avea mașină? 

— Nu știm încă. Permis avea. 

— Vezi ce mai afli despre asta. 

— Așa vom face. Cel mai probabil, era beată, a mai spus 
Banks. Sau cel puţin ameţită. În depozit era un miros de vomă, 
așa că e posibil să i se fi făcut rău, asta dacă voma nu ea 
criminalului. În tot cazul, criminaliștii vor rezolva asta. E foarte 
posibil să nu-și fi făcut griji în privinţa siguranței, și nu cred că e 
vreun mister în felul în care a ajuns de una singură în Labirint. 
Sunt mai multe posibilităţi. Poate s-a certat cu prietenul ei, de 
exemplu, și a luat-o la fugă. 

— Și cineva stătea acolo și o aștepta? 

— Pe ea, sau pe cineva ca ea. Ceea ce ne dă de înțeles că 
asasinul cunoaște obiceiurile de sâmbătă seară ale locuitorilor 
din Eastvale. 

— Ar fi cazul să-i aducem la secţie pe suspecţii obișnuiți, cei 
care au comis abuzuri sexuale sau sunt clienții fideli ai 
prostituatelor. 

— Se face. 

— Avem idee pe unde a fost? 


— Judecând după felul în care era îmbrăcată, a spus Banks, 
am impresia că făcuse turul puburilor din piață. O sâmbătă 
seară tipică. Le luăm pe toate la rând de îndată ce deschid. Și-a 
privit ceasul. Adică nu peste mult timp. 

Gervaise l-a privit cu ochii mijiţi. 

— Sper că nu personal. 

— Pentru mine e prea mult, mi-e teamă. M-am gândit să-l pun 
pe sergentul Hatchley să se ocupe de asta. A stat cam legat de 
birou în ultima vreme. O să-i prindă bine să mai iasă în lume. 

— Să-l ţii din scurt, a spus Gervaise. N-aș vrea să insulte 
fiecare minoritate pe care-o avem în oraș. 

— S-a înmuiat mult. 

Gervaise l-a privit neîncrezătoare. 

— Mai e ceva? 

S-a șters la gură cu un șervețel de hârtie după ce mușcase de 
câteva ori dintr-un fursec. 

— O să pun câţiva ofițeri să urmărească toate înregistrările 
din noaptea trecută. Știu că multe puburi au camere și cu 
siguranţă și Bar None. Ar trebui să fie material suficient, dar la 
ce calitate au înregistrările o să dureze destul de mult. S-ar 
putea să găsim însă ceva. O să cercetăm și Labirintul, clădirile 
adiacente, o să mergem din casă în casă în vecinătatea 
imediată a locului crimei. Problema e că multe ganguri și 
scurtături nu apar pe înregistrările camerelor. De exemplu, 
ieșirea spre parcare, deasupra grădinilor. 

— Cu siguranţă trebuie să fie camere în parcare, nu? 

— Da, dar nu și din unghiul ăla. Sunt îndreptate către parcare 
dinspre alee. E ușor să te strecori pe sub ele. E un pasaj foarte 
îngust și nu prea îl folosește nimeni. Majoritatea localnicilor 
folosesc ieșirea dinspre Castle Road, care e acoperită. O să ne 
încercăm norocul, oricum. 

— Verificaţi totul cât de bine puteți. 

Banks i-a spus ce spusese dr. Burns despre cauza și ora 
aproximativă a decesului. 

— Când face dr. Wallace autopsia? a întrebat Gervaise. 

— Sper că mâine-dimineaţă, a spus Banks. 

Dr. Glendenning se retrăsese cu o lună în urmă, ca să joace 
golf, după cum el însuși declarase, iar Banks n-o văzuse pe 
înlocuitoarea lui la muncă, pentru că în ultima vreme nimeni nu 
murise în mod suspect. Din ceea ce-și putuse da seama din 


scurtele întâlniri cu ea, părea o profesionistă dedicată și un 
patolog eficient. 

— Poza de pe permisul de conducere, pe care am găsit-o în 
poșetă, se potrivește, a mai spus Banks. Și avem și adresa, din 
carnețelul pe care îl avea ea. Hayley Daniels. Din Swainshead. 

— A fost dată dispărută? 

— Încă nu. 

— Poate nu o așteptau acasă, a spus Gervaise. Ai idee câţi ani 
avea? 

— Nouăsprezece, dacă ne luăm după permisul de conducere. 

— Cine se ocupă de asta? 

— Jackman a plecat deja spre Swainshead, o să vorbească ea 
cu părinţii. Cred că deja a și ajuns. 

— Mai bine ea decât eu, a spus Gervaise. 

Banks s-a întrebat dacă fusese vreodată însărcinată cu o 
astfel de misiune, să le dea părinţilor victimei vestea cea 
proastă. 

— Știu la ce te gândești, a spus Gervaise zâmbind. Te 
gândești că eu, cu educaţia mea, primită într-o familie înstărită, 
cu diplomele de la universitate și promovarea venită atât de 
repede, nu prea am ce să știu despre asta, nu? 

— Chiar deloc, a spus Banks, fără să lase ceva să se citească 
pe chipul lui. 

— Mincinosule. Gervaise a sorbit din ceai și a fixat cu privirea 
un punct de deasupra capului lui Banks. In prima mea 
săptămână, cea de probă, a spus, lucram în Poole, Dorset. În 
cea mai mare parte făceam ceai și cafea. Intr-o vineri dimineaţă 
au găsit cadavrul unui băiat de unsprezece ani la marginea 
orașului. Fusese violat și bătut până murise. Familie de 
muncitori. Ghici pe cine au trimis? 

Banks n-a spus nimic. _ 

— Doamne, mi-a fost atât de rău, a spus Gervaise. Inainte să 
mă duc acolo. La modul cel mai real, fizic mi-a fost rău. Eram 
convinsă că n-o s-o pot face. 

— Dar aţi făcut-o? 

L-a privit pe Banks în ochi. 

— Bineînţeles că am făcut-o. Și știi ce s-a întâmplat? Mama a 
luat-o razna. A aruncat în mine cu o farfurie cu ouă, fasole și 
cartofi. Mi-a spart capul. A trebuit să-i pun câtușe ca s-o 
potolesc. Normal, numai pentru scurt timp. In cele din urmă s-a 


calmat. Și eu m-am ales cu zece copci. Gervaise a dat din cap. 
Ce zi! Și-a privit ceasul. Cred c-ar trebui să-l sun pe fiu-meu să 
nu mă aștepte la masă. 

Banks s-a uitat pe fereastră. Vântul se înteţise, iar oamenii 
care ieșeau de la biserică își ţineau cu greu pălăriile pe cap, în 
timp ce umbrelele li se întorceau în afară. S-a gândit la cadavrul 
de pe mormanul de bucăţi de piele. 

— Așa se pare, a spus. Până acum, lucrurile nu arată deloc 
bine. 

Apoi s-a dus la bar să plătească. 

e 

Swainshead, sau „Capul”, cum îi spuneau localnicii, începea 
cu un izlaz triunghiular care împărțea în două șoseaua 
principală, la intersecţia în formă de T cu drumul spre 
Swainsdale. În jurul acestei zone verzi erau biserica, primăria și 
câteva magazine. Winsome știa că aceasta era partea preferată 
de turiști. Familia Daniels locuia în capătul celălalt, acolo unde 
cele două benzi se uneau din nou și separau două rânduri de 
case de piatră, aflate față în faţă. In spatele caselor, de-o parte 
și de alta, se întindeau pășuni delimitate din loc în loc de garduri 
de piatră, care lăsau loc, în depărtare, întinderilor pustii și 
mlăștinoase. 

Zona își primise numele de la izvorul râului Swain, aflat pe 
unul din dealurile din apropiere. Începea ca o băltoacă, 
transformată apoi într-un firicel de apă care prindea viteză și 
putere pe măsură ce înainta, trecând printr-o vale și tăindu-și 
cursul principal de-a lungul ei. Banks îi spusese odată lui 
Winsome despre un caz la care lucrase acolo, cu mult înainte ca 
ea să ajungă în Eastvale. Cercetările pe urmele unui imigrant 
dispărut îl duseseră până în Toronto. Din câte știa Winsome, 
niciunul dintre oamenii implicaţi nu mai locuia în Swainshead, 
dar locuitorii de acum își aminteau incidentul. Intrase în folclor. 
Cu ani în urmă, oamenii ar fi scris cântece despre asta, genul de 
balade folk pe care Banks le aprecia atât de mult. In prezent, 
când ziarele și televiziunile își revendicaseră drepturile asupra 
tuturor noutăţilor, nu mai rămăsese nimic pentru cântece. 

Liniștea a fost întreruptă de zgomotul ușii trântite a mașinii lui 
Winsome. Trei ciori grase și-au luat zborul dintr-un copac 
noduros. S-au învârtit sub norii gri ca niște umbrele mici și negre 
întoarse pe dos. 


Winsome a verificat adresa în timp ce trecea pe lângă un pub 
și câteva case care ofereau cazare, cu afișe lipite pe geamuri pe 
care scria LOCURI LIBERE. Trei bărbaţi bătrâni, sprijiniți în 
bastoane, care, în ciuda vremii, stăteau de vorbă lângă podul de 
piatră, au tăcut și au urmărit-o cu privirea în timp ce trecea pe 
lângă ei. Winsome a presupus că nu vedeau prea des în 
Swainshead o femeie de culoare înaltă de unu optzeci. 

Vântul părea să bată din toate direcţiile și odată cu el, ca 
parte din el, venea și lapoviţa, înţepându-i ochii, trecând prin 
blugii negri strâmţi în jurul coapselor, acolo unde i se termina 
haina. Nici faptul că haina era din velur nu-i era de mare ajutor, 
s-a gândit, ar fi trebuit să aleagă ceva mult mai practic. Dar se 
grăbea și fusese primul lucru pe care pusese mâna. De unde era 
să știe că așa o să fie vremea? 

Winsome a găsit casa și a sunat. l-a deschis un ofițer plictisit 
care a încercat fără prea mare succes să-și ascundă 
surprinderea când a văzut-o, apoi a condus-o în camera din faţă. 
Acolo stătea, privind în gol, o femeie care părea mult prea 
tânără ca să aibă o fiică de vârsta victimei. 

— Doamna Daniels? a întrebat Winsome. 

— McCarthy, a spus femeia, privind-o cu ochii ei albaștri 
înlăcrimaţi. Donna McCarthy. Dar Geoff Daniels e soțul meu. Mi- 
am păstrat numele din motive profesionale. Tocmai îi explicam 
ofițerului că Geoff e plecat într-o călătorie de afaceri. 

Winsome s-a prezentat. A observat încântată că Donna 
McCarthy nu a fost nici surprinsă, nici amuzată de apariţia ei. 

Ochii doamnei McCarthy s-au umplut de lacrimi. 

— E adevărat ce mi-au spus? Despre Hayley? 

— Credem că da, i-a răspuns, căutând punguţa de plastic în 
care se afla agenda pe care i-o dăduse Banks. Îmi puteţi spune 
dacă îi aparţine fetei dumneavoastră? 

Donna McCarthy a examinat coperta cu model William Morris 
și a izbucnit în plâns. 

— Ştiţi, ea nu e fiica mea, le-a spus cu vocea înăbușită în 
batistă. Eu sunt a doua soţie a lui Geoff. Mama lui Hayley i-a 
părăsit acum doisprezece ani. Noi suntem căsătoriţi de opt. 

— Inţeleg, a spus Winsome, luându-și notițe. Dar recunoașteţi 
această agendă ca fiind a lui Hayley Daniels? 

Donna a dat din cap. 

— Pot să mă uit înăuntru? 


— N-o puteţi atinge. Lăsaţi-mă pe mine. 

Și-a scos mănușile pe care le avea la ea tocmai pentru o 
astfel de eventualitate, a scos agenda din pungă și a deschis-o. 

— Recunoașteţi scrisul lui Hayley? 

Donna McCarthy și-a apropiat batista de faţă și a dat din cap. 
Winsome a dat câteva pagini, în timp ce femeia continua să dea 
din cap. În cele din urmă, Winsome a pus agenda înapoi în 
pungă, și-a scos mănușile și s-a așezat picior peste picior. 

— Sunt ceva șanse să primesc niște ceai? l-a întrebat pe 
ofițer. 

Acesta i-a aruncat o privire care spunea multe despre ceea ce 
credea un om ca el când e obligat să facă ceva atât de 
neînsemnat la cererea unei femei de culoare, de același rang cu 
el, chiar dacă detectiv, și s-a îndreptat spre bucătărie. Ce 
mizerabil. Winsome i-a atins mâna femeii. 

— Îmi pare atât de rău, i-a spus. Dar trebuie să vă pun câteva 
întrebări. 

Donna McCarthy și-a suflat nasul. 

— Desigur, a spus. Ințeleg. 

Părea micuță și pierdută stând singură pe canapea, dar 
Winsome a observat că era în formă, cu musculatura umerilor și 
a braţelor bine dezvoltată. 

Avea ochii verde-deschis și părul scurt, șaten. Hainele ei n- 
aveau nimic special, purta o pereche de blugi și un tricou alb 
care-i lăsa la vedere sutienul și conturul sânilor mici și fermi. Era 
suficient de scurt cât să i se vadă câţiva centimetri din 
abdomenul plat. 

— Aveţi vreo fotografie recentă cu Hayley? a întrebat 
Winsome. 

Donna McCarthy s-a ridicat și a căutat printr-un sertar, după 
care s-a întors cu o fotografie a tinerei în dreptul crucii din piaţă. 

— A fost făcută cam acum o lună, a spus. 

— Pot s-o împrumut? 

— Da, dar o vreau înapoi. 

— Sigur. Când aţi văzut-o ultima dată pe Hayley? a întrebat 
Winsome. 

— leri-seară. Cred că era cam șase. Voia să prindă autobuzul 
spre Eastvale, să se întâlnească cu niște prieteni. 

— Făcea asta des? 


— Aproape în fiecare sâmbătă. După cum probabil aţi 
observat, pe aici nu prea e mare lucru de făcut. 

Winsome și-a amintit de satul în care crescuse, în Jamaica, 
sus în munţii Cockpit, mai sus de Montego Bay. Puțin spus că nu 
era mare lucru de făcut. Școala avea o singură încăpere și ar fi 
putut spera la un viitor în fabrica de chipsuri din banane, așa ca 
mama și bunica ei, dacă nu alegea să coboare în golf, ceea ce 
Winsome a și făcut la început, pentru a lucra într-un centru 
pentru turiști. 

— Îmi puteţi da numele câtorva dintre prietenii ei? a întrebat. 

— Poate vreo doi. Prenumele. Dar nu vorbea cu mine despre 
ei, și nici nu i-a adus aici să îi cunoaștem. 

— Erau prieteni de la muncă? De la școală? De la facultate? 
Cu ce se ocupa Hayley? 

— Era studentă la Colegiul Eastvale. 

— Mergea zilnic cu autobuzul? Drumul e lung. 

— Nu. Cu mașina. Are un Fiat vechi. | l-a luat Geoff la mâna a 
doua. Cu asta se ocupă. 

Winsome și-a amintit de permisul pe care Banks îl găsise în 
poșeta fetei. 

— Dar aseară nu a condus, nu? 

— Nu, cum să conducă? Plecase să bea ceva cu prietenii. Era 
mereu foarte atentă. Nu se urca la volan după ce bea. 

— Cum avea de gând să se întoarcă acasă? 

— N-avea. De-asta... adică, dacă aşteptam să se întoarcă 
acasă, aș fi anunţat că a dispărut, nu? Poate că nu sunt mama ei 
naturală, dar m-am străduit cât am putut să o iubesc de parcă 
ar fi fost a mea, să o fac să se simtă... 

— Desigur, a spus Winsome. Aveţi idee unde plănuia să 
rămână peste noapte? 

— La o prietenă, ca de obicei. 

— Ce studia? 

— Turism. Asta era tot ce-și dorea, să călătorească prin lume. 
Donna McCarthy a început să plângă din nou. Ce s-a întâmplat 
cu ea? A fost...? 

— Nu știm, a minţit Winsome. Doctorii o vor examina în 
curând. 

— Era o fată atât de drăguță. 

— Avea prieten? 


Ofițerul s-a întors cu o tavă, pe care a lăsat-o pe masă, în faţa 
celor două femei. Winsome i-a mulțumit. 

— Altceva? a întrebat el, cu o voce încărcată de sarcasm. 

— Nu, a spus Winsome. Poţi pleca, dacă vrei. Mersi. 

Ofițerul a mormăit ceva, a ignorat-o pe Winsome, s-a înclinat 
în faţa Donnei McCarthy și a plecat. 

Donna a așteptat o clipă, până a auzit ușa de la intrare 
închizându-se, și a continuat. 

— Nu avea pe cineva în mod special. Nu din câte știu eu. Mulţi 
tineri în ziua de azi preferă să fie într-un grup mai mare, nu să 
se lege de o singură persoană, nu? Și nu pot spune că-i 
învinovăţesc. Se distrează prea bine ca să vrea să se implice în 
ceva prea serios, nu? 

— N-aș vrea să insist, a spus Winsome, dar a fost cu cineva? 
Adică, Hayley își începuse viaţa sexuală? 

Donna McCarthy s-a gândit o clipă, apoi a răspuns: 

— AȘ fi surprinsă să nu, dar nu cred că era promiscuă. Sunt 
convinsă că încercase. O femeie își dă seama de lucrurile astea. 

Centrala era pornită și camera se încălzise peste măsură. 
Deasupra sprâncenelor Donnei strălucea o broboană de 
sudoare. 

— Dar nu știți numele băiatului? 

— Nu, îmi pare rău. 

— Nu e nicio problemă. 

Winsome s-a gândit că avea destule detalii pentru început. 
Trebuia să le dea de urmă colegilor lui Hayley de la secţia de 
turism și să continue de-acolo. 

— Aţi spus mai devreme, a continuat, că v-aţi păstrat numele 
din motive profesionale. Pot să știu care au fost acestea? 

— Poftim? Femeia și-a șters ochii cu dosul palmei, întinzându- 
și rimelul. Ah, am fost antrenoare de fitness. Nimic special. Dar 
oamenii mă cunoșteau după acest nume, îmi făcusem cărți de 
vizită, logo, toate astea. Mi s-a părut mai ușor să păstrez 
lucrurile așa. lar pe Geoff nu l-a deranjat. De fapt, așa ne-am și 
cunoscut. Mi-a fost client. 

— Ce s-a întâmplat cu afacerea? 

— Am închis-o acum șase luni. Geoff câștigă mai mult decât 
suficient ca să ne descurcăm cu toţii, iar eu mai am și altele pe 
cap. În plus, sunt cam bătrână pentru antrenamentele alea 
grele. 


Winsome nu era atât de sigură de asta. 

— Ce-aţi făcut aseară, de una singură? a întrebat degajată. 

Donna a ridicat din umeri. N-a dat de înţeles că ar fi avut 
impresia că Winsome voia să smulgă de la ea un alibi. 

— Am stat acasă. A fost pe-aici Caroline, vecina de peste 
drum, cu un DVD. Casino Royale. Cel nou, știți, cu Daniel Craig. 
Am băut câteva pahare de vin, am comandat pizza, ne-am 
distrat un pic... știți cum e. 

— O seară între fete? 

— Putem să-i spunem așa. 

— Aveţi cum să luaţi legătura cu soţul dumneavoastră? E 
important. 

— Da. Stă la hotelul Faversham, lângă Skipton. E la o 
conferință. Ar trebui să se întoarcă mâine. 

— L-aţi sunat? 

— Încă nu. Eu... poliţia era aici și... nu știu ce să-i spun. Geoff 
e topit după Hayley. O să fie distrus. 

— Trebuie să afle, a spus Winsome cu blândețe. E tatăl ei. 
Vreți să o fac eu? 

— Aţi putea? 

— Aveţi numarul? 

— Eu îl sun numai pe mobil, a spus Donna și i-a dat lui 
Winsome numărul. Telefonul e în bucătărie, pe perete. 

Winsome s-a ridicat și Donna a mers în urma ei. Pe geamul 
din bucătărie se vedea dealul din spatele casei. Aveau o grădină 
mare, cu un depozit de unelte chiar lângă gard. Pe ferestre, în 
spatele draperiilor, picura ploaia. Winsome a ridicat receptorul și 
a format numărul pe care i-l dăduse Donna. In timp ce aștepta, 
se gândea ce să spună. După ce a sunat de câteva ori, a auzit 
căsuţa vocală. 

— Aveţi numărul de la hotel? a întrebat Winsome. 

Donna a clătinat din cap. 

— E O.K. 

Winsome a sunat la informații și a obţinut numărul. Când i-a 
răspuns cineva de la recepţie, a cerut să i se facă legătura cu 
Geoffrey Daniels. Recepţionera i-a cerut să rămână pe fir și, 
după o pauză destul de lungă, a revenit. 

— Îmi pare rău, i-a spus femeia, dar domnul Daniels nu 
răspunde la telefon. 


— Poate e la vreun seminar? a întrebat Winsome. E la 
conferință. A vânzătorilor de mașini. Puteți verifica? 

— Ce conferinţă? a întrebat recepţionera. Aici nu e nicio 
conferinţă, nu organizăm astfel de evenimente. 

— Multumesc, a spus Winsome și a închis. 

A privit-o pe Donna McCarthy, care se uita la ea plină de 
speranţă. Ce naiba să spună acum? Ei, orice ar fi fost, avea timp 
să se gândească până o conducea pe Donna în Eastvale, să 
identifice cadavrul fiicei sale vitrege. 


2. 


Lui Annie nu i-a luat foarte mult să conducă până în 
Larborough Head din Whitby, unde era detașată temporar pe 
lângă secţia de poliţie din Spring Hill, Districtul Scarborough, 
Divizia de Est, pentru că detectivii lor fuseseră decimaţi de 
boală și de concedii. De obicei, înnopta la pensiunea doamnei 
Barnaby din West Cliff, pentru că avea tarife speciale pentru 
polițiști, o cameră drăguță, deși cam mică, la etajul al treilea, al 
cărei lux consta din baie privată, vedere la mare, telefon și ceai, 
dar aseară... ei bine, aseară fusese altceva. 

Era sâmbătă, muncise până târziu, nu mai ieșise în oraș de 
nici nu mai ţinea minte când. Cel puţin asta își spusese atunci 
când fetele de la secție o invitaseră să bea ceva și pe urmă să 
meargă cu ele într-un club sau două. Se pierduse de ele la un 
moment dat în timpul serii și nu putea decât să spere că nu 
văzuseră în ce hal ajunsese. Pe drumul de lângă marginea 
prăpastiei, vina și rușinea îi rodeau stomacul la fel de tare ca 
arsurile pe care le simţea după atâta alcool. l-a stat inima când 
l-a văzut pe inspectorul-șef Brough îndreptându-se spre ea. 

— Bună ziua, detectiv Cabbot, a spus acesta, deși era încă 
dimineaţă. Mă bucur că te-ai putut alătura echipei noastre. 

Având în vedere viteza cu care Annie ajunsese acolo, s-a 
gândit că remarca era una stupidă și insensibilă, dar a lăsat-o să 
treacă. Era obișnuită cu astfel de replici din partea lui Brough, 
cunoscut de toată lumea drept un nătărău leneș care ardea de 
nerăbdare să iasă la pensie peste șase luni și să aibă parte de 
nesfârșite partide de golf și vacanțe lungi în Torremolinos. Ca 
angajat al poliţiei, nu avusese nici energia și nici spiritul practic 
al altor colegi care-și asiguraseră buzunarele, astfel încât nu 
avea vreo vilă, ci doar un apartament închiriat unde trăia cu o 
prostituată bătrână din Spania, cu o predilecție pentru bijuterii 
sclipitoare, parfumuri ieftine și băutură și mai ieftină. Sau cel 
puţin astea erau zvonurile. 

— Sunt surprinsă să vă găsesc aici într-o duminică dimineaţă, 
domnule, a spus Annie, cât de vioaie a putut. Credeam că 
sunteti la biserică. 


— Da, ei bine, priorităţile. Datoria, Cabbot, datoria, a spus. 
Cuvântul magic. Un lucru de care ar fi bine să ne achităm cu 
toţii. A făcut un semn spre marginea stâncii, unde Annie a văzut 
o siluetă așezată, încercuită de polițiști. E acolo, i-a spus, ca și 
cum s-ar fi spălat pe mâini de întreaga scenă. Comisarii Naylor 
și Baker or să-ţi dea toate detaliile. Eu trebuie să mă întorc la 
secție și să încep să coordonez activităţile. A trebuit să trimitem 
la plimbare vreo doi reporteri deja și ne așteptăm ca interesul 
media să crească. O să știi ce vreau să spun după ce vezi 
cadavrul. Deocamdată, la revedere, detectiv Cabbot. Aștept să 
dai 120% în cazul ăsta. 120%. Ține minte. 

— Da, domnule. La revedere, domnule, a spus Annie în timp 
ce el se întorsese deja cu spatele și se îndepărta. 

A murmurat în barbă câteva blesteme și a început să 
înainteze cu dificultate, înfruntând vântul, printre peticele de 
iarbă alunecoasă de pe stâncă. Simţea sarea pe buze și ochii o 
înțepau. Din ceea ce și-a putut da seama, silueta era așezată 
într-un scaun cu rotile, privind spre mare. Când s-a apropiat și a 
văzut-o din faţă, a descoperit că femeia avea capul susţinut de 
un guler cervical. Sub bărbie avea o pată mare de sânge închis 
la culoare care se întindea în jos, până în poală. Annie a trebuit 
să-și stăpânească reflexul de vomă. In mod normal, cadavrele 
nu o deranjau, dar câteva halbe de Sam Smith cu o seară 
înainte, urmate de cocktailurile spumoase și albastre cu 
umbreluțe, n-o ajutau acum prea tare. 

Naylor și Baker erau lângă cadavru, în timp ce medicul îl 
examina și fotograful se învârtea de colo-colo, făcând poze din 
toate unghiurile. Annie i-a salutat. 

— Ce-avem aici? l-a întrebat pe Naylor. 

— Moarte suspectă, doamnă, a spus Naylor în stilul lui laconic 
obișnuit. 

Baker a zâmbit. 

— Asta văd și eu, Tommy, a spus Annie, studiind tăietura 
dintre urechi, cartilagiul expus și sângele vărsat. Semn că s-a 
folosit vreo armă? 

— Nu, doamnă. 

Annie a făcut un semn spre stâncă. 

— A căutat cineva acolo jos? 


— Avem doi polițiști care cu asta se ocupă chiar acum, a spus 
Naylor. Trebuie să se grăbească, oricum, fluxul nu așteaptă 
după noi. 

— În absenţa unei arme, cred că putem presupune că nu s-a 
hărtănit ea, nu? a spus Annie. Crezi că pescărușii au făcut-o? 

— E posibil, a spus Naylor, privind spre stolul zgomotos. Se 
fac tot mai curajoși, și în mod sigur au dat târcoale cadavrului. l- 
a arătat. Vedeţi urmele alea din jurul urechilor? Bănuiala mea e 
că nu sunt urme de sânge, pentru că sângerase deja când au 
atacat-o pescărușii. Cadavrele nu sângerează. 

Doctorul și-a ridicat privirea. 

— Doctor facem din tine, Tommy, i-a spus. 

Stomacul lui Annie s-a mai contorsionat o dată și a simţit cum 
îi urcă voma în gât. Nu, n-avea s-o facă. N-avea să vomite în 
fata lui Tommy Naylor. Dar pescărușii? li  detestase 
dintotdeauna, ba chiar se temuse de ei, de când era copilă în St. 
Ives. Nu era nevoie să se uite la Păsările ca să știe ce pericol 
reprezenta un stol de pescăruși. Odată îi dăduseră târcoale când 
era încă în cărucior, cu tatăl ei la câţiva metri mai încolo, 
schițând un grup deosebit de artistic de stejari bătrâni. Era una 
dintre primele ei amintirii. S-a înfiorat și a încercat să-și revină. 

— Aveţi ceva pentru noi, doctore? 

— Mi-e teamă că nu prea multe. E moartă de o oră sau două 
și cauza, cel mai probabil, e pierderea masivă de sânge. Oricine 
a făcut asta e, fără îndoială, un dement. Dar femeia era 
neputincioasă, după cum arată. Probabil că n-a putut mișca 
niciun deget ca să se apere. 

— Vreo armă? 

— Ceva foarte subţire, cu o lamă foarte ascuţită, poate chiar 
un instrument chirurgical. Legiștii vor putea să vă spună mai 
multe, cu siguranţă. Oricum, a fost o tăietură sigură, curată, o 
lamă fără zimţi. 

— Dreptaci sau stângaci? 

— De cele mai mult ori, în cazul unor astfel de arme, e foarte 
greu de spus, mai ales dacă nu există ezitări, dar aș spune că a 
tăiat din spate, de la stânga la dreapta. 

— Ceea ce l-ar face dreptaci? 

— În afara cazului în care se prefăcuse. Dar totul este 
probabil, ţineţi minte. Nu luaţi totul de bun. 

Annie a zâmbit. 


— De parcă aș face-o. S-a întors spre Naylor. Cine a găsit 
cadavrul? 

Naylor a făcut un semn spre o bancă aflată la vreo două sute 
de metri mai încolo. _ 

— Tipul de-acolo. Îl cheamă Gilbert Downie. În timp ce-și 
plimba câinele. 

— Bietul om, a spus Annie. Probabil i-a pierit tot cheful de 
friptură și budincă Yorkshire. Știe cineva cine e femeia? 

— Încă nu, doamnă, a intervenit Baker. N-avea la ea poșetă, 
nimic. 

Helen Baker era o femeie solidă care aducea destul de mult 
cu un butoi, dar despre care se spunea că era remarcabil de 
agilă și de sprintenă pentru cineva cu constituţia ei. Și avea 
părul scurt și roșu. Printre prieteni și colegi i se spunea cu 
afecțiune „Ginger”> Baker. A privit împrejur. 

— Nici măcar o brățară de identificare, cum ar fi fost de 
așteptat. Zona asta e una foarte izolată, mai ales în această 
perioadă a anului. Cel mai apropiat sat e la vreo șase kilometri 
sud. Singurul loc relativ aproape e azilul din sud, cam la un 
kilometru și jumătate de aici. Mapston Hall. 

— Ce fel de azil? 

— Nu știu, a răspuns Ginger, privind spre scaunul cu rotile. 
Pentru persoane cu probleme ca ale ei, aș îndrăzni să ghicesc. 

— Dar n-avea cum să ajungă aici de una singură, nu? 

— Mă îndoiesc, s-a băgat Naylor în discuţie. În afara cazului în 
care se juca de-a Andy. 

Annie n-a putut să-și stăpânească zâmbetul. Era fană Litt/e 
Britain. La fel și Banks. Se uitaseră împreună de câteva ori, după 
o zi lungă de muncă, cu o sticlă de vin roșu în faţă și cu mâncare 
indiană la pachet. Dar nu voia să se gândească la Banks acum. 
Cu colțul ochiului a observat mașina criminaliștilor oprind pe 
iarbă. 

— Bravo, Tommy și Ginger, a spus. Acum ar fi bine să ne 
retragem și să lăsăm criminaliștii să-și facă treaba. Haideţi să 
stăm în mașină, să scăpăm de vântul ăsta nenorocit. 

S-au îndreptat spre mașina lui Annie, oprindu-se pentru o 
conversație scurtă cu șeful criminaliștilor, Liam McCullough, apoi 


> Roșcovană. 


6 Andy Pipkin, personaj din serialul de comedie Little Britain, imobilizat în scaun cu 
rotile. 


s-au urcat în mașină și au lăsat geamul deschis ca să intre niște 
aer. Ginger stătea în spate. Annie simțea că-i plesnește capul și 
trebuia să se forțeze să fie atentă. 

— Cine ar vrea să omoare o femeie bătrână într-un scaun cu 
rotile? a întrebat cu voce tare. 

— Nu e chiar atât de bătrână, a spus Naylor. Bănuiesc că o 
astfel de rană îmbătrânește o persoană prematur, dar dacă ne 
uităm dincolo de tenul palid, descoperim că nu avea mai mult 
de vreo patruzeci de ani. Și cred că arăta destul de bine. Obraji 
frumoși, buzele bine conturate. 

Patruzeci, s-a gândit Annie. De vârsta mea. Dumnezeule. Nu 
era bătrână deloc. 

— Oricum, a adăugat Naylor, sunt oameni și oameni. 

— Hai, Tommy, nu face pe cinicul cu mine. Poate că ţi se 
potrivește, dar nu ne ajută cu nimic. Ai văzut-o, scaunul cu 
rotile, gulerul, toate alea, ai auzit ce-a spus doctorul. Probabil că 
nu se putea mișca deloc. Poate nici nu putea să vorbească. Ce 
fel de ameninţare putea să prezinte? 

— Pun pariu că n-a fost mereu în scaunul cu rotile, a spus 
Ginger din spate. 

— Bună observaţie, a remarcat Annie, întorcându-și capul. 
Foarte bună. Și de îndată ce aflăm cine e, o să începem să-i 
studiem trecutul. Ce crezi despre tipul care a găsit-o, Tommy? 

— Dacă el a făcut-o, e un actor al dracului de bun. Eu cred că 
spune adevărul. 

Tommy Naylor era un tip solid la vreo cincizeci de ani, care n- 
avea ambiţii și vise de promovare. În timpul scurt de când 
lucrau împreună, Annie ajunsese să-i respecte opiniile. Nu știa 
prea multe despre el, despre viaţa lui privată, în afara zvonului 
că nevastă-sa avea cancer și era pe moarte. Era taciturn și nu 
părea să aibă nimic de demonstrat, un bărbat care nu făcea 
risipă de cuvinte, și nu știa dacă el era de acord cu părerile ei 
sau nu, dar își făcea treaba fără să pună întrebări și avea 
iniţiativă atunci când era nevoie. Avea încredere în judecata lui. 
Mai mult de-atât nu putea să-i ceară. 

— Deci cineva o aduce la plimbare aici, îi taie gâtul și o lasă 
să moară? a întrebat. 

— Așa se pare, a răspuns Naylor. 

Annie a rumegat informaţia o clipă, apoi a spus: 


— Ginger, vezi să fie pregătită camera pentru anchetă. O s- 
avem nevoie de o unitate mobilă la fața locului. Tommy, noi doi 
mergem la Mapston Hall să vedem ce putem afla, dacă femeia 
era de-acolo sau nu. Poate, dacă avem noroc, ne oferă și niște 
ceai. 

e 

În timp ce inspectorul Gervaise se întorsese la secţie ca să 
pună în mișcare investigarea crimei și să se ocupe de reporteri, 
experţi de tot felul își vedeau de treburile lor și sergentul 
Hatchley luase la rând puburile din centru, Banks s-a hotărât să- 
i facă o vizită lui Joseph Randall, proprietarul marochinăriei, cel 
care găsise cadavrul lui Hayley Daniels. 

Hyacinth Walk era o stradă care nu se remarca prin absolut 
nimic, cu acoperișuri din cărămidă roșie, foarte aproape de King 
Street, cam la jumătatea drumului dintre piaţă și mai noul 
cartier Leaview, la un sfert de oră, douăzeci de minute distanţă 
de Labirint. Interiorul casei lui Joseph Randall era mobilat 
săracăcios, dar bine organizat, cu tapet roșu pe pereţi. Centrul 
livingului era ocupat de un televizor mare, momentan închis. 

Randall părea în continuare șocat de experienţa de dimineaţă, 
ceea ce nu era surprinzător, s-a gândit Banks. Nu se întâmplă să 
dai peste cadavrul unei tinere în fiecare zi. În timp ce toată 
lumea se pregătea pentru masa de prânz, Randall nu părea să 
gătească nimic. Pe fundal se auzea Radio 2: Parkinson 
intervieva vreo celebritate cu capul găunos în emisiunea sa 
„Suplimentul de duminică”. Banks nu și-a dat seama nici cine 
era și nici ce se spunea. 

— Luaţi loc, vă rog, a spus Randall, împingându-și ochelarii în 
sus pe nasul lung și subţire. 

În spatele lentilelor, ochii lui cenușii păreau injectaţi. Părul 
grizonant și rărit era ciufulit, turtit de cap pe alocuri, răvășit în 
alte părţi. Cardiganul bej ponosit pe care îl purta peste umerii 
rotunzi îl făcea să pară mai bătrân de cei cincizeci și cinci de ani 
pe care-i avea. Și poate că trauma din acea dimineață 
contribuise și ea la această îmbătrânire. 

Banks s-a așezat într-un fotoliu maro de piele care s-a dovedit 
a fi mai confortabil decât părea. Deasupra căminului era 
atârnată o oglindă cu ramă strălucitoare și, din cauza înclinaţiei, 
Banks își vedea imaginea reflectată în ea. Lucrul acesta îi 


distrăgea atenţia. A încercat să-l ignore în timp ce vorbea cu 
Randall. 

— Aș vrea să lămurim câteva lucruri, a început. Spuneți că ați 
descoperit cadavrul când aţi trecut pe la depozit ca să luaţi niște 
mostre. Corect? 

— Da. 

— Dar e duminică dimineaţă. Pentru ce Dumnezeu vă 
trebuiau mostre de piele duminica? 

— Atunci când ai propria afacere, domnule Banks, te trezești 
că muncești în cele mai neașteptate momente. Sunt sigur că aţi 
trecut și dumneavoastră prin asta. 

— Intr-un fel, a spus Banks, gândindu-se că de multe ori nu 
prea avea de ales, mai ales când era vorba de crime. Pentru 
cine erau mostrele? 

— Pentru mine. 

— De ce? 

— Un client m-a rugat să fac o poșetă pentru soţia lui, a cărei 
zi de naștere se apropia, și voia să știe ce opţiuni are. 

— Nu aveaţi mostrele la magazin? 

— Numai unele, nu și cele pe care le voiam. 

— De ce vă grăbeaţi atât de tare? 

— Aniversarea e marţi. Era o treabă de făcut în viteză. M-am 
gândit să mă apuc din timp... A făcut o pauză și și-a aranjat 
ochelarii. Uitaţi ce e, domnule Banks, înţeleg că vi se pare 
ciudat, dar nu e. La biserică nu merg. Insurat nu sunt. Nu am 
niciun hobby. In afară de muncă, nu prea am cu ce să-mi umplu 
timpul, poate doar cu televizorul și cu ziarele. Mă tot gândeam 
la această lucrare, magazinul nu e departe, așa că mi-am 
propus să încep devreme, în loc să lenevesc cu știrile externe. 

Nu i-ar fi luat foarte mult, s-a gândit Banks, dar înţelegea 
punctul de vedere al lui Randall. 

— Foarte bine. Imi puteţi da numele și adresa femeii care-și 
sărbătorește ziua de naștere marți? 

Randall s-a încruntat, dar i-a dat informaţiile pe care le 
ceruse. 

— Există o intrare prin spatele magazinului? 

— Nu, doar cea din faţă. 

— Există vreo cale de acces din magazin spre depozit, prin 
interior? 


— Nu. Nu se poate intra decât din Taylor's Yard. E un 
inconvenient minor, ţinând cont de faptul că-l închiriez la un 
preț foarte mic. 

— O.K. Acum spuneţi-mi exact cum s-a întâmplat, a continuat 
Banks. Cum v-aţi apropiat de clădire? Ce-aţi văzut? 

Randall a făcut o pauză și a privit spre fereastra pe care 
șiroiau picurii de ploaie. _ 

— M-am apropiat așa cum fac de obicei, a spus. Imi amintesc 
că eram enervat de vreme, a început brusc să plouă. Umbrela 
mi se rupsese în apropiere de King Street, vântul o întorsese pe 
dos, începeam să mă ud. 

— Aţi remarcat ceva în piață, aţi văzut pe cineva cu un 
comportament ciudat? 

— Nu. Totul era normal. Doar nu credeţi câ...? 

Banks știa destul de sigur de la dr. Burns că Hayley Daniels 
fusese ucisă noaptea târziu, dar asta nu excludea posibilitatea 
ca ucigașul să se fi întors la locul faptei și să-l părăsească 
tocmai atunci. 

— Aţi văzut pe cineva ieșind din Labirint? 

— Nu. Numai oameni care se îndreptau spre biserică pentru 
slujba de dimineaţă. Și o coadă mică în așteptarea autobuzului 
pentru Darlington. 

— Asta e tot? 

— Da. 

— În regulă. Continuaţi. 

— Păi, după cum am spus, eram iritat de vreme, dar n-aveam 
ce face în privinţa asta. Oricum, ploaia s-a oprit când am ajuns 
la depozit. 

— Care a fost primul lucru pe care l-aţi remarcat? 

— Nimic. 

— Nu v-aţi dat seama că cineva spărsese ușa? 

— Nu. Părea închisă, ca de obicei. Se deschide spre interior. 
N-are decât o yală și o clanță. 

— Și era închisă? 

— Din câte am văzut, da, dar nu i-am dat prea mare atenţie. 
Era o chestie pe care o făcusem de sute de ori înainte. Eram pe 
pilot automat, presupun. Posibil să fi fost o despicătură acolo 
unde spărseseră yala, dar nu am remarcat nimic de felul ăsta. 

— Ințeleg, a spus Banks. Continuați. 


— Când am vrut să descui ușa, a început să se bălăngăne și 
să se întredeschidă. In mod evident, nu fusese închisă, pentru 
că yala era spartă, ca și cum cineva o forţase din afară. 

— După părerea dumneavoastră, trebuie să fi avut foarte 
multă forță pentru asta? 

— Nu. Lemnul era vechi, șuruburile nu mai ţineau. Nu mi-am 
făcut niciodată griji în privința asta... oricum, ţineam acolo 
numai resturi și vechituri. N-aveau cine știe ce valoare. Cine să 
vrea să le fure? După cum cred că v-am mai spus, am în cea 
mai mare parte rămășițe din diverse proiecte, dar de multe ori 
îmi folosesc ca mostre sau pentru petice, așa că le arunc acolo 
când se umple coșul în magazin. În spatele magazinului am un 
atelier unde fac majoritatea tăieturilor și reparațiilor. 

— Aveţi angajaţi? 

Randall a tușit. 

— Cred că glumiţi. De cele mai multe ori abia dacă am destul 
de lucru ca să-mi plătesc chiria, ce să mai vorbim de angajați. 

— Aveţi totuși destul de lucru ca să mergeţi în depozit 
duminica dimineaţa. ` 

— V-am spus. Era un caz special. In mare grabă. Uitaţi ce e, 
încep să obosesc. Am trecut printr-un șoc al dracului de mare 
acum câteva ore, și acum practic mă acuzaţi că am atacat-o și 
am omorât-o pe biata fată. In mod normal, ar trebui să fiu deja 
sedat. Stau foarte prost cu nervii. 

— Imi pare rău dacă v-am lăsat o impresie greșită, a spus 
Banks. Vă rog să vă calmaţi. Luaţi-o ușor. Incerc doar să aflu cât 
de multe pot despre ceea ce s-a întâmplat de dimineaţă. 

— Nu s-a întâmplat nimic de dimineaţă! M-am dus în depozit 
și am văzut... am văzut... Și-a dus palmele la tâmple și i s-a 
umflat pieptul, ca și cum ar fi avut probleme cu respiraţia. Oh, 
Doamne, am văzut... 

— Pot să vă aduc ceva? a întrebat Banks, temându-se că 
Randall ar putea să facă un atac de cord. 

— Pastilele, a gâfâit Randall. Sunt în buzunarul de la haină. 

l-a arătat unde, iar Banks a văzut o jachetă sport, bleumarin, 
care atârna pe dosul ușii. A scos din ea o cutie de pastile, 
observând că pe ea scria „Activan sublingual”, prescrise de un 
oarecare dr. Llewelyn, și i-a întins-o lui Randall, care a deschis-o 
cu mâinile tremurânde și și-a băgat o pastilă micuță sub limbă. 

— Apă? a întrebat Banks. 


Randall a clătinat din cap. 

— Vedeţi ce vreau să spun? i-a zis câteva clipe mai târziu. 
Nervii. Făcuţi ţăndări. Niciodată n-au fost puternici. Am atacuri 
de panică. 

— Îmi pare rău, domnule Randall, a spus Banks, simțind cum 
îl lasă răbdarea. 

Nu că n-ar fi avut compasiune pentru cineva care a găsit un 
cadavru, dar Randall părea să exagereze. 

— Poate ne putem întoarce la mărturia dumneavoastră, dacă 
nu e un subiect prea dureros. 

Randall i-a aruncat o privire din care reieșea că nu aprecia 
sarcasmul în mod deosebit. 

— Este dureros, domnule Banks. Asta am tot încercat să vă 
spun. Nu-mi pot scoate imaginea ei din minte. Biata fată... Arăta 
de parcă... dormea. 

— Dar aţi știut că era moartă? 

— Da. Îţi dai seama de astfel de lucruri. Adică... e ceva... ceva 
care lipsește, nu? Nu-i nimeni acasă. E doar o carapace. 

Banks cunoștea senzaţia și așa pusese și el problema de 
multe ori. 

— Imaginea se va estompa în timp, a spus, deși nu credea că 
se va întâmpla așa; lui nu i se întâmplase până acum. Spuneti- 
mi exact ce s-a întâmplat. Încercaţi să vizualizaţi scena. 
Concentraţi-vă asupra detaliilor. E posibil să vă fi scăpat din 
vedere ceva important. 

Randall părea să se fi calmat. 

— În regulă, a spus. În regulă, o să încerc. 

— Cât era de întunecată încăperea? 

— Destul de întunecată. Adică, nu am văzut nimic până nu am 
aprins lumina. E un simplu bec, după cum probabil aţi observat, 
dar e de ajuns. 

— Și aţi văzut-o imediat? 

— Da. Pe mormanul de resturi. 

— O cunoșteați? 

— Bineînţeles că nu. 

— Aţi văzut-o vreodată până atunci? 

— Nu. 

— Aţi atins-o? 

— De ce aș fi atins-o? 

— Ca să verificaţi dacă mai trăiește, poate? 


— Nu, n-am atins-o. Nu mi-a trecut prin cap. 

— Deci ce-aţi făcut pe urmă? 

Randall s-a foit pe scaun și s-a tras de guler. 

— Doar... doar am stat acolo câteva secunde, șocat, și am 
privit-o. Trebuie să înțelegeţi că la început părea totul foarte 
ireal. Mă tot gândeam că o să se ridice și o s-o ia la fugă râzând, 
că poate era o farsă. 

— V-au făcut tinerii din oraș farse de genul ăsta în trecut? 

— Nu. De ce? 

— Nu contează. Aţi spus mai devreme că știaţi că e moartă. 

— Asta a fost mai târziu. Lucrurile astea îţi pot trece prin 
minte în același timp. Presupun că din cauza șocului. 

— Aţi atins ceva în încăpere? 

— Numai ușa. Și întrerupătorul. N-am trecut mai departe de 
pragul ușii. De cum am văzut-o, m-am oprit unde eram. 

— Și când v-aţi revenit din șoc? 

— M-am gândit să merg la magazin și să sun la 999, apoi mi- 
am dat seama că secţia de poliţie e chiar în piaţă și că probabil 
ar fi mai indicat să merg direct acolo. Ceea ce am și făcut. 

— Îmi puteţi spune, orientativ, cât timp a trecut de când aţi 
găsit cadavrul și până când v-aţi prezentat la secție? 

— Nu chiar. Nu aveam noţiunea timpului. Pur și simplu am 
reacţionat. Am luat-o la fugă prin piață. 

— Aţi spus că aţi găsit cadavrul la opt și un sfert. 

— Așa e. M-am uitat la ceas când am ajuns acolo. Din 
obișnuință. 

— Și aţi anunţat poliţia la opt și douăzeci și unu. Corect? 

— Dacă așa spuneţi. 

— Sunt șase minute. Cât de exact vă e ceasul? 

— Din câte știu eu, merge bine. 

— Vedeţi, a spus Banks, foindu-se pe scaun, avem un martor 
care spune că v-a văzut intrând în Labirint la și; zece, și știm că 
drumul de la intrarea din Taylor's Yard până la depozitul 
dumneavoastră nu durează mai mult de treizeci de secunde. Ce 
spuneţi despre asta? 

— Ar însemna... unsprezece minute. Cu siguranţă nu a durat 
atât. 

— E posibil să vă meargă ceasul înainte? 

— Presupun că da. 

— Pot să-l văd? 


— Poftim? 

Banks a făcut un semn spre încheietura mâinii. 

— Ceasul. Pot să arunc o privire? 

— Sigur, cum să nu. 

L-a întors cu fața spre Banks. Douăsprezece și douăzeci și 
șapte, la fel cu al lui și, știa sigur, cu ceasul bisericii. 

— Pare să fie în regulă. 

Randall a ridicat din umeri. 

— Păi... 

— Aveţi vreo explicaţie pentru cele unsprezece minute? 

— Nici măcar nu am știut că au fost unsprezece minute, a 
spus Randall. După cum v-am mai spus, nu am nici cea mai 
vagă idee cât a durat totul. 

— În regulă, a spus Banks ridicându-se. Asta aţi spus. Și la 
urma urmei, e vorba de o diferenţă de cinci minute, nu? Adică, 
ce se poate întâmpla în cinci minute? Banks l-a privit în ochi pe 
Randall și a fost primul care a vorbit din nou. Rămâneţi pe-aici, 
domnule Randall. O să trimit pe cineva mai târziu după-amiază 
să vă ia o declaraţie oficială. 

e 

Mapston Hall era o clădire mare și veche din cărămizi închise 
la culoare, întinsă pe promontoriu ca o iguană. Dincolo de 
porţile înalte, de zidul construit de jur împrejur, drumul pietruit 
șerpuia printr-o zonă împădurită până în faţa clădirii, unde era o 
parcare pentru vreo zece mașini. Majoritatea locurilor erau deja 
ocupate de mașinile angajaţilor sau, a presupus Annie, ale 
vizitatorilor, dar a găsit cu ușurință un loc și s-a apropiat de ușile 
impunătoare din lemn, cu Tommy Naylor lângă ea, la fel de 
nepăsător ca întotdeauna, admirând priveliștea. In ciuda 
aspirinelor, durerea de cap persista și Annie simţea o nevoie 
disperată să se întindă într-o cadă plină cu apă. 

— AȘ zice că intră ceva bănuţi în locul ăsta, a speculat Naylor. 
Mă întreb cine plătește facturile. 

— Pun pariu că nu Serviciul Naţional de Sănătate, a spus 
Annie, deși pe plăcuţa de la intrare scria că Serviciul Naţional de 
Sănătate era implicat în conducerea acestui loc și că Mapston 
Hall era o instituţie specializată în îngrijirea persoanelor cu 
afecțiuni ale măduvei spinării. 


— Oameni bogaţi în scaune cu rotile, a spus Naylor. Acolo 
unde există un testament... Zic și eu. Vreo rudă care era 
nerăbdătoare să-și primească moștenirea? O ucidere din milă? 

Annie l-a privit. 

— Intr-un mod foarte ciudat, tăindu-i gâtul, a spus. Dar o să 
ținem minte și aceste posibilităţi. 

Oare cât de conștientă fusese victima de faptul că se stingea 
încetul cu încetul? s-a întrebat Annie. Poate corpul ei era 
incapabil să simtă, dar ce emoţii trebuie să o fi încercat în acele 
momente? Ușurare? Groază? Teamă? 

Chiar dacă interiorul era la fel de întunecat ca exteriorul, 
aducând cu un castel vechi cu parchetul și lambriurile sale, cu 
scările late, tavanele înalte cu candelabre de cristal și tablourile 
înfățișând demnitari de secol optsprezece - clanul Mapston, fără 
îndoială -, computerul de pe biroul de la recepţie era modern și 
la fel era și liftul. Locul era surprinzător de agitat, oamenii intrau 
și ieșeau, asistentele se foiau, infirmierele  împingeau 
cărucioarele pe coridoare. Haos controlat. 

Annie și Naylor și-au prezentat legitimaţiile recepţionerei, 
care părea să fie o elevă la un job de week-end, și i-au spus că 
făceau cercetări în legătură cu o pacientă. Annie s-a gândit că 
poate fata voia să lucreze în viitor cu persoane cu dezabilităţi și 
acum aduna experienţă. Părea să fie sinceră și avea ceva din 
aerul ușor autoritar, pasiv-agresiv al asistenţilor sociali. Pe 
ecusonul ei scria Fiona. 

— Nu pot să vă spun nimic, le-a spus. Eu lucrez numai cu 
jumătate de normă. 

— Și atunci cu cine trebuie să vorbim? 

Fiona și-a mușcat buzele. 

— Suntem în criză de personal. Și e duminică. Ziua Mamei, pe 
deasupra. 

— Adică? a întrebat Annie. 

— Păi, e o zi foarte agitată. Vizitatori. Majoritatea vin în week- 
end-uri și duminicile sunt cele mai pline, mai ales acum că e... 

— Ziua Mamei, am înţeles, a spus Armie. E cineva care ne 
poate ajuta? 

— Ce anume vă interesează? 

— Ti-am spus. E vorba de o pacientă. 

— Numele? 

— Asta încercăm și noi să aflăm. 


— Păi, eu nu... 

— Fiona, a întrerupt-o Annie. E foarte important. Poţi să iei 
legătura cu cineva care știe ce face? 

— Nu e cazul să... 

— Te rog! 

Preţ de o secundă, Fiona a ţintuit-o pe Annie cu privirea. 
Annie simțea cum îi zvâcnește capul. Fiona a pufnit și a ridicat 
telefonul. În câteva momente, o femeie cam de vârsta lui Annie, 
frumoasă și elegantă în uniforma albă apretată, a înaintat 
hotărâtă spre ei, cu un dosar sub braţ. S-a apropiat de Fiona și a 
întrebat care era problema. Fiona a privit-o agitată pe Annie, 
care și-a fluturat legitimaţia. 

— Putem vorbi undeva, doamnă Chaplin? 

— Grace, vă rog, a spus femeia. Eu sunt Directorul Serviciului 
de Îngrijire a Pacienţilor. 

— Un fel de matroană? a întrebat Annie. 

Grace Chaplin i-a zâmbit scurt. 

— Ceva de genul, a spus. Sala de conferințe e chiar aici, veniţi 
după mine. Ar trebui să fie liberă. 

Annie l-a privit pe Tommy Naylor și a ridicat din sprâncene în 
timp ce Grace Chaplin s-a întors și i-a condus spre niște uși 
duble. 

— Trage și tu cu ochiul pe-aici, Tommy, a spus. Mă ocup eu de 
asta. Bagă-te în seamă cu asistentele. Dacă poți, și cu pacienţii. 
Folosește-ţi farmecul. Vezi dacă poţi afla ceva. 

— Caut ceva anume? 

— Nu. Dă o tură și încearcă să simţi atmosfera locului. Vezi 
cum reacţionează oamenii în prezenţa ta. la notițe dacă 
întâlnești pe cineva care ne-ar putea fi util - sau ne-ar putea sta 
în cale. Știi tu șmecheria. 

— Da, doamnă, a spus Naylor, înaintând pe coridor. 

In sala de conferinţe era o masă mare, rotundă, pe care se 
aflau o carafă cu apă și niște pahare așezate pe o tavă. Grace 
Chaplin nu i-a oferit apă, dar de cum s-a așezat, Annie s-a întins 
după un pahar și l-a umplut. Cu cât își turna mai multă apă în 
organism, cu atât mai bine. 

— Păreţi cam abătută, a spus Grace. E totul în regulă? 

— Sunt bine, a răspuns Annie. Cred că mă încearcă o gripă. 

— Inţeleg. Cu ce pot să vă ajut? 


Annie i-a povestit pe scurt despre cadavrul găsit în scaunul cu 
rotile și, pe măsură ce vorbea, Grace devenea tot mai serioasă. 

— La urma urmei, mi s-a părut cel mai firesc să începem 
cercetările aici. Ai vreo idee cine ar putea fi? 

— Mi-e teamă că nu, a spus Grace. Dar dacă nu vă deranjează 
să așteptați o clipă, pot să aflu. 

— Mulţumesc. 

Annie și-a umplut iar paharul. A văzut-o pe Grace prin 
peretele de sticlă al sălii de conferinţă îndreptându-se spre 
biroul de la recepţie și vorbind ceva cu Fiona, care părea 
tulburată. În cele din urmă, Fiona a luat un registru gros de pe 
birou și i l-a întins lui Grace, care s-a uitat la pagina la care era 
deschis, apoi s-a întors în sala de conferinţe cu caietul sub braț. 

— S-ar putea să ne fie de ajutor, a spus, punându-l pe masă. E 
înregistrarea intrărilor și ieșirilor pacienţilor. Toţi cei care 
părăsesc clădirea cu o rudă sau un prieten trebuie să fie notaţi 
aici. 

— Și e cineva? a întrebat Annie. 

— O singură persoană. De obicei, duminicile sunt mult mai 
agitate, dar astăzi vremea n-a fost tocmai stabilă, ba grindină, 
ba ploaie și vânt puternic, așa că majoritatea vizitatorilor fie au 
stat puţin pe-afară, fie nu au ieșit deloc, au rămas aici cu cei 
dragi. Am organizat un prânz special de Ziua Mamei și 
majoritatea vor rămâne la masă. 

— Și cea care a plecat? 

Grace a întors registrul în așa fel încât Annie să poată citi 
singurul nume înscris: KAREN DREW, ieșise la 9:30. Nu figura 
ora întoarcerii. Lângă numele ei era o semnătură ilizibilă, a cărei 
primă parte ar fi putut să fie Mary, dar asta numai cu un efort 
considerabil al imaginaţiei. 

— Sigur nu s-a întors? a întrebat Annie. 

— Nu știu. Se mai fac și greșeli. Trebuie să rog pe cineva să 
verifice în camera ei, ca să fim sigure. 

— Poţi face asta, te rog? 

— O clipă. O s-o rog pe Fiona să ia legătura cu Mel, 
îngrijitoarea ei. Oricum, presupun că o să vreţi să vorbiţi cu ea, 
nu? 

— Da, te rog, a spus Annie, întinzându-se după carafa cu apă, 
în timp ce Grace se ducea înapoi la Fiona. 


Când Banks a ajuns la Queen's Arms pentru un prânz de 
lucru, comisarul Hatchley și noul sergent Doug Wilson, aflat în 
perioada de probă, erau deja acolo și avuseseră norocul să 
prindă o masă cu blat de cupru, lângă fereastra care dădea spre 
biserică și spre piaţă. Pubul era deja aglomerat, iar oamenii care 
treceau prin piaţă duceau buchete de flori sau plante în ghivece. 
Banks și-a amintit că încă nu-și sunase mama. 

Detectivii erau încă în timpul programului și la începutul unei 
anchete foarte serioase, așa că, în regimul totalitar al 
inspectorului-șef Gervaise, nici nu se punea problema să 
consume alcool. Mâncarea era altă poveste. Chiar și un poliţist 
în misiune are nevoie de mâncare. Hatchley își sorbea cola 
dietetică atunci când a ajuns Banks, apoi a comandat friptură și 
budincă Yorkshire pentru toată lumea și au trecut la treabă. 

Banks s-a gândit că Hatchley începea să dea semne de 
bătrâneţe, deși avea numai vreo patruzeci de ani. Grijile 
paternităţii îi desenaseră riduri în jurul ochilor și pungi 
dedesubtul lor. Lipsa exerciţiilor se vedea în kilogramele 
adunate în jurul taliei. Până și claia de păr începuse să i se 
rărească și faptul că și-l purta pieptănat peste cap nu-l ajuta în 
mod deosebit. Totuși, Hatchley nu fusese niciodată genul de 
bărbat care să pună mare preţ pe înfățișare, dar cel mai trist 
lucru era că acum ar fi putut cu greu să sperie chiar și un 
infractor fricos ca un șoarece. Cu toate astea, rămânea un 
polițist încăpățânat și perseverent, chiar dacă reacționa cam 
încet, și Banks aprecia prezenţa lui în echipă, atunci când 
reușeau să-l smulgă dintre hârțoagele care i se învălmășeau pe 
birou în Departamentul pentru Investigaţii Criminale. Sergentul 
Wilson abia ieșise de pe băncile școlii și avea aerul c-ar fi fost 
mult mai fericit jucând fotbal cu băieţii. 

Se părea că Hayley Daniels fusese pe-acolo. Câţiva dintre 
clienţii și angajaţii pubului o recunoșteau din poza pe care 
Winsome o obținuse de la Donna McCarthy, deși nimeni nu 
recunoștea că ar ști cine e. Fusese acolo sâmbătă seara, într-un 
grup mai mare de clienţi obișnuiți, majoritatea studenţi. În unele 
momente erau opt sau nouă, în altele cinci sau șase. Hayley 
băuse Bacardi Breezer și, spre sfârșitul serii, unul dintre barmani 
refuzase să o mai servească. Nimeni nu-și amintea să o fi văzut 
intrând în Labirint. 


— Barmaniţa de la The Duck and Drake a recunoscut-o, a 
spus Wilson. De fapt, și ea e studentă la aceeași facultate, 
lucrează cu jumătate de normă, ca mulţi dintre ei, de altfel, și 
zice că a văzut-o pe Hayley prin campus. Dar nu o știe foarte 
bine. 

— Altceva? a întrebat Banks. 

— Mi-a dat numele câtorva persoane care au fost cu Hayley 
sâmbătă seara. Crede că erau opt, poate nouă în total când i-a 
văzut ea. S-au întâlnit la The Duck and Drake pe la șapte, au 
băut ceva și au plecat mai departe. Atunci nu erau foarte 
gălăgioși, dar era încă devreme. 

— Ai întrebat dacă a remarcat pe cineva acordându-le 
atenţie? 

— Da. A spus că era destul de liniște, dar într-un colţ era un 
tip care le cântărea pe fete din priviri. Și barmaniţa spune că nu- 
| învinovățește, pentru că erau foarte sumar îmbrăcate. 

— Numele? 

— Nu știa, a spus Wilson. Spune că avea o figură familiară, 
crede că l-a mai văzut, dar nu știe unde. E posibil să fi fost unul 
dintre vânzătorii de la magazinele din zonă, care venise să bea 
ceva după muncă. Oricum, i-am lăsat mobilul meu, în caz că-și 
amintește ceva. 

— Bună treabă, Doug, a spus Banks. 

Pubul începea să se umple și în jurul lor era tot mai multă 
gălăgie. Nu era o zi tocmai potrivită pentru turiști și totuși un 
autocar a oprit în piaţă și toţi cei care au coborât din el au dat 
buzna spre Queen's Arms, acoperiţi cu pelerine de plastic. În 
cea mai mare parte, erau mame nu foarte tinere, conduse de fiii 
și fiicele lor. 

— Așadar, sergentul Wilson a găsit unul dintre locurile unde 
au fost să bea, eu am găsit trei, a spus Hatchley. Am ratat ceva, 
tinere? 

Hatchley l-a privit pe Wilson, căruia nu trebuia să i se spună 
de două ori. A ţâșnit de pe scaun și s-a grăbit spre bar, înaintea 
turiștilor. 

— O să fie în regulă, a spus Hatchley, făcându-i cu ochiul lui 
Banks. 

— Ai mai aflat ceva despre Hayley? a întrebat Banks. 

— Păi, a zis Hatchley, se pare că era pusă pe scandal, cel 
puţin așa reiese din spusele lui Jack Bagley de la The 


Trumpeters, mai ales atunci când a refuzat s-o servească. Nu i-a 
venit să creadă ce avalanșă de înjurături a putut să iasă dintr-o 
fiinţă așa de mică și de drăguță, și nu-s multe lucrurile pe care 
Jack să nu le fi auzit. 

— Alcoolul e de vină, a spus Banks. Dumnezeu mi-e martor că 
și mie-mi place să beau un pahar-două, dar copiii din ziua de azi 
parcă n-au frână. 

— Nu numai în ziua de azi, a spus Hatchley, scărpinându-se la 
nas. Pot să-ţi spun o poveste sau două de la un club de rugby, 
de ţi se face părul măciucă. Și, de fapt, ce-i o beţie? Cinci sau 
mai multe băuturi una după alta, de trei ori pe săptămână. Cel 
puţin asta spun experţii. Spune-mi tu care dintre noi n-a făcut 
asta niciodată. Totuși, ai dreptate. Băutura e o problemă socială 
în zilele noastre, și Eastvale stă cel mai prost la capitolul ăsta, 
pentru un oraș de mărimea lui. lar ieri a fost și Ziua Sf. Patrick. 
Știi cum sunt irlandezii. Câteva băuturi, o bătaie, niște cântece 
și încă ceva de băut. 

— Haide, Jim, a spus Banks. l-am promis inspectorului 
Gervaise că n-o să jignești pe nimeni. 

Hatchley a părut atins de remarcă. 

— Eu? Să jignesc? 

Când s-a întors, Wilson părea foarte mulțumit de el însuși. 

— Se pare că au fost aici ceva mai târziu, a spus. 

— Și i-a servit Cyril? 

— Cyril nu era aici aseară. Dar tipul ăla tânăr din capătul 
barului era. A spus că au fost destul de liniștiți. Se comportau 
cam ciudat, dar nimeni nu părea atât de beat încât să-i dea 
motive să nu-i servească. Au băut fiecare câte un rând și au 
plecat cu o jumătate de oră înainte de închidere. 

— Adică pe la unșpe jumate, a spus Banks. 

— A văzut unde s-au dus? a întrebat Hatchley. 

— Spre The Fountain. 

The Fountain era unul din puburile de la marginea pieţei, pe 
colț cu Taylor's Yard, și era deschis până în jur de miezul nopții. 

— Probabil că ceilalţi au reușit s-o mai potolească pe Hayley 
după circul de la The Trumpeters, asta ca să mai primească de 
băut, a spus Hatchley. Sunt curios dacă s-au dus la Bar None 
când s-a închis The Fountain. Acolo își selectează clientela cu 
destul de multă strictețe de când au dat de belea ultima dată, 
dar e singurul loc din oraș unde mai poţi să bei ceva după 


miezul nopţii, asta în cazul în care nu-ţi surâde ideea să 
mănânci ceva picant și să bei o bere la Taj. 

Lui Wilson i-a sunat mobilul și l-a dus la ureche. A pus câteva 
întrebări, apoi pentru o vreme a tăcut și-a ascultat, încruntându- 
se tot mai mult. 

— Ce e? a întrebat Banks când Wilson a închis telefonul. 

— Era barmaniţa de la The Duck and Drake, a spus. Și-a 
amintit unde-l mai văzuse pe tipul care stătea singur în bar. 
Acum vreo două luni fetei i s-a rupt haina de piele și cineva i-a 
recomandat magazinul din Taylor's Yard, cel de pe colț, unde se 
pare că pot repara orice fără să lase urme. Zice că nu știe cum îl 
cheamă pe tip, dar era el, cel de la marochinărie. 

e 

Mel Danvers, îngrijitoarea lui Karen Drew, era o tânără 
subţirică, la vreo douăzeci și cinci de ani, cu ochi de căprioară și 
păr șaten, bogat. Grace Chaplin părea stăpână pe sine, dar Mel 
dădea semne de nervozitate, jucându-se cu o șuviță de păr pe 
care și-o răsucea pe deget, poate din cauză că se afla în 
preajma șefei ei. Annie nu știa dacă nervozitatea înseamnă 
ceva, dar spera să afle în curând. Cineva reușise să le facă rost 
de niște sandvișuri asortate, de niște prăjiturele și de ceai. 
Lucrurile începeau să arate bine în sala de conferințe. 

Mel s-a întors dinspre Annie spre Grace. 

— Nu-mi vine să cred, a spus. Karen? Ucisă? 

Verificase camera lui Karen, colegii ei o căutaseră în restul 
clădirii, în cazul în care s-ar fi întors fără să anunţe pe cineva, 
dar nu era de găsit nicăieri. lar Karen se potrivea cu descrierea 
făcută de Annie. Tommy Naylor era ocupat să-i cerceteze 
camera. 

— Spune-mi ce s-a întâmplat, a spus Annie. Erai acolo când a 
plecat? 

— Da. Ba chiar am sfătuit-o să nu facă asta. Vremea... Dar 
prietena ei era de neclintit. A spus că un pic de vânt și ploaie n- 
au deranjat-o niciodată, și că avea să treacă mult timp până să 
poată veni s-o vadă încă o dată. N-am putut s-o opresc. Adică, 
nu era prizonieră aici... 

— E în regulă, a spus Annie. Nu te învinovăţește nimeni. 

— Ştii cum o cheamă pe prietena ei? 

— Mary. 

— Și numele? 


— Nu mi l-a spus. Dar ar trebui să fie în registru, a spus Mel, 
privind spre Grace. Sunt obligaţi să semneze. 

Annie i-a arătat semnătura. Mel a mijit ochii și a scuturat din 
cap. 

— Nu pot s-o citesc, a spus. 

— Nimeni nu poate, i-a răspuns Annie. Cred că asta a fost 
intenţia. 

— Doar nu vreţi să spuneţi... Oh, Doamne! 

Și-a dus mâna la gură. Grace a atins-o cu delicateţe pe umăr. 

— Liniștește-te, Mel, i-a spus. Fii puternică. Răspunde la 
întrebări. 

— Da, doamnă, s-a smiorcăit Mel și și-a netezit uniforma. 

— Ora e corectă? 9:30? a întrebat Annie. 

— Da, a răspuns Mei. 

Măcar aveau ceva, s-a gândit Annie. 

— Le cereţi vreun document de identitate celor care-i scot pe 
pacienţi din incintă? a întrebat. 

— Nu, a spus Grace, de ce am face-o? Cine ar vrea să... 

Și-a înghiţit cuvintele când și-a dat seama în ce direcţie se 
îndrepta. 

— Am înţeles, a spus Annie. Practic, oricine poate să intre aici 
și să plece cu unul dintre pacienţi? 

— Da, a spus Grace, dar sunt în general prieteni sau rude și 
dacă nu, sunt asistenţi sociali sau voluntari pe care pacienţii îi 
solicită. A făcut o pauză. Nu toţi pacienţii noștri au rude cărora 
să le pese de existenţa lor. 

— Trebuie să fie dificil, a spus Annie, fără să știe foarte bine 
ce voia să spună. S-a întors apoi spre Mel. Ai mai văzut-o pe 
Mary asta până acum? a întrebat. 

— Nu. 

— Eşti sigură că era o femeie? 

— Cred că da, a spus Mel. Mai ales din cauza vocii, știți. Faţa 
nu i-am văzut-o prea bine pentru că purta pălărie și ochelari și 
avea o haină lungă cu gulerul ridicat. li ascundea silueta și 
gâtul. Oricum, sunt aproape sigură. 

— Cum avea vocea? 

— Obișnuită. 

— Vreun accent anume? 


— Nu. Dar nu Yorkshire sau Geordie’. Așa, neutru. Nici n-a 
spus foarte multe, numai că era o prietenă și că venise să o 
scoată pe Karen la o plimbare. 

— Ce-ai remarcat la ea? 

— Era destul de subţirică și vânoasă. Nu foarte înaltă. 

— Ai reușit să-i observi culoarea părului? 

— Nu chiar. Cred că era tot sub pălărie. 

— Ce fel de pălărie? 

— Nu știu. O pălărie. Cu boruri. 

— Ce culoare? 

— Neagră. 

— Ai idee cam ce vârstă avea? 

— Greu de spus. Nu i-am văzut bine faţa. Oricum, bătrână. 
Din felul în care se mișca, și în general după felul în care arăta, 
aș spune că în jur de patruzeci. 

Annie n-a comentat remarca în niciun fel. 

— Vreun semn distinctiv? 

— Era comună, nimic deosebit. 

— O.K. l-ai văzut mașina? Nu avea cum să fi venit pe jos până 
aici. 

— Nu, a spus Mel. Am fost tot timpul înăuntru. E posibil s-o fi 
văzut cineva în parcare. 

— Parcarea e supravegheată video? 

— Nu. N-avem deloc camere. Vreau să spun că pacienţii nu 
sunt aici prizonieri, nu e ca și cum ar vrea să evadeze sau 
ceva... 

— Cum a reacţionat Karen la ideea unei plimbări cu Mary? 

Mel se juca cu inelul și s-a înroșit. 

— N-a reacţionat. Adică... n-avea cum, nu? Karen era 
paralizată de la gât în jos. Nu putea comunica. 

— Avea prieteni aici? a întrebat Annie. Vreo persoană cu care 
să petreacă mai mult timp? 

— E greu pentru o persoană care nu poate comunica, a spus 
Mel. Ajunge să ducă o existenţă destul de izolată. Desigur, 
personalul de aici se îngrijea de toate nevoile ei. Vorbeau cu ea, 
îi spuneau ce se întâmplă. Sunt cu toţii niște oameni minunati. 
Avea televizorul ei, bineînţeles. Dar... ei bine, totul intra, nimic 
nu ieșea, a spus Mel, ridicând din umeri. 


7 Termen folosit pentru a descrie un dialect al limbii engleze vorbit în nord-estul 
Angliei. 


— Deci nu ţi-ai putut da seama dacă o recunoștea pe Mary 
sau nu? Și dacă într-adevăr voia să meargă cu ea? 

— Nu. Dar de ce ar fi vrut Mary asta... vreau să spun... 

Mel a început să plângă. Grace i-a întins o batistă din buzunar 
și a atins-o pe umăr. 

— Dar de ce ar vrea cineva să o scoată pe Karen de aici fără 
s-o cunoască? a continuat Mel. Care ar fi rostul? 

— Păi, cred că la asta știm răspunsul, a spus Annie. Cineva 
voia să o ducă într-un loc izolat și s-o omoare, întrebarea care 
rămâne e de ce. Karen era bogată? 

— Cred că avea ceva bani din vânzarea casei, a spus Grace, 
nu. 

— Dar cum a ajuns aici? a întrebat Annie. 

— Un șofer beat, a răspuns Grace. Un accident la spate, 
coloana vertebrală distrusă. Se întâmplă mult mai des decât ne- 
am imagina. Un caz tragic. 

— Și atunci apare problema asigurării, nu? 

— Oricum, banii ar fi mers tot pentru îngrijiri medicale. 

— De când era aici? 

— De vreo trei luni. 

— De unde a venit? 

— De la un spital care se numește Grey Oaks, de lângă 
Nottingham. Specializat în probleme ale coloanei vertebrale. 

— Și cum a ajuns aici? Care e procedura? 

— Depinde, a spus Grace. În unele cazuri, familiile au auzit de 
noi. În altele, prin asistenții sociali. Karen nu mai putea sta în 
spital - nu mai aveau ce să facă pentru ea acolo, și aveau 
nevoie să elibereze patul - așa că serviciile sociale i-au făcut 
legătura cu noi. Aveam o cameră liberă și am pus la punct 
detaliile. 

— Aveţi numele asistenţilor sociali? 

— Ar trebui să fie în dosar. 

— Karen avea rude? 

— Nu, din câte știu eu, a spus Grace. Dar va trebui să verific 
dosarul pentru informațiile astea. 

— Aș vrea să iau dosarele acelea. 

Grace a făcut o pauză, apoi a spus: 

— Desigur. Dar chiar credeţi că banii au fost motivul? 


— Nu știu dacă așa e, a spus Annie, dar iau în considerare 
toate posibilităţile. Trebuie să știm cât de mult se poate despre 
Karen Drew și despre viața pe care a dus-o înainte să ajungă 
aici, asta dacă vrem să facem progrese. Și cum nimeni nu pare 
să ne ajute, cred că trebuie să ne concentrăm eforturile în altă 
parte. 

— Noi v-am spus tot ce știam, a spus Grace. Ar trebui să găsiţi 
mai multe informaţii în dosarul ei. 

— Poate. Annie a privit-o pe Mel, care părea să-și fi revenit și 
ronţăia un biscuit. Avem nevoie de o descriere a acestei Mary 
cât de repede se poate. E posibil s-o mai fi văzut cineva pe-aici. 
Mel, crezi că poți lucra cu unul dintre artiștii noștri? Nu știu cât 
de repede ar putea ajunge, dar ne vom strădui să fie cât mai 
curând. 

— Cred că da, a spus Mel. Adică, n-am făcut asta niciodată 
până acum, dar o să încerc. Deși, după cum v-am mai spus, nu i- 
am văzut bine faţa. 

Annie i-a zâmbit încurajator. 

— Artistul e foarte bun, a spus. Fă tot ce poţi. O să te ajute el, 
te va îndrepta în direcția cea bună. Annie s-a ridicat și s-a întors 
spre Grace. O să trimitem câţiva ofițeri de poliţie să ia declaraţii 
de la cât mai mulți angajaţi și pacienţi. Comisarul Naylor o să ia 
dosarele înainte să plecăm. Sper că veți colabora. 

— Desigur, a spus Grace. 

Annie a rămas în sala de conferinţe și a mai ras un sandviș cu 
carne și un pahar cu apă înainte să apară Tommy Naylor cu 
dosarele, apoi au plecat împreună. 

— Ce crezi? l-a întrebat pe Naylor când au ieșit. 

— Cred că ne-am cam împotmolit, i-a răspuns el, fluturând 
dosarul un pic mai gros de un centimetru. Am aruncat o privire 
și nu e nimic aici, numai jargon medical care nu ne dă niciun fir 
de urmat. 

Annie a oftat. 

— Lucrurile astea ne sunt date ca să ne pună la încercare. 
Vezi dacă poţi să găsești un artist să vină aici, nu că ne-ar ajuta 
prea mult, după cum stau lucrurile, iar eu o să încerc să aflu 
dacă McCullough și criminaliștii au ceva pentru noi. 


3. 


În timp ce parca mașina în dreptul hotelului Faversham, 
Winsome se întreba dacă făcea ceea ce trebuie. li spusese 
Donnei McCarthy că Geoff era la o întâlnire și nu putea fi 
contactat telefonic. Spusese că se va duce să-l caute și să-i dea 
vestea personal, ca să nu mai piardă timpul încercând să dea de 
el la telefon, să-i lase un mesaj sau așteptând să se întoarcă la 
Swainshead. Donna fusese foarte recunoscătoare și ușurată să 
afle că altcineva avea să-i dea lui Geoff vestea despre fiica lui. 
Winsome a mai încercat să-l sune pe mobil și la hotel de câteva 
ori în drum spre Skipton, dar fără noroc. 

Hotelul era chiar la ieșirea din oraș, nu departe de locul unde 
gresia fină din regiunea mlăștinoasă care era ţinutul natal al 
surorilor Brontë se metamorfoza în dealurile calcaroase ale 
Parcului Naţional Dales. Winsome cunoștea zona destul de bine, 
mai ales datorită clubului din zona Malham, dar hotelul 
Faversham nu-i era familiar. Semăna cu un conac mare și vechi 
cu câteva anexe. În spate era un pârâu pe care Winsome l-a 
auzit curgând printre pietre când s-a apropiat de ușa de la 
intrare. Foarte rustic și romantic, s-a gândit, nicidecum un loc 
adecvat pentru conferinţe ale vânzătorilor de mașini. 

Și-a prezentat legitimaţia la recepţie și a spus că trebuie să 
vorbească cu domnul Daniels. 

Recepţionera l-a sunat în cameră, dar n-a răspuns nimeni. 

— Probabil a ieșit, a spus. 

— Ce număr are camera? 

— Nu pot... 

— E o chestiune a poliţiei, a spus Winsome. A uitat să-și 
aducă medicamentele, și fără ele ar putea muri. Are inima 
slabă. 

Improvizase rapid ceva, dar cuvântul „muri” și-a făcut efectul. 
Nu trebuia să fi văzut Fawlty Towers ca să știi ce probleme 
poate cauza un cadavru într-o cameră de hotel. 

— Dumnezeule, a spus recepţionera. N-a răspuns la telefon 
toata dimineața. 


A sunat pe cineva să vină să-i ţină locul și i-a spus lui 
Winsome să o urmeze. Au intrat în lift într-o liniște deplină și au 
urcat la etajul doi, unde au traversat coridorul printre tăvile cu 
farfurii goale așezate în faţa ușilor. 

În dreptul camerei cu numărul 212 era o tavă cu o sticlă goală 
de șampanie într-o frapieră în care gheaţa se topise și două 
farfurii cu resturi rozalii de creveţi. Pe clanţă era atârnat semnul 
„Nu deranjaţi”. 

Winsome și-a adus instantaneu aminte de vremea când 
lucrase la Holiday Inn, la ieșirea din Montego Bay, făcând curat 
după turiști americani și europeni. Starea unora dintre camere 
era de neimaginat, era incredibil ce lucruri puteau lăsa unii 
oameni în urma lor, să fie adunate de o fată tânără și 
impresionabilă, care mergea în fiecare duminică la biserică 
purtând cea mai bună rochie și o pălărie. Winsome și-a adus 
aminte cum Beryl se amuzase prima dată când o văzuse ţinând 
un prezervativ și întrebând ce era. Winsome avea numai 
doisprezece ani. De unde ar fi putut să știe? Câteodată, oamenii 
erau în camerele lor văzându-și de treabă, dar fără să fi pus 
vreun semn pe ușă. Doi bărbaţi, odată, unul negru și unul alb. 
Pe Winsome a trecut-o un fior când și-a adus aminte. Nu avea 
nimic împotriva homosexualilor, dar pe-atunci era tânără și 
neștiutoare și nici măcar nu bănuia că astfel de lucruri se 
întâmplă. 

Winsome a privit-o pe recepţioneră, care ţinea în mână cardul 
de acces, și i-a făcut un semn cu capul. Femeia a apropiat 
cardul de cititor cu destul de multă reticenţă și, când ledul s-a 
făcut verde, a deschis ușa. 

La început, lui Winsome i-a fost greu să-și dea seama ce se 
întâmpla. Draperiile erau trase, deși era deja trecut de miezul 
zilei; aerul era stătut și încărcat de mirosurile care rezultă numai 
după o noapte lungă și intimă. Recepţionera a făcut un pas în 
spate și Winsome a aprins lumina. 

Pe pat era întins un bărbat, cu mâinile și picioarele desfăcute 
și legate cu eșarfe negre de mătase, purtând un lanţ gros de aur 
în jurul gâtului și nimic altceva. O femeie aflată pe culmile 
extazului era așezată deasupra lui. Purta un portjartier și ciorapi 
negri și, când s-a aprins lumina, a scos un țipăt și s-a înfășurat 
într-o pătură. 

— Ce dracu' se-ntâmplă? a zbierat bărbatul. Cine dracu' ești? 


Recepţionera s-a îndepărtat de ușă și a făcut cale-ntoarsă pe 
coridor, murmurând: 

— Vă las pe dumneavoastră să vă ocupați mai departe. 

— Poliţia. 

Winsome i-a arătat legitimaţia. Nu se considera o puritană, 
dar scena o șocase atât de mult încât nici măcar nu voia să se 
uite spre Daniels întins pe pat, cu bărbăţia la vedere. Situaţia o 
enerva. Poate că Geoff Daniels nu avea de unde să știe că fiica 
lui urma să moară de o moarte cumplită în timp ce el se 
hârjonea cu amanta, dar cu siguranţă avea ea de gând să-l facă 
să se simtă vinovat. A întrebat-o pe femeie cum o cheamă. 

— Martina, a spus. Martina Redfern. 

Era o roșcată slabă, cu buze cărnoase, care părea să aibă cam 
aceeași vârstă cu Hayley Daniels, dar era probabil mai apropiată 
de vârsta Donnei McCarthy. 

— O.K., Martina, a spus Winsome. Stai jos. Hai să vorbim 
puţin. 

— Cu mine cum rămâne? a întrebat Daniels din pat. Are 
cineva de gând să mă dezlege? 

Martina l-a privit agitată, dar Winsome l-a ignorat și a luat-o 
pe femeie deoparte. Știa că ar trebui să-i dea vestea lui Daniels, 
dar cum îi spui unui bărbat gol, pe care amanta l-a legat de pat, 
că fiica lui a fost ucisă? Avea nevoie de timp ca să proceseze 
totul, și n-avea ce să strice dacă între timp îi atingea puţin 
demnitatea. 

— Ai vrea să-mi povestești despre seara voastră? a întrebat-o 
pe Martina. 

— De ce? a răspuns Martina. Ce s-a-ntâmplat? 

— Mai întâi spune-mi despre seara voastră. 

Martina s-a așezat într-un fotoliu lângă fereastră. 

— Am cinat la The Swan, lângă Settle, apoi am fost la un club 
în Keighley. Pe urmă ne-am întors la hotel și de atunci suntem 
aici. 

— Ce club? 

— Governor. 

— Își vor aduce aminte de voi? Putem verifica asta, să știi. 

— Presupun că barmanul își va aduce aminte. Apoi ar mai fi 
taximetristul care ne-a adus înapoi. Și cred că și-ar aminti de noi 
și cei de la The Swan. Nu aveau prea mulţi clienţi. Dar de ce 
anume suntem suspectaţi? 


Pe Winsome o interesa mai degrabă perioada de după miezul 
nopţii, dar orice fel de alibi le-ar fi fost de ajutor Martinei și lui 
Daniels. Între Skipton și Eastvale e cel puţin o oră de condus. 

— La ce oră aţi ajuns înapoi aici? a întrebat. 

— Pe la vreo trei. 

— Nu-i de mirare că aţi stat toată dimineaţa în pat, a spus 
Winsome. V-aţi întors mult după ora de culcare. Aţi fost 
împreună în tot acest timp? 

Daniels înjura și se foia în pat. 

— Asta a fost toată ideea, a spus. lar ceea ce faci acum e-un 
abuz. Dezleagă-mă-n momentul ăsta, cioara dracului! 

Winsome a simţit cum îi urcă sângele în obraji de nervi, așa 
cum i se întâmpla când cineva o insulta în acest fel. Apoi a 
încercat să se calmeze, așa cum o învățase mama ei. 

— Pot să mă îmbrac acum? a întrebat Martina, făcând un 
semn spre baie. 

Winsome a dat din cap și s-a uitat spre bărbatul de pe pat, 
bărbatul care tocmai o făcuse cioară. Fiica lui fusese violată și 
ucisă cu o seară în urmă, iar ea trebuia să-i spună. Nu putea să 
amâne momentul la nesfârșit și să-l lase să stea acolo întins, 
oricât de mult și-ar fi dorit. 

Cursurile te învățau destul de puţine lucruri despre cum să 
faci față situaţiilor neobișnuite, iar simulările chiar mai puţin. 
Când venea vorba de practică, s-a gândit Winsome, nu exista 
niciun manual, doar instinctul. Voia să-l rănească, dar nu așa 
cum știa că urmează s-o facă. Imaginea lui Hayley Daniels 
întinsă pe mormanul de bucăţi de piele i-a tăiat respiraţia. A tras 
adânc aer în piept. 

— Îmi pare foarte rău să vă spun asta, domnule Daniels, dar e 
vorba de fiica dumneavoastră. 

Daniels a încetat să se zbată. 

— Hayley? Ce-i cu ea? Ce-a păţit? A avut vreun accident? 

— Oarecum, a spus Winsome. Mi-e teamă că e moartă. Pare 
să fie vorba de crimă. 

Gata, îl spusese, cuvântul de care se temea și care avea să 
schimbe totul, acum umplea camera și părea să le ia tot 
oxigenul. 

— Crimă? Daniels a clătinat din cap. Dar... nu se poate. 
Trebuie să fie o greșeală. 


— Îmi pare rău, domnule, nu e nicio greșeală. Avea la ea 
permisul de conducere și un carneţel cu numele ei. 

— A fost...? Adică...? 

— Aș prefera să nu spun nimic până nu ajungem înapoi la 
Eastvale, a spus Winsome. Vă așteaptă soţia dumneavoastră. 

Martina a ieșit din baie la timp ca să audă ultima replică. S-a 
uitat spre Winsome. 

— Acum pot să-l dezleg? a întrebat. 

Winsome a încuviințat din cap. De când îi dăduse lui Daniels 
vestea despre Hayley, uitase că era încă gol și legat de pat. Și el 
părea să fi uitat. Într-un fel, umilirea lui Daniels nu mai avea 
acum niciun rost. Nu era o persoană crudă; nu voise decât să-i 
mai potolească aroganta și să audă un alibi de la Martina înainte 
ca oricare din ei să aibă timpul necesar, sau motivul, ca să 
inventeze ceva. Reușise în ambele privințe, dar acum îi era 
puţin rușine de ea însăși. 

Martina și-a făcut de lucru cu eșarfele în timp ce Daniels se 
uita fix în tavan. Când a fost în cele din urmă eliberat, s-a 
ridicat, s-a înfășurat într-un cearșaf și a început să plângă. 
Martina s-a așezat lângă el, mohorâtă și îmbujorată. A încercat 
să-l atingă, dar a respins-o. Bărbatul avea părul negru și creţ, o 
gropiţă în bărbie a la Kirk Douglas și perciuni care-i atingeau 
marginea maxilarului. Poate că era pe gustul unora dintre 
femeile albe, s-a gândit Winsome, dar asupra ei nu avea absolut 
niciun efect. 

A privit-o printre lacrimi ca un școlar cuprins de remușcări și a 
spus: 

— Îmi pare rău... Remarca pe care am făcut-o mai devreme... 
a fost complet nepotrivită. Eu... 

— Și mie îmi pare rău, a spus Winsome, dar prioritatea mea 
nu era să vă dezleg. Trebuia să știu de ce sunteţi aici, de ce v- 
ați minţit soția și unde aţi fost aseară. Și-a tras un scaun și s-a 
așezat. Am încercat să dau de dumneavoastră toată dimineața. 

Daniels s-a ridicat și și-a tras pe el chiloţii și pantalonii. Apoi a 
îmbrăcat o cămașă și a început să-și arunce lucrurile din sertare 
într-o geantă. 

— Trebuie să plec, a spus. Trebuie să mă întorc la Donna. 

— Donna? a spus Martina. Cu mine cum rămâne? Mi-ai zis că 
te desparţi de ea, că o să divorțezi. Că o să ne căsătorim. 

— Nu fi proastă. N-ai auzit? Trebuie să mă întorc la ea. 


— Dar, Geoff... și noi? 

— O să te sun, a spus Daniels. Du-te acasă. Te sun. 

— Când? 

— Când? La dracu', după ce mi-am îngropat fata. Acum cară- 
te, vacă proastă ce ești. Nu cred că pot să mă mai uit la tine. 

Înlăcrimată, Martina și-a luat geanta fără să se mai obosească 
să-și strângă cosmeticele din baie sau alte lucruri pe care le-ar fi 
putut avea prin dulap și s-a îndreptat spre ușă. Winsome a oprit- 
O. 

— Am nevoie de numele tău, adresa și numărul de telefon, i-a 
spus. 

Martina a privit spre Daniels. 

— Cereţi-i-le /ui mai bine. 

A făcut un pas în faţă, dar Winsome n-a lăsat-o să treacă. 

— Vreau să-mi spui tu. 

Martina a făcut o pauză și i-a dat lui Winsome informaţiile. 
Apoi a deschis dulapul și a scos o haină trei sferturi din piele. 

— Să nu-mi uit cadoul, i-a spus lui Daniels, apoi a ieșit pe ușă 
și a pornit-o pe coridor. 

Daniels era în picioare, cu bagajul în mână. 

— În regulă, a spus. Ce mai așteptăm? Să mergem. 

Winsome l-a privit, a dat din cap și a ieșit. 

e 

Corpul lui Karen Drew fusese luat din scaunul cu rotile după 
indicațiile legistului, dar criminaliștii erau în continuare adunați 
în jurul scaunului pe marginea stâncii când Annie și Tommy 
Naylor s-au întors din vizita la Mapston Hall. 

Vântul se mai potolise și începuse o ploaie măruntă. 
Criminaliștii înconjuraseră zona și erau ocupați să adune indicii 
și să le așeze în pungi etichetate. Cercetaseră totul în cel mai 
mic detaliu, dar nu găsiseră nimic care să prezinte interes, cel 
puţin deocamdată, nici urmă de armă la baza stâncii sau în altă 
parte. Era posibil să se fi scufundat deja în mare sau s-o fi luat 
Mary cu ea, dacă într-adevăr ea era ucigașa. 

Annie s-a gândit că Mary cea misterioasă reușise să se 
evaporeze. Ar putea fi oriunde: anonimă în mulțimile din Londra, 
într-un tren spre Edinburgh sau Bristol. Oare crima fusese 
premeditată? Dacă așa era, sunt șanse foarte mari să-și fi 
planificat și o cale de scăpare. Dacă nu, atunci își punea mintea 
la lucru. Dar un străin nu-și face apariţia într-un azil, cerând să 


vadă un anume pacient căruia apoi să-i taie gâtul. Spusese că 
erau prietene și, chiar dacă nu era adevărat, tot trebuie să fi 
avut vreo legătură cu Karen Drew. Dacă sperau s-o găsească pe 
Mary, atunci în primul rând trebuia să afle cât mai multe lucruri 
despre Karen și despre oamenii pe care-i cunoscuse înainte de 
accident. Cel mai bun lucru era să nu facă prea multe supoziţii 
în acest moment. Deși nu găsiseră urme ale vreunei lupte, era 
posibil ca Mary să nu fi fost ucigașa, ci doar cea de-a doua 
victimă. Dacă fusese răpită după uciderea lui Karen, sau 
omorâtă și ea și aruncată undeva în mare, sau în altă parte? 

Annie a bombănit paza proastă de la azil, dar la urma urmei 
Grace Chaplin avea dreptate. De ce anume, sau de cine, trebuia 
să-și protejeze pacienţii? Erau inofensivi, nu se puteau mișca, 
unii dintre ei nici nu puteau vorbi. De ce ar vrea cineva să-i 
omoare? Asta încercau să afle Annie și echipa ei. 

Annie l-a observat pe comisarul Liam McCullough, șeful 
criminaliștilor, chiar când se îndepărta de restul siluetelor în 
echipament alb, și l-a strigat. Se întâlniseră de mai multe ori 
înainte să înceapă să lucreze împreună, pentru că Liam era 
prieten cu criminalistul-șef din Regiunea de Vest, Stefan Nowak, 
ceea ce însemna că relaţiile erau mai puţin tensionate, credea 
Annie. Criminaliștii pot fi enervant de posesivi când se află la 
locul crimei, și cu greu dezvăluie vreo informaţie, dar cu Liam la 
conducerea echipei, munca lui Annie se ușurase puțin. 

— Aproape am terminat, a spus McCullough, apropiindu-se de 
ea, cu un rânjet care lăsa la vedere niște dinți cam strâmbi. 

— Aţi găsit ceva util? 

— N-o să știm ce e util decât mai târziu, a spus McCullough. 

— Credem că ar putea fi mâna unei femei, i-a spus Annie. 
Știm sigur că o femeie a scos victima din Mapston Hall, așa că 
deocamdată mergem pe firul ăsta. 

— Mulţumesc că mi-ai spus. Nu contează prea mult acum, dar 
e bine de ţinut minte. 

— Presupun că urme de pași n-aţi găsit, nu? 

Liam s-a strâmbat. 

— În iarbă? 

— Mă gândeam eu că nu. Amprente? 

— Multe, pe scaunul cu rotile. Nu-ţi face probleme, vom fi la 
fel de riguroși ca cei din Regiunea de Vest. 


— Nici nu mă îndoiesc, i-a spus Annie. Urme de mașină 
parcată în apropiere? 

— Din câte ne-am putut da seama, nu. 

— O.K., a spus Annie. Nici nu mă aşteptam la ceva. O să 
trimitem o echipă din casă în casă. A privit în jur spre coasta 
pustie și mohorâtă. Nu că ar avea prea multe locuri în care să 
meargă. 

— Am găsit mai multe fire de păr pe pătura victimei, a spus 
McCullough. Fără îndoială, unele aparţin angajaţilor azilului, 
poate și altor pacienţi, dar nu se știe niciodată, e posibil ca 
ucigașul să se ascundă printre ei. 

— Persoana care a văzut-o pe suspectă la Mapston spune că 
avea părul ascuns sub o pălărie. 

McCullough a zâmbit. 

— N-ai văzut cum firele de păr ajung peste tot? 

— Presupun că ai dreptate, a spus Annie, care pe drumul de 
întoarcere observase un fir de păr scurt și negru pe mânecă, de 
parcă ar fi avut nevoie de ceva care să-i amintească de seara 
trecută. Ce zici despre urmele de pe urechi și de pe gât? 

McCullough a privit-o lung. 

— Pescăruși, a spus. Slavă Domnului, post-mortem. De-aia nu 
sunt urme de sânge. 

— Să înțeleg că a fost omorâtă aici, în scaunul cu rotile? 

— Da. M-am consultat cu legistul în privinţa asta. Lividitatea e 
un indiciu în plus care confirmă teoria, și e destul sânge pe jos, 
în jurul scaunului, ca să mergem pe această presupunere. A fost 
omorâtă acolo unde stătea. N-am terminat analiza încă - e mai 
greu din cauza ierbii - dar am fotografiat și filmat fiecare 
centimetru pătrat. 

— O.K. Te las să-ţi vezi de treabă, Liam. Și mulțumesc pentru 
noutăți. 

McCullough și-a scos pălăria imaginară. 

— Nicio problemă. Să înţeleg că tu te ocupi de investigația 
asta? 

— Oficial, detectivul inspector-șef Brough. 

— Deci trimitem totul la tine? a zâmbit McCullough. 

Annie a zâmbit și ea. 

— N-ar strica. Dar să o faci cu discreţie. 

— Discreţie e pseudonimul meu. La revedere, doamnă. 

— Ne mai vedem, a spus Annie. 


A tresărit când un pescăruș i-a trecut pe deasupra capului, 
într-o rafală de vânt venită dinspre ocean. S-a apropiat de 
marginea stâncii cât de mult a avut curaj și a privit în jos, 
simțind sub picioare iarba alunecoasă. Valurile se izbeau 
ameţitor de stânci. Înţelegea de ce unii oameni sunt atrași de 
apele mișcătoare și se aruncă în ele, hipnotizaţi și seduși de 
unduiri. Simţind cum o ia ameteala, a privit spre scaunul cu 
rotile. Ar fi fost foarte simplu de aruncat între stânci. Fără 
complicaţii. Fără sânge. De ce ar fi vrut cineva să se deranjeze 
atât de mult și să facă atâta mizerie tăindu-i gâtul lui Karen 
Drew? 

În afara cazului în care cineva voia să facă o afirmaţie, s-a 
gândit Annie. Din experienţă, știa că ucigașii care vor să facă 
astfel de afirmaţii erau ca indivizii ăia enervanţi de la petreceri, 
care nu se potoleau până nu spuneau tot ce aveau de spus. 

e 

În timp ce Joseph Randall aștepta în camera pentru 
interogatoriu, Banks era în birou și se bucura de primele 
momente de liniște de după telefonul de dimineaţă al lui 
Templeton. Își amintise să-și sune mama, care-i mulţumise 
pentru felicitare și se bucurase să afle că e totul în regulă în 
casa lui Banks. Părinţii lui se pregăteau de o croazieră pe 
Mediterană în iunie, prima călătorie în străinătate cu excepţia 
perioadei petrecute de tatăl lui în armată, spre sfârșitul 
războiului. Plecau din Southampton ca să nu fie nevoiţi să 
zboare. 

Banks își bea ceaiul, mânca un KitKat și asculta Russian 
Album al Annei Netrebko în timp ce scria o listă IIE - Indicii, 
Interogatorii și Eliminări - lucrurile cele mai urgente în 
investigarea morţii lui Hayley Daniels. 

Winsome îl interogase pe tată, Geoff Daniels, și angajaţii 
hotelului îi confirmaseră alibiul. Nimeni nu-l văzuse ieșind din 
cameră după ce ajunsese acolo cu prietena lui Martina, în jurul 
orei trei dimineaţa. Barmanul și portarul de la clubul din 
Keighley își aminteau și ei de cei doi, care fuseseră acolo de la 
miezul nopţii până la două și jumătate. Băuseră peste măsură și, 
la un moment dat, aproape că și-o trăgeau în mijlocul ringului 
de dans. Bodigardul fusese nevoit să intervină și să le ceară să 
se potolească. Era exclus ca oricare dintre ei, sau amândoi, să fi 
condus până în Eastvale și să o fi omorât pe Hayley. Winsome 


nu dăduse încă de urma șoferului de taxi, dar era numai o 
chestiune de timp. 

De asemenea, pentru a respecta procedura, Winsome 
verificase și alibiul Donnei McCarthy cu prietena și vecina ei, 
Caroline Dexter. Într-adevăr, își petrecuseră seara împreună, 
mâncând pizza și uitându-se la Casino Royale, până după miezul 
nopții. 

Poliţiștii urmăreau imaginile înregistrate de camerele video, 
iar criminaliștii erau încă ocupați în Taylor's Yard, în timp ce 
mostrele colectate erau pregătite pentru analiză. N-avea să se 
întâmple nimic mai devreme de luni, cu siguranţă, iar 
rezultatele urmau să înceapă să apară abia de marți sau chiar 
mai târziu în timpul săptămânii, în funcţie de teste și de cât de 
multă muncă aveau cei de la laborator. Dacă rezultatele testelor 
ADN ar fi venit și în realitate la fel de repede ca în filme, s-a 
gândit Banks, munca lui ar fi fost mult mai simplă. Uneori, 
așteptarea era partea cea mai nasoală. 

Banks a lăsat foile deoparte. Avea să introducă mai târziu în 
calculator toate datele. A privit pe fereastră și a fost surprins să 
observe fulgii de zăpadă plutind în vânt, înceţțoșând imaginea 
pieţei. l-a fixat câteva momente, nevenindu-i să-și creadă 
ochilor, apoi ninsoarea s-a oprit brusc și-a ieșit soarele. Ciudată 
vreme. 

S-a uitat la harta Labirintului pe care o mărise și o prinsese de 
panoul de plută din birou. Erau mult mai multe căi de acces 
decât bănuise el și acoperea o zonă mult mai întinsă. Lângă 
hartă își atârnase calendarul Dalesman. În dreptul lunii martie, 
împărţită în coloane ordonate, era o fotografie a pieţei Settle 
într-o zi agitată. Avea programări la dentist și la medicul 
generalist, pentru că atunci când le făcuse se gândise că ar fi 
mai bine să scape de amândouă îndatoririle, deopotrivă 
neplăcute, în același timp. Acum începea să aibă dubii. Poate că 
ar trebui să mai amâne dentistul până luna viitoare. Sau 
generalistul. 

Singurul eveniment social din calendarul lui era o cină la 
Harriet Weaver, vecina lui din Eastvale, în sâmbăta următoare. 
Nimic formal, spusese Harriet, vreo zece sau doisprezece 
oameni, să aducă și el o sticlă, sigur se va simţi bine. Poate va 
trece pe-acolo și nepoata ei Sophia, din Londra. Toţi bărbaţii se 
îndrăgostesc de Sophia, îi spusese Harriet. In cazul ăsta, Banks 


se gândise că ar fi o mare prostie să facă și el la fel, și era 
hotărât să nu lase așa ceva să i se întâmple. Era perfect în 
regulă ca scriitorii, artiștii sau vedetele rock de vârstă mijlocie 
să se îndrăgostească de fete tinere, dar era o dovadă de 
iresponsabilitate pentru un detectiv care ducea după el atât de 
mult bagaj. 

Oricum, Banks detesta genul ăsta de petreceri și singurul 
motiv pentru care acceptase să se ducă era că se simţea 
vinovat pentru că nu prea ţinuse legătura cu Harriet și cu soțul 
ei de când se despărțise de Sandra. lar ea avusese totuși 
bunăvoința să-l invite. Avea să se ducă și să plece cât de 
devreme putea, în limitele bunului simţ. Nu era prea greu să 
convingă pe cineva, de exemplu pe Winsome, să-l sune pe mobil 
dintr-un motiv sau altul. Asta îl scutea de situaţia în care trebuia 
să explice ultimele statistici referitoare la criminalitate sau să 
justifice de ce atât de mulţi violatori și hoți scăpau basma 
curată, chestiile obișnuite cu care te confrunţi ca poliţist. O 
femeie avusese odată tupeul să-l roage pe Banks să-l 
urmărească pe soţul ei, pe care-l bănuia că ar avea o aventură 
cu o agentă imobiliară. După ce Banks îi explicase că nu era nici 
Sam Spade și nici Philip Marlowe, femeia își pierduse tot 
interesul și începuse să-i facă ochi dulci gazdei. 

Banks s-a ridicat. Era momentul să aibă o discuţie cu Joseph 
Randall, care nu părea deloc încântat că fusese târât la sediul 
poliţiei din Regiunea de Vest în acea după-amiază, lăsat să 
fiarbă într-o cameră pentru interogatorii în compania unui ofițer 
taciturn care nu voia să-l lămurească de ce se află acolo. N-avea 
un motiv anume pentru întârziere, altul decât să-l agite și să-l 
enerveze pe Randall. În acea stare era posibil să facă o 
greșeală. Avea pastilele de Ativan cu el, în caz că ar fi avut 
nevoie de ele, iar ofițerul fusese avertizat să urmărească orice 
semne de atac de panică, așa că pe Banks acest aspect nu-l 
îngrijora. 

Camera era înghesuită și avea o singură fereastră înaltă, cu 
gratii, un bec acoperit cu niște zăbrele ruginite, o masă de metal 
prinsă de podea, trei scaune pliante și aparatura pentru 
înregistrări. Interogatoriul urma să fie filmat și, în timp ce Banks 
pregătea camera, sergentul Doug Wilson s-a așezat faţă în faţă 
cu un Randall iritat, care a început să pună întrebări despre 
avocatul lui. 


— Nu sunteți arestat, domnule Randall, și nu ați fost acuzat 
de nimic, i-a explicat Banks așezându-se. Sunteţi aici ca să ne 
ajutaţi cu ancheta. 

— Deci nu trebuie să vorbesc cu voi? 

Banks s-a aplecat și și-a sprijinit braţele pe masă. 

— Domnule Randall, i-a spus, suntem amândoi niște oameni 
rezonabili, sper. Cazul e unul foarte serios. O tânără a fost 
violată și ucisă pe proprietatea dumneavoastră. Cred că vă 
doriți la fel de mult ca și mine să lămurim lucrurile, nu? 

— Bineînţeles că da, a spus Randall. Dar nu înţeleg de ce vă 
luaţi de mine. 

— Nu ne luăm de dumneavoastră. 

Banks s-a întors spre sergentul Wilson. Ar putea să-i dea 
puștiului o șansă. 

— Sergent Wilson, ce-ar fi să-i spui domnului Randall ce-ai 
aflat de la barmaniţa din The Duck and Drake? 

Wilson și-a fâșâit hârtiile, s-a jucat cu ochelarii și și-a lins 
buzele. Lui Banks i s-a părut că semăna cu un elev timorat care 
se pregătea să traducă la prima vedere o frază din latină. Sacoul 
sport cu care era îmbrăcat nu făcea decât să sporească această 
impresie. 

— Aţi fost la The Duck and Drake ieri seară în jur de ora 
șapte? a întrebat Wilson. 

— Da, am trecut pe-acolo să beau ceva după ce am închis 
magazinul, a spus Randall. Din câte știu eu, nu e împotriva legii. 

— Nicidecum, domnule, a spus Wilson. Dar și victima, Hayley 
Daniels, a fost văzută în pub la aceeași oră. 

— N-aveam cum s-o fi recunoscut. Cum aș fi putut? Nici 
măcar n-o știam. 

— Dar acum v-aţi amintit de ea, nu-i așa, domnule? a 
continuat Wilson. După ce-aţi văzut-o în depozit. Cum arăta, 
cum era îmbrăcată, v-aţi amintit? 

Randall s-a scărpinat pe frunte. 

— Sincer să fiu, nu. La ora aia, într-o sâmbătă, sunt mereu 
mulţi tineri la The Duck and Drake. Eu citeam ziarul. Și era 
destul de întuneric și cam în ceaţă totul. 

— Acesta e localul dumneavoastră obișnuit, The Duck and 
Drake? 


— Nu. N-aș putea spune că am un local anume. Mă duc unde 
am chef după ce închid. Dar nu fac asta foarte des. De obicei 
merg direct acasă. Băuturile sunt mai ieftine. 

— Unde aţi fost între miezul nopţii trecute și ora două? a 
întrebat Wilson. 

— Acasă. 

— Poate cineva să confirme asta? 

— Locuiesc singur. 

— La ce oră v-aţi dus la culcare? 

— Pe la unu și un sfert, la scurt timp după ce am scos pisica 
afară. 

— V-a văzut cineva? 

— Nu știu. Era liniște pe stradă. N-am văzut pe nimeni. 

— Și înainte ce-aţi făcut? 

— După ce am plecat din pub, pe la ora opt, mi-am luat niște 
pește și niște cartofi prăjiţi în drum spre casă și m-am uitat la 
televizor. 

— De unde aţi luat peștele și cartofii prăjiţi? 

— De la vânzătorul de pe colț. Uitaţi ce e... 

— Să ne întoarcem la The Duck and Drake, bine? a insistat 
Wilson. 

Randall și-a încrucișat braţele și și-a îndreptat spatele, iar pe 
față i s-a întipărit o expresie severă. 

— Aţi avut timp să rememoraţi acea seară, domnule, a 
continuat Wilson. Vă amintiţi să o fi văzut pe Hayley Daniels în 
pub? 

— Presupun că e posibil s-o fi văzut. 

— Aţi văzut-o sau nu? 

— Dacă era acolo, presupun că am văzut-o. Dar nu mi-o 
amintesc în mod deosebit. Nu eram interesat. 

— Hai, lasă, a intervenit Banks. O fată așa frumoasă ca ea. Și 
un pervers bătrân ca tine. Cu siguranță i-ai aruncat niște priviri. 
De ce nu recunoști? Vrei să ne faci să credem că n-ai mai văzut- 
o niciodată doar pentru că, de fapt, ai pus ochii pe ea din primul 
moment. Am dreptate, nu-i așa? 

Randall l-a privit și s-a întors spre Wilson, aliatul lui. Uneori, s- 
a gândit Banks, strategia cu polițistul bun și polițistul rău era 
atât de simplă. Nici măcar nu stabiliseră să joace jocul ăsta. Pur 
și simplu în direcția asta a mers interviul. Cu toate că fusese la 
nenumărate cursuri și citise o mulţime de cărţi despre tehnica 


interogatoriului, Banks ajunsese la concluzia că uneori o 
abordare spontană este și cea mai eficientă. Incepi de la chestii 
generale și vagi și cânţi după ureche. Cele mai relevante 
întrebări erau cele care îţi veneau pe loc, nu cele programate 
din timp. Și când două persoane puneau întrebările, se năștea o 
nouă dinamică. Uneori mergea, alteori nu. Și te trezeai că te faci 
de râs. Dar tânărul Wilson nu părea genul care să aibă nevoie 
de indicații pentru rolul lui. 

— Era c-un grup de prieteni de vârsta ei, râdeau și vorbeau și 
beau lângă bar, așa e? a continuat Wilson. 

— Da. 

— Aţi văzut pe cineva atingând-o? Poate era cu prietenul, și 
atunci ar fi atins-o pe umăr, ar fi ţinut-o de mână, ar fi sărutat-o 
rapid, lucruri de genul ăsta. 

— N-am văzut așa ceva. Randall l-a privit pe Banks. Dar, după 
cum am mai spus, n-am fost foarte atent. 

— Cine a plecat mai întâi? 

— Ei. Erau toți la un loc, gălăgioși și plini de ei, și în momentul 
următor au dispărut, și s-a făcut din nou liniște și plăcut. 

— Plini de ei? l-a îngânat Banks. Ce vrei să spui cu asta? 

Randall s-a foit pe scaun. 

— Ştiţi ce vreau să spun. Dichisiţi, făceau paradă unii în fața 
celorlalţi, râdeau la propriile glume, chestii de genul ăsta. 

— Nu-ţi plac tinerii? 

— Nu-mi plac huliganii. 

— Și crezi că ei erau huligani? 

— Să spunem că nu mi-aș fi dorit sa-mi fac de lucru cu ei. Știu 
cum decurg lucrurile pe-aici, în week-end-uri, când ies toţi la 
băute. S-a ajuns la situaţia în care o persoană civilizată nu mai 
poate ieși în oraș sâmbătă seara. Uneori mă întreb pentru ce 
mai avem poliţie în oraș. Dimineaţa, de multe ori, am văzut 
vomă și gunoaie în fața magazinului. 

— Dar în dimineaţa asta lucrurile au stat altfel, nu? a spus 
Banks. 

— Ideea este următoarea, domnule, a intervenit Wilson cu 
atâta delicateţe încât i-a stârnit admiraţia lui Banks. Chelneriţa 
de la The Duck and Drake spune că v-a surprins holbându-vă la 
Hayley Daniels. 


Nu spusese întocmai că „se holbase”, Banks știa asta, dar era 
o dovadă de inventivitate din partea puștiului. Mult mai de efect 
decât „privise” sau „se uitase”. 

— Nu făceam așa ceva, a răspuns Randall. După cum v-am 
spus, stăteam la locul meu, citeam ziarul și îmi vedeam de 
băutură. 

— Și nici măcar n-aţi remarcat-o pe Hayley Daniels? 

Randall a făcut o pauză. 

— Nu știam cine e, a spus, dar presupun că era greu să n-o 
remarci. 

— Serios? a spus Wilson. Cum așa, domnule? 

— Păi să începem cu felul în care era îmbrăcată. Ca o pipiţă. 
Picioarele dezgolite, buricul la vedere. Dacă mă întrebaţi pe 
mine, fetele care se îmbracă așa și-o caută cu lumânarea. Am 
putea spune că primesc ceea ce merită. 

— Și de-asta ai minţit în legătură cu ea prima dată? a întrebat 
Banks. Pentru că te-ai gândit că, dacă recunoști, o să pară 
suspect că tu ai găsit cadavrul? Tu i-ai dat ceea ce merita? 

— E o întrebare impertinentă și n-am de gând să răspund la 
asemenea provocări, a răspuns Randall, roșu la față. Mi-a ajuns. 
Plec. 

— Sunteţi sigur că nu aţi urmărit-o pe Hayley Daniels în restul 
serii și că nu aţi atras-o în depozit, unde știați că vă puteți face 
de cap cu ea? a spus Wilson, cu o expresie inocentă și 
îngrijorată întipărită pe chipul său tânăr. Poate nu aţi vrut s-o 
omorâţi, dar lucrurile au scăpat de sub control? 

Randall, aproape în picioare, i-a aruncat o privire care spunea 
et tu, Brutus şi s-a prăbușit înapoi în scaun. 

— V-am spus adevărul, a răspuns. Era în pub cu mai mulți 
prieteni. Acolo am văzut-o prima și ultima dată. Nu i-am dat cine 
știe ce atenție, dar acum că am vorbit despre ea, trebuie să 
recunosc că ieșea în evidenţă, și nu într-un mod cu care sunt de 
acord. N-am spus asta de la bun început pentru că știu în ce fel 
vă funcţionează minţile. E tot ce am de spus pe această temă. l- 
a aruncat o privire lui Banks. Și acum chiar plec. 

— Cum vrei, a spus Banks. L-a lăsat să se apropie de ușă și 
apoi a adăugat: Aș aprecia dacă am putea să-ți luăm 
amprentele și o mostră de ADN. Pentru eliminare, să fim bine 
înțeleși. Când îţi convine. Sergentul Wilson se va ocupa de 
formulare. 


Randall a trântit ușa după el. 


4. 


Annie era în biroul ei, în clădirea de cărămidă și sticlă de pe 
Spring Hill. Ajunsese devreme în acea dimineaţă de luni și era în 
formă, mult mai bine decât duminică. Până și vremea părea să 
fie în concordanţă cu starea ei de spirit. Ploaia se oprise, iar 
cerul era albastru, din loc în loc mai apărea câte un nor alb și 
pufos. Marea Nordului, în mod normal gri, căpătase o nuanţă 
albăstruie. Vântul era destul de rece, dar la amiază oamenii 
începeau să-și scoată hainele groase și să stea pe terasele 
puburilor și pe ponton, aproape ca primăvara. 

„Crima din scaunul cu rotile” ajunsese în presă și la știrile de 
dimineaţă, iar inspectorul-șef Brough programase o conferinţă 
de presă pentru acea dimineaţă. Din fericire, Annie nu trebuia 
să fie prezentă, dar el îi ceruse să-i dea ceva cu care să 
hrănească mulțimile înfometate. 

Annie a simţit cum o copleșește vina și scârba de sine când s- 
a gândit la seara de sâmbătă. Se purtase ca o adolescentă și, la 
vârsta ei, nu era cel mai potrivit lucru. Dar se întâmplase, așa că 
acum era momentul să urmeze vechile învățături Zen și să se 
desprindă de ceea ce se întâmplase. Viaţa e suferinţă, și cauza 
suferinței e dorința, spun budiștii. Nu poţi opri dorințele, 
amintirile, gândurile și sentimentele, dar nu trebuie să stai 
agăţat de ele și să le lași să te tortureze. Te poţi desprinde de 
ele, le poţi lăsa să plutească întocmai ca pe niște baloane. Asta 
făcea atunci când medita, se concentra asupra unui lucru, 
asupra respirației sau a unui sunet, și se uita cum baloanele cu 
gândurile și visele ei pluteau în gol. Era cazul să se întoarcă la 
meditații în mod constant. Oricum, nu e ca și cum nu ar fi avut o 
mulţime de alte lucruri pe cap în acea dimineață. 

Pentru început, Karen Drew. 

Primul detaliu pe care Annie îl remarcase în dosarul pe care 
Tommy Naylor îl adusese de la Mapston Hall o șocase: Karen 
Drew murise la numai douăzeci și opt de ani. Annie crezuse că 
era o femeie bătrână, până și Naylor îi estimase vârsta la vreo 
patruzeci de ani. Bineînţeles, nu aveau alt indiciu decât forma 
nedefinită de sub pătură, din care se scursese tot sângele, cu 


părul cărunt și uscat. Chiar și așa, s-a gândit Annie, douăzeci și 
opt de ani era foarte puţin. Cum putea corpul să trădeze pe 
cineva cu atâta cruzime? 

Conform dosarului, mașina lui Karen fusese lovită, cu șase ani 
în urmă, de un șofer care scăpase controlul volanului. Fusese o 
vreme în comă și trecuse prin mai multe operații și spitalizări, 
până când toţi medicii care o văzuseră ajunseseră la concluzia 
că nu mai putea fi recuperată și că singura opţiune era să fie în 
permanenţă sub supraveghere. La Mapston Hall fusese timp de 
trei luni, din spusele lui Grace Chaplin. Nu foarte mult, s-a gândit 
Annie. Din moment ce Karen nu putea comunica, era greu de 
crezut că își făcuse dușmani într-un timp atât de scurt. Lăsând 
psihopaţii deoparte, era foarte posibil ca motivul uciderii ei să se 
afle undeva în trecut. 

Din raport mai reieșea că, din punct de vedere medical, 
starea ei nu se schimbase și nici nu avea să se schimbe. In 
cazuri ca al lui Karen Drew, cel mai mic semn de progres ajunge 
să fie interpretat ca un miracol. Nimeni nu știa ce simţea sau ce 
gândea Karen. Nici măcar nu știau dacă voia să trăiască sau să 
moară. Acum nici nu mai avea posibilitatea să aleagă, și era 
treaba lui Annie să afle de ce. Din milă, așa cum sugerase 
Naylor, sau cineva avusese ceva de câștigat de pe urma morții 
lui Karen? Și dacă motivul era mila, a cui fusese mâna? Acestea 
erau întrebările la care-și dorea să găsească răspunsul cât mai 
repede. 

Unul din lucrurile pe care le-a remarcat Annie în legătură cu 
dosarul a fost că oferea foarte puţine informaţii despre viaţa lui 
Karen de dinainte de accident. Locuise în Mansfield, 
Nottinghamshire, dar nu era trecută o adresă anume și nici nu 
era clar dacă acolo crescuse sau dacă se mutase din altă parte. 
Despre părinţii ei scria că sunt decedați, dar din nou nu exista 
niciun detaliu, se pare că nu avea nici fraţi sau persoane mai 
apropiate, un soț sau un logodnic. Una peste alta, Karen Drew 
părea să nu fi existat înainte de acea nefastă zi din noiembrie 
2001. 

Annie ronțăia capătul creionului ei galben și privea încruntată 
spre lipsa de informaţii din dosar, când și-a auzit mobilul 
sunând, la câteva minute după ora nouă. N-a recunoscut 
numărul, dar a răspuns oricum. Desfășurarea anchetei 
presupunea să-și lase numărul de telefon foarte multor oameni. 


— Annie? 

— Da. 

— Sunt eu. Eric. 

— Eric? 

— Nu-mi spune că m-ai uitat atât de repede. Mă doare. 

Annie și-a derulat în minte toate posibilităţile și numai unul 
dintre răspunsuri era enervant de evident. 

— Nu-mi aduc aminte să-ţi fi dat numărul meu de mobil, a 
spus. 

— Ce frumos din partea ta. Presupun că mai sunt și alte 
lucruri de care nu-ți aduci aminte, ca de exemplu numele meu? 

La dracu'. Fusese chiar atât de beată? 

— Oricum, a continuat ea, ăsta e telefonul de serviciu. Te rog 
să nu mă mai suni pe el. 

— Atunci dă-mi numărul tău de acasă. 

— N-aș prea crede. 

— Atunci cum pot să dau de tine? Nici măcar nu-ţi știu numele 
de familie. 

— Nu poţi. Asta e toată ideea. 

Annie a închis telefonul. A simţit o apăsare pe piept. Telefonul 
i-a sunat din nou și a răspuns cu un gest automat. 

— Uite ce e, i-a spus Eric, îmi pare rău. Cred că am început cu 
stângul. 

— N-a început nimic. Și nici n-o să înceapă, i-a spus Annie. 

— Nu vreau să te cer în căsătorie, să știi. Dar pot măcar să te 
invit la cină? 

— Sunt ocupată. 

— Tot timpul? 

— Cam da. 

— Mâine? 

— Mă spăl pe cap. 

— Miercuri? 

— Întâlnirea la asociaţia de locatari. 

— Joi? 

— Reuniune la școală. 

— Vineri? 

Annie a făcut o pauză. 

— Mă duc în vizită la ai mei. 

— Aha! Aici ai ezitat, i-a spus. Am auzit foarte bine. 


— Ascultă, Eric, a spus Annie pe un ton despre care credea că 
e rezonabil, dar ferm. Imi pare rău, nu vreau să mă mai joc. N-o 
să se întâmple nimic. Nu vreau să fiu nepoliticoasă, a naibii sau 
ceva, dar pur și simplu nu vreau să mă implic într-o relaţie în 
momentul ăsta. 

— Eu te-am invitat la cină. Fără alte implicaţii. 

Annie știa, din experienţă, că întotdeauna există implicații. 

— Imi pare rău. Nu mă interesează. 

— Care-i problema? Ce-am făcut? Când m-am trezit, nu mai 
erai. 2 

— N-ai făcut nimic. Eu am o problemă. Imi pare rău. Te rog să 
nu mă mai suni. 

— Nu închide! 

Annie a rămas pe fir, deși știa că n-ar fi trebuit să o facă. 

— Mai ești? a întrebat-o după un moment de liniște. 

— Da, sunt aici. 

— Bine. Hai să ieşim la prânz. Cu siguranţă poţi să ieși în 
pauză de masă într-una din zilele astea, nu? Ce zici de Black 
Horse, joi? 

Black Horse era în orașul vechi din Whitby, pe o stradă 
îngustă și pietruită, mai jos de o biserică în ruine. Era un loc 
decent, pe care colegii ei nu-l frecventau, Annie știa asta. Dar 
de ce lua în calcul această variantă? Trebuia să se desprindă de 
ea. 

— Imi pare rău, a spus. ` 

— O să fiu acolo la ora prânzului, a spus Eric. iți mai amintești 
cum arăt? 

Annie își amintea chipul tânăr și părul ciufulit, şuvița rebelă și 
începutul de barbă, umerii puternici și mâinile surprinzător de 
delicate. 

— Imi amintesc, a spus. Dar n-o să fiu acolo. 

Apoi a închis telefonul. L-a mai ţinut în mână, tremurând, preţ 
de câteva secunde, în timp ce inima îi bubuia, de parcă ar fi 
avut în palmă o armă misterioasă, dar n-a mai sunat. Apoi 
străfundurile memoriei au început să scoată la suprafaţă lucruri 
foarte neplăcute. 

Avea mobilul de numai o săptămână. Era un BlackBerry Pearl, 
care combina funcțiile telefon, SMS și e-mail, și abia începuse să 
se obișnuiască cu toate șmecheriile și secretele lui, ca de 


exemplu camera foto. Și-a amintit că Eric avea același model și 
că-i arătase cum să utilizeze niște funcţii mai avansate. 

Cu mâna tremurându-i, s-a uitat prin fotografiile recente. lată- 
i: ea și Eric, cu capetele lipite, aplecaţi unul spre celălalt, 
strâmbându-se spre cameră în lumina clubului de noapte. Și-a 
amintit că-i trimisese fotografiile pe mobil. Probabil că așa 
ajunsese să aibă numărul ei. Cum putuse să fie atât de proastă? 

Și-a pus telefonul în geantă. Ce-avea de gând? Ar fi trebuit să 
știe că nu se poate baza pe judecata ei în astfel de situații. In 
plus, Eric era doar un copil. Fii flatată și desprinde-te. Ajunge cu 
porcăria asta. De ce se lăsa chinuită de felul în care se purtase? 
A luat o foaie de hârtie de pe birou. Era momentul să se ducă să 
stea de vorbă cu asistentul social care-i aranjase lui Karen Drew 
șederea la Mapston Hall. Biata femeie trebuie să fi avut o viaţă 
înainte de accident. 

e 

Autopsiile făcute de dr. Elizabeth Wallace erau mult mai puțin 
spectaculoase și bombastice decât ale lui Glendenning, a 
descoperit Banks târziu în acea dimineață de luni, în subsolul 
Spitalului General din Eastvale. L-a salutat pe Banks cu o 
aplecare a capului. Părea timidă și protocolară în timp ce făcea 
pregătirile alături de asistenta ei, Wendy Gauge. S-au asigurat 
că echipamentul necesar e la îndemână și că reportofonul pe 
care urma să-și înregistreze comentariile funcţionează. Dădea 
impresia că e stăpână pe sine, a observat Banks, se vedea după 
buzele strânse. Banks nu și-o putea imagina fumând, așa cum 
făcuse el cu Glendenning, sau făcând glume pe seama 
cadavrului. 

Dr. Wallace l-a examinat întâi pe afară, fără să se grăbească, 
metodic. Cadavrul fusese deja studiat, fuseseră prelevate probe 
și tot ceea ce doctorul și criminaliștii colectaseră fusese trimis la 
laborator pentru analize, inclusiv resturile de piele care-i 
astupaseră gura, cel mai probabil ca s-o facă să tacă. Banks a 
privit-o pe Hayley întinsă pe masă, palidă și goală. Nu s-a putut 
abţine să nu se holbeze la zona ei pubiană, complet rasă. | se 
spusese despre asta la locul crimei, dar era cu totul altceva să 
vadă cu ochii lui. Avea tatuaţi doi pești albaștri mici care înotau 
în direcții opuse. Pești. Zodia ei. 

Dr. Wallace l-a surprins uitându-se insistent spre zona intimă 
a fetei. 


— Nu e nimic neobișnuit, a spus. Nu înseamnă că era vreo 
ușuratică. Și nu e de dată recentă, nu din ultimele câteva luni, 
oricum, așa că e exclus să i-l fi făcut criminalul. Tatuajele astea 
sunt destul de comune, și foarte multe tinere se rad sau se 
epilează în acest fel. Se numește epilat brazilian. 

— De ce? a întrebat Banks. Pare dureros. 

— Modă. Stil. În plus, se pare că sporește plăcerea în timpul 
actului sexual. 

— Și așa e? 

Nici măcar un zâmbet. 

— De unde să știu eu? a spus ea, întorcându-se la treabă, 
făcând câte o pauză din când în când ca să studieze cu lupa o 
bucată de piele sau un semn mai neobișnuit. 

De fiecare dată își înregistra comentariile. 

— Ce e pata aia maro de sub sânul stâng? a întrebat Banks. 

— Semn din naștere. 

— Pe braţe și între sâni? 

— Vânătăi. Pre-mortem. A îngenuncheat pe ea. Dr. Wallace și- 
a strigat asistenta. Hai s-o deschidem. 

— Puteţi să-mi spuneţi ceva până acum? a întrebat Banks. 

Dr. Wallace a făcut o pauză și s-a aplecat în față, cu mâinile 
sprijinite pe marginea de metal a mesei. De sub boneta de 
protecţie îi alunecaseră câteva șuviţe de păr șaten. 

— Aproape sigur a fost strangulată manual. Fără ligatură. Din 
faţă, așa. 

Și-a întins mâinile și a mimat strângerea gâtului cuiva. 

— Sunt șanse să avem amprente pe piele sau mostre de 
ADN? 

— Mereu există astfel de șanse, fie și o picătură de sânge. 
Pare că a curăţat-o după ce a omorât-o, dar e posibil ca ceva să- 
i fi scăpat. 

— Avea pe coapsă ceva ce ar fi putut fi spermă, a spus Banks. 

Dr. Wallace a încuviinţat din cap. 

— Am văzut. Nu vă faceţi probleme, laboratorul va analiza 
totul, dar va mai dura. Ar trebui să știți asta. Amprente? Nu prea 
cred. Au fost foarte multe alunecări în cazul ăsta. Ca de 
exemplu atunci când îţi alunecă mâna pe clanță și totul se 
mânjește și nu se mai vede clar. 

— S-a zbătut? 

Dr. Wallace a privit în depărtare. 


— Cum dracu' nu? Normal că da. 

— Mă gândeam la zgârieturi. 

Dr. Wallace a inspirat adânc. 

— Da. E posibil să fie mostre de ADN în probele pe care le-au 
recoltat criminaliștii de sub unghiile ei. Ucigașul ar putea avea 
zgârieturi pe braţe sau pe față. A făcut o pauză. Sincer, însă, nu 
mi-aș pune prea multe speranțe în asta. După cum vedeţi, are 
unghiile roase până în carne. 

— Da, am observat, a spus Banks. Și vânătaia? 

— După cum spuneam, a îngenuncheat pe brațele ei și, la un 
moment dat, pe piept, probabil ca s-o imobilizeze în timp ce își 
folosea mâinile s-o stranguleze. N-a avut nicio șansă. 

— Sunteţi sigură că e un bărbat? 

Dr. Wallace i-a aruncat o privire plină de dispreț. 

— Credeţi-mă pe cuvânt, asta e opera unui bărbat. Dacă nu 
cumva o fi strangulat-o prietena celui care a violat-o. 

Se mai întâmplase, Banks știa asta. Cupluri care acționau 
împreună ca prădători sexuali sau ucigași. Fred și Rosemary 
West. Myra Hindley și lan Brady. Terry și Lucy Payne. Dar 
probabil dr. Wallace avea dreptate și nu era o opţiune de luat în 
calcul în acest caz. 

— Toate rănile i-au fost provocate cât era încă în viață? 

— Nu există dovezi de maltratare post-mortem, dacă la asta 
vă referiți. Vânătăile și rupturile vaginale și anale indică, toate, 
că era vie în timp ce a violat-o. Se văd urmele pe încheieturile 
mâinilor, acolo unde a ţinut-o. Uitaţi-vă și la urmele de pe brațe, 
de pe gât și de pe piept, la alea de pe coapse. A fost un viol 
groaznic, violent, urmat de strangulare. 

— Cum a imobilizat-o în timp ce o viola? s-a întrebat Banks cu 
voce tare. N-avea cum să fi făcut asta îngenuncheat pe brațele 
ei. 

— E posibil să fi avut o armă. Un cuţit, de exemplu. 

— Și atunci de ce nu a înjunghiat-o? De ce a strangulat-o? 

— N-aș putea să vă spun. E posibil s-o fi ameninţat ca să 
obțină ce voia. Nu se întâmplă adesea ca violatorii să-și 
amenințe victimele cu moartea dacă nu cooperează? Sau că le 
vor urmări mai târziu, pe ele și pe familiile lor? 

— Ba da, a spus Banks. 


Ştia că întrebările ar putea părea crude și insensibile, dar 
lucrurile astea trebuiau cunoscute. De-asta cu dr. Glendenning 
fusese atât de simplu. Cu o femeie, lucrurile stăteau altfel. 

— De ce s-o omoare, la urma urmei? a întrebat. 

Dr. Wallace l-a privit pe Banks ca pe unul dintre specimenele 
întinse pe masa ei. 

— Nu știu, a spus. Poate ca s-o facă să tacă. Poate pentru că 
ea l-a recunoscut și l-ar fi putut identifica mai târziu. Dar asta e 
treaba dumneavoastră, nu, să aflaţi lucrurile astea? 

— Îmi pare rău. Gândeam cu voce tare. Unul din obiceiurile 
mele proaste. Și mă mai întrebam dacă nu cumva strangularea 
era parte din scenariu, o partidă sălbatică cu o turnură 
neplăcută? 

Dr. Wallace a clătinat din cap. 

— Nu prea cred. Deși e sigur că a fost foarte violent cu ea. 
După cum am spus, pare că în timp ce o strangula o apăsa pe 
piept cu genunchiul. Ar fi foarte dificil, dacă nu imposibil, ca în 
poziţia asta să se desfășoare un act sexual. Așa că eu aș spune 
că a strangulat-o când a terminat cu ea. 

— Dr. Burns a estimat ora decesului între miezul nopţii și ora 
două, duminică dimineaţă. Sunteţi de acord? 

— N-am niciun indiciu care să contrazică această estimare, a 
spus dr. Wallace. Dar e numai o estimare. Ora decesului e... 

— Știu, știu, a spus Banks, deosebit de greu de stabilit. Acel 
detaliu care uneori ne ajută cel mai mult. E și asta una din micile 
ironii ale vieții. 

Dr. Wallace n-a răspuns. 

— Ceva suspect, neobișnuit... 

— Totul e perfect normal până acum, pentru o astfel de crimă. 

Dr. Wallace părea obosită și prea bătrână pentru vârsta ei 
reală, ca și cum văzuse totul de foarte multe ori înainte. Banks a 
făcut un pas în spate și și-a ţinut gura, ca s-o lase să-și vadă de 
treabă. Ea a apucat bisturiul și, când a început să facă incizia în 
Y, cu viteză și precizie, Banks a simţit cum îl trece un fior. 

e 

Annie a luat-o pe Ginger cu ea la Nottingham ca să discute cu 
Gail Torrance, asistentul social care se ocupase de Karen Drew, 
în timp ce Tommy Naylor rămăsese pe baricade la Whitby. Lui 
Annie îi plăcea compania lui Ginger, se simţea în largul ei alături 
de ea. Era amuzantă și obraznică, mesteca gumă fără încetare, 


vorbea mult și se plângea de ceilalţi șoferi. În plus, părea mereu 
veselă. Poate din cauza felului în care arăta, mulţi dintre tipii de 
la secţie crezuseră la început că era lesbiană, dar se dovedise 
că avea un bărbat și doi copii mici acasă. Pentru o clipă, în timp 
ce Annie conducea și asculta poveștile ilare despre week-end-ul 
copiilor într-un castel, s-a gândit că Ginger ar putea fi persoana 
cu care să vorbească despre Eric - în sfârșit, avea un nume - 
dar și-a dat seama că n-ar fi potrivit, că n-o cunoștea suficient 
de bine și că nu voia să știe nimeni despre asta, cel puţin nu 
încă. La ce se aștepta? La sfaturi? N-avea nevoie. Știa ce are de 
făcut. Și dacă era cineva cu care avea să vorbească despre asta, 
atunci cu siguranţă era Winsome, deși în ultimele zile se 
văzuseră foarte rar. 

Annie conducea pentru că nu se simţea în siguranţă cu Ginger 
la volan. Și Ginger știa asta. Deși reușise cumva să-și ia 
permisul, condusul nu era unul din talentele ei, iar peste o lună 
era programată pentru încă un curs. Dar atunci când s-au 
pierdut într-o zonă industrială gri și pustie, Annie și-a dorit să fi 
lăsat mașina pe mâna lui Ginger, care se pare că era chiar și 
mai lipsită de talent într-ale ghidatului decât într-ale condusului. 

În cele din urmă au găsit birourile din West Bridgford. Era 
aproape ora prânzului când au ajuns, și Gail Torrance a fost mai 
mult decât fericită să li se alăture în cel mai apropiat pub. Locul 
era deja plin ochi cu angajaţi de pe la birouri, dar au găsit o 
masă încărcată cu resturile de la prânzul celor care stătuseră 
acolo înainte, cartofi prăjiţi, salate, rămășițe de ouă și halbe 
pătate cu ruj, pe fundul cărora erau bălți de bere deja caldă. 
Scrumiera dădea și ea pe-afară de mucuri de ţigară cu marginea 
roz, unul dintre ele încă fumegând. 

Ginger a luat comanda și s-a dus la bar. Când s-a întors cu 
băuturile, o adolescentă posacă debarasase masa și le adusese 
cuțite și furculițe în șerveţele de hârtie. Annie și Ginger își 
comandaseră un tonic Schweppes Slimline, Gail un Campari. Și- 
a aprins o ţigară. 

— Mult mai bine, a spus, suflând fumul afară. 

Annie a reușit să zâmbească prin fum. 

— După cum știți, am venit să vorbim despre Karen Drew. 

A observat că Ginger își scosese carnețelul și un pix. Chiar 
dacă silueta și părul roșu aprins n-o lăsau să treacă 


neobservată, Ginger părea să se poată face nevăzută atunci 
când voia. 

— Cred că vă pierdeţi timpul, a spus Gail. Adică, nu prea pot 
să vă spun multe despre ea. 

— De ce nu? 

— Pentru că nu știu nimic. 

— Dar aţi fost omul ei de legătură între spital și Mapston Hall. 

— Da, dar asta nu înseamnă nimic. Mă ocup de astfel de 
cazuri peste tot în ţară. 

— Atunci spuneți-ne ce știți. 

Gail și-a aranjat părul la ceafă. 

— Acum vreo patru luni, a început, m-au contactat 
administratorii de la Grey Oaks, spitalul unde fusese internată 
Karen timp de vreo trei ani - am mai lucrat cu ei și înainte - și 
mi-au vorbit despre o femeie care se afla la ei sub tratament și 
care avea nevoie de îngrijiri speciale. Eu cu asta mă ocup. Am 
mers acolo și am întâlnit-o pe Karen - a fost, de altfel, singura 
dată când am văzut-o - și am vorbit cu doctorii care o îngrijeau. 
Făcuseră o evaluare a stării ei de sănătate și, din câte mi-am 
dat seama, eram de acord cu ei - nu că mi-ar fi cerut cineva 
opinia, desigur. Și-a scuturat ţigara și a continuat. În zonă nu era 
niciun azil potrivit pentru ea, eu mai lucrasem cu cei de la 
Mapston Hall, știam în ce sunt specializați și că sunt potriviţi 
nevoilor lui Karen. N-a trebuit decât să așteptăm un pat, să ne 
ocupăm de hârțogăraie și să semnăm pe linia punctată. N-am 
avut mai mult de-a face cu acest caz. 

— Care au fost impresiile dumneavoastră personale despre 
Karen? a întrebat Annie. 

— E o întrebare foarte amuzantă. 

— De ce? 

— Păi, ce impresie poţi avea despre cineva care stă într-un 
scaun și nu spune nimic? 

— Trebuie să fi avut o viaţă înainte de accident. 

— Presupun că da, dar asta nu era treaba mea. 

— N-aţi luat legătura cu familia ei? 

— Nu avea familie. Probabil aţi citit dosarul. 

— Da. Și nu îmi spune nimic. 

— Adică la fel de mult cât vă pot spune și eu. 

Gail și-a stins ţigara chiar când le-a venit mâncarea. Burgeri și 
cartofi prăjiți pentru Gail și Ginger, obișnuitul sandviș cu brânză 


și roșii pentru Annie. Poate că ar trebui să înceapă din nou să 
mănânce carne, s-a gândit, apoi și-a dat seama că, probabil, 
regimul era singurul aspect al vieţii sale asupra căruia avea 
control în acel moment. În jurul lor, conversațiile curgeau. La 
masa de alături, un grup de femei râdea zgomotos la o glumă 
fără perdea. Aerul mirosea a fum de ţigară și a bere. 

— În dosar scrie că, înainte de accident, Karen a locuit în 
Mansfield, a spus Annie. Știți cumva adresa? 

— Îmi pare rău, a spus Gail. Dar ar trebui să puteţi afla 
această informaţie de la Morton's, agenţii imobiliari care s-au 
ocupat de vânzarea casei. Am această informaţie pentru că era 
relevantă pentru finanţare. 

— O.K., a spus Annie, și de unde știți despre agentul 
imobiliar? 

— Mi-a spus avocatul ei. 

— Karen Drew avea avocat? 

— Bineînţeles. Cineva care să se ocupe de afacerile ei și să-i 
protejeze interesele. Doar ea singură n-avea cum s-o facă, nu? 
Să nu mai zic cât era de-a naibii. Mă suna tot timpul pentru câte 
ceva, și avea o voce iritantă, parcă zgâria cu unghiile pe o tablă. 
„Gail, crezi că ai putea să...”, „Gail, poţi să...” 

A tremurat, cuprinsă parcă de un fior. 

— Vă amintiţi cum o chema? 

— Dacă-mi amintesc? Connie Wells. Ăsta era numele. Ea-și 
spunea Constance. Insista pe chestia asta. O căţea înfumurată 
și-a dracului. 

— Aveţi numărul ei de telefon sau adresa? 

— Probabil sunt pe undeva prin dosarele mele. Lucra pentru o 
firmă din Leeds, asta e tot ce-mi amintesc. Park Square. 

Ar trebui să fie suficient, s-a gândit Annie. Leeds. Asta era 
interesant. Dacă Karen Drew trăise în Mansfield, de ce avocata 
ei era de la o firmă din Leeds? E-adevărat, nu era foarte 
departe, se ajungea imediat pe autostradă, dar erau nenumărați 
avocaţi în Mansfield și în Nottingham. Oricum, putea s-o caute 
pe Google pe Constance Wells de cum ajungea înapoi la Whitby. 
Poate că avocata va putea să le spună ceva mai mult despre 
trecutul misterios al lui Karen Drew. 

e 

— Uitaţi, ea e, chiar acolo, a spus comisarul Kevin Templeton 

arătând spre ecranul televizorului. Chiar acolo. 


Erau într-o cameră la parter, la Comandamentul Regiunii de 
Vest, urmărind casetele cu înregistrări. Imaginea ar fi putut fi un 
pic mai clară, s-a gândit Banks, și poate că cei de la tehnic ar 
putea s-o curețe un pic, dar chiar și așa întunecată, cu pete și cu 
umbre, nu încăpea nicio îndoială că fata cea înaltă, cu picioare 
lungi, care nu-și prea ţinea echilibrul pe tocuri în timp ce se 
îndrepta spre aleea dintre marochinăria lui Joseph Randall și 
barul The Fountain era Hayley Daniels, clătinându-se și atingând 
pereţii cu mâinile, de-o parte și de alta, înaintând prin Taylor's 
Yard. leșise din bar cu un grup de tineri la șaptesprezece minute 
după miezul nopţii, le spusese ceva și, după ceea ce păruse a fi 
o discuţie mai aprinsă, le făcuse cu mâna și se îndreptase 
singură spre alee, la douăsprezece și douăzeci. Era greu de spus 
câţi erau în total, dar Banks a numărat cel puțin șapte. l-a văzut 
pe doi dintre prietenii ei, cu spatele la cameră, urmărind-o cu 
privirea și dând din cap dezaprobatori, apoi s-au întors și i-au 
urmat pe ceilalţi înspre Bar None. Banks a privit cum silueta lui 
Hayley e înghițită de întunericul din Labirint. N-o aștepta nimeni. 

— A intrat cineva în Labirint înainte sau după ea? 

— Nu, din câte am văzut pe casetele pe care le-am vizionat 
deja, a spus Templeton. Ea e, nu-i așa, domnule? 

— Da, ea e cu siguranță, a spus Banks. Intrebarea e, o 
aștepta acolo sau a urmărit-o? 

— M-am uitat la toate înregistrările până la ora două și 
jumătate, adică peste ora estimată a decesului, a spus 
Templeton, și nimeni n-a trecut prin Taylor's Yard mai devreme, 
nimeni n-a intrat după ea. Și nici n-a ieșit nimeni. Avem niște 
înregistrări ale camerelor din Castle Road, astea sunt numai 
pentru piață. 

— Deci oricine ar fi fost, a intrat pe altă parte, o intrare care 
nu e monitorizată. 

— Așa se pare, domnule. Dar cu siguranţă nimeni nu avea de 
unde să știe că urma să meargă direct în Labirint, nu? Și dacă 
nimeni n-a urmărit-o... 

— Cineva era acolo, așteptând tocmai o astfel de apariţie? 
Posibil, a spus Banks. 

— Un criminal în serie? 

In privirea pe care Banks i-a întors-o lui Templeton se putea 
citi suferinţa. 


— Kev, avem o singură victimă. Cum ar putea să fie un 
criminal în serie? 

— Deocamdată avem o singură victimă, a spus Templeton, 
dar asta nu înseamnă că se va opri la una singură. Până și 
criminalii în serie trebuie să înceapă de undeva. 

A rânjit la propria glumă proastă, dar Banks nu i-a dat apă la 
moară. Cu toate astea, știa la ce se referă. Violatorii care 
comiteau astfel de fapte nu se opreau, în general, la o singură 
victimă, asta în afara cazului în care criminalul era un dușman al 
lui Hayley, pistă care trebuia urmărită. 

— Și dacă nu e ea prima victimă? a spus. 

— Domnule? 

— Du-te și caută în Arhivele Naţionale, a continuat Banks. 
Vezi dacă găsești ceva asemănător în ultimele optsprezece luni, 
oriunde în ţară. Roagă-l pe Jim Hatchley să te ajute. Nu se 
pricepe cine știe ce la calculatoare, dar are relaţii pe la toate 
departamentele de poliţie din ţară. 

— Da, domnule, a spus Templeton. 

Banks știa că în urmă cu câţiva ani astfel de informaţii nu ar fi 
fost atât de accesibile, dar multe lucruri se schimbaseră odată 
cu investigația cazului Spintecătorului din Yorkshire și a altor 
astfel de afaceri în care fuseseră implicate mai multe secții de 
poliţie. Cu destul de multă întârziere, s-a gândit Banks, intraseră 
și ei în secolul douăzeci și unu și înțeleseseră că acum criminalii 
nu respectă granițele orașelor, ținuturilor sau ţărilor. 

— Totuși, mă întreb de ce a intrat în Labirint singură, a spus 
Templeton, aproape ca pentru sine. Nimeni n-a intrat după ea și 
nimeni n-a așteptat-o să se întoarcă. 

— Era afumată rău, a spus Banks. Toţi erau. Ai văzut, doar, cu 
ochii tăi. Oamenii nu mai gândesc limpede când sunt băuţi. Își 
pierd inhibiţiile și temerile, iar uneori temerile sunt singurele 
care te ţin în viață. Am să-l trimit pe sergentul Wilson la ea la 
facultate. Pare destul de tânăr ca să treacă drept unul dintre 
studenţi. Trebuie să-i găsim pe cei cu care era Hayley și sunt 
șanse mari ca ei să-i fi fost colegi de facultate. Vorbea cu ei, s-a 
văzut foarte clar, ei vorbeau cu ea, păreau că încearcă s-o 
convingă să nu intre în Labirint. Cineva trebuie să știe ceva. 

— E posibil să-și fi dat întâlnire cu cineva acolo. În Labirint, 
vreau să spun. 


— E posibil, a răspuns Banks. Și pentru asta trebuie să vorbim 
cu prietenii ei. Trebuie să luăm declaraţii de la toţi cei cu care s- 
a întâlnit în noaptea aceea, din momentul când au pornit spre 
piață și până când s-au despărţit și ea a plecat pe aleea aia. Ne- 
am lăsat orbiţi de Joseph Randall. 

— Eu tot nu sunt sigur în privinţa lui, a spus Templeton. 

— Nici eu, a replicat Banks. Dar trebuie să extindem ancheta. 
Înainte să te apuci de lucru cu baza aia de date, du-te și mai 
vorbește o dată cu barmanul care a fost de serviciu la The 
Fountain sâmbătă noapte. Află dacă a fost vreun incident în bar 
în seara aia. El apare pe undeva în înregistrări? 

— În mod surprinzător, da, a spus Templeton. 

— De ce surprinzător? 

— Păi, pentru că și-a scos bicicleta pe ușa din faţă și a încuiat. 

— Și ce-i așa de ciudat în asta? 

— Era aproape ora două și jumătate. 

— Poate că-i place să bea în secret. Ce-a avut de spus? 

— Nu era acolo când băieţii au făcut turul barurilor ieri. Zi 
liberă. N-a vorbit nimeni cu el. 

— Interesant. Dacă nu e la bar nici azi, află unde locuiește și 
fă-i o vizită. Întreabă-l ce făcea acolo la ora aia și dacă-și 
amintește ceva în plus. Știm că Hayley și prietenii ei au plecat 
de la The Fountain, au avut o discuţie în piaţă și trei minute mai 
târziu ea a pornit spre Taylor's Yard. Poate s-a întâmplat ceva în 
pub? E ultimul loc public în care a fost văzută în viață. 

— Da, domnule. 

Templeton a părăsit camera de vizionare. Banks a luat 
telecomanda și a derulat înapoi. A apăsat pe p/ay și a urmărit-o 
pe Hayley Daniels discutând cu prietenii ei și îndreptându-se 
spre Taylor's Yard. Nu-i putea citi pe buze, înregistrarea era 
prea proastă. În plus, mai era și o dâră enervantă de lumină, așa 
ca în filmele vechi, chiar în spatele grupului, care apoi a 
dispărut. Când și-a întins mâinile ca să-și ţină echilibrul, atingea 
fără probleme pereţii culoarului. Sclipiciul de pe cureaua ieftină 
de plastic a reflectat farurile unei mașini care trecea prin zonă. 
După ce s-a făcut nevăzută în întuneric, Banks a derulat înapoi 
și a urmărit imaginile încă o dată. Probabil vor trebui să 
prelucreze imaginea mașinii și să ia numerele de pe plăcuţele 
de înmatriculare, în ideea că, dacă șoferul a văzut o fată 
drăguță intrând singură în Labirint, e foarte posibil să fi făcut 


cale-ntoarsă și să fi intrat prin parcare, unde nu erau camere de 
supraveghere, profitând de ocazia ce-i ieșise în faţă. Era destul 
de puţin probabil, dar cum alte indicii nu aveau, merita să 
încerce. Banks l-a sunat pe sergentul Wilson. 

e 

În vreme ce conducea spre Leeds pe MI, Annie și-a dat 
seama că nu avea niciun sens să se întoarcă la Whitby, când 
putea să-l sune pe detectivul Ken Blackstone de la Millgarth și 
să afle exact unde anume în Park Square practica avocatura 
Constance Wells. 

— Annie, a spus Blackstone. Ce plăcere să te aud. Cum îţi 
merge? 

— Bine, Ken. 

— Și Alan? 

Uneori, Blackstone vorbea de parcă Banks și Annie erau încă 
împreună, sau ca și cum el și-ar fi dorit ca așa să stea lucrurile, 
dar asta n-o deranja în mod deosebit. 

— Nu l-am văzut de ceva vreme, a spus. Sunt detașată în 
Regiunea de Est. Auzi, crezi că mă poți ajuta? 

— Sigur că pot. _ 

— Ar trebui să fie ușor. Incerc să dau de o avocată din Park 
Square pe nume Constance Wells. Sună cunoscut? 

— Nu, dar dă-mi câteva minute și te sun eu înapoi. 

Au trecut foarte aproape de turnurile centralei din Sheffield, și 
în spatele centurii Annie a întrezărit Meadowhall, cunoscutul 
mall, iar pe partea stângă parcarea plină ochi de mașini. 

Telefonul lui Annie a sunat și ea a răspuns imediat. 

— Ken? 

— Ken? s-a auzit vocea. Cine-i Ken? Am un rival? Îmi pare rău 
să te dezamăgesc, dar sunt eu, Eric. 

— Ce vrei? 

— Voiam să verific dacă nu te-ai răzgândit în privinţa 
prânzului de joi. 

— Aştept un telefon important, nu pot vorbi acum, a spus 
Annie. 

— Atunci ne vedem joi. Black Horse. 

Annie a închis telefonul. A simţit cum se înroșește când 
Ginger a privit-o cu colțul ochiului. 

— Probleme cu prietenul? a întrebat. 

— Nu am prieten. 


Ginger a ridicat mâinile. 

— Îmi pare rău. 

Annie a privit-o, apoi a râs. 

— Câteodată, bărbaţii nu sunt în stare să accepte un refuz, 
nu? a spus. 

— Mie-mi spui? 

Nu era o invitaţie, dar Annie era pe punctul de a ceda. Din 
fericire, mobilul a salvat-o. De data asta era Ken Blackstone. 

— Da? a spus Annie. 

— Intr-adevăr, Constance Wells lucrează în Park Square. 
Cesiune. 

— Da, are logică, a spus Annie. 

— E la firma Ford, Reeves și Mitchell. Blackstone i-a dat o 
adresă din Park Square. Te ajută? 

— Foarte mult, a spus Annie. Ba chiar sună familiar. Vorbim 
cumva de cabinetul /u/ie; Ford? 

— Exact, a răspuns Blackstone. 

Julia Ford era o avocată renumită, specializată în crime 
celebre și complicate. Annie îi văzuse numele și fotografia prin 
ziare din când în când, deși nu se întâlniseră personal niciodată. 

— Mulţumesc, Ken, a spus. 

— Mi-a făcut plăcere. Mai dă și tu un semn din când în când. 

— Așa o să fac. 

— Salută-l pe Alan din partea mea și spune-i să mă sune când 
are timp. 

— Așa o să fac, a spus Annie, fără să știe prea bine când va 
avea ocazia să facă asta. Pa. 

A închis telefonul și s-a concentrat la drum. Se apropiau de 
Leeds dinspre est, unde drumurile și autostrăzile se 
întortocheau atât de mult încât puteau face concurenţă 
Intersecţiei Spaghetti din Birmingham. Annie a urmat 
indicatoarele spre centrul orașului și, cu ajutorul lui Ginger, a 
reușit să se rătăcească. În cele din urmă, au găsit o parcare în 
spatele gării și, având numai o idee vagă despre locul unde se 
aflau, au ieșit din Astra și au pornit mai departe pe jos. A fost 
destul de simplu după ce au ajuns în piaţa centrală, dominată 
de statuia care-l înfățișa pe Prinţul Negru? înconjurat de nimfe ce 
purtau torţe. Vechea Poştă fusese transformată în restaurant, 

iar atunci când vremea era bună, oamenii se opreau să 
mănânce și să bea la mesele de afară. Unul sau doi curajoși se 
aventuraseră să facă asta chiar și în acea zi. 

Au mers înainte pe Wellington Street pe o distanţă destul de 
scurtă, apoi au virat pe King Street și în cele din urmă au ajuns 
în Park Square. Clădirile erau în cea mai mare parte în stil 
georgian și birourile avocaţilor nu fuseseră modificate prea mult 
pe dinăuntru. În holul de la intrare, o recepţioneră care stătea 
cu nasul în calculator le-a întrebat ce voiau. 

— Vrem să vorbim cu Constance Wells, vă rog, a spus Annie, 
arătându-i legitimaţia. 

— Aveţi programare? 

— Mi-e teamă că nu. 

Recepţionera a ridicat telefonul. 

— Să văd dacă doamna Wells e liberă. Vă rog să luaţi loc. 

A făcut un semn spre canapeaua în formă de L aflată lângă o 
măsuţă plină cu reviste. Annie și Ginger au schimbat o privire și 
s-au așezat. Annie și-a luat de pe masă Hello și Ginger Mecanica 
practică. Nu apucaseră să ajungă foarte departe cu lectura când 
li s-a adresat recepţionera. 

— Vă poate primi în zece minute, dacă puteţi aștepta. 

— Desigur, a spus Annie. Mulţumim. 

— Probabil se învârte din colţ în colț prin birou numai ca să ne 
facă să așteptăm, a spus Ginger. 

— Sau poate învârte altceva, i-a răspuns Annie. 

Ginger a izbucnit într-un hohot zgomotos. Recepţionera i-a 
aruncat o privire și apoi și-a văzut de treabă la calculator. 
Timpul a trecut destul de repede și când Annie era pe punctul 
de a afla secretele ultimului divorț din lumea megastarurilor, a 
sunat telefonul recepţionerei, care apoi le-a condus în primul 
birou de la etaj. 

Constance Wells părea să se piardă în spatele biroului uriaș. 
Era o femeie micuță, cu bucle negre, probabil în jur de treizeci și 
cinci de ani, s-a gândit Annie. Pe pereţi erau rafturi cu cărți și 
dulapuri, iar ferestrele dădeau spre piaţă. Pe un perete era o 
ilustrație înrămată din Hansel și Gretel. Annie a admirat culorile 
delicate și liniile fluide. Era o operă de calitate. In faţa biroului 
fuseseră trase două scaune cu spătarul tapiţat. 

— Vă rog, a spus, făcând un gest spre scaune. Luaţi loc. Cu ce 
vă pot ajuta? 


— Karen Drew, a spus Annie. 

Constance Wells a clipit. 

— Da? 

— E moartă. 

— Oh, eu... 

— Îmi pare rău că sunt atât de directă, a spus Annie, dar de 
asta suntem aici. Investigăm moartea lui Karen Drew. Mai 
degrabă o crimă, care naște câteva întrebări. 

Constance și-a dus mâna la piept. 

— Îmi cer scuze, a spus, m-aţi luat prin surprindere. Nu sunt 
obișnuită cu astfel de lucruri. Aţi spus cumva crimă? 

— Da. Karen a fost ucisă ieri-dimineaţă, pe coastă, nu departe 
de Mapston Hall. Cineva a dus-o la o plimbare și nu a mai adus-o 
înapoi. 

— Dar... cine? 

— Asta încercăm și noi să aflăm, a spus Annie. Dar până acum 
nu am prea avut noroc. 

— Nu văd cum vă pot ajuta eu. 

Annie s-a întors spre Ginger. 

— Asta spune toată lumea, nu? 

— Da, doamnă, a spus Ginger. Sincer, încep să mă cam satur. 

— N-am ce face, a spus Constance Wells. Intâmplarea face că 
ăsta e adevărul. 

— Înţeleg că dumneavoastră sunteţi avocata ei și că, printre 
alte lucruri, v-aţi ocupat și de vânzarea casei. 

— Da. 

— Ne-ar fi de folos o adresă, pentru început. 

Constance Wells a reușit să-și forțeze un zâmbet. 

— Cu asta cred că vă pot ajuta, a spus, îndreptându-se spre 
unul dintre dulapuri. 

Purta o fustă verde pastelată și un sacou asortat peste o 
bluză albă cu volane. A deschis un sertar din care a scos un 
dosar și le-a dat adresa. 

— Oricum, nu înțeleg cum vă poate asta ajuta, a spus, 
așezându-se la loc. 

— E un început. Ne mai puteţi spune și altceva despre ea? 

— În calitate de avocat al doamnei Drew, a spus Constance, 
toate discuţiile noastre sunt strict confidenţiale. 

— Doamnă Wells, nu păreţi să înţelegeţi. Karen Drew e 
moartă. Cineva i-a spintecat gâtul, de la o ureche la alta. 


Constance Wells s-a albit. 

— Ah... dumneavoastră... 

— Îmi pare rău dacă vă șochez, a spus Annie, dar credeţi-mă 
că și pe mine m-a șocat atât de tare că am sărit și peste micul 
dejun. 

Peste micul dejun sărise din cauză că zburase din 
apartamentul lui Eric ca un liliac din străfundurile iadului, dar 
Constance Wells nu avea de unde să știe asta. 

— Da, desigur... eu... uitaţi ce e... chiar nu pot să vă ajut. 
Trebuie să... eu numai o reprezentam pe Karen în afaceri, în 
vânzarea casei, dar eu... cred că ar trebui să... puteţi să mă 
scuzaţi o clipă? 

S-a ridicat și a dat buzna afară din birou. Annie și Ginger s-au 
uitat una la alta. 

— Ce-i cu ea? a întrebat Ginger. | s-o fi făcut rău? 

— Habar n-am, a spus Annie. Oricum, reacţia e interesantă. 

— Foarte. Acum ce facem? 

— Aşteptăm. 

Au trecut aproape cinci minute până când s-a întors 
Constance Wells, care părea să-și mai fi revenit. Ginger 
rămăsese pe scaun, dar Annie era lângă fereastră, se uita la 
oamenii din piață. S-a întors când a auzit ușa deschizându-se. 

— Îmi pare rău, a spus Constance. Cred că am fost foarte 
nepoliticoasă, dar... ei bine, e puţin ciudat. 

— Ce anume? a întrebat Annie. 

— Cazul lui Karen. Știţi, Julia, adică doamna Ford, unul din 
partenerii care conduc firma, ar vrea să vă vadă. Îi puteţi acorda 
câteva minute? 

Annie și Ginger s-au mai uitat încă o dată una la alta. 

— Dacă putem? a întrebat Annie. Sunt sigură că da, nu-i așa, 
sergent Baker? 

Au ieșit pe coridor, în urma lui Constance. 


5. 


Templeton detesta barurile vechi și ordinare ca The Fountain. 
Erau pline de rataţi care-și plângeau de milă, într-o atmosferă 
îmbâăcsită de eșec, fum de ţigară și miros de bere. Prezenţa într- 
un astfel de loc îl făcea să se cutremure. Lui îi plăceau barurile 
moderne, din crom și plastic, cu pereţi pastelaţi și lumini difuze, 
chiar dacă nu serveau decât bere la sticlă și muzica era mult 
prea tare. Cel puţin nu ieșea de-acolo putind ca ultima târâtură. 

Barul era aproape gol la trei după-amiaza, numai vreo trei 
derbedei patetici ale căror vieţi erau prea plictisitoare ca să 
merite trăite își sorbeau berile deja clocite. Un tânăr în blugi și 
într-un hanorac gri, ras în cap și purtând ochelari cu rame negre, 
era în spatele barului și lustruia paharele. Când termina cu ele, 
păreau tot murdare. 

— Dumneata ești proprietarul? a întrebat Templeton, 
fluturându-și legitimaţia. 

— Eu? Cre’ că glumești, a spus bărbatul. 

Avea un accent nord-estic, pe care Templeton nu-l putea 
suferi, dar pe care îl auzea mult prea des în Eastvale. 

— Șefu' e plecat în Florida, cum de altfel e mai tot timpul. Nu 
cred că a pus piciorul în locul ăsta de două ori de când l-a 
cumpărat. 

— Cum te numești? 

— Jamie Murdoch. 

— Eşti managerul? 

— De data asta m-ai prins. 

— Pari prea tânăr. 

— Și tu prea tânăr ca să fii comisar. 

— Am învăţat repede. 

— Pun pariu. 

— In fine, oricât de mult mi-ar plăcea să stăm la taclale, am 
câteva întrebări despre sâmbătă seară. 

— Da? 

— Cine era de serviciu? 

— Eu. 

— Numai tu? 


— Da. Jill s-a îmbolnăvit și n-am putut face rost de altcineva 
într-un timp atât de scurt. 

— Trebuie să fi fost distractiv, de unul singur sâmbăta seara? 

— Al naibii. Oricum, se întâmplă destul de des. E vorba despre 
copila aia care-a fost omorâtă? 

— Exact. 

A dat din cap. 

— O tragedie. 

— l-ai vândut de băut? 

— Uite ce e, dacă vrei să afli dacă ea și prietenii ei erau băuţți, 
atunci da, e posibil să fi băut ceva mai mult, dar nu era niciunul 
atât de grav încât să refuz să-i servesc. 

— Ştii că de la The Trumpeters i-au dat afară înainte să vină 
aici? 

— Nu, nu știam. Probabil au făcut scandal sau ceva. Aici s-au 
purtat frumos. Era spre sfârșitul serii, lucrurile se calmaseră. Nu 
ei au fost cei cu probleme. 

— Dar a fost cineva? 

— Nu așa se întâmplă tot timpul? 

— Povestește-mi despre asta. 

— Nu prea am multe de povestit. 

Murdoch a mai luat un pahar de pe raft și a început să-l 
lustruiască. 

— Era sâmbătă seara, da? Ziua Sfântului Patrick, pe deasupra. 
Mereu se-ntâmplă câte ceva, chiar și într-o sâmbătă normală. 
Ajungi să te obișnuiești. N-avea Elton John un cântec despre 
asta? „Saturday Night's Alright for Fighting?” 

— Nu-l știu, a spus Templeton. Și de data asta? 

— O gașcă de derbedei din Lyndgarth s-a încăierat cu niște 
studenţi în sala cu masa de biliard. Un fel de prinţ și cerșetor în 
varianta Eastvale. Dar nu s-a-ntâmplat nimic. Un basm de furii și 
de nerozie. 

— De unde-ai scos replica asta? 

— Din Shakespeare. Macbeth. 

— Mergi la facultate? 

— Am terminat-o. 

— la spune-mi, cum se face că un băiat așa educat ca tine 
ajunge să lucreze într-o speluncă din asta? 

— Presupun c-am avut noroc, a răspuns Murdoch ridicând din 
umeri. E-n regulă. Sunt și locuri mai rele. 


— Să ne întoarcem la sâmbătă seara. Erai singur în spatele 
barului, și tocmai potoliseși o încăierare. Ce-a urmat? 

— Băieţii din Lyndgarth au plecat și-atunci au intrat fata și 
prietenii ei. Se cunoșteau cu o parte din ceilalţi studenți și-au 
început să joace biliard. Ceilalţi stăteau de vorbă. 

— Fără incidente? 

— Fără incidente. Asta fusese mai devreme. 

— Scandalul? 

— Și vandalismul. 

— Ce vandalism? 

— Ai naibii, au făcut zob toaletele, știi? La femei și la bărbaţi. 
Presupun că gașca din Lyndgarth, dar n-am nicio dovadă. Vasele 
de toaletă înfundate cu hârtie igienică, becuri sparte, sticlă 
împrăștiată pe jos, pișat... 

— Am prins ideea, a spus Templeton. 

— Foarte bine, eu am stat până la două jumate să fac curat 
după ei. 

— Două jumate, zici? 

— Exact. De ce? 

— Te-am văzut plecând, avem înregistrările camerelor de 
supraveghere, atâta tot. 

— Puteai să-mi spui. 

Templeton a rânjit. 

— Pune-te un pic în locul meu. Dacă ziceai că te-ai dus acasă 
la doișpe jumate, atunci ar fi fost o discrepanță cam mare, nu 
crezi? 

— Dar n-am spus asta. Am plecat la două jumate. Cum ai zis 
și tu, sunt la camera ascunsă. 

— Poate depune cineva mărturie? 

— Ti-am spus, am fost singur. 

— Deci ai fi putut să te furișezi în Labirint, să o violezi și să o 
ucizi pe fată, apoi să te întorci și să faci curat în bar? 

— Da, presupun c-aș fi putut, dar n-am făcut-o. Ai spus deja 
că m-ai văzut plecând. 

— Dar ai fi putut să ieși mai devreme și să te întorci. 

— Vită-te în jur. Locul ăsta are numai două ieșiri. Nu există 
nici măcar o fereastră care să dea spre Taylor's Yard. Când ne 
vin livrările de marfă, luăm totul pe culoarul din faţă. Singurele 
ieșiri din locul ăsta sunt cea din faţă, care dă în piaţă, și cea 
laterală, pe coridorul dintre toalete și bucătărie, care dă în 


Castle Road. Presupun că acolo aveţi camere de supraveghere, 
nu? 

— Avem, a spus Templeton. 

— Poftim. Acum spune-mi cum puteam să ies de-aici, să 
violez și să omor o fată și să mă întorc fără să fiu văzut. 

— Te deranjează dacă arunc o privire? 

— Absolut deloc. Te conduc. 

Murdoch a lăsat paharul jos, și-a rugat unul dintre clienţii 
fideli să stea cu ochii pe bar în lipsa lui și l-a condus pe 
Templeton la etaj, unde era un birou, o toaletă, un depozit plin 
cu cutii de vin și spirtoase, sprijinite de perete, și o cameră cu 
un televizor, tapet decolorat și o canapea extensibilă. 

Mai departe, Murdoch i-a arătat sala de biliard și toaletele de 
la parter, care nu erau într-o stare chiar atât de jalnică, apoi 
bucătăria din spate, foarte curată, întocmai cum ar trebui să fie, 
și ieșirea laterală spre Castle Road. Apoi au intrat în pivniţă, un 
loc rece cu pereţi de cărămidă umezi și butoaie de bere aliniate. 
Duhnea a hamei și a drojdie. Pereţii erau foarte solizi, să fi avut 
cam doi metri grosime. Templeton nu vedea nicio ieșire și nici 
nu-i plăcea în mod deosebit ideea de a sta pe-acolo mai mult 
decât era nevoie, așa că s-a îndreptat spre treptele tocite. 

— Ai văzut destul? l-a întrebat Murdoch când s-au întors la 
bar. 

— Deocamdată, da, a spus Templeton. Incidentul ăsta cu 
toaletele când s-a întâmplat? 

— N-aș putea să-ţi spun sigur, a spus Murdoch. Scandalagiii 
plecaseră de vreo zece minute când a venit unul dintre studenți 
și mi-a spus. Oricum în clipa aia n-aveam ce să fac, aveam 
clienţi pe care trebuia să-i servesc. Cam pe-atunci și-au făcut 
apariţia fata și prietenii ei. 

— Aproape de ora închiderii, nu? 

— Da, cu puţin înainte. Aș fi închis deja la ora aia, dar mai 
erau clienți în bar, mă gândeam că după ce-i trimit acasă mă 
apuc de curăţat. Nu-mi imaginasem că va dura atât de mult. 

— Și gaşca din Lyndgarth? Au mai stat prin piață? 

— Nu i-am mai văzut, dar am plecat foarte târziu. 

— Ştii vreun nume? 

— De ce? Îi pui sub acuzare? 

— Pentru ce? 

— Că mi-au vandalizat barul. 


— Nu, dobitocule. E posibil să fie suspecți de crimă. De ce, 
vrei să depui plângere? 

— Nu. Ţin la viaţa mea. 

— Totuși, mi-ar plăcea să vorbesc cu ei. Nume? 

— Cred că glumești. Cred că unul din ei și-a strigat amicul 
Steve, și mai era unul pe care îl chema Mick. 

— Minunat. Mersi mult. 

— Ti-am zis. Oricum, n-ar trebui să fie foarte greu să-i găsești, 
dacă vrei. Întreabă și tu încolo și-ncoace. Lyndgarth nu e foarte 
mare și probabil ei sunt destul de cunoscuţi în zonă. 

— Și tu i-ai recunoaște? 

— Da, i-aș recunoaște. 

— Pe fată și pe prietenii ei i-ai mai văzut pe-aici? 

— Da, mai fuseseră o dată sau de două ori. 

— De-ai casei? 

— N-aș spune chiar așa, dar îi mai văzusem pe-aici sâmbăta 
seara. N-au provocat niciodată necazuri. 

— Ai auzit ceva dinspre Taylor's Yard în timp ce curăţai 
toaletele? 

— Nu. 

— Ai văzut pe cineva trecând prin față? 

— Nu, dar nici nu aș fi avut cum. Înţelegi, eu eram în spate, la 
ieșirea dinspre Castle Road, după cum ai văzut. Și oricum nu 
eram atent la altceva. Îţi trebuie foarte multă concentrare ca să 
faci curat în niște toalete vandalizate, dacă știi ce vreau să 
spun. 

Murdoch ștergea de zor un pahar, apoi a mijit ochii. 

— Aproape că nu-mi vine să cred, știi. 

— Ce să crezi? 

A făcut un gest spre toalete. 

— În timp ce eu eram ocupat cu curăţenia, în Labirint se 
întâmpla ce s-a întâmplat. Biata fată. Aproape că nu-mi vin în 
fire. 

— Nici nu încerca, a spus Templeton, îndreptându-se spre 
ușă. N-o să-ţi dea decât mai multă bătaie de cap. 

A plecat, destul de încântat de sfatul plin de înţelepciune pe 
care i-l dăduse. Apoi s-a întors. 

— Și să nu dispari, i-a spus lui Murdoch, cu degetul arătător 
îndreptat spre el. S-ar putea să mă întorc. 


Cum îi stă bine unui partener într-o firmă de avocatură, Julia 
Ford avea un birou mai mare și mai bine echipat decât al lui 
Constance Wells. Avea aceeași vedere superbă spre piaţă, 
numai că de mai sus, iar camera era dotată cu un covor moale 
și gros și un birou de tec. Pe perete era un peisaj despre care 
Annie bănuia că era un David Hockney original, un peisaj din 
Yorkshire. Julia Ford însăși era eleganța în persoană. Annie 
habar n-avea de unde erau costumul ei simplu, bleumarin, și 
bluza albă, dar cu siguranţă nu de la Next sau Primark. Ar fi 
băgat mâna în foc că pe undeva era un nume de designer și 
probabil erau cumpărate de la Harvey Nicks. Părul șaten și drept 
îi curgea pe umeri și avea strălucirea pe care Annie o văzuse 
numai în reclamele TV. Julia Ford s-a ridicat, s-a aplecat peste 
masă și a dat mâna cu Annie și cu Ginger, apoi le-a făcut semn 
să se așeze. Scaunele ei erau mult mai confortabile decât cele 
ale lui Constance Wells. Le-a privit cu ochii ei căprui și curioși, 
apoi s-a întors spre Constance, care încă aștepta în pragul ușii. 

— E-n regulă, Constance, mulțumesc foarte mult, a spus. Poţi 
pleca acum. 

Constance a închis ușa în urma ei. 

Julia Ford a continuat să le privească pe Annie și pe Ginger cu 
ochii ei căprui serioși, apoi și-a împreunat mâinile pe masă. 
Annie a observat că nu purta inele. 

— Înţeleg că a fost ucisă Karen Drew? a spus, în cele din 
urmă. 

— Așa e, a spus Annie. Încercăm... 

Julie Ford i-a făcut un semn cu mâna. 

— Sunt convinsă de asta, a spus, cu zâmbetul pe buze. Și mai 
sunt convinsă și că nu ajungeţi foarte departe. 

— E ca și cum am vrea să scoatem apă din proverbiala piatră 
seacă, a spus Annie. Ne întrebam dacă doamna Wells ne-ar 
putea ajuta, dar se pare că ea a crezut de cuviinţă să ne trimită 
la dumneavoastră. 

— Eu am crezut că e mai bine să vorbiţi cu mine. Constance 
are indicaţii foarte clare în ceea ce o privește pe Karen. 

— Și dumneavoastră ne puteți ajuta? 

— Sunt sigură că veţi descoperi în curând că vă pot fi de mare 
ajutor, a spus Julia Ford. 

— Și ne veţi fi? 


— Cum să nu? Bineînţeles. N-am stat niciodată în calea unei 
investigații a poliţiei. 

Annie a înghiţit. Julia Ford avea reputaţia unui avocat dur, 
care făcea tot ce-i stătea în puteri ca să discrediteze poliţia și 
să-și scape clientul basma curată. 

— In cazul ăsta, ne puteţi spune ceva despre trecutul ei? a 
întrebat Annie. 

— AȘ putea, dar cred că nu acest aspect e cel mai important 
acum. O să aflaţi totul destul de curând, oricum. 

— Doamnă Ford, cu tot respectul, a spus Annie, nu cumva noi 
ar trebui să punem întrebările? 

— Ba da, ba da, desigur. N-am vrut să fiu nepoliticoasă, și nu 
încerc să fac treaba în locul dumneavoastră, încerc doar să vă 
spun că trebuie să aflaţi ceva mai important înainte de toate. 

— Ce anume? 

— Karen Drew nu era numele ei real. 

— Înţeleg. Pot să întreb care era numele ei real? 

— Da, puteţi. 

— ȘI...? 

Julia Ford a făcut o pauză, timp în care s-a jucat cu stiloul 
Mont Blanc de pe biroul din fața ei. Annie știa că astea sunt 
tehnici de tribunal, ca să sporească efectul dramatic, dar n-avea 
ce să facă, trebuia s-aștepte să-și termine teatrul. În cele din 
urmă, avocata s-a plictisit de joacă și s-a aplecat în faţă, peste 
birou. 

— Numele ei real era Lucy Payne, a spus. 

— lisuse, a șoptit Annie. Lucy Payne. Prietena Diavolului. Asta 
schimbă totul. 

e 

— Ce crezi despre Jamie Murdoch? a întrebat Banks. 

Era în birou și-și compara notițele cu cele ale lui Kevin 
Templeton și ale lui Winsome Jackman. A observat că Templeton 
arunca priviri pe furiș coapselor lui Winsome, conturate sub 
materialul negru al pantalonilor strâmţi. 

— Are tupeu, a spus Templeton, dar e cam prostănac. Ceea 
ce nu-l face neapărat și criminal. Nu mai mult decât l-ar 
incrimina faptul că e din nord-est. Nu știu. Sunt sigur că voi 
putea verifica povestea asta cu buda vandalizată când o să 
vorbesc cu prietenii lui Hayley și cu gaşca din Lyndgarth. Îi 
avem pe film plecând la două și jumătate, și nici urmă de el 


înainte. După cum spune și el, altă cale de acces din bar în 
Labirint nu există, numai intrarea principală și cea laterală, și 
amândouă sunt supravegheate. 

— O.K., a spus Banks. Ce părere avem despre unghiul nou pe 
care l-a remarcat Winsome? 

Winsome urmărise restul înregistrării și observase pe cineva 
ieșind din Labirint, din arcadele care adăposteau mici magazine, 
în drum spre Castle Road, la douăsprezece și patruzeci, adică la 
douăzeci de minute după ce intrase Hayley. Nu exista o 
înregistrare cu persoana respectivă intrând și imaginile erau 
neclare, dar Winsome credea că ar semăna cu unul dintre cei cu 
care vorbise Hayley Daniels mai devreme în piaţă, chiar înainte 
să se îndrepte singură spre Taylor's Yard. 

— Un lucru e clar, a spus Templeton, cu siguranţă nu ieșise la 
cumpărături la ora aia. Poate o căuta cineva? Un prieten? 

— E posibil, a spus Winsome. Poate s-a îngrijorat când a văzut 
că nu apare la Bar None. Dar de ce nu a intrat prin Taylor's 
Yard? E mai aproape de Bar None. 

— Există o ieșire prin spate pe la Bar None care să ducă în 
Labirint? a întrebat Banks. 

— Da, domnule, a spus Templeton. O ieșire de incendiu. 

— Deci e posibil să fi plecat pe-acolo, a spus Banks. Și mai 
cred că e posibil să fi știut despre camerele de supraveghere din 
piaţă, pentru că locul ăla se bucură de cea mai multă 
publicitate, dar nu și despre cele din Castle Road. N-a știut c-o 
să fie văzut ieșind. Douăzeci de minute nu e foarte mult, dar 
probabil e suficient pentru ceea ce a făcut criminalul, și tipul 
pare să se grăbească. E o pistă promițătoare. Wilson e la 
facultate acum, lucrează la lista de nume. S-ar putea să ne ia 
ceva timp să trecem prin toate. Crezi că poți face în așa fel încât 
să obţii niște cadre de pe film? La calitate mărită? 

— Pot oricând să-ncerc, a spus Winsome. Deja se lucrează la 
numărul mașinii, dar fără prea mult noroc până acum. 

— Spune-le să se străduiască, a răspuns Banks. E puţin 
probabil să ne fie de ajutor, dar ne-ar putea salva niște timp. 

Banks s-a lăsat pe spate în scaun și și-a dat cu mâna prin 
părul tuns scurt. 

— O.K., a spus, haideţi să mai trecem o dată prin tot ce avem 
acum. A început să numere pe degete în timp ce vorbea. Joseph 
Randall, care jură că era acasă, singur, când Hayley a fost 


omorâtă, dar nu are niciun alibi și nici nu poate explica ce e cu 
diferenţa de unsprezece minute dintre momentul când a găsit 
cadavrul și raportarea la secţia de poliţie. Și mai știm că pusese 
ochii pe ea la The Duck and Drake mai devreme, în seara în care 
fusese omorâtă. După ce a făcut scandal, s-a oferit voluntar 
pentru testul ADN și a semnat derogarea. Laboratorul se ocupă 
acum de analize. Mai departe, îl avem pe Jamie Murdoch, 
managerul de la The Fountain, care spune că repara toalete 
stricate când Hayley a fost omorâtă. Pare să nu fi fost prezent la 
locul crimei, cel puţin n-ar fi putut face asta fără să fie observat, 
și nu apare pe înregistrări decât la două și jumătate, când 
pleacă pe bicicletă. În cele din urmă, unul dintre prietenii lui 
Hayley e văzut ieșind din Labirint pe Castle Road la 12:40, dar 
nu știm când a intrat. Ce căuta acolo? Și de când era acolo? Ce 
spera? Una mică pe o străduţă lăturalnică? 

— Mama vitregă a lui Hayley spune că nu avea un prieten 
stabil, a intervenit Winsome, dar credea că Hayley e destul de 
experimentată sexual. 

Banks l-a observat pe Templeton rânjind când a văzut că 
Winsome părea stânjenită să vorbească despre sex în faţa lor. 

— Probabil nu vom afla nimic în acest sens până nu vorbim cu 
cei cu care era, a spus Banks. 

— Mai există și varianta criminalului aflat în așteptare, a 
completat Templeton. L-a privit pe Banks. Un criminal în serie, la 
început de drum. Cineva care știa cum să intre și să iasă din 
Labirint fără să fie văzut, ceea ce înseamnă, probabil, un 
localnic care cunoaște zona. 

— N-o să ignorăm această posibilitate, Kev, dar până acum n- 
am avut cine știe ce noroc cu agresorii locali. Apoi s-a întors 
spre Winsome. Familia ce zice? Tu ai vorbit cu ei. 

— Da, domnule. Nu pot spune că am fost impresionată de 
tată, dar poate e greu să te impresioneze un tip pe care-l 
găsești gol, legat de pat într-o cameră de hotel. 

— Winsome, a spus Templeton, mă dezamăgești. Nu-mi 
spune că nu ţi s-a părut excitant. 

— Taci, Kev, a spus Banks. 

Winsome l-a privit pe Templeton. 

— Niciunul dintre părinţi n-avea cum să fi comis crima, a 
continuat. Donna McCarthy se uita la un DVD cu Caroline 
Dexter, iar Geoff Daniels și Martina Redfern au un alibi cum nu 


se poate mai puternic. L-am găsit pe șoferul de taxi care i-a dus 
de la club la hotel pe la două și jumătate și până și el și-i 
amintește. L-a privit încurcată pe Templeton și apoi pe Banks. 
Pentru că... știți voi... pe bancheta din spate a mașinii... 

De data asta, Banks nu și-a mai putut stăpâni zâmbetul, iar 
Templeton a izbucnit într-un hohot de râs. 

— O.K., a spus Banks. Până acum, singurii suspecți care nu 
par să aibă un alibi sunt Randall și silueta misterioasă de pe 
înregistrarea din Castle Road, care ar trebui să fie ușor de 
identificat. Banks s-a ridicat în picioare și a continuat: Pe urmă, 
mai sunt derbedeii din Lyndgarth de care trebuie să ne ocupăm. 
Erau furioși pe Jamie Murdoch. E posibil să fi stat la pândă în 
Labirint sperând c-o să apară și, în schimb, au dat de Hayley. 

— Înregistrările îi arată plecând, a spus Templeton. 

— Trebuie să le mai studiem. De fapt, cu asta ar trebui să ne 
ocupăm acum, în loc să pierdem vremea pe-aici. Mulţumesc că 
m-aţi pus la curent. Acum să mergem la treabă și să vedem 
dacă închidem cazul ăsta înainte de sfârșitul săptămânii. 

e 

După dezvăluirea adevăratului nume al lui Karen Drew, s-a 
lăsat o liniște mormântală. Annie auzea celelalte zgomote din 
clădire - conversații telefonice, tastatura unui computer - 
amestecate cu sunetele mașinilor și păsărilor de afară. Incerca 
să digere informaţia pe care tocmai o primise. 

— Nu aţi fost implicată în acel caz, nu? a întrebat Julia Ford. 

— Parţial, a spus Annie. Șeful meu a fost responsabil cu 
investigația. 

Julia Ford a zâmbit. 

— Ah, da, super-detectivul Banks, mi-l aduc bine aminte. Ce 
mai face? 

— E bine, a spus Annie. Și, de fapt, e detectiv inspector-șef. 
Super a fost felul în care s-a comportat. Eu m-am ocupat de 
cazul Janet Taylor. 

Janet Taylor era poliţista care-l omorâse pe soțul lui Lucy 
Payne, Terence, după ce acesta îi înjunghiase partenerul cu o 
macetă și apoi o ameninţase pe ea. Cum legea era totuși lege, 
fusese suspendată și investigaţiile erau în plină desfășurare, 
când Janet a murit într-un accident de mașină. Conducea sub 
influenţa alcoolului. Toată povestea încă îi lăsa lui Annie un gust 
amar. 


Julia Ford a privit-o înțelegătoare. 

— Un caz dificil. 

— Da. Credeţi că aţi putea să...? 

— Explic? Da. Sigur. Am să mă străduiesc cât pot. A privit-o 
pe Ginger. Știţi cine era Lucy Payne, detectiv... 

— Baker, a spus Ginger. Da, știu cine era. Le-a omorât pe 
toate fetele alea acum câţiva ani. Ziarele o numiseră „Prietena 
Diavolului”. 

— Foarte melodramatic, a spus Julia Ford. Dar la ce ne putem 
aștepta de la lepădăturile din presă? Adevărul e că Lucy Payne 
n-a omorât pe nimeni. Soţul ei era criminalul, „Diavolul” din 
poveste. 

— Și cât de convenabil că tipul era mort și nu-și putea spune 
povestea, a spus Annie. 

— Pentru asta nu poate fi învinovăţită decât Janet Taylor, nu? 

— Janet a... 

— Uitaţi ce e, a intervenit Julia Ford, după cum bine știți, eu 
am apărat-o pe Lucy, așa că nu prea sunt șanse să spun că era 
vinovată, nu? Toate probele au fost studiate la audierile 
preliminare și cazul nu a mai ajuns la tribunal. Nici măcar nu s-a 
ajuns la proces. 

— A avut vreo legătură cu faptul că era în scaun cu rotile? a 
întrebat Annie. 

— E posibil ca starea sănătăţii ei să fi fost unul dintre factori. 
Închisorile au dotări limitate pentru persoanele paralizate, dar 
ideea e că nu au existat destule dovezi care să o incrimineze. 

— N-au apărut la un moment dat niște înregistrări explicite? a 
întrebat Ginger. 

— Înregistrările respective arătau cel mult abuzuri sexuale, iar 
în unele cazuri sex cu consimţământul victimelor, a spus Julia 
Ford. Procuratura știa că e pe un teren minat cu filmele alea, 
așa că nici măcar nu au fost acceptate ca probe. După cum v- 
am spus, cazul s-a destrămat înainte să se ajungă la proces. N- 
au existat destule probe. De altfel, asta se-ntâmplă în multe 
cazuri, din păcate. 

Annie a ignorat aluzia răutăcioasă și a remarcat: 

— Faptul că unul dintre martorii de bază ai acuzării, Maggie 
Forrest, a suferit o cădere nervoasă și nu a mai putut depune 
mărturie a fost, de asemenea, de ajutor. 


— Posibil. Dar astfel de lucruri se întâmplă. În plus, Maggie nu 
avea dovezi care să facă legătura între Lucy și vreuna dintre 
crime. 

— În regulă, a spus Annie, ridicându-și mâna. N-o să ajungem 
nicăieri dacă stăm să dezbatem implicarea lui Lucy Payne în 
violarea, torturarea și uciderea acelor tinere. 

— Sunt de acord, a spus Julia Ford. Dar eu am vrut să pun 
cărţile pe masă ca să înţelegeți cu cine aveţi de-a face, de fapt. 
Evenimentele astea au avut loc acum șase ani, Lucy avea pe- 
atunci numai douăzeci și doi de ani. Când a aflat de posibilitatea 
arestului, Lucy a sărit de la fereastra apartamentului lui Maggie 
Forrest. Multă vreme a stat prin spitale și în tot acest timp noi 
ne-am ocupat de afacerile ei. A suferit mai multe operaţii, 
niciuna dintre ele reușită pe deplin, dar au izbutit să o ţină în 
viaţă. În cele din urmă, i-am găsit un loc la Mapston Hall. Dată 
fiind publicitatea făcută cazului Payne, atunci când, în cele din 
urmă, a reușit să dispară din vizorul publicului și al presei, ne- 
am gândit c-ar fi cel mai bine să-și asume o nouă identitate 
pentru restul vieţii. Totul a fost perfect legal. Am hârtiile. 

— Și cum rămâne cu accidentul despre care ne-au spus la 
Mapston Hall? A condus sub influenţa alcoolului? 

— O altă ficţiune necesară. 

— Sunt convinsă, a spus Annie, și nu sunt aici ca să contest 
aceste informaţii. Credeam că sunt pe urmele ucigașului lui 
Karen Drew, ca să aflu, de fapt, că-l caut pe cel care-a omorât-o 
pe Lucy Payne. Asta schimbă lucrurile. 

— Sper că nu vă face să vă implicaţi mai puţin. 

Annie a privit-o lung. 

— Nici măcar nu mă obosesc să vă dau vreo replică, i-a spus. 

— La vremea aceea, mulţi au spus că Lucy a primit exact 
ceea ce merita atunci când a ajuns în scaunul cu rotile. Poate ați 
fost unul dintre ei. 

— Nu. 

Annie a simţit că se înroșește. N-o spusese, dar o gândise. Ca 
și Banks, credea că Lucy Payne era la fel de vinovată ca și soţul 
ei, iar o viaţă petrecută în scaunul cu rotile, paralizată, era o 
pedeapsă suficientă pentru ceea ce le făcuseră fetelor în 
pivniță, indiferent dacă Lucy le dăduse lovitura finală sau nu. 
Înregistrările demonstrau că știa totul despre ceea ce se 
petrecea și participase de bunăvoie la jocurile sexuale elaborate 


și dezgustătoare ale soțului ei. Nu, Lucy Payne nu se bucura de 
niciun strop de înţelegere din partea lui Annie. Acum, cineva îi 
curmase suferința. Aproape că putea fi vorba de un act de 
bunăvoință. Dar Annie nu avea de gând să-și lase judecata 
întunecată. Nu voia să-i dea Juliei Ford satisfacția de-a fi avut 
dreptate. Avea să muncească la acest caz la fel de mult ca la 
toate celelalte, poate chiar mai mult, până când descoperea 
cine o omorâse pe Lucy Payne și de ce. 

— Cum schimbă asta situaţia? a întrebat Julia Ford. 

— Ei bine, apar două întrebări foarte importante, a spus 
Annie. 

— Anume? 

— În primul rând, criminalul știa c-o omoară pe Lucy Payne? 

— Și a doua? 

— Cine știa că, în realitate, Karen Drew e Lucy Payne? 

e 

— Stuart, a spus Banks, cred că ai de dat nişte explicații, nu? 

Stuart Kinsey stătea față în față cu Banks în camera pentru 
interogatorii și-și țuguia buzele, aruncându-i priviri cu colțul 
ochiului lui Winsome. Fuseseră două zile lungi, toată lumea era 
obosită și voia să meargă acasă. Kinsey era îmbrăcat la fel ca 
majoritatea celorlalți studenţi, în blugi și tricou proclamând 
întoarcerea triumfală a celor de la The Who la Universitatea din 
Leeds în iunie cu un an în urmă. Avea părul ciufulit, dar nu 
foarte lung, și Banks a presupus că pentru unele dintre fete ar fi 
putut fi chiar atrăgător cu aerul lui neglijent. Dacă și Hayley 
Daniels îl considerase atrăgător, asta era deja o altă problemă. 

— Sunt arestat? a întrebat. 

Banks a privit-o pe Winsome. 

— De ce ne întreabă toată lumea asta? a spus. 

— Nu știu, domnule, a răspuns Winsome. Poate cred că e vreo 
diferență. 

— Și nu e? a întrebat Kinsey. 

— Nu chiar, a spus Banks. Știi, am putea să te arestăm. Nimic 
mai simplu. E numai o formalitate. Aș putea spune: „Stuart 
Kinsey, ești reţinut ca suspect în cazul uciderii lui Hayley 
Daniels. Ai dreptul să nu spui nimic bla bla bla.” Poezia 
standard. Ceva de genul ăsta. Apoi... 

— Staţi puţin, a spus Kinsey. Ucidere? Un moment. Eu n-am 
avut de-a face cu așa ceva. 


— Apoi ar trebui să ceri un avocat, pentru că e dreptul tău, și 
ar trebui să aducem pe cineva. El sau ea te-ar încuraja să 
răspunzi la toate întrebările noastre, atâta timp cât ele nu te 
incriminează. Ceea ce nu s-ar întâmpla dacă nu ai făcut nimic. 
Am putea merge pe acest drum. După reținere, vine punerea 
sub acuzare și asta e mult mai serios. Asta e momentul în care 
te arestăm, îţi luăm cureaua, șireturile și celelalte bunuri pe 
care le ai asupra ta și te închidem într-o celulă cât avem noi 
chef. Banks s-a scărpinat în cap. Nu, stai, ce vorbesc? Asta se 
întâmpla în vremurile bune. Îmi pare rău. Te închidem douăzeci 
și patru de ore, în afara cazului în care șefa noastră autorizează 
prelungirea șederii. Și trebuie să știi că e foarte supărată pentru 
ce i s-a întâmplat lui Hayley. Are și ea copii. 

Banks s-a prins că Winsome își dădea ochii peste cap. Dar 
strategia funcţionase. Kinsey își pierduse stăpânirea de sine și 
aroganţa și acum părea un tânăr speriat, aflat într-o mare 
încurcătură, adică exact ceea ce intenţionase Banks. 

— Ce vreţi să știți? a întrebat. 

Banks i-a făcut un semn cu capul lui Winsome, care a pornit 
un monitor mic instalat în cameră. Prima înregistrare o arăta pe 
Hayley plecând de lângă prietenii ei, printre care și Kinsey, și 
dispărând înspre Taylor's Yard. Ora, 12:20, apărea pe o bandă 
jos, alături de dată și alte detalii tehnice. A doua înregistrare îl 
arăta pe Stuart Kinsey dând năvală dinspre arcade spre Castle 
Road. Ora 12:40. Când înregistrările s-au terminat, Banks a 
făcut o pauză, ca să fie sigur că-și fac efectul, apoi a spus: 

— Oricum ai privi lucrurile, Stuart, ești într-un mare necaz. Ce 
căutai gonind afară din Labirint la ora 12:40 într-o sâmbătă 
seară? 

— Am fost s-o caut pe Hayley. Dar n-am omorât-o eu. 

— Spune-mi ce s-a întâmplat. 

— A fost exact așa cum se vede pe casetă. Ne-am despărțit în 
faţă la The Fountain. Hayley era... avea ceva la bord, dacă vreţi 
să știți. 

— Cred că știam asta deja, a spus Banks. Din înregistrare ar 
părea că vă certaţi. De ce a plecat singură în Labirint? 

— Știţi de ce... 

— Vreau să-mi spui tu, Stuart. 

— Se ducea să se pișe, bine? Buda de la The Fountain era 
stricată. Ea se afumase bine și se ducea să se pișe. Atâta tot. 


Dacă pare că ne certăm, e pentru că încercam s-o convingem să 
nu fie atât de tâmpită. Dar lui Hayley nu-i poţi spune nimic dacă 
i-a intrat ceva în cap, mai ales dacă a și băut. 

— N-a spus nimic despre vreo întâlnire? 

— Nu. 

— Nu i-a fost frică? 

— De ce să-i fie frică? Nu știa că o pândește un criminal, nu? 

— O.K., a spus Banks. De ce n-a așteptat să ajungeţi la Bar 
None? 

— Așa era ea, făcea chestii de genul ăsta, îi plăcea să 
șocheze. Nu-i păsa ce credea lumea despre ea. Și, în plus, nu 
voia să vină cu noi la Bar None. Zicea că nu-i place muzica. 

— Și unde avea de gând să se ducă? 

— Nu știu. 

— O.K., Stuart. Tu ai ajuns în Labirint prin ieșirea din spate de 
la Bar None și asta la scurt timp după ce ai ajuns acolo. De ce? 

— M-am dus să văd dacă Hayley era O.K. 

— Erai îngrijorat în privinţa ei? Tocmai mi-ai spus că nu 
credeai că e în vreun pericol. 

— Da, bine, m-am gândit că e întuneric și că s-ar putea pierde 
sau ceva. 

— Și tu nu? Tu știi drumul prin Labirint, nu? 

— Nu m-am gândit la asta. 

— Sigur că nu. Ai dat buzna afară numai ca să te duci să te 
uiţi cum se pișă Hayley Daniels. Stuart, atât ești de pervers? 

— Nu! V-am spus, n-a fost nimic de genul ăsta. Voiam să... 
voiam să văd unde se duce. 

— Ce vrei să spui? 

— E evident, nu? După ce terminase... știți... Voiam să văd 
unde se duce. N-am făcut nimic. Vă rog. Trebuie să mă credeți. 
Nu i-aș fi făcut rău lui Hayley. Pentru nimic în lume. 

— Erai îndrăgostit de ea? 

— Nu știu dacă îndrăgostit, a spus Kinsey, dar îmi plăcea mult 
de ea. 

Măcar părea sincer, s-a gândit Banks. 

— Hayley știa despre asta? 

— Era destul de evident. 

— Care-a fost reacţia ei? 

— A spus că suntem prieteni. Așa era Hayley, îţi servea când 
una caldă, când una rece. 


— Şi care-a fost reacţia ta? 

— In ce sens? 

— Te-a respins. Cum ai reacționat? 

— N-a fost așa. 

— Vrei să spui că ţi-a acceptat avansurile? Sunt confuz. 

— Nu i-am făcut avansuri. 

— Și atunci de unde știa că ești interesat? 

— Am vorbit, știți, aveam multe în comun, formaţii, chestii, 
am mers la film de vreo două ori. E un fel de electricitate între 
oameni, fie o simţi, fie nu. 

— Și Hayley a simtit-o? a întrebat Banks. 

— Presupun că nu. Sau cel puţin nu voia să recunoască. 
Hayley putea să fie foarte distantă. Niciodată nu știai cum stau 
lucrurile cu ea în realitate. După cum am spus, una caldă, una 
rece. li plăcea să fie în mijlocul unui grup mai mare, era o 
petrecăreață. 

— Centrul atenţiei? 

— Nu-i era foarte greu. Era mişto și ea știa foarte bine. Da, 
uneori era cam zurbagie, dar totul era o distracţie nevinovată. 
Uneori credeam că ăsta e felul ei de a... știți... de a împiedica 
apropierea de o persoană anume, dacă ești parte dintr-un grup 
nu te apropii niciodată atât de mult de o singură persoană, îi ţii 
pe toţi la o distanță sigură. Incepeai să vorbeşti cu ea, apoi 
spunea ceva și, înainte să-ţi dai seama ce s-a întâmplat, toată 
lumea era implicată și râdea de gluma altcuiva. Nu apucai să o 
ţii pentru tine prea mult timp. 

— Trebuie să fi fost foarte frustrant, a spus Banks. 

— Mie-mi spuneți? 

— Și în ce direcţie au evoluat lucrurile? 

— Păi asta e, că n-au prea evoluat. Nu m-am culcat cu ea sau 
ceva de genul ăsta. Mai jos de gât n-am coborât. În ultima 
vreme, am avut tot mai des impresia că... mă rog, nu contează. 

— S-ar putea să conteze, Stuart, a spus Banks. Lasă-mă pe 
mine să judec asta. 

Kinsey a făcut o pauză și a început să-și roadă unghiile. 

— AŞ vrea un ceai sau ceva de băut, a spus. Mi-e sete. 

— Desigur. 

Ca să nu întrerupă ritmul interviului, Banks i-a făcut un semn 
lui Winsome, care s-a ridicat și i-a cerut ofițerului de afară să 
pună de ceai. 


— N-o să dureze mult, i-a spus Banks lui Kinsey. Acum, Stuart, 
voiai să-mi spui despre impresia pe care ai avut-o. 

— Știţi, de fapt era o idee destul de vagă. 

— Chiar și așa... 

— Uneori mă gândeam că poate are pe cineva. 

— De când? 

— De vreo două luni. Ceva de genul. 

— Ai idee cine ar fi putut să fie tipul ăsta? Cineva din grupul 
vostru? 

— Nu. Cineva ţinut secret. 

S-a aplecat peste masă. 

— Știţi, asta voiam să spun când am zis c-am fost în Labirint 
să văd unde se ducea. Voiam s-o urmăresc și să aflu cine era 
tipul misterios. 

— Și n-ai văzut-o? 

— Nu. Am presupus că plecase deja. Adică, eu am intrat la 
vreo cinci minute după ea. Nu durează atât de mult să... știți 
dumneavoastră. 

— Așa e, a spus Banks. 

Hayley vomitase, și-a amintit că așa îi spusese dr. Burns, și 
asta ar fi trebuit s-o mai întârzie puţin. 

— Ai văzut sau ai auzit ceva cât timp ai fost înăuntru? 

— Aăă... mi s-a părut că aud o ușă trântindu-se și un fel de... 
nu țipăt, un fel de plâns înfundat. Credeţi că era ea? M-a speriat 
rău de tot, sincer să fiu. 

— Cât era ceasul? 

— S-a întâmplat imediat după ce am intrat. Nu prea știu cât 
era ceasul, dar presupun că în jur de și douăș'cinci. 

La numai cinci minute după ce Hayley intrase în Labirint, s-a 
gândit Banks. 

— Ai văzut pe cineva? 

— Nu, n-am văzut nimic. 

— Ce-ai făcut când ai auzit zgomotul? De-asta ai luat-o la 
fugă? 

Kinsey a dat din cap și a studiat masa zgăriată. 

— Am ieșit al naibii de repede, a spus. M-am gândit că 
probabil a terminat și a ieșit înainte să ajung eu acolo. Nu 
credeţi că era ea, nu? Poate aș fi putut s-o salvez, dar m-am 
speriat. Oh, Doamne... 


Kinsey și-a acoperit ochii cu palmele și a început să plângă. 
Banks era aproape sigur că pe Hayley o auzise Kinsey, dar n- 
avea de gând să-i spună asta. Imaginaţia băiatului avea să-l 
tortureze, și așa, suficient. Cel puțin acum se putea stabili cu 
mai multă precizie ora atacului. Ucigașul lui Hayley o prinsese la 
vreo cinci minute după ce intrase în Labirint, imediat după ce i 
se făcuse rău și terminase ce avea de făcut. Poate că la vederea 
acestei scene criminalul se excitase și mai tare. 

Detaliile se potriveau foarte bine. E greu de crezut că Hayley 
și-ar fi pierdut timpul pe-acolo dacă nu avea o întâlnire. Banks 
și-a amintit ce spusese Kinsey despre iubitul misterios. Poate 
stabilise să se vadă cu el acolo? Poate el o omorâse? Dar de ce 
să-și dea întâlnire în Labirint dacă oricum avea să-și petreacă 
noaptea cu el? Ar fi fost mult mai logic să meargă la el acasă. Și 
de ce ar recurge un iubit la viol și crimă? Astfel de lucruri se 
întâmplau însă și Banks știa asta. Nu cu multă vreme în urmă, 
poliţia din West Yorkshire arestase un bărbat care-și drogase și 
violase trei prietene, deși toate ar fi fost de acord să facă sex cu 
el. Pe Banks nu-l mai surprindea aproape nimic când era vorba 
de devianţa sexuală. 

Hayley avea prezervative în poșetă, deci era evident că era 
activă sexual. Poate că Stuart Kinsey o omorâse, din gelozie sau 
frustrare. Erau sentimente puternice și Banks mai avusese 
cazuri asemănătoare. Cu mintea întunecată de gelozie, oamenii 
sunt în stare de orice. 

Când și-a primit ceaiul, Kinsey se mai calmase. 

— Îmi pare rău, a spus. Nu pot să cred c-aș fi putut face ceva, 
dar am fugit. 

— Nu știai ce se întâmplă, a spus Banks. 

Nu era cine știe ce consolare, dar tot era ceva. S-a aplecat în 
faţă. 

— Sunt foarte curios să aflu mai multe despre presupusul 
prieten secret al lui Hayley. Ai vreo bănuială cine ar putea fi sau 
de ce-l ţinea ascuns? 


6. 


— Mă bucur să te revăd, Alan, a spus Annie în după-amiaza de 
marţi când s-au întâlnit la The Horse and Hounds, un pub mic și 
liniștit dincolo de piața centrală, unde puteai să mănânci o 
salată decentă și să te bucuri de o halbă fără ca inspectorul-șef 
Catherine Gervaise să afle despre asta. 

Era un bar fără ferestre, pentru nefumători, cu mobilă din 
lemn închis la culoare și catifea roșie, cu pereţii împodobiţi cu 
postere reprezentând scene de vânătoare - cel puţin era încă 
legal să afișezi scene de vânătoare de vulpi - și părea că nimeni 
nu-i calcă pragul niciodată. Comenzile se făceau numai la bar, 
dar, în afară de asta, era locul ideal pentru o întâlnire privată. 

Annie bea apă tonică cu lămâie, de alcool nu se mai atinsese 
de sâmbătă seară. Banks băuse deja destul de mult din halba de 
Tetley's Cask și plăcerea evidentă pe care i-o provoca berea o 
făcea pe Annie invidioasă. Până la urmă, s-a gândit, nu era ca și 
cum depusese jurământ că n-o să mai bea niciodată. Făcea doar 
o scurtă pauză cât să-și revină, să analizeze situaţia și poate să 
slăbească un pic. Poate mâine-și va permite să bea o halbă. Sau 
un pahar de vin după muncă, diseară. Din fericire, burgerul de 
care Banks părea să se bucure la fel de mult ca de bere nu o 
atrăgea absolut deloc. 

— Cărui fapt îi datorez plăcerea acestei întâlniri? a întrebat 
Banks după câteva minute de conversaţie despre prieteni și 
cunoștințe comune din Regiunea de Est. 

— Știu că ești ocupat cu cazul Labirintul, a spus Annie. Am 
auzit povestea. Biata fată. Aveţi ceva suspecți? 

— Câţiva. Aşteptăm rezultatele  toxicologice și analiza 
criminaliștilor, a spus Banks. Și mai sunt câţiva oameni cu care 
trebuie să vorbim. Kev Templeton e deja convins c-avem de-a 
face cu un criminal în serie. Chiar dacă până acum avem o 
singură victimă, există toate semnele unui abuz sexual urmat de 
o crimă violentă, iar cei care comit astfel de fapte nu se opresc, 
în general, la una singură. 

— Kevin Templeton e un dobitoc, a spus Annie. 


— E posibil, dar poate fi un poliţist bun dacă-și pune mintea la 
contribuție. 

Annie a pufnit neîncrezătoare. 

— Oricum, a spus, cred că s-ar putea să te intereseze ce s-a 
întâmplat la Whitby. 

— Da? a spus Banks. Sunt intrigat. Am auzit ceva despre o 
femeie într-un scaun cu rotile care-a fost omorâtă acolo. 

— Da, a spus Annie. O femeie pe nume Karen Drew. 

— Nu-mi sună cunoscut. 

— Nici n-are cum, a spus Annie. Nu-i numele ei real. 

— Ah! 

— Nu. Julia Ford mi-a spus numele ei real ieri. 

Banks n-a mai apucat să-și ducă burgerul la gură, l-a lăsat jos 
pe farfurie. 

— Julia Ford. lată o adiere din trecut. 

— Acum începe să sune cunoscut? 

— Da, dar nu-mi place sunetul ăsta. Julia Ford. Femeie într-un 
scaun cu rotile. E un sunet strident. 

— Era Lucy Payne. 

— La dracu', a zis Banks. Presupun că presa nu știe încă, nu? 

— Nu, dar va afla destul de curând și atunci să-i vezi cum se 
dezlănțuie. Detectivul Brough încearcă să-i înlăture de pe pista 
asta. A anunţat o conferinţă de presă pentru după-amiază. 

— Sper că nu te aștepți să-mi pară rău pentru ea, a spus 
Banks. 

— Mereu m-a mirat relaţia ta foarte complicată cu ea, a spus 
Annie. Parţial, ăsta e motivul pentru care-am venit la tine. 

— Complicată? Cu „Prietena Diavolului”? Altceva n-a făcut 
decât să-mi strice plăcerea unui cântec de Grateful Dead, atâta 
tot. Acum, de fiecare dată când îl aud, văd chipul ei, văd 
cadavrele alea din pivniţă. 

— Hai, Alan. Sunt eu, îţi amintești? Annie. Nu sunt Jim 
Hatchley. Cu mine nu e cazul să te joci de-a v-aţi ascunselea. 

Banks a luat o gură de bere. Annie l-a privit și a încercat să-și 
dea seama la ce se gândea. Nu reușea niciodată. Avea impresia 
că e transparent, dar de fapt era la fel de tulbure ca o halbă de 
bere nefiltrată. 

— Era o femeie complicată, a spus Banks. Dar o criminală. 

— Una tânără și frumoasă, a adăugat Annie. 


— Și asta, a răspuns Banks. Vrei să spui că mi-a afectat 
judecata? 

— Hai, fii serios. Nu știu să fi fost vremuri când frumuseţea 
femeilor n-a afectat judecata bărbaţilor. Nici măcar nu trebuie 
să ne gândim până departe, la Elena din Troia, de exemplu, ca 
să ne dăm seama de asta. 

— Dacă-ţi aduci bine aminte, n-am fost susținătorul ei, a spus 
Banks. După mine, era la fel de vinovată ca și soțul ei și voiam 
s-o văd după gratii pentru asta. 

— Da, dar ai înțeles-o, nu-i așa? 

— Nici măcar pentru o clipă. Banks a făcut o pauză. Nu zic că 
n-aș fi vrut sau că n-am încercat, dar n-avea nimic de-a face cu 
frumusețea ei. Oricum, era toată bandajată de cele mai multe 
ori când am văzut-o. Dacă te uitai dincolo de aparențe, era al 
naibii de mult întuneric. Recunosc că era un criminal complex și 
interesant. Amândoi ne-am întâlnit cu astfel de cazuri. 

— Touché, a spus Annie, gândindu-se la Phil Keane, cel care le 
întorsese vieţile pe dos și ei, și lui Banks, nu mai departe de 
acum un an. 

Dacă e să judecăm după comportamentul ei recent, Annie 
încă nu-și revenise pe de-a-ntregul. Un psihopat seducător, 
Keane se folosise de Annie ca să monitorizeze investigarea unei 
crime pe care o comisese și, când era pe punctul de-a fi prins, a 
fost la un pas de a-l omori pe Banks. 

— Dar Lucy Payne a avut o copilărie foarte atipică și chinuită, 
a continuat Banks. Nu spun asta ca pe o scuză pentru ceea ce-a 
făcut, nici măcar nu cred că e o explicaţie plauzibilă, dar e 
posibil ca abuzurile sexuale zilnice din copilărie să te marcheze, 
nu? 

— Și cel abuzat începe el să abuzeze? 

— Știu că sună ca un clișeu, dar nu se întâmplă așa de multe 
ori? Oricum, n-ai venit aici ca să auzi teoriile mele în privința lui 
Lucy Payne. Într-un fel, probabil că moartea a fost o 
binecuvântare pentru ea. 

Și-a ridicat paharul pentru un moment, maimuţărind un toast, 
apoi a băut. 

— E adevărat, a spus Annie. Eu mă gândeam că dacă vreau 
să am cea mai mică șansă să dau de urmele criminalului, atunci 
ar trebui să mă întorc în primul rând la cazul ei. 

— Și ce te face să vrei asta? 


— Felul meu de-a fi, a spus Annie. Nici nu pot să cred că ești 
în stare să mă întrebi așa ceva. 

— Termină, Annie. Și tu ai crezut, la fel ca și mine, că e 
vinovată. 

— Știu, a spus Annie. Și ce dacă? Cu atât mai mult îmi doresc 
să-i rezolv cazul. 

— Ca să demonstrezi că poţi trece peste prejudecăţi? 

— Și ce-i așa de rău în asta? Poate că n-am spus-o niciodată 
cu voce tare, dar m-am bucurat când a paralizat. Moartea ar fi 
fost o scăpare prea simplă pentru ea. In felul ăsta a suferit mai 
mult și o parte din mine s-a gândit că era just, ţinând cont de 
felul în care ea le făcuse pe bietele fete să sufere. Karma, dacă 
vrei. 

— Și celelalte părți din tine? 

— Mi-au spus ce rahaturi de scuze și de justificări erau astea. 
Orice ar fi făcut, oricine ar fi fost, Lucy Payne era o ființă umană. 
Ca societate, nu mai tolerăm execuțiile, dar cineva a luat legea 
în propriile mâini și i-a tăiat gâtul lui Lucy Payne când ea era 
imobilizată și nu se putea apăra. E împotriva tuturor 
convingerilor mele. Orice ar fi făcut, nimeni nu avea dreptul să-i 
ia viaţa lui Lucy Payne. 

— Și ce, ar fi trebuit s-o lase să sufere, să trăiască într-un fel 
de moarte? Haide, Annie, cineva i-a făcut o favoare. 

— N-a fost o crimă făcută din milă. 

— De unde știi? 

— Pentru că n-am întâlnit pe nimeni care să creadă că Lucy 
merita măcar un strop de milă. Poate în afară de tine. 

— Ei bine, eu n-am omorât-o. 

— Acum faci pe prostul. 

Banks și-a atins cicatricea de lângă ochiul drept. 

— Îmi pare rău. N-am vrut să fiu sarcastic. Vreau să spun doar 
că trebuie să fii sigură că vrei să deschizi cutia în care colcăie 
viermii. Pentru că știi cine vor fi suspecţii principali. 

— Bineînțeles că știu, a spus Annie. Părinţii, familiile și 
prietenii fetelor pe care cei doi le-au violat și omorât. Pentru 
început. Vecina aceea, Maggie Forrest, care în cele din urmă a 
trădat-o. Poate chiar unul dintre ofiţerii care s-au ocupat de caz. 
Un prieten sau o rudă a lui Janet Taylor, altă victimă a poveștii. 
Dacă stai să te gândești, mulţi oameni ar fi vrut-o moartă, 


inclusiv cei dornici de publicitate. Îţi imaginezi cu ce dezvăluiri o 
să ne trezim? 

— Și atunci de ce vrei să te întorci la acest caz? 

— Pentru că trebuie. E singura cale pe care pot merge, și 
mergând pe ea pot ajunge acolo unde vreau. 

— Sună cam prea mistic pentru mine, ca și cum ai aplauda c- 
o singură mână. 

— Ai ascultat destul Pink Floyd ca să știi cum sună asta. 
Întrebarea, Alan, e: pot să mă bazez pe tine? 

Banks a oftat, a mușcat din burger și l-a udat cu Tetley's. Apoi 
a privit-o pe Annie în ochi mai sincer decât o făcuse vreodată și 
i-a spus blând: 

— Bineînţeles că poți. Știai asta de la bun început. O să văd 
dacă pot să aranjez o întâlnire cu Phil Hartnell și cu Ken 
Blackstone în Leeds mâine-dimineaţă. 

Annie nu s-a putut abţine. 

— Și atunci de ce naiba m-ai făcut să mă chinui atâta? 

— Pentru că altfel n-ar fi mers cu tine, i-a zâmbit Banks. 
Oricum, acum că ești aici, poţi să-mi spui despre lucrurile 
interesante din viaţa ta. 

— Ce simpatic ești, a spus Annie, răsucindu-și o șuviță de păr 
pe deget. 

e 

Lui Winsome nu-i plăcuse niciodată să lucreze cu Templeton. 
Nu pentru că avansase în grad mai repede decât ea, ci pentru 
că nu-i plăceau metodele lui, felul în care nu punea preț pe 
sentimentele oamenilor și nici felul în care se holba. Dacă ar fi 
avut de gând să-și facă un prieten, deși nu era cazul, Templeton 
ar fi fost ultimul pe lista ei. Dar cum erau nevoiți să lucreze 
împreună, a încercat să-și țină părerile pentru ea în timp ce el 
turuia despre cluburi și DJ de care ea nu auzise niciodată, făcea 
aluzii sexuale care n-o interesau și îi studia pe furiș coapsele și 
sânii. Ştia că ar putea să-l raporteze pentru hărţuire sexuală, dar 
dacă ești femeie toate chestiile astea ţi se întorc până la urmă și 
nu în cel mai plăcut mod. Nu dai fuga la șefu' să te plângi de 
problemele pe care le ai. Ti le rezolvi singură. Winsome îi 
spusese lui Banks că, după părerea ei, își asuma un risc foarte 
mare trimițându-l pe Templeton să vorbească cu părinţii lui 
Hayley Daniels. Banks a spus că știa, dar că duceau lipsă de 
personal și că o perspectivă nouă poate fi binevenită. Uneori, 


adăugase, metodele particulare și ciudate ale lui Templeton 
puteau să aibă rezultate spectaculoase. Winsome nu s-a lăsat 
convinsă. Îl văzuse pe nesuferit în acţiune așa cum Banks nu-l 
văzuse. Annie Cabbot ar fi înțeles, dar ea nu era prin preajmă. 
Winsome a oprit mașina în fața casei soţilor Daniels din 
Swainshead, atrăgând din nou privirile curioase ale bătrânilor de 
pe pod. 

— Care-i faza cu ei? a spus Templeton. Se poartă de parcă n- 
au mai văzut o femeie de culoare în viața lor. 

— Probabil că așa era înainte să apar eu în peisaj, i-a spus 
Winsome. 

Reporterii plecaseră și casa părea părăsită. Trecuseră numai 
două zile de la vestea morții lui Hayley și, deja, locul părea să fie 
mai părăginit. Când Winsome a bătut la ușă, i-a deschis Geoff 
Daniels. Și-a ferit ochii, stânjenit s-o vadă, apoi s-a dat deoparte 
și i-a lăsat pe ea și pe Templeton să intre. Donna McCarthy era 
în camera de zi, așezată într-un fotoliu. Părea să nu fi dormit de 
duminică. Atmosfera era tensionată, Winsome a remarcat 
numaidecât, dar nu era sigură dacă și Templeton simţea asta. 
Chiar dacă ar fi fost așa, experienţa îi spunea că, probabil, nu i- 
ar fi dat importanţă și și-ar fi văzut nestingherit de treabă. 

— Aveţi ceva vești? a întrebat Donna în timp ce soțul ei s-a 
prăbușit într-un fotoliu lângă fereastră. 

Winsome și Templeton s-au așezat pe canapea, iar Winsome, 
din reflex, și-a tras fusta peste genunchi. Dacă de dimineaţă ar 
fi știut că urmează să împartă mașina cu Templeton, ar fi purtat 
pantaloni. În schimb, se îmbrăcase cu o fustă sobră, cu dungi 
subțiri, și o jachetă asortată. Il vedea deja cum o studiază pe 
Donna McCarthy, cântărindu-și șansele. 

— Poate, a spus Templeton, dar mai avem câteva întrebări 
pentru dumneavoastră. 

— Da? a spus Donna. 

— l-aţi spus detectivului Jackman că nu știți ca Hayley să fi 
avut un prieten anume, dar credeţi că-și începuse viaţa sexuală. 
Am dreptate? 

Donna și-a răsucit verigheta pe deget. 

— Păi... eu... 

— E adevărat, Donna? s-a băgat Daniels, roșu de furie. Le-ai 
spus polițiștilor că fiică-mea era o curviștină? 

— N-am spus nimic de genul ăsta, a ripostat Donna. 


— Nu prea sunteți îndreptăţit să faceți comentarii, i-a replicat 
Templeton lui Daniels, legat de pat, cu o fufă deasupra 
unduindu-și șoldurile. 

— Ce-nseamnă asta? a întrebat Donna. Ce vrea să spună? 

— Adică nu știți? a întrebat Templeton, cu o umbră de 
îndoială pe faţă. Nu v-a spus? 

— N-am crezut că era... a început Winsome. 

— Nu, a continuat Templeton, reducând-o la tăcere. Cred c-ar 
trebui să știe. 

— Ce să știu? a întrebat Donna. Despre ce e vorba? 

— Când l-am găsit pe soţul dumneavoastră, nu era la nicio 
conferință, poate numai una a perverșilor. Era legat de pat într-o 
cameră de hotel, cu o tânără goală deasupra lui. Winsome a 
avut bilete în primul rând, nu-i așa, păpușă? 

— Nenorocitule! a spus Daniels. Asta nu ţi-o iert. 

— E adevărat, Geoff? Cine era? Căţeaua aia de la birou, care 
nu-și poate ţine picioarele împreunate? 

Winsome și-a dat ochii peste cap. A 

— Haideţi să ne calmăm cu toţii, a spus. Imi pare rău, 
problemele astea trebuie să le lămuriţi dumneavoastră mai 
târziu. Acum avem lucruri mai importante de discutat. Și nimeni 
nu a sugerat că fiica dumneavoastră ar fi fost imorală, domnule 
Daniels. 

— Era nevinovată, a spus Daniels. Nevinovată. O victimă. 
Înţelegeţi chestia asta? Amândoi? 

Winsome a dat din cap, dar l-a văzut pe Templeton 
pregătindu-se pentru un alt atac. Nu era un semn bun. 

— Bineînţeles, a spus Templeton. Și îmi pare rău dacă am 
lăsat să se înţeleagă că fiica dumneavoastră era făcută poștă de 
tot orașul. Nu asta a fost intenţia mea. Ideea e că ni s-a adus la 
cunoștință că ar fi putut avea un iubit secret. Ne întrebam dacă 
ați putea să ne lămuriţi în acest sens. 

— Ce prieten? Cine a spus asta? a întrebat Daniels. 

— Nu contează cine a spus-o, i-a răspuns Templeton. E 
adevărat? 

— De unde să știm noi? a spus Donna, cu privirea încă fixată 
asupra soțului ei. Dacă îl ţinea secret... 

— Dar ce credeţi? a întrebat Templeton. Au existat semne, a 
lipsit de acasă fără să dea explicaţii, au fost momente când a 


plecat fără să spună unde merge sau nopţi în care n-a venit 
acasă? 

— Uneori mai rămânea cu prietenii de la facultate dacă se 
ducea în Eastvale. 

— Știu, a spus Templeton. Nu voia să conducă pentru că era 
hotărâtă să se facă pulbere. Ştiţi că oamenii își pierd complet 
judecata atunci când sunt atât de mangă? 

— Nu cred că Hayley bea așa de mult, a ripostat Donna. Pur și 
simplu se distra cu prietenii ei. 

— Nu vă mai păcăliţi, a spus Templeton. Era atât de praf 
sâmbătă seara încât s-a dus să se pișe în Labirint. Nu-mi spuneţi 
mie că asta e judecată sănătoasă. 

Donna a început să plângă și Daniels s-a aruncat spre 
Templeton, gata să-l prindă de guler, urlând: 

— Cum poţi vorbi despre fiică-mea așa, nenorocit fără inimă? 

— Potoliţi-vă, i-a strigat Templeton,  împingându-l şi 
netezindu-și sacoul. 

Minunat, s-a gândit Winsome, regretând că Daniels nu reușise 
să-i tragă măcar un pumn, o altă ciudățenie marca Templeton. 
Cum naiba reușise un dobitoc atât de imposibil să ajungă 
comisar într-un timp atât de scurt, la vârsta lui? A simţit nevoia 
să intervină. 

— Haideţi să ne calmăm cu toţii. Poate că detectivul 
Templeton nu e mereu foarte diplomat, dar a pus niște întrebări 
foarte serioase și răspunsurile ne-ar putea ajuta să-l prindem pe 
cel care a ucis-o pe Hayley. Știţi ceva despre existenţa unui 
prieten? 

Au clătinat amândoi din cap, Daniels continuând să-l 
privească furios pe Templeton iar Donna părând gata să-i 
omoare pe amândoi. 

— Cineva trebuie să știe ceva, a spus Templeton. Cu 
siguranţă n-o lăsaţi să facă numai ce voia ea, când voia? 

— Avea nouăsprezece ani, domnule Templeton. Aţi încercat 
vreodată să controlaţi pe cineva de vârsta ei? 

Poate numai în pat, cu cătușe, s-a gândit Winsome, și s-a 
înroșit numai gândindu-se la asta. 

— A dat vreodată ceva de înțeles? a întrebat. Sau ați 
remarcat ceva semne, așa, ca de la femeie la femeie? 


— Acum mă faceţi să mă simt vinovată, a spus Donna, 
întinzându-se după un șerveţel. Ceea ce spuneţi este că ar fi 
trebuit să fiu mai atentă și atunci nimic nu s-ar fi întâmplat. 

— Nu e adevărat, i-a răspuns Winsome. N-ar trebui să vă 
învinovățiți. Există o singură persoană responsabilă pentru ce i 
s-a întâmplat lui Hayley, și aceea este criminalul. 

— Dar poate dacă... nu știu... i-aș fi fost alături... 

— Știaţi că are prezervative în geantă? a întrebat Templeton. 

— Nu, nu știam, a răspuns Donna. Nu i-am umblat niciodată 
prin geantă. 

Daniels l-a privit dezgustat pe Templeton. 

— Vă surprinde? a întrebat Templeton. 

— Nu, a spus Donna. Știa că dacă are de gând să facă ceva, 
atunci trebuia să fie atentă. Așa sunt toți în ziua de azi. 

— Dacă-l ţinea secret pe acest prieten, a spus Winsome, ar fi 
bine de știut din ce motive o făcea. Poate era un bărbat mai în 
vârstă? Poate era însurat? 

— Tot nu vă pot spune nimic, a spus Donna. 

Templeton s-a întors spre Daniels. 

— Dumneavoastră aveți ceva experienţă la capitolul ăsta, nu? 
a spus. Vă făceaţi de cap cu Martina Redfern în timp ce Hayley 
era omorâtă. Vă plac astea tinere, nu? Poate că pe 
dumneavoastră ar trebui să vă cercetăm mai îndeaproape. 

Dacă spera să-l mai provoace pe Daniels, s-a gândit Winsome, 
pierduse ocazia. Bărbatul stătea în fotoliu, epuizat și într-o stare 
jalnică. 

— Am făcut greșeli la viața mea. Multe. Și nu pot decât să 
sper că Donna o să găsească puterea să mă ierte. Dar greșelile 
mele nu vă vor ajuta să-l prindeți pe cel care mi-a ucis fiica. 
Acum, dacă nu aveţi altceva de făcut decât să staţi aici și să 
faceți valuri, n-ar fi mai bine să vă mișcaţi cururile și să vă 
vedeți de treabă? 

— Încercăm să ne facem treaba, domnule, a spus Winsome, 
surprinsă că-i lua apărarea lui Templeton. 

Dar pentru a justifica interviul, era nevoită să-l susțină pe 
Templeton. A jurat să nu mai lase pe nimeni să o pună în 
această situație, indiferent ce-ar fi spus. 

— V-a vorbit vreodată despre profesorii de la facultate, de 
exemplu? a întrebat. 


— Uneori, a spus Donna. Dar eu nu-i știam, așa că niciodată 
nu le-am dat prea mare importanță. 

— Vreunul în mod special? g 

— Austin, a spus Daniels brusc. Malcolm Austin. Iți amintești, 
Donna, tipul care a organizat excursia la Paris anul trecut în 
aprilie? 

— Da, a spus Donna. A vorbit despre el de câteva ori. Dar era 
materia ei preferată. Nu cred că... adică... 

— L-aţi cunoscut? a întrebat Winsome. 

— Nu, a spus Donna. Nu i-am cunoscut pe nici unii. Cât a fost 
la şcoală i-am cunoscut profesorii, dar la facultate nu se mai 
face asta, nu? 

— Deci nu știți câți ani are, dacă e însurat sau ceva de genul 
ăsta? 

— Îmi pare rău, a spus Donna. Nu vă pot ajuta. Ați întrebat 
dacă a vorbit vreodată despre cineva în mod deosebit, ei bine, 
numai despre el. 

— Parisul e un oraș romantic, a spus Templeton, trecându-și 
degetele pe coapse, ca și cum ar fi lustruit o minge de cricket. 

Winsome s-a ridicat în picioare. 

— Mulţumim, a spus. E un început. O să avem o discuție cu 
domnul Austin. 

Templeton a rămas așezat și lipsa lui de reacţie o încurca pe 
Winsome. Știa că-i e superior în grad și, în consecinţă, el trebuia 
să dea semnalul de plecare, dar era atât de concentrată să 
atenueze orice conflicte și să scape cât mai repede de acolo, 
încât nici nu s-a gândit la asta. În cele din urmă, Templeton s-a 
ridicat încet, l-a privit insistent pe Daniels și i-a spus: 

— O să vorbim în curând. 

Apoi și-a scos cartea de vizită și i-a întins-o Donnei, care-și 
privea bărbatul cam cum se uită un toreador la taur. 

— Dacă-ţi mai aduci aminte de ceva, păpușă, nu ezita să mă 
suni, indiferent de oră. 

Când au ieșit și s-au îndreptat spre mașină, a prins-o pe 
Winsome de mână și s-a apropiat într-atât de mult încât să-i 
simtă respiraţia mentolată, apoi i-a spus: 

— Să nu-mi mai faci asta niciodată. 

— N-o să existe o a doua oară, a spus Winsome, surprinsă de 
propria-i vehemenţă. Apoi și-a tras mâna și s-a surprins încă o 
dată spunând: Și ia-ţi dracu’ mâinile de pe mine. Domnule. 


Banks a fost foarte fericit să se întoarcă acasă la o oră 
decentă în acea zi de marţi, deși era cu gândul la ceea ce-i 
spusese Annie despre uciderea lui Lucy Payne. După-amiaza 
urmărise conferinţa de presă organizată de Brough la secţia de 
poliţie din Regiunea de Est, iar acum Lucy Payne și crimele de la 
numărul 35, sau „Casa Payne”, după cum o botezaseră 
jurnaliștii de la un ziar la vremea aceea, erau din nou la toate 
buletinele de știri. 

Banks a pus CD-ul Mariei Muldaur, Heart of Mine, în CD-player 
și a privit pe fereastră în timp ce încerca să se hotărască dacă 
să încălzească mâncarea indiană cu miel sau puiul a la Kiev de 
la Marks and Spencer's. Maria cânta „Buckets of Rain” a lui 
Dylan, dar nu se prea potrivea cu vremea care se îmbunătățise 
considerabil. Soarele apunea, săgetând cerul cu dâre de 
vermillon, magenta și stacojiu care scăldau Gratly Beck într-o 
lumină ce-l făcea să semene cu o volbură întunecată de petrol. 
În week-end-ul următor aveau să dea ceasurile cu o oră înainte 
și urma să fie lumină până seara târziu. 

În cele din urmă, și-a făcut un sandviș cu brânză și cu șuncă și 
și-a turnat un pahar de Peter Lehman Shiraz. Sistemul audio era 
în camera de alături, la un loc cu plasma, dar își instalase boxe 
în bucătărie și în camera din faţă, unde stătea uneori să citească 
sau să lucreze pe calculator. Canapeaua era confortabilă, 
veiozele creau o atmosferă caldă, iar șemineul era de folos în 
serile reci de iarnă. În seara asta nu avea nevoie de el, dar s-a 
hotărât să mănânce acolo și să citească însemnările pe care și 
le adusese de la birou. Reușise să-i convingă și pe Ken 
Blackstone și pe Phil Hartnell să le acorde o întâlnire în Leeds a 
doua zi dimineață. Annie urma să-și petreacă noaptea la casa ei 
de vacanţă din Harkside și se înţeleseseră să treacă s-o ia cu 
mașina la nouă și jumătate. Înainte de toate, însă, trebuia să-și 
facă temele. 

Într-un fel, subiectul îi era deja cunoscut. Nu trebuia să 
citească tot dosarul ca să le știe numele: Kimberley Myers, 15 
ani, nu mai ajunsese acasă de la o petrecere ţinută la școală 
într-o vineri seară; Kelly Diane Matthews, 17 ani, dispăruse de la 
o petrecere de Anul Nou în Roundhay Park, Leeds; Samantha 
Jane Foster, 18 ani, dispăruse în timp ce se întorcea acasă de la 
o seară de poezie într-un pub lângă Universitatea din Bradford; 


Leanne Wray, 16 ani, dispăruse pe un drum de numai 10 minute 
între un pub și casa părinţilor ei din Eastvale; Melissa Horrocks, 
17 ani, nu se mai întorsese acasă după un concert pop în 
Harrogate. Cinci fete tinere, toate victimele lui Terence Payne, 
cunoscut sub numele de „Cameleonul” și, după cum credeau tot 
mai mulţi oameni, ale soţiei sale Lucy Payne, căreia mai târziu i 
s-a spus „Prietena Diavolului”. 

Doi ofiţeri de poliţie își făceau rondul de rutină când au fost 
chemați la casa Payne din vestul orașului Leeds, după ce un 
vecin sunase la poliţie să reclame scandalul din casa celor doi. 
Pe Lucy Payne o găsiseră inconștientă pe hol, pare-se victima 
propriului soţ. În pivniţă, Terence Payne i-a așteptat pe ofiţeri cu 
o macetă și l-a omorât pe Dennis Morrisey. Partenera lui, Janet 
Taylor, a reușit să-l lovească de mai multe ori pe Terence Payne 
și nu s-a oprit până nu l-a văzut că nu mai mișcă, până când n-a 
mai fost un pericol. Mai târziu, bărbatul a murit din cauza 
loviturilor multiple. 

Banks fusese chemat de urgență în pivnita unde poliția 
descoperise trupul neînsuflețit și gol al lui Kimberley Myers legat 
de o saltea înconjurată de lumânări, crestat în jurul sânilor și al 
organelor genitale. Celelalte fete au fost găsite făcute bucăţi și 
îngropate în camera de alături, iar autopsiile au arătat că 
fuseseră torturate în moduri asemănătoare. Cel mai bine își 
amintea Banks, pe lângă miros, de degetele lor de la picioare 
care ieșeau prin pământ ca niște ciuperci micuţe. Uneori, 
imaginile din pivniţa casei de la nr. 35 îi provocau coșmaruri. 

S-a gândit la discuţia de după-amiază cu Annie și și-a dat 
seama că avusese o atitudine cât se poate de prudentă. Și-a 
amintit de momentul când o văzuse pe Lucy Payne pentru prima 
dată pe patul de spital, unde nu mai era chiar atât de frumoasă 
ca în fotografiile din ziare. Jumătate din faţă îi era acoperită de 
bandaje, iar părul lung și negru ca pana corbului îi fusese 
răsfirat pe pernă. Ochiul bun, la fel de negru ca părul, îl privea 
cu o insistenţă deranjantă. 

În mod evident, negase c-ar fi avut ceva de-a face sau c-ar fi 
știut despre crimele soțului ei. Când Banks a vorbit cu ea, a 
simţit cum i-o ia înainte, anticipând întrebările, pregătindu-și 
recuzita de emoții, de la regret la durere, dar niciodată vină. 
Fusese, rând pe rând, vulnerabilă sau sfidătoare, victimă sau 
prădător. Istoria ei, ieșită la iveală în cele din urmă, cuprindea 


un capitol terifiant despre o copilărie petrecută într-o casă 
izolată de pe coastă și orori inimaginabile. Copiii a două familii 
fuseseră victimele ritualurilor sexuale ale părinţilor lor până 
când asistenții sociali îi descoperiseră, în cele din urmă, 
cercetând cazul unor presupuși sataniști. i 

Banks s-a ridicat și și-a mai pus un pahar de vin. li aluneca pe 
gât numai bine. 

În timp ce-și bea vinul, s-a gândit la oamenii pe care i-a 
întâlnit în timp ce investiga cazul Cameleonului, de la părinţii 
victimelor la vecini și la prieteni ai unora dintre fete. Până și 
unul dintre profesori fusese în cercul suspecţilor, un prieten al 
lui Payne pe nume Geoffrey Brighouse. Erau destul de mulţi, dar 
cel puţin Annie și echipa ei aveau de unde să-nceapă. 

Gândindu-se la victimele lui Payne, mintea lui Banks s-a 
îndreptat spre Hayley Daniels. Nu putea lăsa acest nou caz al lui 
Annie să interfereze cu ancheta lui. Îi datora asta lui Hayley. Cu 
puţin noroc, la întoarcerea din Leeds a doua zi, va avea cel puţin 
o parte din rezultatele analizelor de laborator și, între timp, 
Winsome și Templeton vor fi vorbit cu majoritatea prietenilor lui 
Hayley care erau cu ea sâmbătă seara și-l vor fi interogat pe 
posibilul iubit, Malcolm Austin. 

Banks știa că făcuse o greșeală când îi pusese pe Winsome și 
pe Templeton să lucreze împreună la interviul Daniels-McCarthy. 
Își dăduse seama că n-a mers bine din tensiunea care era între 
ei când se întorseseră. Niciunul nu va vorbi cu el despre asta, 
știa bine, deși simţea că e ceva mai mult la mijloc decât libidoul 
exagerat al lui Templeton. 

Problema era că știa că ce-i spusese lui Annie era foarte 
adevărat: Templeton putea fi un bun poliţist, și uneori asta se 
întâmpla tocmai pentru că era atât de direct și ignora cele mai 
elementare reguli ale bunului simţ. 

Dar la fel de bine știa și că atunci când fusese nevoit să 
decidă dacă era loc pentru cineva ca Templeton în echipă, mai 
ales în condiţiile în care Winsome făcea asemenea progrese, 
hotărâse că nu era. Atunci, transferul era o idee bună. 

Banks a încercat să-și abată gândurile de la Lucy Payne și 
Hayley Daniels. Maria Muldaur tocmai terminase de cântat „You 
Ain't Goin' Nowhere”, așa că a pus un alt CD. A ales Bill Evans, 
concertul Half Moon Bay, pe care își dorise dintotdeauna să-l 
vadă live. După ce Evans și-a prezentat basistul și bateristul, a 


urmat „Waltz for Debby”, o splendoare. Era încă devreme, așa 
că Banks s-a hotărât să-și petreacă restul serii acasă, ascultând 
colecția de jazz pe care începuse încet să o reconstruiască și 
citind Epoca postbelică. Era adâncit în Războiul Rece și în „What 
Are You Doing the Rest of Your Life” când a observat că paharul 
i se golise pentru a doua oară. 

e 

Părea să fi trecut secole de când Annie călcase într-un 
restaurant din Eastvale, dar se bucura că acceptase invitația lui 
Winsome, deși știa că n-o așteaptă o seară lipsită de orice 
legătură cu munca. Restaurantul italienesc pe care-l aleseseră, 
construit deasupra magazinelor din spatele bisericii, în piața 
centrală, era excelent: o mulțime de feluri vegetariene și vinuri 
ieftine, dar decente. S-a aruncat pe pasta primavera și cel de-al 
doilea pahar de Chianti - simțindu-se numai un pic vinovată, nu 
foarte mult, că rezistase așa puţin pe uscat - în timp ce 
Winsome mânca o porie de cannelloni și-i dădea înainte cu 
atacul verbal la adresa lui Templeton. 

— Și deci i-ai spus ce gândeai? a întrebat Annie, și asta a fost 
prima ei replică. 

— l-am spus. 

— Și el ce-a spus? 

— Nimic. Nici măcar o vorbă. Cred c-a fost prea șocat când m- 
a auzit înjurând. Adică, și eu am fost mirată că am înjurat. Eu nu 
înjur niciodată. 

Și-a dus mâna la gură și a râs. Annie a râs cu ea. 

— Nu-ţi face probleme, a spus Annie. Insultele se lipesc de 
Templeton ca apa de gâscă. Până mâine își revine la normal, 
orice-ar însemna asta în cazul lui. 

— Nu sunt sigură că vreau asta, a spus Winsome. Pe bune. De 
data asta vorbesc serios. Unul din noi trebuie să plece. Nu mai 
pot lucra cu el, să văd cum terfelește sentimentele oamenilor. 
Nu știu dacă pot aștepta până-i vine transferul. 

— Uite ce e, a zis Annie, nimeni n-a spus vreodată că a fi 
poliţist e o treabă ușoară. Uneori trebuie să joci murdar, să fii 
dur. Ai răbdare și rezistă. _ 

— Nu-mi vine să cred că faci asta, a spus Winsome. Il aperi pe 
el. 

— Pe dracu’, nu-l apăr deloc. Îţi spun numai că dacă vrei să 
supraviețuiești, trebuie să fii un pic mai dură, atâta tot. 


— Nu crezi că sunt suficient de tare? 

— Trebuie să ai pielea mai groasă. 

— Nu crezi că pielea neagră e mai groasă decât cea albă? 

— Poftim? a întrebat Annie. 

— M-ai auzit. Cum crezi că fac faţă tuturor aluziilor subtile sau 
insultelor directe? Oamenii fie te privesc de sus, fie se 
străduiesc din răsputeri să pretindă că nu-ţi observă culoarea, 
că ești la fel ca toţi ceilalţi, dar sfârșesc prin a-ţi vorbi ca unui 
copil. Nu știu cum e mai rău. Știi cum e să te privească cineva 
lung sau să te jignească, de parcă ai fi o fiinţă inferioară, un 
animal, numai din cauza culorii pielii? Ca tatăl lui Hayley Daniels 
sau bătrânii de pe podul din Swainshead. 

— Nu știu despre tatăl lui Hayley Daniels, a spus Annie, dar 
bătrânii ăia atâta știu, atâta pot. Sigur, nu-i o scuză, dare 
adevărat. Și poate că nu știu cum e să se uite oamenii ciudat la 
mine din cauza culorii pielii, dar știu cum e să fii tratată de 
parcă ai fi inferioară, pentru că ești femeie. 

— Atunci dublează senzaţia asta! a spus Winsome. 

Annie a privit-o și au început să râdă atât de tare, încât un 
cuplu mai în vârstă de la o masă alăturată le-a aruncat priviri 
încruntate. 

— Ce naiba, a spus Annie, ridicându-și paharul. Să bem 
pentru loviturile sub centură aplicate nesuferiţilor. 

Au ciocnit paharele. Mobilul lui Annie a sunat și ea și l-a scos 
din geantă. 

— Da? 

— Annie? Sunt Eric. 

— Eric. Ce dracu' vrei? 

— Nu ești deloc amabilă. 

— Ți-am spus să nu mă mai suni pe mobil. Sunt la cină cu 
cineva de la muncă. 

— Bărbat sau femeie? 

— În niciun caz nu-i treaba ta. 

— O.K., O.K., scuze. Întrebam numai. Știi, mă gândeam la tine 
și mă întrebam de ce să așteptăm până joi. Evident, astă-seară 
ești ocupată, dar mâine? Miercuri. leșim la prânz? 

— Mâine trebuie să merg la Leeds, a spus Annie, întrebându- 
se de ce se obosea să îi dea lui Eric toate detaliile. Și ţi-am spus 
că nu vin joi. 


— Atunci rămâne pe joi, a spus Eric. Îmi cer scuze pentru 
deranj. 

A încheiat convorbirea și Annie și-a pus mobilul la loc în 
geantă. 

— S-a întâmplat ceva? a întrebat Winsome. 

Annie a strâns din dinţi, a inspirat adânc și a luat o gură de 
vin. A privit-o pe Winsome, a cântărit argumentele pro și contra, 
apoi a spus: 

— Da, cred că da. Cu mine. Hai să mai comandăm o sticlă de 
vin și-ţi dau toate detaliile sordide. 

Chelnerița s-a întors cu o sticlă de Chianti. Winsome își 
terminase porția de cannelloni și stătea cu coatele sprijinite pe 
masă. Annie a turnat în pahare. 

— Păi hai, dă-i drumul, a spus Winsome. 

— De fapt, nu e nimic, a spus Annie, rușinată și încurcată de 
momentul mărturisirii. 

— Păreai destul de enervată la telefon. Cine era? 

— Un... știi, sâmbătă seară am ieșit în oraș cu niște prietene. 
Și-a trecut mâna prin păr și a râs. În măsura în care se poate 
spune, în Whitby, că ieși în oraș. 

— Și ce s-a întâmplat? 

— Păi, am cunoscut un tip și... dintr-una în alta. Am exagerat 
cu băutul, am fumat vreo două jointuri și, ca să nu mă întind cu 
vorba, a doua zi dimineaţă m-am trezit în patul lui. 

— Ce-ai făcut? 

— Ce-ai auzit. Am cunoscut un tip și m-am dus cu el acasă. 

— Și te-ai culcat cu el? 

— Păi... da. 

— Și atunci îl cunoscuseși? 

— Da. Winsome... ce e? 

— Nimic. 

Winsome a dat din cap. 

— Zi-mi mai departe. 

Annie a luat o gură zdravănă de vin. 

— S-a dovedit că era un pic mai tânăr decât mi s-a părut mie 
la început și... 

— Cât de tânăr? 

Annie a ridicat din umeri. 

— Nu știu. Douăzeci și doi, poate trei, ceva de genul. 

Winsome a făcut ochii mari. 


— Un băiat! Ai agăţat un băieţaș într-un bar și te-ai culcat cu 
el? 

— Nu mai fi așa naivă. Lucrurile astea se mai întâmplă, știi? 

— Mie nu mi se întâmplă. 

— Asta înseamnă că nu mergi în barurile în care trebuie. 

— Nu asta am vrut să spun, știi foarte bine. Vorbesc serios. 
Nu m-aș duce niciodată acasă cu cineva cunoscut într-un bar, și 
cu siguranţă nu m-aș duce cu cineva atât de tânăr. 

— Winsome, ai numai treizeci de ani! 

Ochii lui Winsome scânteiau. 

— Chiar și așa, tot nu m-aș culca cu cineva care are douăzeci 
și doi de ani. Și tu... Cum ai putut? E scârbos. Eşti suficient de 
bătrână ca să-i fii mamă. 

— Winsome, relaxează-te. Se uită lumea la noi. Poate dacă aș 
fi născut la optișpe ani aș fi putut să-i fiu mamă, O.K.? Dar n-am 
făcut-o, așa că termină cu rahatul ăsta de complex al lui Oedip. 

— Nu despre asta vorbim. 

— N-am știut niciodată că ești așa de puritană. 

— Nu sunt puritană. Nu numai puritanii au... 

— Au ce? Unde vrei să ajungi? 

— Standarde morale. Nu e corect. 

— Ah, standarde morale, da? Nu e corect? 

Annie a mai luat o gură de vin. Începea să se simtă ameţită și 
un pic mai mult decât nervoasă. 

— Îți spun eu ce să faci cu standardele tale morale, 
Domnișoară Perfecțiune, poţi să ţi le bagi... 

— Nu spune asta! 

Annie s-a oprit. Ceva din tonul lui Winsome a făcut-o să bată 
în retragere. S-au mai foit o vreme pe scaune, privindu-se. Annie 
și-a mai turnat niște vin. 

— Credeam că ești prietena mea, a spus în cele din urmă. Nu 
mă așteptam să mă judeci atât de aspru. 

— Nu te judec. Sunt doar șocată, atâta tot. 

— Dar care-i faza? Oricum, nu asta era important în poveste, 
vârsta lui sau faptul că am avut o aventură sau că am fumat 
două jointuri, nu știu care din chestiile astea ţi-a băgat un băț în 
cur. 

— Nu-mi vorbi așa. 

Annie și-a ridicat mâna. 


— Bine, bine. Văd că nu merge. Altă idee proastă. Hai să 
plătim și să mergem. 

— Nu ţi-ai terminat vinul. 

Annie și-a ridicat paharul și l-a golit. 

— Poţi să bei tu restul sticlei, a spus, aruncând o bancnotă de 
douăzeci pe masă. Și păstrează și restu'. 

[] 

Sunetul unei mașini care-a frânat brusc în faţa casei lui pe la 
nouă și jumătate l-a făcut pe Banks să tresară. Nu aștepta pe 
nimeni. Singura persoană care-i mai făcea vizite neanunţate era 
fiul lui, Brian, care acum ar fi trebuit să fie la Londra, la repetiţii 
cu noua lui formaţie. De fapt, era vechea formație, The Blue 
Lamps, în care-i înlocuiseră pe chitarist și pe celălalt textier, 
care lucrase cu Brian la versuri. Sunetul se schimbase puțin, sau 
așa se păruse lui Banks ascultând demourile noi, și noul chitarist 
părea să fie mai bun decât cel pe care-l înlocuiseră. Problema cu 
textele era în continuare nerezolvată, dar Banks era sigur că 
Brian avea să se descurce și să ducă această povară. 

Când s-a auzit bătaia în ușă, Banks era deja în dreptul ei și, 
când a deschis, a fost surprins s-o vadă pe Annie Cabbot. 

— Scuze pentru ora târzie, a spus ea. Pot să intru? 

Banks a făcut un pas în spate. 

— Sigur. S-a întâmplat ceva? 

— Ce să se întâmple? De ce mă întrebi? Nu pot să trec să-mi 
vizitez un vechi prieten atunci când am chef? 

Când a intrat, s-a clătinat ușor și Banks a prins-o de mână. L-a 
privit și a zâmbit sugestiv, apoi el i-a dat drumul. 

— Bineînţeles că poţi, a spus Banks, încurcat de abordarea ei 
și nu foarte încântat să fie întrerupt din seara lui cu cărți, vin și 
muzică. 

Bill Evans îi cedase locul lui John Coltrane cu ceva timp în 
urmă, iar saxofonul improviza pe fundal, dând naștere 
faimoaselor melodii. Ştia că va avea nevoie de câteva momente 
ca să se obișnuiască cu gândul că are companie. 

— Bei ceva? a întrebat. 

— Splendid, a spus Annie aruncându-și haina, care a aterizat 
pe ecranul calculatorului. Beau ce bei și tu. 

Banks s-a dus în bucătărie și a umplut un pahar pentru Annie 
și încă unul pentru el, golind sticla. 

Annie s-a sprijinit de tocul ușii când Banks i-a întins paharul. 


— Numai atâta mai ai? a întrebat. 

— Mai am o sticlă. 

— Bine. 

Era clar că nu se ţine foarte bine pe picioare, s-a gândit Banks 
în timp ce o urma înapoi în living. Annie s-a trântit în fotoliu. 

— Ce te aduce pe-aici? a întrebat. 

Annie a băut niște vin. 

— E bun, a spus. Ce? Ah, nimic, după cum spuneam, e doaro 
vizită prietenească. Eram cu Winsome la cină în Eastvale și m- 
am gândit... știi tu... că nu e departe. 

— E ceva de condus din Eastvale până aici. 

— Doar nu insinuezi că am băut prea mult, nu? 

— Nu, eu... 

— Foarte bine. Annie și-a ridicat paharul. Noroc. 

— Noroc, a spus Banks. Ce mai zicea Winsome? 

— Chestii. Din alea plictisitoare. Despre dobitocul de 
Templeton. 

— Am auzit că discuţia cu părinţii lui Hayley n-a mers prea 
bine. 

— Păi nici nu avea cum, nu? La ce te-ai gândit când i-ai pus 
pe ăia doi împreună? La ce te gândești când încă îl ţii la secţie? 

— Annie, chiar nu vreau să discut... 

Annie a dat din mână. 

— Nu. Știu. Sigur că nu. Nici eu. Nu pentru asta am venit. Hai 
să uităm de Templeton și de Winsome, bine? 

— Mie-mi convine. 

— Spune-mi despre tine, Alan. Tu ce mai faci? Julia Ford m-a 
întrebat de tine, să știi. E foarte atrăgătoare, în felul ei 
avocățesc. Nu crezi? 

— Nu m-am gândit niciodată la ea în felul ăsta. 

— Mincinosule. Ce muzică e? 

— John Coltrane. 

— Sună ciudat. 

Banks a dat să se ridice. 

— Pun altceva dacă vrei. 

— Nu, nu, stai jos. N-am zis că nu-mi place, am zis doar că 
sună ciudat. Uneori nu mă deranjează ciudăţeniile. De fapt, 
chiar îmi place. 

l-a zâmbit într-un fel bizar și și-a golit paharul. 

— Se pare că până la urmă ne mai trebuie o sticlă. 


— Ai avut viteză, a spus Banks. 

S-a îndreptat spre bucătărie să deschidă încă o sticlă, 
întrebându-se între timp ce naiba să facă cu Annie. N-ar trebui 
să-i mai dea vin; era evident că deja băuse destul. Dar reacţia ei 
n-ar fi fost deloc agreabilă. Exista întotdeauna camera de 
oaspeți, dacă se ajungea la asta. Era hotărât în această privinţă. 

Înapoi în living, Annie se cuibărise în fotoliu cu picioarele sub 
ea. Nu purta des fustă, dar astăzi era una din acele rare zile. 
Materialul se ridicase pe picior, lăsându-i la vedere coapsele. 
Banks i-a întins paharul. Annie i-a zâmbit. 

— Ți-e dor de mine? a întrebat. 

— Tuturor ne e dor de tine, a spus Banks. Când te întorci? 

— Nu fi prostuț, nu asta am vrut să spun. Te întreb dacă tie ți- 
e dor de mine? 

— Bineînţeles că da, a spus Banks. 

— Bineînţeles că da, l-a îngânat Annie. Ce crezi despre gigolo? 

— Poftim? 

— M-ai auzit. 

— Da, dar nu cred că știu ce vrei să spui. 

— Gigolo. Ştii ce sunt, nu? Niciodată nu sunt amanți buni, știi 
asta. 

— Nu, nu știu. 

Banks a încercat să-și aducă aminte de tinerețe. Probabil că 
fusese un amant catastrofal. Dacă e să spunem adevărul, 
probabil nici acum lucrurile nu se schimbaseră prea mult. Dacă 
n-ar fi fost așa, probabil ar fi avut mai mult noroc să-și găsească 
și sa pastreze o femeie. Totuși, nu i-ar fi stricat să aibă ocazia să 
exerseze mai mult, măcar din când în când. 

— Oh, Alan, a spus ea. Ce mă fac eu cu tine? _ 

În momentul următor era lângă el pe canapea. Îi simţea 
coapsele calde lipite de ale lui și respiraţia în ureche. Simţea 
mirosul de vin roșu și de usturoi. Și-a lipit sânii de el și a 
încercat să-l sărute, dar Banks și-a întors capul. 

— Ce s-a întâmplat? l-a întrebat. 

— Nu știu, a spus Banks. Nu mă simt bine făcând asta, atâta 
tot. 

— Nu mă mai vrei? 

— Ştii că te vreau. N-a fost niciun moment în care să nu te 
vreau. 

Annie a început să-și facă de lucru cu nasturii bluzei. 


— Atunci ia-mă, i-a spus, apropiindu-se de el, cu respiraţia 
accelerată. Bărbaţii asta vor tot timpul, nu? 

Din nou, Banks a bătut în retragere. 

— Nu așa, a spus. 

— Ce vrei să spui? 

— Ai băut. 

— Și ce dacă? 

S-a întors la nasturi. Banks vedea conturul negru al sutienului 
de dantelă și bucăţile moi de carne de sub bluză. 

— Nu ești și tu vreun puritan, nu? 

— Uite ce e, a spus Banks. Nu... 

Annie i-a acoperit buzele cu degetul. 

— ȘȘȘȘ. 

Banks s-a îndepărtat. Annie l-a privit încurcată. 

— Ce s-a-ntâmplat? 

— Ți-am spus ce s-a-ntâmplat. Nu mă simt bine făcând asta, 
atâta tot. Și cred că nici tu nu vrei asta cu adevărat. Nu știu ce 
se petrece. 

Annie s-a ridicat și a început să-și încheie nasturii cu viteză. 
Era roșie la față și furioasă. 

— Ce vrei să spui? a întrebat. Ce nu-i în regulă cu mine? Sunt 
prea grasă? Nu-s destul de drăguță? N-am sânii suficient de 
fermi? Nu sunt destul de atrăgătoare? De bună pentru tine? 

— Nimic din toate astea, a spus Banks. Doar că... 

— Sau poate e ceva cu tine? Pentru că încep să mă întreb, 
știi, a continuat Annie, căutându-și haina și geanta și clătinându- 
se. Chiar îmi pun niște întrebări în legătură cu un bărbat ca tine. 
Adică, chiar se întâmplă atâtea lucruri în viaţa asta mizerabilă a 
ta încât îţi poţi permite să mă respingi? Așa e, Alan? Ai vreo 
tinerică de douăzeci și doi de ani ascunsă pe undeva? Asta e? 
Sunt prea bătrână pentru tine? 

— Ți-am spus, nu e niciuna din chestiile astea. Eu... 

Era oricum prea târziu. Banks a mai auzit doar: 

— Du-te dracului, Alan! 

Apoi a trântit ușa în urma ei. Când a ajuns afară, Annie 
pornea deja mașina. Ştia că ar trebui s-o oprească, pentru că 
era beată, dar cum altfel decât târând-o afară de pe scaunul 
șoferului sau aruncându-se în fața mașinii? lar în starea în care 
era, ar fi fost gata să treacă peste el cu mașina. 


În schimb, a rămas pe loc și a ascultat-o demarând cu o viteză 
alarmantă, într-un nor de pietriș și praf. Apoi a auzit un scârțâit 
și a văzut-o înaintând pe drum prin Gratly. Banks a rămas 
nemișcat, cu inima bubuindu-i, întrebându-se ce naiba se 


întâmpla. Când s-a întors în casă, Coltrane tocmai începuse să 
cânte „My Favorite Things”. 


7. 


Biroul lui Malcolm Austin era înghesuit undeva într-un colț al 
Departamentului de Turism și Călătorii, situat într-o casă veche, 
în stil victorian, aflată la marginea campusului. Colegiul Eastvale 
se extinsese în ultimii câţiva ani și clădirile de cărămidă și de 
sticlă din anii '60 nu mai erau suficiente pentru a găzdui toate 
departamentele. În loc să adauge câteva blocuri fără identitate, 
autorităţile cumpăraseră pământul din jurul colegiului, inclusiv 
străzi cu case vechi, și revitalizaseră zona de sud-est din 
Eastvale. Acum era un loc ce fremăta, cu o mulțime de puburi 
populare și cafenele, cârciumi ieftine și restaurante indiene, 
cămine și hosteluri. Cei de la colegiu reușeau constant să aducă 
formaţii care să cânte în noul auditoriu și se zvonea chiar că The 
Blue Lamps aveau să-și facă apariţia în deschiderea turneului 
viitor. 

Biroul lui Austin era la etajul unu și, când Winsome a bătut, el 
a fost cel care a deschis ușa. Era o cameră confortabilă, cu 
tavan înalt și pervazuri late. Pe rafturi se aflau o mulţime de 
ghiduri de călătorie din diferite ţări, unele dintre ele foarte 
vechi, iar pe perete un poster cu Moscheea Albastră din 
Istanbul. Lângă unul dintre pereţi își găsise loc o canapea din 
piele neagră tocită. Singura fereastră dădea spre o curte 
interioară unde studenţii stăteau la mese de lemn, printre 
copaci, și mâncau sandvișuri, vorbeau și beau cafea în soarele 
de primăvară. Lui Winsome i s-a făcut dor de anii de studenţie. 

Austin avea în jur de cincizeci de ani, părul grizonant și destul 
de lung, prins la spate într-o coadă de cal. Era foarte bronzat, 
probabil unul dintre beneficiile muncii, s-a gândit Winsome. 

Purta un pulover albastru larg și blugi spălăciţi, rupţi în 
genunchi. Se menţinuse în formă și era atrăgător în felul lui, 
avea maxilarul puternic, nasul drept și mărul lui Adam foarte 
mare. Winsome a remarcat că nu purta verighetă. 

l-a tras un scaun și apoi s-a așezat la biroul lui mic și 
dezordonat. 

Pentru început, Winsome i-a mulțumit că acceptase să stea 
de vorbă cu ea atât de devreme. 


— E-n regulă, i-a spus. Am primul curs la ora zece, mi-e teamă 
că după aceea ziua nu se poate decât înrăutăți. 

Zâmbetul era seducător și dantura bine îngrijită. 

— E vorba de Hayley Daniels, nu-i așa? 

— Da. 

l-a apărut o cută pe fruntea lată. 

— O tragedie îngrozitoare. O fată atât de deşteaptă. 

— Da? 

Winsome și-a dat seama că nu știa nimic despre viaţa 
academică a lui Hayley. 

— Absolut. Și nu doar când era vorba de lucrări scrise. Avea 
personalitatea potrivită pentru munca asta. E nevoie de oameni 
cu personalitate în turism. 

— Sunt convinsă, a spus Winsome. Aveţi idee dacă avea un 
prieten sau dacă era în vreo relație cu cineva din campus? 

Austin s-a scărpinat în cap. 

— Sincer, n-aș putea spune. Părea genul foarte sociabil, care 
prefera să stea într-un grup decât să-și petreacă timpul cu un 
singur individ. Cred că-i plăcea atenţia de care se bucura. 

— Știţi dacă-i era antipatică cuiva? 

— Nu într-atât încât să se ajungă la omor. 

— Ce vreţi să spuneţi? 

— Poate că celelalte fete o invidiau pentru siluetă și pentru că 
era frumoasă, jucăușă și totuși avea note foarte mari. Există o 
școală de gândire care spune că nu se poate să le ai pe toate - 
minte și frumuseţe. Poate că și unii dintre băieți erau iritați de 
faptul că n-o puteau avea. 

— Stuart Kinsey? 

— El e unul dintre exemplele care vin imediat în minte. Era 
mereu în preajma ei, cu limba pe-afară. Era mai mult decât 
evident că i se aprinseseră călcâiele după ea. Dar Stuart n-ar 
face rău nimănui. Mai degrabă s-ar duce acasă și ar scrie poezii 
de dragoste. 

— Care era relaţia dumneavoastră cu Hayley? 

Austin a părut încurcat. 

— Relaţie? Eram profesorul ei. Îi dădeam note pe lucrări, ea 
venea la mine la cursuri. Eram atent la experienţa ei 
profesională, o îndrumam în carieră, lucruri de genul ăsta. 

— Experienţă profesională? 


— Ah, da. Știţi, cursul nu e unul academic obișnuit. Studenții 
au ocazia să lucreze cu agenţii de turism și cu companii aeriene, 
uneori chiar ca reprezentanţi în străinătate sau ca ghizi. 
Încercam să-i găsesc lui Hayley un post temporar la Swan 
Hellenic, dar mi-e teamă c-au rămas fără navă la Carnaval, așa 
că lucrurile sunt cam în aer. 

Winsome a făcut o pauză și și-a încrucișat picioarele. De data 
asta purta blugi - unii buni - pentru că n-avea de gând să facă 
aceeași greșeală ca ieri, deși șansa să fie cuplată din nou cu 
Templeton era aproape zero. 

— Hayley era o fată atrăgătoare, a spus. 

— Presupun că da, a răspuns Austin. Sunt multe fete 
atrăgătoare la colegiu, n-aţi observat? 

— Dar poate Hayley era pe gustul dumneavoastră? 

— Pentru Dumnezeu, ce insinuați? Mă întrebaţi dacă am avut 
o aventură cu ea? 

— Aţi avut? 

— Nu, absolut. Avea nouăsprezece ani, ce naiba! 

Da, s-a gândit Winsome, și ultima cucerire a lui Annie Cabbot 
avea douăzeci și doi. Numai trei ani diferenţă. Așa, și? aproape 
că a spus cu voce tare. 

— Sunteţi căsătorit? 

Austin a ezitat înainte să spună: 

— Am fost. Douăzeci de ani. Ne-am separat acum patru luni. 
Diferențe ireconciliabile. 

— Îmi pare rău să aud asta, a spus Winsome. 

— Se mai întâmplă. Ne îndepărtaserăm de ceva vreme. 

Căsătoria și vârsta fetelor nu erau printre lucrurile care să 
conteze pentru majoritatea bărbaţilor. Winsome își amintea asta 
de pe vremea când lucra la hotel. 

— N-aţi fost nici măcar tentat? a întrebat. Toate fetele astea 
tinere și drăguţe care se agaţă de fiecare cuvânt al 
dumneavoastră. Cu siguranţă se mai și îndrăgostesc uneori. 
Ceea ce e firesc, din moment ce le sunteţi profesor. 

— Înveţi să faci faţă. 

Winsome a făcut o pauză, apoi a întrebat: 

— Aţi putea să-mi spuneţi unde eraţi sâmbătă seară? 

— Sunt suspectat de ceva? 

— Vă rog, domnule. 

— În regulă, i-a răspuns Austin, privind-o furios. Eram acasă. 


— Unde e asta? 

— Raglan Road. 

— Aproape de centru? 

— Da. Nu foarte departe. 

— N-aţi ieșit deloc? 

— Am fost la The Mitre pe York Road și am băut două halbe 
între nouă și zece. 

— V-a văzut cineva? 

— Clienţii obișnuiți. 

— Și apoi? 

— Apoi m-am întors acasă. Nu mă interesa nimic din ce se 
dădea la televizor, așa că m-am uitat la un DVD. 

— Ce DVD? 

— Chinatown. 

— Un clasic. 

— Adesea sunt cele mai bune. Sunt pasionat de filme. Când a 
fost vorba să-mi aleg cariera, a trebuit să optez între asta și 
turismul de afaceri. Presupun că am ales calea mai practică. 

— Dar în piaţă nu v-aţi întors, nu? 

— Într-o sâmbătă seara? Credeţi că sunt nebun? a spus 
Austin, izbucnind în râs. Tin la viața mea. 

Winsome a zâmbit. 

— Avem, totuși, o problemă, domnule. Știm că Hayley nu 
avea de gând să ajungă acasă sâmbătă seară și nici să meargă 
la Bar None cu prietenii ei. Avea o destinaţie misterioasă, și 
nimeni nu știe cu exactitate unde se ducea. 

— Mi-e teamă că nu vă pot fi de folos. 

— Sunteţi sigur că nu venea să se întâlnească cu 
dumneavoastră? 

— De ce-ar fi făcut asta? Și de ce-aș fi vrut o adolescentă 
beată și imatură la mine în casă? 

Winsome putea găsi nenumărate motive, iar dacă le-ar fi spus 
cu voce tare, multe dintre ele ar fi făcut-o să roșească, dar s-a 
gândit că-i mai bine să-l lase pe Austin să-și dea seama singur 
de ele. A pus punct interviului și a ieșit din birou, fixându-și în 
memorie toate rezervele. Nu era deloc sigură că-l credea în 
legătură cu relaţia cu Hayley, dar fără probe nu prea avea ce 
face. 

În timp ce cobora scările, pe lângă ea a urcat un student 
slăbănog, cu părul lung, care-i părea vag cunoscut. Când s-au 


intersectat, băiatul s-a oprit și a privit-o într-un fel ciudat. | se 
întâmpla asta tot timpul, mai ales într-un loc ca Eastvale, unde 
imigranții nu erau tocmai numeroși. Numai când a ajuns în 
stradă și-a dat seama că era vorba de altceva. Recunoaștere? 
Teamă? Vinovăţie? Era unul dintre prietenii lui Hayley, care 
fusese cu ea în piața centrală chiar înainte să dispară în Taylor's 
Yard. Winsome era convinsă de asta. Unul dintre oamenii de 
urma cărora detectivul Wilson nu dăduse încă, cel puţin din câte 
știa ea. 
e 

Banks era în întârziere. S-a îmbrăcat în viteză după duș, a 
coborât, și-a luat termosul cu cafea și a sărit în Porsche. De cum 
a ajuns în drumul principal, trecând pe lângă mlaștinile pustii, și- 
a conectat iPod-ul. Prima piesă pe care a auzit-o a fost „That 
Teenage Feeling” a lui Neko Case. S-a uitat la ceasul de pe bord 
și și-a dat seama că n-ar avea motive să nu ajungă la Annie 
până la 9:30, mai ales că nu păreau să fie probleme în trafic. 

Era în continuare șocat și încurcat de comportamentul ei din 
seara precedentă. Se așteptase să primească un telefon cu 
scuzele de rigoare, și stătuse treaz până târziu. Așteptase, 
băuse vin și ascultase Miles Davis. Dar ea nu sunase. Când în 
cele din urmă a sunat-o el, i-a răspuns robotul, iar pe mobil a 
intrat mesageria. Spera că nu avusese vreun accident sau ceva 
de genul. Se gândise chiar să sune la secţie, dar ar fi fost ca și 
cum ar fi pârât-o. Annie putea stăpâni o mașină, chiar și după 
câteva pahare. Dacă, însă, o prindeau, viaţa ei profesională se 
transforma într-un iad. Nu putea decât să spere că ajunsese 
acasă fără incidente, și asta-i și spusese în mesajul pe care i-l 
lăsase pe telefon. 

Când a ajuns în Harkside și a bătut la ușa ei, cu câteva minute 
înainte de ora stabilită, nu i-a răspuns nimeni. S-a uitat pe 
stradă, acolo unde își parca de obicei Astra purpurie, și a 
observat că mașina nu era la locul ei. Constatarea l-a îngrijorat, 
dar și-a spus că dacă i s-ar fi întâmplat ceva, dacă ar fi avut 
vreun accident, ar fi aflat de la știrile de dimineață, și nu era 
cazul. Mai mult ca sigur încercase să evite drumul petrecut în 
compania lui și plecase de una singură. 

Furios și ofensat, Banks s-a îndreptat spre drumul A1. Lui 
Neko Case i-a urmat Neil Young - „Like a Hurricane” de pe 
albumul Live Rust, care se potrivea numai bine cu starea lui de 


spirit. Când în cele din urmă a reușit să scape de traficul de pe 
Inner Ringroad, să parcheze și să ajungă la sediul poliţiei din 
Leeds, „fortăreaţa” de pe Eastgate, întârziase deja șase minute, 
iar Annie aștepta calmă în biroul lui Hartnell, alături de 
detectivul Ken Blackstone și comandantul Phil Hartnell însuși, 
cel care se ocupase de investigația de acum șase ani. 

— Scuze pentru întârziere, a spus Banks, ocupând scaunul 
liber. 

Annie i-a evitat privirea. A observat că avea ochii umflaţi, de 
parcă ar fi plâns sau ar fi fost alergică la ceva. 

— E-n regulă, Alan, a spus Hartnell. N-am început încă. Ceai? 
Biscuiţi? 

A făcut un semn spre tava de pe biroul lui. 

— Mulţumesc. 

Banks și-a luat doi biscuiţi cu ciocolată și o cană cu ceai. 
Hartnell s-a cocoţat pe marginea biroului. 

— Inspectorul Cabbot tocmai ne punea la curent cu 
investigația. 

Banks a privit-o pe Annie din nou. Și de data asta ea i-a evitat 
privirea. 

— Am înțeles, a spus. La urma urmei, e cazul ei. Eu sunt aici 
numai ca să ajut din perspectiva cazului Cameleon. 

— Ca noi toţi, de altfel, Alan. Ca noi toţi, a spus Hartnell. 

Se împlinise în ultimii șase ani, ca și cum s-ar fi oprit din 
mersul la sală în mod regulat, ca și cum nu se mai îngrijise. 
Incepea să și chelească. Mai devreme sau mai târziu, vârsta ne 
ajunge pe toţi, și-a dat seama Banks, și uneori chiar mai 
devreme decât ne-am aștepta. Și-a amintit de ziua când a 
descoperit că încărunţește pe la tâmple. Aveau să urmeze 
problemele cu ficatul, s-a gândit posomorât, apoi cancerul de 
prostată. Asta i-a amintit de programarea la doctor pe care nu o 
mai amânase. Se apropia. 

— Ce spuneai despre raportul patologului? a întrebat-o 
Hartnell pe Annie. 

— Autopsia nu ne-a dat informaţii în plus față de ceea ce 
știam deja. Patologul ne-a repetat că în majoritatea cazurilor 
este greu să diferenţiezi între mai multe tipuri de tăieturi, dar 
cel mai probabil a fost vorba de o mișcare de la stânga la 
dreapta, dacă luăm în considerare presiunea și adâncimea rănii. 
Ceea ce ne îndreptățește să credem că avem un criminal 


dreptaci, cel mai probabil. În plus, Lucy era paralizată de la gât 
în jos. Ceea ce însemna că nu putea nici să se miște și nici să 
vorbească. Cât despre ora decesului, a fost fixată între 8:30 și 
10:30 a.m. Dar pentru că știm că a plecat din Mapston Hall la 
9:30 și a fost găsită la 10:15, putem fi puţin mai exacţi. 

Hartnell s-a așezat la birou. 

— Şi cu ce anume te putem ajuta? a întrebat-o pe Annie. 

— În mare parte e chestie de nume, a spus Annie. Cei de la 
Mapston Hall mi-au spus că, în afară de „Mary” cea misterioasă, 
Karen - pardon, Lucy - n-a avut alţi vizitatori. Mary a luat-o la 
9:30 și, cel mai probabil, a omorât-o. Se pare că nimeni nu i-a 
văzut mașina și nici nu avem o descriere suficient de bună a 
femeii pentru că toţi erau prea ocupați și nimeni nu i-a dat 
atenţie, cu excepţia unei angajate. 

Annie și-a scos un plic din servietă și le-a întins tuturor celor 
prezenţi niște foi xeroxate. Când a ajuns în dreptul lui Banks, 
acesta i-a smuls din mână copilărește foaia pentru el. Annie l-a 
ignorat. 

— Ăsta e portretul-robot, artistul a discutat cu Mel Danvers, 
îngrijitoarea lui Lucy, singura persoană care a apucat s-o vadă 
pe această „Mary”. După cum vedeţi, nu ne e de prea mare 
folos. 

Chiar deloc, s-a gândit Banks, studiind silueta îmbrăcată într-o 
haină largă, cu pălărie pe cap și cu ochelari, a cărei față era 
complet umbrită, cu excepția buzelor subţiri și a bărbiei ovale. 

— Pare că în mod intenţionat și-a ascuns înfățișarea, a spus 
Banks. 

Annie n-a comentat nimic. 

— Așa e, a încuviințat Hartnell. 

— Da, domnule, a spus Annie. Chiar nu avea nevoie de tot 
acel echipament. Plouase cu ceva timp înainte, dar începuse să 
se însenineze. Mel a mai spus că, după părerea ei, femeia avea 
în jur de patruzeci de ani. 

— Mergi pe presupunerea că oricine ar fi fost persoana care a 
omorât-o pe Lucy Payne îi cunoștea adevărata identitate? a 
întrebat Hartnell, studiind desenul și punându-l apoi deoparte. 

— Mi se pare o presupunere întemeiată în acest moment, 
domnule, a spus Annie. Altfel, cu ce rămânem? 

— Îţi înțeleg punctul de vedere, a spus Hartnell. Ținând cont 
de faptul că această Karen Drew nu existase prea multă vreme, 


ar fi fost destul de ciudat ca cineva să vrea s-o omoare, în afara 
cazului în care toată povestea era întâmplătoare și cineva pur și 
simplu voia o victimă nevinovată, într-un scaun cu rotile, numai 
de dragul de-a omori. 

— Da, domnule, a spus Annie. 

— Nu iese complet din discuţie, a spus Ken Blackstone, dar 
probabil e cel mai improbabil scenariu. 

— Exact, a spus Annie. Mai ales acum că știm cine era ea în 
realitate. 

Banks o privea în timp ce vorbea. Era concentrată, dar el știa 
foarte bine că făcea eforturi pentru asta, la fel cum făcea 
eforturi să nu se uite în direcția lui. Avea maxilarul încordat și 
sub ochiul stâng i se zbătea un mușchi. Ar fi vrut s-o poată lua în 
braţe, să-i spună că totul va fi O.K., dar oricare ar fi fost 
problema, știa că nu se va rezolva cu o simplă îmbrățișare. 

— Ceea ce, a continuat Hartnell, ne face să ne întrebăm câţi 
oameni știau că, în realitate, Karen Drew era Lucy Payne. 

— Da, domnule. 

Annie a deschis unul dintre dosarele pe care le adusese cu ea. 

— Julia Ford ne-a dat de înţeles că numai ea și câţiva angajaţi 
ai firmei ei de avocatură știau, inclusiv Constance Wells, 
desigur, care s-a ocupat de afacerile lui Lucy. 

— Păi, ce altceva era să zică? a intervenit Banks. Julia Ford n- 
o să-și asume responsabilitatea pentru ceea ce s-a întâmplat cu 
Lucy Payne. 

— Cu siguranţă erau și doctori sau administratori de la spital 
care știau, a continuat Annie, ca și cum Banks n-ar fi comentat 
nimic. 

Ken Blackstone a remarcat și i-a aruncat o privire întrebătoare 
lui Banks, care a clătinat ușor din cap. Mai târziu. 

— Şi la Mapston Hall? a întrebat Hartnell. 

— Julia Ford spune că nu, și în mod evident toţi erau interesați 
să păstreze secretul, dar e totuși posibil ca cineva să fi știut 
adevărul. 

— E posibil s-o fi recunoscut cineva, pur și simplu? a întrebat 
Blackstone. 

— Grea întrebare, Ken, a spus Annie. Răspunsul scurt e: nu 
cred. Avea numai douăzeci și opt de ani, dar părea să fi trecut 
bine de patruzeci. Și părul îi era diferit, mai scurt, cărunt în cea 
mai mare parte, și lipsit de strălucire. Avea fața umflată și 


silueta își pierduse formele. Mă îndoiesc că cineva care ar fi 
văzut-o acum șase ani ar fi recunoscut-o. Nu, dacă știau cine e, 
atunci trebuie c-au aflat pe altă cale. 

— Și trebuie să acceptăm și posibilitatea ca persoanele care 
știau să fi spus altcuiva, a adăugat Blackstone. 

— Da, din păcate, l-a aprobat Annie. 

— E cineva dintre cei de la spital sau de la Mapston care să 
aibă vreo legătură cu cazul Cameleon? a întrebat Hartnell. Cu 
victimele sau cu familiile acestora? 

— E o întrebare bună, domnule, asta verificăm acum, a spus 
Annie. Deocamdată nu am găsit nimic, dar suntem într-un stadiu 
incipient. 

Hartnell a bătut din palme. 

— În regulă, a spus. Mi-e teamă că vei primi de la mine o listă 
foarte lungă, Cabbot. 

— Mai bine așa decât o lipsă totală de idei, a spus Annie. 

Hartnell i-a întins o hârtie și le-a dat câpii lui Banks și 
Blackstone. 

— Am făcut o listă cu toţi actorii principali din cazul 
Cameleon, a spus. După cum vedeţi, am inclus și familiile 
victimelor. În unele cazuri, soţii și soțiile s-au despărţit. În trei 
cazuri, mai exact. Nu e neobișnuit ca un eveniment atât de 
tragic să despartă o familie. Familia Myers, părinţii ultimei 
victime, locuiau mai jos de soții Payne, și s-au mutat în sud de 
urgență. Cred că sunt pe undeva prin Devon acum. Nu pot să-i 
învinovăţesc. Oricum, erau multe rude furioase când Lucy Payne 
a scăpat. Mai e și prietena lui Payne, Maggie Forrest, deși cred 
că ea s-a întors în Canada. Poate între timp a venit înapoi, 
oricum, puteţi să o verificaţi și pe ea. 

— Sunt de acord, a spus Banks. Eu unul aș fi foarte atent la 
Maggie Forrest dacă e pe-aici. 

— De ce, Alan? a întrebat Phil Hartnell. 

— Pentru că a fost cea mai apropiată de Lucy Payne, care-a 
trădat-o urât de tot. 

— Adică aproape a fost ucisă, și a scăpat datorită ţie, sau cel 
puţin asta am auzit, a spus Hartnell. 

— Așa e, a răspuns Banks. Oricum, ideea e că-i foarte posibil 
ca sentimentele ei în legătură cu această poveste să fie foarte 
contradictorii. Şi să nu uităm că a avut câteva probleme pentru 
care mergea la psihiatru. 


— O.K., a spus Hartnell. Se pare că prioritatea ta, Annie, e să 
afli dacă această Maggie Forrest este sau nu în țară și, dacă e, 
să te interesezi în ce măsură ar fi putut avea acces la informații 
despre Lucy Payne. 

— Da, domnule, a spus Annie, în mod evident nemulțumită de 
faptul că Banks venise cu această idee. 

— Dar ce spuneţi despre familia lui Janet Taylor? a întrebat 
Banks, ridicând ochii din listă. Dacă a mai existat o victimă 
colaterală a cazului Cameleon, atunci ea e. 

Hartnell s-a întors spre Annie. 

— Tu te-ai ocupat de investigarea uciderii lui Terence Payne 
de către Janet Taylor, nu-i așa? 

— N-am avut de ales, a spus ea, strângând din dinţi. 

— Înţeleg asta, a spus Hartnell. A fost o misiune împuţită și 
ingrată, dar trebuia făcută. 

Întâmplător, Banks știa că din cauza lui Hartnell Annie primise 
„Misiunea împuţită și ingrată”, ca să rămână o chestie internă. 
încercase să intervină în locul ei, dar pe-atunci Annie lucra la 
Plângeri și Disciplină, imediat după ce fusese promovată în 
postul de detectiv inspector, și cazul îi fusese pus în braţe. Annie 
nu știa asta. 

— Oricum, a continuat Annie, Janet Taylor avea un frate mai 
mare, și toată întâmplarea l-a transformat într-un beţiv care se 
știe că mai ameninţă din când în când, deși vehementa lui e în 
general direcționată spre polițiștii care au investigat cazul soră- 
sii. Există șansa să fi acţionat sub impulsul urii, dac-ar fi știut 
unde se afla Lucy Payne. O să-l verificăm și pe el. 

— În regulă, a spus Hartnell. Am uitat pe cineva? 

— Mă mai gândesc la ceva, a spus Banks, toate astea se 
întâmplau acum șase ani, ceea ce înseamnă că s-au petrecut 
schimbări importante în vieţile tuturor celor implicați. Toţi au 
îmbătrânit, ca și noi de altfel. 

Blackstone și Hartnell au râs. 

— Dar în unele cazuri înseamnă mai mult. 

— Unde vrei să ajungi, Alan? a întrebat Hartnell. 

— Ei bine, domnule, a spus Banks, unii dintre ei erau doar 
niște copii pe-atunci. Mă gândesc mai ales la Claire Toth. Era 
prietena cea mai bună a lui Kimberley Myers. Ultima victimă, 
cea pe care am găsit-o goală pe o saltea în pivniţa de la 
numărul 35. Au plecat împreună la dans, dar când a venit 


momentul să se întoarcă acasă, Claire dansa cu un băiat care-i 
plăcea și nu s-a dus cu Kimberley, care a plecat singură și a fost 
înhăţată de Payne. În mod evident, Claire s-a simţit vinovată. 
Ceea ce vreau să spun e că există o diferenţă foarte mare între 
a avea cincisprezece ani și a avea douăzeci și unu. Au fost șase 
ani în care a trăit cu acest sentiment de vinovăţie. Știu, Annie a 
spus că Mel Danvers crede că Mary avea în jur de patruzeci de 
ani, dar n-a văzut-o bine. E foarte posibil să se fi înșelat. Sincer, 
indicaţiile pe care i le-a dat artistului și portretul-robot sunt 
inutile. Spun doar că nu trebuie să o eliminăm pe Claire și nici 
pe altcineva de pe listă numai pentru că au mai puţin de 
patruzeci de ani, atâta tot. 

— Atunci să o adăugăm și pe ea pe listă, desigur, a spus 
Hartnell. Și, în aceeași logică, să nu excludem pe nimeni care 
era de vârsta victimei în acea perioadă. Vorba lui Alan, oamenii 
se schimbă cu vârsta și nimeni nu o face cu viteză mai mare și 
mai imprevizibil decât tinerii. Categoria asta include iubiţi, 
iubite, fraţi, ce vreţi voi. Sper că ai o echipă mare, inspector 
Cabbot. 

Annie și-a forțat un zâmbet. 

— Suntem cam strâmtoraţi, domnule, dar o să ne descurcăm. 

— Te mai ajutăm cu ceva? a întrebat Hartnell. 

— Dacă aţi putea să-mi lăsaţi pe un birou toate dosarele din 
cazul Cameleon...? E posibil să mai am nevoie de detalii și să 
trec pe-aici să le consult. 

— S-a făcut, a spus Hartnell. Ken, te ocupi tu de asta? 

— Cu siguranţă, a spus Blackstone. Și poţi lucra în biroul meu, 
Annie. Nu stăm prea bine cu spaţiul. 

— Mulţumesc, Ken, a spus Annie. 

Hartnell s-a ridicat și s-a uitat la ceas, semn că era ocupat. 

— Cred că am acoperit tot ce era de acoperit, a spus. Știu că 
n-o să vărsăm nicio lacrimă după Lucy Payne, dar în același timp 
cred că am vrea să vedem că se face dreptate. 

— Da, domnule, au murmurat toţi în timp ce ieșeau din birou. 

Pe coridor, Banks a încercat s-o prindă din urmă pe Annie, 
care se grăbea spre ușile deschise ale liftului. A reușit să o 
ajungă și să-i pună mâna pe umăr, dar Annie s-a smucit cu o 
asemenea forță încât l-a lăsat încremenit. A privit-o urcând în lift 
și ușile s-au închis în urma ei. O clipă mai târziu, a simţit o 
atingere prietenească pe spate. 


— Alan, bătrâne, i-a spus Ken Blackstone, cred că ai nevoie de 

o băutură, și e deja ora prânzului. 
e 

Winsome a găsit o cafenea peste drum de clădirea cu biroul 
lui Austin și s-a hotărât să se așeze, în așteptarea studentului cu 
părul lung. Nu era sigură ce avea de gând să facă atunci când îl 
va vedea ieșind, dar știa că va găsi o soluţie. Winsome și-a 
comandat un latte și s-a așezat pe un scaun lângă fereastră, 
unde un raft portocaliu de plastic servea numai bine drept 
suport de cană. Era mai bătrână decât majoritatea clienţilor, 
dar, în mod surprinzător, asta nu atrăgea priviri curioase. Purta 
blugi negri și o jachetă cu fermoar, nu complet deplasate pentru 
un astfel de loc, deși poate puţin cam prea pretenţioase pentru 
o cafenea studențească. S-a gândit că, cel mai probabil, nimeni 
nu o băga în seamă pentru că la una dintre mese erau doi 
studenţi chinezi cufundaţi într-o discuţie, la alta două fete 
musulmane purtând hijab, și o tânără de culoare, cu dreaduri, 
stând de vorbă cu un băiat alb cu o freză asemănătoare, 
îmbrăcat într-un tricou cu Bob Marley. Restul erau albi, dar 
acesta era cel mai mare amestec rasial pe care Winsome îl 
văzuse în Eastvale. S-a întrebat unde dispăreau cu toţii sâmbăta 
după-amiaza, când ea își făcea cumpărăturile, sau sâmbăta 
seara, când piaţa din centrul orașului se transforma într-un 
dezastru total. A presupus că erau destule puburi, baruri și 
cafenele în campus ca să-i ţină ocupați fără să vrea să-și riște 
viețile ca urmare a întâlnirii cu vreo adunătură de beţivi sau de 
fermieri. În consecinţă, de ce aleseseră Hayley și prietenii ei să 
meargă în centru? Dorinţa de-a trăi periculos? Cel mai probabil, 
s-a gândit Winsome, studenţii erau cei care bântuiau și piața 
centrală și pe localnici. 

A rămas cu ochii aţintiţi asupra ușii de la clădirea în care se 
afla Austin și-a început să-și soarbă cafeaua. In timp ce aștepta, 
n-a putut să nu se gândească la confesiunea șocantă a lui Annie 
Cabbot din seara precedentă. Un băiat de douăzeci și doi de ani, 
pentru numele lui Dumnezeu? Ce-o fi fost în mintea ei? Nu era 
decât un copil - probabil fiul lui Banks, de exemplu, are cam 
aceeași vârstă, poate puţin mai mult. Pe Annie o privise mereu 
cu admiraţie, cu respect. Și, în secret, mai sperase și că o să 
ajungă împreună cu Banks. | se părea că sunt un cuplu foarte 
reușit și ar fi fost fericită să le fie domnișoară de onoare la 


nuntă. Cât de tare se înșelase. Bietul Banks. Dacă ar fi știut, 
probabil ar fi fost la fel de dezgustat ca și ea. Winsome a fost 
surprinsă de propria-i reacţie puritană, dar fusese crescută după 
norme religioase foarte stricte și nicio expunere la libertinajul 
lumii modeme nu avea cum să schimbe asta. 

După ce Annie dăduse buzna afară, Winsome plecase și ea 
acasă. O îngrijora gândul că Annie va conduce, dar când 
ajunsese afară Astra deja dispăruse din piaţă. Prea târziu. 
Simţea că-și dezamăgise prietena, că nu spusese cuvintele 
potrivite, nu-i arătase înțelegerea de care avusese nevoie, dar 
se simţise atât de şocată și de pierdută, atât de apăsată de 
greutatea intimităţii confesiunii încât pur și simplu nu reușise. 
Nu o înțelegea aproape deloc pe Annie. Aici se termina 
solidaritatea feminină. Dar mai era ceva, o problemă cu băiatul 
ăsta, despre care Annie nu mai apucase să-i spună, și asta o 
îngrijora. Studenţii se fâţâiau în sus și-n jos pe stradă, cărând 
rucsacuri sau genţi, îmbrăcaţi în tricouri și în blugi. Nimeni nu 
părea să se grăbească. Asta da viaţă, s-a gândit Winsome. Ei n- 
aveau de-a face, primul lucru duminica dimineața, cu indivizi ca 
Templeton sau cu cadavre ale unor fete tinere. Ar fi putut pune 
pariu că-și petreceau nopţile transpirând, făcând sex fără cea 
mai mică urmă de vinovăţie. Simţea că ar putea rămâne acolo 
pentru totdeauna, sorbindu-și cafeaua în soare, copleșită de un 
sentiment de pace cum numai în copilărie mai avusese, în acele 
zile lungi și fierbinţi când se auzeau doar păsările și foșnetul 
leneș al frunzelor de banan de pe plantație. 

N-a durat mult. Inainte să termine cafeaua, tânărul a ieșit pe 
ușă, a privit într-o parte și în alta în timp ce cobora pe scări și a 
cotit în stradă. Winsome și-a ridicat servieta și geanta și a pornit 
în urmărire. Se hotărâse că abordarea cea mai bună era cea 
directă. La urma urmei, ea era ofițer de poliţie, iar el era martor. 

— Scuză-mă, a strigat, chiar înainte ca tânărul să dispară 
după un colț. 

S-a oprit cu o expresie confuză pe chip și și-a înfipt degetul 
mare în piept. 

— Moi? 

— Da, tu. Avem ceva de vorbit. 

— Despre ce? 

Winsome i-a arătat legitimaţia. 

— Hayley Daniels, a spus. 


— Știu cine ești, dar nu știu... 

— Nu mă lua cu asta. Ai fost cu ea în piaţă sâmbătă seara. Te 
avem pe înregistrare. 

Băiatul s-a făcut alb la față. 

— Cred că... bine... să mergem aici. 

A intrat într-o cafenea. 

Winsome nu mai voia încă o cafea. S-a mulțumit să comande 
o apă minerală în timp ce băiatul, al cărui nume era Zack Lane, 
își îndulcea ceaiul de plante. 

— O.K., i-a spus. O cunoșteam pe Hayley. Și ce? 

— De ce n-ai făcut un pas în faţă? Probabil știai că o să-ți dăm 
de urmă într-un târziu. 

— Și o să mă amestecați în investigarea unei crime. Tu ai fi 
făcut pasul în faţă? 

— Bineînţeles că da, a spus Winsome. Care e problema dacă 
n-ai făcut nimic rău? 

— Pentru tine e simplu. A făcut o pauză și a examinat-o mai 
de-aproape. Pe de altă parte, poate că nu e atât de ușor. Tu ar 
trebui să știi mai bine decât majoritatea oamenilor. 

Winsome a simţit că se zbârlește. 

— Ce vrei să spui cu asta? 

— Hai, fii serioasă. Nici măcar nu-mi imaginez de ce-ai vrut să 
te faci poliţist. Cineva ca tine. Pun pariu că niciunul dintre amicii 
tăi nu-i prea încântat, nu? Ei sunt mereu bănuiţi de câte ceva 
numai pentru că sunt negri, tu n-ai nicio problemă să te plimbi 
pe stradă, pe când ei... 

— Taci. Oprește-te acum, a spus Winsome, ridicând mâna, și 
ceva din tonul ei l-a blocat pe băiat. N-am venit să discut cu tine 
despre rasism sau despre alegerile pe care le-am făcut în 
carieră. Sunt aici ca să-ţi pun niște întrebări în legătură cu 
Hayley Daniels. Ai înţeles? Ai spus că ai știut cine sunt de cum 
m-ai văzut. Cum așa? 

Zack a zâmbit. 

— Alţi polițiști negri nu mai sunt în Eastvale, a spus. Nici 
măcar unul în afară de tine, și poza ta a fost în ziar. Nu pot să 
spun că mă miră. Dar te-au nedreptăţit. Ar fi trebuit să-ţi pună 
fotografia la pagina cinci. 

— Potolește-te, a spus Winsome. 

La scurt timp după ce fusese trimisă în Eastvale, ziarul local 
publicase un articol despre ea. A reușit să-și forțeze un zâmbet. 


— Cred că erai foarte tânăr pe-atunci. 

— Sunt mai mare decât par. Am crescut aici, pe strada asta. 
Sunt unul dintre localnici. Taică-meu e în consiliul orășenesc, 
așa că-i place să ia pulsul metropolei. 

A izbucnit în râs. 

— Tocmai ai fost să-l vezi pe Malcolm Austin. 

— Așa, și? E profesorul meu. 

— E bun de ceva? 

— De ce, te bate vreun gând să te înscrii? 

— Nu mai face pe deșteptul și răspunde. 

— Relaxează-te. 

— Relaxează-te? a îngânat Winsome, neîncrezătoare. 

Nu asta-i spusese și Annie cu o seară înainte? 

S-a gândit să facă o remarcă sarcastică despre cum asta ar fi 
destul de greu pentru o persoană de culoare ca ea, dar în 
schimb și-a înfipt un deget în pieptul lui Zack și i-a spus: 

— Să mă relaxez? Am fost printre primii care au ajuns la locul 
crimei duminică dimineaţă și i-am văzut cadavrul lui Hayley, așa 
că nu-mi spune mie să mă relaxez. Am văzut-o acolo, moartă. 
Fusese violată și strangulată. Deci nu-mi spune să mă relaxez. 
lar tu se presupune că i-ai fost prieten. 

Zack se albise la faţă și părea să fie cuprins de remușcări. 

— In regulă, îmi pare rău, a spus, dându-și părul peste cap. Și 
eu sunt zdruncinat de ceea ce s-a întâmplat cu Hayley, să știi. 
Imi plăcea de ea, așa vacă proastă cum era. 

— De ce vacă proastă? 

— Era exagerată. Din cauza ei ne-au dat afară de la The 
Trumpeters și aproape că am păţit-o și la The Fountain. 

— La The Fountain am auzit că v-aţi purtat frumos. 

— Ai întrebat în stânga și-n dreapta, nu? 

— Ne-am făcut meseria, atâta tot. 

— Sigur, numai faptele. Bineînţeles. Păi da, așa a fost. Numai 
că Hayley voia să se p... Trebuia să meargă la toaletă și niște 
țărănoi o stricaseră. Se întâmplă tot timpul. Jamie, barmanul, și- 
a cam auzit-o pentru isprava asta, deși nici măcar nu era vina 
lui. 

— Jamie Murdoch? 

— Da. Îl cunoști? 

— Am vorbit cu el. 


— Am fost coleg de școală cu Jamie. S-a mutat aici cu părinţii, 
din Tyneside, când avea vreo doișpe ani. E un tip O.K. Cam tăcut 
și poate lipsit de ambiţie. 

— Cum adică? 

— A intrat la facultate, dar nu s-a ţinut de treabă. În realitate 
e un tip destul de inteligent, numai că nu toată lumea face faţă 
vieții academice. Cu siguranţă ar putea mai mult decât să 
lucreze într-un bar, dar nu-s convins că are coaie pentru asta. 

— Sâmbătă seara era singur, a spus Winsome. 

— Da, știu. Face asta des. Am impresia că nu poate să-și țină 
oamenii la un loc. Cred că acum lucrează pentru el Jill 
Sutherland, dar sunt aproape sigur că n-o să ţină prea mult. 

— De ce? 

— Prea multe aere și fiţe pe Jill a noastră ca să reziste într-o 
bombă cum e The Fountain. 

— Și proprietarul? 

— Terry Clarke? Diletantul ăla? Nu e niciodată pe-acolo. Are o 
casă de vacanţă prin Orlando sau Fort Lauderdale sau ceva de 
genul ăsta. Nu cred că e ușor pentru Jamie. Nu e genul autoritar 
din fire, îi lasă pe toţi să-l calce-n picioare. Oricum, pe Hayley a 
cam luat-o gura pe dinainte când a văzut în ce hal era buda, l-a 
făcut în toate felurile și i-a spus să pună mâna s-o repare, altfel 
o să facă pe jos. Asta era Hayley. Dar am reușit s-o calmăm 
înainte să se producă vreun dezastru. Și ne-am și terminat 
băuturile. 

Winsome și-a notat că ar trebui să mai meargă cineva să 
vorbească cu Jamie Murdoch și s-o localizeze pe Jill Sutherland. 

— E adevărat că Hayley s-a dus în Taylor's Yard la toaletă? a 
întrebat. 

— Da, a spus Zack. Și-a lăsat capul într-o parte și a studiat-o 
pe Winsome. Deși e un fel ciudat de-a o spune. Adică, acolo nu 
există nicio toaletă. Și, cum am spus, Hayley putea să fie destul 
de extravagantă. De cum am ieșit din The Fountain, ne-a 
anunţat pe toţi că se duce să se pișe. Scuze. Trebuia să meargă 
la toaletă și o luase spre Labirint. A făcut o pauză. Poate c-ar fi 
trebuit să facă pe jos, atunci n-ar mai fi avut motive să intre 
acolo. 

— N-a încercat nimeni s-o facă să se răzgândească? 

— Ba da, dar pe Hayley n-o puteai convinge de nimic atunci 
când își punea ceva în cap. 


Asta spusese și Stuart Kinsey, și-a amintit Winsome. 

— Cel puţin aţi fi putut merge cu ea, măcar unul din voi... 

Winsome și-a dat seama prea târziu de ceea ce spusese și și- 
a lăsat propoziţia neterminată. 

— Nu spun că nu s-ar fi găsit destui voluntari, a spus Zack 
rânjind. Stuart, de exemplu. Poate și eu, dacă aș fi fost destul de 
beat. Dar nu mă dau în vânt după dușuri aurii și Hayley oricum 
nu era genul meu. Normal că am glumit cu toţii despre cum ar fi 
să mergem după ea, s-o speriem una bună și s-o prindem cu 
chiloţii în vine, dar nu s-a întâmplat așa ceva. Ne-am dus în Bar 
None și Hayley... 

— N-avea de gând să vină după voi mai târziu? 

— Nu, urma să doarmă la cineva. 

— La cine? La o prietenă? 

Zack a izbucnit în râs. 

— Hai să fim serioşi. Orice-ar fi fost Hayley a noastră, cu 
siguranţă nu era genul căreia să-i placă fetele. Nu spun că nu 
avea vreo două prietene - mă gândesc la Susie și la Caroline - 
dar în cea mai mare parte îi plăcea să stea printre băieţi. 

— Poţi să-mi spui numele tuturor celor care au fost cu voi 
sâmbătă? 

— Păi, să vedem. Eram eu, Hayley, Susie Govindar, Caroline 
Vance, pe urmă Stuart Kinsey, Giles Faulkner și Keith Taft. Cam 
asta. Will, adică Will Paisley, fusese și el cu noi mai devreme, 
dar plecase să se întâlnească cu niște amici în Leeds. Ca să fiu 
sincer, cred că are vreun iubit pe-acolo, deși el nu recunoaște 
nimic. Și nici nu-l învinovățesc, într-un loc ca ăsta. 

— Deci în cea mai mare parte a timpului, după ce acest Will a 
plecat la Leeds, oricare-ar fi fost motivul, aţi fost șapte, nu? 

— Da, plus minus unul sau doi, întâlniți pe drum. 

— Ai spus că Hayley prefera compania bărbaţilor. De ce? 

— De ce crezi? Pentru că era centrul atenţiei. Pentru că erau 
gata să facă orice le cerea. Și pentru că-i juca pe toţi pe degete. 

— Mie-mi sună mai degrabă a gâsculiţă beată. 

Zack a studiat-o pe Winsome de-aproape. 

— Dar tu n-ai cunoscut-o, a spus. De fapt, era mai mult de- 
atât. Normal, îi plăcea s-o facă lată sâmbăta seara, să renunţe la 
orice inhibiţii și să se-mbete. Dar era o studentă bună, își făcea 
lucrările la timp și avea un viitor promiţător. Pe deasupra, era și 


deșteaptă. Uneori trebuie să sapi dincolo de hainele sclipitoare 
și de bravada superficială. 

— Și tu asta ai făcut? 

— Eu am ieșit cu ea de vreo două ori anul trecut. Dar, după 
cum am spus, nu era chiar genul meu. Și în caz că aveai de 
gând să întrebi, nu, nu m-am culcat cu ea. Hayley nu era vreo 
ușuratică. Se păzea cum își păzește un scoţian portofelul, în 
ciuda hainelor sexy. Eu n-am avut parte de nimic de la brâu în 
jos. 

— Deci îi plăcea să vă aţâţe? 

— N-am spus asta. 

— Dar asta ai lăsat să se înțeleagă. 

— Nu, nu chiar. Putea s-o facă. li plăcea să se joace, să 
flirteze, să te ţină în tensiune. Dar putea să fie și serioasă. 
Adică, puteai vorbi și lucruri serioase cu Hayley. Politică. Muzică. 
Istorie. Orice. Avea păreri și argumente ca să și le susțină. 
Adică, vreau să spun că numai pentru că se îmbrăca așa cum se 
îmbrăca, nu înseamnă că se punea pe tavă pentru toţi. Ar trebui 
să știi asta. 

Winsome s-a zbârlit toată. 

— Ce vrei să spui? 

Zack a ridicat mâna. 

— O.K., hai nu te... n-am vrut să te jignesc. Voiam să spun că 
cel mai probabil ai mai auzit scuza asta, că cineva și-a meritat-o 
numai pentru felul în care se îmbracă, și știi bine că asta nu ar 
trebui să conteze. O femeie ar trebui să poată ieși pe stradă în 
Eastvale goală pușcă dacă vrea, și nimeni n-are dreptul să o 
atingă. 

Winsome a râs. 

— Sunt convinsă că ar fi o priveliște minunată. 

— Păi, a spus Zack, ăsta e singurul lucru pe care tu și gașca ta 
nu l-aţi făcut ilegal. Încă. Și-a atins tâmpla cu mâna. Asta și 
gândurile oamenilor. 

— Încercăm să aflăm cu cine se vedea Hayley în ultima 
vreme, a continuat Winsome. Așa că dacă nu cu tine și nici cu 
Stuart Kinsey, ai idee cine ar fi putut fi? 

Zack a făcut o pauză. 

— Păi, n-a spus nimic, dar... Zack s-a uitat pe fereastră, înspre 
strada pe care veniseră. Nu cred că trebuie să căutați mai 
departe de al nostru domn Austin de-aici de peste drum. 


— Acolo se ducea sâmbătă seară? 

— Cred că da. 

— Austin a negat că ar avea o legătură cu ea. 

Zack a râs. 

— Păi, ce altceva să facă? Riscă să-și piardă jobul altfel. 
Lucrurile de genul ăsta nu sunt foarte bine văzute pe-aici. 

— Ştii sigur? 

— Despre Mal și Hayley? Sigur că da. l-am văzut împreună, l- 
am văzut cu mâna pe coapsele ei, sărutând-o pe gât. 

— Când se întâmpla asta? 

— Cam cu o lună în urmă. 

Winsome a simţit că i se accelereaza pulsul. Meritase să 
aștepte după Zack Lane, la urma urmei. 

— Unde i-ai văzut? 

— Într-un pub afară din Helmthorpe. The Green Man. Probabil 
s-au gândit că erau destul de departe, dar eu eram acolo la un 
concurs de darts. 

— Ei te-au văzut? 

— Nu cred. M-am cărat destul de repede când i-am zărit. 

— De ce? 

— Ar fi fost ciudat. Totuși, Austin e și proful meu. 

— Da, a spus Winsome. Bineînțeles. S-a ridicat. Mulţumesc, 
domnule Lane. Mulţumesc mult. 

Acum, că primise confirmarea de care avea nevoie, Winsome 
a avut impresia că lucrurile încep să progreseze, iar Malcolm 
Austin urma să aibă parte de câteva întrebări dificile la 
următoarea vizită a poliţiei. 


8. 


— Deci care-i treaba, Alan? Ce se întâmplă? Puteai să tai 
tensiunea cu cuțitul în camera aia. 

— Crezi că Phil Hartnell a remarcat? 

— N-a ajuns unde a ajuns fără să observe lucruri de genul 
ăsta. Probabil s-a gândit că ați avut vreo discuţie mai aprinsă în 
cuplu. 

— Și tu? 

— Părea explicaţia logică. Dar... 

— Dar ce, Ken? 

— Păi, nu sunteţi un cuplu, nu? Cel puţin asta am crezut eu 
despre voi doi. 

— Nu suntem, a spus Banks. Sau cel puţin eu nu credeam că 
suntem. 

— Ce vrea să-nsemne asta? 

Stăteau afară la The Packhorse, pe o bancă, într-o curte lângă 
Briggate. Pereţii erau înalţi, dar pe Banks l-au dus cu gândul la 
Labirint și la Hayley Daniels. Banks își făcea de lucru cu un cod 
gigant cu cartofi prăjiţi și cu o halbă de bere Black Sheep. La 
una dintre mese era un grup de studenţi care dezbăteau un 
concert al trupei Radiohead, și începuseră să-și facă apariţia tot 
felul de angajaţi ai birourilor din jur, veniţi pentru pauza de 
masă, bărbaţii cu cravatele desfăcute și cu jachetele atârnate 
pe umeri, femeile cu fuste lungi și bluze cu mâneci scurte, în 
pantofi cu vârful decupat sau în sandale. Vremea se încălzise 
mult faţă de duminică și se anunţa un week-end frumos. 

— Aș vrea să știu, a spus Banks. 

Nu credea c-ar fi potrivit să-i spună lui Ken ce se întâmplase 
cu o seară înainte, așa că i-a oferit o variantă modificată, lăsând 
deoparte felul stânjenitor în care îi făcuse ea avansuri, dar și 
senzația pe care o avusese atunci când își lipise coapsele și 
sânii de el. Dorinţă și pericol. Alesese să se protejeze în faţa 
pericolului, mai degrabă decât să cedeze în fața dorinţei. Dar 
nici asta nu-i putea explica lui Ken. Simţise și gelozie atunci 
când îi vorbise despre alţii. Citise undeva că gelozia nu poate 
exista fără dorinţă. 


— Și deci despre ce-a fost vorba? a întrebat Blackstone. 

Banks a râs. 

— Annie nu prea are încredere în mine zilele astea. În plus, a 
fost și în Est câteva săptămâni, n-a prea ţinut legătura, se 
întâmplă ceva ciudat în viața ei - asta e tot ce pot spune sigur. 

— N-arăta prea bine de dimineață. 

— Știu. 

— Spui că era beată când a venit la tine? 

— Asta a fost impresia pe care mi-a lăsat-o. 

— Poate că are o problemă cu alcoolul? Se întâmplă destul de 
des în branșa noastră. 

Banks s-a holbat în halba lui pe jumătate goală. Sau pe 
jumătate plină? Oare el avea o problemă cu alcoolul? Unii ar fi 
spus că avea. Ştia că bea prea mult, dar nu atât cât să fie 
mahmur în fiecare dimineaţă sau să-i afecteze munca, așa că 
nu-și făcea prea multe griji din cauza asta. Ce era rău în faptul 
că stătea singur și bea câteva pahare de vin în timp ce asculta 
Thelonious Monk sau Grateful Dead? Din când în când, atunci 
când îl apucau tristețile, asculta Billie Holiday sau Modern Times 
al lui Dylan, și își turna un pahar sau două în plus. Și ce dacă? 
După cum spusese Annie, ce avea atât de minunat în viaţă încât 
să-și permită să respingă pe cineva ca ea? 

— Nu cred că e vorba de asta, a spus Banks. Annie nu s-a dat 
niciodată în lături de la un pahar, dar poate să ducă. Cred că 
asta e doar un simptom, nu cauza. 

— Probleme cu bărbaţii? 

— Oare de ce presupunem tot timpul că e ceva de genul ăsta? 

a spus Banks. Poate probleme la muncă? 
__ Dar nici măcar el nu credea chestia asta în timp ce o spunea. 
Ințelesese numai jumătate din ceea ce spusese Annie cu o seară 
înainte, dar citise printre rânduri și totul indica probleme cu 
bărbaţii. Fusese implicat în viaţa ei amoroasă și înainte și nu știa 
dacă-și mai dorea lucrul ăsta. 

— Poate presiunea cazului Lucy Payne și Janet Taylor, a spus, 
sperând măcar să abată discuţia în altă direcţie, dacă nu să 
schimbe subiectul cu totul. 

Blackstone a luat o gură de bere. 

— Nu i-a fost tocmai simplu, a spus. De data asta, ea a tras 
băţul cel mai scurt și s-a ales cu rahatul ăsta. 


— Nimănuli nu i-a fost simplu, a spus Banks. Dar știi despre ce 
vorbesc. Ai vreo idee? 

— Despre cine ar fi putut s-o facă? 

— Da. 

— Cum a spus și Hartnell, lista e lungă. Un lucru care mă 
pune totuși pe gânduri e... cred că aș putea spune precizia 
crimei. 

— Ce vrei să spui? 

— Păi, în primul rând, să presupunem că n-ar fi fost chiar atât 
de greu pentru ucigaș să afle unde a ajuns Lucy Payne când a 
plecat din spital. Știu că Julia Ford susţine că firma ei a făcut 
eforturi să-i protejeze identitatea, dar lucrurile astea se pot afla 
dacă cineva e chiar foarte dornic și insistent. Cu puţin ajutor din 
interior, cu mai multe dosare publice, cu o sumă de bani trecând 
dintr-o mână în alta, în fine. Să lăsăm asta deoparte și să 
presupunem că nu găsirea ei era provocarea majoră. Acum mă 
gândesc la metodă. Dacă ar fi fost cineva din familia vreunei 
victime, să spunem, de ce n-a luat-o pe Lucy la o plimbare pe 
coastă, ca apoi să o arunce de pe stâncă? 

— Înţeleg unde baţi, a spus Banks. Pentru o crimă așa cum e 
asta, criminalul trebuia să fie pregătit. Lama, sau orice ar fi fost. 

— Da. Și chiar și în cazul în care presupunem că cineva 
pornise hotărât s-o ucidă pe Lucy, că era o chestie premeditată, 
tot e mai logic să o fi aruncat în prăpastie. Nu e ca și cum ar fi 
putut fi forțată să mărturisească ceva, sau măcar să dea vreun 
semn de spaimă sau durere. Nici măcar nu putea vorbi. 

— Încerci să-mi spui că poate nu era cineva implicat în cazul 
Cameleon? 

— Nu știu exact ce vreau să spun, a răspuns Blackstone. Dar 
e o posibilitate demnă de luat în considerare. Ar putea cineva 
care era furios pe Lucy Payne pentru ceea ce-i făcuse unui 
membru al familiei să aibă atât de mult sânge-rece? Unde a fost 
furia? 

— Dacă pur și simplu ar fi aruncat-o de pe stâncă, a spus 
Banks, exista posibilitatea ca trupul ei să nu mai fie găsit. 

— Dar cu siguranţă s-ar fi recuperat scaunul cu rotile și asta 
ar fi dat de înțeles ce s-a întâmplat. 

— Posibil. 

— Poate că mă înșel, a spus Blackstone. Gândesc cu voce 
tare. E posibil să nici nu fi murit aruncată de pe stâncă. 


— Nu, Ken, cred că mergi în direcţia bună. A fost o treabă cu 
sânge-rece, e foarte simplu. O treabă care trebuia să fie 
eficientă. Oricine a ucis-o trebuia să aibă certitudinea că nu i-a 
lăsat nicio șansă de supravieţuire, poate chiar a privit-o murind. 
Nu putea suporta incertitudinea. La urma urmei, Lucy Payne era 
paralizată, altceva nu prea mai era de făcut decât să-i ia viaţa, 
atât de puţin cât mai rămăsese din ea. 

— Atâta cât mai rămăsese pe dinăuntru, a spus Blackstone. 

— Ce? 

— Nu știu. Îmi dau cu presupusul. Totuși, ai dreptate. Era o 
metodă eficientă. Și-a făcut treaba și a lăsat dovezile la vedere, 
pentru toată lumea. Asta trebuie să ne spună ceva. 

— Deci autorul voia să facă o afirmaţie? 

— Da. Voia să-i scurgă ultimele picături de sânge. Care era 
afirmaţia? Cred că atunci când vom avea acest răspuns, vom fi 
eliminat deja multe nume de pe listă. 

— Vom? 

— Adică echipa lui Annie. 

— Dar pare un fel de continuare, nu? a spus Banks. O afacere 
neterminată. 

— Da, a aprobat Blackstone. Mă gândeam să le sugerez s-o 
aducă pe Jenny Fuller din nou, pentru consultaţii. Ea a lucrat la 
cazul original. 

— Nici măcar nu știu unde e în momentul ăsta. Cred că a 
plecat de tot din Eastvale. Din câte informaţii am, ar putea la fel 
de bine să fie în America sau în Australia. N-am mai văzut-o de 
secole. 

— O spui ca pe-un regret. Ceva istorii? 

— Foarte multe, a spus Banks, dar nu genul la care te-ai 
putea gândi. Toate greșelile mele cu Jenny ţin de ceea ce n-am 
făcut, nu de ceea ce am făcut. Am ratat ocazii mai degrabă 
decât să facem ceva pripit și apoi să regretăm. 

— Hmm. 

— Ne știm de foarte multă vreme, atâta tot, a spus Banks. De 
când eram sus în Nord, de fapt. Am cunoscut-o în timp ce 
investigam primul meu caz. Poate că lucrurile ar fi putut să fie 
diferite, dar nu sunt, și acum e prea târziu. Nu s-a întâmplat 
nimic. 

Și-au terminat băuturile și au ieșit. Vremea bună îi strânsese 
pe oameni în centrul orașului, iar trotuarele erau pline, în timp 


ce afacerile magazinelor înfloreau: Marks and Spencer, Harvey 
Nichols, Debenhams, Curry's Digital. Mămici de paisprezece ani 
își expuneau bronzul obţinut la solar, împingând cărucioarele cu 
o mână și fumând cu cealaltă. Sau cel puţin așa părea. După ce 
și-a luat rămas-bun de la Blackstone pe Headrow Avenue și i-a 
promis să se întâlnească în curând la o porţie de curry și o bere, 
Banks a intrat la Muji și și-a cumpărat un pumn de carneţele de 
buzunar cu coperte de carton, care-i plăceau atât de mult, apoi 
s-a aventurat la Borders să vadă dacă aveau White Heat la 
reduceri. li plăcuse primul volum din istoria Angliei în anii '50, al 
lui Dominick Sandbrook, Never Had It So Good, şi abia îl aștepta 
pe următorul - despre perioada /u;, anii șaizeci - după ce 
termina cu Epoca postbelică. După aceea avea de gând să vadă 
ce CD-uri noi au apărut la HMV. 
(J 

Annie nu se simțea foarte mândră de performanța de la 
Millgarth în timp ce conducea spre Whitby, o oră și jumătate mai 
târziu. Era o zi frumoasă, iar marea se întindea la picioarele ei, 
numai în verde și albastru, mult mai strălucitoare și vibrantă 
decât o văzuse vreodată. Acoperișurile roșii se ridicau dintre 
dealuri, iar zidurile portului se întindeau în apă ca un clește. 
Intreaga scenă, flancată de o parte și de alta de stânci înalte, 
părea să semene mai degrabă cu un peisaj abstract decât cu 
unul real. 

De la înălțime, vedea cu ușurință cele două jumătăţi distincte 
ale orașului, despărțite de estuar: Coasta de Est, cu catedrala în 
ruine și Biserica Sf. Maria, semănând cu o barcă întoarsă; 
Coasta de Vest, cu șirurile de pensiuni și hoteluri în stil victorian, 
cu statuia Căpitanului Cook și arcul făcut din două oase uriașe 
de balenă. Chiar dacă Annie se lăsa absorbită de peisaj și ochiul 
ei artistic traducea totul într-o pânză abstractă, mintea îi era 
ocupată de Banks, Eric și, mai ales, de comportamentul ei. 
Pierduse controlul. Nu era și un cântec despre asta? Banks ar fi 
știut. Banks. Maiba să-l ia. La ce s-o fi gândit? Că un număr scurt 
cu el ar fi rezolvat toate problemele? 

Cu cât se gândea mai mult la seara de sâmbătă, cu atât își 
dădea seama că nu diferența de vârstă o deranja. La urma 
urmei, dacă lucrurile ar fi stat invers, dacă ea ar fi avut douăzeci 
și doi de ani, ar fi fost foarte normal pentru bărbaţii de patruzeci 
de ani să se culce cu ea - ar fi pus pariu că niciunul dintre ei n- 


ar fi refuzat o Keira Knightley sau o Scarlett Johansson. În plus, 
erau și o grămadă de femei trecute de patruzeci de ani care i se 
lăudau lui Annie cu cuceririle lor mai tinere. Ar fi trebuit să fie al 
naibii de mândră de ea însăși pentru figura cu Eric, nu să se 
simtă atât de ieftină și de murdară. Dar știa că se simţea așa 
pentru că ea nu era genul ăsta de femeie. 

Poate se simţea prost pentru că mereu crezuse că alegea să 
se culce cu bărbați cu care putea vorbi dimineaţa, iar faptul că 
erau adesea mai bătrâni decât ea, mai maturi, așa ca Banks, nu 
părea să fi contat. Erau mai experimentați, aveau mai multe de 
vorbit. Cei tineri erau atât de obsedaţi de ei înșiși, atât de 
preocupaţi de imagine. Chiar și când fusese mai tânără simţise 
la fel, preferase să fie cu bărbaţi mai bătrâni și i se păruse că 
băieții de vârsta ei erau superficiali și lipsiţi de orice în afară de 
energie sexuală. Poate asta era suficient pentru unele femei. 
Poate că ar fi trebuit să fie suficient și pentru ea și atunci nu s-ar 
mai fi simţit atât de prost. 

Ceea ce o deranja cel mai mult, și peste asta nu putea trece, 
era faptul că nu știuse ce face. Işi pierduse controlul. Dintr-un 
motiv oarecare, se îmbătase suficient de tare încât să i se pară 
seducătoare ideea că o plăcuse un tânăr de douăzeci de ani, 
când ea tocmai împlinise patruzeci. Nu era un lucru bun că se 
trezise îngrozitor de mahmură lângă un străin, iar de data asta 
era chiar mai rău pentru că străinul ar fi putut să-i fie fiu. 

Și nici măcar nu putea pretinde că a fost forțată sau drogată. 
Nici urmă de Rohypnol sau GHB, numai alcool și vreo două 
jointuri, din câte știa ea, iar cel mai rău era că, oricât fusese de 
beată, își dăduse consimțământul pentru absolut tot. Nu-și 
amintea detaliile partidei de sex, numai bâjbâiala stângace, 
gemetele și senzaţia că totul se terminase foarte repede, dar își 
amintea că iniţial fusese foarte entuziasmată și încântată. In 
cele din urmă, bânuise că și el fusese la fel de dezamăgit ca și 
ea. Apoi episodul cu Banks din seara precedentă. Din nou, la ce 
naiba se gândise? Acum lucrurile nu mai aveau cum să fie la fel, 
nu mai avea cum să dea ochii cu el fără să-și piardă respectul 
de sine. În plus, îi pusese și pe Banks, și pe Winsome într-o 
situație stânjenitoare, conducând în halul în care era. Și-ar fi 
putut pierde permisul, ar fi putut să fie suspendată. lar asta 
părea să fie ultima ei problemă. 


Culorile mării se schimbau în timp ce cobora dealul, și în 
curând era în dreptul unor case, oprind la semafoare pe străzile 
din centru forfotind de viaţă normală. În faţa secţiei de poliţie 
era o gașcă de reporteri care agitau microfoane spre oricine 
dădea să iasă. Annie și-a croit drum printre ei cu ajutorul forțelor 
de ordine și a intrat în sediu, unde a întâmpinat-o senzaţia 
obișnuită de haos controlat. Abia intrase că a și abordat-o 
Ginger. 

— Ce-aţi păţit? Arătaţi cam abătută. 

— Sunt bine, a mârâit Annie. Mă enervează nenorociţii ăștia 
de reporteri, atâta tot. Noutăţi? 

— Am un mesaj de la un fost detectiv pe nume Les Ferris, a 
spus Ginger. 

— Cine-i ăsta? 

— E localnic. A lucrat aici, dar acum e în Scarborough. Oficial 
e pus pe liber, dar i-au dat un birou și e angajat civil, pe post de 
cercetător. Se pare că se pricepe. 

— Și? 

— A zis că vrea să vă vadă, atâta tot. 

— Sunt foarte populară, nu? 

— Spune că e vorba despre un caz mai vechi, dar crede că 
poate fi relevant pentru investigația morții lui Lucy Payne. 

— O.K., a spus Annie, o să încerc să mă strecor afară și să dau 
de el mai târziu. S-a mai întâmplat ceva cât am fost plecată? 

— Nimic, doamnă. Am vorbit cu cei de la Mapston Hall din 
nou. Nimic nou nici pe-acolo. Dacă într-adevăr cineva știa 
despre Karen Drew că era de fapt Lucy Payne, secretul e foarte 
bine păstrat. 

— Va trebui să organizăm o echipă care să sape mult mai 
adânc, a spus Annie. Trebuie să ne uităm îndeaproape la 
afacerea Juliei Ford, la echipa de la Mapston Hall, la spital, la 
serviciile sociale, la tot. Să vedem dacă cineva din Nottingham 
ne poate ajuta, restul împărțim între cei mai buni oameni ai 
noștri. Spune-le că vor trebui să stea peste program. 

— Da, doamnă, a spus Ginger. 

— Și cred că trebuie să începem să punem întrebări și în alte 
direcții, a spus Annie, scoțându-și dosarele din servietă. Va 
trebui să lărgim baza de investigații. la lista de nume și împarte- 
o cu Naylor și cu restul echipei, O.K.? Cu toţii au avut de suferit 
într-un fel sau altul din cauza lui Lucy Payne acum șase ani, 


majoritatea în West Yorkshire. Am luat deja legătura cu cei de 
acolo, care sunt dispuși să ne ofere tot ajutorul. Avem nevoie de 
declaraţii, alibiuri, tot tacâmul. Mâine mă duc să-i fac o vizită lui 
Claire Toth. Era apropiată de ultima victimă a soților Payne și se 
învinovăţește pentru ceea ce s-a întâmplat. Intrebări? 

— Nu, doamnă, a spus Ginger, studiind lista. Dar pare-mi-se c- 
o să fie de muncă, nu glumă. 

— Și încă mai am, mai ales pentru tine, Ginger. 

— Ce drăguţ, doamnă. 

— Pe deal, vizavi de soţii Payne, locuia o tânără canadiană. S- 
a împrietenit destul de tare cu Lucy, inclusiv după arest. A 
apărut la televizor ca „apărătoarea” ei, credea că Lucy e o biată 
victimă. 

— Înţeleg, a spus Ginger. 

— Era de faţă și când Lucy a avut „accidentul”. La vremea 
aceea, Lucy locuia în casa ei. iți dai seama ce sentiment de 
trădare trebuie s-o fi încercat. Oricum, ea trebuie să fie 
suspectul nostru numărul unu în cazul în care a fost măcar pe- 
aproape de scena crimei. Numele ei e Maggie, sau Margaret, 
Forrest. A lucrat ca ilustrator pentru cărţi de copii, așa că sunt 
șanse destul de mari să fie tot în aceeași industrie. Poţi căuta 
editori, asociații profesionale, ce mai știi tu. Cunoști mișcarea. l- 
a întins un dosar lui Ginger. Detaliile sunt aici. 

— Aţi spus că e canadiancă. Dacă s-a dus acasă? 

— Atunci nu mai e problema noastră, nu? 

— Și dacă o găsesc? , 

— Vii direct la mine, a spus Annie. Asta ar fi încă un interviu 
de care aş vrea să mă ocup personal. 

(J 

Jill Sutherland, barmaniţă part-time la The Fountain, era în 
bucătărie când Winsome a sunat la ușa apartamentului ei, aflat 
la aproximativ un kilometru de universitate. 

— Tocmai pusesem de ceai, a spus Jill. Abia am ajuns acasă, 
acum cinci minute. Vă servesc cu un ceai? 

— Ar fi minunat, a spus Winsome. 

Jill a adus ceainicul și două căni, lapte și zahăr pe o tavă, apoi 
s-a așezat picior peste picior pe o canapea micuță în faţa 
măsuţei de cafea. Camera de zi era luminoasă și aerisită și 
mirosea a odorizant de cameră. La radio se auzea o muzică pop 
ușoară, întreruptă ocazional de o voce veselă, dar atât de încet 


încât Winsome, din fericire, nu putea descifra un cuvânt. S-a 
așezat vizavi de Jill și și-a scos carnețelul. Jill a zâmbit. Era o 
roșcată drăguță cu un nas mic și turtit, cu tenul deschis la 
culoare și pistruiat, îmbrăcată în blugi și într-un tricou negru. 
Una peste alta, avea un aer inocent care, cel mai probabil, se 
bătea cap în cap cu experienţa ei vastă. 

— Cu ce vă pot ajuta? a întrebat. 

— Sincer, nu știu, a început Winsome. E vorba de sâmbătă 
seară la The Fountain. Fata care a fost ucisă, Hayley Daniels, 
băuse acolo. Incercăm să adunăm cât de multă informaţie 
putem. 

Expresia de pe chipul lui Jill s-a schimbat. 

— Da, e teribil. Săraca fată. Am citit despre ea în ziar. Și când 
mă gândesc că aș fi putut fi la muncă imediat după colț. Sau aș 
fi putut chiar trece pe-acolo. 

— Traversezi singură Labirintul? 

— İn general, da, după muncă. E o scurtătură. Las mașina în 
parcarea de la Castle și e calea cea mai rapidă. Niciodată nu m- 
am gândit că e periculos. 

— Ar trebui să fii mai atentă. 

Jill a ridicat din umeri. 

— N-am avut niciodată probleme. N-am văzut pe nimeni pe- 
acolo. 

— Chiar și-așa. O cunoșteai pe Hayley? 

— Am văzut-o de câteva ori. 

— Ești și tu studentă la universitate? 

— Da. Chimie judiciară. 

Winsome a ridicat din sprâncene. 

— Chimie judiciară? Nici măcar n-am știut că există o astfel de 
specializare. 

— E destul de nouă. După doi ani poţi intra la Chimie Analitică 
la Universitatea din Leeds. 

— Acolo ai cunoscut-o pe Hayley? 

— Departamentul de Turism e imediat după colț. Mergem la 
aceeași cafenea. O mai văzusem și prin oraș de câteva ori, la 
cumpărături. 

— Și la The Fountain? 

— O dată sau de două ori. 

— Dar nu erați prietene. 

— Nu, ne știam doar suficient cât să ne salutăm. 


— Sâmbătă ai sunat că nu poţi merge la muncă, așa e? 

— Da. 

— Ce se întâmplase? 

— O răceală doar. 

După felul în care a clipit și s-a înroșit în timp ce vorbea, 
Winsome a presupus că Jill nu spunea tocmai adevărul. Ca să o 
distragă și mai mult, Jill a ales tocmai acel moment ca să se 
aplece și să îi toarne ceaiul. În timp ce făcea asta, a tușit scurt și 
și-a dus mâna la gură. 

— Lapte și zahar? 

— Da, te rog, a spus Winsome. S-a întins după cană și s-a 
întors la întrebări. Acum ești mai bine? 

— Da, mulţumesc. 

— Haide, a spus Winsome, poţi să-mi spui sincer. Am văzut 
barul. Nu erai răcită, nu-i așa? Pur și simplu n-ai vrut să mergi la 
muncă. 

Ochii lui Jill s-au umplut de lacrimi. 

— Am nevoie de bani, a spus. Ai mei nu-și pot permite să mă 
întreţină. 

— Nu te învinovăţesc pentru asta, dar cu siguranţă trebuie să 
fie și joburi mai bune. 

— Sunt convinsă că există, și caut, dar între timp am The 
Fountain. 

— Cum e să lucrezi pentru Jamie Murdoch? 

— Jamie e în regulă. 

— Te-a deranjat vreodată cu ceva? 

— M-a invitat în oraș de vreo două ori, dar am spus nu. Jill și-a 
tras nasul. Nu e chiar genul meu. Adică, nu e tocmai vreun dar 
lăsat de Dumnezeu pe pământ, nu? 

Winsome a zâmbit. 

— El cum a reacţionat la asta? 

— A fost dezamăgit, evident, dar n-a întins coarda. Nu, nu 
asta e problema, că lucrez pentru Jamie. Numai că... nu pot să 
fac față beţivilor și abuzurilor. Vreau să spun că știu că oamenii 
nu mai sunt ei înșiși atunci când beau mult, dar atmosfera poate 
deveni foarte neplăcută. Se iscă scandaluri și bătăi de tot felul, 
iar Jamie nu e vreun forţos. 

— Și ce se întâmplă? 

— Ah, de obicei se calmează. Adică nu s-a întâmplat niciodată 
până acum ca cineva să fie rănit. Dar e vorba de limbaj, de 


cuvintele aruncate, de grosolănie. Nu că aș fi vreo puritană sau 
ceva. Și mai e și fumul. Uneori e îngrozitor. Primul lucru pe care- 
| fac când ajung acasă e să-mi pun hainele în coșul de rufe, și 
apoi o baie lungă. 

— Din iulie ar trebui să fie mai bine”, a spus Winsome. Mai e 
ceva ce te deranjează la muncă? 

Jill a făcut o pauză și și-a mușcat buza de jos. 

— N-ar trebui să dau din casă, a spus în cele din urmă, dar 
astă-vară, când Pauline și cu mine am fost plecate în Franţa în 
week-end, Jamie mi-a spus să umplu portbagajul cu alcool ieftin 
și cu țigări. 

— Nu e ilegal, a spus Winsome. 

— Știu, dar cred că vânzarea lor în bar este. Știu mulţi oameni 
care fac chestia asta și, cum am mai spus, nu fac eu pe 
deșteapta, dar nu voiam să am de-a face cu nimic care mi-ar fi 
putut periclita viitorul, mai ales dacă am de gând să lucrez într- 
un domeniu care are legătură cu aplicarea legii. Ar fi o nebunie. 

— Ai dreptate, a spus Winsome. 

Alcoolul ilegal și ţigările nu erau tocmai pista pe care o căuta, 
dar era încă o piesă în plus la dosar. Cât despre cei de la Accize 
și Taxe vamale, un bar ca The Fountain era atât de puţin 
important când era vorba de contrabandă, încât nici măcar nu 
merita deranjul. 

— Jamie mi-a spus că a stat până la două și jumătate și a 
făcut curat după ce cineva a distrus toaletele. 

— Știu. Mi-a zis. Și nu pot spune că mă surprinde. 

— S-a mai întâmplat și altă dată? 

— Nu atât de grav, dar odată cineva a spart niște pahare. Și 
de foarte multe ori aruncă hârtie igienică în toaletă până o 
înfundă. Asta vreau să spun despre munca acolo. Ajungi să 
urăști să te duci în week-end, iar în restul timpului e un loc mort, 
poate cu excepţia orelor prânzului. Îmi pare rău că l-am lăsat de 
izbeliște pe Jamie. Acum mă simt foarte prost pentru că era 
singur când... știi tu... s-a întâmplat. 

Winsome s-a ridicat. 

— O să fie bine. Mulţumesc, Jill, ai fost de mare ajutor. 

— Serios? 

Winsome a zâmbit. 


? De la 1 iulie 2007, fumatul a fost interzis la locurile de muncă și cele publice închise 
din Anglia. 


— Ti-am spus, orice informaţie ne e de folos. 
e 

Detectivul inspector-șef Catherine Gervaise convocase o 
ședință în sala de consilii a sediului din Vest la ora 5, miercuri 
după-amiază, când deja o parte din rapoartele criminaliștilor 
fuseseră înmânate. Detectivul Stefan Nowak, coordonatorul 
investigaţiilor la locul crimei, era acolo ca om de legătură cu 
laboratorul, împreună cu dr. Elizabeth Wallace, Banks, 
Templeton, Wilson, Hatchley și Winsome, care tocmai se 
întorsese de la discuţia cu Jill Sutherland. 

— O.K., a spus Gervaise când toată lumea se instalase cu 
cafele, foi și pixuri la îndemână. Să punem cap la cap ce avem 
până acum. În primul rând, detectivul Nowak e aici din partea 
criminaliștilor. Știu că e probabil prea devreme, dar ai ceva 
pentru noi, Stefan? 

— Mi-e teamă că nu foarte multe, doamnă, a spus Nowak. Și 
majoritatea veștilor sunt proaste. Cei de la tehnic au reușit să 
descifreze numărul mașinii care trecea pe lângă Taylor's Yard 
când Hayley a intrat acolo, dar s-a dovedit că era un cuplu care 
se întorcea acasă de la aniversarea a douăzeci și cinci de ani de 
căsătorie în restaurantul acela elegant de pe Market Street. 

— Ce știm despre Hayley? a întrebat Gervaise. Avem ceva în 
plus despre ce s-a întâmplat acolo? 

— Violatorul a purtat prezervativ, așa că nu... 

— Stai un pic, a spus Banks. Cum rămâne cu sperma de pe 
coapsa victimei? 

— Ajungeam și acolo, a spus Nowak. Tot ce pot sugera e că 
probabil agresorul se grăbea și și-a scos în viteză prezervativul, 
sau sperma aparţine altcuiva. Încă așteptăm rezultatele testului 
ADN. 

— Deci au fost do}? a întrebat Gervaise. 

— Nu neapărat doi atacatori, a spus Nowak. E posibil ca ea să 
fi consimţit să facă sex cu cineva, asta dacă judecăm după 
teoria că a intrat în Labirint pentru o întâlnire. 

— Și apoi altcineva a omorât-o? a întrebat Templeton. 

— Posibil. 

— A intrat în Labirint ca să se ușureze, a spus Winsome. Și nu 
era o târfă. 

— Nici nu am sugerat asta, a spus Nowak, părând surprins. 
Numai că rezultatele nu sunt relevante. Știm că cineva a făcut 


sex cu Hayley și a folosit prezervativ pentru că am găsit urme 
de lubrifiant, dar am găsit urme de spermă pe coapsa ei și pe 
două bucăţi de piele din depozit. Acestea sunt faptele. Nu e 
treaba mea să speculez, dar aș întreba de ce un criminal 
suficient de deștept încât să curețe cadavrul ar rata tocmai pata 
de spermă, în afara cazului în care s-a întâmplat la ore diferite, 
sau poate urmele au fost lăsate de altcineva. Există o singură 
piesă care nu se potrivește. 

— Anume? a spus Gervaise. 

— Lichidul seminal nu era pe-atât de uscat pe cât ar fi trebuit 
să fie, ţinând cont de ora decesului. 

— După cum am explicat în repetate rânduri, a spus dr. 
Wallace pe un ton defensiv, ora decesului e chiar și în cele mai 
fericite cazuri o estimare foarte aproximativă. 

— La asta m-am gândit, a spus Nowak. 

— Și atunci, la ce oră? a întrebat Banks. 

Nowak a privit-o pe dr. Wallace înainte să răspundă. 

— Nu văd niciun motiv pentru care să contrazic estimarea 
inițială, între miezul nopţii și ora două. Motivele pentru această 
incongruenţă ar putea fi altele. O să mai lucrez la asta. 

— Foarte bine, a spus Gervaise. 

— In însemnările mele mi-am notat și că Hayley ar fi încercat 
să se lupte cu agresorul, a spus dr. Wallace. Aţi găsit țesuturi în 
probele pe care le-am recoltat de sub unghiile ei? 

— Nu, a spus Nowak. După cum aţi menţionat în raport, 
unghiile erau prea scurte ca să zgârie pe cineva. Nu avem decât 
câteva urme de bumbac. 

— Vreo șansă să le identificăm? a întrebat Gervaise. 

Nowak a dat din cap. 

— Incă mai lucrăm la asta, dar pot fi de la foarte multe 
branduri. Nu numai asta, a continuat Nowak, dar e foarte posibil 
să fie din hainele altei persoane cu care a venit în contact în 
acea seară. Să nu uităm că era într-un grup mare și că șansele 
ca unul sau mai mulţi să o fi atins sunt destul de mari. 

— Păr? a întrebat Banks. 

— Numai al ei și al lui Joseph Randall. 

— Deci criminalul fie purta cagulă, fie e chel, a spus Hatchley. 

N-a râs nimeni. 

— Avem dovezi că a curăţat-o, a spus dr. Wallace. A spălat 
urmele. 


— Numai că a ratat sperma, a spus Banks. 

— Așa pare, a spus Nowak. Sau asta s-a întâmplat după ce a 
curățat-o. 

— E posibil, l-a aprobat dr. Wallace. 

— Amprente? a întrebat Banks. 

— Nimic. Îmi pare rău. 

— Credeam că mai nou voi sunteți în stare de miracole, a 
comentat Banks, văzând cum toate ușile se închid. 

Nowak a privit spre dr. Wallace. 

— Uneori așa pare, dar nu putem fi mai buni decât dovezile 
pe care le strângem. 

— Vreo urmă de noroc cu suspecții obișnuiți? a întrebat 
Gervaise. 

— Nimic, a spus Banks. Au fost cu toţii intervievaţi, dar au 
alibiuri. Mai lucrăm la asta. 

Gervaise s-a întors din nou spre Nowak. 

— Ne-a scăpat ceva? 

— Nu cred, a spus Nowak. Criminaliștii au verificat locul la fel 
de temeinic cum fac în cazul tuturor celorlalte crime. Am găsit 
urme de urină în fața depozitului, ceea ce confirmă declaraţia 
prietenului, că fata intrase acolo să se ușureze. Am găsit și urme 
de vomă pe care le-am comparat cu probele recoltate din 
stomacul ei, și s-ar părea că i-a fost rău. Echipa a verificat și 
clădirile din împrejurimi, majoritatea goale sau folosite pe post 
de depozit. Nimic nici acolo. 

— Deci avem de-a face cu un criminal deosebit de inteligent? 
a întrebat Templeton. 

— Nu neapărat, a spus Nowak. Trebuie să te întrebi cât de 
inteligent e un criminal care curăţă un cadavru dar îi scapă o 
picătură de spermă. Poate e un norocos. Dar hai să fim sinceri, 
oricine se pornește să comită o crimă în ziua de azi a văzut 
probabil The Bill, Silent Witness și CSI. Oamenii știu mult prea 
multe despre criminaliști, oricât de mult din filme ar fi 
neverosimil. Cu siguranţă știu că trebuie să fie atenţi și știu la ce 
să fie atenţi. In unele cazuri, știu bine și cum să procedeze. 

— Ce vreau să spun, doamnă, a spus Templeton întorcându- 
se spre Gervaise, e că s-ar putea să avem de-a face cu primul 
dintr-o serie. Cu cât e mai bine pregătit criminalul, cu cât mai 
atent să șteargă urmele, cu atât ne dăm seama că a planificat 
totul în avans, am dreptate? 


— Asta nu înseamnă că mai avea și vreo altă victimă în vizor, 
în afară de Hayley Daniels, l-a contrazis Banks, sau că n-a fost 
cineva care o cunoștea. Dacă Stefan are dreptate și, într-adevăr, 
au fost doi implicaţi, poate criminalul nu e unul și același cu 
violatorul. Apropo, a dat cineva de mama biologică a lui Hayley? 

— A plecat în Africa de Sud cu iubitul ei, a spus Winsome. Nu 
s-a întors. 

Banks s-a întors spre Templeton. 

— Cred că te-am înțeles cu toţii, Kev. Jim, ai căutat crime 
asemănătoare undeva în ţară în ultimele optsprezece luni? 

— Sunt multe adolescente date dispărute, a spus Hatchley, 
dar multe au apărut, în cele din urmă, iar cele care încă lipsesc 
n-au dispărut în circumstanţe asemănătoare cu Hayley. 

— Mersi, Jim, continuă căutarea. Apoi s-a întors spre 
Templeton. Ceea ce vreau să spun, Kev, e că vom ști sigur că 
avem de-a face cu un criminal în serie numai dacă avem o a 
doua și o a treia crimă. E posibil să fi fost o crimă spontană, un 
viol care-a mers prea departe, nu neapărat un criminal în serie 
pe cale de afirmare. 

— Dar putem cel puţin să punem niște oameni de pază în 
Labirint în weekenduri, nu? 

Banks a privit spre Catherine Gervaise, care-și mușca buzele 
perfect arcuite. 

— Nu sunt sigură că putem justifica o astfel de cheltuială, 
detectiv Templeton, a spus. Nu avem suficienţi oameni. lar în 
cazul criminaliștilor am depășit deja bugetul. 

— Trebuie să fi fost un atac spontan, a spus Winsome. Nimeni 
nu știa că Hayley avea să intre în Labirint, asta până nu a plecat 
de la The Fountain cu prietenii ei la 12:17. 

— Dar ei știau cu toţii? a întrebat Gervaise. 

— Da. Le-a spus în faţa barului. E înregistrată. 

— Cine mai știa? 

— Nimeni, din câte știm noi. 

— Atunci trebuie să fie unul dintre prietenii ei, a spus 
Gervaise. Sau vreunul din derbedeii din Lyndgarth, care i-au dat 
de furcă barmanului de la The Fountain. 

— Nu, doamnă, a spus Templeton. Tocmai am terminat cu 
verificările. Se pare că după ce au fost daţi afară din bar au furat 
o mașină și s-au dus la o plimbare. Au bușit-o dincolo de York. 


Nimic serios, niște tăieturi și niște vânătăi, dar au fost reținuți la 
spital și ocupați cu polițiștii din York aproape toată noaptea. 

— Deci pe ei îi putem tăia de pe listă, a spus Gervaise. 

— Mai e un mic detaliu, a spus Winsome. Când am vorbit cu 
Jill Sutherland, mi-a spus că traversează adesea Labirintul după 
ce-și termină tura la The Fountain. E o scurtătură spre parcare. 

— Deci crezi că ucigașul o aștepta pe Jill și s-a ales cu Hayley 
în schimb? a întrebat Gervaise. 

— Nu neapărat, doamnă, a răspuns Winsome. Doar că e 
posibil să fi știut că are șanse să găsească o victimă acolo, dacă 
avea această informaţie. 

— Ceea ce vreau să spun, a continuat Templeton, e că 
ucigașul aștepta deja înăuntru, în Labirint. Winsome are 
dreptate. Locația contează, nu o victimă anume. Poate că mai 
fusese acolo înainte, studiase terenul, nimic nu se întâmplase, 
așa că aștepta. Ştia că se poate întâmpla cândva, că vreo fată 
va intra acolo singură - Jill Sutherland, de exemplu - și atunci 
putea da lovitura. Oamenii ăștia au o răbdare infinită. Și de data 
asta a avut noroc. 

— Cred că detectivul Templeton are dreptate, a spus dr. 
Wallace. 

Era îmbrăcată în haine civile și la început Banks abia o 
recunoscuse, o siluetă subţire, cu părul prins strâns la spate, 
helancă neagră și blugi, adidași Nike. Îi lăsa impresia că ar 
putea fi chiar atrăgătoare dacă ar vrea, numai că acest lucru nu 
părea s-o intereseze. 

— Din experienţa mea, a continuat ea, și am văzut de multe 
ori astfel de cazuri, ba chiar am și citit despre unele în care 
traumatismele au fost similare cu cele din cazul lui Hayley, e 
vorba aproape de fiecare dată despre o serie. M-am uitat la 
fotografiile de la locul crimei, a spus, și corpul ei avea, fără 
îndoială, ceva de „poză”. În mod normal, după ce-a terminat cu 
ea, n-ar fi lăsat-o în acea poziţie. Ar fi fost... expusă... 
deschisă... abandonată ca o păpușă uzată. Dar n-a fost așa. A 
întors-o cu grijă pe o parte, a ascuns urmele, trauma pe care o 
provocase, în așa fel încât să pară că doarme. Ba chiar a și 
curăţat-o. Criminalii care lovesc o singură dată nu se deranjează 
atâta. 

— Înţeleg ce spui, a spus Banks, dar am văzut și cazuri în care 
cineva a ucis o persoană apropiată și a acoperit urmele într-o 


manieră asemănătoare dintr-un fel de rușine, unii chiar au 
acoperit cadavrele cu o haină sau un cearșaf. Niciun criminal, în 
afară de cel cu antecedente, nu știe cum o să se simtă când 
termină, și genul acesta de reacţie, oroarea în faţa rezultatului 
crimei, e destul de comun. 

— Ei bine, a spus dr. Wallace, mă înclin în faţa cunoștințelor 
tale, desigur, dar repet: acesta ar putea fi doar începutul. Există 
indicii că va lovi din nou. lar Labirintul e locaţia ideală. 

— În regulă, a spus Gervaise. Am înţeles mesajul, detectiv 
Templeton și dr. Wallace. Dar, așa cum am spus mai devreme, 
în acest moment nu ne permitem să trimitem ofițeri să păzească 
Labirintul în fiecare vineri și sâmbătă seară. În plus, a continuat, 
nu credeţi că dacă într-adevăr aveţi dreptate, și avem de-a face 
cu un potenţial criminal în serie, va avea bunul-simţ să-și aleagă 
altă locaţie data viitoare? 

— Nu neapărat, a spus dr. Wallace. Nu sunt psiholog, dar știu 
câte ceva despre comportamentul criminalilor și oamenii tind să 
se atașeze de anumite locuri. Labirintul e suficient de mare și de 
complicat ca să fie atrăgător pentru astfel de personaje. Poate i 
se pare că-i oglindește starea de spirit, de exemplu. 
Frământările interioare. O mulţime de umbre și cotloane și 
tunele prin care să dispară și apoi să reapară. 

— Și multe intrări și ieșiri nesupravegheate de camere, a spus 
Templeton. Doamna doctor are dreptate, a continuat, remarcă 
pe care dr. Wallace a primit-o cu o ridicare din sprâncene, fără 
însă a fi observată de Templeton. Se învârte într-o zonă unde 
sunt șanse foarte mari să fie o mulţime de fete tinere și bete 
care nu mai au cine știe ce judecată. Posibil să mai fie și alte 
zone izolate aproape de centrul orașului, de exemplu Grădinile 
Castelului, dar sunt oricum mai deschise. Labirintul e perfect 
pentru el. Țineţi minte că Jack Spintecătorul opera numai în 
Whitechapel. 

— Chiar și așa, spaţiul ăla era mult mai mare, a spus 
Gervaise. Oricum, îmi pare rău să vă spun, tot ce putem face e 
să mărim numărul de patrule în zonă și să punem afișe prin 
baruri, să avertizăm oamenii să evite Labirintul dacă sunt 
singuri, mai ales femeile. De asemenea, să stea în grupuri, să 
evite să se aventureze singure. Asta ar trebui să fie suficient 
deocamdată. In plus, până una-alta e locul crimei și va mai 
rămâne așa încă o vreme, deci e sigilat. 


— Numai partea dinspre Taylors Yard, a intervenit 
Templeton, și dacă ești pus pe crime, sunt șanse foarte mici să 
te împiedici de astfel de mărunțişuri ca... 

— Ajunge, detectiv Templeton, a spus Gervaise. Subiectul e 
închis. 

— Da, doamnă, a răspuns Templeton, strângând din buze. 

Preţ de câteva clipe toată lumea a tăcut, apoi Gervaise l-a 
întrebat pe Banks ce avea să urmeze. 

— Avem o listă, a spus Banks. Joseph Randall, Stuart Kinsey, 
Zack Lane, Jamie Murdoch și Malcolm Austin. Plus perspectiva 
criminalului în serie, a adăugat, privind spre Templeton. Cred că 
următorul lucru pe care trebuie să-l facem e să purtăm niște 
discuţii ceva mai dure cu suspecţii noștri și să vedem dacă 
găsim vreo gaură în armura vreunuia dintre ei. 

S-a auzit o bătaie în ușă și unul dintre colegii lui Stefan Nowak 
i-a întins un plic. S-a lăsat liniștea în timp ce l-a deschis. Când a 
terminat, a privit spre Banks. 

— Cred că nu va fi necesar, a spus. Mai ţii minte ce am spus, 
că poate criminalul nostru nu e chiar atât de deștept? Ei bine, 
conform celor de la laborator, ADN-ul găsit în mostra de spermă 
de pe coapsa lui Hayley Daniels este același cu mostra pe care 
Joseph Randall ne-a dat-o de bunăvoie. S-ar părea că datele se 
potrivesc la fix. 


9. 


— Îţi mulţumesc pentru că te-ai deranjat să vii să stai de 
vorbă cu mine, a spus Les Ferris, cercetătorul care spusese că 
ar avea informaţii. 

Annie apăruse în biroul lui după-amiaza târziu. 

— Sunt aproape de sfârșitul programului și cum n-am prea 
ieșit în ultima vreme, ce-ar fi să-ți fac cinste cu o bere? a 
întrebat-o în timp ce-și lua haina ponosită de tweed de pe 
spătarul scaunului. Sau cu un ceai, dacă asta preferi. 

Annie s-a gândit preţ de-o clipă. Consecințele serii precedente 
fuseseră dezastruoase, dar acum se simţea mai bine și o bere n- 
avea cum să-i strice. In plus, biroul era un dezastru și mirosea a 
coji de banane. 

— O.K., a spus, ne-am înţeles. Bere să fie. 

Les Ferris a zâmbit, lăsându-și la vedere dinţii pătaţi și 
stricati. Era un bărbat chel, rotofei, cu fața roșie, favoriţi cărunți 
și ochi triști. 

Era o seară frumoasă în Scarborough, așa cum nu se întâmplă 
prea des înainte de vacanţa de vară - și, de fapt, nici în timpul ei 
- așa că localnicii profitau din plin. Îndrăgostiţii se plimbau de 
mână pe ponton, iar familiile cu copii în cărucioare leneveau pe 
malul mării, în timp ce odraslele aruncau pietre în apă. Un 
bărbat curajos și-a ridicat pantalonii și a testat apa, dar 
încercarea n-a durat mai mult de câteva secunde. Annie simţea 
mirosul de sare și de alge și auzea pescărușii pe deasupra 
capului. Gândul i-a fugit la cadavrul lui Lucy Payne și a trecut-o 
un fior. 

— Ţi-e irig? a întrebat-o Ferris. 

Annie a zâmbit. 

— Nu, a spus. M-a bântuit o umbră. 

In faţa lor se întindea digul castelului din Scarborough și Annie 
vedea valurile izbindu-se de el, aruncând în aer stropi săraţi. 
Ferris a ales un pub micuţ și tihnit, cu vedere la port. Pe nisipul 
ud se odihneau câteva ambarcaţiuni de pescuit, albe, roșii și 
verzi. Un bărbat în pulover albastru își picta exteriorul bărcii. 
Pubul era o berărie Jennings dar vindea și alte mărci de bere, 


așa că Annie și-a comandat o halbă de Cock-a-Hoop. Ferris a 
așezat băuturile pe masa zgâriată și s-a întins după ţigări. 

— Te deranjează? a întrebat-o pe Annie. 

— Absolut deloc, i-a răspuns. 

Locul mirosea îngrozitor a fum de ţigară și la mesele de lângă 
ei erau mai mulţi oameni care fumau. 

— Bucură-te cât mai poţi. 

— Am încercat să mă las de vreo douăzeci de ori, a spus 
Ferris, dar pur și simplu nu reușesc. Luna viitoare împlinesc 
șaizeci și cinci de ani, deci poate ar fi momentul să-mi accept 
soarta, nu? 

Annie intenţionase să spună cu totul altceva. Se gândea la 
legea anti-fumat care intra în vigoare în iulie. Dar nu mai conta. 

— La șaizeci și cinci de ani nu ești bătrân, a spus. E foarte 
posibil să trăiești până la nouăzeci de ani. Dacă te oprești. Și-a 
ridicat paharul. Noroc. Pentru nouăzeci. 

— Noroc. Să bem pentru asta. 

După ce a băut, Ferris a tras lung din ţigară. 

— Ai zis că ai niște informaţii pentru mine, a spus Annie. 

— Da. Nu sunt sigur că e ceva relevant, dar când am auzit 
despre identitatea victimei tale mi s-a aprins un beculeţ. 

— Nici nu mă mir, a spus Annie. Lucy Payne a fost foarte 
celebră. 

— Nu, nu despre asta e vorba. Nu despre Lucy Payne. 

— Poate ar trebui să începem cu începutul, nu? 

— Da, a spus Ferris. N-am fost mereu un amărât de 
cercetător, ştii? a continuat. Mi-am dedicat timpul 
Departamentului de Investigații Criminale din East Yorkshire. 
Poate că acum sunt cam trecut, dar pe vremuri am fost un tânăr 
detectiv destul de bun. 

In timp ce vorbea, îi străluceau ochii. 

— Sunt convinsă că erai, a spus Annie, sperând că dacă-l 
flatează îl ajută să treacă mai departe. 

N-avea planuri pentru seară, dar abia aștepta să aibă parte de 
câteva ore de liniște, în camera ei, uitându-se la televizor. 

— Nu c-am fi avut vreodată parte de prea multe crime în zona 
asta, a continuat, și poate tocmai din cauza asta mi-a venit 
acest gând. Oamenii spun că sunt fixist. Oricum, dintr-un motiv 
sau altul, m-a obsedat mereu. Poate din cauză că totul s-a 
terminat la fel de misterios cum a și început. 


— Ce anume? a întrebat Annie. Sunt intrigată. 

— Un caz la care am lucrat în 1989. Pe-atunci eram un tinerel 
de patruzeci și șapte de ani. Tocmai fusesem numit comisar. Pe 
vremea aia nu se întâmplau asemenea porcării cum sunt 
promovările rapide acum. Pe-atunci, îţi câștigai gradele. 

— Așa am auzit, a spus Annie. 

— Nu vreau să spun că nu sunt destui bărbaţi buni în ceea ce 
fac zilele astea. Și câteva femei, a adăugat ezitând. 

— Cazul ăsta din 1989, a spus Annie, ce anume ţi-a dat de 
gândit când ai auzit de Lucy Payne? 

— Ajung și la asta, a spus Ferris, terminându-și halba. Mai vrei 
una? 

— Nu, mulţumesc, sunt cu mașina, a spus Annie. Dar îţi fac eu 
cinste cu una. 

— În regulă, a spus Ferris. Emanciparea femeilor, chestii de 
genul ăsta. Încă o halbă de Sneck-Lifter, te rog. 

— Sneck-Lifter? 

— Da, știu că e tare, dar eu nu merg departe. Și, spre 
deosebire de tine, nici nu conduc. 

Annie s-a apropiat de bar și a cerut o halbă de Sneck-Lifter. 
Barmaniţa i-a zâmbit și i-a dat berea. A făcut un semn cu capul 
spre Ferris și a spus: 

— E nevoie de mai mult de-atât ca să-i mai ridice lui ceva. 

Annie a râs. 

— Din fericire, n-o să fiu în preajmă ca să aflu. 

Barmaniţa a râs și ea, i-a întins lui Annie restul și a spus: 

— Noroc, drăguță! 

Înapoi la masă, Ferris i-a mulţumit pentru halbă și a privit pe 
fereastră spre mare. 

— Așa, a spus. Septembrie 1989. O afacere tare nasoală. 
Lucram afară din Whitby atunci, așa ca tine acum. In mare parte 
era liniște, cu excepţia câtorva hoţi de buzunare în sezonul de 
vârf, violențele ocazionale prin puburi, spargeri sau cazuri de 
violenţă domestică. 

— Și ce s-a întâmplat? a întrebat Annie. 

— Păi, asta e, a spus Ferris, frecându-și bărbia. N-am aflat 
niciodată. N-am rămas decât cu niște speculații, bazate pe 
puţinele informaţii pe care le aveam, desigur. Ne-am străduit 
cât am putut. Oricum, m-a obsedat în toți acești ani. 


Annie a mai luat o gură de bere. N-avea ce face decât să-l 
lase să povestească în ritmul lui, s-a gândit în timp ce privea 
umbrele alungindu-se afară. 

— Sunt convinsă, a spus. Dar ce te face să crezi că are 
legătură cu uciderea lui Lucy Payne? 

— N-am spus niciodată că ar fi vreo legătură. E numai o 
coincidență amuzantă, atâta tot, și dacă ești un poliţist atât de 
bun pe cât se spune, n-o să crezi în coincidenţe mai mult decât 
cred eu. 

— Nu cred, a spus Annie. Continuă. 

— În primul rând, nu prea avem parte de crime prin zona 
asta, și în general ţi le cam amintești pe toate. Pe vremea aia 
erau chiar mai puţine. Totul a început când unul dintre localnici, 
un tip care făcea mobilă, pe nume Jack Grimley, a dispărut într-o 
noapte după ce a plecat de la barul The Lucky Fisherman. 
Câteva zile mai târziu i-a apărut corpul pe plaja de la Sandsend. 

— Crimă? 

— E greu de spus, a continuat Ferris. E posibil să fi fost o rană 
la cap, asta a spus doctorul, un obiect rotunjit, dar apa l-a purtat 
câteva zile și l-a lovit de pietre. A făcut o pauză. Și îi dăduseră 
târcoale și peștii. 

— Apă în plămâni? 

— Nu. Asta e chestia. 

Însemna că nu se înecase. 

— Deci s-a lovit de pietre când a căzut? 

— Asta a fost una dintre teorii. 

— Care a fost verdictul legistului? 

— Moarte prin accident. Dar detectivul Cromer, Paddy 
Cromer, care se ocupa de investigaţie, n-a fost satisfăcut. E 
mort, altfel aș fi spus că trebuie să te vezi cu el. Era la fel de 
obsedat de acest caz ca și mine, până la sfârșit. Eu am fost 
ajutorul lui. 

Annie n-avea habar de ce-i spune Ferris aceste lucruri sau în 
ce fel erau relevante pentru moartea lui Lucy Payne, dar îi mai 
rămăsese niște bere și era fericită s-o savureze preţ de câteva 
minute în timp ce soarele apunea. Păcat că erau cu faţa spre 
est, altfel ar fi fost o priveliște minunată. Nuanţele calde de 
albastru îi aminteau de o sculptură de sticlă pe care o văzuse pe 
insula Murano cu mulţi ani în urmă, când era studentă. 

— De ce n-a fost detectivul Cromer convins? a întrebat. 


Ferris și-a dus mâna spre nasul roșu pe care se vedeau 
venele. 

— Instinct, a spus. La fel ca intuiţia feminină, numai că mai de 
încredere. Instinct de poliţist. 

— Deci avea o bănuială, a spus Annie. Tot nu înțeleg. 

Ferris i-a aruncat o privire strâmbă și, pentru o clipă, Annie s- 
a temut că a distrus conexiunea pe care o stabilise cu el, dar 
apoi el i-a zâmbit. 

— Nu-ţi place s-o lălăi, nu? Paddy nu era fericit, orice ar fi fost. 
Și nici eu. Adică, e posibil ca Jack Grimley să fi căzut de pe 
stâncă, se mai întâmplă. Dar, conform colegilor lui, nu băuse 
prea mult și, în plus, locuia în direcţia opusă. Nu avea niciun 
motiv să se plimbe pe marginea stâncii. Mai mult, jos e o plajă, 
nu pietre. Atunci am auzit pentru prima dată despre femeia 
misterioasă. 

Annie a ciulit urechile. 

— Ce femeie misterioasă? 

— Rabdare, fetiţo, răbdare. Un martor credea că l-a văzut pe 
Jack vorbind cu o femeie lângă statuia lui Cook. Totuși, era 
întuneric și a recunoscut că e posibil să se fi înșelat. Oricum, 
asta e toată informaţia pe care am obținut-o, singurul lucru care 
l-ar fi putut aduce în apropierea stâncilor. Era cu cineva. 

— Spusese cuiva ceva despre o femeie? a întrebat Annie. 

Ferris a dat din cap. 

— Nu, prietenilor lui nu. 

— Nu e un comportament tipic masculin, a spus Annie. Totuși, 
presupun că ar fi putut avea multe motive pentru asta. Dacă era 
vorba de o femeie cu care se întâlnea, poate că era măritată? 
Poate chiar cu unul dintre prietenii lui? 

— Ne-am gândit și noi la asta. Ideea e că nimeni n-a ieșit în 
față. Am tot făcut săpături, dar nu ne-am ales cu nimic. Oricum, 
a continuat, dacă asta ar fi fost tot, nu te-aș fi târât până aici. 
Nu că n-ar fi o plăcere să beau ceva cu o fată tânără și drăguță. 

Annie și-a dat ochii peste cap și a râs. 

— Eşti foarte galant. 

— Vorbesc serios, a spus Ferris. Eşti o fată foarte drăguță. 

— Eu mă refeream la partea cu tânără. 

— Păi, totul e foarte relativ, nu? 

— Într-adevăr, așa e, a spus Annie și prin minte i-a trecut 
imaginea lui Eric, gol. Deci e ceva mai mult? 


— Cu siguranţă. Ti-am spus că Jack Grimley a fost doar primul 
dintr-o serie de incidente ciudate anul ăla în septembrie. 
Suficient de ciudate ca să-mi rămână în minte ca și cum ar fi 
avut loc ieri. A doua întâmplare s-a petrecut câteva zile mai 
târziu, când un tânăr australian pe nume Keith McLaren a fost 
găsit cu răni la cap într-o pădure lângă Dalehouse, sus pe 
coastă, dincolo de Staithes. 

— Știu, a spus Annie. E un loc izolat. 

— Foarte. Oricum, rănile de la cap erau incredibil de 
asemănătoare cu cele ale lui Jack Grimley. Un obiect rotund și 
neted. O vreme, tânărul McLaren a fost pe muchie de cuțit, dar 
și-a revenit. Problema e că nu-și amintea ce i s-a întâmplat. 
Doctorii au spus că e posibil să-și revină cu timpul, să înceapă 
să-și amintească - creierul nu-i fusese afectat - dar nu ne mai 
folosea la nimic. Partea interesantă e că vreo doi oameni ne-au 
spus că l-au văzut în portul Staithes, cel mai probabil în ziua în 
care s-a întâmplat accidentul, plimbându-se cu o femeie tânără 
cu părul scurt și șaten, în blugi, pelerină gri și cămașă în carouri. 
Era o descriere mai bună decât cea pe care o primisem de la 
martorul care-l văzuse pe Jack Grimley lângă statuie, cu o 
femeie, mai ales că atunci era întuneric, dar n-aveam nicio 
șansă să demonstrăm că era aceeași persoană, ca să nu mai 
spun că habar n-aveam cine era. 

— A văzut-o cineva bine? 

— Nu, asta e problema, că n-am putut să facem un dosar ca 
lumea din informaţiile pe care le aveam. 

— Indicii despre vârstă? 

— Au spus că tânără. Pe la vreo douăzeci. 

— Și-aţi mers pe presupunerea că era aceeași femeie în 
amândouă cazurile? 

— Tu n-ai fi făcut la fel? 

— Probabil că da, având în vedere analiza legistului. Ce s-a 
întâmplat cu McLaren? 

— Și-a revenit și s-a întors în Australia. 

— Ai cumva o adresă? 

— Dumnezeu știe pe unde o fi acum. Era din Sydney. Parcă- 
mi aduc aminte că voia să se facă avocat, dacă asta te ajută cu 
ceva. 

— O.K., a spus Annie, notându-și ceva în carnețel. Deci femeia 
asta misterioasă apare în două situaţii separate, două atacuri 


grave legate între ele prin similitudinea rănilor la cap, posibil 
provocate de un obiect rotund și neted, unul dintre atacuri 
soldat cu moartea, într-o zonă unde au loc puţine accidente 
violente. Să înţeleg că faci o conexiune între această femeie și 
cea care a apărut la Mapston Hall ca s-o ducă la o plimbare pe 
Karen Drew - sau Lucy Payne - duminică dimineaţă? 

— Așa e. 

— Dar asta s-a întâmplat acum optsprezece ani, Les, a spus 
Annie. Ce legătură ar putea să aibă cu ce s-a întâmplat ieri? 

Ferris a rânjit și și-a scuturat paharul gol. 

— Mai e ceva. Cumpără-ne încă un rând de Sneck-Lifter și-ți 
spun toată povestea. 

e 

— Bună ziua, domnule Randall, a spus Banks când ofițerii l-au 
adus în camera unde aveau loc interviurile. Mă bucur să te 
revăd. 

— Puteţi să mă scutiţi de politeţuri, a spus Randall. Ce- 
nseamnă asta, să trimiteţi o mașină de poliţie să mă târască 
afară din casă? Nu le puteaţi da vecinilor un semnal mai evident 
nici dacă vă străduiați. 

— În ce sens un semnal? a întrebat Banks. 

— Știţi al naibii de bine la ce mă refer. 

— Păi, n-am vrut să fii nevoit să vii pe jos atâta drum. 

— Nu mai faceţi glumiţe din astea. Nici măcar nu mi-au spus 
pentru ce m-au târât aici. 

— Probabil că nici ei nu știu, a spus Banks. Știi cum e. Poliţiștii 
de jos. Trebuie să știe doar chestiile de bază. Nu le spunem 
toate detaliile. 

Randall și-a încrucișat braţele pe piept. 

— De data asta mi-am sunat avocatul. O să ajungă imediat. 

— E o idee bună, a spus Banks. Ne place ca totul să decurgă 
cum trebuie mai ales când ajungem în acest stadiu cu 
investigațiile. 

Randall a tăcut câteva clipe și l-a privit pe Banks îngrijorat. 

— Ce vreți să spuneţi, în acest stadiu? 

— Sfârșitul jocului, a spus Banks, fluturându-i niște hârtii în 
față. La tribunal e cel mai bine dacă fiecare își cunoaște 
drepturile, ca să nu existe neclarităţi. Așa că, dacă vrei, vom 
aștepta în liniște până la sosirea avocatului dumitale. Nu e cel 
mai salubru loc în care am putea face asta. 


Banks a privit împrejur la vopseaua verde degradată de pe 
pereţi, la fereastra cu grilaje și la becul care atârna din tavan. 

— Totuși, bem un ceai până așteptăm? 

Randall a mărâit. 

— Nu vreau niciun ceai. Vreau să terminăm cu povestea asta 
ca să pot să plec acasă. 

— Te deranjează dacă eu o să beau o cană? 

— Nu-mi pasă. 

Banks l-a rugat pe ofițerul de serviciu să-i aducă un ceai și, 
între timp, avocatul lui Randall și-a băgat capul pe ușă, părând 
ușor dezorientat. După cum bănuise Banks, tipul nu era obișnuit 
să aibă clienţi criminali. Marea majoritate a avocaţilor din 
Eastvale nu erau obișnuiți cu asta. lar acest tip părea să se afle 
prima dată într-o astfel de încăpere la poliţie. 

— Poftiţi înăuntru, a spus Banks. Nu l-a recunoscut pe tânărul 
într-un costum care nu-i venea bine, cu părul răvășit și ochelarii 
mari. Numele dumneavoastră? 

Avocatul a dat mâna cu Randall și s-a așezat pe scaunul liber. 

— Crawford. Sebastian Crawford. Avocat. 

— Sebastian se ocupă de toate afacerile mele, a spus Randall. 

— Foarte bine, a spus Banks. Am să-mi chem colegul și putem 
începe. 

Dacă Sebastian se ocupa de toate afacerile lui Randall, s-a 
gândit Banks, atunci era posibil să nu aibă cine știe ce 
experiență într-ale criminalisticii. Cu puţin noroc, avea să fie 
complet depășit de situaţie. 

La scurt timp a sosit ceaiul, odată cu detectivul Stefan Nowak, 
care s-a instalat în camera de interviuri. Banks a pornit camera 
și reportofonul și a înregistrat data, ora, locul și numele celor 
prezenți. A observat că Randall era agitat, în timp ce Crawford 
stătea acolo fascinat de toată rutina. 

— Așadar, domnule Randall, a început Banks, lucrurile au luat 
o întorsătură interesantă de când am vorbit ultima dată, dar, 
înainte să trecem la noutăţi, aș vrea să recapitulăm pe scurt 
ceea ce ne-ai spus ultimele două dăţi, ca să fim siguri că e totul 
corect. 

Randall l-a privit pe Crawford, care a dat din cap. 

— Nu văd nicio problemă în asta, Joseph, a spus. Fă cum îţi 
cer. 


— Din câte-mi amintesc, a spus Banks, ai fost surprins să afli 
că ai petrecut unsprezece minute în depozit cu cadavrul lui 
Hayley Daniels înainte să raportezi crima la secţia de poliţie. E 
corect? 

— Dumneavoastră aţi spus c-am petrecut unsprezece minute 
acolo. Mie nu mi s-a părut atât de mult. Spuneţi că m-a văzut 
cineva, dar eu am crezut că am intrat în clădire la opt și un 
sfert, nu la opt și zece, cum spun martorii dumneavoastră. 

— Era opt și zece, a spus Banks. Nu uita că totul a fost 
înregistrat de camere și ele sunt setate corect. Unsprezece 
minute înseamnă foarte mult timp petrecut cu un cadavru. In 
afara cazului în care ați avut niște treburi de rezolvat, desigur. 

— Domnule Banks! a spus Crawford. Ce anume insinuaţi? 

— Încă nimic, a spus Banks, fără a-și dezlipi privirea de pe 
Randall. Ai recunoscut și că ai fost la The Duck and Drake mai 
devreme sâmbătă seara, când Hayley ieșise cu prietenii ei, și că 
te-ai holbat la ea în timp ce stătea la bar. 

Randall l-a privit pe Crawford. 

— Astea au fost cuvintele /u;, nu ale mele. N-am recunoscut 
așa ceva, Sebastian. Vezi? Asta fac. Răstălmăcesc tot ce spui, îți 
pun cuvinte în gură. 

— Dar ai văzut-o acolo, a continuat Banks. Și ai încercat să 
omiţi acest detaliu în timpul primului interviu, nu-i așa? 

— Am spus că nu-mi aduc aminte s-o fi văzut. 

— Cu siguranţă hainele nu și le-a schimbat, a spus Banks. Și 
singurul lucru diferit în înfățișarea ei a doua zi dimineaţă era că 
nu mai respira. Dar dacă spui c-ai văzut o tânără atrăgătoare 
într-o costumaţie sumară seara la șapte și apoi puţin după ora 
opt a doua zi dimineaţă și totuși nu ţi-ai dat seama că era 
aceeași fată, presupun că trebuie să te cred. 

— Eram șocat, a spus Randall. Pentru numele lui Dumnezeu, 
omule, era moartă. Poate pentru tine ăsta e meniul zilnic, dar eu 
nu sunt obișnuit să văd cadavre pe proprietatea mea. 

— Să trecem la ce s-a întâmplat sâmbătă seara, a continuat 
Banks. Mi-ai spus c-ai ajuns acasă după douăsprezece, c-ai scos 
pisica afară și te-ai culcat pe la unu fără un sfert. Susţii această 
declaraţie? 

— Bineînţeles, asta s-a întâmplat. 

— Nu locuiești foarte departe de Taylor's Yard, nu? a spus 
Banks. Deși poate are mai mult sens să conduci până în 


parcarea din spatele Labirintului și să intri printr-unul din 
pasajele care nu sunt supravegheate video. 

— Despre ce naiba vorbești? 

— Da, domnule Banks, despre ce vorbiţi? a intervenit 
Crawford. Clientul meu v-a spus deja ce a făcut sâmbătă seară. 

— Vă prezint o versiune alternativă, a spus Banks. 

— Dar cum aș fi putut să știu că fata avea să intre în Labirint 
la ora la care a făcut-o? a întrebat Randall. 

Era o întrebare bună, Banks trebuia să recunoască chestia 
asta, și n-avea un răspuns pregătit. Elementul de spontaneitate, 
decizia rapidă a lui Hayley de a intra în Labirint ca să se 
ușureze, toate astea îl deranjau. Erau un obstacol. Dar, trebuia 
să-și tot repete, nu era exclusă posibilitatea ca cineva să fi fost 
deja acolo, așteptând o ocazie, așa cum sugerase Templeton. 

— Ştii cum arată peisajul, a spus. Ce te putea opri să te 
ascunzi și să aștepți o victimă? Până la urmă, era numai o 
chestiune de timp până când o tinerică beată și dezorientată 
intra în Labirint și se pierdea pe-acolo. Poate mai fuseseși la The 
Fountain și știai că barmaniţa obișnuia să treacă pe-acolo în 
drum spre parcare. Poate nu știai că în seara aceea nu lucra. Nu 
contează. Totul s-a aranjat numai bine în cele din urmă, nu? Pun 
pariu că nu ți-a venit să crezi ce noroc ai când ai văzut-o tocmai 
pe fata pe care puseseși ochii la The Duck and Drake în seara 
aceea. 

— Domnule Banks, să fim serioși, a spus Crawford râzând 
nervos. Cu siguranţă, povestea asta e puţin credibilă. Chiar vă 
așteptați să dăm crezare acestei... ăăă... coincidenţe? 

— Până când domnul Randall ne spune ce s-a întâmplat de 
fapt, a spus Banks, mi-e teamă că nu avem altceva de făcut. 

— Ti-am spus ce s-a întâmplat, a spus Randall. După The 
Duck and Drake m-am dus acasă și mi-am petrecut restul serii 
uitându-mă la televizor. Pe la unu fără un sfert am scos pisica 
afară și m-am dus la culcare. Sfârșitul poveștii. 

— Mi-ar plăcea să cred asta, a spus Banks, dar mi-e teamă c- 
avem dovezi care arată contrariul. 

— Ce dovezi? a întrebat Crawford. Vreţi să spuneţi că aveţi 
dovezi care să susțină acuzaţiile pe care i le aduceţi clientului 
meu? 

Banks s-a întors spre Stefan Nowak. 

— Avem dovezi care cu greu pot fi contestate, a spus. Stefan? 


Nowak a deschis un dosar pe care-l avea în față. 

— Conform analizelor făcute de experţii noștri, ADN-ul din 
mostra pe care ne-ai oferit-o de bunăvoie se potrivește cu ADN- 
ul prelevat din urmele de spermă de pe corpul lui Hayley 
Daniels și de pe cele două bucăţi de piele de lângă cadavrul ei. 

— Ce vreţi să spuneţi? a întrebat Randall, palid și cu gura 
căscată. 

— Că șansele ca altcineva să fi lăsat acele urme de spermă pe 
cadavrul lui Hayley Daniels sunt cam de cinci miliarde la unu, a 
spus Banks. Am dreptate, detectiv Nowak? 

— Da, cam așa, a spus Nowak. 

— Ceea ce e suficient pentru orice tribunal din ţară, a spus 
Banks. Joseph Randall, sunteţi acuzat de uciderea lui Hayley 
Daniels. Dacă nu spuneţi acum ceva pe care să vă puteţi baza 
mai târziu la tribunal, orice spuneţi va putea fi folosit împotriva 
dumneavoastră. 

Banks s-a ridicat și a deschis ușa. Au intrat doi gardieni bine 
făcuți. 

— Duceţi-l în arest preventiv, a spus Banks. 

— Nu puteţi să-mi faceţi una ca asta! a spus Randall. 
Sebastian, ajută-mă! Oprește-i. M-au constrâns să le dau 
mostra! 

— V-aţi dat acordul, a spus Banks. Avem dovada. 

— Constrângere! Sebastian! Oprește-i. Te rog, nu-i lăsa să-mi 
facă asta. 

Crawford a evitat să-și privească în ochi clientul. 

— Joseph, acum nu pot face nimic. E dreptul lor. Dar crede- 
mă, voi face tot ce pot ca să te ajut. 

— Scoate-mă din asta! a urlat Randall roșu la față, sucindu-și 
capul spre Crawford în timp ce gardienii îl târau afară din 
camera unde se desfășurase interviul. Sebastian! Scoate-mă, 
acum! 

Crawford era palid și cu capul băgat între umeri. A reușit să 
afișeze un zâmbet foarte forțat în timp ce a trecut pe lângă 
Banks, ieșind pe coridor pentru a-și urma clientul. 

e 

— Abia acum devine foarte interesant, a spus Ferris după ce a 
sorbit lung din bere. 

Ar fi putut s-o lase mai moale, s-a gândit Annie, uitându-se la 
ceas. Putea să-și ia adio de la Coronation Street și poate și de la 


The Bill, la felul în care mergeau lucrurile. Totuși, dacă povestea 
lui Ferris era atât de interesantă pe cât credea el că e, poate că 
merita să aibă răbdare. 

— La o săptămână sau două după ce am găsit cadavrul lui 
Jack Grimley și după ce tânărul australian a fost atacat, un alt 
localnic pe nume Greg Eastcote a fost dat dispărut de către un 
coleg. Se pare că nu dăduse pe la muncă vreo câteva zile la 
rând. Era angajatul unui distribuitor de pește. Nu l-am găsit, nici 
urmă de el. 

— De ce am mereu senzaţia că mai e ceva? a întrebat Annie. 
Cazul ăsta începe să semene cu o sală a oglinzilor. 

Mai avea cam un centimetru de bere în pahar, dar de data 
asta n-avea de gând să-și mai ia una. Control. Trebuia să-și 
revină. 

— Cam așa, nu? a spus Ferris. Oricum, ne-am dus la Eastcote 
acasă să vedem dacă găsim ceva indicii legate de dispariţia lui. 
Locuia singur. Eu eram cu Paddy Cromer. Nu aveam nicio 
dovadă că există vreo legătură cu ceea ce se întâmplase cu 
Grimley și McLaren, dar astfel de dispariţii misterioase și atacuri 
violente erau destul de rare prin părţile astea, după cum am 
spus. Cât despre colegii lui de muncă, toţi au spus că Eastcote 
era mulțumit de munca lui și părea genul lipsit de complicaţii și 
de griji, poate puţin cam prea tăcut și antisocial. Un pic ciudat, 
după cum spusese unul dintre ei. Ca să fiu sincer, pe-atunci n- 
aveam habar ce ne așteaptă. 

— Și acum? 

Ferris a râs. 

— Nici acum nu sunt mult mai deștept. 

A băut din bere și și-a continuat povestea. Luminile și-au mai 
pierdut din intensitate și pubul a început să se umple cu clienţii 
de seară. Annie se simţea ruptă de veselia și râsetele celorlalţi, 
ca și cum ea și cu Ferris ar fi avut propria lor insulă de realitate, 
sau de irealitate, depinde din ce perspectivă îi priveai. Nu-și 
putea explica de ce simţea asta, dar ceva îi spunea că povestea 
lui Ferris era importantă și că avea de-a face cu moartea lui 
Lucy Payne, deși în 1989 Lucy avea numai zece ani. 

— Ceea ce am găsit la el în casă ne-a cam încurcat, a spus 
Ferris. Era aproape în întregime o casă normală. Curată, 
ordonată, cu cărţi, televizor, video. Normal. 

— Dar? 


— Detaliul ăsta n-a ajuns niciodată în mass-media, a spus 
Ferris, dar într-unul din sertare am găsit șapte șuvițe de păr 
legate cu funde roz. 

Annie a simţit o greutate în piept. Ferris a observat că era 
ceva în neregulă cu ea, așa că a continuat rapid. 

— Nu e nimic normal în asta, nu? 

— Și aţi... adică...? 

— Toată lumea știa că un criminal în serie operase în nord și 
impresia generală era că îl găsisem, sau cel puţin aflasem cine 
era. Pe Eastcote nu l-am găsit niciodată. Cât despre cazul 
nostru, existau șase victime, dar alte fete erau date dispărute și 
lipseau explicaţiile, iar una dintre ele supraviețuise. 

Annie a ridicat din sprâncene. 

— Kirsten Farrow. Cineva l-a întrerupt înainte să-i facă felul, a 
continuat Ferris. A fost într-o stare foarte nasoală pentru mult 
timp, dar în cele din urmă și-a revenit. 

— Ai vorbit cu ea? 

— Da. Pe vremea aceea locuia în Leeds cu o prietenă pe 
nume Sarah Bingham. A fost destul de vagă în declaraţii, dar era 
de așteptat de la cineva care suferise așa cum suferise ea, biata 
fată. Nu-și amintea prea multe. Ne-am consultat și cu detectivii 
care investigau cazul, Elswick și adjunctul lui, Dicky Heywood. 
Rutele pe care circula Greg Eastcote coincideau cu toate cele 
șase crime și cu atacul lui Kirsten. Am reușit să identificăm una 
din șuvițele de păr ca fiind a lui Kirsten, deci știm că a luat o 
mostră chiar dacă fata supravieţuise, și o altă șuviţă se potrivea 
cu ultima victimă. Celelalte... ei bine, fuseseră îngropate de 
multă vreme, dar ne-am străduit cât am putut. Și știi cum e cu 
părul, chiar și în cele mai bune condiţii; e prea puţin rezistent și 
e imposibil să vii cu probe care să fie acceptate la tribunal. Și 
eram abia la începutul istoriei ADN-ului. Niciunul dintre noi nu 
știa prea multe despre asta, și mă îndoiesc că am fi putut să 
obținem o mostră dintr-un folicul de păr, chiar dacă ar fi fost 
posibil. Șuviţele fuseseră tăiate cu o foarfecă foarte ascuţită, 
deci șansele erau mici. lar tribunalul n-a fost niciodată o 
problemă. 

— Nu? 

— După cum am spus, pe Eastcote nu l-am găsit. Una dintre 
femeile din oraș a spus că i s-a părut că a văzut doi oameni 
luptându-se pe stâncă, imediat lângă biserica de pe drumul spre 


Golful lui Robin Hood, dar erau departe și nu ne putea spune 
mai mult de-atât. Am căutat în toată zona și am descoperit că 
într-un loc gardul de protecţie fusese smuls. Părea că cineva 
căzuse peste el. Am găsit sânge și urme de țesătură pe sârma 
ghimpată, dar nu aveam cum să aflăm cui aparţin. Am luat din 
dosarele medicale grupa de sânge a lui Eastcote și, desigur, se 
potrivea, dar la fel de bine se potrivea și cu 44% din populaţie. 

— Au mai fost și alte crime? 

— Nu după aceea. Nu pe-aici. 

— Crezi că a căzut de pe stâncă? 

— Nu știm sigur, dar era o presupunere justificată, corpul e 
posibil să fi fost purtat de ape în larg. 

— Și ce-aţi făcut? 

— Ce puteam să facem? Am mers pe câteva piste minore, am 
pus câteva întrebări la pensiunile din localitate. O femeie își 
amintea de Keith McLaren, stătuse la ea, și se împrietenise cu o 
tânără. Ceea ce mi se pare normal când ești tânăr. 

— L-aţi întrebat despre asta? 

— Da, când a ieșit din comă. Işi amintea ceva despre o fată. 
Se pare că au băut ceva împreună, dar asta a fost tot. 

— Numele? 

— Nu-și amintea. Poate acum și-ar aminti mai mult. Au trecut 
opt ani. 

— Aţi urmărit cazul mai departe? 

— Au trecut anii și n-a apărut nimic nou. Ştii cum e. A râs. Nu 
e așa ca în cărţi, când detectivul nu se dă bătut până nu-și 
prinde ucigașul. 

— Sau ucigașa. 

— Da. Oricum, oficial n-a fost nicio crimă, nu uita. Jack 
Grimley a fost ucis de căzătură, Greg Eastcote a dispărut. 
Singurul atac fusese asupra lui Keith McLaren, care nu-și 
amintea nimic și care-a șters-o înapoi în Australia. Ferris a făcut 
o pauză. În plus, impresia generală era că dacă Greg Eastcote 
era criminalul în serie, așa cum părea să fie, atunci cineva ne 
făcuse o mare favoare. 

— Cred că n-ar fi dat bine să spui asta familiei lui Jack Grimley 
sau lui Keith McLaren. 

— Da, ce să zic, nu mi-a fost nici mie foarte bine de-a lungul 
timpului, dar așa merg lucrurile câteodată. 

— Și deci n-ai făcut nimic? 


— Aveam mâinile legate. 

— Și în stadiul ăsta e și acum? 

Ferris a oftat. 

— Până acum, da. 

Annie s-a încruntat. În jurul lor se auzeau conversații și râsete. 
În spatele barului s-a spart un pahar. 

— Totuși, nu înțeleg, a spus. E o poveste fascinantă, dar 
trebuie să-ţi dai seama că nimic nu leagă aceste evenimente de 
ceea ce i s-a întâmplat lui Lucy Payne, nimic în afară de obsesia 
ta. Au trecut optsprezece ani. E ridicol. 

— Da, desigur, știu asta. Dar dacă Eastcote era criminalul în 
serie, și o femeie l-a aruncat de pe stâncă... 

— Și Kirsten Farrow a fost singura care a supravieţuit... 

— Femeia misterioasă văzută cu Grimley și McLaren. Exact. 

— Dar cum e posibil? a întrebat Annie. Tu însuţi mi-ai spus că 
n-avea de unde să știe cine era atacatorul și că era în Leeds cu 
prietena ei atunci când au avut loc crimele. 

Ferris a ridicat din umeri. 

— Asta ne-a spus ea. Și prietena ei a confirmat. Dar alibiuri se 
pot fabrica la tot pasul. Dacă aflase? 

— Ai vorbit cu cineva despre asta? 

Ferris i-a aruncat o privire rănită. 

— Ce fel de om crezi că sunt? 

Annie și-a frecat fruntea. 

— Îmi pare rău, a spus. Presa e în fierbere de când au aflat că 
victima de pe marginea prăpastiei era Lucy Payne. 

Ferris a chicotit. 

— Pun pariu că e. Oricum, de la mine nu vor obţine nimic. 

Annie și-a scos carnețelul. 

— O.K., o să fac câteva cercetări preliminare, a spus. Ar fi 
bine dacă ai începe cu numele și ultimele adrese cunoscute. 
Australianul, prietena lui Kirsten. Stăm foarte prost cu 
personalul, dar poate că merită să facem niște săpături. 

Apoi s-a oprit, lovită de un gând care era pe-atât de nebunesc 
pe cât suna. 

— Ce e? a întrebat Ferris. 

— Mai știi șuviţele despre care mi-ai spus? 

— Da. 

— Le-ai păstrat? 


— Presupun că sunt undeva cu restul probelor, da, a spus 
Ferris. 

— Crezi că le poţi scoate la lumină? 

Chipul lui Ferris s-a luminat, de parcă viaţa lui tocmai 
căpătase un nou sens. 

— Crezi că Papa e catolic? a spus cu un zâmbet. Nu văd de ce 
nu. La urma urmei, sunt cercetător. 

e 

Berea curgea la Queen's Arms, unde proprietarul unise două 
mese lungi, și până și Catherine Gervaise se alăturase 
petrecăreţilor cu un zâmbet pe faţă. Numai Banks stătea 
deoparte, sprijinit de pervaz, căzut pe gânduri, sorbindu-și berea 
și privind din când în când prin ferestrele cu ochiuri rombice 
spre trecătorii din piață. Simţea că ceva nu era în regulă, că 
poate se pripiseră. Dar probele ADN erau solide, arestul era 
totuși un arest și se impunea să fie sărbătorit. Pe fundal se 
auzeau Arctic Monkeys și totul era bine în lume. 

— Ce s-a întâmplat, domnule? a întrebat Winsome, care-și 
făcuse apariţia lângă el ţinând în mână un cocktail roz, decorat 
cu o cireașă glasată. 

Banks nici măcar nu voia să știe ce era în pahar. Winsome se 
cam împleticea, dar ochii-i erau limpezi și vocea clară. 

— Nimic, a spus Banks. Te distrezi? 

— Presupun că da. 

— E ceva în neregulă? 

— Nu, a spus Winsome. Dar păreţi cu gândul în altă parte. Mă 
întrebam... 

— Ce anume? 

— Nimic, domnule. 

— Hai, să te-aud. 

— Nu e treaba mea. 

— Ce? 

Cineva a dat peste Winsome, care totuși a reușit să nu-și 
verse băutura. Bărbatul și-a cerut scuze și și-a văzut de drum. 
Hatchley spunea un banc, suficient de tare cât să acopere 
muzica, și toată lumea de la masă aștepta poanta. Banks îl știa 
deja. 

— E aglomerat în seara asta, nu? a întrebat Winsome. 

— Nu poţi să începi ceva și apoi să te oprești la jumătatea 
ideii, a spus Banks. La ce te gândești? 


— La doamna Cabbot, domnule. 

— Annie? 

— V-am spus, nu e treaba mea. Nu vreau să mă bag unde nu- 
mi fierbe oala, dar știu că sunteţi prieteni. 

— Și eu credeam asta, a spus Banks. 

Afară, două fete în uniforme de școală se întorceau de la 
repetiţii, una dintre ele cu o vioară, cealaltă cu un flaut. 
Hatchley și-a terminat bancul și toată lumea a început să râdă. 

— Domnule? 

— Nimic. Ce-i cu Annie Cabbot? 

— Am fost cu ea la masă aseară. Cred că o deranjează ceva. 

— O deranjează? În ce fel? 

— Nu știu, domnule. Winsome a coborât tonul. Cred că e 
vorba de un prieten. O urmărește? O ameninţă? 

Nu trebuia cine știe ce efort pentru a înțelege că, probabil, 
Annie se dusese să-l vadă pe Banks imediat după cina cu 
Winsome. Povestise ceva despre băieţi, dar nu spusese că ar fi 
în pericol. În mod evident, nu avusese ocazia. 

— O să mă interesez, a spus, întrebându-se cam cum ar putea 
face asta, dată fiind ultima lor întâlnire și starea actuală a 
relaţiei lor. 

— N-o să-i spuneți c-am zis eu ceva? 

— Nu-ţi face griji, a spus Banks. 

Chiar atunci l-a observat pe sergentul de serviciu intrând în 
pub, uitându-se de jur împrejur și îndreptându-se ţintă spre el. A 
mârâit. 

— Rahat, Ernie, ce vrei? a întrebat. 

— Mă bucur de fiecare dată să fiu întâmpinat cu căldură, a 
spus Ernie. 

— Sunt convins că ţi se întâmplă foarte des, din moment ce 
ești purtătorul de vești bune. 

— N-o să vă placă. 

— Nu mi-a plăcut niciodată, dar asta nu te-a oprit până acum. 

— Tocmai a venit un tip, vecin cu Joseph Randall, cel pe care 
l-aţi arestat. 

— Și? 

— Spune că Randall n-avea cum să fie vinovat, domnule. Vrea 
să vorbească cu tipul care se ocupă de caz. 

— Tipul care se ocupă de caz? 


Banks a privit spre Gervaise, care părea să fie foarte prinsă 
într-o conversație cu Wilson, și s-a întrebat dacă nu cumva 
feminismul ar putea să lucreze de data asta în favoarea lui, apoi 
s-a hotărât rapid că nu era cazul. De ce să le strice ploile? Dacă 
era ceva în toată povestea asta, avea să afle în curând. 

— İn regulă, a spus. la-o înainte. 

e 

Annie a analizat conversaţia cu Les Ferris în timp ce conducea 
pe A171, de-a lungul mlaștinilor din North York, în liniștea serii, 
imediat după lăsarea întunericului. A găsit un post de radio cu 
muzică pop care să-i ţină companie, dar pălăvrăgeala dintre 
melodii o enerva atât de tare încât în cele din urmă l-a oprit. La 
prima vedere, găselniţa lui Ferris părea absurdă: o crimă, un 
atac și o dispariţie nerezolvate de optsprezece ani, o femeie 
misterioasă în două din cele trei scene. După cum chiar el 
spusese, oficial era vorba de o singură infracţiune: atacul asupra 
lui Keith McLaren. Ce legătură ar fi putut avea toate astea cu 
ceea ce se întâmplase duminică? În mod surprinzător, Annie 
vedea câteva conexiuni. In primul rând, locaţia. Pe stânci nu mai 
avusese loc nicio crimă în ultimii optsprezece ani, deci de ce 
tocmai acum? În al doilea rând, posibilitatea ca ucigașul să fi 
fost o femeie. Femeile criminale sunt mai puţine decât bărbaţii. 
In al treilea rând, două dintre victime erau ucigași în serie, sau 
cel puţin așa erau percepuți: Greg Eastcote și Lucy Payne. În al 
patrulea, criminalul de acum optsprezece ani nu fusese prins. Și 
asta ducea la ultimul punct comun: dacă în urmă cu optsprezece 
ani criminalul avusese în jur de douăzeci de ani, însemna că 
acum ar fi trebuit să aibă cam patruzeci, iar acesta era cam 
singurul lucru pe care îl știau despre misterioasa Mary. Mel 
Danvers spusese că avea aproximativ această vârstă. Totul era 
destul de improbabil, dar cu cât Annie se gândea mai mult, cu 
atât era mai convinsă c-ar trebui să investigheze mai 
îndeaproape. Cum rămâne cu Keith McLaren, australianul? Poate 
că începuse să-și amintească. Totul era destul de vag, cel puţin 
până când Les Ferris îi dădea mostrele de păr, și foarte multe 
depindeau de potrivirea lor cu firele găsite pe pătura lui Lucy 
Payne. Dacă nu se potriveau, era o pistă falsă. Dacă da, aveau 
pe ce merge. Era o seară frumoasă, s-a gândit Annie în timp ce 
trecea pe lângă Golful lui Robin Hood. Vedea strălucirea 
apusului, siluetele roșii și purpurii ale dealurilor din vest. În est, 


deasupra Mării Nordului, se întindeau umbrele magice în nuanțe 
de albastru care se pot observa numai dimineaţa devreme. 
Undeva în nord se vedea luna argintie. 

In curând, Annie a ajuns printre semafoare și printre luminile 
orașului, iar plăcerile drumului deschis s-au estompat. A găsit un 
loc de parcare la numai câţiva metri de locuința ei temporară. 
Locul părea rece și întunecat, ca și cum ar fi fost abandonat de 
multă vreme. Poate partea cea mai bună era că printre 
acoperișuri se vedea, undeva în depărtare, un petic de mare. 
Annie a aprins luminile, și-a pus haina în cuier și s-a îndreptat 
spre bucătărie. Nu mâncase nimic, băuse numai o bere în timp 
ce Ferris dăduse gata trei, iar acum se mulțumea cu un pahar 
de vin și un platou cu brânză și biscuiţi. 

In timp ce-și așeza mâncarea lângă laptop, și-a dat seama c-o 
aștepta o zi foarte agitată. Avea oameni de interogat în legătură 
cu victimele soţilor Payne și acum mai apăruse o pistă din 
povestea lui Les Ferris. Un lucru era sigur: dat fiind volumul de 
muncă, dacă aveau să meargă și pe ipoteza lui Ferris, erau mult 
prea puţini. Ceea ce însemna că Annie trebuia să vorbească cu 
detectivul Brough să-i ceară niște oameni în plus, iar pe Ginger 
o așteptau ore suplimentare, așa cum îi promisese. Erau două 
lucruri pe care niciun administrator conștient de bugetul pe 
care-l avea pe mână nu le putea aproba cu plăcere. Era dificil 
să-i explice lui Brough, dar s-a hotărât să-și facă griji pentru asta 
mai târziu. În plus, mai aveau și presa pe cap. Singurul lucru bun 
în legătură cu Brough, pe care Annie îl învățase de când lucra la 
Departamentul de Est, era că tipul nu prea asculta. Era distrat și 
avea tendinţa să se concentreze pe chestii de opinie publică și 
imagine; în plus, era genul de persoană care se grăbea să 
răspundă următoarei întrebări venite din partea presei înainte 
să apuci să termini de vorbit. În consecinţă, multe lucruri 
treceau pe lângă el și era simplu să pretinzi că i le spuseseși, iar 
el avea tendinţa să dea din cap, să fie de acord și să spună O.K. 
numai ca să poată trece mai departe, să spună ceva ce i se 
părea mult mai interesant. 

Conexiunea la internet era foarte înceată. Hotelul nu avea 
rețea proprie și Annie trebuia să se bazeze pe telefon și pe 
modemul intern al laptopului. Dar era suficient ca să-și poată 
verifica email-ul, și mai mult de-atât nici nu voia. L-a blestemat 
pe cel care-i trimisese un document mare atașat, fără să știe 


cine era, cel mai probabil o glumă cretină sau poze din vacanţă. 
Apoi a văzut numele lui Eric apărând pe ecran și inima i s-a 
făcut cât un purice. 

De unde făcuse rost de adresa ei de mail? Apoi și-a dat 
seama. Se jucaseră cu BlackBerry-urile, iar Eric îi arătase cum 
să atașeze poze și să le trimită. Îi trimisese una în club. Așa 
făcuse rost de adresa ei de mail. Cum a putut să fie atât de 
neglijentă? Restul mesajelor erau numai gunoaie - Viagra, 
implanturi cu silicon și Rolex-uri autentice, plus alte oferte. 

A deschis mesajul de la Eric. Era scurt, la obiect, scris cu 
italice și albastru: 


Dragă Annie, 

Sper că sâmbătă seara te-ai simţit la fel de bine ca 
mine. Ai fost minunată! Abia aștept să repetăm 
întâmplarea (si nu o dată ©). Între timp, abia astept să 
ne vedem mâine la masă, să te cunosc un pic mai 
bine. Nici măcar nu știu de unde vii și cu ce te ocupi. 
Nu uita, ora 12 la Black Horse. Te aștept. 

Cu dragoste, 

Eric 


Inima lui Annie s-a oprit când a văzut JPEG-ul atașat. Nu-și 
amintea să fi pozat pentru asta. Era o imagine ușor neclară, ea 
și Eric, capul ei odihnindu-se pe umărul lui, braţul lui petrecut în 
jurul ei. Avea părul răvășit și privirea pierdută. Totul ar fi fost 
perfect inocent, deși cam jenant, numai că era foarte clar că și 
ea și Eric erau goi pușcă și că ea ţinea un joint între degete. Și 
pe deasupra mai și zâmbea. 

— Ei bine, Joseph, a spus Banks, înapoi în încăperea unde se 
desfășurase interogatoriul, în timp ce Sebastian Crawford se 
fâțâia agitat în spatele lor. S-ar părea că încă n-am dat de 
capătul problemei, nu? 

— Nu știu despre ce vorbești, a spus Randall. 

— Ba cred că știi, i-a răspuns Banks. S-a aplecat spre el. Și 
cred că e în interesul tău să recunoști asta. 

Randall și-a lins buzele și a privit spre Crawford pentru ajutor. 
Crawford n-a spus nimic. 


— În regulă, a spus Banks, lăsându-se pe spate. Să-ţi explic 
cum stau lucrurile, atunci. Tocmai ne-a vizitat vecinul tău, Roger 
Colegate, care ne-a spus că te-a văzut când ai dat pisica afară 
după miezul nopţii, sâmbătă seara. Deși nu știm exact la ce oră 
a fost omorâtă Hayley Daniels, avem dovezi care indică faptul 
că a intrat în Labirint la douăsprezece și douăzeci și că a fost 
atacată pe la și douăzeci și cinci. 

— Păi atunci e totul clar, a spus Randall cu o privire 
triumfătoare, privind spre Sebastian Crawford. 

— Ti-ar fi luat probabil cel puţin cincisprezece minute să 
ajungi în piață, de la tine de acasă, a continuat Banks, și dacă ai 
fi fost în stare să mergi în linie dreaptă. 

— Ce vrei să spui? a întrebat Randall. 

— Din declaraţiile vecinului reiese că erai pulbere, a spus 
Banks. De fapt, conform domnului Colegate, asta e starea ta 
naturală în cele mai multe seri. 

— E o minciună, a spus Randall. Poate c-am băut ceva, dar 
asta nu e împotriva legii, nu? 

— Nicidecum, a spus Banks. Nu există nicio lege care să-ţi 
interzică să te faci pulbere, atâta timp cât nu provoci probleme. 

— Ei bine? 

— Domnul Colegate spune că te cam clătinai și că abia ai 
bolborosit ceva când ţi-a dat bună seara. Nici măcar nu-ți 
amintești, nu? 

— Nu, a spus Randall, dar nu contează, așa e? £E/și-a amintit. 
Și asta contează. După cum ai spus, legea nu interzice să te mai 
îmbeți din când în când la tine acasă, nu? Am scăpat. N-aveam 
cum să fac acest lucru oribil. Trebuie să mă lăsaţi să plec. 

Banks a făcut o pauză. 

— Oricum, cert e că tu ai găsit cadavrul. 

— Asta știai deja. Eu v-am anunţat. Și aveam un motiv 
întemeiat să mă aflu acolo. 

— Da, am verificat cu clienta despre care ne-ai spus. 
Comanda era foarte urgentă. Dar asta nu e relevant. 

— Cum adică? 

— Ai petrecut unsprezece minute singur cu cadavrul lui 
Hayley Daniels. 

— Și ce dacă? Era deja moartă când am găsit-o. 

— Știu asta, a spus Banks. 


— Uite ce e, cred c-ar trebui să-ţi ceri scuze, să accepţi că ai 
pierdut și să mă lași în pace. Sebastian? 

Crawford și-a dres glasul. 

— Aăă... clientul meu are dreptate, domnule. La urma urmei, 
aţi stabilit că nu are cum să fie vinovat de uciderea lui Hayley 
Daniels, motivul pentru care l-aţi reţinut. 

— Asta se poate schimba, a spus Banks. 

— Ce vrei să spui? a întrebat Randall. 

— Problema rămâne, a continuat Banks. Criminaliștii noștri au 
găsit ADN-ul tău în mostrele de spermă de pe corpul victimei. 
Anchetatorul-șef era chiar mirat că sperma nu se uscase atât de 
mult pe cât s-ar fi așteptat, asta dacă ar fi fost acolo peste 
noapte. 

Randall și-a încrucișat braţele pe piept. 

— Ti-am spus, îmi pare rău, n-am cum să te ajut. 

— Oh, ba cred că poţi, a spus Banks. S-a aplecat spre el și și-a 
lăsat brațele pe birou, la distanță foarte mică de Randall. Ai vrea 
să-mi spui ce cred eu că s-a întâmplat în depozit, Joseph? 

Randall și-a lins buzele. 

— Ce sens are? O să-mi spui oricum. Mai multă fantezie. 

— Poate că așa a început, ca o fantezie, dar nu a mea, a spus 
Banks. Cred că spui adevărul, și la fel și domnul Colegate. Cred 
c-ai văzut-o pe Hayley Daniels sâmbătă seara și ţi-a plăcut ce-ai 
văzut. Poate ai mai văzut-o și înainte? Doar ieșea destul de des 
sâmbăta cu prietenii de la facultate. Sau poate că n-a contat 
atât de mult că era ea și nu altcineva, atâta timp cât era tânără 
și îmbrăcată sumar. Cred că te-ai dus acasă, așa cum ai spus, 
te-ai uitat la televizor, sau poate la vreun film porno pe DVD, ți- 
ai băut minţile și ţi-ai alimentat fanteziile până când abia mai 
stăteai în picioare, ai dat pisica afară și te-ai dus la culcare. 

— Și dacă teoria asta ar fi adevărată, ce? a întrebat Randall. 
Nimic din toate astea nu e ilegal. 

— Mi-ar plăcea să cred că te-ai întors la magazin și ai urmărit- 
o pe Hayley Daniels în Labirint, a continuat Banks, dar nu e un 
scenariu realist. Orele nu se potrivesc, și ar fi o coincidență mult 
prea mare. 

— Slavă Domnului! Acum pot să plec? 

— Dar ai găsit cadavrul a doua zi dimineaţă, a spus Banks. 

— Și am raportat imediat. 


— Dar ceva s-a întâmplat în acele unsprezece minute, nu-i 
așa, Joseph? O pornire căreia nu i-ai putut rezista. 

— Nu știu despre ce vorbești. 

— Domnule inspector... 

— Vă rog să nu mă întrerupeţi, domnule Crawford. Nu încalc 
drepturile clientului dumneavoastră în niciun fel. Banks s-a 
întors spre Randall. Asta s-a întâmplat, nu-i așa, Joseph? Ai intrat 
ca de obicei în depozit, să-ţi iei materialele de care aveai 
nevoie, ai văzut-o pe mormanul de petice, părea că doarme, o 
copilă rătăcită care se adăpostise de furtună. Părea atât de 
inocentă și de frumoasă, nu? Și pun pariu că nu te-ai putut 
abţine. Sunt sigur că ai atins-o, nu-i așa, Joseph? Te-ai jucat cu 
sânii ei mici și fermi, mici și reci? Te-a excitat atât de tare faptul 
că era moartă și nu putea reacţiona în niciun fel? Tu deţineai 
controlul absolut, poate pentru prima dată în viața ta? Ea nu mai 
avea ce să facă, nu? Așa că i-ai atins pielea, i-ai mângâiat 
coapsele. Ai sărutat-o, Joseph? Ai sărutat buzele alea moarte? 
Eu cred că da. Cum puteai să reziști? Era toată numai a ta. 

Randall și-a sprijinit capul în palme. Crawford s-a apropiat de 
el. 

— Nu trebuie să spui nimic, Joseph. E dezgustător. 

— Așa e, a spus Banks. Și are dreptate. Nu trebuie să spui 
nimic. Știu deja, Joseph. Știu totul. Știu ce-ai simţit când ai 
îngenuncheat lângă ea și ţi-ai desfăcut fermoarul. Aveai deja 
cea mai puternică erecție din viaţa ta, nu? Cu o mână ai atins-o 
între picioare și cu cealaltă te-ai atins pe tine, și așa s-a 
întâmplat, nu? Poate mai repede decât te-ai fi așteptat. Apoi a 
trebuit să ștergi urmele. Dar n-ai făcut o treabă foarte bună. De- 
asta am găsit ce-am găsit, nu? Ai crezut c-ai curăţat totul, dar 
te-ai grăbit și-ai ratat ceva. Unsprezece minute, Joseph. 

Randall a izbucnit în plâns, în timp ce Crawford era cu o mână 
pe umărul lui. 

— N-am omorât-o eu, a strigat Randall. Nu i-am făcut niciun 
rău. N-aș fi putut să-i fac una ca asta. L-a privit pe Banks cu fața 
desfigurată. Trebuie să mă crezi, îmi pare rău. Imi pare atât de 
rău. 

Banks a simţit că i se face greață. Și-a lăsat scaunul pe spate, 
s-a ridicat și s-a îndreptat spre ușă. 

— Luaţi-l în custodie, i-a spus unuia dintre gardieni. Și cereți 
să fie acuzat de profanarea unui cadavru, sau cum naiba s-o mai 


numi zilele astea. Vă rog să mergeţi cu el, domnule Crawford. 
Repede. Luatți-l din faţa mea. Acum! 

Crawford l-a ajutat pe Randall să se ridice și-au ieșit în viteză. 

Rămas singur în cameră, cu bâzâitul reportofonului pe fundal, 
Banks a înjurat cu voce tare și a tras un șut singurului scaun 
care nu era prins în podea, rostogolindu-l până în partea 
cealaltă a camerei, izbind cu putere reportofonul. Apoi s-a făcut 
liniște. 


10. 


Era aproape douăsprezece și douăzeci când Annie se îndrepta 
pe Church Street spre Black Horse, după ce reușise să scape de 
la secție evitând presa. Într-un fel, spera că Eric va fi plecat 
deja; ar fi scutit-o de efortul de a-i da papucii în mod direct. Cel 
mai simplu ar fi fost, desigur, să nu se ducă deloc, dar Eric îi 
lăsase impresia unui tip care nu se lasă cu una, cu două; era 
nevoie de ceva muncă de convingere. 

Alesese să nu se aranjeze prea mult pentru ocazie, purta o 
pereche de teniși vechi, o fustă până la genunchi, fără nicio 
formă, și o helancă neagră pe sub geaca de blugi. Rezistase 
până și tentaţiei de a se machia. Fusese mult mai greu decât își 
imaginase. Nu era o persoană orgolioasă, dar într-un fel i-ar fi 
plăcut să-și facă o intrare grandioasă, să atragă toate privirile 
celor din bar și apoi să-l trimită la plimbare. Dar, pe de altă 
parte, nu voia să facă nimic ca să-l încurajeze. 

Până la urmă, poate datorită șarmului ei natural sau poate 
pentru că în bar erau numai bărbaţi, toate capetele s-au întors 
când a intrat. Inclusiv al lui Eric. Annie a simţit o strângere de 
inimă și abia a schiţat un zâmbet în timp ce se așeza vizavi de 
el. 

— Scuze pentru întârziere, i-a spus, trecându-și mâna prin 
păr. A apărut ceva la birou. 

Parţial era adevărat. Întâlnirea cu detectivul Brough se 
prelungise mult peste așteptări, mai ales pentru că fusese 
nevoită să-l convingă că informaţiile de la Les Ferris duceau 
undeva. În cele din urmă, îl convinsese pe Brough s-o lase să-i 
caute pe australian și pe Sarah Bingham, în timp ce Les Ferris le 
căuta mostrele de păr. 

— E-n regulă, a răspuns Eric zâmbind. Mă bucur c-ai venit. Bei 
ceva? 

— Tonic cu lămâie, te rog. 

Annie era hotărâtă să aleagă cea mai civilizată cale cu 
putinţă, cu capul limpede. 

— Eşti sigură? 

Eric avea o halbă de Guinness în față, aproape goală. 


— Da, mulţumesc, a spus Annie. Mă așteaptă o după-amiază 
grea. Trebuie să fiu în cea mai bună formă. 

— Presupun c-ai un job foarte solicitant. Ești poliţist sau ceva? 
Mă-ntorc într-o clipă, poţi să-mi povestești totul. 

Eric s-a îndreptat spre bar, iar Annie s-a uitat prin meniu. Era 
moartă de foame. Din lipsă de opţiuni, trebuia să se 
mulțumească fie cu un panini vegetarian, fie cu un sanaviș cu 
brânză și cu ceapă. Când a privit în sus, l-a văzut pe Eric 
întorcându-se cu băuturile, zâmbind. Avea dinţii drepţi și albi, 
părul pieptănat într-o parte îi venea pe ochi, și nu părea să se fi 
bărbierit de când îl văzuse ultima dată. l-a întins paharul și a 
ciocnit cu ea. 

— Te-ai hotărât? 

— Poftim? 

— Mâncare. 

— Ah, da, a spus Annie. Cred că o să iau un panini cu ciuperci, 
mozzarella și ardei la grătar. Spune-mi ce vrei și mă duc să 
comand. 

Eric a atins-o pe braţ și s-a ridicat. 

— Nu. Insist. Eu te-am invitat. Și, că tot veni vorba, sunt 
vegetarian, așa că o să-mi comand același lucru. l-a zâmbit. Am 
mai descoperit un lucru pe care îl avem în comun? 

Annie n-a spus nimic. L-a privit îndepărtându-se și s-a gândit 
că are un fund mișto. Era curioasă ce altceva credea că mai au 
în comun în afară de vegetarianism. S-a mustrat singură pentru 
gândul necurat și s-a îmbărbătat pentru ceea ce urma să facă, 
întrebându-se preţ de numai o clipă de ce ar fi făcut totuși una 
ca asta. Nu era loc în viața ei pentru un tânăr muzician amator 
de iarbă, oricât de mișto ar fi avut fundul sau zâmbetul. 

— Durează numai câteva minute, a spus Eric, așezându-se și 
aprinzându-și o țigară. 

l-a oferit una și lui Annie, care l-a refuzat și a sorbit din tonic. 

— Mailul pe care mi l-ai trimis aseară n-a fost deloc plăcut, să 
știi, i-a spus. 

— Poftim? Îmi pare rău, mie mi s-a părut nostim, atâta tot. 

— Ei bine... asta e diferenţa dintre noi doi. Mie nu mi s-a 
părut. Dacă l-a văzut și altcineva... 

— Cine-ar fi putut să-l vadă? Ți l-am trimis numai ţie. De ce l- 
ai arăta și altcuiva? 


— Nu asta e ideea. Ştii ce vreau să spun. Mallurile nu sunt 
aproape niciodată private. 

— Îmi pare rău. Nu mi-am dat seama că lucrezi pentru 
serviciile de contraspionaj. Ai depus jurământul, nu? 

— Nu lucrez pentru ei, și n-am depus niciun jurământ. 

— Și cu ce anume te ocupi? 

— Asta chiar nu te privește. 

— Sigur ești polițistă. Așa ca în Suspect principal Cât de tare. 
Și-a întins mâinile spre ea. Poţi să-mi pui cătușele acum. 

— Potolește-te. 

— Scuze. N-ai simţul umorului? 

— Nu despre asta e vorba. 

— Gata, ne-am împăcat? 

— Ce vrei să spui? 

— Tu și cu mine. Am avut prima ceartă, acum am trecut peste 
ea, ce-ar fi să facem niște planuri pentru alte seri la fel de 
minunate? 

— Nu prea cred, Eric, a spus Annie. 

Lui Eric i-a căzut faţa. 

— De ce nu? 

— Voiam să vorbim despre asta. De-asta sunt aici. 

A făcut încă o pauză, dar nu pentru efecte dramatice. | se 
uscase gâtul, și a mai luat o gură de tonic. Oare de ce era în 
sticle atât de mici? Chelneriţa le-a adus mâncarea. Eric a 
început să mănânce, privind-o curios. 

— Chiar nu știu cum să-ţi spun asta, a continuat Annie, fără să 
se atingă de mâncare. Adică, pari un tip de treabă, și m-am 
simţit foarte bine în seara aia, dar nu cred... adică, chiar nu cred 
că trebuie să mergem mai departe. Ce vreau să spun e că nu 
vreau să continuăm. 

— O aventură de-o noapte? 

— Dacă vrei. 

Eric și-a lăsat jos mâncarea și a dat din cap. Din bucata de 
pâine ieșea o șuviţă unsuroasă de ardei. 

— Nu vreau. Absolut de/oc. Nu sunt genul care să aibă 
aventuri. 

Ce era să spună Annie? Că ea era? 

— Uite ce e, nici eu nu-mi fac un obicei din asta. Am băut 
ceva mai mult, ne-am distrat și am ajuns... știi tu unde. A fost 


mişto. Nu trebuie să meargă mai departe. Sper că putem fi 
prieteni. 

Pentru Dumnezeu, Annie, s-a gândit, cât de patetic a sunat 
asta. 

— Prieteni? a îngânat-o. De ce am vrea să fim prieteni? 

— Foarte bine, a spus Annie, simțind cum se înroșește. N-o să 
fim. Încercam doar să fiu drăguță. 

— Nu te deranja de dragul meu. Care-i problema cu tine? 

Ridicase vocea suficient de mult cât să atragă atenţia celor 
din jur. 

— Ce vrei să spui? a întrebat Annie, uitându-se împrejur și 
simțind cum începe să intre în panică. Și nu mai vorbi așa tare. 

— De ce spui asta? Și de ce să nu vorbesc tare? Adică, uită-te 
la tine. Ești destul de bătrână ca să-mi fii mamă. Ar trebui să fii 
al dracu’ de recunoscătoare că te-am agăţat și că mi-am 
petrecut noaptea cu tine, și tu încerci să te scoţi și să pară că tu 
mă părăsești pe mine. Cam cum ai vrea să faci asta, mă-ntreb? 

Lui Annie nu-i venea să creadă. Îi ţiuiau urechile și respiraţia i 
se accelerase. Nu putea să facă altceva decât să stea cu gura 
căscată, simțind cum îi arde pielea, știind că în jur se lăsase 
liniștea pentru că toţi se uitau la ea. 

— Poate că tu nu-ţi aduci aminte, a continuat Eric, dar eu da. 
În seara aia nu te mai săturai, ţipai de plăcere. Ar trebui să fii 
flatată. Adică, nu asta vreţi toate femeile bătrâne, un armăsar 
tânăr care să... 

— Nenorocitule! 

Annie s-a ridicat și i-a aruncat restul de tonic în față. Din 
păcate pentru ea, nu mai rămăsese decât puţin pe fundul 
paharului, ceea ce a redus din efectul dramatic, dar când a 
țâșnit în picioare a reușit să răstoarne și masa, vărsându-i în 
poală restul de bere și paniniul unsuros. Apoi a năvălit afară cât 
de repede a putut, alergând cu ochii în lacrimi spre cele 199 de 
scări spre biserica Sfânta Maria. Numai când a ajuns sus, în 
cimitirul aproape pustiu, s-a oprit lângă o piatră funerară, să-și 
tragă sufletul, și a izbucnit în plâns, în timp ce pescărușii ţipau 
în jurul ei, vântul șuiera și valurile se izbeau de stâncile de pe 
mal. 

[] 

— Cred că e o treabă serioasă dacă cineva cu rangul vostru 

face vizite la domiciliu, a spus Malcolm Austin în timp ce le 


deschidea lui Banks și lui Winsome ușa biroului, târziu într-o joi 
după-amiază. 

Winsome fusese de părere c-ar trebui să-l interogheze la ei la 
sediu, dar lui Banks i se păruse o idee mai bună să-l ia la 
întrebări pe teritoriul lui, acolo unde era înconjurat de tot ceea 
ce ar fi putut pierde. 

Banks s-a uitat de jur împrejur la rafturile cu cărţi și la 
posterele cu locuri exotice. Uneori se gândea că i-ar fi plăcut să 
lucreze în mediul academic, să-și petreacă viaţa înconjurat de 
cărţi și de minţi tinere și ambiţioase. Dar știa că i-ar lipsi 
adrenalina urmăririlor, și că minţile tinere nu erau nici atât de 
ambiţioase și nici atât de luminate pe cât s-ar fi putut aștepta. 
Fereastra era întredeschisă, iar Banks simţea mirosul de cafea și 
de patiserie proaspătă venind de la cafeneaua de jos și auzea 
zumzetul conversaţiilor. Toată dimineaţa se gândise numai la 
Lucy Payne și la crimele ei, la comportamentul ciudat al lui 
Annie și la ceea ce-i spusese Winsome în Queen's Arms, la cum 
ar fi putut s-o abordeze pe Annie, dar acum trebuia să-și vadă 
de treabă și să încerce să-l găsească pe ucigașul lui Hayley 
Daniels. Austin i-a invitat să stea jos și s-a așezat în scaunul din 
spatele biroului dezordonat. Purta pantaloni de trening și un 
tricou roșu cu logoul unei echipe americane de baschet. 

— Cu ce vă pot ajuta? a spus Austin. 

— Vă amintiţi când am vorbit ultima dată? l-a întrebat 
Winsome. 

— Cine ar putea uita așa o... 

— Lăsaţi vrăjeala, domnule Austin, a spus Banks. l-aţi spus 
detectivului Jackman că nu aveaţi o aventură cu Hayley Daniels. 
Dar au ieșit la iveală informaţii care ne fac să credem contrariul. 
Ce aveţi de spus despre asta? 

— Ce fel de informaţii? Mă deranjează aceste aluzii. 

— Aveaţi sau nu o aventură cu Hayley Daniels? 

Austin a privit spre Winsome, apoi din nou spre Banks. În cele 
din urmă, și-a ţuguiat buzele, și-a supt obrajii și a expirat încet. 

— În regulă, a spus. Hayley și cu mine ne întâlneam de vreo 
două luni. Am început să ieșim la o lună după ce a plecat 
nevastă-mea. Ceea ce înseamnă că, în sens strict, orice ar fi fost 
între mine și Hayley nu era o aventură. 

— Semantică, a spus Banks. Proful care i-o trage studentei. 
Cum vrei să-i spunem? 


— N-a fost așa, a spus Austin. Faceţi totul să pară atât de 
dezgustător. Eram îndrăgostiți. 

— Mă scuzi până mă duc după o găleată. 

— Inspectore! Femeia pe care o iubeam tocmai a fost 
omorâtă. Aţi putea măcar să arătațţi puţin respect. 

— Câţi ani ai, Malcolm? 

— Cincizeci și unu. 

— lar Hayley Daniels avea nouăsprezece. 

— Da, dar era... 

— După calculele mele, e o diferenţă de treizeci și doi de ani. 
Tehnic vorbind, ești destul de bătrân ca să-i fii bunic. 

— V-am spus, eram îndrăgostiţi. Credeţi că dragostea 
recunoaște astfel de bariere lumești cum ar fi vârsta? 

— lisuse, începi să suni ca un pedofil, a spus Banks. Dacă aș fi 
primit o liră de fiecare dată când am auzit argumentul ăsta... 

Austin s-a înroșit de furie. 

— Mă deranjează această remarcă. Unde tragem linia, 
inspectore? Nouăsprezece? Douăzeci? Douăzeci și unu? Din 
punct de vedere legal, știți bine că nu aveți nicio șansă. A făcut 
o pauză. In plus, după cum urma să vă spun, Hayley era foarte 
matură pentru vârsta ei. 

— Emotional? 

— Păi, da... 

— Spune-mi ce tânără matură emoțional se duce la băute cu 
un grup de prieteni într-o sâmbătă seară, mai mult dezbrăcată 
decât îmbrăcată, și bea atât de mult încât nu se mai ţine pe 
picioare, apoi se duce să se ușureze pe o alee întunecată? 

Banks simțea că Winsome îl fixează cu privirea și știa ce 
gândește - că se purta aproape la fel de nasol ca Templeton. 
Dar nenorociţii ca Austin, plini de ei, care abuzau de funcţiile pe 
care le dețineau ca să-și satisfacă pofta de carne tânără, îl 
enervau de fiecare dată foarte tare, și oricum era încă plin de 
furie  neconsumată după interviul cu Randall din seara 
precedentă. Știa că trebuie să se potolească, altfel riscau să nu 
scoată nimic de la Austin, așa că i-a dat de înțeles lui Winsome 
că a priceput mesajul ei, că știa ce face și că era pregătit să ia 
piciorul de pe acceleraţie. 

— Cred că domnul Banks vrea să știe, a intervenit Winsome, 
în ce stare trebuie să fi fost Hayley sâmbătă seara când a ajuns 
la dumneavoastră acasă? Dacă vă aduceţi aminte, data trecută 


ați spus că nu voiaţi o adolescentă beată și imatură în casă. 
Acum ne spuneţi că Hayley era matură pentru vârsta ei. Poate 
înţelegeţi de ce avem o problemă? S-au adunat câteva declaraţii 
care se bat cap în cap. 

— Exact asta e, a spus Banks. Vezi tu, Malcolm, din 
informaţiile pe care le avem rezultă că Hayley era destul de 
praf. Așa că mă întreb la ce ţi-ar fi putut folosi în starea aia. 

Austin l-a privit lung. 

— Poate că nu înțelegeţi asta, domnule Banks, a spus, dar 
dragostea nu implică mereu „foloase”, nu e vorba de ceea ce 
poţi obţine de la celălalt. Dacă Hayley ar fi venit la mine 
sâmbătă seara și ar fi fost beată, n-aș fi profitat de ea. Nu 
trebuia să fie beată ca să fac dragoste cu ea. l-aș fi făcut o 
cafea, aș fi lăsat-o să doarmă, aș fi încercat să fac în așa fel 
încât să se simtă cât mai confortabil. 

Banks și-a amintit de vizita lui Annie din seara precedentă. 
Asta ar fi trebuit să facă și el? S-o liniștească, să-i asigure 
confortul? 

— Admirabil, a spus. Dar o așteptai? 

Austin a făcut o pauză, timp în care a examinat ceva de pe 
birou, și apoi a spus: 

— Mă anunţase că s-ar putea să treacă. Sâmbăta era mereu 
un aranjament foarte lejer. Era seara ei. 

— Și atunci de ce-ai minţit în discuţia cu detectivul Jackman? 

Austin a privit-o pe Winsome cu vinovăţie. 

— Îmi pare rău, a spus. Dar mi-era teamă exact de reacţia de 
care am avut parte acum, de la voi. Relaţia noastră nu e ușor de 
explicat. Lumea nu înțelege întotdeauna. 

A privit din nou spre Banks. 

— Uite ce e, a spus Banks, străduindu-se din răsputeri să 
adopte o atitudine relaxată, de genul oameni-suntem-cu-toții, 
niciun bărbat nu poate nega frumusetea și atractivitatea unei 
copile de nouăsprezece ani, mai ales una ca Hayley Daniels, și 
nimeni nu va putea să nu înțeleagă de ce voiai să te culci cu ea. 
Partea cu dragostea e mai greu de înghiţit, dar sunt gata să 
recunosc că se poate întâmpla. Oamenii sunt ciudaţi. Problema 
nu e atât diferenţa de vârstă, ci faptul că tu ești profesor și ea îţi 
era studentă. Ce spune conducerea colegiului despre asta? 

Austin și-a întors privirea. 


— Bineînţeles că nimeni nu știe. Mă îndoiesc că ar arăta vreun 
pic de înțelegere. Relaţiile profesor-student nu sunt văzute cu 
ochi buni. 

— Deci n-ai vrut să se știe? Te-ar fi putut costa cariera? 

— E unul dintre motivele pentru care nu am fost complet 
sincer, da. Am muncit mult și din greu ca să ajung unde sunt 
acum. 

— Singurul motiv? 

— În fine, nimeni nu vrea să fie târât în anchetarea unui caz 
de crimă, nu? 

— Și totuși, iată-te. Până în gât. Chiar credeai că poţi scăpa 
minţind în legătură cu așa ceva? Banks a clătinat din cap. Nu-mi 
vine să cred că oamenii ne cred atât de proști încât să trecem 
cu vederea lucrurile cele mai evidente. 

Din curte ajungea până la ei un fir de fum de marijuana. 

— Nu cred că sunteţi proști, a spus Austin. Doar că nu 
credeam că e atât de evident. Am încercat să fim discreti. 
Voiam să facem totul public după ce-și termina studiile. Acum e 
cât se poate de public, asta voiaţi să știți? N-am avut nicio 
legătură cu moartea lui Hayley. O iubesc. Am iubit-o. 

— Mai trecuse pe la tine după ce fusese la băute și în alte seri 
de sâmbătă? a întrebat Banks. 

— Da. Sincer, n-am fost foarte încântat. Adică, în general 
făcea destul de nasol la băutură. Dar era seara ei cu prietenii, și 
dacă... ei bine... sincer să fiu... 

— Ce e? a întrebat Banks. 

— Dacă chiar trebuia să-și petreacă noaptea undeva, aș fi 
preferat s-o facă la mine. 

— N-aveai încredere în ea? 

— N-am spus asta. Dar era tânără. Vulnerabilă. 

— Deci erai gelos, a spus Banks. Are sens. Și eu aș fi gelos 
dac-aș avea o prietenă așa tânără și frumoasă. Câteva pahare și 
cresc șansele să și-o tragă cu cineva de vârsta ei. 

Banks a  simţit-o pe Winsome zbârlindu-se din nou. 
Templeton-fobie sau nu, trebuia să lase un pic de la ea. Uneori, 
trebuia să scuturi copacul cu multă forță ca să-ţi cadă nuca de 
cocos. Austin era un tip educat, nu lipsit de aroganță, pe care 
nu-l atingeai cu argumente logice și tachinări delicate. 


— Dacă, așa cum a fost cazul meu, ai norocul să te iubească o 
femeie atât de tânără, ajungi în foarte scurt timp să-ţi dai seama 
că nu-ți poţi permite să fii posesiv în relaţie. 

— La ce v-aţi gândit când nu a apărut? a întrebat Winsome. 

— Sincer, la nimic. Adică, nu eram înțeleși că va trece pe la 
mine. 

— Nu v-aţi făcut griji? 

— Nu. 

— Dar părinţii n-o așteptau acasă, a intervenit Banks, așa că 
unde ţi-ai imaginat că o să stea? 

— Pe la ceva prieteni. 

— Cu altcineva? Și tu erai gelos. Te-ai dus să o cauţi? _ 

— V-am spus, n-are sens să fii nesigur în astfel de relaţii. În 
plus, aveam încredere în Hayley. Da, după cum am spus, aș fi 
preferat să fie cu mine, dar dacă își petrecea noaptea în 
apartamentul vreunui prieten, nu însemna că o să se și culce cu 
el. Privea în depărtare. Într-un fel, a spus, cred că speram să nu 
vină. De fiecare dată când era în astfel de stări îmi era greu să 
mă înţeleg cu ea, iar sâmbătă eram obosit. 

— Era dificilă când era beată? a întrebat Banks. 

— Putea fi. 

— Cum era? 

— lraţională, imprevizibilă, foarte vorbăreață. 

— Dacă ar fi venit, ar fi ajuns până la ora unu? 

— În general, da. Oricum, avea cheie. 

— Câtă încredere din partea ta. 

— Se numește dragoste, inspectore. Aţi putea să încercaţi. 

— Întâmplarea poate fi un lucru bun. De ce te-am crede? 

— Nu înțeleg. 

Banks și-a scărpinat cicatricea de lângă ochiul drept. 

— Ne-ai minţit deja o dată sau de două ori, deci de ce am 
crede orice ne spui acum? 

— Pentru că e adevărul. 

— Ție ţi-e ușor să vorbești. Dar încearcă să vezi lucrurile din 
punctul meu de vedere. Hayley își face apariţia la tine acasă 
făcută praf. Tu ești sătul de beţiile ei și-i spui asta, nu foarte 
delicat. Poate te tachinează, poate face mișto de vârsta ta sau 
ceva, și tu vezi roșu în faţa ochilor. Ea nu vrea, dar e beată și 
nu-ți pasă ce vrea, pentru că tu știi ce vrei. Și acționezi în 
consecință. Se zbate, dar asta te excită și mai tare. Când 


termini, face atât de mult scandal, poate ameninţă că dă totul în 
vileag la facultate. Nu poţi să accepţi una ca asta, așa că o 
sugrumi. Apoi te trezești că ai un cadavru în casă. Cel mai bun 
lucru la care te poţi gândi într-un timp atât de scurt e să o îndeși 
în portbagaj și să o abandonezi în Labirint. 

Câteva din detaliile poveștii lui Banks nu se potriveau cu 
realitatea, ca de exemplu violenţa violului, încadrarea în timp și 
înregistrările de pe camerele de supraveghere, dar Austin nu 
avea de unde să știe asta. 

— Cum mă descurc? 

— Ar trebui să scrieţi romane polițiste, a spus Austin. Cu o 
imaginaţie ca asta, sunt surprins că vă pierdeţi vremea cu un 
job de poliţist. 

— Ai fi surprins să afli cât e de importantă imaginaţia, a spus 
Banks. Sunt măcar pe-aproape? 

— Nici n-aţi putea fi mai departe. Nici călduț nu e. Austin s-a 
lăsat pe spate în scaun. Inspectore, am fi cu toţii scutiţi de multe 
bătăi de cap dacă m-aţi crede pe cuvânt că nu eu am omorât-o 
pe Hayley. Orice-aţi crede despre mine, chiar o iubeam, și dacă 
aș putea să vă ajut, v-aș ajuta. A privit-o pe Winsome. Imi pare 
rău că am minţit, dar chiar nu voiam să-mi pierd locul de muncă 
și nici să-mi văd numele târât prin noroi. Sunt singurele motive 
pentru care am făcut ce-am făcut. 

— Cât de bine o cunoșteai pe Hayley? a întrebat Banks. 

— AȘ putea zice că destul de bine. După cum v-am spus, 
eram împreună de vreo două luni, dar o știam de aproximativ un 
an. Și, înainte să mă întrebaţi, vă spun că nu a fost nimic între 
noi în tot acel timp. A făcut o pauză. Nu vreau să vă faceţi o 
impresie greșită. Orice aţi fi auzit despre comportamentul lui 
Hayley sâmbătă seara, probabil a fost vorba numai de... euforia 
tinereţii. Atâta tot. Uneori trebuia să se descarce. In majoritatea 
cazurilor, oricine vă poate confirma asta, Hayley era o tânără 
inteligentă, tăcută, muncitoare și ambițioasă. La asta mă 
refeream când am vorbit despre maturitatea ei. Avea impresia 
că băieţii de vârsta ei sunt superficiali și interesaţi de un singur 
lucru. 

— Și tu nu? 

— Trebuie să recunosc că după ce am cunoscut-o pe Hayley 
lucrurile s-au schimbat în acest sens, dar nu trebuie să faceţi 
presupunerea greșită că numai despre asta era vorba. 


— Și atunci despre ce era vorba? 

— Despre ieșirile la masă. Numai ca să fim împreună. Despre 
discuţii. Plimbări. Strângeri de mână. Mic dejun la pat. Concerte. 
Muzică clasică. Îmbrăţișări. Păreri despre cărţile pe care le 
citisem amândoi. Lucruri simple. Abia așteptam să putem să 
facem totul public. Secretul era ca o agonie. O să-mi lipsească 
mai mult decât vă puteţi imagina. 

Banks era gelos. Nu mai făcuse lucrurile astea de ani de zile 
cu nimeni, pe unele nu le făcuse niciodată, și nici nu simţise așa 
pentru nimeni. Cu fosta nevastă, Sandra, aveau gusturi și 
interese atât de diferite încât vieţile lor fuseseră mai degrabă 
paralele decât intersectate. Și atunci când liniile paralele 
începuseră să devieze, se produsese imediat ruptura. Chiar și cu 
Annie erau mai multe diferenţe decât lucruri în comun. Totuși, n- 
avea de gând să lase înțelegerea și sentimentalismele să-i 
întunece judecata. 

— Ai spus că vrei să ne ajuţi, a continuat. Dacă n-ai omorât-o 
tu, ai idee cine a făcut-o? 

— Nu știu. Pare să fi fost un maniac. 

— Adevărul poate fi foarte aproape de casă, a spus Winsome. 
Ce știți despre dușmanii ei? Cineva din cercul ei imediat cu care 
să fi avut probleme? 

— Presupun că numai cu Stuart Kinsey. Era mereu după 
coada ei. 

— Dar mi-aţi spus că n-ar face rău nimănui, a spus Winsome. 

— Și în continuare cred asta, a spus Austin, dar m-aţi întrebat 
și altcineva nu-mi vine în minte. Hayley nu era genul de 
persoană care să-și facă dușmani. _ 

— Cu siguranţă și-a făcut unul, a spus Banks, ridicându-se. Iți 
mulțumim pentru timpul acordat, Malcolm. Și rămâi prin zonă. S- 
ar putea să avem nevoie să mai vorbim cu tine. 

Pasionat și respins în amor. O combinaţie foarte proastă, 
Banks știa asta. Într-adevăr foarte proastă. Stuart Kinsey 
recunoscuse că intrase în Labirint, evident ca s-o spioneze pe 
Hayley, să afle cu cine se vede. Avea și motivul, și ocazia. Oare 
lipseau doar mijloacele? Venise timpul pentru o nouă discuţie cu 
domnul Kinsey. 

e 

De la Whitby la Leeds era un drum de o oră și jumătate sau 

mai mult, în funcție de trafic, și Annie îl parcurgea pentru a doua 


oară în două zile. Era încă preocupată de întâlnirea cu Eric. Nu-i 
luase foarte multă vreme să-și dea arama pe faţă. Acum își 
făcea griji în legătură cu alte fotografii pe care le-ar fi putut 
avea pe mobil sau pe computer. Ce-avea să facă cu ele? Să le 
pună pe YouTube? Cum putuse să fie atât de fraieră, oricât de 
beată ar fi fost? Și-a încleștat mâinile pe volan și a strâns din 
dinţi în timp ce-și amintea ce-i spusese. O făcuse numai din 
cruzime, evident, dar oare era și un strop de adevăr în toate 
astea? Oare chiar păruse atât de disperată, de dornică, de 
recunoscătoare? A condus mai departe pe Stanningley Road, a 
luat curba înainte de Bramley și a intrat pe drumul care ducea 
spre Deal. Soții Payne locuiseră foarte aproape de culme, chiar 
înainte de podul de cale ferată, pe dreapta. Claire Toth și familia 
ei locuiau practic peste stradă, într-una din casele dărăpănate 
aliniate pe coastă, printre grădinile lăsate să crească la 
întâmplare. Trecuseră șase ani de când Annie condusese pe- 
acolo, și atunci locul era împânzit de echipaje de poliţie și de 
bandă de protecţie. Acum toate astea dispăruseră, desigur, dar 
la fel și numărul 35, în locul căruia erau două construcții din 
cărămidă roșie. A presupus că nimeni nu voia să locuiască în 
„Casa Payne”, cum o numiseră ziarele, și nici în imediata ei 
vecinătate. 

Pe măsură ce încetinea, pe Annie au apucat-o frisoanele 
amintindu-și de momentul când coborâse în pivniţă: posterul 
obscen cu femeia cu picioarele desfăcute, mirosul de sânge și 
urină și atmosfera apăsătoare, simbolurile oculte de pe pereţi. 
Din fericire pentru Annie, corpul lui Kimberley Meyers fusese 
mutat de-acolo, la fel și salteaua însângerată. 

Annie își putea imagina cu ușurință că subsolul era bântuit de 
fantomele bietelor fete care fuseseră violate, torturate și 
îngropate acolo. lar Lucy Payne, femeia cu gâtul tăiat din 
scaunul cu rotile, fusese cu siguranță implicată. Banks își 
petrecuse foarte mult timp interogând-o pe Lucy, mai întâi ca 
victimă, iar apoi ca posibil suspect, și cu siguranţă avusese un 
efect asupra lui, orice ar fi spus el, deși acum era evident că nu 
înţelesese nici el mai bine ce se petrecuse în acea pivniță, sau 
de ce. 

Annie a parcat în dreptul scărilor de la casa lui Claire și a 
încercat să se adune. Ştia că va trebui să treacă peste ce se 
întâmplase cu o seară înainte și să vorbească cu Banks. De data 


asta trează. Se făcuse de râs. Și ce dacă? Nu era nici prima 
dată, și n-avea să fie nici ultima. Explicații. O să înţeleagă el. 
Slavă Domnului că e așa înțelegător; n-avea s-o ia de urechi și s- 
o dea afară, îi era chiar atât de teamă de un moment jenant? Își 
imaginase că e o cu totul altă femeie. Dar era oare așa cum își 
imaginase? 

A urcat scările, în grădină nimic nu părea să fie peste măsură 
de crescut, mai ales pentru acea perioadă a anului, iar gardul 
înalt bloca vederea casei de mai jos. Annie a deschis poarta și a 
continuat să urce. 

Ușa de la intrare avea nevoie de un strat nou de vopsea și era 
evident că lemnul fusese zgâriat de un câine sau de o pisică. 
Mica peluză din faţă era năpădită de buruieni. Annie nu era 
foarte sigură cum s-o abordeze pe Claire. Oare fata chiar era un 
suspect serios? Dacă nu, putea să știe ceva ce ar fi ajutat-o? | se 
părea că se află acolo numai ca să redeschidă răni vechi. A 
inspirat adânc și a bătut cu pumnul în geamul îngheţat. 

După câteva momente, i-a deschis ușa o femeie în pulover 
albastru și pantaloni gri. 

— Doamna Toth? a spus Annie. 

— Așa e, dragă. Trebuie să fii detectivul Cabbot. Te rog să 
intri. Claire nu s-a întors, dar trebuie să apară din clipă în clipă. 

Annie a intrat. Camera din față avea tavanul înalt și o 
fereastră care dădea spre vest, spre acoperișurile caselor de 
vizavi. In colț era un televizor și tocmai începuse Reteta zilei cu 
maestrul bucătar francez Jean-Christophe Novelli. Annie putea 
să parieze că francezii nu făceau niciodată caz de aventurile de 
o noapte. Doamna Toth n-a schiţat niciun gest că ar vrea să 
închidă televizorul și, când Annie a rugat-o, l-a dat mai încet, dar 
a continuat să tragă cu ochiul în timp ce făceau conversaţie. În 
cele din urmă, i-a oferit un ceai, iar Annie l-a acceptat 
recunoscătoare. Rămasă singură în livingul ca o peșteră, Annie 
s-a apropiat de fereastră și a privit norii pufoși traversând cerul 
albastru. Incă o zi frumoasă de primăvară. Se bucura că undeva 
în depărtare se vedeau contururile masive ale munţilor Penini. 

Cam în același timp când doamna Toth s-a întors cu tava, s-a 
deschis și ușa de la intrare și a intrat o tânără îmbrăcată în 
uniforma angajaţilor de la supermarket, pe care și-a scos-o 
imediat și a aruncat-o pe un scaun. 


— Claire! i-a spus maică-sa. Ti-am spus de o mie de ori. Pune- 
ţi haina în cuier. 

Claire i-a aruncat lui Annie o privire plină de suferință și a 
făcut ce i s-a spus. Annie nu o mai văzuse până atunci, așa că 
nu ştia la ce să se aștepte. Claire și-a scos un pachet de Dunhill 
din geantă și și-a aprins o ţigară cu o brichetă Bic. Părul de un 
blond murdar era strâns la spate, și purta blugi și o cămașă 
albă, bărbătească. Nu era greu de observat că era 
supraponderală, că blugii pocneau pe ea, carnea dădea pe-afară 
în talie și pe coapse, iar tenul lipsit de machiaj era într-o stare 
proastă - obraji palizi și plini de pete, dinţii pătaţi de nicotină. Cu 
siguranţă nu avea nimic în comun cu silueta firavă a lui Mary pe 
care Mel Danvers o văzuse la Mapston Hall. Era și prea tânără, 
dar Banks avusese dreptate, Mel Danvers ar fi putut să se înșele 
în privinţa vârstei. Într-un fel, Claire părea mai bătrână decât era 
în realitate. 

De îndată ce și-a aprins ţigara, și-a turnat un pahar de vin, 
fără să-i ofere și lui Annie. Nu că ar fi vrut. Se mulțumea cu 
ceaiul. 

Doamna Toth s-a așezat pe un fotoliu în colț, sorbindu-și 
ceaiul. Pe fundal continua în liniște Rețeta zi/ei. 

— Ce vrei de la mine? a întrebat Claire. Mama a zis că ești de 
la poliţie. 

— Ai urmărit știrile în ultima vreme? a întrebat Annie. 

— Nu m-am deranjat cu asta. 

— Lucy Payne a fost omorâtă ieri. 

Claire a făcut o pauză, cu paharul la câţiva centimetri de 
buze. 

— Ea...? Da' credeam că e în scaun cu rotile. 

— A fost. 

Claire a luat o gură de vin, a tras lung din ţigară și a ridicat 
din umeri. 

— Păi, și ce să spun? Că-mi pare rău? 

— Îţi pare? 

— Absolut deloc. Știi ce-a făcut femeia aia? 

— Știu, a spus Annie. 

— Și voi i-aţi dat drumul. 

— Nu i-am dat drumul pur și simplu, Claire, a încercat Annie 
să-i explice. 


— Ba da. S-a spus că nu au fost destule probe. După tot cea 
făcut. N-au fost destule probe. Poţi să crezi una ca asta? 

— N-avea cum să mai facă rău nimănui, oriunde ar fi fost, a 
spus Annie. Nu putea să se miște. 

— Nu asta e ideea. 

— Dar care e? 

— Ochi pentru ochi. N-ar mai fi trebuit lăsată să trăiască. 

— În Anglia nu mai există pedeapsa cu moartea. 

— Ele mort, nu? 

— Terence Payne? 

În ochii lui Claire tremura o umbră. 

— Da, el. 

— Da, e mort. 

— Păi, și-atunci? Claire și-a stins ţigara fumată numai pe 
jumătate și a mai băut nişte vin. Îmi pare rău, a spus. A fost o zi 
lungă. 

— Cu ce te ocupi? 

— Claire e casieră la un supermarket din oraș, a spus mama 
ei. Nu-i așa, scumpo? 

— Da, mamă. 

Claire a privit-o sfidător pe Annie. Nu era nimic de spus la 
asta. Era greu să dai o replică de genul „ce interesant”. Era un 
job, unul onest, dar lui Annie îi părea rău pentru ea. Conform 
dosarelor, Claire fusese o adolescentă drăguță și cu un viitor 
promiţător: 10 pe linie, universitate, carieră, dar se întâmplase 
ceva care curmase acest destin. Terence și Lucy Payne. Acum 
era nerealizată și își ura corpul. Annie văzuse semnele dinainte. 
N-ar fi surprins-o să găsească urme de tăieturi și arsuri cu ţigara 
sub mânecile lungi ale cămâășii lui Claire. Se întreba dacă 
primise ajutor psihiatric, dar nu era treaba ei. Nu era acolo pe 
post de asistent social. Era acolo ca să afle informaţii despre o 
crimă. 

— O cunoșteai pe Lucy Payne? 

— O mai văzusem pe la magazine. Toată lumea știa cine era. 
Nevasta profesorului. 

— Dar n-ai vorbit niciodată cu ea? 

— Nu. Doar o salutam. 

— Ştiai unde locuiește? a întrebat. 


— Ultimul lucru pe care l-am auzit a fost că s-a deschis o 
anchetă și că oricum nu era în stare să se prezinte la proces, 
așa că i-aţi dat drumul. 

— După cum ţi-am spus, a repetat Annie, nu mai putea face 
nimănui niciun rău. Era într-o instituţie unde aveau grijă de 
oameni ca ea. 

— De criminali? 

— De oameni paralizați. 

— Presupun că-i dădeau de mâncare, îi făceau baie și-o lăsau 
să se uite la ce voia ea la televizor, nu? 

— Aveau grijă de ea, a spus Annie. Nu putea face nimic de 
una singură. Claire, îţi înţeleg furia. Știu că pare... 

— Pe bune? Chiar înţelegi? a întrebat Claire. Și-a aprins o altă 
țigară. Eu nu cred. Uită-te la mine. Tu crezi că nu știu cât sunt 
de urâtă și de neatrăgătoare? Am fost la psihiatru ani la rând și 
nu mi-a folosit la nimic. Încă nu pot suporta gândul că m-ar 
putea atinge vreun băiat. A râs hârâit. Ce ironie, nu? De parcă ar 
vrea vreunul să mă atingă, la cum arăt. Și totul li se datorează 
lui Lucy și Terence Payne. A privit-o pe Annie. Hai, dă-i drumul! 

— Poftim? 

— Spune-mi că nu arăt atât de rău. Că numai un strop de 
machiaj, hainele potrivite și totul o să fie în regulă. Așa cum fac 
toți. De parcă tot ce mi-ar trebui sunt Trinny și Susannah”. 

Dacă era după Annie, nimeni nu avea nevoie de Trinny și 
Susannah, dar asta era altă poveste. Din Claire se revărsau 
valuri de agresivitate și Annie nu se simțea pregătită să facă 
față. O rodeau deja destule îndoieli proprii. 

— Nici măcar tata n-a mai suportat, a spus Claire dezgustată, 
privind spre mama ei. Nu i-a luat mult să părăsească nava care 
începuse să se scufunde. Părinţii lui Kim s-au mutat imediat 
după ce i-aţi dat drumul lui Lucy Payne. N-au putut să vândă 
casa ani la rând. În cele din urmă, au dat-o practic pe nimic. 

Doamna Toth s-a întins după o batistă și și-a șters ochii, dar 
nu a spus nimic. Annie începea să se simtă apăsată de 
greutatea tristeții și a deznădejdii din cameră. S-a surprins 
imaginându-și-l pe Eric pentru o fracțiune de secundă și a simţit 
că-i vine să-l sugrume. Era mult prea mult pentru ea; avea o 
apăsare în piept și respira tot mai greu. Era prea cald înăuntru. 
Revino-ți, Annie, și-a spus. Ce naiba. Control. 

— Deci nu știai unde e Lucy? a întrebat-o Annie pe Claire. 

— Bineînţeles că nu, altfel aș fi sugrumat-o cu mâna mea. 

— Ce te face să crezi că asta i s-a întâmplat? 

— Nimic. Nu știu. De ce? Contează? 

— Nu, nu chiar. 

— Unde era? 

— După cum ţi-am spus, într-un azil. Lângă Whitby. 

— O casă pe malul mării. Ce drăguţ. Eu n-am mai fost la plajă 
de când eram copil. Presupun că avea și o vedere splendidă? 

— Ai fost vreodată la Whitby? 

— Nu. Noi obișnuiam să mergem la Blackpool. Sau Llandudno. 

— Conduci? 

— N-am învăţat niciodată. N-avea sens. 

— De ce? 

— Pentru că pot să merg pe jos până la muncă și înapoi. Unde 
altundeva să merg? 

— Ah, nu știu, a spus Annie. Poate să te vezi cu prietenii? 

— Nu am prieteni. 

— Cu siguranţă trebuie să fi fost cineva. 

— Mai mergeam pe la Maggie, stătea mai sus, dar și ea a 
plecat. 

— Unde? 

— Presupun că înapoi în Canada. Nu știu. Doar nu era să stea 
aici după tot ce s-a-ntâmplat, nu? 

— V-aţi scris vreodată? 

— Nu. 

— Dar era prietena ta, nu? 

— Era prietena e. 

Annie nu prea avea multe de spus la asta. 

— Ştii unde anume în Canada? Ş 

— Întreabă-i pe soţii Everett. Ruth și Charles. În casa lor 
locuise, și ei sunt prieteni. 

— Mulţumesc, a spus Annie. Așa o să fac. 

— Nu m-am mai întors la școală, să știi, a spus Claire. 

— Poftim? 

— După... știi tu... Kim. Pur și simplu nu puteam face faţă ideii 
de-a mă întoarce. Cred că aș fi putut să-mi dau examenele, 
poate să mă duc la universitate, dar... nimic nu părea să mai 
conteze. 

— Și acum? 


— Păi, acum am un loc de muncă. Mama și cu mine suntem în 
regulă, nu? 

Doamna Toth a zâmbit. 

Annie nu știa ce altceva ar mai putea să întrebe și nu voia să 
mai fie în acea încăpere nici măcar o clipă în plus. 

— Uite ce e, i-a spus lui Claire în timp ce se ridica și-și căuta 
servieta. Dacă-ţi vine în minte ceva ce ar putea ajuta... 

l-a întins cartea ei de vizită. 

— Ajuta cu ce anume? 

— Investighez moartea lui Lucy Payne. 

Claire s-a încruntat. A rupt cartea de vizită în bucăţi și a 
aruncat-o pe jos. 

— Când o-ngheţa iadul, i-a spus, încrucișându-și braţele pe 
piept. 

(J 

Cafeneaua-terasă de sub fereastra lui Malcolm Austin părea 
un loc numai bun pentru un al doilea interviu cu Stuart Kinsey, 
s-a gândit Banks în timp ce el și Winsome se instalau în 
scaunele pliante, la o masă care se clătina, la umbra unui copac. 
Cum pe Stuart l-au găsit la bibliotecă lucrând la un eseu, a fost o 
excursie scurtă pentru toată lumea. Încă era destul de frig ca să 
stea afară multă vreme și Banks era foarte fericit cu geaca lui 
de piele. Din când în când, câte-o rafală de vânt agita crengile 
copacilor și făcea suprafața cafelei lui Banks să tremure. 

— Ce mai vreți acum? V-am spus deja ce știam. 

— Adică nu foarte multe, nu-i aşa? a spus Winsome. 

— N-am ce face, nu? Mă simt oricum nasol ştiind c-am fost 
acolo, atât de aproape... 

— Ce-ai fi putut face? a întrebat Banks. 

— Eu... Eu nu... 

— Nimic, a spus Banks. 

Ceea ce probabil nu era tocmai adevărat. Dacă Kinsey ar fi 
ajuns în Taylor's Yard atunci când ucigașul o atacase pe Hayley, 
i-ar fi putut întrerupe, ucigașul ar fi luat-o la fugă și ar fi lăsat-o 
în viaţă. Dar ce sens avea să-l lase să creadă asta? 

— Nu știai ce se întâmplă, i-a spus și, oricum, totul se 
terminase deja, așa că nu te mai tortura. 

Kinsey n-a spus nimic câteva secunde, ci a rămas cu privirea 
ațintită în cafea. 

— Cât erai de atașat de Hayley? a întrebat Banks. 


Kinsey l-a privit. Lângă gură îi apăruse un punct roșu, de 
supărare. 

— De ce mă întrebi asta? Crezi în continuare că i-aș fi făcut 
rău? 

— Calmează-te, a spus Banks. Nimeni nu spune asta. Ultima 
dată când am vorbit ne-ai spus că-ţi plăcea de Hayley, dar că 
simpatia nu era reciprocă. 

— Așa e. 

— Mă întreb doar cum te simţeai. 

— Cum mă simțeam? Cum crezi că mă simțeam? Tu cum te-ai 
simţi știind că persoana pe care o dorești atât de mult încât nici 
nu poţi dormi noaptea habar n-are de existenţa ta? 

— Cu siguranţă nu era atât de rău, a spus Banks. Doar erai 
prieten cu Hayley, o vedeai destul de des. 

— Da, dar de cele mai multe ori toată gașca era prin preajmă. 
Se întâmpla rar să fim numai noi doi, singuri. 

— Dar vorbeaţi, ba ai recunoscut că v-aţi și sărutat o dată. 

Kinsey l-a privit pe Banks înmărmurit. Probabil că o merita. 
Discuţii și câteva săruturi prietenoase nu însemnau niciun fel de 
compensație atunci când trebuia să trăieşti cu o erecţie care nu- 
ţi dădea nicio clipă pace. 

— Stuart, ești singura persoană pe care o putem plasa la locul 
crimei, a spus Winsome, încercând să fie raţională și obiectivă. 
Și pe deasupra ai și motivul: erai înnebunit după Hayley. Avem 
nevoie de niște răspunsuri. 

— Mijloacele, motivul și ocazia. Cât de convenabil. De câte ori 
trebuie să vă spun că nu eu am făcut-o? În ciuda tuturor 
frustrărilor, îmi păsa de Hayley, și nu cred c-aș fi putut vreodată 
să omor pe cineva. La dracu', sunt un pacifist convins. Un poet. 

— Nu e nevoie să înjuri, a spus Winsome. 

A privit-o spăsit. 

— Imi pare rău. A fost nepoliticos din partea mea. Dar nu e 
deloc drept, atâta tot. Eu pierd o prietenă și voi încercaţi să mă 
transformați într-un criminal. 

— Ce s-a întâmplat în Labirint în noaptea aceea? a întrebat 
Banks. 

— V-am spus deja. 

— Mai spune-ne o dată. Mai vrei cafea? 

— Nu, mulțumesc, sunt destul de agitat și-așa. 

— Eu n-aş spune nu, a comentat Banks. 


Winsome și-a dat ochii peste cap și s-a dus la bar. 

— Între noi fie vorba, a spus Banks aplecându-se în faţă, ţi s-a 
întâmplat vreodată să ajungi cu Hayley mai departe de câteva 
săruturi în ultimul rând la cinematograf? Haide, mie îmi poți 
spune adevărul. 

Kinsey și-a lins buzele. Părea pe punctul de a izbucni în 
lacrimi. În cele din urmă a dat din cap. 

— Numai o dată, a spus. De-asta doare atât de mult. 

— Te-ai culcat cu ea? 

— Nu. Doamne, nu. Nu asta. Numai... știi tu... ne-am sărutat 
și ne-am cam făcut de cap. Și pe urmă se purta de parcă nici nu 
voia să mă mai cunoască. 

— Asta ar putea scoate din sărite orice bărbat, a spus Banks, 
văzând-o pe Winsome întorcându-se cu cafeaua. S-o ai chiar sub 
nas, s-o guști, apoi cineva să ţi-o ia definitiv. Să te gândești că 
alți oameni ar fi putut s-o aibă. 

— N-am fost furios. Poate doar dezamăgit. Nu era ca și cum 
îmi făcuse vreo promisiune. Băusem câte ceva și totul părea 
atât de... firesc... și pe urmă a fost ca și cum nu s-ar fi 
întâmplat. Pentru ea. Acum, orice-ar fi, nu se va mai întâmpla. 

Winsome i-a pus cafeaua în faţă lui Banks. Luase una și 
pentru ea. 

— Să ne întoarcem la sâmbătă seara în Labirint, a spus Banks. 
Poate e ceva ce-ai uitat. Știu că e dificil, dar încearcă să revezi 
totul. 

— O să încerc, a spus Kinsey. 

Banks a sorbit din cafeaua fierbinte și slabă și a suflat în ea. 

— Aţi ajuns cu toţii la Bar None în jur de douăsprezece și 
jumătate, nu? 

— Așa e, a spus Kinsey. Muzica era îngrozitoare. Un fel de hip- 
hop industrial sub-electronic disco... Nu știu ce. Și era și prea 
tare. Mă simțeam... Știi, băusem cu toţii, era îngrozitor de cald. 
Eu mă gândeam la Hayley și-mi doream să fi venit cu noi, eram 
un pic gelos că se dusese să se întâlnească cu vreun alt tip mai 
norocos. 

— Deci erai supărat? a întrebat Winsome. 

— Cred că nu. Nu chiar. Adică, nu eram furios sau ceva, ci 
doar dezamăgit. Trebuia să mă p... să merg la toaletă, așa că m- 
am dus în spatele clubului, unde sunt toaletele, și am văzut ușa. 
Știam unde duce. leșisem pe ușa aia pe vremuri, când... 


— Când ce? a întrebat Banks. 

Kinsey a reușit să zâmbească. 

— Când aveam mai puţin de optișpe ani și venea poliţia. 

Banks i-a răspuns cu un zâmbet. 

— Știu la ce te referi. 

Și el băuse în cluburi de la vârsta de șaisprezece ani. 

— Continuă. 

— Nu credeam că se dusese departe. Știu că e destul de 
încurcat pe-acolo, așa că am presupus că se ţinuse aproape de 
piaţă, undeva unde totuși să nu poată fi văzută, poate după 
primul colț. Nu știu la ce mă gândeam, sincer. Cred că planul 
era s-o urmăresc și să văd unde se duce, să aflu cu cine se 
vede. Cu siguranţă nu aveam de gând să-i fac vreun rău. 

— Și ce s-a întâmplat apoi? 

— Ştii ce s-a întâmplat apoi. N-am găsit-o. Înaintasem destul 
de mult în Labirint și mi s-a părut c-am auzit un zgomot venind 
dinspre piaţă. M-am apropiat, dar n-am mai auzit nimic. 

— Poţi să descrii sunetul încă o dată? 

— Un fel de bubuitură înfundată, ca și cum ai lovi o ușă sau 
ceva cu o pernă în jurul pumnului. Și apoi un țipăt... nu un țipăt, 
asta m-ar fi făcut să cred că e ceva în neregulă, mai degrabă un 
geamăt. Adică, sincer... 

— Ce? a întrebat Banks. 

Kinsey a privit-o rușinat pe Winsome, apoi înapoi spre Banks. 

— Am crezut, știi tu, că cineva intrase în Labirint pentru una 
mică. 

Lui Banks i s-a părut că Winsome roșise. Nu i se schimbase 
culoarea, ci ceva în expresia feţei. 

— O.K., Stuart, i-a spus. Te descurci foarte bine. Continuă. 

— Cam asta e tot. Mi s-a făcut teamă. Am plecat în viteză. Nu 
voiam să întrerup pe nimeni. Bărbaţii pot deveni destul de 
violenţi dacă sunt întrerupți... știți voi... din treabă. 

— Ai auzit și altceva? 

— Muzică. 

— Ce fel de muzică? N-ai spus nimic despre asta înainte. 

Kinsey s-a încruntat. 

— Nu știu. Cred c-am uitat. Ceva familiar oricum, un fel de 
rap, dar n-aș putea să spun exact ce, știi cum se întâmplă atunci 
când știi ce anume e, îţi stă pe vârful limbii și te scoate din 
sărite. Oricum, a fost o chestie de câteva secunde... o izbucnire 


scurtă, ca și cum o ușă s-ar fi deschis și închis în grabă sau ca și 
cum o mașină ar fi trecut în viteză... nu știu... 

— Mai exact? a întrebat Banks. Încearcă să-ţi amintești. Ar 
putea fi important. 

— Păi, a început și s-a oprit imediat, foarte scurt, de parcă ar 
fi trecut o mașină pe-acolo. 

— Îți mai amintești și altceva? 

— Nu, a spus Kinsey. 

— Ce-ai făcut apoi? 

— M-am întors la Bar None. Am mers spre Castle Road - mă 
afundasem destul de mult în Labirint și era ieșirea cea mai 
apropiată. Apoi a trebuit să intru în club pe ușa din faţă pentru 
că cea din spate nu stă deschisă dacă n-o blochezi, și eu n-o 
blocasem. E din aia cu o bară pe care trebuie s-o împingi, dar 
numai dinăuntru. Aveam ștampila pe mână, așa c-am intrat fără 
probleme. 

— Și asta e tot? 

— Asta e tot. Îmi pare rău. Pot să plec? Chiar trebuie să-mi 
termin eseul. 

N-avea sens să-l mai ţină, s-a gândit Banks. 

— incearcă să-ţi amintești muzica pe care ai auzit-o, i-a spus. 
E posibil să ne ajute. Uite cartea mea de vizită. 

Kinsey a luat cartea de vizită și a plecat. 

— Chiar credeți că muzica e importantă, domnule? a întrebat 
Winsome. 

— Sincer, nu știu, a spus Banks. Pe înregistrări e o mașină în 
trecere, iar Stuart spune că e posibil ca muzica să fi venit dintr-o 
mașină. Dar timpii nu se suprapun și suntem aproape siguri că 
pasagerii mașinii se întorceau acasă după o cină festivă. Erau și 
mai în vârstă, deci mă îndoiesc c-ar fi ascultat rap. Totuși, eo 
informaţie nouă. Cine știe ce poate ieși de-aici? 

— Dumneavoastră ce credeţi, domnule? a întrebat Winsome. 
Adică, în general. Unde suntem? 

— Cred că rămânem fără suspecți într-un ritm foarte alert, a 
spus Banks. Întâi Joseph Randall, apoi Malcolm Austin și acum 
Stuart Kinsey. 

— Nu credeţi că el a făcut-o? 

— Mă îndoiesc. Desigur, se poate să mintă. Cu toții ar putea 
minţi. Hayley Daniels avea tot ce-i trebuie ca să-i transforme pe 
acești tineri în admiratori înflăcăraţi. Ce să mai zici, /a belle 


dame sans merci'!. Cu siguranţă trebuie să verificăm alibiul lui 
Austin, să aflăm dacă l-a văzut cineva, așa cum l-a văzut vecinul 
pe Joseph Randall. Dar pe Kinsey îl cred. Nu-mi pot imagina că e 
genul de persoană care să violeze și să ucidă pe cineva la care 
ține, apoi să se întoarcă în club la amicii lui ca și cum nimic nu s- 
ar fi întâmplat. E genul de băiat pe care-l afectează chiar și cele 
mai mărunte lucruri. Sărută-l și ai să-l vezi cum se perpelește 
toată noaptea. 

— Nu, mulțumesc, domnule! 

Banks a rânjit. 

— Vorbeam metaforic, Winsome. Stuart Kinsey e un copil 
sensibil, un romantic. Un poet, așa cum el însuși spune. Nu e 
vreun prefăcut, și cred că niciun actor foarte bun. La el cam 
totul e la vedere. Și dacă i s-a întâmplat ceva important sau a 
făcut ceva important, atunci oamenii ar ști asta. Dacă ar fi 
omorât-o pe Hayley, probabil s-ar fi târât până la secţie ca să 
mărturisească. 

— Presupun că așa e, a spus Winsome. Și deci cu ce 
rămânem? 

— Presupunerile tale sunt la fel de bune ca ale mele, a spus 
Banks. Hai să mergem, tragem linie pe ziua de azi. 

— Și cu Annie Cabbot cum rămâne, domnule? 

— Nu-ţi face griji, i-a spus Banks. Am să vorbesc cu ea. 

(J 

Annie era fericită că hotărâse să meargă acasă după vizita la 
Claire Toth în loc să mai bată drumul până la Whitby. Insemna 
că trebuia să înceapă devreme a doua zi dimineață, dar putea 
face asta, atâta timp cât nu bea foarte mult. Se simțea stoarsă 
de toate puterile după întâlnirea cu Eric și discuția cu Claire. 
Răsfăţurile de acasă puteau fi de ajutor. Un pahar de vin, o 
carte, o baie cu spumă, revista Heat. 

Primise totuși și o veste bună, de la Les Ferris, care o sunase 
pe mobil în timp ce conducea spre casă și-i spusese că probabil 
va avea mostrele înainte de week-end. 

La lăsarea întunericului, Annie a tras draperiile și a aprins 
câteva veioze care luminau camera într-un mod plăcut și cald. 
Nu-i era foarte foame, dar a mâncat niște paste reci și și-a 
turnat un pahar sănătos de vin Soave de la Tesco, din cutia de 3 
litri. Poate că Banks se transformase într-un snob în materie de 

vinuri după ce moștenise crama fratelui său, dar ea cu siguranţă 
nu făcea diferenţa între un vin nobil și o poșircă ordinară. Tot ce 
știa era că fie-i plăcea, fie nu, și în general dacă era din cutie îi 
plăcea. 

A încercat să citească din al doilea volum al biografiei lui 
Matisse de Hilary Spurling, dar nu se putea concentra pentru că- 
i zbura gândul la Claire și la evenimentele care-i dăduseră viaţa 
peste cap la o vârstă atât de fragedă. Sigur că încă mai putea 
spera să treacă peste tot, avea încă timp și nu trebuia decât să 
primească ajutorul potrivit, dar putea oare să se recupereze 
complet după o asemenea traumă? Când Annie și-a amintit 
privirea pe care i-o aruncase Claire atunci când îi vorbise despre 
ucigașul lui Lucy, a fost tentată să renunţe. Ce sens avea? Oare 
exista cineva care chiar să vrea să-l vadă pe ucigașul „Prietenei 
Diavolului” pedepsit? Exista cineva care s-o poată ierta pe Lucy 
Payne? Oare Maggie Forrest o uitase? Trecuse mai departe? 
Annie și-a amintit un film pe care-l văzuse la televizor despre 
campania lordului Longford pentru eliberarea Myrei Hindley. 
Crimele din mlaștină se petrecuseră cu mult timp înainte ca ea 
să înceapă să profeseze, dar, ca orice alt poliţist, auzise totul 
despre ele și despre înregistrările pe care le făcuseră Bradly și 
Hindley. Pe de-o parte, religia îţi cere să fii iertător, iar ispășirea 
e sacră, dar, cu excepţia lordului Longford, puteai să cauţi mult 
și bine până să găsești pe cineva suficient de creștin ca s-o ierte 
pe Myra Hindley pentru crimele ei, chiar dacă fusese 
considerată mai puţin responsabilă decât Brady. Era aceeași 
situaţie cu Lucy Payne, deși împrejurările o salvaseră de justiție 
și o făcuseră prizonieră în propriul corp. 

Tommy Naylor și ceilalți membri ai echipei fuseseră toată ziua 
în West Yorkshire luând declaraţii de la membrii familiilor 
victimelor lui Payne, în timp ce Ginger fusese ocupată să 
găsească indicii în cazul Kirsten Farrow. Annie vorbise la telefon 
cu Naylor și i se păruse că erau toţi la fel de deprimaţi ca ea, 
dacă nu chiar mai rău. Cum poţi să rămâi concentrat pe munca 
pe care trebuie s-o faci atunci când te expui la atât de multă 
durere și la atât de multă nedreptate? Annie era pe punctul de a 
intra în baie când a auzit o bătaie în ușă. Inima i-a sărit din 
piept. Primul ei gând a fost că Eric aflase unde locuia și chiar nu 
avea chef de el acum. Preţ de o clipă, s-a gândit să ignore 
bătaia și să pretindă că nu e acasă. Apoi bătaia s-a repetat. 


Annie s-a apropiat pe vârfuri de fereastră și a privit afară. Nu 
vedea foarte bine din cauză că unghiul nu era prea bun și 
lumina slabă, dar și-a dat seama că nu era Eric. Apoi a văzut un 
Porsche parcat pe stradă. Banks. Rahat, nici de el n-avea chef, 
nu după momentele jenante din seara precedentă. Dar știa că 
nu se va lăsa cu una, cu două. A bătut din nou. Televizorul era 
pornit și, chiar dacă sonorul era foarte mic, probabil că licărirea 
tot se vedea. 

În cele din urmă, Annie a deschis ușa, s-a dat deoparte și l-a 
lăsat să intre. Venise cu o sticlă de vin în ambalaj de cadou. 
Ofertă de pace? De ce-ar fi făcut asta? Dacă într-adevăr cineva 
trebuia să ofere ramura de măslin, atunci aceea era Annie. Al 
naibii strateg, dezarma adversarul înainte să spună un cuvânt. 
Dar poate îl judeca greșit. 

— De unde ai știut că sunt aici? a întrebat. 

— Am ghicit, și se pare că am avut noroc, a spus Banks. Phil 
Hartnell mi-a spus c-ai fost în Leeds să vorbești cu Claire Toth și 
m-am gândit că poate o să vrei să vii acasă în loc să baţi drumul 
până la Whitby. 

— Presupun că de-asta ai un grad mai mare decât al meu. 

— Elementar, dragă Watson. 

— Ai fi putut să suni. 

— Mi-ai fi spus să nu mă deranjez. 

Annie se juca cu o șuviță de păr. Avea dreptate. 

— Dacă tot ești aici, poţi să te și așezi. 

Banks i-a întins sticla și s-a așezat pe canapea. 

— Presupun că vrei să bei din ăsta? a întrebat ea. 

— Da, cu plăcere, a spus Banks. 

Annie s-a dus în bucătărie după tirbușon. Vinul era un 
Vacqueyros din care mai băuse cu Banks și-i plăcuse. Nimic 
special, dar plăcut. Un gest elegant. l-a turnat un pahar și pe al 
ei l-a umplut cu Soave ieftin, apoi s-a întors și s-a așezat în 
fotoliu. Livingul ei părea dintr-odată neîncăpător pentru 
amândoi. 

— Muzică? l-a întrebat, mai mult ca să-i distragă atenţia, nu 
pentru că ar fi vrut să asculte ceva în mod special. 

— Dacă vrei. 

— Alege tu. 

Banks s-a așezat în genunchi lângă colecția ei de CD-uri și a 
ales Journey in Satchidananda a lui Alice Coltrane. Annie nu 


putea decât să-l aplaude pentru alegere. Se potrivea stării în 
care era, iar sunetul harpei suprapus peste basul melodic și lent 
o liniștise de fiecare dată când avea probleme. Și-a amintit că 
Banks asculta John Coltrane cu o seară înainte, când îl vizitase, 
dar i se părea mult mai greu să-l asculte pe el decât pe nevastă- 
sa. 

— Cum a mers interviul cu Claire Toth? a întrebat Banks, 
așezându-se la loc. 

— Groaznic și nici n-a fost prea folositor, a spus Annie. Adică, 
nu cred că a avut vreo legătură, dar... e furioasă, numai că nu 
sunt sigură că mai are destulă energie ca să se răzbune. Ce i s-a 
întâmplat prietenei sale a avut un impact devastator asupra ei. 

— Încă se învinovăţește? 

— Se urâțește în mod intenţionat și își subestimează 
inteligenţa și abilităţile. Taică-său s-a cărat în condiţii suspecte 
și probabil nici asta nu a ajutat. Maică-sa pare să fie într-o 
transă indusă de Prozac. 

— Cum e cu familiile victimelor? 

— Incă nu știu nimic. Părerea unanimă pare să fie că justiţia i- 
a nedreptăţit, dar Dumnezeu nu, și se bucură că e moartă, 
pentru că așa se închide cercul. 

— Expresia asta acoperă multe păcate, a spus Banks, de-asta 
toată lumea face caz de ea zilele astea. 

— Presupun că nu-i poţi învinovăţi, a spus Annie. 

— Deci nu te apropii de nimic? 

— N-aș spune asta. Am vorbit rapid cu Charles Everett înainte 
să mă întorc aici. Spune că nu știe ce s-a întâmplat cu Maggie 
Forrest, dar dacă e în ţară, atunci cu siguranţă e suspectul 
nostru numărul unu. Lucy Payne s-a împrietenit cu ea, a folosit-o 
și apoi a trădat-o, așa că e posibil ca lui Maggie răzbunarea să i 
se fi părut o modalitate de a-și repune viața în ordine. 

— Poate, a spus Banks. Ai vreo idee pe unde ar putea fi? 

— Nu încă. O să mai verifice Ginger mâine. Și-a mai apărut 
ceva. 

Annie i-a expus pe scurt teoria lui Les Ferris și Banks a părut 
să-i acorde mai multă încredere decât ar fi bănuit vreodată. 
Totuși, Banks își rezolvase crimele cu mijloace foarte variate în 
diferite epoci, așa că era mai puţin sarcastic decât alții când era 
vorba de astfel de conexiuni. 


— Ginger a dat de urma lui Keith McLaren, australianul, a 
adăugat Annie. S-a întors în Sydney și lucrează acolo la o firmă. 
Pare să-și fi revenit complet, poate și-a recăpătat și memoria. 
Sigur, nu-l suspectăm de nimic, dar e posibil să ne ajute să 
umplem niște goluri. 

— O să te duci acolo? 

— Cred că glumești. Aștept să mă sune cândva săptămâna 
asta. 

— Și fata, Kirsten Farrow? 

— Ginger încearcă s-o găsească și pe ea. Până acum nimic. E 
ciudat, dar pare să fi dispărut de pe faţa pământului. Am 
verificat toate sursele pe care le avem și după 1992 nici urmă 
de Kirsten Farrow. Tatăl ei e mort de vreo zece ani și mama ei e 
într-un azil - Alzheimer - deci nu ne e de prea mare ajutor. 
Incercăm să o găsim pe prietena ei de la universitatea din Leeds 
cu care se pare că stătea atunci când a dispărut: Sarah 
Bingham. Ginger a descoperit că a studiat dreptul, deci avem un 
fir pe care să mergem, dar e atât de al naibii de încet și de 
obositor. 

— E partea cea mai grea a meseriei, a spus Banks. 
Așteptarea, săpăturile, verificările, reverificările. Te-ai gândit că 
poate Kirsten trăiește în străinătate? 

— Dacă da, atunci nu pe ea o vrem, nu? Les Ferris a mai spus 
și că poate să-mi pună la dispoziţie mostrele de păr ale 
victimelor din 1988 ca să-l comparăm pe al lui Kirsten cu firele 
pe care le-am găsit pe Lucy Payne. Asta ar trebui să ne spună 
dacă teoria are o bază sau nu. 

— Testele pe firele de păr sunt adesea departe de 
perfecţiune, a spus Banks, dar în cazul ăsta aș zice că sunt 
numai bune. Deci care e planul? 

— Să căutăm în continuare. Pe Kirsten și pe Maggie și pe 
Sarah Bingham. Cel puţin încă o vreme, până când știm sigur 
dacă ne putem baza pe ele sau dacă le excludem. Nu e ca și 
cum am avea o grămadă de piste care să ni se aștearnă în față. 
Totuși, a spus Annie după ce a luato gură de vin și un acord de 
harpă i-a dat fiori pe spate, nu pentru asta ai venit, nu? 

— Nu tocmai, a spus Banks. 

— Inainte să spui ceva, a început Annie, privind în depărtare, 
vreau să-mi cer scuze pentru aseară. Nu știu ce... am băut ceva 
cu Winsome, și pe urmă și la tine, și dintr-un oarecare motiv mi 


s-au urcat toate la cap. Poate din cauză că eram obosită. Nici 
măcar n-ar fi trebuit să conduc. Exagerasem. E de neiertat că 
te-am pus într-o astfel de situaţie. Imi pare rău. 

O vreme, Banks n-a spus nimic și Annie simţea cum îi bate 
inima în ritmul muzicii. 

— De fapt, nici ăsta nu e adevăratul motiv pentru care am 
venit, deși într-un fel are legătură cu ce ai spus. 

— Nu înțeleg. Ce e, atunci? 

— Între noi doi s-a terminat totul de multă vreme, a spus 
Banks, așa că nu neg că am fost șocat când... în fine, chestia 
asta e mereu dificilă. N-am încetat niciodată să te doresc, știi 
bine, și când începi să te porţi așa... ei bine... ai dreptate, în 
viaţa mea nu se întâmplă prea multe lucruri acum și nimic nu 
mă îndreptățește să refuz o asemenea ofertă. Dar am simţit că 
ceva nu era în regulă. N-ar fi fost cum trebuie. Eu cel puţin am 
crezut că suntem prieteni, oricât de dificil ar fi uneori. Și că dacă 
te deranjează ceva o să-mi spui. 

— Ca de exemplu? 

— Păi nu se întâmplă chiar în fiecare seară să te îmbeţi și să 
bolborosești ceva despre bărbaţi și să sari pe mine. Cu siguranţă 
ceva nu e în regulă. 

— De ce n-ar fi? a întrebat Annie. Ți-am spus că eram beată și 
obosită. Presiunea de la muncă. Imi pare rău. N-are sens să 
stârnim furtuni într-un pahar cu apă. 

— Ai spus niște lucruri foarte ciudate. ` 

— Ce anume? Annie și-a împins scaunul în spate. Imi pare rău, 
nu-mi amintesc. 

Işi amintea foarte bine fiecare cuvânt pe care i-l spusese lui 
Banks - nu fusese chiar atât de beată ca în acea noapte de 
coșmar petrecută cu Eric - dar numai de-al naibii nu voia să dea 
de înţeles asta. 

— Despre gigolo. 

Annie și-a dus mâna la gură. 

— Am spus eu asta? 

— Da. 

— Ce urât din partea mea. N-ar trebui să dau din casă. 

— Ce vrei să spui? 

— Mai bei ceva? 

— N-ar trebui. Sunt cu mașina. 

— Eu cred că mai beau. 


— Ești la tine acasă. 

Annie a dat fuga în bucătărie și și-a umplut paharul, ceea ce i- 
a oferit un răgaz să se gândească și să se calmeze. Ultimul lucru 
de care avea nevoie era ca Banks să-și bage nasul în viaţa ei 
privată ca un cavaler în armură strălucitoare. Putea să se ocupe 
singură de problema cu Eric, mersi frumos. N-avea nevoie de 
cineva care să se ducă să-l caftească sau să-l pună pe fugă. 

S-a așezat la locul ei. 

— Ce-am spus aseară a fost... Uite, dacă chiar trebuie să știi, 
mă certasem cu prietenul meu și... 

— Credeam că ai fost la cină cu Winsome. 

— Înainte de asta. Eram furioasă și supărată, atâta tot. Am 
spus niște lucruri pe care n-ar fi trebuit să le spun și pe care le 
regret acum. 

Banks a luat o gură de vin și Annie și-a dat seama că l-a pus 
pe gânduri, după linia încreţită de pe frunte. 

— Și despre el era vorba? a întrebat Banks. Despre prietenul 
tău? 

— Da. E tânăr, douăzeci și doi. 

— Înţeleg. 

— Am avut o discuţie mai aprinsă, atâta tot. 

— Nu știam că te vezi cu cineva. 

— E o chestie destul de recentă. 

— Și deja vă certaţi? 

— Păi... 

— Poate din cauza diferenţei de vârstă? 

Annie a sărit ca arsă. 

— Despre care diferență de vârstă vorbești, Alan? Cea dintre 
mine și Eric sau cea dintre noi doi? Nu fi ipocrit, nu te prinde 
bine. 

— Touché, a spus Banks, lăsându-și paharul jos pe măsuţa de 
sticlă. 

Annie a observat că mai rămăsese o gură în el. 

— Deci nu ai probleme? a continuat el. 

— Nu, bineînţeles. De ce-ai crede asta? 

— Totul e O.K.? Nu te deranjează nimeni? Nu te urmărește, nu 
te amenință? 

— Nu, sigur că nu. Nu fi prostuţ. Sunt bine. Totul e în regulă. 
Numai pentru că am făcut o greșeală stupidă nu înseamnă că 
am nevoie de un frate mai mare care să aibă grijă de mine. Pot 


să-mi văd singură de viaţă, mulţumesc frumos, cu tot cu 
prieteni. 

— În regulă, a spus Banks și s-a ridicat. Cred că ar cam fi 
momentul să plec. Mâine e o zi grea. 

Annie s-a ridicat și l-a condus la ușă. Se simţea ameţită. De ce 
îl minţise, de ce îl indusese în eroare? De ce fusese atât de 
dură? 

— Sigur nu mai stai un pic? a întrebat. Încă o jumătate de 
pahar n-are cum să-ți facă rău. ` 

— Ar fi mai bine să nu, a replicat Banks, deschizând uşa. In 
plus, cred că am spus tot ce era de spus, nu? Ai grijă de tine, 
Annie. Ne vedem în curând. 

Apoi s-a aplecat, a sărutat-o pe obraz și a dispărut. 

Când i-a auzit motorul maşinii, Annie s-a întrebat de ce era 
atât de tristă, de ce-i venea atât de tare să plângă. Nu stătuse 
mult. Alice Coltrane cânta mai departe, doar că acum nu mai 
era la fel de liniștitoare. Annie a trântit ușa și a început să înjure, 
până când în cele din urmă a izbucnit în plâns. 


11. 


Piaţa arăta diferit la ora prânzului, s-a gândit Banks în timp ce 
mergea spre The Fountain cu Winsome, în special într-o zi de 
vineri cu vreme bună. Toate fetele drăguțe de la bănci și agenții 
imobiliare erau pe-afară și studiau vitrinele magazinelor, 
îmbrăcate cu bluze de firmă, sau ieșiseră la cafea cu iubiții lor 
sau la masă în grupuri de trei sau patru, râzând și împărtășindu- 
și planurile de week-end. Era plin și de copii ieșiţi de la școală, 
cu cămășile pe-afară și cu cravatele desfăcute, râzând, 
împingându-se și mâncând plăcinte în faţă la Greggs. 

Pe Jamie Murdoch l-au găsit în spatele barului la The Fountain, 
unde lucrurile mergeau foarte bine. Meniul era interesant, cu 
mâncare thailandeză adăugată obișnuiţilor burgeri, peștelui, 
cartofilor prăjiţi și preparatelor cu carne tocată sau cârnaţi. Lui 
Banks îi era foame, dar s-a gândit că era mai bine să mănânce 
în altă parte, poate la Queen's Arms. Jamie avea ajutoare și în 
spatele barului, și la bucătărie, așa că a putut să-și ia o pauză 
scurtă atunci când Banks l-a invitat la o masă în colț. Din stație 
sau poate de la radio se auzea „Sultans of Swing”. Aerul 
mirosea a curry, fum și a bere. 

— Ce mai e de data asta? a întrebat Jamie, împingându-și 
ochelarii în sus pe nas. Nu vedeţi că suntem ocupați? 

— Numai câteva întrebări, a spus Banks. 

— Întrebări, întrebări. l-am spus lui Templeton al vostru totul 
ieri. În plus, în ziarul de azi scrie că cel mai probabil ucigașul e 
un fost prieten. 

Banks văzuse articolul. Jurnalism iresponsabil, după părerea 
lui. Nu avea niciun dubiu că cineva de la secţie lăsase să răsufle 
informaţia că interogaseră vreo doi dintre foștii prieteni ai lui 
Hayley, iar povestea prinsese picioare și o luase la goană. 

— N-aș crede tot ce scriu ziarele, a spus Banks. Din ce i-ai 
relatat detectivului Templeton, Hayley Daniels a venit destul de 
târziu cu un grup de prieteni gălăgioși... 

— Nu erau chiar atât de gălăgioși. 


— Atunci să spunem binedispuși. Tocmai ce-ţi făcuseră 
probleme niște derbedei din Lyndgarth care vandalizaseră 
toaletele din bar. 

— Așa e. 

— Până aici e totul în regulă. Hayley și prietenii ei au plecat 
ultimii, nu? 

Murdoch a dat din cap. 

— Și asta s-a întâmplat cam la un sfert de oră după miezul 
nopţii? 

— Așa e. 

— Ce-ai făcut apoi? 

— Am încuiat. 

— De cum au plecat? 

— Desigur. Am auzit despre hoţi care dau năvală chiar când 
te pregătești să închizi. 

— De bun-simţ, a spus Banks. Știai unde se duceau? 

— Cine? 

— Hayley și prietenii ei. 

— Cineva spusese ceva de Bar None. E singurul loc care mai e 
deschis la ora aia, oricum, în afară de Taj. 

— Sigur, a spus Banks. Hayley a spus ceva că nu s-ar duce cu 
ei? 

— Nu din câte am auzit eu. 

— Înţeleg că a fost cam arțăgoasă. 

— Nu chiar. 

— Dar a comentat când a văzut că toaletele erau închise? 

— Păi, era cam supărată, cred, a spus Jamie, foindu-se pe 
scaun. De ce? Adică, nu e important, nu? 

— Ar putea fi, a spus Banks. Ce anume a spus? 

— Nu-mi amintesc. 

— Eu am auzit că făcea spume. 

— Fericită nu era. Cred că a spus ceva despre cum o să facă 
pe podea. 

— Din informaţiile mele reiese că nu ești chiar cel mai popular 
bărbat de pe planetă, și dintr-odată apare afurisita aia mică și 
comentează că ori faceţi curat în toalete ori se pișă pe jos. Cum 
te-ai simţit? 

— N-a fost chiar așa, a spus Jamie. 

— Dar te-a enervat suficient de mult cât să ieși după ea și să-i 
dai ce merita? 


Jamie s-a lăsat pe spate. 

— Ce vreţi să spuneţi? Știţi bine că nu. M-aţi văzut pe 
înregistrări. A fost așa cum am spus. Am încuiat, apoi încă vreo 
două ore am făcut curat în toalete și am înlocuit becurile. 

— Inţeleg că n-ai avut ajutor sâmbătă, a spus Banks. 

— Așa e. Jill era răcită. 

— O crezi? 

— Nu prea am de ales, nu? 

— Făcea asta des? Suna să se scuze? 

— Câteodată. 

La masa de alături s-a așezat un grup gălăgios, angajaţi 
probabil ai vreunei firme. 

— Te deranjează dacă schimbăm două vorbe în spate? a 
întrebat Banks. 

Jamie părea agitat. 

— De ce? Ce vreţi? 

— E-n regulă, l-a liniștit Winsome, nu te luăm la bătaie. A 
aruncat o privire spre pubul aglomerat. E mai liniște și mai ferit, 
atâta tot. N-am vrea să-și bage toţi nasul în afacerile noastre. 

Cu mari rezerve, Jamie i-a spus unuia dintre angajaţi să se 
ocupe de bar și i-a condus sus, în camera cu televizorul și cu 
canapeaua. Era mică și înghesuită, dar cel puţin erau singuri. 
Banks auzea de jos Fleetwood Mac, „Shake Your Moneymaker”. 

— Uite cum stau lucrurile, Jamie, a început Banks, am întrebat 
în stânga și-n dreapta și credem că-ţi puneai prietenii și 
angajaţii să facă contrabandă cu ţigări și cu alcool din Franţa. 

— Nu mai e ilegal, a spus. Poţi să aduci cât vrei. Suntem în 
Europa, să știți. 

— Dar e ilegal să le vinzi în localuri cu licență, a spus Banks. 
Asta se întâmpla? Are vreo legătură cu moartea lui Hayley? 

Lui Jamie i-a picat faţa. 

— Ce vreţi să spuneţi? Doar nu... 

— Hayley știa? Jill știa cu siguranţă. Ba chiar ai rugat-o să-ţi 
facă un comision. De-asta nu-i plăcea să muncească aici, printre 
alte motive. 

— Dar... adică, O.K., să zicem că mai vindeam o sticlă de bere 
sau un pachet de ţigări. Asta nu e un motiv să omori pe cineva, 
nu? Mai ales... știți... în felul ăla... 

— Vorbești despre viol? 

— Da. 


— Dar poate nu ăsta a fost motivul real. Poate totul a fost 
înscenat ca să arate așa. În plus, nu prea sunt bărbaţi care să nu 
testeze marfa înainte să scape de ea, nu? 

— Eşti bolnav, a spus Jamie. A privit-o pe Winsome ca și cum 
l-ar fi trădat. Amândoi. 

— Hai, Jamie, a spus Banks. Știm și noi cum merg lucrurile. 
Asta s-a întâmplat? Hayley avea să te dea de gol. Trebuia să 
scapi de ea, așa că te-ai gândit că ai putea măcar să profiţi de 
ea mai întâi. 

— E o afirmaţie ridicolă și bolnavă în același timp, a spus 
Jamie. 

— Unde sunt? a întrebat Banks. 

— Ce anume? 

— Băutura și ţigările. 

— Ce băutură și ce ţigări? N-am nimic în plus faţă de ce-am 
pe stoc în mod legal. 

— Unde le ascunzi? 

— Ăsta-i adevărul. N-am nimic. 

Avea logică, s-a gândit Banks. Cu poliţia adulmecând urmele 
uciderii lui Hayley, și bănuind că Jill s-ar putea să nu fie atât de 
discretă pe cât i-ar fi plăcut lui, Murdoch fusese obligat să scape 
de bunurile de contrabandă pe care le avea. Nu era cine știe ce 
teorie, s-a gândit Banks. Nimeni nu avea să comită crime pentru 
niște învârteli atât de mărunte. Voia doar să apese butoanele și 
să vadă ce se întâmplă. Se părea că nu mare lucru. l-a făcut un 
semn lui Winsome și s-au ridicat să plece. Chiar înainte să 
coboare, l-a întrebat pe Jamie: 

— Ai auzit ceva muzică la scurt timp după ce ai închis 
sâmbătă? 

— Muzică? Nu-mi amintesc. Ce fel de muzică? 

— Nu sunt sigur ce era. 

— Am auzit o mașină, dar în restul timpului am fost în partea 
cu toaletele, făcând curat. 

— Era pornit radioul sau tonomatul? 

— Nu. Opresc totul când încui. Puterea obișnuinţei. 

— În regulă, a spus Banks, gândindu-se că lui i-ar plăcea să 
aibă măcar niște muzică dacă ar trebui să petreacă vreo două 
ore pe puţin desfundând niște toalete. S-a îndreptat spre scări. 
Ne-a făcut plăcere să vorbim. Dacă îţi amintești ceva, suntem 
peste drum. 


Traficul de pe Al abia șerpuia pe lângă Îngerul Nordului??, 
așezat pe vârful dealului ca un avion ruginit proptit în coadă. Ce 
fraieră, s-a gândit Annie, să conduc până în Newcastle într-o 
vineri după-amiază, când toată lumea o ștergea de la muncă și 
lua drumul spre Metro Centre sau spre Retail World din Team 
Valley. Ziua începuse cu soare și cu răcoare, dar chiar la nord de 
Scotch Corner cerul se întunecase subit și începuse să picure. 
Se spune că dacă nu-ţi place vremea în nord trebuie să aștepți 
zece minute, dar nimeni nu spune că dacă în continuare nu-ţi 
place trebuie să conduci vreo zece kilometri în orice direcţie. 

Annie își petrecuse dimineaţa cu echipa, fusese la interviuri 
cu familiile victimelor soţilor Payne, și degeaba. Nimeni nu 
manifestase nici măcar un dram de simpatie pentru Lucy, erau 
unii mai ostili decât alţii, dar nimeni nu putea fi suspectat sub 
nicio formă. Mai aveau de verificat alibiurile, dar rezultatul era 
unul deprimant. Superintendentul Brough apăruse pe la sfârșitul 
întâlnirii și până și cuvintele lui de încurajare sunaseră sec. 
Măcar de-ar fi avut un fir pe care să meargă ca să afle cine știa 
despre identitatea lui Lucy Payne și unde se afla, s-a gândit 
Annie, tot ar fi fost mai aproape. Ginger se dădea de ceasul 
morţii încercând să găsească pe cineva la o editură care să le 
poată spune ceva, dar aștepta un telefon de la fostul director 
artistic al lui Maggie Forrest și spera să fie cu noroc. 

Inainte de asta, Ginger încercase să dea de Sarah Bingham, 
vechea prietenă a lui Kirsten Farrow, să afle ce se întâmplase cu 
ea după ce-și dăduse licenţa în drept, și aici avusese succes. 
Sarah lucra de-acasă în acea după-amiază. Spusese la telefon 
că-i poate acorda lui Annie o jumătate de oră. Locuia într-un 
apartament nou și șic lângă râu, zonă care acum devenise una 
dintre cele mai căutate de când Annie se mutase în nord. Se 
umpluse de restaurante și hoteluri de lux în clădiri noi și 
strălucitoare, cu design modern de sticlă și oțel, chiar pe malul 
apei. In timp ce Annie căuta parcarea pentru vizitatori, i-a sunat 
telefonul. Era Les Ferris, care părea entuziasmat. A tras pe 
dreapta și a oprit. 

— Annie, am găsit mostrele de păr. 

— E minunat, a spus Annie. Când poate Liam să înceapă? 


12 Sculptură realizată de artistul contemporan Antony Gormley, situată în Gateshead. 


— Asta e problema, a mărturisit Les. Liam e gata de treabă la 
primul semnal, numai că mostrele sunt la secţia din West 
Yorkshire, cu toate celelalte probe ale crimelor din '88, ceea ce 
e logic. Nu asta în sine e problema, ci faptul că e vineri după- 
amiază, s-a făcut schimbul de tură, vine week-end-ul și nu mai e 
nimeni care să semneze pentru ele. De gardă avem o galerie de 
nenorociţi, și avem nevoie de cineva cu autoritate. 
Superintendentul Brough... 

— Probabil joacă golf, a spus Annie. Care-i ideea, Les? Îmi 
pare rău, dar mă cam grăbesc. 

— Așa. Am priceput. Ideea e că se poate luni. Ar trebui să le 
putem aduce la laborator, ca Liam și expertul lui să poată face 
comparaţia. Luni dimineaţa. Dacă totul merge bine. 

— E minunat, a spus Annie. Am așteptat atâta. Mai putem 
aștepta până luni. Și dacă e necesar, și autoritatea mea 
suficientă, mă poţi suna fără probleme mai târziu. Bună treabă, 
Les. Mersi mult. 

— Plăcerea e de partea mea, a spus Ferris și a închis. 

Între timp, s-a gândit Annie, ea avea să-și vadă de treabă ca 
și până atunci. Dacă mostrele de păr dovedeau că Kirsten 
Farrow nu avea nicio treabă cu moartea lui Lucy Payne, atunci 
putea să taie asta de pe listă. Era oricum o pistă riscantă. 
Însemna că a pierdut ceva timp fugărind o nălucă, dar uneori se 
mai întâmplau și lucruri din astea. Apoi trebuia să-și 
redirecționeze toate resursele spre alte piste. Maggie Forrest, de 
exemplu. Fratele lui Janet Taylor era o altă posibilitate, dar 
Tommy Naylor îi dăduse de urmă la un centru de dezintoxicare 
din Kent, unde era de mai bine de o lună, așa că și ăsta era un 
drum închis. 

Annie a găsit un loc de parcare, s-a prezentat la recepţie și a 
fost trimisă la un apartament de la etajul patru. 

La capătul unui coridor cu mochetă groasă i-a deschis ușa 
Sarah Bingham, care a invitat-o în living. Nu era o cameră mare, 
dar fereastra din tavan până în podea și balconul creau o 
senzaţie de spaţiu mai mult decât suficient. Vederea spre 
Gateshead nu era cea mai idilică, dar probabil apartamentul era 
unul scump. Annie s-a simţit suspendată deasupra apei și s-a 
bucurat că nu suferea de rău de înălțime. 

Mobila era modulară, din piele roșie, iar pe pereţi atârnau 
câteva opere de artă contemporană care păreau să fie originale, 


pictate într-o nuanţă subtilă între crem și roz, pe care Annie n-o 
prea putea defini. Probabil o combinaţie între un loc exotic și o 
floare sălbatică, gen primulă toscană sau iacint peloponesiac. 
Annie și-a exprimat aprecierea pentru picturi, mai ales pentru 
cea din puncte colorate, iar Sarah a părut plăcut impresionată. 
Poate din cauză că mulţi dintre musafirii ei nu apreciau arta 
abstractă. Pe un perete era un televizor mare, cu ecranul plat, 
iar pe celălalt un sistem audio scump Bang&0Olufsen. În toate 
colțurile erau boxe mici din care se auzea muzică instrumentală. 
Annie nu prea știa ce anume, a presupus că vreun compozitor 
de secol douăzeci. Era în habitatul contemporan al unei femei 
tinere foarte moderne. Dintr-un calcul scurt, Annie a tras 
concluzia că Sarah trebuia să aibă în jur de patruzeci de ani, 
aceeași vârstă ca ea. Sarah Bingham era șic din cap până-n 
picioare, de la părul blond cenușiu perfect coafat și cu un aspect 
foarte natural până la bluza albă de mătase și pantalonii negri. 
Singura notă discordantă o făceau papucii de casă pufoși și roz. 
Dar era acasă. Annie se simţea ușor neglijentă în blugii ei Levis 
și în helanca neagră. Sarah avea și genul de corp lucrat pe care 
îl obţii numai petrecând câte o oră pe zi la sală. Annie nu avea 
timp pentru asta, chiar dacă ar fi vrut. Pe masa de sticlă și crom 
de lângă fereastră era un MacBook alb înconjurat de hârtii și 
dosare. Deci asta se-alege de presupusul birou fără hârțogăraie, 
s-a gândit Annie. Pe scaunul de alături era o geantă Hermès, 
parcă aterizată acolo din întâmplare. 

— Nu știu ce pot face pentru dumneavoastră, a spus Sarah în 
timp ce se așeza în fotoliu, dar aţi reușit să-mi stârniți 
curiozitatea. 

Avea un accent stilat, dar nu forţat. Așa cum de altfel părea 
totul la ea, natural. 

— E vorba de Kirsten Farrow. 

— Da, asta aţi spus la telefon. A făcut un gest vag. Dar toate 
astea s-au întâmplat cu atât de mult timp în urmă. 

— Ce vă mai amintiţi de atunci? 

— Să mă gândesc. Kirsty și cu mine ne-am împrietenit la 
universitate. Amândouă studiam literatura engleză. Eu eram 
foarte pasionată de critica feministă, Kirsty era mai 
tradiționalistă. F.R. Leavis, I.A. Richards, din astea. Destul de 
demodat în zilele de glorie ale deconstructivismului. 


— Despre atac ce-mi puteţi spune? a întrebat Annie, 
nerăbdătoare să treacă la subiect fără să piardă prea multă 
vreme cu critica literată. 

— A fost îngrozitor, a spus Sarah. Am fost la ea la spital și 
era... i-a luat câteva luni bune să-și revină. Dacă și-o fi revenit 
vreodată complet. 

— Ce vreţi să spuneţi? 

— Poate că niciodată nu poţi trece cu adevărat peste așa 
ceva. Nu știu. Dumneavoastră știți? 

— Nu, a spus Annie, dar unii oameni învaţă să funcţioneze 
chiar și așa. V-aţi petrecut mult timp cu ea în acea perioadă? 

— Da, a spus Sarah. Mi s-a părut important să-i fiu alături într- 
o perioadă în care toți ceilalți își vedeau de vieţile lor. 

— Și viaţa dumneavoastră? 

— În așteptare. Voiam să-mi scriu doctoratul despre ficţiunea 
victoriană. Visam să ajung profesoară de engleză. 

A râs. 

— Visați? 

— Da. M-am plictisit din primul an. M-am lăsat și o vreme am 
hoinărit prin Europa, apoi când m-am întors am dat la drept, 
sfătuită de ai mei. 

Annie a privit în jur. 

— Pare să vă meargă bine. 

— Nu-i rău, cred. Am pierdut câţiva ani pe drum, dar am 
recuperat rapid. Acum sunt unul dintre cei mai tineri parteneri 
într-una din cele mai mari firme de avocatură din nord-est. Aţi 
vrea să beți ceva? Aţi bătut atâta drum, ce nepoliticos să nu vă 
întreb mai devreme. 

— E O.K., a spus Annie. Ceva rece și acidulat dacă se poate, 
mulțumesc. 

Cu o seară înainte mai băuse câteva pahare de vin după 
plecarea lui Banks, iar acum avea gura uscată. li părea rău că-l 
minţise în legătură cu Eric, dar uneori era singura cale de a-i 
ține pe alţii cu nasul afară din oala ta. Poate că și Banks și 
Winsome aveau intenţii bune, dar ultimul lucru de care avea 
nevoie era să i se bage cineva în viaţă. Avea să se descurce 
singură cu Eric. 

Sarah s-a ridicat. 

— Imediat, rece și acidulat, a spus îndreptându-se spre bar. 


S-a întors cu un Perrier cu gheaţă pentru Annie și cu gin tonic 
pentru ea, apoi s-a așezat la loc, cu picioarele sub ea. 

— Sunteţi căsătorită? a întrebat Annie. 

Observase că Sarah nu purta inel, dar asta nu trebuia 
neapărat să însemne ceva. Sarah a dat din cap. 

— Odată, a spus. Dar n-a durat. A râs. Mi-a spus că nu poate 
să-mi suporte orarul și faptul că nu ne vedem niciodată, dar 
adevărul e că era un leneș și-un derbedeu. Dumneavoastră? 

— N-am găsit niciodată bărbatul potrivit, a spus Annie 
zâmbind. Să revenim la Kirsten. Sper că nu e un subiect prea 
dureros? 

Sarah a dat din mână. 

— Nu, după cum am spus, a fost demult. Pare dintr-o altă 
viață. Kirsten a fost atacată în iunie 1988. Tocmai terminaserăm 
cu examenele și fuseserăm în oraș să sărbătorim. Ne dăduseră 
afară de prin puburi și am ajuns, cred că eram vreo șase, la un 
cămin al universităţii. Cred că eram destul de beţi deja, ca să 
spun adevărul, poate cu excepţia lui Kirsten. Trebuia să plece 
acasă devreme a doua zi și nu-și făcuse de cap. Petrecerea a 
continuat și după ce a plecat ea. Nimeni n-a dat nicio 
importanţă. Adică oamenii veneau și plecau tot timpul, ziua și 
noaptea. Dar atunci s-a întâmplat... în drumul spre casă, prin 
parc. 

— Și cineva i-a întrerupt? 

— Da. Un bărbat care-și plimba câinele. Slavă Domnului 
măcar pentru asta. 

— Dar agresorul a scăpat? 

— Da. Poliţia a spus că era același bărbat care violase și 
omorâse alte cinci fete, un criminal în serie cred că i-am putea 
spune. Biata Kirsty nu-și putea aminti nimic despre atac, ceea 
ce cred că a fost o binecuvântare. Vă imaginaţi cum e să trăieşti 
cu această amintire? 

Annie a sorbit din Perrier. 

— Vorbea mult despre asta? 

— Un pic. Am văzut-o de câteva ori la spital și apoi am fost la 
ea și la părinţii ei la primul Crăciun după ce i-au dat drumul din 
spital. Locuiau într-o casă mare lângă Bath. Cred că în acea 
perioadă Kirsty făcea ședințe de hipnoză. Imi aduc aminte că 
era frustrată că nu-și amintea nimic de după plecarea de la 


petrecere. Spunea că vrea să-și amintească tot, să afle cine a 
atacat-o și să-i dea de urmă. 

— A spus asta? 

— Da, dar era foarte supărată. Nu cred că vorbea serios. 
Adică, hipnoza era foarte frustrantă. E posibil să fi fost ideea 
poliţiei. 

— Aţi spus poliţiei ce v-a spus? 

— Nu. Adică, de ce aș fi făcut-o? Erau vorbe aruncate la nervi. 
Habar nu avea cine fusese. 

— Vă amintiţi cumva numele terapeutului? 

— Îmi pare rău, nu. Nu-mi amintesc să-mi fi pomenit ceva. 

— Dar era în Bath în 1988? 

— Da. larna. 

— Așa. Continuati. 

— Părinţii lui Kirsty au plecat la o petrecere de Anul Nou. 
Kirsty și cu mine ne-am îmbătat cu coniacul lui taică-său și 
atunci mi-a spus tot. 

Annie s-a aplecat în faţă. 

— Ce vreţi să spuneţi? 

— Ce i-a făcut nenorocitul ăla. 

Pentru prima dată, Sarah părea cutremurată de ceea ce-și 
amintea. 

— Ce i-a făcut? 

Annie știa că ar putea scoate raportul medical de pe undeva 
din arhive, dar voia să audă varianta ei. 

— A folosit un cuţit bine ascuţit. Aici. Sarah și-a trecut mâna 
peste sâni. Și între picioare. Bineînțeles că nu mi-a arătat, dar 
mi-a spus că avea multe cicatrici și o cususeră în mai multe 
locuri. Dar nu asta era cel mai grav. Mi-a spus și că rănile 
vaginului și ale uterului erau atât de grave încât nu se mai putea 
bucura de sex și nici nu putea avea copii. Sarah și-a șters o 
lacrimă care-i juca în colţul ochiului. Îmi pare rău. Nu credeam 
că o să fiu așa numai vorbind despre asta. Credeam că o să fiu 
O.K., pentru că s-a întâmplat cu mult timp în urmă. 

— E totul în regulă? 

Sarah s-a dus să-și ia o batistă și și-a suflat nasul. 

— Sunt bine, a spus. Dar m-a luat prin surprindere puterea 
memoriei. Aproape că o vedeam stând aici, cu expresia aia 
pierdută întipărită pe chip. Vă daţi seama cât de zdruncinată 
trebuie să fi fost? Condamnată la celibat toată viaţa? Pentru 


Dumnezeu, avea numai douăzeci și unu de ani. Cred că atunci |- 
aș fi omorât fără să stau pe gânduri, dacă aș fi știut cine era. 

— S-a pus vreodată problema că ar putea să fie cineva din 
anturajul ei? a întrebat Annie. Poate cineva care a plecat mai 
devreme de la petrecere? 

— Poliţiștii nu mi-au spus niciodată la ce anume se gândeau, 
dar i-au verificat pe toţi cei care au fost la petrecere și pe toți 
prietenii ei de la universitate. 

După cum bănuia Annie, aplicaseră procedura standard. 
Totuși, erau șanse să le fi scăpat ceva. 

— Aţi mai vorbit cu ea după Anul Nou? 

— Ah, da. De câteva ori. Dar n-a mai vorbit niciodată atât de 
în detaliu. De o noapte anume îmi aduc aminte. E ciudat, nu, 
cum unele lucruri îţi rămân în memorie? Era prima dată când 
Kirsty se întorsese în nord după... după atac. La mai bine de un 
an. Fusese multă vreme în spital, apoi acasă, cu părinţii, în 
recuperare. În tot cazul, la vremea aceea aveam o garsonieră 
mică - fusese a lui Kirsten - și a venit să stea acolo o vreme. 
Cred că era prin septembrie 1989, cu puţin timp înainte de 
începerea semestrului. În acea primă seară am băut mult și mi-a 
spus niște lucruri foarte ciudate. Sinceră să fiu, comportamentul 
ei m-a cam speriat. 

— Ce fel de lucruri ciudate? 

— Nu-mi amintesc detaliile, dar a fost foarte sinistru. Spunea 
ceva despre ochi pentru ochi și cum se simte ca o victimă a unui 
act de vampirism sau ca un bolnav de SIDA. 

— SIDA? 

— Nu cred că literal. V-am spus că vorbea niște aiureli. Nu 
avea SIDA, cel puţin din câte știu eu. Nu, părea mai degrabă să 
vrea să spună că luase un fel de virus de la atacatorul ei. l-am 
spus că e o nebunie și s-a oprit. Asta e tot ce-mi amintesc. Dar 
la vremea aceea m-au trecut niște fiori. Totuși, m-am gândit, 
mai bine să nu ţină în ea totul. 

— Vorbea despre răzbunare? 

— Ochi pentru ochi, da. Mi-a spus din nou că dacă ar ști cine 
era, l-ar omori. 

— A dat vreun semn cum că ar ști? 

— Nu. Cum ar fi putut? 

— Îmi pare rău. Vă ascult mai departe. 

Sarah a râs stânjenită. 


— Cred că de fapt vorbea vinul. Eram deja la a doua sticlă. 
Oricum, lucrurile au continuat destul de normal în perioada 
următoare, apoi au început cursurile. 

— Deci Kirsten a stat cu dumneavoastră în tot acel timp? 

— Da, cred că până la jumătatea lui octombrie. 

— Nu păreți foarte sigură. Chiar așa e? 

Sarah s-a întors. 

— Asta am spus poliţiei. 

— Dar e adevărat? 

Și-a studiat unghiile. 

— Știţi, venea și pleca. 

— Venea și pleca? 

— Da. Şi-a petrecut câteva zile în Dales. O.K.? 

— Aţi fost cu ea? 

— Nu. Voia puţin timp pentru ea. 

— Când anume se întâmpla asta? 

— Nu-mi aduc aminte. A fost demult. Totuși, cred că în 
septembrie. La scurt timp după ce a venit să stea la mine. 

— Aţi vorbit cu poliţia despre asta? 

— Nu. Mi-a cerut să nu spun nimic. 

— Aveţi idee de ce? 

— Nu. Adică... îmi pare rău, dar nu aveam o părere prea bună 
despre poliţie pe vremea aceea. Ultimul lucru de care Kirsten 
avea nevoie era s-o hărțuiască și ei. Suferise destul. 

— Vreun motiv anume pentru care nu vă plăceau poliţiştii? 

Sarah a ridicat din umeri. 

— Eram mai radicală, atâta tot, și feministă. Ei păreau 
interesați numai de păstrarea vechilor legi făcute de bărbați. 

— Și eu am crezut asta, a spus Annie. Desigur, e posibil ca 
atunci lucrurile să fi stat chiar mai rău, dar până și acum mai 
sunt câţiva dinozauri. 

— Și tot nu pot spune că sunt preferaţii mei, a spus Sarah, dar 
de-a lungul timpului mi-au mai câștigat respectul și nu mai 
generalizez atât de mult cum o făceam înainte. Nu sunt avocat 
criminalist, dar am întâlnit și câţiva polițiști foarte buni. E așa 
cum spuneți, mai sunt și dinozauri. Merele putrezite, cred. 

— Oh, da, a spus Annie, cu gândul la Kev Templeton. 

Poate că nu era neapărat un tip fără scrupule, dar avea un 
caracter de tot rahatul. 

— Și deci atunci i-aţi minţit? 


— Cred că da. Sincer, am cam uitat povestea. O să am 
necazuri? 

— Nu cred că-i pasă cuiva de o minciună veche de 
optsprezece ani, numai că ar putea să fie relevantă astăzi. 

— Nu văd cum. 

— Ce s-a întâmplat? 

— V-am spus. S-a dus în Dales o vreme și apoi s-a întors. În 
următoarele săptămâni a tot venit și a plecat, apoi și-a luat o 
cameră la etajul de deasupra. Începuse și ea studiile 
postuniversitare, dar s-a plictisit chiar mai repede decât mine. 

— Și a renunţat? 

— Da. Cred că s-a întors acasă. Cel puţin pentru o vreme. 

— Și apoi? 

Sarah și-a privit din nou manichiura impecabilă într-o nuanţă 
elegantă de roz. 

— Apoi ne-am cam îndepărtat, știți cum se mai întâmplă. V- 
am spus că după ce am renunţat la studii am călătorit o vreme 
și apoi m-am apucat să studiez dreptul. 

— Și deci pe Kirsten nu aţi mai văzut-o? 

— O dată sau de două ori în următorii doi ani. Mai ieșeam să 
bem ceva, de dragul vremurilor trecute. 

— Despre ce vorbeațţi? 

— In mare parte despre trecut. Despre perioada de dinainte 
de atac. 

— A pomenit vreodată ceva despre Whitby? 

— Whitby? Nu. De ce-ar fi făcut-o? 

— A vorbit vreodată despre cineva pe nume Eastcote? Greg 
Eastcote? 

— Nu. 

— Jack Grimley? 

— N-am auzit de el. 

— Keith McLaren, un australian? 

— Nu, niciodată. N-am auzit de niciunul din oamenii ăştia. 
Cine sunt? 

— Mai păstra legătura cu cineva din vechea gașcă de la 
universitate? 

— Nu, nu cred. Prietenul ei plecase în Canada sau în America 
sau undeva și restul eram împrăștiați prin toată ţara. Părea 
destul de singuratică, parcă își tăiase toate legăturile cu lumea. 
M-am gândit că poate din cauza a ceea ce i s-a întâmplat. Nu se 


putea adapta, nu putea pretinde că totul era normal. Nu știu. Nu 
că n-am fi putut să povestim și să bem ceva, dar mereu părea 
distantă, ca și cum se autoizola de ceilalți. Nu știu cum altfel să 
o descriu. Arăta altfel. Se neglija, își tăiase părul. Fusese foarte 
drăguță, dar încetase să-i mai pese. 

— Știţi ceva despre viaţa ei? 

— Nu cred că făcuse ceva, sincer. Cred că era cam pierdută. 
Vorbea despre călătorii în China, în America, în Orientul 
îndepărtat, dar nu știu dacă era un scop sau doar o dorinţă. 
Sarah s-a uitat la ceas. Nu vreau să fiu nepoliticoasă, dar... A 
aruncat o privire spre MacBook. Am de terminat ceva înainte de 
întâlnirea cu clientul. 

— E în regulă, a spus Annie. Cred că oricum am ajuns la 
sfârșitul listei de întrebări. 

— Îmi pare rău că aţi bătut atâta drum pentru nimic. 

— N-a fost pentru nimic, a spus Annie. În cele din urmă aţi 
spus adevărul. Aţi văzut-o pe Kirsten în ultimii ani sau aţi vorbit 
cu ea? 

— Nu, a spus Sarah. Ultima dată am văzut-o prin '91 sau '92, 
după care a părut să se fi evaporat de pe faţa pământului. 

— Aţi auzit vreodată de Lucy Payne? 

— Nu ea e cea care împreună cu soțul ei le-a omorât pe toate 
fetele alea? Despre asta e vorba? Nu înţeleg. 

— Maggie Forrest? 

— Nu, niciodată. 

— In regulă, a spus Annie, ridicându-se să plece și întinzându-i 
cartea de vizită. Dacă vă amintiţi ceva, vă rog să mă sunaţi. 

— Despre ce e vorba de fapt? a întrebat Sarah din pragul ușii. 
Nu mi-aţi spus nimic. De ce mă luaţi la întrebări despre acești 
oameni și despre lucruri care s-au întâmplat cu ani buni în 
urmă? Nu-mi daţi nici măcar un indiciu? 

— Dacă e ceva, a răspuns Annie, o să aflați în curând. 

— Comportament tipic de poliţist, a spus Sarah cu brațele 
încrucișate. Unele lucruri nu se schimbă niciodată, nu? 

Lui Annie i-a sunat mobilul tocmai când ajungea la mașină. 
Era Ginger. 

— Eu sunt. Am o pistă pentru Maggie Forrest. M-a sunat 
editorul. 

— Super, a spus Annie, căutându-și cheile și ținând telefonul 
sub bărbie. 


— Avem noroc. E în ţară. Locuiește în Leeds. Lângă canal. 

— O.K., a spus Annie. Poate ar trebui să mă duc până acolo 
chiar acum. 

— N-are sens. Acum e la Londra la întâlnire cu editorul. Se 
întoarce duminică seară. 

— În regulă, a spus Annie. N-am niciun plan pentru duminică, 
oricum. Aș putea să mă duc să vorbesc cu ea atunci. Mersi, 
Ginger. Ai făcut o treabă grozavă. 

— Nicio problemă. 

Annie a închis telefonul și a pornit spre Al. 

e 

Annie şi-a amintit unde locuia Eric și când a ajuns la 
apartamentul lui era deja întuneric. Se oprise la un pub de pe 
drum ca să-și facă curaj și să se îmbărbăteze cu un brandy 
dublu. Era pe jos, deci nu conta că băuse. Chiar dacă reușise să 
se convingă că-i va fi ușor, era în continuare agitată. 
Confruntările la muncă erau o treabă, cele din viaţa privată cu 
totul altceva. Ştia că abandonase multe relaţii în trecut în loc să 
încerce să afle ce anume nu mergea. Problema cu Banks era că 
nu putea abandona complet. Nici slujba și nici sentimentele pe 
care le avea pentru el, alimentate de faptul că lucrau împreună, 
nu o lăsau. De-asta acceptase atât de repede transferul 
temporar la Departamentul de Est, ca între ei să fie o oarecare 
distanță măcar pentru o vreme. Nu părea să meargă foarte 
bine. 

Eric i-a deschis ușa și a spus tăios: 

— Ah, tu erai. 

Apoi s-a întors cu spatele și a intrat în apartament, lăsând ușa 
deschisă. 

— Mă pregăteam să ies, a spus când Annie l-a urmat. 

Nimic nu indica asta. În scrumieră era o ţigară aprinsă și 
lângă ea o cutie de bere și un pahar pe jumătate plin. 
Televizorul era pornit pe EastEnders. Eric s-a lăţit pe canapea, 
cu picioarele întinse și cu mâinile desfăcute. Purta blugi și un 
tricou negru rupt. Părul îi era unsuros, ca și cum i-ar fi trebuit o 
spălătură bună, și o șuviţă îi atârna în ochi, ca de obicei. 

— Ce vrei? a întrebat-o. 

Annie a întins mâna. 

— Dă-mi mobilul tău. 

— Poftim? 


— M-ai auzit. Dă-mi mobilul. 

— De ce? 

— Ştii bine de ce. 

Eric a rânjit. 

— Pozele? Vrei să le ștergi, nu? N-ai încredere în mine. 

— Aşa e. Începem cu mobilul, apoi continuăm cu computerul. 

— Ce crezi c-o să fac? O să le pun pe Internet? Și-a frecat 
bărbia. Cred că aș putea, nu? Crezi că YouTube acceptă nuduri? 

— Nu cred c-o să faci nimic cu ele, a spus Annie. O să-mi dai 
mobilul, apoi o să verificăm computerul, și o să le ștergem. 

— Ce-ar fi să stai jos și să bem ceva? Nu mă grăbesc foarte 
tare. Putem discuta. 

— Nu vreau să beau nimic și nici nu stau suficient de mult ca 
să fie nevoie să mă așez, a spus Annie întinzând mâna. Nu avem 
despre ce vorbi. Dă-mi. 

— Dacă n-aş ști mai bine, aș crede că-mi faci vreo propunere 
obscenă. 

— Dar știi, și nu fac asta. Haide. 

Eric și-a încrucișat brațele pe piept, sfidător. 

— Nu, a spus. 

Annie a oftat. Se gândise că poate o să vrea să joace dur. N- 
avea decât. S-a așezat. 

— Și deci bei ceva? a întrebat Eric. 

— O să stau jos pentru că în mod evident va dura mai mult 
decât mă așteptam, a spus Annie, dar de băut nu beau nimic. 
Știi ce vreau. 

— Știu ce-ai vrut în seara aia. Acum nu mai sunt sigur. Și mai 
sunt poze, să știi. Unele pe care încă nu le-ai văzut. Mai bune. 

— Nu mă interesează, a spus Annie. Șterge-le, apoi putem să 
uităm totul. 

— Dar eu nu vreau să uit nimic. Îmi lași măcar ceva amintire? 

— O să-ţi las mai mult de o amintire dacă nu faci cum îţi spun. 

— E o ameninţare? 

Annie și-a trecut mâna prin păr. 

— la-o cum vrei, Eric. Am avut o zi lungă și încep să-mi pierd 
răbdarea. Ai de gând să-mi dai mobilul ăla? 

— Ce-o să faci dacă nu? 

— In regulă, a spus Annie. O să-ţi fac jocul. Ai avut dreptate 
când ţi-ai dat cu presupusul despre ce fac eu în viaţă. Sunt 
poliţist. Detectiv-inspector, ca să fiu mai exactă. 


— Și asta ar trebui să mă impresioneze? 

— Ar trebui să faci ce spun eu. 

— Și dacă nu, ce? 

— Vrei să-ţi fac un desen? 

— O să-ţi chemi amicii neanderthalieni să mă bată? 

Annie a zâmbit și a dat din cap încet. 

— Sincer, nu cred că mi-ar trebui ajutor, dar nu, nu ăsta e 
planul. 

— Eşti sigură pe tine, nu? 

— Uite ce e, a spus Annie. Hai să nu ne mai jucăm, bine? Ce s- 
a întâmplat s-a întâmplat. Poate a fost bine. Nu știu. Nu-mi 
amintesc, și chestia asta nu mă pune într-o lumină foarte bună, 
dar, oricum ar fi, a fost o greșeala. Dacă... 

— De unde știi? 

— Ce? 

Eric s-a ridicat. 

— De unde știi că a fost o greșeală? Nici nu mi-ai dat ocazia 
să... 

— În ceea ce mă privește, a fost o greșeală. Acceptă asta. lar 
comportamentul tău recent nu ajută foarte mult lucrurile. 

— Dar de ce? 

— Nu vreau să intru în detalii. N-am venit aici să fac scandal. 
Am venit numai ca să te rog - frumos - să mă lași să șterg 
pozele. Sunt jenante și, oricum, nici nu cred că aș vrea să mă 
gândesc măcar că aș putea avea o relaţie cu cineva care le-a 
făcut. 

— Atunci n-ai avut nimic de comentat. Și nu uita că și tu ai 
făcut câteva. Nu poţi să te relaxezi un pic? Mai slăbește-mă. A 
fost o distracţie nevinovată. 

— Dă-mi dracului mobilul ăla! 

Annie a fost uimită de propria-i vehemenţă, dar Eric îi 
împingea răbdarea dincolo de orice limită. N-avea chef să stea 
să-i explice care e diferenţa între a face câteva poze inocente în 
club și ceea ce făcuse el, poze intime, în dormitor - din câte își 
aducea aminte. Dacă nu putea înţelege asta de unul singur, 
atunci nu merita să-l mai slăbească. 

Părea șocat. O clipă n-a spus nimic, apoi și-a băgat mâna în 
buzunar, și-a scos mobilul și i l-a aruncat. Annie l-a prins. 

— Mulţumesc, a spus. 


Când a intrat în galeria de imagini, s-a uitat la toate pozele 
făcute în seara aia. Pe lângă cele pe care le văzuse deja, și în 
care măcar era trează, mai erau unele cu ea dormind, cu părul 
răvășit și un sân expus. Nimic murdar, numai crud și invaziv. Le- 
a șters pe toate. 

— Acum computerul. 

Eric i-a făcut un semn spre biroul din colţ. 

— N-ai decât. 

Erau aceleași poze, așa că le-a șters și de-acolo. Ca măsură 
suplimentară de precauţie, i-a golit și recycle bin-ul. Ştia că 
există metode de a recupera datele pierdute, dar se îndoia că 
Eric era în stare de una ca asta sau că s-ar fi deranjat. Poate că 
erau pe vreun CD sau pe vreun smart drive, dar în privinţa asta 
nu prea avea ce face. 

— Asta e tot? a întrebat. 

— Da, asta e tot. Ai obţinut ce-ai vrut, acum cară-te. 

S-a întors, și-a luat berea și s-a prefăcut că se uită la televizor. 

— Înainte să plec, a spus Annie, dă-mi voie să-ţi spun ce se va 
întâmpla dacă ai câpii și le faci să apară pe YouTube. N-ai avut 
dreptate c-o să-mi chem oamenii să te bată. E mult prea crud. 
Dar am prieteni și crede-mă că-ţi putem face viaţa foarte 
neplăcută. 

— Oh, da, a spus Eric, fără să-și desprindă ochii din televizor. 
Și cam cum ai de gând să faci asta? 

— Dacă pozele alea apar undeva, nu numai că o să susțin că 
eram beată când au fost făcute, ceea ce oricum poate vedea 
toată lumea, dar o să susțin că am fost drogată. 

Eric s-a întors spre ea încet, cu o privire nedumerită pe față. 

— Chiar ai face asta? a întrebat. 

— Da. Și dacă va fi necesar, polițiștii care îţi vor percheziţiona 
apartamentul vor găsi Rohypnol sau GHB sau ceva de genul 
ăsta. Ai fi surprins ce provizii avem la secţie. 

Annie simţea cum îi bubuie inima în piept și era convinsă că și 
Eric o auzea, poate chiar vedea cum se zbate. Nu era obișnuită 
să mintă sau să ameninte în felul ăsta. 

Eric și-a mai aprins o ţigară. Se albise la față și Annie vedea 
că-i tremură mâinile. 

— Ştii, a spus, chiar te cred în stare de una ca asta. Când te- 
am cunoscut, mi s-a părut că ești o tipă de treabă. 


— Nu mă lua cu rahaturi din astea. Când m-ai cunoscut, te-ai 
gândit: uite-o și pe baba asta care n-arată chiar așa de rău și 
mai e și beată pe deasupra, ajunge în patul meu fără să mă 
străduiesc prea mult. 

Eric rămăsese cu gura căscată. 

— Care-i problema? Nu poți înghiţi adevărul? 

— Eu... doar... A dat din cap nedumerit. Ești cu totul altfel, 
dată dracului. A 

— Crede-mă pe cuvânt. Ințeleg că nu e nevoie să spun mai 
mult, nu? 

Eric a înghiţit. 

— Nu. 

— In cazul ăsta, am să-mi iau la revedere. 

Annie a avut grijă să nu trântească ușa în urma ei. Oricât ar fi 
fost de furioasă și de supărată, trebuia să-i demonstreze lui Eric 
că ea deținea controlul, chiar dacă nu era așa. Când a ieșit afară 
în aerul rece al nopţii, s-a oprit la colţul străzii și a inspirat lung 
de câteva ori. O făcuse și pe asta. Problema era rezolvată. Se 
terminase cu îngerul de Annie Cabbot. În timp ce înainta pe 
stradă privind marea care lucea întunecată în depărtare, s-a 
întrebat de ce, în ciuda faptului că Eric era un nesuferit, se 
simțea de parcă ar fi strivit un fluture? Apoi și-a amintit că nu 
era deloc fluture, ci mai degrabă un șarpe, și a zâmbit. 


12. 


Cu sticla de vin într-o mână, Banks a inspirat lung și a sunat la 
sonerie. | se părea ciudat să fie înapoi pe strada unde locuise cu 
Sandra și cu copiii atât de mulți ani. Acum Sandra se remăritase 
și era din nou mamă, Tracy terminase facultatea, iar Brian era 
într-o formaţie rock de succes. Dar când Banks a privit spre 
draperiile vechii lui case, o clădire prin nimic ieșită din comun, 
cu bovindou și ușă nouă, l-au copleșit amintirile: noaptea în care 
băuse ciocolată caldă cu Tracy, care pe-atunci avea doisprezece 
ani, după ce se întorsese acasă târziu și deprimat de la 
investigarea morţii unei fete cam de vârsta ei; sistemul audio 
din care se auzea Strauss; primele poticneli muzicale ale lui 
Brian încercând să cânte „Sunshine of Your Love” la chitara 
acustică pe care Banks i-o cumpărase când împlinise 
șaisprezece ani; serile în care făcea dragoste cu Sandra pe 
tăcute, după ce copiii se duceau la culcare, și cum încercaseră 
să nu izbucnească în râs când căzuseră de pe canapea. Și-a 
amintit și ultimele lui săptămâni acolo, singur, zăcând aproape 
inconștient pe canapea cu sticla de Laphroaig pe podea lângă el 
și Blood on the Tracks repetându-se la nesfârșit din CD-player. 
Inainte să mai facă un pas pe cărarea primejdioasă a memoriei, 
s-a deschis ușa și în pragul ei a apărut Harriet Weaver, care nu 
arăta deloc îmbătrânită faţă de ziua când îi întâmpinase pe 
Banks și pe ai lui în cartier, cu douăzeci de ani în urmă. Banks s- 
a aplecat și a sărutat-o pe amândoi obrajii. 

— Bună, Alan, a spus. Mă bucur că ai putut să treci pe la noi. 

Banks i-a întins vinul. 

— Nu trebuia să te deranjezi. Intră. 

Banks a urmat-o în hol, unde și-a pus haina în cuier, apoi au 
intrat în living. Majoritatea invitaţilor erau deja acolo și stăteau 
de vorbă la un pahar în lumina prietenoasă a veiozelor 
portocalii. Erau doisprezece oameni cu totul și Banks a 
recunoscut două cupluri de pe vremea când locuise în vecini: 
Geoff și Stella Hutchinson, de la numărul 24, și Ray și Max, 
cuplul gay de peste drum. Ceilalţi erau fie prieteni de-ai lui 
Harriet de la bibliotecă sau colegi de-ai lui David din casta 


ucigător de plictisitoare, după părerea lui Banks, a 
calculatoriștilor. Pe unii dintre ei îi cunoscuse înainte. 

Se dusese la ei direct de la secţie, care era la vreo cinci 
minute de condus, oprindu-se numai pentru vin la Oddbins. Işi 
petrecuse cea mai mare parte a zilei la birou, studiind depoziţiile 
și rapoartele criminaliștilor în cazul Hayley Daniels. Ocazional îi 
mai zburase gândul și la cazul lui Annie: Lucy Payne într-un 
scaun cu rotile, cu gâtul tăiat. Și-a amintit de Lucy pe patul de 
spital, cumva fragilă și demnă de milă, cu chipul ei palid, frumos 
și bandajat pe jumătate, pe de altă parte enigmatică, 
manipulatoare și poate cu adevărat rea. Banks nu s-a putut 
hotărî niciodată de care parte a baricadei era, deși fusese unul 
dintre puţinii care văzuseră înregistrările, care-l convinseseră că 
Lucy fusese la fel de implicată ca și soțul ei Terry în răpirea și 
torturarea fetelor. Dacă într-adevăr ucisese pe cineva, asta era 
deja o altă treabă, una pe care tribunalul nu o lămurise 
niciodată. Toată lumea credea asta, oricum. Ochii ei nu trădau 
nimic și instinctul de autoconservare fusese foarte puternic. Era 
greu de făcut trecerea de la macabru la lumesc, s-a gândit 
Banks, dar uneori conversațiile mărunte despre șansele Angliei 
în meciul cu Andorra după un 0-0 patetic cu Israel, sau șansele 
conservatorilor la următoarele alegeri erau un antidot foarte 
bun. Invitaţiile la cină îl agitau mereu și nici nu putea să bea 
prea mult pentru că trebuia să conducă până acasă. N-avea de 
gând să-și asume riscul pe care și-l asumase Annie. Ea avusese 
noroc. Gândindu-se la Annie, și-a dat seama că probabil ar fi 
invitat-o cu el dacă lucrurile ar fi stat mai bine între ei. Chiar 
dacă nu mai aveau o relaţie, se susțineau unul pe celălalt în 
astfel de împrejurări din când în când, era mai bine să nu fie 
singuri. Dar după comportamentul ei ciudat în ultimele două 
ocazii, nu mai știa cum stăteau lucrurile între ei sau cum ar fi 
putut să evolueze. 

Când s-au terminat prezentările, Banks a luat paharul de vin 
pe care i l-a oferit David și s-a așezat lângă Geoff și Stella. Geoff 
era paramedic, așa că șansele să înceapă să vorbească despre 
RAM sau gigabiţi erau minime. Discuţii despre cadavre sau 
oameni pe moarte putea să suporte. Stella era proprietara unui 
magazin de antichităţi pe Castle Road și avea mereu o poveste 
interesantă de spus. 


În timp ce conversa cu ei, Banks a privit în jur la ceilalţi. A 
recunoscut doi îngâmfaţi pe care îi mai văzuse la o petrecere și 
pe care nu-i prea înghiţea, genul care după ce beau ceva erau 
convinși că ei ar putea face orice mai bine decât oricine. Restul 
erau O.K. Majoritatea cam de vârsta lui, cincizeci și ceva, sau 
puţin mai tineri. Harriet pusese muzică clasică în surdină, părea 
să fie Bach, iar din bucătărie venea miros de miel cu usturoi. 
Prin cameră treceau din mână-n mână platourile cu aperitive și 
Banks și-a luat un cârnăcior când i-a venit rândul. Din fericire, 
nu era singurul rătăcit în grup. Majoritatea erau cupluri, dar 
Banks știa că Graham Kirk, de pe strada imediat următoare, se 
despărțise de curând de nevastă-sa, iar Gemma Bradley își 
gonise al treilea soț acum vreo doi ani și încă nu îl găsise pe al 
patrulea. Harriet lucra cu Gemma și în mod evident îi era milă 
de ea. Celălalt bărbat mai în vârstă era Trevor Willis, un văduv 
arogant care tot ieșea la ţigară cu Daphne Venables, soția unuia 
dintre colegii lui David. Banks știa din experienţă că Trevor era 
genul care pe măsură ce bea devenea tot mai tăcut și mai 
țâfnos, sfârșind adesea, printr-o mișcare bruscă și dramatică, cu 
nasul în desert. În astfel de momente, Banks își dorea să mai fi 
fumat încă, mai ales într-o seară plăcută de martie. Uneori era o 
scuză bună ca să iasă afară câteva minute atunci când 
conversaţia era prea tare sau prea plictisitoare. Geoff era în 
mijlocul unei povești despre o femeie bătrână care suna 
sistematic după ambulanţă numai ca să aibă cine să o ducă la 
programările de la spital și cum, numai ca să o sperie, unul 
dintre paramedici îi spusese că pare să aibă o problemă cu 
piciorul și că e posibil să-i fie amputat. Chiar atunci Harriet i-a 
chemat la cină. 

A durat câteva minute până să așeze pe toată lumea după 
ordinea prestabilită, iar Banks s-a trezit între Daphne și Ray, 
vizavi de Max și Stella. Ar fi putut să fie și mai rău, s-a gândit, 
acceptând ca David să-i umple paharul în timp ce Harriet 
împărțea farfurii cu brânză de capră și tartă cu ceapă 
caramelizată. Singurii gata beţi erau Gemma și Trevor, deși 
Daphne părea să fie și ea pe drumul cel bun, judecând după 
felul în care îl strângea de mână pe Banks de fiecare dată când 
vorbea cu el. Tarta era delicioasă și conversațiile se legau cu 
ușurință, astfel încât Banks putea să-și vadă de mâncare fără să 
fie nevoit să intervină. Tocmai își terminase tarta, iar Daphne 


începuse o poveste nostimă despre o bibliotecă mobilă, când a 
sunat soneria. Toată lumea și-a văzut de conversații, iar Harriet 
a fugit să deschidă ușa. Daphne îi pretindea toată atenţia lui 
Banks, respirând Sancerre și tutun înspre el și emanând valuri 
de parfum. 

În momentul următor, Harriet aducea încă un scaun în capul 
mesei. Treisprezece la cină, s-a gândit Banks, amintindu-și de 
povestea cu Poirot. Ar fi trebuit să fie un număr fără noroc. 
Conversaţiile s-au oprit, bărbaţii au căscat gura și femeile s-au 
încordat. Banks tot nu putea scăpa din strânsoarea lui Daphne. 
Se simţea încolţit. Din dreapta, a auzit o voce de femeie pe care 
n-a recunoscut-o: 

ma Îmi pare rău că am întârziat atât de mult. 

In cele din urmă, Daphne i-a dat drumul și, fără să fie 
nepoliticos, a aruncat o privire spre Harriet care spunea că 
întârzierea nu e o problemă, în timp ce așeza o farfurie în faţa 
noului oaspete, care i-a aruncat o privire și i-a zâmbit. Apoi și-a 
amintit: în sfârșit ajunsese Sophia. 

e 

Chelsea era în întârziere. S-a dat cu rimel într-un strat prea 
gros, dar nu mai avea timp să-l șteargă și să aplice un strat nou. 
Era bine și așa. Și-a aranjat sutienul pe sub topul minuscul până 
când a simţit că e în ordine, apoi a fugit jos și și-a pus pantofii 
cu toc. 

— La naiba, a spus taică-său, întorcându-se de la televizor, 
ceea ce rar se întâmpla, în timp ce Chelsea ţopăia într-un picior 
pe hol. Ai idee cum arăţi, fetițo? 

— Taci, Duane, a spus mama ei. Las-o-n pace. Tu nu ieșeai să 
te distrezi când erai tânăr? 

— Poate, dar sigur nu mă îmbrăcam ca o... 

Chelsea n-a mai stat să audă ce avea de spus. Auzise deja de 
prea multe ori. Curvă, târfă, vagabondă, boarfă sau variaţiuni pe 
aceeași temă. Şi-a înșfăcat geanta în care-și ţinea ţigările, trusa 
de machiaj, ceva bani în caz că trebuia să cumpere de băut sau 
să-și plătească taxiul, și-a sărutat mama, care a strigat după ea 
să fie atentă și să-și amintească ce se întâmplase cu fata aia, 
săraca, și a închis ușa după ea. Aveau să se îngrijoreze un pic, 
după care maică-sa avea să renunţe și să meargă la bingo, cum 
făcea de obicei. 


Când Chelsea ajungea acasă târziu, mama ei era deja în pat și 
taică-său sforăia în fața televizorului la un film horror sau un 
thriller vechi, cu scrumiera plină și cu niște cutii de bere pe 
masa pătată de lângă el. Atât erau de previzibili. 

Cât de mult își dorea să locuiască în Leeds sau Manchester 
sau Newcastle, așa ar fi putut să stea mai mult pe-afară, toată 
noaptea dacă voia, dar în Eastvale totul se închidea pe la miezul 
nopții, poate pe la unu, excepție făcea numai Bar None, unde 
aveau un DJ ca vai de el și muzică proastă, și Taj Mahal, plin de 
cadeți beţi și trişti care beau bere la litru înainte să fie făcuţi 
pachet spre Irak. 

A doua zi urma să-i vadă pe The Long Blondes la The Stage, în 
Gateshead, cu Shane, mergeau cu mașina lui la prima lor 
întâlnire adevărată, fără nimeni altcineva în preajmă. Excelent. 
lar de luni înapoi la munca în magazin. Așa era viaţa ei. Se 
întâlneau cu toţii în piață. Chelsea nu vedea niciun autobuz, 
erau oricum foarte puţine după ora șase, așa că o aștepta o 
plimbare de un sfert de oră peste râu, apoi pe deal, pe lângă 
grădini și castel. Era deja întuneric și mergea greu pe tocuri. 
Voiau să înceapă la Red Lion, știa asta, așa că dacă nu-i mai 
prindea acolo, sigur dădea de ei la The Trumpeters la o partidă 
de biliard înainte să pornească spre The Horse and Hounds, 
unde de obicei era o formaţie care cânta piese vechi și celebre 
ca „Satisfaction” și „Hey Jude”. Câteodată erau mișto. Oricum, 
mai buni decât jazzmanul decrepit care cânta acolo duminica la 
prânz. 

Chelsea a iuţit pasul după ce a urcat dealul și a ocolit Castle 
Road, ajungând în piaţa care forfotea de tineri. S-a salutat cu 
câţiva oameni pe care-i cunoștea și a traversat piaţa. Piatra 
cubică era un chin pentru picioarele ei în pantofii ăia, și aproape 
s-a împiedicat de câteva ori până să ajungă la bar, unde erau 
deja adunaţi cu toţii. Shane i-a zâmbit prin fum și ea i-a zâmbit 
înapoi. Totul avea să fie în regulă. Sâmbătă seara începuse, și 
totul avea să fie bine. 

(J 

E puțin spus că sosirea Sophiei a schimbat direcția 
conversațiilor. Bărbaţii făceau eforturi vizibile de-a o impresiona. 
Geoff a început să comenteze vinul în care găsea nuanțe de 
ciocolată, vanilie și tabac, cu siguranță recitate dintr-o carte, iar 
Graham Kirk ținea un discurs despre viitorul computerelor, 


căutând să-i prindă privirea Sophiei, care nu-l asculta. De fapt, 
părea să fie destul de indiferentă față de tot ce se întâmpla în 
jurul ei. N-avea ce face dacă bărbaţii picau în cap după ea, cel 
puţin asta transmitea postura ei foarte sigură pe ea. Și nu lăsa 
să se vadă dacă fenomenul i se părea amuzant. 

Lui Banks îi plăcea spectacolul la nebunie. Se simţea invizibil, 
mai ușor ca aerul, o muscă pe perete studiind expresiile faciale, 
limbajul trupurilor, ca și cum nimeni nu ar fi știut că e și el acolo. 
Talentul de a dispărea îl avea din copilărie, și de multe ori îi era 
util la muncă. Pe Sandra o scotea din sărite. | se părea că e 
nepoliticos să nu se implice. Dar Sandra era foarte sociabilă și 
foarte prezentă în tot ce se întâmpla. 

De când își făcuse apariţia Sophia, nici măcar Daphne nu mai 
stătea atârnată de braţul lui, preferând să-și bea vinul cu o 
viteză chiar mai mare decât înainte. Cineva din capul mesei 
vărsase un pahar de vin roșu pe faţa de masă albă și toată 
lumea se agitase o vreme cu cârpe și bureţi, în timp ce Harriet 
încerca să-i calmeze și să le spună să ignore pata, căci ieșea la 
spălat. 

In haosul creat, Banks i-a aruncat o privire Sophiei. Că era 
frumoasă fusese un lucru evident chiar înainte s-o privească 
îndelung. Efectul prezenţei ei în cameră era o dovadă suficientă. 
Dar cu cât privea mai mult, cu atât înțelegea mai mult. Părul 
negru îi era prins lejer la spate, iar pielea-i era măslinie, fină și 
fără cea mai mică imperfecţiune. Purta un top verde-jad cu un 
decolteu destul de adânc încât să fie promiţător fără a expune 
nimic și un medalion pe un lanț subțire de argint, pe care îl 
atingea din când în când. Avea buzele pline și cei mai negri și 
mai seducători ochi pe care Banks îi văzuse vreodată. Te puteai 
pierde în ochii ei. L-a surprins uitându-se la ea și i-a zâmbit. 
Banks a simţit că roșește. Nu mai era invizibil. Discuţiile au 
continuat, după cum era de așteptat, de la statistici despre 
criminalitate la beţii, bande, hoţii, nesiguranța de pe stradă și 
aparenta incapacitate a polițiștilor de a rezolva și cele mai 
simple crime, cât să-i ţină pe plătitorii de taxe departe de 
borfași și violatori. Deși niciuna dintre acuze nu era îndreptată în 
mod special către Banks, au existat niște provocări și așteptări, 
și cum Banks n-a mușcat momeala, Quentin, soțul lui Helen și 
unul dintre îngâmfaţii atotștiutori, a început să intre în detaliile 
cazului Hayley Daniels. 


— Uitați-vă la biata fată care-a fost omorâtă chiar aici în oraș 
săptămâna trecută, a spus cu buzele umede și roșii de la vin, cu 
o sclipire în ochi și o broboană de sudoare pe buza de sus. 

Daphne stătea ţeapănă lângă Banks, cu braţele încrucișate, 
arătând de parcă tocmai înghiţise o lămâie. 

— Ziarele spun că a fost cineva apropiat, un fost prieten sau 
ceva. Așa e mereu, nu? Dar am văzut pe cineva arestat? Nu. 
Adică, ce anume îi oprește? Sunt confuzi, sau ce? Ar trebui să 
știe până acum. 

Cineva a început să dea vina pe judecătorii leneși, pe 
Procuratură, pe avocaţi, și Banks tot n-a spus nimic. Vreo doi au 
râs nervos și Max a spus: 

— Probabil au încurcat probele. Așa se întâmplă mereu, nu? 
Sau inventează ceva. 

L-a privit pe Banks. Apoi a intervenit Sophia. 

— Pentru Dumnezeu, ar trebui să vă auziţi vorbind. Chiar 
sunteţi atât de creduli încât înghiţiţi tot ce vă dau ziarele și 
televiziunile? Dacă mă întrebaţi pe mine, cred că v-aţi uitat la 
prea multe filme cu polițiști. Prea mult Frost și Morse și Rebus. 
Cum credeți că se întâmplă? Chiar vă imaginaţi că polițiștii se 
trezesc noaptea și-și spun: „Aha, Evrica, am soluția.” Fiţi serioși. 
E o muncă foarte grea. 

Remarca i-a potolit. După o scurtă pauză, Banks a privit-o pe 
Sophia și a spus: 

— Mie mi se mai întâmplă din când în când să mă trezesc 
noaptea cu o idee genială, dar de cele mai multe ori se 
dovedește a fi indigestie. 

A urmat încă o pauză, apoi toată lumea a râs. 

Sophia i-a reţinut privirea lui Banks, părea să-l caute cu ochii 
ei negri. Apoi a zâmbit din nou, iar de data asta era ceva diferit, 
se înfiripase ceva între ei. 

Discuţiile s-au împărțit pe grupuri mai mici și Banks s-a trezit 
vorbind cu Sophia despre cât de mult îi plăcea să se plimbe prin 
Londra noaptea, iar el i-a povestit despre plimbările lui prin 
Dales, apoi Harriet li s-a alăturat cu o poveste de pe vremea 
când conducea o bibliotecă mobilă. A urmat desertul, o plăcintă 
cu cremă și cu mere și rubarbă, apoi cafea și băuturi pe care 
Banks le-a refuzat. 

Spiritele începeau să se calmeze. Tăcerea beţivilor era 
marcată din când în când de sforăitul lui Trevor sau de câte un 


spasm al Gemmei. Ceilalți vorbeau în liniște, în timp ce aburul 
se ridica din cănile de cafea, toată lumea era plină și adormită. 
Până și veiozele păreau să dea mai puţină lumină. Pe Bach îl 
înlocuise Paul Simon cu Graceland, în surdină. Lui Banks îi era 
suficient de cald și de bine încât să adoarmă pe scaun, dar nu se 
cădea să facă una ca asta. Au început să se ridice unul câte unul 
și să pornească spre hol. Era momentul să plece, îl aștepta un 
drum lung cu mașina până la Gratly, poate ceva zgomotos pe 
iPod îl va putea ţine treaz. 
e 

— E timpul, doamnelor și domnilor, vă rog, a spus patronul de 
la The Horse and Hounds la unsprezece și jumătate. Haideţi, n- 
aveţi case la care să mergeţi? 

Chelsea mai avea jumătate de Bacardi Breeze în față. Al 
cincilea, sau poate al șaselea? Nu-și mai amintea. Restul mai 
aveau și ei tot felul de băuturi, în general bere băieţii și vin alb 
fetele. Formaţia se oprise din cântat de o jumătate de oră, dar 
barul era încă plin și zgomotos. Nu cântaseră rău, s-a gândit, dar 
ar fi ţipat dacă auzea încă un cover după „Satisfaction”. Nu-i 
plăcuse niciodată cântecul și nici măcar Rolling Stones în 
general. Erau deja niște moși când se născuse ea. 

Chelsea și-a aprins o ţigară. Știa că mai puteau sta vreo zece 
minute dacă se purtau frumos. Dacă ajungea acasă după miezul 
nopții, lucrurile ar fi trebuit să fie liniștite. Putea să-și pună 
căștile și să asculte noul album Killers în pat. Fusese o noapte 
bună, se simţea un pic ameţită și obosită. Shane o sărutase de 
câteva ori când se intersectaseră în drumul spre baie și erau 
înțeleși pentru seara următoare la The Stage. Trebuia să se 
gândească un pic mai mult la cum să se îmbrace. Deocamdată, 
toata lumea părea să-și termine băuturile și să o ia din loc. 
Afară, piaţa era încă agitată, cineva se luase la bătaie. De 
cealaltă parte era o dubă a poliţiei, dar nimeni nu-i dădea prea 
multă atenţie. Poliţiștii nu se implicau decât dacă izbucnea o 
încăierare serioasă între găști. 

În faţa secţiei de poliţie, o fată pocnea un tânăr slăbănog cu 
geanta în cap și toată lumea, cu excepţia tânărului, râdea. O 
altă fată, cel mai probabil singură, se clătina pe piatra cubică cu 
un toc rupt, plângând, cu rimelul șiroind. 

Din când în când se mai auzeau răcnetele câte unui grup, 
dinspre York Road, spre Taj Mahal. Pe aleea de lângă bar, doi 


băieți poșteau un joint. Chelsea a simţit mirosul când a trecut pe 
lângă ei. A întors capul. Nu avea chef de atenţia lor, așa praf 
cum erau. S-a luat de mână cu Katrina și cu Paula și au început 
să se legene, cântând un cântec de Robbie Williams în timp ce 
se îndreptau spre Castle Road. Chelsea îl detesta pe Robbie 
Williams aproape la fel de mult ca pe Rolling Stones, numai că 
de el nu aveai cum să scapi. Era un fel de instituţie naţională, ca 
Manchester United, pe care îi ura la fel de tare. 

Vremea era în continuare plăcută și pe cerul limpede 
strălucea luna. Băieţii mergeau în faţă, fumând și împingându-se 
în joacă. 

— Am putea să mergem la The Three Kings, a spus Shane. 
Cred că mai e deschis vreo jumătate de oră. Poate mai bem 
ceva? 

— Locul ăla e oribil, a spus Katrina. Plin de babalâci. Mi se 
face părul măciucă numai la gândul că intru acolo, așa se uită 
toţi la tine. 

— Nu și la ora asta, a spus Shane, mergând cu spatele în timp 
ce vorbea cu ele. Toţi babalâcii sunt deja acasă, la căldurică în 
pat. Ce ziceţi de The Fountain? De obicei țin deschis până la 
miezul nopţii. 

— Nu, a spus Chelsea. Acolo a fost fata aia. Hayley Daniels. 
Care-a fost omorâtă. 

Chelsea n-o cunoscuse pe Hayley, dar o mai văzuse prin 
baruri sâmbăta seara. Când era mică, obișnuia să se joace în 
Labirint, iar gândul că cineva fusese omorât acolo o înfricoșa. 

— Trebuia să ne strici tu cheful, a spus Shane, întorcându-se 
și acceptând o ţigară de la Mickey. 

— Care-i faza? a întrebat-o Mickey pe Chelsea pe tonul ăla 
batjocoritor și provocator pe care ea nu-l putea suferi. Ți-e frică 
să fii prea aproape de Labirint? Ți-e frică de întuneric? De 
fantome? De canibalul Hannibal? 

— Hai, mai taci, a spus Chelsea. Nu mi-e frică. Oricum, locul e 
izolat de poliţie. Uită-te și tu. 

— Numai intrarea dinspre Taylor's Yard, a replicat Mickey. Poţi 
intra cu ușurință dinspre Castle Road sau din parcarea din 
spate. Pun pariu că n-ai curaj. Bag mâna-n foc că ţi-e frică. 

— Ce vrei să spui? a întrebat Chelsea, simțind cum i se 
înmoaie pământul sub picioare. 

Nu știa sigur dacă din cauză că era beată sau speriată. 


— M-ai auzit, a spus Mickey, făcându-le cu ochiul prietenilor 
lui. Pun pariu că n-ai curaj să intri în Labirint de una singură. 

— Evident că am, a spus Chelsea. 

— Atunci du-te. 

— Poftim? 

Se opriseră cu toţii, iar Mickey s-a întors cu faţa spre fete. 

— Te provoc. Te provoc să intri acolo cinci minute. Singură. 

— Pe ce punem pariu? a întrebat Chelsea, sperând să sune 
mai curajoasă decât se simţea. 

— Dacă faci asta, te duc la mine acasă și-ţi arăt ce știu să fac 
cu limba. 

— Stai un pic, Mickey, l-a întrerupt Shane. Nici nu se pune 
problema. 

— Scuze, frate, a spus Mickey râzând. Dar ele nu pot să 
refuze. S-a întors spre Chelsea. Deci ce zici, păpușă? 

— Că poţi să-ţi ţii limba pentru parașutele cu care ţi-o 
folosești de obicei, a spus Chelsea, dar te ușurez de zece lire 
pentru cinci minute singură în Labirint. 

— Nu trebuie să faci asta, Chel, i-a spus Shane. E praf. Și se 
poartă ca un dobitoc, ca de obicei, atâta tot. Nu-l băga în 
seamă. 

— Deci, care-i treaba? a întrebat Chelsea cu mâinile în șold. 
Ce zici, băieţaș? Nu-ţi permiţi să pierzi atâţia bani? 

— Nu știi ce ratezi, a spus Mickey, scoțând limba și trecându- 
și-o peste buze. E-n regulă. Fie cum zici tu. Dacă ieși alergând 
de-acolo și urlând înainte să expire cele cinci minute, tu îmi 
datorezi mie zece lire. Bine? 

— Gata. 

Și-au dat mâna și s-au îndreptat cu toţii spre Castle Road, 
trecând pe lângă The Fountain, care era deja închis, a remarcat 
Chelsea. Poate întâmplarea de săptămâna trecută le afectase 
afacerea, s-a gândit. Incepea să-și dorească să nu fi fost atât de 
impulsivă și să nu fi acceptat provocarea lui Mickey. Dar de ce 
anume se temea, de fapt? Toată lumea spunea că pe Hayley 
Daniels o omorâse un fost prieten sau oricum cineva cunoscut, 
și erau mici șansele să-i facă și ei același lucru, nu? In plus, 
cunoștea Labirintul, știa scurtăturile și niște ieșiri despre care 
mulți oameni nici nu aveau habar. Zece lire. Niște bani în plus 
de cheltuit la The Stage mâine. De ce nu? Era hotărâtă să 


accepte provocarea prostească a lui Mickey și să câștige cele 
zece lire. 
e 

De ce de fiecare dată oamenii păreau să aibă nevoie de o 
veșnicie ca să-și ia rămas-bun la sfârșitul unei petreceri? Chestia 
asta îl depășea pe Banks. Se stârneau discuții urgente și 
presante în ceasul al doisprezecelea și oamenii în sfârșit apucau 
să spună ceea ce așteptaseră toată seara. In cele din urmă, 
poate la douăzeci de minute după ce făcuseră primul pas spre 
ușă, s-au pornit cu toţii pe drumul de întoarcere. Trevor și 
Gemma aveau nevoie de ajutor, pe care vecinii l-au oferit cu 
amabilitate. Daphne părea să poată merge fără sprijinul lui 
Quentin și ţinea morţiș să facă asta cu un pas săltăreț. Banks le- 
a mulțumit lui Harriet și David, a promis să treacă mai des pe la 
ei în viitor și a pornit-o pe alee, privind spre cerul senin. Adia un 
vânt ușor care abia dacă mișca frunzele. Dar după căldura din 
casă, vântul părea răcoritor. 

Intâmplarea a făcut să plece în același timp cu Sophia și s-au 
întâlnit la capătul aleii, în lumina unui felinar. Sophia o aștepta 
pe Harriet, care fugise până sus să-i aducă un album cu 
fotografii de familie pe care promisese că i-l împrumută. Erau 
singuri pentru prima dată și Banks nu prea știa ce să spună. 
Acum o vedea pentru prima dată în picioare și a observat că 
purta blugi strâmţi care-i complimentau formele. Era mai înaltă 
decât își imaginase. In cele din urmă, au vorbit amândoi 
deodată. Un moment din acela ușor jenant când poţi râde, ceea 
ce a spart gheața. 

— Voiam să spun, a continuat Sophia, că te-am mai întâlnit o 
dată, acum mulţi ani. 

— Nu-mi amintesc. 

S-a prefăcut bosumflată. 

— Mă jigneşti. Apoi a zâmbit. Acum douăzeci de ani. Eram 
studentă, venisem în vizită la mătușa Harriet. Cred că tocmai te 
mutaseși și ne-a făcut cunoștință. 

— Douăzeci de ani, a spus Banks. S-au schimbat multe de 
atunci. 

— Și pentru tine, și pentru mine. Uite, mă gândeam la ceva. 
Până și un detectiv așa ocupat ca tine mai are câteva ore libere 
din când în când. Mă gândeam că poate ai vrea să mergem într- 


o plimbare din aia lungă despre care vorbeai? Poate mâine 
după-amiază? 

— Mi-ar face plăcere, a spus Banks. 

— Splendid. Îți las numărul meu de mobil. Ai o hârtie? Și nu 
mă refer la carnetțelul negru pe care-l are orice poliţist. Nu vreau 
să fiu la un loc cu toţi suspecţii și infractorii. 

— Nu-ţi face probleme. Banks a scos o chitanță de la 
Somerfield's din buzunarul pantalonilor și un pix din haină. Te 
rog. 

l-a spus numărul. Banks l-a notat în grabă, simțindu-se ca și 
cum ar fi făcut ceva interzis, ceva ce Harriet n-ar fi trebuit să 
vadă. 

— Te sun mâine după ce văd cum stau lucrurile, a spus, dar 
nu cred că va fi o problemă. 

— Excelent. 

Stăteau față în faţă în lumina felinarului și pentru o clipă 
Banks a avut o senzaţie ciudată, de parcă lumea din jurul lor 
dispăruse. 

— În regulă, a spus, ar trebui să plec. Te las undeva? 

— Nu. Sincer, nu e departe. Imi place să merg pe jos. 

— Eşti sigură? 

— Absolut. Vine mătușa Harriet. Sophia s-a răsucit și i-a șoptit 
peste umăr: Ne vedem mâine. 

— Da, a spus Banks. 

Apoi a ieșit din lumină înapoi în lumea umbrelor, unde imediat 
a auzit ţipete și sticle sparte la distanţă. Sâmbătă seara în 
Eastvale. S-a urcat în Porsche și a căutat pe iPod The Jesus & 
Mary Chain, „Just Like Honey”, și, cu volumul la maximum, a 
pornit în viteză spre Gratly. 

e 

În ciuda bravadei de care făcuse dovadă, Chelsea era destul 
de agitată în timp ce trecea prin arcada din Castle Road, pe 
lângă magazinele închise - Past Times, Whittard, Castle Books - 
și intra în cele din urmă în Labirintul întunecat. În cinci minute 
se puteau întâmpla multe. Își auzea ecoul pașilor din cauza 
zidurilor înalte și becurile care atârnau din loc în loc deasupra 
ușilor depozitelor îi conturau umbra lungă pe piatra cubică. 
Aproape s-a împiedicat de o pisică, pe care a pus-o imediat pe 
fugă, costând-o și pe ea o spaimă bună. Inima îi bătea mai 
repede și mai tare. Poate n-ar fi trebuit să accepte pariul lui 


Mickey. Cu zece lire nu prea aveai ce cumpăra zilele astea. Dar 
nu era vorba de bani - știa foarte bine - era vorba de mândrie. 
Pe Hayley Daniels o omorâse un fost prieten, își tot repeta 
chestia asta. Ține minte. Apoi s-a întrebat dacă vreunul dintre 
foștii ei prieteni ar fi vrut să o omoare pe ea. 

Pe Derek Orton îl înșelase și nu fusese foarte fericit să afle 
asta. Lui Paul Jarvis nu-i răspunsese la scrisori și la mailuri vreo 
opt luni după plecarea lui la Universitatea Strathclyde, până 
când în cele din urmă renunţase s-o mai caute. Poate c-o 
urmărea? Îi spusese în repetate rânduri că o iubește. Apoi se 
culcase cu prietenul cel mai bun al lui lan McRae și avusese grijă 
să afle toată lumea. Cam astea erau cele mai nasoale faze. Dar 
lan era oricum în închisoare încă pentru că o jefuise pe bătrâna 
aia, nu? 

Chelsea s-a aventurat pe după un colț adânc în Labirint. Știa 
unde merge. Avea nevoie cam de cinci minute ca să traverseze 
Labirintul dinspre Castle Road până la ieșirea din parcare. Dar 
cu cât înainta mai mult, cu atât era mai agitată, tresărind la cel 
mai mic sunet sau umbră și blestemându-l pe Mickey pentru că 
o provocase. 

În timp ce trecea printr-o piaţă mică și slab luminată, a avut 
senzaţia că aude un fâșâit în spatele ei, sunetul pe care-l fac 
hainele în mișcare. S-a întors și când a văzut un bărbat îmbrăcat 
în negru din cap până-n picioare, cu faţa în umbră, a înghețat. 
Începuse deja să calculeze în minte. Dacă se întorcea acum și o 
lua la fugă, probabil putea ajunge la ieșire înainte să o prindă. 
Dar ale naibii tocuri o împiedicau îngrozitor de tare. Trebuia să 
scape de ele. Chiar când își scotea pantofii, bărbatul s-a 
apropiat de ea și l-a văzut deschizând gura, de parcă ar fi vrut 
să spună ceva. Dar înainte să-și dea seama ce se întâmpla, altă 
siluetă a apărut în spatele lui, în haine foarte închise la culoare, 
imposibil de observat. Silueta se mișca foarte repede, trecându- 
și mâna peste gâtul bărbatului. Erau la un metru distanţă și 
Chelsea a simţit ceva cald și cu un gust ușor dulceag și metalic 
stropind-o pe față și pe piept. Bărbatul părea confuz, și-a dus 
mâna la gât. Cealaltă siluetă a dispărut în umbră. Chelsea a 
făcut câţiva pași în spate. Era singură cu bărbatul care părea să 
fi înțepenit pe loc. Și-a luat mâna de la gât și s-a uitat la ea, a 
deschis gura și a încercat să spună ceva, dar nu s-a auzit niciun 
sunet. Apoi a căzut în genunchi. Chelsea a auzit zgomotul 


impactului cu dalele de piatră. Rămăsese înmărmurită, cu mâna 

la gură. Bărbatul s-a clătinat și a căzut cu faţa în jos. Chelsea a 

auzit cum i s-a spart nasul și abia atunci a luat-o la fugă, ţipând. 
e 

Josh Ritter cânta „Girl in the War” în timp ce Banks conducea 
pe drumul întunecat de lângă râu. În cele din urmă, se 
acomodase cu noul Porsche, începea să-i placă și să i se 
potrivească mai bine. Acum era mai folosit, mai locuit, sărea 
mai puţin în ochi și era ușor de manevrat pe astfel de drumuri 
pe dealuri. Poate că avea să-l păstreze, totuși. In partea stângă 
se vedea o vale abruptă și câmpuri verzi care se continuau cu 
mlaștini năpădite de buruieni, forme prelungi și întunecate în 
noapte, iar râul clipocea în lumina lunii, șerpuind prin vale. A 
trecut pe lângă copacii îndoiţi de vânt și știa că în curând va fi 
foarte aproape de casă. 

În timp ce conducea și asculta muzică, se gândea la Sophia și 
la gura de aer proaspăt pe care o insuflase petrecerii lui Harriet. 
Se întreba dacă era măritată. 

O femeie atrăgătoare ca ea trebuie să fi avut pe puţin un 
prieten, o chestie serioasă, poate chiar locuiau împreună. Ştia 
că nu are sens să se gândească, nici măcar pentru o clipă, căo 
plimbare ar putea însemna mai mult decât o plimbare, și și-a 
amintit că mai devreme se sfătuise singur să nu se 
îndrăgostească de ea. Nu prea avea șanse. Spera să aibă timp 
să o revadă duminică. Așa cum ea însăși spusese, chiar și un 
detectiv are nevoie de câteva ore libere din când în când. Și 
oricum, el era șeful. Sau pe-aproape. iPod-ul se orientase spre 
folk, cum mai făcea din când în când. După Eliza Carthy cu 
„Worcester City” a urmat Kate Rusby cu „No Names”. Apoi 
Isobel Campbell, „O Love is Teasing”. Uneori Banks credea că nu 
era o întâmplare și că iPod-ul avea o voință proprie. Odată, după 
The Small Faces cu „Here Comes the Nice” urmase „America”, a 
lui The Nice. Nimeni nu-l putea convinge pe Banks că era o 
chestie întâmplătoare. 

După vreun kilometru, lui Banks i-a sunat mobilul. A reușit să 
răspundă fără să se întrerupă din condus sau să schimbe ritmul. 
Era într-o zonă unde nu prea avea semnal, așa că de la capătul 
celălalt se auzea slab și cu părâituri. A avut impresia că o aude 
pe Winsome vorbind și pronunţând cuvintele „crimă” și 
„Labirint” înainte să-și piardă semnalul complet. Cu o stare de 


agitaţie care creștea cu fiecare secundă, și-a închis telefonul și 
în dreptul următoarei ferme a întors și a pornit-o înapoi spre 
Eastvale. 


13. 


Când Banks a oprit în piaţă, în jurul orei unu, și a văzut 
mulțimea adunată, ţinută în loc de cordoanele de poliţie, a avut 
o senzaţie acută de deâjă-vu. Mulţi dintre privitori erau beţi, se 
împleticiseră afară din baruri la ora închiderii și văzuseră 
agitația de la intrarea în Labirint. Unul sau doi deveniseră 
agresivi și le dădeau de furcă polițiștilor care încercau să-i ţină 
pe loc. Când Banks l-a văzut pe sergentul de la secție, i-a dat 
ordin să cheme întăriri. Poate că nu aveau nevoie - beţivii își 
pierdeau interesul la fel de repede pe cât și-l găsiseră - dar era 
mai bine să fie precauţi. Peste măsură de agitat în continuare, 
Banks le-a spus ofițerilor să blocheze întregul Labirint de data 
aceasta, toate ieșirile. 

— Dar, domnule, a replicat unul dintre ei, în spate sunt patru 
case în care mai locuiesc oameni. 

— Ne ocupăm de ei mai târziu, a spus Banks. Să vorbească 
cineva cu ei, cât de repede. Deocamdată, vreau să văd toată 
zona izolată. Nimeni nu intră și nimeni nu iese fără să aflu eu 
despre asta. Ne-am înţeles? 

— Da, domnule. 

Ofiţerul s-a făcut nevăzut. 

Banks a bătut la ușa barului The Fountain. 

— A plecat acasă, domnule, a spus Winsome, ieșind din 
Taylor's Yard și strecurându-se pe sub banda galbenă. Nimic nu 
mișcă. 

Banks a mormăit. 

— Ceea ce-aș vrea să facă și restul. 

Observase blițurile aparatelor de fotografiat - presa, cel mai 
probabil - și unul sau doi oameni care făceau poze cu mobilele, 
poate chiar înregistrau, așa cum făceau pe la concertele rock. 
Intr-un fel, era o tendinţă cretină, dar uneori dădea rezultate 
pentru că se întâmpla ca cineva să fi filmat ceva ce camerelor 
de supraveghere le scăpase, de exemplu un suspect în mulţime, 
și asta putea aduce rezolvări timpurii. 

— Ce mama naibii se întâmplă? a întrebat Banks. N-am auzit 
nimic din ce-ai spus la telefon. Cine e victima? E moartă? 


— Nu, domnule, a spus Winsome. De data asta a supravieţuit, 
asta dacă ea trebuia să fie victima. Dar un cadavru avem. Nu m- 
am uitat încă. E întuneric și n-am vrut să ating nimic înainte să 
ajungeţi dumneavoastră. li așteptăm pe criminaliști, dar tocmai 
a ajuns dr. Burns. 

— O.K., sunt sigur că e persoana potrivită. Eşti pregătită? 

— Mai pregătită de-atât n-am să fiu niciodată, a spus 
Winsome. O avertizare, domnule. E o scenă bizară. 

— Bizară? 

— Da, domnule. Cred c-ar fi bine să mă urmați. 

Banks a urmat-o pe Winsome pe sub bandă înăuntru în 
Labirint, mai adânc decât cu o săptămână în urmă, trecând de 
Taylor's Yard pe după colţuri și prin pieţe, prin tunele atât de 
înguste încât uneori trebuia să meargă în lateral. Și toate astea 
în timp ce vedea lumini licărind în depărtare și auzea hârâitul 
radiourilor poliţiei la distanță. Era un labirint în toată regula și 
Banks își dorea să fi avut un ghem de sfoară cu ei. Și-a amintit 
că spusese același lucru despre casa lui Annie din Harkside 
prima dată când luaseră cina acolo - prima dată când se culcase 
cu ea - că era ascunsă în centrul unui labirint și că el nu avea 
cum să iasă de acolo singur. In tot cazul, fusese o metodă foarte 
bună de a insinua că va rămâne peste noapte. 

In Labirint era foarte puţină lumină, așa că uneori era greu să- 
și dea seama în ce direcție mergeau, dar Banks avea încredere 
în Winsome. Părea să știe drumul și fără firul fermecat. 

— Unde e Kev Templeton? a întrebat-o. 

— Nu știu, domnule. N-am putut da de el. Poate e pe la vreun 
club. 

Au ajuns în dreptul unui pasaj îngust care ducea spre piaţă și 
Banks vedea luminile din capăt și auzea discuţiile prin staţie. 
Când s-au apropiat, a observat că cineva instalase deja 
reflectoarele și locul era luminat ca de Crăciun. Toată lumea 
părea palidă. Banks i-a recunoscut pe Jim Hatchley și Doug 
Wilson sprijiniți de un perete, în timp ce doi ofițeri în uniformă 
luau notițe. Peter Darby făcea fotografii și filma. Când a intrat în 
piață, toată lumea s-a întors spre el, apoi au revenit la ale lor, în 
liniște. Lui Banks îi ajunsese inima în gât. Cu siguranţă se 
întâmpla ceva, și trebuia să fie pregătit. 

Dr. Burns s-a aplecat deasupra cadavrului, întins cu faţa în 
jos, într-o imensă baltă de sânge care se lăbărța de sub capul lui 


până în perete. Apoi, aproape la fel de palid și de agitat ca toți 
ceilalţi, s-a ridicat să-i întâmpine pe Banks și pe Winsome. 

— N-am vrut să ating cadavrul sau să-l mut înainte să ajungă 
criminaliștii, a spus. 

Până și Banks își dădea seama, de-acolo de unde era, că 
victima nu era o femeie. 

— Putem să aruncăm o privire? a întrebat. 

— Sigur, a spus dr. Burns. Dar aveţi grijă. 

Banks și Winsome au îngenuncheat. Pietrele erau tari și reci. 
Banks a luat o lanternă pe care i-a oferit-o unul dintre ofiţeri, s-a 
aplecat și a luminat faţa cât de bine a putut. Când a văzut 
profilul tânăr și fără viaţă, a căzut pe spate, ca și cum cineva l-ar 
fi împins. Winsome s-a ghemuit lângă el. 

— Să fiu a naibii, domnule, E Kev. Kev Templeton. Ce dracu’ 
căuta aici? 

Banks nu se putea gândi decât la faptul că n-o mai auzise pe 
Winsome înjurând până atunci. 

e 

Unul dintre ofiţeri fusese trimis după cafea, proaspătă și 
fierbinte, chiar dacă asta presupunea să-l trezească pe vreunul 
dintre proprietarii cafenelelor din piaţă, în timp ce restul echipei 
era adunată în sala de consiliu a Secţiei de Vest, la patru sute 
de metri de locul unde zăcea cadavrul colegului lor, cercetat 
acum de Stefan Nowak și de criminaliști. 

Când Nowak și echipa lui au ajuns în Labirint, au explicat 
foarte clar că voiau să aibă tot locul numai pentru ei și că piaţa 
era mult prea aglomerată. Cei mai mulţi ofițeri s-au simţit 
ușuraţi c-au fost trimiși de-acolo, dar ăsta era şi-un semn că 
trebuiau să înceapă investigațiile. 

Toată lumea era șocată de uciderea lui Templeton, dar nimeni 
nu părea în stare să vorbească despre asta. Confuzia trebuia 
însă risipită și transformată în acţiune, și încă repede. 

Dr. Burns și Peter Darby au rămas cu criminaliștii, iar restul, 
vreo zece, printre care Banks, Hatchley și Winsome, s-au întors 
la secţie. Inspectorul-șef Gervaise ajunsese la secţie direct din 
pat, îmbrăcată în cea mai mare viteză în blugi negri și într-o 
haină cu guler de blană, iar acum era ocupată să pregătească 
planșele de lucru, în timp ce restul se așezau la masa lungă și 
lucioasă, cu notițele și pixurile pregătite. N-aveau nevoie de o 
dubă la locul crimei pentru că secția era atât de aproape, dar 


trebuiau să amenajeze o cameră specială cu linii telefonice 
suplimentare, computere și angajaţi civili. Deocamdată puteau 
folosi camera Hayley Daniels, dată fiind lipsa de spaţiu, dar și 
locaţia comună a crimelor. 

De asemenea, trebuia să se facă împărţirea pe roluri - 
manager de birou, recepţioner, cititori de declaraţii, responsabili 
de acţiune. Banks fusese deja numit coordonatorul anchetei, iar 
Gervaise declarase că ea va fi „interfața media”. Dar le mai 
explicase foarte clar și că voia să fie ţinută la curent cu absolut 
tot, pas cu pas. Era vorba de unul de-ai lor, și nici nu încăpea 
discuţie să facă vreo concesie sau să lucreze cu jumătăţi de 
măsură. Banks trebuia să afle, pentru început, ce se întâmplase 
cu Templeton și de ce. 

Când a venit cafeaua, și-au luat toți câte un pahar de unică 
folosință. Și-au trecut laptele și zahărul din mână-n mână, 
precum și un pachet de biscuiţi cu cremă pe care cineva îl 
găsise într-un sertar. Banks i s-a alăturat lui Gervaise în capul 
mesei și primul lucru pe care l-au cerut a fost o relatare din 
partea ofițerului care fusese la fața locului, un oarecare 
Kerrigan, care se nimerise să fie de serviciu în seara aia, 
supraveghind păstrarea liniștii publice. 

— Ce s-a întâmplat? a întrebat Banks. la-o încet, băiete, pas 
cu pas. 

Tânărul poliţist arăta de parcă vomitase nu demult, ceea ce e 
foarte posibil să se fi întâmplat, dar măcar avusese prezenţa de 
spirit să n-o facă la locul crimei. A inspirat adânc și a început. 

— Eram afară din dubă, încercam să decid dacă... 

A privit-o pe Gervaise. 

— E-n regulă, i-a spus ea. Fix acum nu mă interesează nici 
dacă fumai sau ţi-o sugea careva. Zi mai departe. 

Polițistul a roșit și toată lumea a fost luată prin surprindere, 
inclusiv Banks. N-o mai auzise pe Gervaise vorbind astfel, la fel 
cum nici pe Winsome n-o auzise înjurând, dar până acum ar fi 
trebuit să știe că era plină de surprize. Se anunţa o noapte plină 
de premiere. 

— Da, doamnă, a spus Kerrigan. Știţi, în faţă la The 
Trumpeters se încăieraseră unii și ne întrebam dacă să-i lăsăm 
să se potolească singuri sau, știți, să ne băgăm și să riscăm ca 
lucrurile s-o ia razna cu totul. Pe scurt, ne-am hotărât să lăsăm 
lucrurile să-și urmeze cursul. Chiar atunci - și m-am uitat la 


ceas, doamnă, era doișpe fără trei minute - o tânără a ieșit în 
fugă din Labirint, plină de sânge și urlând din toţi rărunchii. 

— Și ce-ai făcut? a întrebat Gervaise. 

— Păi, doamnă, m-am gândit că poate a fost atacată, știți, 
mai ales după săptămâna trecută, așa că am luat-o la fugă spre 
ea. Fizic părea să fie-n regulă, dar, cum am spus, era acoperită 
cu sânge, era palidă ca o stafie și tremura ca o frunză. 

— Scutește-ne de clișee și spune mai departe, a comentat 
Gervaise. 

— Îmi pare rău, doamnă. Am întrebat-o ce s-a întâmplat și ea 
mi-a arătat spre Labirint. Am rugat-o să mă ducă acolo, și a 
îngheţat. Era înspăimântată, scutura din cap. Mi-a spus că nu 
mai intră acolo niciodată. Am întrebat-o ce văzuse, dar nici asta 
nu mi-a putut spune clar, și nici anume unde era. Intr-un final, 
am convins-o că va fi în siguranță cu mine. S-a lipit de mine ca 
0... ca... A privit spre Gervaise. S-a lipit de mine și m-a condus 
spre... știți spre ce. 

— Spune-ne cu cuvintele tale, a spus Banks. Fii calm, 
Kerrigan. la-o încet. 

— Da, domnule. Kerrigan a tras aer în piept. Am ajuns în zona 
unde era cadavrul. Bineînţeles că nu știam al cui era. Nu se 
putea să-ți dai seama, era întins cu faţa în jos pe pietre. Și era 
foarte mult sânge. 

— V-aţi apropiat de cadavru, tu sau fata? a întrebat Banks. 

— Nu, domnule. Numai la început de tot, ca să mă uit mai de- 
aproape și să văd dacă mai e viu. 

— Aţi atins ceva? 

— Nu, domnule. Știam că trebuie să mă ţin departe, iar ea 
oricum nu se apropia. Stătea în spate, lipită de perete. 

— Foarte bine, a spus Banks. Continuă. 

— Cam asta e tot, domnule. Colegii mei au venit imediat după 
mine, și când i-am auzit apropiindu-se, le-am spus să se 
oprească, să se întoarcă la secţie și să sune pe toată lumea. 
Poate n-ar fi trebuit să intru așa în panică, dar... 

— Ai făcut ceea ce trebuia, a spus Gervaise. Ai stat cu 
cadavrul în tot acel timp? 

— Da, doamnă. 

— Și fata? 

— Și ea. Alunecase pe lângă perete și stătea pe jos cu capul 
în mâini. Am numele și adresa ei. Chelsea Pilton. Un nume 


amuzant, m-am gândit. Sună ca o staţie de metrou, nu? E un 
lucru ciudat să-ţi numești copilul după o regiune sau după o 
floare, dar cred că așa e lumea în ziua de azi, nu? 

— Mulţumesc pentru aceste cuvinte înțelepte, a murmurat 
Gervaise, cu ochii închiși și cu degetul mijlociu al mâinii drepte 
pe frunte. 

— Poate că au botezat-o după echipa de fotbal, a sugerat 
Banks. 

Gervaise i-a aruncat o privire tăioasă. 

— Locuiește în est, a adăugat Kerrigan. 

— Și acum unde e? a întrebat Gervaise. 

— Am trimis-o la spital cu ofițerul Carruthers, doamnă. Fata 
era în regulă. Nu mi s-a părut important să o ţin acolo, lângă... 
știți ce. 

— Ai procedat bine, i-a spus Banks. Vor ști ce să facă cu ea. 
Presupun că ofiţerul Carruthers are instrucţiuni clare, să stea cu 
ea până ajunge cineva la spital? 

— Da, domnule. Desigur. 

— Excelent. Părinţii? 

— Au fost informaţi. Cred că sunt deja la spital. 

— Câţi ani are? 

— Nouăsprezece, domnule. 

— Bună treabă. Banks a chemat un poliţist de pe hol. Du-te la 
spital, a spus, și asigură-te că Chelsea Pilton e dusă direct la 
Centrul pentru Abuzuri Sexuale. Ai priceput? Chelsea Pilton. Or 
să știe ce să facă cu ea. Intreabă de Shirley Wong, dacă e de 
serviciu în noaptea asta. Dr. Shirley Wong. 

Noul centru, singurul din vest, era lipit de spital și era văzut 
de mulţi ca un semn nefast al vremurilor. 

— Vezi dacă poţi face în așa fel încât părinţii să nu stea în 
drum. Fata are nouăsprezece ani, deci nu trebuie să fie și ei de 
față la interviu și la examenul medical, și aș prefera să nu fie. 
Prezenţa lor poate fi timorantă. Am să vorbesc cu ei separat, 
mai târziu. 

— Da, domnule, a spus ofițerul și a plecat. 

— Nu e suspectă, nu-i așa, domnule? a întrebat Kerrigan. 

— In acest moment, i-a răspuns Banks, până și tu ești 
suspect. Apoi a zâmbit. Trebuie să urmăm anumite proceduri. Ar 
trebui să știi asta. 

Kerrigan a înghiţit. 


— Da, domnule. 

— Ai spus că avea pete de sânge pe ea, a spus Banks. 

— Da. Părea să o fi împroșcat cineva pe faţă și pe piept. În 
lumina slabă părea să fi avut niște pistrui mici. 

Kerrigan a privit stânjenit spre Gervaise, care și-a dat ochii 
peste cap și a murmurat: 

— Doamne-ajută, un poliţist poet. 

— A spus de unde era sângele? a întrebat Banks. 

— Nu, domnule. Dar am presupus... că fusese pe-aproape 
când se întâmplase. 

— Ai întrebat-o? 

— Da, domnule, dar nu mi-a răspuns. 

— Ai văzut sau ai auzit ceva sau pe cineva în Labirint cât ai 
fost acolo? a continuat Banks. 

— Nici măcar o vrabie, domnule. 

— Muzică sau ceva? 

— Nu, domnule. Numai ceva scandal din piaţă. Beţivi care 
cântau, motoare turate, sticle sparte, chestiile obișnuite. 

Cineva le-a adus cafea, de data asta într-un vas mai mare, 
semn că-i aștepta pe toţi o noapte lungă, și doi ofițeri au pus 
recipientul în capul mesei. În mod evident, cineva deschisese 
cantina secției. Aduseseră în plus pahare de unică folosinţă, 
lapte proaspăt, o pungă de zahăr și un pachet de biscuiţi Fig 
Newtons din care s-au servit toţi. Era clar că e cafea de la 
cantină, slabă și amară, dar își făcea treaba. Banks a observat, 
ducându-și cana la gură, că mâna îi tremura ușor. Șocul venit cu 
întârziere. Tot nu putea accepta ideea că Templeton era mort, în 
ciuda a ceea ce văzuse cu propriii ochi. A mâncat un biscuit. 
Poate că zahărul îl va ajuta. 

— Chelsea ţi-a spus ceva despre ceea ce văzuse? a întrebat 
Banks. 

— Nu, domnule, a spus Kerrigan. Era prea șocată. Mută de 
spaimă. O să dureze mult până când fata aia o să mai doarmă 
liniștită. 

Și eu la fel, s-a gândit Banks, dar n-a spus nimic despre asta. 

— In regulă, a spus. Ai făcut o treabă bună, Kerrigan. Poţi să 
pleci acum. Dar mai stai pe la secţie, e posibil să avem nevoie 
de tine. 

— Desigur. Mulţumesc, domnule. 


Kerrigan a plecat și o vreme nimeni n-a spus nimic. În cele din 
urmă, Gervaise a rupt tăcerea: 

— l-a cunoscut cineva pe părinţii lui Templeton? Înţeleg că 
locuiesc în Salford. 

— Așa e, a spus Banks. l-am văzut o dată, cu câţiva ani în 
urmă, când au venit în Eastvale să-l viziteze. Un cuplu drăguţ. 
Dar ceva îmi spune că nu se înțelegea foarte bine cu ei. Nici nu 
prea vorbea despre ei. Dar trebuie anunţaţi. 

— Mă ocup eu de asta, a spus Gervaise. Știu că Templeton nu 
era chiar cel mai popular detectiv din secţie, a continuat, dar 
asta nu poate împiedica pe nimeni să-și facă treaba. Se uita fix 
la Winsome, care n-a spus nimic. Foarte bine, a continuat 
Gervaise. Atâta timp cât lucrul ăsta e clar, putem să trecem la 
treabă. Teorii? 

— Păi, a spus Banks, în primul rând trebuie să ne întrebăm ce 
căuta Kev în Labirint la miezul nopţii. 

— Insinuezi c-ar fi fost pe punctul de-a o viola și ucide pe 
Chelsea Pilton? a întrebat Gervaise. 

— Nu, absolut deloc, a răspuns Banks, dar ar fi o dovadă de 
neglijenţă în serviciu să ignorăm complet această posibilitate. 

— Lăsând deoparte acest gând foarte neplăcut, a spus 
Gervaise, avem și alte teorii de luat în considerare? 

— Presupunând că nu era Kev ucigașul din Labirint, a spus 
Banks, cred că e o supoziţie destul de întemeiată că se afla 
acolo pentru că spera să-l prindă. Mai ţineţi minte că la ultima 
întâlnire era convins că avem de-a face cu un criminal în serie 
care va lovi curând în același loc? 

— lar eu l-am luat peste picior, a spus Gervaise. Da, nu e 
nevoie să-mi amintești. 

— Nu asta voiam să spun, doamnă, a spus Banks. Aţi avut 
dreptate. Nu aveam destule probe ca să justificăm cheltuieli 
suplimentare cu o desfășurare totală de forţe. Dar se pare că 
Templeton s-a pornit singur în căutări. 

— Dr. Wallace a fost de acord cu el, din câte-mi amintesc, a 
spus Gervaise. 

— Nu dezbatem ce-a fost bine și ce nu, a spus Banks. Incerc 
doar să explic ce ar fi putut căuta Templeton acolo. 

Gervaise a încuviinţat din cap. 

— Continuă. 


— E posibil să fi fost acolo și vineri seară, a adăugat Banks. 
Îmi aduc aminte că era cam irascibil și cam obosit ieri, abia-și 
târa picioarele. Am presupus că fusese prin cluburi și se trezise 
mahmur, și am făcut mișto de el. Nu m-a contrazis. 

Banks știa că ultimele cuvinte pe care i le adresase lui 
Templeton fuseseră unele dure - ceva despre cum ar fi trebuit 
să se maturizeze și să se poarte ca un profesionist - și mai știa 
și că fuseseră nejustificate, deși cam cât de profesionist e să te 
plimbi pe la locul crimei singur și neînarmat? Oricum, asta nu-l 
făcea pe Banks să se simtă mai bine. 

Ştia că abordările lui Templeton erau adesea greșite - mai 
ales când era vorba de femei de carieră ca Winsome și Annie 
sau de părinţi de adolescenţi. Nu încape discuţie că era ceva 
personal la mijloc. Putea să fie rasist, misogin și avea o 
personalitate care-l lăsa să treacă cu buldozerul peste orice 
sensibilităţi dacă asta îl aducea mai aproape de scopul lui. 
Uneori trebuia să faci asta, dar cu măsură, ceea ce Banks știa - 
și făcuse cu Malcolm Austin - numai că Templeton nu proceda 
astfel doar din necesitate; părea să-i facă plăcere. Până și Banks 
îl văzuse aducând martori în culmea furiei sau făcându-i să 
plângă, iar Winsome și Annie asistaseră la asemenea scene de 
mult mai multe ori. Dar era și deștept, muncitor și ambițios, și 
Banks nu avea de unde să știe dacă maturizarea ar fi venit 
odată cu vârsta. Acum nu mai avea această opţiune. Fusese 
scos din schemă și era al naibii de incorect. Până și Winsome 
părea supărată, a observat Banks după ce i-a aruncat câteva 
priviri pe furiș. Trebuia să vorbească cu ea. Era posibil să fie 
copleșită de vinovăţie din cauza sentimentelor pe care le avea 
faţă de Templeton, iar asta n-avea cum să-i ajute în investigaţie. 
Și-a amintit că unul dintre primele subiecte pe care le discutase 
cu Annie la cină fusese felul în care Templeton îi abordase pe 
părinţii lui Hayley Daniels. Winsome nu-i spusese lui Banks ce 
anume se întâmplase între ei, dar știa că întrecuse măsura și că 
un pod se rupsese. Poate că acum o măcina chestia asta, tocmai 
când toţi aveau nevoie de concentrare și de gândire limpede. 

— Mă întreb dacă era acolo numai pentru că suspecta ceva, a 
spus Banks, sau pentru că aflase ceva. 

— Ce vrei să spui? a întrebat Gervaise. 

— Poate avea vreo teorie sau știa ceva, poate lucra la ceva ce 
nu voia să împărtășească cu restul echipei. 


— Sună foarte plauzibil, a spus Gervaise. Vrei să spui că 
posibil să fi avut ceva informaţii din interior, poate știa cine 
criminalul și că urma să se întâmple iar astă-seară, și deci 
interesa gloria? 

— Ceva de genul, a spus Banks. Ar fi bine să studiem 
îndeaproape tot ce a făcut de când a început cazul Hayley 
Daniels. 

— Suntem suprasolicitaţi chiar și așa, a spus Gervaise. Întâi 
Hayley Daniels, acum asta. O să cer personal suplimentar. 

— Sunteţi sigură că nu e aceeași investigaţie? a întrebat 
Banks. 

— În acest moment, a spus Gervaise, nu știm destule ca să ne 
putem pronunţa într-o direcţie sau alta. Să mai așteptăm până 
vorbește cineva cu fata, pe urmă mai organizăm o ședință. 

— O să vorbesc eu cu ea chiar acum, a spus Banks. Și maie 
un lucru. 

— Care anume? 

— Gâtul lui Kev a fost tăiat. Se vede clar. În același fel a fost 
omorâtă Lucy Payne pe drumul spre Whitby. 

— La dracu’, a spus Gervaise, altă complicaţie fără de care 
am fi putut trăi foarte bine. O.K., cred că ar fi bine să începeţi să 
căutați niște răspunsuri. Vreau ca toată lumea să fie pe poziţii, 
toată noaptea dacă e cazul. Bateţi la uși, urmăriţi înregistrările. 
Treziți tot nenorocitul ăsta de oraș dacă e cazul. Nu-mi pasă. 
Trebuie să fie ceva. Poate că era un dobitoc Kevin Templeton, 
dar era dobitocul nostru, să nu uităm, și merită să depunem 
toate eforturile. A bătut din palme. Acum, gata, la treabă! 

(J 

Banks a mai trecut o dată pe la locul crimei înainte să 
pornească spre spital pentru a se întâlni cu Chelsea Pilton. Era 
aproximativ două și jumătate dimineaţa, iar piaţa era pustie, cu 
excepţia mașinilor de poliţie, a dubei criminaliștilor și a ofițerului 
care supraveghea intrarea. A notat numele lui Banks și l-a lăsat 
să treacă. O minte luminată desenase săgeți galbene pe jos, 
indicând direcția. Nu era tocmai un fir fermecat, dar era cea mai 
bună alternativă și Labirintul părea mult mai accesibil. 

Criminaliștii înălţaseră o pânză care acoperea piaţa unde 
găsiseră cadavrul lui Templeton și o luminaseră din toate 
direcțiile. Ofițerii treceau prin tunele și prin pasaje cu lanterne în 
mână, căutând indicii de orice fel. Zona din imediata apropiere a 

cadavrului fusese studiată în cel mai mic detaliu și Stefan 
Nowak, șeful criminaliștilor, i-a făcut semn lui Banks să se 
apropie. 

— Alan, i-a spus, îmi pare rău. 

— Și mie, a spus Banks. Aţi găsit ceva? 

— E încă devreme. Din ce-am putut să-mi dau seama 
analizând urmele de sânge, a fost atacat din spate. N-avea de 
unde să știe ce l-a lovit. Sau ce l-a tăiat. 

— Dar a știut că moare? 

— Câteva secunde, da, dar n-am găsit urme de mesaje scrise 
cu sânge, dacă la asta te referi. 

— Omul speră cât trăiește. Buzunarele? 

Stefan i-a arătat o pungă de plastic. Inăuntru erau portofelul 
lui Templeton, gumă de mestecat, chei, un briceag elveţian, 
legitimaţia, un pix și un carnețel subţire. 

— Se poate? a întrebat, făcând un semn spre carnețel. 

Stefan i-a întins o pereche de mănuși de unică folosinţă. 
Scrisul era greu de citit, poate din cauză că însemnările fuseseră 
făcute în viteză, dar părea că lui Templeton îi plăcea să-și ia 
notițe prescurtat, ca un artist care făcea o schiţă. Numele 
criminalului nu era trecut. Nimic faţă de seara precedentă, când 
părea să fi fost la vânătoare în Labirint, exact cum bănuise 
Banks. Urma să studieze carnețelul în detaliu mai târziu, să-și 
dea seama dacă teoria că Templeton avea propriile metode și 
surse era fondată. Deocamdată, l-a returnat. 

— Mulţumesc. Dr. Burns a terminat? 

— E acolo. 

Banks nu-l remarcase pe doctor în colțul celălalt al pieţei, 
îmbrăcat în bleumarin sau în negru, notând ceva în carnet. S-a 
apropiat. 

— Detectiv Banks. Cu ce vă pot ajuta? 

— Speram să-mi puteți spune câteva lucruri. 

— Deocamdată nu vă pot spune aproape nimic, a spus Burns, 
obosit. Va trebui să așteptați până ajunge pe masă la dr. 
Wallace. 

— Putem să începem cu lucrurile de bază? l-a tăiat gâtul, așa 
e? 

Burns a oftat. 

— Așa-mi pare. 

— Din spate? 


— Rana susţine teoria domnului Nowak despre dispunerea 
picăturilor de sânge. 

— Stângaci sau dreptaci? 

— În acest moment e greu de spus. Trebuie să așteptăm 
autopsia și e posibil ca nici atunci să nu aflăm. 

Banks a mârâit. 

— Arma? 

— O lamă foarte ascuţită. Poate un bisturiu. În tot cazul, nu un 
cuţit obișnuit. Din ceea ce pot spune la o primă vedere, eo 
tăietură curată și adâncă. Cred că a sângerat până la moarte. 
Lama i-a tăiat și carotida și jugulara și i-a secţionat traheea. 
Săracul, n-avea absolut nicio șansă. 

— Cum credeţi că s-a întâmplat? 

— Nu pot decât să-mi dau cu presupusul, ca și 
dumneavoastră. Dar înțeleg că există un martor? 

— Da, a spus Banks. O fată. A văzut ce s-a întâmplat. Mă duc 
chiar acum să vorbesc cu ea. 

— Poate că ea vă va spune mai multe. E posibil s-o fi urmărit? 

— De ce? Ca s-o avertizeze? S-o protejeze? 

— Sau s-o atace. 

Kev Templeton, criminalul din Labirint? Banks nu voia să 
creadă una ca asta, deși fusese primul care pomenise de 
această posibilitate. 

— Nu cred, a spus. 

— Încerc doar să fiu deschis tuturor posibilităţilor, a spus dr. 
Burns. 

— Știu, a spus Banks. Ca noi toţi, de altfel. Mă întreb ce-o fi 
crezut criminalul despre ce făcea Kev? 

— Ce vreţi să spuneţi? 

— Nimic, mă gândeam la altceva. 

Își amintise de cazul lui Annie. Lucy Payne în scaunul ei cu 
rotile, gâtul tăiat cu un brici ascuţit sau poate un bisturiu, o 
armă similară celei cu care fusese omorât Templeton. 

— Sunt sigur că dr. Wallace va fi gata cu autopsia în cel mai 
scurt timp posibil, a spus dr. Burns. 

— Așa e, a spus Banks. Și mulțumesc. Mă îndrept spre spital, 
să vorbesc cu fata. 

În timp ce se îndepărta, se gândea în continuare la Lucy 
Payne și știa că, de îndată ce se va face o oră rezonabilă, va 


trebui să o sune pe Annie în Whitby și să afle dacă se puteau 
întâlni ca să-și compare notițele. 
e 

Nu că Annie ar fi fost cufundată într-un somn profund, sau în 
somn în general. Banks ar fi putut să sune chiar atunci, iar ea ar 
fi fost destul de trează ca să aibă o discuție cu el. Se trezise 
dintr-un coșmar pentru că auzise un zgomot și rămăsese întinsă, 
fără să se miște, cu urechile ciulite, până când se convinsese că 
nu era decât un scârţâit în pereţii vechi ai casei. Oricum, la ce 
se gândise? Că venise Eric după ea? Că se întorsese Phil Keane? 
Bărbaţii care o violaseră? Nu putea să lase frica să-i conducă 
viața. Oricât ar fi încercat, n-a reușit să-și aducă aminte visul. 

Pentru că nu mai putea adormi, s-a dat jos din pat și a pus de 
ceai. Avea gura uscată și și-a dat seama că răsese aproape o 
sticlă întreagă de Sauvignon Blanc de una singură. Incepea să 
devină un obicei, și nu unul bun. 

S-a uitat de după perdea la acoperișurile din port, unde luna 
părea să fi îngheţat suprafaţa apei. Se întreba dacă n-ar fi 
trebuit să se ducă acasă la Harkside peste noapte, dar îi plăcea 
să fie aproape de mare. Îi amintea de copilăria în St. Ives, de 
plimbările lungi pe stânci cu tatăl ei, care se oprea din loc în loc 
să schiţeze câte-o fermă părăsită sau o piatră cu forme 
interesante, în timp ce ea se distra de una singură. Atunci 
învățase să-și construiască o lume a ei, un loc unde să poată 
exista când lumea reală era prea greu de suportat, ca atunci 
când a murit mama ei. Își amintea o singură plimbare pe care o 
făcuse cu mama ei, care murise când Annie avea șase ani, și tot 
drumul o ţinuse de mână în timp ce înfruntau vântul și ploaia și-i 
spusese povești despre locuri pe care aveau să le viziteze într-o 
bună zi: San Francisco, Marrakech, Angkor Wat. Ca multe alte 
lucruri în viața ei, nici asta nu avea să se întâmple. Annie și-a 
turnat apa fiartă peste pliculeţul de ceai de iasomie din cană. 
Când ceaiul a fost gata, a scos pliculeţul cu o linguriţă, a 
adăugat zahăr și a mirosit băutura parfumată, inhalând aroma 
în timp ce se uita la mare, studiind felul în care strălucea luna 
pe suprafaţa apei, scoțând în evidenţă textura și culoarea 
argintie a norilor pe cerul aproape negru. 

În timp ce privea noaptea, Annie a simţit o conexiune ciudată 
cu tânăra care venise la Whitby acum optsprezece ani. Să fi fost 
Kirsten Farrow? Oare și ea admirase aceeași priveliște, plănuind 


o crimă? Annie nu aproba ceea ce făcuse, dar avea o urmă de 
înţelegere pentru psihicul ei tulburat. Nu știa ce simţise tânăra 
femeie, dar dacă făcuse lucrurile pe care Annie credea că le 
făcuse, și dacă era Kirsten Farrow, asta se întâmplase numai 
pentru că voia să se răzbune pe bărbatul care o condamnase la 
o moarte vie. Există traume care te îndepărtează mult de etica 
și morala general acceptate - dincolo de acest punct sunt 
monștrii, după cum obișnuiau să spună anticii. Tânăra fusese 
acolo. Annie stătuse numai pe marginea acestei lumi, privind în 
abis. Și era suficient. 

A copleșit-o senzaţia că se afla la o răscruce importantă în 
viața ei și nu știa care erau direcţiile; indicatoarele erau fie în 
ceață, fie goale. Singurul lucru pe care îl știa era că în ultima 
vreme se purtase ciudat și tot așa se simţise. Nu mai avea 
încredere să se apropie de vreun bărbat. În consecinţă, își 
înecase controlul în alcool și plecase acasă cu un băiat. Oricare- 
ar fi fost demonii care o bântuiau, trebuia să-și revină, să se 
adune, să aibă o nouă perspectivă și poate chiar un plan. Poate 
că-i trebuia ajutor din afară, deși gândul a răscolit-o pe interior 
și a început să tremure panicată. Trebuia să citească semnele și 
să încerce să iasă din cercul de absurditate și dezamăgire în 
care se lăsase prinsă. 

Și, desigur, mai era și Banks; el părea să fie peste tot. De ce-l 
ținuse la distanță atâta vreme? Și de ce abuzase de prietenia lor 
în această ultimă săptămână, se aruncase asupra lui când era 
beată, apoi îl minţise în faţă că se certase cu prietenul ei, când 
el nu voia decât să o ajute? Pentru că era acolo? Pentru că ea...? 

N-avea sens. Oricât de mult ar fi încercat, Annie nici măcar 
nu-și putea aminti ce anume îi despărţise. Era chiar atât de greu 
de trecut peste? Să fi fost numai jobul? Sau era o scuză? Știa că 
se temea de intensitatea sentimentelor pe care le avea pentru 
el, de intimitatea lor, și acesta era unul dintre motivele pentru 
care începuse să bată în retragere. În plus, mai erau și 
atașamentul și afecțiunea lui pentru fosta soţie și pentru familie. 
În trecut, fuseseră prea proaspete. A sorbit din ceaiul fierbinte 
de iasomie și a privit spre linia orizontului. S-a gândit la cadavrul 
lui Lucy Payne pe marginea stâncii. Probabil că ultimul lucru pe 
care-l văzuse fusese același orizont. 

Trebuia să repună lucrurile în mișcare pe plan profesional, să 
vorbească din nou cu Banks despre cazul Kirsten Farrow, mai 


ales în lumina conversaţiilor cu Sarah Bingham. Dacă Kirsten 
dispăruse de pe faţa pământului, exista posibilitatea destul de 
mare să se fi întors în Whitby ca să-l omoare pe Eastcote, 
bărbatul care-i furase viitorul. Sarah Bingham minţise în 
legătură cu acţiunile lui Kirsten, era evident, iar adevărul nu-i 
mai lăsa niciun alibi. 

Pe Annie nu o deranja numai cazul, totuși. Știa că vrea mai 
mult de la Banks. Dumnezeule, dacă ar fi știut ce anume și cum 
să obţină asta fără să rănească pe nimeni... Nu putea să 
renunțe, îi era foarte clar. Multe lucruri se schimbaseră de când 
se  despărţiseră. El părea să-și fi rezolvat majoritatea 
problemelor de când acceptase faptul că Sandra se recăsătorise 
și devenise din nou mamă, și poate că ea era gata pentru 
intimitate. Dacă mergea pe acest fir logic, concluzia era una 
singură - trebuia să recunoască, în primul rând în faţa ei, că încă 
îl dorea. Nu doar ca prieten, ci ca iubit, ca... Dumnezeule... cât 
de încurcate erau lucrurile. Annie și-a terminat ceaiul și a 
observat că începuse să plouă încet. Poate că sunetul picăturilor 
de ploaie pe pervaz o va ajuta să adoarmă, așa cum se întâmpla 
când era mică, după moartea mamei ei, deși se îndoia de asta. 

Centrul pentru Abuzuri Sexuale, noua mândrie a Infirmeriei 
Generale din Eastvale, fusese proiectat în așa fel încât pacienții 
să se simtă relaxaţi. Lumina nu era stridentă - nici urmă de 
becuri goale sau tuburi fluorescente - iar culorile erau calme, în 
nuanţe de verde și albastru cu o tentă de portocaliu, pentru 
căldură. Pe o măsuţă joasă de sticlă era o vază mare cu lalele și 
pe pereți tablouri cu peisaje. Fotoliile erau confortabile și Banks 
știa că și scaunele pentru examinari, din camera cealaltă, erau 
cât se poate de relaxante, iar culorile erau plăcute. Totul fusese 
gândit în așa fel încât a doua traumă a nopţii să fie cât mai puţin 
dureroasă pentru victime. 

Banks și Winsome stăteau în faţa ușii cu dr. Shirley Wong, pe 
care Banks o mai întâlnise și înainte, ba chiar ieșiseră să bea 
ceva de două ori, dar numai ca între colegi. Dr. Wongerao 
femeie dedicată și delicată, numai bună pentru această 
meserie. Avea grijă să păstreze legătura cu toată lumea care-i 
trecea pragul și avea o memorie pentru detalii pe care Banks o 
invidia. Era micuță, cu părul scurt, se apropia de cincizeci de ani 
și purta ochelari cu rame argintii. Banks era mereu surprins de 


accentul ei din nord-est, deși se născuse și crescuse în Durham. 
I-a făcut cunoștință cu Winsome și au dat mâna. 

— Îmi pare rău să aud de prietenul tău, a spus dr. Wong. 
Detectivul Templeton, nu? Nu cred că l-am cunoscut. 

— Nu era chiar un prieten, a spus Banks. Mai degrabă un 
coleg. Dar mulțumesc. A făcut un semn spre cameră. Cum se 
simte? 

Dr. Wong a ridicat din sprâncene. 

— Fizic? E bine. Din ce-am văzut, nu sunt urme de abuz, nici 
măcar de activitate sexuală. Dar bănuiesc că asta știți deja. 
Ceea ce mă face să mă întreb... 

— De ce e aici? 

— Da. 

Banks i-a explicat situaţia haotică de la Labirint și că cealaltă 
variantă, mult mai puţin satisfăcătoare, era să o ducă pe 
Chelsea la secție și să-i ofere o salopetă de hârtie în timp ce ei îi 
analizau hainele. Fără îndoială, părinţii s-ar fi agitat și ei pe- 
acolo, totul în lumină fluorescentă. 

— Ai făcut bine atunci, a spus dr. Wong. Părinţii sunt în 
camera pentru familii, dacă vreţi să vorbiţi cu ei. 

— Deci n-o să ne raportezi c-am risipit resursele spitalului? 

— Nu cred. De data asta nu. Dacă donați o sumă consistentă 
în fondul pentru victime și un whisky la alegerea mea. Serios 
acum, fizic e întreagă, dar a trecut printr-un șoc îngrozitor. A 
trezit-o din beţie urgent. l-am dat un sedativ ușor - nimic care 
să o dărâme de pe picioare sau să interacţioneze cu alcoolul pe 
care în mod evident îl băuse - așa că ar trebui să fie destul de 
lucidă, dacă vrei să vorbești cu ea. 

— Da, aș vrea. 

Dr. Wong a împins ușa cu umărul. 

— Urmaţi-mă. 

l-a prezentat lui Chelsea pe Banks și pe Winsome, iar Banks s- 
a așezat vizavi de ea, într-un fotoliu adânc, în timp ce Winsome 
s-a retras pe margine cu carnețelul. Pe fundal se auzea o muzică 
liniștitoare. Nimic ce Banks ar fi putut recunoaște, dar cu 
siguranţă era ceva ales ca să relaxeze și să calmeze. Ar fi putut 
să aleagă muzica ambientală a lui Eno, s-a gândit, de exemplu 
Music for Airports sau Thursday Afternoon. Oricare dintre ele ar 
fi mers la fel de bine. 


Chelsea purta un halat albastru de la spital și părul lung îi era 
prins într-o coadă de cal, ceea ce o făcea să arate mai degrabă 
ca o fetiță decât ca o tânără femeie. Avea un chip plăcut, a 
remarcat Banks, obrajii bine conturaţi, maxilarul puternic și 
pielea palidă, pistruiată. Stătea cu picioarele sub ea și cu 
mâinile pe braţele fotoliului. 

— Cafea? a întrebat dr. Wong. 

Chelsea a refuzat, dar Banks și Winsome au spus da. 

— N-am s-o aduc eu însămi, sper că înțelegeţi, a spus dr. 
Wong. Atât de jos nu cobor. 

— Nu mă interesează cine o aduce, a spus Banks, atâta timp 
cât e tare și neagră. 

Dr. Wong a zâmbit. 

— Voiam numai să știți. 

Apoi a plecat din cameră. Banks i-a zâmbit lui Chelsea, care îl 
privea destul de sceptică. 

— Doctorii, a spus el, ridicând din umeri. 

Fata a dat din cap și în colţul gurii a părut să se ivească o 
urmă de zâmbet. 

— Știu că trebuie să-ţi fie greu, a continuat Banks, dar aș vrea 
să-mi spui cu cuvintele tale, și în ritmul tău, ce anume s-a 
întâmplat în Labirint astă-seară, iar prietena mea Winsome o să 
scrie totul. Poţi începe prin a ne spune motivul pentru care te 
aflai acolo. 

Chelsea a privit-o pe Winsome, apoi și-a lăsat privirea în jos. 

— A fost o prostie din partea mea, a spus. O provocare. M-a 
provocat Mickey Johnston. Numai cinci minute. Nu m-am gândit 
că... ştiţi... În ziare a scris că prietenul ei a omorât-o. Mama mi-a 
spus să am grijă, dar mie nu prea-mi venea să cred că aș putea 
să fiu în pericol. 

Banks a înregistrat numele. Domnul Mickey Johnston avea să 
regrete din plin, și asta cât de curând. 

— O.K., a spus. Dar trebuie să fi fost înfricoșător, nu? 

O asistentă a intrat cu două cafele pe o tavă pe care a lăsat-o 
pe masă, lângă lalele. Era de la automatul de pe hol. Banks și-a 
dat seama de asta chiar înainte să o guste. Avea și zahăr și 
lapte. A lăsat-o pe-a lui acolo, Winsome a luat-o pe a ei în colţ. 

— Mă speriam de propria umbră și de cel mai mic zgomot pe 
care-l auzeam, a spus Chelsea. Abia așteptam să ies de-acolo. 

— Ştiai bine drumul prin Labirint? 


— Da. Obișnuiam să mă joc acolo când eram mică. 

— Spune-mi ce s-a întâmplat. 

Chelsea a făcut o pauză. 

— Aproape trecuseră cele cinci minute, când am auzit... A 
făcut o pauză. De fapt, cred că n-am auzit nimic la început. A 
fost mai mult o senzaţie, știți, ca și cum ţi se târăște ceva pe 
scalp și te mănâncă. Odată a fost epidemie de păduchi la școală 
și a venit asistenta la control. Eu n-am avut, dar prietena mea 
cea mai bună Siobhan i-a avut și mi-a spus cum e. 

— Știu ce zici, a spus Banks. 

Și la el la școală fusese asistenta, și nu numai o dată. larel nu 
fusese mereu la fel de norocos ca Chelsea. 

— Continuă. 

— Păi, asta am simţit la început, apoi mi s-a părut că aud un 
zgomot. 

— Ce fel de zgomot? 

A ridicat din umeri. 

— Nu știu. În spatele meu. Ca și cum era cineva acolo și s-ar fi 
frecat cu haina de pereţi. Ceva de genul ăsta. 

— Ai auzit muzică? 

— Nu. 

— Pași? 

— Nu, mai degrabă un sunet ca ăla pe care-l fac blugii când 
mergi. 

— Am înţeles, a spus Banks. Ce-ai făcut apoi? 

— Am vrut să fug, dar ceva mi-a spus să încetinesc și să mă 
opresc, și asta am făcut când... când... 

Și-a dus mâna la gură. 

— E-n ordine, Chelsea, a spus Banks. Inspiră de câteva ori. 
Așa. Nu te grăbi. Avem tot timpul. 

— Atunci l-am văzut. 

— Cât era de aproape? 

— Nu știu. Un metru jumate. Poate doi. Dar știu că am avut 
senzația că dacă mă întorc și o iau la fugă, pot să scap de el. 

— De ce n-ai fugit? 

— Trebuia să-mi scot pantofii întâi, și până am făcut asta... nu 
mai era singur. Eram parcă îngheţaţi. Eu nu mă puteam mișca. E 
greu de explicat. S-a oprit când și-a dat seama că l-am văzut și 
arăta... nu știu... adică nu avea mască sau ceva. Era întuneric, 
dar mi se obișnuise privirea. Știu că sună prostește, dar arăta 


foarte bine și pe față avea o expresie îngrijorată, ca şi cum i-ar fi 
păsat, nu ca și cum ar fi vrut să... știți... 

— A spus ceva? 

— Nu. Adică... deschisese gura ca să spună ceva când... 

— Continuă, i-a spus Banks. Ce s-a întâmplat? 

Fata și-a îmbrățișat genunchii. 

— A fost totul atât de rapid și totuși parcă cu încetinitorul. Și 
în ceață. Am văzut ceva mișcându-se în spatele lui, o altă 
siluetă. 

— l-ai văzut faţa? 

— Nu. 

— Purta mască? 

— Nu. Poate o eșarfă ca să-i acopere gura, ca atunci când te 
întorci de la dentist prin frig. Mi-a lăsat impresia că avea cam 
toată faţa acoperită. E ciudat, îmi amintesc că m-am gândit și 
atunci că arăta ca un supererou dintr-o carte de benzi desenate. 

— Silueta asta, era mai înaltă sau mai scundă decât bărbatul? 

— Mai scundă. 

— Mult? 

— Poate cu doișpe, cinșpe centimetri. 

Banks a calculat că Templeton avea 1,77 m, ceea ce 
înseamnă că atacatorul avea cam 1,62, poate 1,65. 

— Și ce s-a întâmplat? 

— Cum v-am spus, era totul în ceaţă. A doua siluetă s-a întins 
în față, ca și cum ţi-ai pune mâna în jurul gâtului cuiva așa, în 
glumă, și pe urmă și-a trecut mâna scurt peste gâtul lui, așa... 

A arătat pe propriul gât. 

— Fin, parcă l-ar fi gâdilat. 

— Ai văzut vreo lamă? 

— A strălucit ceva, dar nu știu sigur ce era. 

— Te descurci foarte bine, Chelsea, a spus Banks. Aproape 
am terminat. 

— Și pot să plec acasă curând? 

— Sigur, a spus Banks. Părinţii tăi te așteaptă pe hol. 

Chelsea s-a strâmbat. 

— E vreo problemă? 

— Nuuu. Nu chiar. Adică, mama e O.K., dar tata... 

— Ce-i cu el? 

— Se ia tot timpul de mine, cum mă îmbrac, cum vorbesc, 
cum mestec gumă, ce muzică ascult. 


Banks a zâmbit. 

— Și al meu făcea la fel. De fapt, în continuare face așa. 

— Pe bune? 

— Pe bune. 

— E ciudat, a spus, îmi spun adesea că de fapt nu-mi prea 
place de ei, pentru că sunt nasoli, dar în momente ca ăsta... 

O lacrimă îi alunecă pe obraz. 

— Știu, a spus Banks. Nu-ţi face griji. O să fii cu ei în curând. 
La căldură, în siguranţă, în patul tău. 

Chelsea și-a șters obrazul cu dosul palmei. 

— Parcă prinsesem rădăcini în locul ăla. Nu mi-am dat seama 
ce s-a întâmplat. Tipul care mă urmărise s-a oprit și părea 
surprins. Nu cred că știa ce i s-a întâmplat. Eu nu știam. Am 
simţit ceva cald stropindu-mă în faţă, și e posibil să fi strigat. 
Totul s-a petrecut foarte repede. 

— Și el ce-a făcut mai departe? 

— A căzut în genunchi. Am auzit o pocnitură. M-am gândit că 
trebuie să fi durut, dar n-a strigat sau ceva. Părea doar surprins. 
Apoi și-a dus mâna la gât și pe urmă s-a uitat la ea șia căzut cu 
faţa în jos pe dale. A fost oribil. Eu stăteam acolo și nu știam ce 
să fac. Simţeam toată... chestia aia pe mine, caldă și lipicioasă 
ca dintr-un spray, și n-am știut din prima că era sânge. E stupid, 
dar am crezut că a strănutat sau ceva și m-am gândit că asta 
îmi mai lipsea, o răceală, să nu pot merge la muncă. Nu mă 
plătesc decât dacă sunt acolo, știți. 

— Ai apucat să-l vezi cât de cât pe atacator? 

— Nu. Cum am spus, era mai mică decât el, așa că în cea mai 
mare parte a timpului el a fost în faţă și-mi bloca vederea, și pe 
urmă, când el a căzut, ea parcă s-a evaporat în umbră și n-am 
mai văzut-o deloc. 

— Ai spus „ea”. 

— Da? 

Chelsea s-a încruntat. 

— Nu știu. Asta trebuie să fi fost impresia pe care mi-a lăsat- 
o. Poate din cauză că era așa mică. Oricum, nu pot fi sigură. 

— Ar fi putut fi un bărbat? 

— Cred că da. Dar totuși, impresia mea a fost că era o femeie. 
Nu prea știu de ce și bineînţeles nu pot să jur. 

— l-ai remarcat trăsăturile? 


— Nu. Purta o pălărie, asta îmi amintesc sigur. Un fel de 
beretă. Probabil că din cauza felului în care se mișca m-am 
gândit că era femeie. Dar nu sunt sigură. E posibil să mă înșel. 

— Poate, a spus Banks, privind spre Winsome, care i-a dat de 
înțeles că nota totul. Dar e posibil să fi fost femeie? 

Chelsea s-a gândit pentru o clipă și a spus: 

— Da. Da, cred că e posibil. 

— Ce purta? 

— Haine închise. Blugi și o jachetă neagră. Poate de piele. 

— Ai putea să-i estimezi vârsta? 

— N-am văzut-o cum trebuie. Îmi pare rău. Dar oricum, nu 
foarte bătrână, adică, se mișca destul de repede. 

— Și apoi ce s-a întâmplat? a întrebat Banks. 

— Cred că am ţipat din nou, apoi am luat-o la fugă spre piaţă, 
pe lângă The Fountain. Știam că acolo aveam cele mai mari 
șanse să găsesc un poliţist și chiar dacă n-ar fi fost niciunul care 
să se învârtească pe-acolo să vadă ce se întâmplă, secţia e chiar 
în capătul pieţei. Dar asta știți, normal. 

— Te-ai gândit bine, a spus Banks. 

Chelsea tremura. 

— Încă nu-mi vine să cred. Ce s-a întâmplat, domnule Banks? 
Ce-am văzut? 

— Nu știu, a spus Banks. Tot ce știu e că acum ești în 
siguranţă. 

S-a uitat spre Winsome, care a luat-o pe Chelsea de mână. 

— Hai, drăguță, i-a spus. Mergem la părinţii tăi. Or să te ducă 
acasă. 

— Și hainele mele? 

— Deocamdată rămân la noi ca să facem niște teste, a spus 
Banks. Sângele. Îi ajută pe experţii noștri criminaliști. O să 
vedem dacă dr. Wong poate să-ți improvizeze ceva. 

În drum spre ușă, Chelsea l-a privit pe Banks. 

— Bărbatul ăla, a spus, voia să mă omoare? 

— Nu, a spus Banks. Cred că era acolo ca să te protejeze. 

După ce Chelsea și Winsome au plecat, Banks a mai stat mult 
în camera liniștită, rumegând la ceea ce auzise. Acum, chiar mai 
mult decât înainte, trebuia să ia legătura cu Annie Cabbot. 
Posibil să fi fost o femeie. O lamă ascuţită. Un gât tăiat. Banks 
nu credea în coincidențe din astea, și știa că nici Annie. 


14. 


Când a sunat telefonul la șapte și jumătate duminică 
dimineaţa, Annie abia dacă apucase să adoarmă după ce se 
trezise pe la trei din cauza zgomotului și a coșmarului. Stătuse 
trează, gândindu-se la Banks și la Eric și la Lucy Payne și Kirsten 
Farrow și Maggie Forrest, până când totul devenise o mare 
învălmășeală și reușise să aţipească o vreme. Și acum telefonul. 

Annie a bâjbâit după receptor și și-a îngăimat numele. 

— Imi pare rău, te-am trezit? a spus vocea de la celălalt 
capăt. 

A remarcat ceva ciudat în voce, dar cel puţin nu era a lui Eric. 

— E-n regulă, a spus. Oricum trebuia să mă trezesc. 

— Am așteptat până s-a făcut o oră rezonabilă. Am sunat întâi 
la secţie și mi-au spus că te găsesc la numărul ăsta. E șapte 
jumate acolo, nu, și voi, polițiștii, vă treziţi devreme, așa-i? 

— Cam așa, a spus Annie, dându-și seama în sfârșit că 
accentul era australian. Trebuie să fii Keith McLaren. 

— Așa e. Sun din Sydney. Aici e șase jumate seara. 

— Aș vrea să fie și aici tot aceeași oră. Ar însemna că ziua de 
lucru e deja pe sfârșite. 

McLaren a râs. Părea să fie în aceeași cameră cu ea. 

— E duminică. 

— Ha! a spus Annie. De parcă ar conta pentru 
superintendentul Brough. Oricum, mă bucur să te aud așa 
repede. Mulţumesc de telefon. 

— Nu știu dacă-ţi pot spune ceva nou, dar ofițerul care m-a 
sunat a zis că e important. 

Ginger luase legătura cu McLaren prin intermediul poliţiei din 
Sydney. Nu pentru că avea cazier, ci pentru că fuseseră 
informaţi despre ceea ce i se întâmplase în Yorkshire cu 
optsprezece ani în urmă și era luat în evidenţă. 

— Posibil, a spus Annie, ţinând telefonul sub bărbie în timp ce 
se ducea să pună de ceai. 

Era goală și asta părea să fie un dezavantaj, dar nimeni n-o 
putea vedea, și-a tot repetat asta, și ar fi fost complicat să se 
îmbrace și să vorbească în același timp. A băut niște apă șia 


deschis caietul pe care-l avea pe masă în fața ei. Auzea deja 
ceainicul fierbând. 

— Sper că nu sunt amintiri dureroase pentru tine, a continuat, 
dar vreau să vorbim despre ce ţi s-a întâmplat în Anglia cu 
optsprezece ani în urmă. 

— De ce? Aţi aflat în cele din urmă cine era? 

— Nu știm încă, dar e posibil să aibă legătură cu un caz la 
care lucrez acum. Și a apărut această informaţie. Ţi-ai mai 
amintit ceva în plus odată cu trecerea anilor? 

— Câteva lucruri, da. Detalii mărunte. Nu erau acolo și dintr- 
odată sunt. Am tot scris lucrurile astea pe măsură ce mi le-am 
amintit. Doctorul meu crede că ar fi o terapie bună, și chiar 
ajută. De cum scriu un detaliu, îmi aduc aminte de altul. E 
ciudat. Una peste alta, îmi aduc aminte destul de multe până la 
Staithes, apoi totul se înceţoșează. Nu e ironic? Îmi amintesc 
atât de puţin despre vacanţa vieţii mele. O pierdere de bani, 
dacă te gândești mai bine. Poate ar fi trebuit să cer să mi se 
returneze banii. 

Annie a râs. 

— Presupun că da. Ce-mi poţi spune despre acea zi petrecută 
la Staithes? Cineva mi-a spus că te-a văzut plimbându-te prin 
port cu o femeie tânără. 

— Știu. Cum ţi-am spus, e totul în ceață. Am doar o amintire 
vagă, vorbeam cu cineva în port, și cred că era cineva cunoscut. 
Dar nici măcar nu știu dacă era un bărbat sau o femeie. 

— Era femeie, a spus Annie. De unde crezi că o cunoșteai? 

— Asta nu știu. E doar o senzaţie, fără nicio bază. Poliţiștii mi- 
au spus că am cunoscut o fată la pensiune în Whitby, și îmi 
amintesc de ea. Păreau să fie convinși că era aceeași fată, dar 
nu știu. Am tot avut vise care s-au repetat, coșmaruri, cred, dar 
nu știu în ce măsură reflectă realitatea. 

— Ce fel de coșmaruri? 

— E puţin... ciudat. 

— Sunt poliţist, i-a spus Annie. Poţi să te gândești la mine ca 
la un doctor. 

— Dar oricum, ești femeie. 

— Mi-e teamă că asta n-am cum s-o schimb. 

McLaren a râs. 

— O să mă străduiesc. E cu tentă sexuală, știi. Suntem în 
pădure, înţelegi, pe jos, ne sărutăm, chestii din astea. 


— Până aici am priceput, a spus Annie. Și, dacă vrei să știi, n- 
am roșit nici măcar o dată. 

Ceainicul fierbea și Annie și-a ţinut telefonul sub bărbie în 
timp ce turna apa peste plicul de ceai din cană, atentă să nu se 
stropească. 

— După aia se transformă într-o poveste de groază, a 
continuat McLaren. Dintr-odată nu mai e o tânără drăguță, ci un 
monstru, cu cap de câine sau de lup, seamănă cu un vârcolac, 
cred, dar pieptul e carne vie expusă, și are un singur sfârc care 
sângerează, restul e tot tăiat cu linii roșii acolo unde ar fi trebuit 
să fie celălalt sfârc. Apoi îmi crapă capul. Ti-am spus, e destul de 
ciudat. 

— Așa sunt visele, i-a spus Annie. Nu-ţi face probleme, n-am 
de gând să te psihanalizez. 

— Nu-i vorba de asta, am trecut deja prin psihanaliză. Cam 
asta e. Și mă trezesc transpirat. 

Annie știa din discuţia cu Sarah Bingham că Kirsten Farrow 
fusese operată la sâni și în zona pubiană după atac. 

— Ce crezi că înseamnă visul? 

— Asta m-a întrebat și psihiatrul. Mă depășește. 

— Ce căutai în Whitby? 

— Terminasem facultatea și voiam să văd lumea înainte să 
mă stabilesc undeva acasă. Aveam niște bani puși deoparte, așa 
că am venit în Europa, cum fac mulţi australieni. Suntem atât de 
departe, și e o ţară imensă, așa că simţim că trebuie să plecăm 
în marea călătorie înainte să ne stabilim aici. Am un strămoș 
care era originar din Whitby. Fusese deportat. Furase o bucată 
de pâine sau ceva. Deci era un loc despre care auzisem foarte 
multe în copilărie și voiam să-l vizitez. 

— Spune-mi despre fata pe care ai cunoscut-o. 

— Poţi să aștepți un pic? Îmi iau carnetelul. Tot ce-mi 
amintesc e notat acolo. 

— Super, a spus Annie. 

A așteptat vreo treizeci de secunde până când McLaren s-a 
întors la telefon. 

— Gata, i-a spus. Am cunoscut-o într-o dimineaţă la micul 
dejun. Mi-a spus că o cheamă Mary sau Martha sau ceva de 
genul. Nu mi-am amintit niciodată cu exactitate. 

Annie a simţit cum îi crește adrenalina. Femeia care o vizitase 
pe Lucy la Mapston Hall își spusese Mary. 


— Nu Kirsten? a întrebat. 

— Nu-mi spune nimic. 

— Ce impresie ţi-a lăsat? a întrebat Annie, în timp ce desena 
în caiet imaginea pe care o vedea pe fereastră, ceața care se 
ridica deasupra acoperișurilor roșii, marea ca un voal înnegurat, 
gri pe gri, și un soare atât de palid încât te puteai uita la el 
pentru o veșnicie fără să orbești. 

— Îmi amintesc că era o fată interesantă, a spus McLaren. Nu- 
mi aduc aminte cum arăta, știu numai că era plăcută. Nu 
cunoșteam pe nimeni acolo. Încercam numai să fiu prietenos, pe 
bune. Nu aveam alte intenţii. Mă rog, nu foarte tare. Dar îmi 
amintesc că avea o atitudine prudentă. Și evazivă. Ca și cum ar 
fi vrut să fie lăsată în pace. Poate că am fost prea insistent. 
Australienii pot părea așa uneori. Direcţi. În tot cazul, i-am 
propus să-mi arate orașul, dar ea mi-a spus că era ocupată. 
Ceva cu un proiect de cercetare. Așa că am invitat-o să bem 
ceva seara. 

— Nu te lași cu una, cu două, nu? 

McLaren a râs. 

— A fost cam ca la dentist, dar până la urmă a acceptat să ne 
vedem într-un bar. Stai o secundă... da, aici e... The Lucky 
Fisherman. Părea să fie de-a casei. 

— The Lucky Fisherman? a întrebat Annie, ciulind urechile. 

De-acolo plecase și Jack Grimley în seara în care fusese dat 
dispărut. 

— Ai spus asta poliţiei? a întrebat. 

— Nu. Mi-am amintit după mai mulți ani și nimeni n-a mai luat 
legătura cu mine. N-am crezut că e important. 

— Nu contează, a spus Annie, gândindu-se că în cazul ăsta 
erau mai multe găuri decât într-o bucată de șvaițer. 

Dar Ferris avea dreptate: nu-și permiteau luxul de a urmări 
fiecare mister până la capăt, așa cum făceau polițiștii de la 
televizor. Le mai scăpau unele lucruri. 

— Și a venit la întâlnire? l-a întrebat. 

— Da. Dar nu era ușor să vorbești cu ea. Părea să fie cu 
mintea în altă parte. Și nu auzise de Crocodile Dundee. Chestia 
asta mi-am amintit-o mai târziu. Era celebru la vremea aia. 

— Până și eu am auzit de Crocodile Dundee. 

— Ei, poftim. Oricum, mi-a lăsat impresia că ar fi preferat să 
fie în altă parte. Numai că... 


— Ce? 

— Păi, voia să știe chestii despre pescuit. Ştii, bărci, unde și 
cum și chestii din astea. Nu știam nici eu, dar am crezut că era o 
altă ciudăţenie a ei. Ca să fiu sincer, începeam să cred că 
făcusem o mare greșeală. Oricum, m-am dus la baie și când m- 
am întors am avut impresia că se uita la un alt tip. 

— La cine? a întrebat Annie. 

— Nu știu. Localnic. În haine de pescar. Arăta bine, genul 
puţin neîngrijit și dur, dar foarte... 

Jack Grimley, Annie era gata să pună pariu, deși nu era chiar 
pescar și se îndoia că Kirsten îl studia pentru că era mișto deși 
cam neîngrijit. 

— Și apoi? 

— Apoi am plecat. Ne-am plimbat prin oraș. Ne-am oprit pe o 
bancă să vorbim, dar apoi am avut iar senzaţia că era undeva în 
altă parte. 

— S-a întâmplat ceva? 

— Nu. Adică eu mi-am făcut mutarea, mi-am trecut mâna pe 
după umerii ei, am pupat-o. Dar era evident că n-o să ajungem 
nicăieri, așa că am renunțat și ne-am întors la pensiune. 

— Fiecare în camera lui? 

— Bineînţeles. 

— Ai mai văzut-o de-atunci? 

— Din câte știu eu, nu, deși, cum am spus, poliţia crede că da. 

— Nu-ţi mai amintești altceva despre ziua aceea în Staithes? 

— Nimic. Îmi pare rău. 

— Înţeleg că a fost o chestie riscantă? 

— Sunt norocos să fiu aici. Toată lumea spune asta. Sunt chiar 
mai norocos să fi putut să-mi pun viaţa în ordine și să merg mai 
departe, să devin avocat, să obţin o slujbă, totul. Cu excepţia 
căsătoriei și a copiilor, dar asta pur și simplu nu s-a întâmplat. 
Dar a fost vorba la un moment dat despre o traumă severă. 
Teoria mea e că voi nu înţelegeți cum funcţionează creierul 
australian. E mult mai rezistent decât credeți. 

Annie a râs. 

— Mă bucur. 

Îi plăcea de Keith McLaren, cel puţin din ce-și putea da seama 
la telefon. Părea genul de bărbat cu care te puteai distra la o 
întâlnire. Și ar fi trebuit să fie cam de vârsta ei. Și era singur. S-a 


întrebat dacă arăta bine. Dar Sydney era mult, mult prea 
departe. Oricum, fantezia nu-i strica. 

— Probabil că te-ai întrebat de ce s-a întâmplat, de ce tocmai 
ție? 

— Nu trece zi fără să mă întreb. 

— Răspunsuri? 

McLaren a făcut o pauză înainte să vorbească. 

— Nimeni n-a spus asta în mod direct atunci, poate pentru că 
fie eram în comă, fie îmi reveneam din comă, dar mi-au lăsat 
impresia că nu excludeau posibilitatea ca eu să fi încercat un pic 
prea mult și ea să se fi apărat. 

Annie nu era surprinsă. Aproape că nu voia să recunoască, 
mai ales acum că vorbise cu McLaren și îl simpatizase, dar era 
unul dintre primele lucruri la care s-ar fi gândit și ea. Poate din 
cauză că era femeie, sau poliţist, sau poate amândouă. Poate 
pentru că ea însăși fusese violată. 

— Au lăsat să se înţeleagă că ai fi încercat să o violezi? 

— Nu chiar, dar ăsta era mesajul care reieșea. Singurul lucru 
care m-a ţinut departe de închisoare a fost prezența 
inexplicabilă a celor două cadavre, deci părea să fi făcut un 
maraton. 

— Ai văzut-o vreodată goală? 

— Ce întrebare! 

— Ar putea fi important. 

— Răspunsul e nu. Nu din câte îmi amintesc. Cum am spus, 
nu știu ce s-a întâmplat atunci în pădure, dar cred că memoria 
mea n-o să fie mai limpede de-atât niciodată. Pur și simplu nu 
voia să audă de așa ceva. Am sărutat-o o dată, lângă statuia lui 
Cook, dar atât. 

Așadar, s-a gândit Annie, n-avea de unde să știe de rănile de 
pe piept ale lui Kirsten - dacă, într-adevăr, despre ea era vorba - 
până n-au ajuns în pădure, lucru pe care nu și-l amintea, și 
atunci îi dăduse topul jos. Dar visul dădea de înţeles că avea în 
subconștient niște imagini cu rănile ei. Probabil încercase ceva, 
sau poate ea fusese de acord până la un punct. Apoi începuse 
să se zbată, să se panicheze. Kirsten știa deja că nu poate face 
sex, deci ce se întâmpla? 

Dacă McLaren se prinsese cine era, ceea ce era posibil chiar 
dacă ea își schimbase înfățișarea, ar fi putut să vadă dincolo de 
modul în care se deghizase, și atunci exista posibilitatea ca ea 


să-l fi atras în pădure, cu sânge-rece, hotărâtă să scape de el. 
Incercase să-l seducă și apoi, când era suficient de distras, să-l 
omoare? Cu ce fel de creatură avea de-a face? Nici nu apucase 
bine să stabilească o posibilă legătură cu Kirsten, că a naibii 
femeie iar devenea imposibil de înţeles. 

— Ce crezi despre teoria poliţiei? a întrebat Annie. 

— N-o cred, a spus McLaren. Adică poate suna ciudat, dar 
chiar nu sunt așa. Nu am pornirile astea în mine. Poate crezi că 
toți le avem. Și îmi imaginez că ai văzut destule la viața ta, și 
ești femeie, dar chiar nu e așa. Chiar nu cred că aș putea 
vreodată să atac și să încerc să violez o femeie. 

Annie trecuse prin experienţa unui viol, dar nu credea că 
fiecare bărbat e un posibil violator. 

— Mulţumesc pentru timpul acordat, Keith, i-a spus. Mi-ai fost 
de mare ajutor. Și dacă te consolează cu ceva, nici eu nu cred 
că ești genul ăla. 

— Cu plăcere, a spus Keith. Dacă treci vreodată prin Sydney, 
să mă cauţi. Te duc să mănânci cele mai bune fructe de mare. 

Annie a râs. 

— Așa o să fac. Ai grijă de tine. 

Când a închis, și-a lipit cana călduţă de piele și s-a uitat în 
zare, spre mare. Sydney. Ar fi distractiv. l-au venit în minte 
imagini cu Harbour Bridge și Opera, pe care le văzuse la 
televizor. Ceaţa începuse să se ridice și să se risipească în aer, 
soarele era mai puternic și era mai greu să te uiţi la el, și o 
barcă verde de pescuit se apropia de mal. Câteva minute mai 
târziu, i-a sunat iar telefonul. 

e 

Kevin Templeton locuise într-un apartament cu două camere 
într-o fostă școală lângă The Green, peste râu, nu departe de 
locul unde locuia Jenny Fuller când era în oraș. La etajul trei, în 
dreptul ferestrei lui, o ușă ducea spre un balcon micuț cu o 
vedere superbă spre vest, spre grădinile în terase și ruinele 
castelului de sus de pe deal. Nu mult mai încolo era Cartierul de 
Est, o pată pe obrazul orașului Eastvale, dar care le asigura 
pâinea lui Banks și celor de la Secţia de poliţie din Vest. Era în 
mare parte ascuns după copaci, dar printre ramurile goale se 
vedeau clădirile de cărămidă roșie, absolut identice. 

Apartamentul era destul de gol, a remarcat Banks în timp ce 
stătea în living, și nu trăda foarte multe despre cel care locuise 


acolo. Mobila era în întregime modernă, probabil de la IKEA sau 
vreun alt comerciant de cutii plate, cu siguranţă asamblată într- 
un week-end de activitate intensă cu o cheie hexagonală, un 
bax de bere ieftină și multe înjurători. Exista un radio, dar nu și 
un sistem audio sau CD-uri. Un televizor cu ecranul plat domina 
unul dintre pereţi, iar lângă el era un raft cu DVD-uri. Mult sport, 
a remarcat Banks, câteva blockbustere și câteva seriale 
americane, The Simpsons, 24 și CSI. Erau și câteva cărţi, 
majoritatea de Ken Follett, Jack Higgins, Chris Ryan sau Andy 
McNab, plus niște texte juridice și câteva volume despre 
procedura anchetelor. Lipseau fotografiile de familie și singura 
decoraţiune era un poster ieftin pentru Casablanca despre care 
Banks își amintea că fusese împărțit gratis anul trecut cu unul 
din ziarele locale. 

În baie erau lucrurile obișnuite - șampon, pastă de dinţi, 
paracetamol, gel de păr, lame, cremă de ras și așa mai departe. 
Nici urmă de medicamente date pe rețetă. Prosopul care atârna 
pe unul din pereți era încă umed și se vedeau urme de condens 
pe plăcile de faianţă. 

In bucătărie, congelatorul lui Templeton era gol, cu excepţia 
unei tăvi cu cuburi de gheaţă, iar în frigider Banks a găsit ouă, 
lapte, brânză și sos de roșii, resturi de mâncare indiană la 
pachet și o cutie cu resturi de spaghete. Unul din rafturi era plin 
cu vinuri de la Tesco și Sainsbury - vinuri bune, a remarcat 
Banks - și lângă era un espresor destul de scump. 

Rămăsese numai dormitorul micuț, cu patul dublu și noptiera 
pe care se afla o veioză, un dulap plin cu haine și cu pantofi. 
Costumele erau de bună calitate. Nu tocmai Armani sau Paul 
Smith, dar Banks ar fi intrat la bănuieli dacă Templeton ar fi 
avut astfel de haine scumpe din salariul de detectiv. Singurele 
fotografii din casă erau pe masa din dormitor, sub fereastră, și 
înfățișau o femeie tânără, poate de optsprezece sau 
nouăsprezece ani, cu părul lung desfăcut în bătaia vântului, 
zâmbind spre cameră și mijind ochii printre frunzele de toamnă. 
Banks habar nu avea cine era și de ce Templeton îi ţinea poza în 
dormitor. Poate era prietena lui? Nu vorbise niciodată despre 
viaţa lui privată. 

În rest, niște mărunţiș, prezervative, un pix și niște hârtii în 
sertarul noptierei, și un ceas pus să sune la ora 6 pe noptieră. 


Banks s-a întors în living și s-a așezat la biroul lui Templeton. 
Laptopul avea parolă și trebuia să ajungă la tehnic ca să fie 
analizat. Banks a scotocit prin sertare și a găsit o colecţie 
impresionantă de carneţele cu scrisul ordonat dar lizibil al lui 
Templeton. Însemnările erau datate, ca într-un jurnal, dar 
Templeton nu scria decât despre cazurile la care lucra. Banks s- 
a uitat la cele mai recente și a descoperit că Templeton scrisese 
ce făcuse vineri seara: 


0000h. Intrat în Labirint din parcare. Lumină slabă. 
Clădiri înalte. Imposibil de observat tot locul. Sunete 
îndepărtate, puburile se închid. Nimeni nu intră. Nu se 
aud pași. 

0023h. Auzit fragment din The Streets „Fit But You 
Know It” dintr-o mașină în trecere sau dintr-o clădire, 
sau o ușă care se deschide și se închide. Muzică de 
dans din Bar None. Aștept. Tot nimic. Sunt sigur că am 
dreptate. Va lovi din nou, și va râde de noi că o va face 
la o săptămână după, în același loc! 

Rezumat: Am stat până la două și nu s-a întâmplat 
nimic. După o jumătate de oră de liniște totală, când 
era clar că nici criminalul și nici victima nu-și vor face 
apariţia, am decis să încetez supravegherea pentru 
seara asta. 


Deci teoria lui Banks despre Templeton care supraveghease 
Labirintul de unul singur se adeverise. Nu că asta l-ar fi consolat 
în vreun fel după moartea tânărului. Banks a mai aruncat o 
privire prin apartament, apoi a încuiat și s-a îndreptat spre 
secție, luând notițele cu el. 

e 

Era un drum lung până în Eastvale și Annie nu era sigură că 
era și justificat, dar ceea ce îi spusese Banks la telefon o 
intrigase suficient de mult. Oricum, după telefonul lui Keith 
McLaren nu mai avea nicio șansă să adoarmă la loc, oricât ar fi 
fost de obosită. Așa că traversa mlaștinile duminica dimineaţa, 
fără să fie ţinută în loc de trafic. Soarele împrăștiase toată 
ceața, era o dimineaţă proaspătă de primăvară. 

Când Annie a intrat în sediul Secţiei din Vest în jur de zece și 
jumătate, a simţit dintr-odată tristeţea și tensiunea care pluteau 


în aer. Chiar dacă Banks nu i-ar fi spus, ar fi știut imediat că 
murise un poliţist. Atmosfera era incomparabilă. Oamenii erau 
aplecaţi peste treburile lor cu dinţii încleștați și moralul la 
pământ, în starea generală de șoc și revoltă. 

Banks era la el în birou, cu Winsome lângă el, se uitau printr- 
un morman de hârtii de pe biroul lui. S-a ridicat să o întâmpine 
pe Annie, care n-a sesizat nimic din ostilitatea la care s-ar fi 
așteptat după ultima lor întâlnire. Asta a făcut-o să se simtă și 
mai prost. Ar fi trebuit să o urască. Winsome în schimb părea de 
gheață. A ieșit aproape instantaneu, după ce i-a spus un „bună” 
tăios. 

Banks i-a făcut semn lui Annie să stea jos și a trimis după 
cafea. 

— Îmi pare rău că am sunat așa devreme, a spus. Sper că nu 
te-am trezit după o noapte nebună prin oraș. 

— De ce-ai crede asta? a întrebat Annie. 

— N-am niciun motiv. Dar sâmbăta seara oamenii au tendința 
să mai iasă. Poate tu ai stat acasă cu prietenul tău. 

— Ce prieten? 

— Cel despre care mi-ai vorbit. Băiatul tânăr. 

Annie a roșit. 

— Ah, el. Da, ce să spun, ai avut tu parte de nopţi nebune în 
Whitby? 

— De multe ori, a spus Banks zâmbind. 

— Atunci cu siguranţă știi mai multe decât mine despre 
farmecele ascunse ale locului. Oricum, eram deja trează și pusă 
pe treabă când ai sunat. A făcut o pauză. Îmi pare rău pentru 
Kev. După cum știi, nu eram fană, dar, indiferent ce credeam 
despre el ca bărbat sau ca detectiv, tot îmi pare rău pentru cei 
s-a întâmplat. 

— De fapt, nu era deloc bărbat, era încă un băiat, și mulţi 
dintre noi avem tendinţa să uităm asta. 

— Ce vrei să spui? 

— Era încăpățânat, impulsiv și imatur. 

Annie a zâmbit. 

— Și dintr-odată calităţile astea sunt prerogativele tinereţii? 

— Touché, a spus Banks. De fapt, despre asta vreau să 
vorbim. Despre ce i s-a întâmplat lui Kev. 

Banks i-a povestit pe scurt ce știa până în acel moment, 
majoritatea informaţiilor provenind din mărturia lui Chelsea 


Pilton și din fărâmele de informații de la Kerrigan, Stefan Nowak 
și dr. Burns. 

— Eşti de acord că există asemănări cu cazul Lucy Payne? 

— Dumnezeule, da, a spus Annie, trecându-și mâna prin păr. 
Habar n-aveam. 

l-a povestit lui Banks despre discuţiile cu Sarah Bingham și 
Keith McLaren și despre cum tot apărea misterioasa Kirsten 
Farrow. 

— Unde naiba duc toate astea, Alan? a întrebat. 

— Aș vrea să știu, a spus Banks. Dar orice ar fi, nu-mi place. 

— Nici ţie și nici mie. Ai idee cine e femeia asta misterioasă? 

— Presupun că ar putea fi Kirsten. Despre Maggie Forrest știm 
ceva? 

— Da. Ginger i-a dat de urmă prin intermediul editurii. E 
înapoi în Leeds. Mă gândeam să-i fac o vizită după-amiază. Ce 
crezi despre ea? Adică, e posibil să fi avut un motiv bun să o 
ucidă pe Lucy Payne, dar nu și pe Templeton, din câte știm noi. 

— Așa e, a spus Banks. E posibil să fie doi criminali diferiţi. Să 
fim cu ochii în patru, dar teoria mea e că dacă nu e Maggie, 
atunci ar putea fi Kirsten Farrow, remodelată, revenită. Dar de 
ce sau cum sau cine e și unde, asta nu știu. Nici măcar nu știu 
de unde am putea obţine niște indicii. A dispărut acum câţiva 
ani buni. Păcat că australianul nu-și amintește mai multe. 

— Singurul lucru care-mi trece prin cap e să mergem înapoi la 
sursa de unde s-a scurs informația. 

— Scurs? 

— Da. A fost unul dintre primele lucruri la care ne-am gândit 
când am descoperit că în realitate Karen Drew era Lucy Payne. 
Cine știa? Și cum? 

— Şi? 

— În continuare nu știm. Oamenii noștri au stat de vorbă cu 
personalul de la Mapston Hall și poliţia din Nottingham ne-a 
ajutat să luăm legătura cu spitalul și cu serviciile sociale. E 
complicat. Oricine poate minţi, și ar fi foarte dificil de 
demonstrat. 

— Ce ne lipsește acum, a spus Banks, e o conexiune între 
unul dintre oamenii care știau că de fapt Karen e Lucy și cineva 
care ar putea fi Kirsten Farrow sau Maggie Forrest, sau cineva 
care le-ar putea cunoaște. 


— Da, a spus Annie, dar de unde facem rost de asta? Și cum 
ne dăm seama că am găsit ce căutăm? Nici măcar nu știm unde 
să începem să o căutăm pe Kirsten. Pentru Dumnezeu, nici 
măcar nu știm sigur că ea i-a omorât pe acei bărbaţi acum 
optsprezece ani. 

— Dar intuiţia îţi spune că ea a fost, nu? 

— Da. 

— Și tu ce crezi că s-a întâmplat? 

Annie s-a gândit o clipă. Își simţea creierul inert, dar apoi și-a 
amintit de povestea lui Les Ferris și de ceea ce aflase de când 
vorbise cu Keith McLaren și cu Sarah Bingham, și a încercat să 
adune totul în minte într-un fel de secvenţă logică. 

— Din bucăţile pe care le pun eu cap la cap, a spus, Kirsten 
trebuie să fi aflat cumva identitatea atacatorului, numai că n-a 
dat informaţia mai departe poliţiei. A vrut să se răzbune singură. 
Până la urmă a dat de el în Whitby - cum, nu știu - și după un 
început greșit - Jack Grimley, săracul - l-a omorât. 

— Și australianul? 

— Nu știu. Am vorbit despre asta. E posibil să fi aflat prea 
multe și să-și fi dat seama ce se întâmpla. Dacă știa că e vorba 
de aceeași persoană care fusese în Whitby când a murit 
Grimley, și putea face legătura...? Keith McLaren mi-a spus că o 
observase pe Kirsten uitându-se insistent la cineva în bar - iar 
chestia asta și-a amintit-o numai de curând - așa că poate ea s- 
a gândit că reprezenta o ameninţare. Sau... 

— Da? 

— Păi știm că a fost găsit într-o pădure lângă Staithes și că 
fusese văzut cu o femeie tânără. Să spunem că s-au dus în 
plimbare prin pădure, lucrurile au mers prea departe pentru 
Kirsten - să ne amintim că era complet traumatizată de 
experienţele pe care le avusese și pe deasupra mutilată - și l-a 
omorât, sau cel puţin așa a crezut. 

— Autoapărare? 

— În ochii ei. Dar nu și în ai noștri. Chiar nu cred despre Keith 
McLaren că ar fi un violator. 

— O.K., a spus Banks. Și apoi? 

— Nu-mi imaginez cum trebuie să se fi simţit când în sfârșit 
și-a dus misiunea la bun sfârșit și l-a omorât pe Eastcote, dar nu 
se mai putea întoarce la viața de dinainte. O vreme a stat în 
expectativă, s-a mai văzut cu Sarah de câteva ori, cu părinţii, 


poate s-a prefăcut normală, apoi a dispărut vreo doi ani mai 
târziu. Ține minte că la vremea aia nu era unul dintre suspecţii 
serioși. Avea un alibi și părerea generală era că nu avea de 
unde să știe că Greg Eastcote o atacase. Asta s-a aflat mult mai 
târziu, când poliţia i-a percheziționat casa. Numai acum pare să 
fi devenit suspectă în patru crime, două dintre care la 
optsprezece ani distanţă de primele. Orice s-ar fi putut întâmpla 
de atunci. Ar putea fi oriunde, făcând orice. 

— Deci ce știm despre ea? a întrebat Banks. Cam câţi ani ar 
avea? Patruzeci? 

— Ceva de genul, dacă a terminat facultatea în 1988. 

— Și ar putea fi oriunde, în orice categorie socială? 

— Da... dar să nu uităm că avea o diplomă, ce-i drept, doar 
Literatură engleză, dar era o fată deșteaptă, cu un viitor 
minunat. Adică sunt șanse să avem de-a face cu o femeie de 
carieră. 

— În afara cazului în care experienţele pe care le-a avut i-au 
ucis toate ambițiile, a spus Banks. Dar ideea e bună. Dacă într- 
adevăr a făcut ceea ce credem noi, atunci e extraordinar de 
concentrată, de hotărâtă și de plină de resurse. Oricum, lucrurile 
se mai conturează. Putem cu siguranţă să ne uităm în arhivele 
universităţii. Căutăm o femeie de carieră care ar fi putut să știe 
că de fapt Karen Drew era Lucy Payne. 

— Julia Ford, avocata lui Lucy, pentru început. Ginger a fost să 
vorbească cu ea încă o dată vineri după-amiază și nu e sigură că 
tipa a spus tot ce știa. 

— Avocaţii fac asta în mod natural. 

— Știu, dar Ginger crede că era ceva mai mult de-atât, și am 
încredere în instinctele ei. 

— Poate ar trebui să mă duc să am o discuţie cu doamna 
Ford, a spus Banks. A trecut ceva vreme de când ni s-au 
intersectat cărările. 

— Sarah Bingham e și ea avocat, deși spune că nu a mai 
văzut-o pe Kirsten de ani buni. 

— O credem? 

— Cred că da, a spus Annie. 

— O.K. Cine altcineva? 

— Un doctor? a sugerat Annie. Poate de la spitalul unde 
fusese internată lângă Nottingham. Sau Mapston Hall. Acolo 
sunt și doctori, și asistente. 


— Bună idee, a spus Banks. 

— Mă bâzâie totuși un lucru, a spus Annie. Dacă suntem pe 
drumul cel bun, de ce l-ar fi omorât pe Templeton? 

— Vreo altă greșeală? a sugerat Banks. Probabil s-a gândit că 
el era ucigașul aflat pe urmele fetei, când el de fapt voia să o 
protejeze, probabil o situaţie asemănătoare cu cea cu Grimley 
de acum optsprezece ani. Dar ai dreptate. Avem nevoie de mult 
mai multe ca să putem pune aceste crime în legătură. Cine-i 
coordonatorul tău la locul crimei? 

— Liam McCullough. 

— E un tip bun. Spune-i să ia legătura cu Stefan. Trebuie să 
fie ceva dovezi comune: fire de păr, materiale, sânge, 
dimensiunea rănii, ceva care să o lege pe Lucy Payne de Kev. Să 
vedem dacă punem și patologii în legătură după ce dr. Wallace 
termină cu Kev. 

— O.K., a spus Annie. Les Ferris a luat mostrele de păr din 
cazul Greg Eastcote ca să le compare pe ale lui Kirsten cu cele 
pe care Liam și echipa lui le-au prelevat de la Lucy Payne. 
Spune că ar trebui să poată face comparaţia până mâine- 
dimineaţă. Atunci ne-ar putea spune odată pentru totdeauna 
dacă ea e cea cu care avem de-a face, sau nu. Și dacă e ea, 
atunci trebuie să ne întrebăm de ce a început din nou, după 
atâta timp. 

— Dacă avem dreptate în legătură cu motivele ei, a spus 
Banks, atunci cred că e din cauză că în ultimii ani nu a mai fost 
expusă unor crime care să implice și abuzuri sexuale. 
Săptămâna asta o să mă duc la Leeds și o să vorbesc cu Julia 
Ford, să văd dacă o pot împinge în direcția în care trebuie, și o 
să mă uit și peste rapoartele pe care le-a scos Phil Hartnell. 
Trebuie să verific, dar din câte îmi amintesc, rănile provocate de 
soţii Payne victimelor lor sunt foarte asemănătoare cu cele pe 
care i le-a provocat atacatorul lui Kirsten. Știu că nu se poate să 
fi fost același criminal - Terence Payne e mort, iar acest Greg 
Eastcote are categoric o legătură cu crimele de acum 
optsprezece ani. Poate că asemănările i-au declanșat pornirile. 

— Dar cum ar fi putut să știe că soţii Payne au procedat 
aproximativ la fel cu victimele lor? a întrebat Annie. 

— Au fost multe rapoarte în presă la vremea aceea, și mai 
târziu, când i-au dat drumul lui Lucy Payne. Mass-media n-a 
ratat nicio ocazie de a le aminti oamenilor ce fel de om fusese 


lăsat liber printre ei, în deplina cunoștință de cauză a celor care 
reprezintă legea. Ce contează că nu mai putea merge. Kirsten 
Farrow are și traume fizice, ţine minte, și asta ne-ar putea ajuta. 

— Nu prea știu cum, a spus Annie. Nu avem cum să-i cerem 
fiecărei femei care are o legătură cu cazul ăsta să se dezbrace 
de la brâu în sus. 

— Păcat, a spus Banks. Dar ai dreptate. 

Annie și-a dat ochii peste cap. 

— Oricum, a continuat Banks, avem material mai mult decât 
suficient ca să ne vedem de treabă. Hai să ne mai întâlnim după 
ce ai vorbit cu Maggie Forrest. 

Annie s-a ridicat. 

— În regulă. S-a oprit în dreptul ușii. Alan? 

— Da? 

— Mă bucur că lucrăm din nou împreună. 

e 

Restul duminicii, Banks și l-a petrecut într-un vârtej de 
întâlniri și interviuri, fără a se afla totuși mai aproape de 
misterul morţii lui Hayley Daniels sau al lui Kevin Templeton - 
amândoi omorâţi în același loc, dar de oameni diferiți și din 
motive diferite. Părinţii lui Templeton sosiseră din Salford pentru 
identificarea cadavrului fiului lor și Banks se întâlnise scurt cu ei 
la morgă. Măcar de-atâta curtoazie putea să dea dovadă, date 
fiind împrejurările. De asemenea, s-a gândit că ar fi o idee bună 
să le spună că a fost omorât la datorie și nu că acţiona de unul 
singur, din proprie iniţiativă. Mama lui Templeton a început să 
plângă și să spună cum îl dezamăgiseră și cum totul se rupsese 
când sora lui fugise de acasă la șaptesprezece ani, dar jura că 
nu fusese vina lor, pentru că nu puteau ţine într-o casă cu frica 
lui Dumnezeu o fată care se culca deja cu bărbaţi. Încercaseră 
mai apoi s-o găsească, a explicat tatăl, o dăduseră dispărută la 
poliţie, dar nu fusese de niciun folos. lar acum își pierduseră și 
fiul. 

Banks a presupus cine era în fotografia din dormitorul lui 
Templeton și a înţeles de ce uneori Kev era așa un nesuferit cu 
familiile pe care le intervieva. lisuse, ce secrete și ce poveri pot 
duce oamenii în spate. 

Trebuia să vorbească din nou cu Stuart Kinsey despre melodia 
pe care o auzise în Labirint în noaptea când fusese ucisă Hayley 


Daniels. Templeton menţionase ceva asemănător în notițele lui 
și Banks avea o teorie pe care voia să o verifice. 

In consecinţă, era trecut de șase când și-a dat seama că nuo 
sunase pe Sophia în legătură cu plimbarea. Nu că nu s-ar fi 
gândit la ea de multe ori pe parcursul zilei - era o prezenţă 
puternică și frecventă în mintea lui, pentru cineva de-abia 
cunoscut - dar timpul și evenimentele se aranjaseră în așa fel 
încât telefonul nu fusese pe lista lui de priorităţi. Era prea târziu 
pentru plimbare acum, și-a dat seama în timp ce se întindea 
după telefon, dar putea măcar să se scuze. A format numărul pe 
care i-l dăduse. După ce a sunat de patru ori, i-a auzit vocea. 

— Sophia? Alan la telefon. Alan Banks. 

— Ah, Alan. Mulţumesc pentru telefon. Am auzit la știri despre 
ce s-a întâmplat aseară. M-am gândit că te va ţine ocupat. 

— İlmi pare rău pentru plimbare, a spus Banks. 

— Poate altă dată. 

— Te întorci acasă marți? 

— Da. Dar mai vin. 

— Uite, a spus Banks, chiar și în împrejurările date, mă 
gândeam că ar trebui totuși să mănânc ceva. N-am avut parte 
decât de biscuiţi toată ziua. Pe Castle Hill e un bistro drăguţ, 
Cafe de Provence. Ai vrea să iei cina cu mine? 

A urmat o pauză foarte scurtă, după care i-a spus: 

— Da. Da, mi-ar plăcea. Dacă ești sigur că poţi ajunge. 

Banks a simţit entuziasmul crescându-i în piept. 

— Sunt sigur. E posibil să nu pot sta mult, dar tot e mai bine 
decât nimic. S-a uitat la ceas. Ce zici de șapte? E prea devreme? 

— Nu, e-n regulă. 

— Să trec să te iau? 

— O să vin pe jos. Nu e departe. 

— O.K. Ne vedem acolo. La șapte. 

— În regulă. 

Când a pus receptorul jos, Banks avea palmele transpirate și 
inima îi bătea repede. Maturizează-te, și-a spus, apoi s-a ridicat 
și și-a luat haina. 

a 

Nu numai că Maggie Forrest trăia încă și lucra ca ilustrator de 
cărți de copii, dar locuia în continuare în Leeds. Petrecuse trei 
ani în Toronto înainte de a se întoarce și de a închiria un 


apartament cu vedere la râu, lângă canal, revenind apoi la 
vechea ei meserie. 

Granary Wharf se dezvoltase într-o regiune cu depozite 
părăsite lângă râul Aire și canalul Leeds-Liverpool, în spatele 
gării, iar acum se transformase într-o zonă cu magazine, pieţe, 
apartamente, restaurante, distracţii și o promenadă pietruită 
lângă canal. Duminică după-amiază, când Annie a ajuns în 
parcarea de lângă canal, totul era cufundat în liniște. Pe Maggie 
Forrest a găsit-o într-un apartament la etajul al treilea. Se 
întâlniseră scurt cu ani în urmă, dar Maggie nu părea să o 
recunoască. Annie i-a arătat legitimaţia și Maggie a lăsat-o 
înăuntru. 

Apartamentul era spaţios, vopsit în nuanţe calde de galben și 
portocaliu. Printr-o fereastră înaltă venea și mai multă lumină, 
de care Maggie avea probabil nevoie pentru opera ei artistică, s- 
a gândit Annie. 

— Despre ce e vorba? a întrebat Maggie când Annie s-a 
așezat în faţa ei pe canapeaua bej. 

Maggie stătea picior peste picior într-un fotoliu mare, cu braţe 
masive. Pe fereastră se vedea spatele clădirii Poștei și șantierul 
unde se construiau noi locuințe. Annie s-a gândit că, la o primă 
vedere, Maggie avea acel aer neglijent pe care Chelsea Pilton îl 
remarcase la ucigaș, și pe care Mel Danvers de la Mapston Hall 
îl menţionase în legătură cu Mary. Avea nasul cam lung și bărbia 
ascuțită, dar în rest era o femeie atrăgătoare. Era tunsă scurt și 
avea șuviţe gri. Ochii păreau agitaţi. Annie s-a întrebat dacă 
cineva - Mel, Chelsea - ar fi putut să o recunoască dacă 
organizau o identificare. 

— E un apartament frumos, a spus Annie. De câtă vreme ești 
aici? 

— De optsprezece luni, a răspuns Maggie. 

— Nu-ţi vizitezi niciodată prietenii de la poalele Dealului? Ruth 
și Charles. Nu e departe. Nici măcar nu știu că ești în oraș. 

Maggie s-a uitat într-o parte. 

— Imi pare rău. l-am neglijat pe Ruth și pe Charles, a spus. Au 
fost buni cu mine. 

— Dar Claire Toth? Îi e dor de tine. 

— Mă urăște. Am dezamăgit-o. 


— Are nevoie de ajutor, Maggie. Acum e matură și ceea ce i s- 
a întâmplat prietenei ei a lăsat-o cu multe probleme. Poate ai 
putea face un bine. 

— La naiba, nu sunt psihiatru. Nu crezi că am creat destule 
necazuri? Am încheiat cu acel episod al vieţii mele. Nu mă mai 
pot întoarce. 

— Și atunci de ce nu te-ai mutat mai departe, să o iei de la 
capăt? 

— Pentru că sunt de aici. Am nevoie să fiu aproape de 
rădăcinile mele. Și e suficient de departe. A făcut un semn spre 
fereastră. Ar putea fi în orice oraș în curs de modernizare. 

Așa era, s-a gândit Annie. 

— Eşti măritată? 

— Nu. Nu că asta ar fi treaba ta, a răspuns Maggie. Și nici nu 
am un prieten. Nu există niciun bărbat în viața mea. Sunt destul 
de fericită. 

— Bine, a spus Annie. 

Poate că și ea putea să fie fericită fără un bărbat în viața ei. 
Nu fusese foarte fericită nici cu vreun bărbat. Sau poate că era 
condamnată să repete aceleași vechi greșeli. 

Maggie nu i-a oferit ceai sau cafea și lui Annie îi era sete. Și-a 
propus să se oprească mai târziu la vreun pub în centru. 

— Ai mașină? a întrebat-o. 

— Da, un Megane roșu. De data asta ce-am făcut? 

— Asta încerc să aflu, i-a spus Annie. Unde ai fost duminica 
trecută, pe 18 martie? De Ziua Mamei. 

— Aici, bineînțeles. Unde altundeva să fiu? 

— De exemplu în regiunea Whitby? Ai fost pe-acolo vreodată? 

— De câteva ori da, dar nu duminica trecută. 

— Ai auzit de un loc numit Mapston Hall? 

— Numai de la știri, a spus Maggie. E vorba de Lucy Payne, 
nu? Ar fi trebuit să știu. 

— Mă așteptam să știi. Da, despre Lucy Payne e vorba. 

— Crezi că am omorât-o eu? 

— N-am spus asta. 

— Dar asta crezi, nu? 

— Ai omorât-o? 

— Nu. Eram aici. Ți-am spus. 

— Singură? 


— Da. Singură. Mereu sunt singură. Așa îmi place cel mai 
mult. Când ești singur, nu poţi face rău nimănui și nimeni nu-ţi 
poate face rău. 

— Cu excepţia ta. 

— Asta nu contează. 

De-afară s-a auzit locomotiva unui tren care intra în gara din 
Leeds. 

— Deci nu ai cum să demonstrezi că ai fost aici? a întrebat 
Annie. 

— Nu m-am gândit că va trebui să fac asta. 

— Ce-ai făcut? 

— Nu-mi amintesc. 

— A fost săptămâna trecută, a spus Annie. Încearcă. N-ai fost 
să-ţi vezi mama? 

— Mama e moartă. Probabil am citit ziarele de duminică. Asta 
fac duminica dimineaţă. Uneori, dacă e plăcut afară, mă duc la 
cafeneaua aia cu terasă în față, dar cred că atunci a fost frig și 
vânt. 

— Asta îţi amintești? a întrebat Annie. 

— Cred că am stat în casă și am citit ziarele. 

— Ai auzit vreodată de Karen Drew? 

Maggie a părut surprinsă de întrebare. 

— Nu, a spus. Nu pot spune că am auzit. 

— E ciudat, i-a spus Annie, pentru că ziarele au scris despre 
asta când au prezentat cazul Lucy Payne. Sub numele ăsta se 
ascundea. 

— N-am știut. Probabil mi-a scăpat. 

— Ce părere aveai despre Lucy? 

— Femeia a încercat să mă omoare. La vremea procesului, mi 
s-a spus că procuratura nici n-o să se deranjeze cu ea. Cum aș 
putea să mă simt? 

— Ofensată? 

— Da, poţi începe cu asta. Lucy Payne a profitat de încrederea 
mea, s-a folosit de mine când a avut nevoie, apoi mi-a întors 
spatele și nu numai că m-a trădat, dar sunt sigură că m-ar fi 
omorât dacă n-ar fi venit poliția. Deci cum să mă simt? 

— Suficient de furioasă încât să o omori? 

— Da. Dar n-am făcut-o. Pentru început, nu știam unde e. 

— O cunoști pe Julia Ford? 

— Am întâlnit-o. A fost avocata lui Lucy. 


— Aţi păstrat legătura? 

— Apelez la firma ei atunci când am nevoie de consultanță 
juridică, dar asta nu se întâmplă prea des. Mă întrebi dacă 
jucăm golf sau mergem prin cluburi împreună? Nu. În tot cazul, 
n-am nevoie de criminaliști, așa că de cele mai multe ori am 
treabă cu Constance. Constance Wells. Suntem destul de 
apropiate, aș putea spune. Ea m-a ajutat să găsesc locul ăsta. 

Sigur că da, s-a gândit Annie, amintindu-și de ilustraţia 
înrămată de pe peretele lui Constance Wells. Cu siguranţă era 
opera lui Maggie. 

— Tu i-ai dat desenul cu Hansel și Gretel? 

Maggie a părut surprinsă. 

— Da. L-ai văzut? 

— Am fost la ea în birou săptămâna trecută. E foarte bun. 

— Nu e cazul să mă iei de sus. 

— N-am făcut-o. Vorbesc serios. 

Maggie a ridicat din umeri. 

— Unde erai ieri-seară în jur de miezul nopţii? 

— Tocmai ajunsesem acasă din Londra. Mă întâlnisem cu 
editorii mei vineri după-amiază, așa că am hotărât să stau până 
sâmbătă, să merg la ceva cumpărături. Cam atât pot suporta în 
Londra zilele astea. 

— Unde ai stat? 

— La Hazlitt's. Pe Frith Street. Editorii mei mă cazează acolo 
întotdeauna. E foarte convenabil. 

— Și pot confirma asta? 

— Bineînţeles. 

In cazul ăsta, s-a gândit Annie, pregătindu-se de plecare, 
fusese o presupunere destul de nefondată, dar dat fiind faptul 
că avea alibi, Maggie Forrest nu avea cum să-l fi omorât pe 
Kevin Templeton. Dacă era vorba de Lucy Payne, Maggie era 
încă sus pe listă. Și pentru asta nu avea alibi. 

Banks a ajuns primul la bistro, unde nu era atât de multă 
lume încât Marcel, maitre d'autentic, tocmai din Franța, să nu-l 
poată întâmpina entuziast, oferindu-i o masă liniştită, ferită, cu 
faţă de masă albă și un trandafir cu coada lungă într-o vază. 
Spera să nu fie prea mult și că Sophia n-o să creadă că încerca 
să o impresioneze sau ceva de genul ăsta. Nu avea așteptări de 
niciun fel, dar se bucura să ia cina cu o femeie frumoasă și 


inteligentă. Nu-și amintea de când nu i se mai întâmplase asta. 
Sophia a ajuns la timp și Banks a urmărit-o în timp ce îi dădea 
haina lui Marcel și înainta spre el, privindu-l în ochi și zâmbind. 
Purta blugi și un top legat la spate, în dreptul mijlocului. Banks 
observase de-a lungul anilor că femeile trebuie să fie foarte 
pricepute la a-și folosi mâinile la spate: petrec atât de mult timp 
strângându-și părul în cozi de cal, prinzând sutiene sau 
încuietori complicate de coliere, încheind haine petrecute. 

Sophia se mișca elegant, graţioasă, fără să se grăbească, 
parcă plutind, apoi s-a așezat într-o poziţie confortabilă. Părul îi 
era strâns lejer la spate și câteva șuvițe rebele și închise la 
culoare îi cădeau pe frunte și pe obraji. Ochii îi erau mari și 
negri, exact așa cum și-i amintea, strălucind în lumina lumânării. 
Nu era rujată, dar buzele ei pline aveau o culoare naturală care 
se potrivea de minune cu pielea măslinie. 

— Mă bucur că ai putut ajunge, i-a spus Banks. 

— Și eu. De cum am auzit știrile, mi-am dat seama că 
plimbarea noastră se amână. Pun pariu că n-ai dormit prea mult 
azi-noapte. 

— Deloc, a spus Banks. 

Și-a dat seama, în timp ce vorbea, că nu sărise numai peste 
somn și peste masă de când o văzuse pe Sophia, dar nici măcar 
nu trecuse pe-acasă și purta aceleași haine ca la cină la Harriet. 
Trebuia să-și amintească să își ducă un rând de haine la secţie. 
Era jenant, dar Sophia era o doamnă și nu a făcut niciun 
comentariu despre asta. Au studiat meniul și au discutat despre 
câteva feluri - s-a dovedit că Sophia era un bucătar gurmet și 
înnebunită după mâncare - iar Banks a comandat o sticlă de vin 
roșu. 

— Deci, Sophia, nu-i așa? a întrebat Banks după ce au 
comandat - friptură și cartofi prăjiţi pentru el, biban și salată cu 
brânză Stilton, pere și nuci pentru Sophia. 

— Sophia Katerina Morton. 

— Nu Sophie? 

— Nu. 

— Kate? 

— Niciodată. 

— Atunci, Sophia să fie. 

— Numai „dulceaţă” să nu-mi spui. 

— Poftim? 


l-a zâmbit. 

— E un cântec. Thea Gilmore. Un pic cam nerușinat. 

— O știu. Am auzit un cover de-al ei după o piesă Beatles și 
mi-a plăcut suficient de mult încât să cumpăr un album întreg cu 
coveruri. 

— Loft Music, a spus Sophia. E bun, dar ar trebui să asculţi 
piesele ei. 

— Așa o să fac. Lucrezi în industria muzicală? 

— Nu. Nu, sunt producător pentru BBC. Departamentul arte, 
așa că uneori am proiecte muzicale. Am făcut niște reportaje 
despre John Peel nu cu mult timp în urmă și câteva emisiuni cu 
Bob Harris. 

— Bob Harris cel cu The Old Grey Whistle Test? 

— Chiar el. Mi-a făcut cunoștință cu Thea la ziua lui de 
naștere. 

— Sunt impresionat. 

— Ai toate motivele. Era și Robert Plant pe-acolo. Dar pe fiul 
tău nu l-am cunoscut încă. 

— Ah, înțeleg. Mă vrăjești pe mine ca să ajungi la fiu-meu. Așa 
fac toate. Să știi că n-o să meargă. 

Sophia a râs și chipul i s-a luminat. 

— N-aș spune că asta se numește vrăjeală. 

— Ştii ce vreau să spun. 

Banks simţea că roșește. 

— Da, știu. Oricum, Brian al tău are un succes remarcabil. Și 
mai e și drăguţ. Presupun că ești foarte mândru. 

— Sunt. Dar mi-a luat o vreme să mă obișnuiesc cu asta. 
Despre cât e de drăguţ nu știu ce să zic - ar fi trebuit să-l vezi 
când era un adolescent morocănos - dar nu e ușor să te 
acomodezi cu ideea că fiul tău renunţă la școală ca să fie într-o 
formaţie rock. 

— Presupun că nu e, a spus Sophia. 

— Dacă nu te deranjează întrebarea, a spus Banks, ai putea 
să-mi spui ce căutai la petrecerea lui Harriet aseară? Adică nu 
prea pare să fie mediul tău. 

— Nu e. Și nici nu intenţionam să vin. 

— Și de ce-ai făcut-o? 

— Nu voiam să ratez ocazia de a-l cunoaște pe cel mai tare 
polițist din Eastvale. 

— Serios. 


— Serios! Am auzit atât de multe despre tine de-a lungul 
timpului. Știu că sună aiurea, dar aveam senzația că te cunosc 
de atunci de la prima noastră întâlnire. Când mătușa Harriet mi- 
a spus că te-a invitat la cină, i-am promis că o să fac tot posibilul 
s-ajung. Serios, nu aveam de gând să vin. De-asta am întârziat. 
M-am hotărât abia după ce începuse și mi-am dat seama că aș 
regreta dacă n-aș veni. Sigur, ar fi putut să fie foarte plictisitor, 
dar... 

— Dar? 

— N-a fost. A zâmbit. Oricum, e evident că ţie ţi-a plăcut atât 
de mult încât n-ai vrut să-ţi schimbi nici hainele. Trebuie să 
recunosc că e prima dată când ies cu un bărbat care poartă 
aceleași haine două seri la rând. 

Deci nu era chiar așa o doamnă. Lui Banks îi plăcea chestia 
asta. l-a zâmbit și au râs amândoi. 

Intre timp, le-au venit mâncarea și vinul. Banks se simțea în 
stare să devoreze burgerul și cartofii prăjiţi, mult mai apetisante 
decât salata delicată și frumoasă, dar a încercat să nu-și lase 
foamea să se manifeste. Măcar avea să se sature. Sophia părea 
să savureze fiecare îmbucătură mică pe care o lua. În timp ce 
mâncau, au vorbit despre muzică, despre Londra și plimbări - 
orice, numai crime nu - și Banks a aflat că Sophia locuia într-o 
casă mică în Chelsea, că fusese măritată cu un producător de 
succes de care divorțase, nu avea copii, își iubea meseria și se 
bucura de luxul apartamentului din Eastvale al tatălui său de 
câte ori avea chef. Era pe jumătate englezoaică și pe jumătate 
grecoaică. Banks și-a amintit că Harriet spusese ceva despre un 
frate care era diplomat, tatăl Sophiei. Aflat la post în Atena, o 
cunoscuse pe mama Sophiei, care pe atunci lucra în taverna 
tatălui ei, și, în ciuda sfaturilor primite, se căsătoriseră și tocmai 
își sărbătoriseră nunta de rubin, patruzeci de ani de căsnicie. 
Sophia își petrecuse copilăria mutându-se din loc în loc, nu 
stătuse nicăieri suficient de mult încât să aibă timp să-și facă 
prieteni, astfel că acum aprecia aceste lucruri mai mult decât 
oricând. Prin natura meseriei, ajunsese să cunoască o mulţime 
de oameni interesanţi din diferite zone artistice - literatură, 
muzică, arte vizuale - și mergea la multe evenimente - 
concerte, expoziții, festivaluri. 

Lui Banks i se părea o viaţă extenuantă, un vârtej social, și şi- 
a dat seama că el pur și simplu nu avea timp pentru asta. Jobul 


îi ocupa cea mai mare parte din timp, și dacă avea câteva ore 
libere obișnuia să se relaxeze ascultând muzică sau uitându-se 
la un film, cu un pahar de vin. Mergea din când în când la Operă, 
făcea plimbări lungi atunci când vremea era bună și mai trecea 
pe la pubul Helmthorpe la serile folk, deși în ultima vreme făcea 
asta tot mai rar, de când Penny Cartwright, un fel de femme 
fatale locală, îl refuzase. 

Pe măsură ce trecea timpul și reumpleau paharele de vin, 
Banks avea din nou aceeași senzaţie pe care o avusese sub 
felinarul de pe aleea din fața casei lui Harriet, că bucăţica lor de 
univers era singurul loc real și totul în afară era lipsit de 
substanţă, ca o umbră. Iluzia s-a spulberat când a apărut Marcel 
cu nota. Banks a plătit, în ciuda obiecţiilor Sophiei, și în scurt 
timp se aflau din nou în stradă, luându-și rămas-bun. Banks 
trebuia să se întoarcă la secție să vadă dacă se mai întâmplase 
ceva. Se simţea foarte norocos că nici pagerul și nici mobilul nu 
îi sunaseră în timpul cinei. Sophia i-a mulţumit pentru cină și s- 
au aplecat pentru sărutul stânjenitor pe obraji, devenit atât de 
popular, dar înainte ca Banks să-și dea seama ce se întâmplă, 
buzele li s-au întâlnit într-un sărut adevărat, lung și dulce. Apoi 
au plecat în direcţii opuse. Banks pe deal în jos spre secţie, 
dându-și seama că nu făcuseră planuri concrete pentru o 
eventuală următoare întâlnire, și după vreo zece pași s-a întors. 
Cam în același moment Sophia s-a uitat și ea înapoi și și-au 
zâmbit. Ce ciudat, s-a gândit Banks. El nu se uita niciodată 
înapoi, și era gata să parieze că nici Sophia. 


15. 


Annie a ajuns la secţie devreme luni dimineaţă după un somn 
odihnitor și nimic mai tare decât o cană de ciocolată caldă cu o 
seară înainte. Tocmai lovea automatul de cafea, altfel nu erau 
șanse să funcţioneze, când a trecut pe lângă ea 
superintendentul Brough și i-a spus: 

— Detectiv Cabbot, în biroul meu. Acum. 

Annie a simţit că o trece un frison. Oare Brough era un 
apărător al automatelor de cafea sau Eric era pus să-i distrugă 
cariera? O fi avut mai multe poze pe care să i le fi trimis lui 
Brough sau comisarului-șef? Sau făcuse o plângere în legătură 
cu comportamentul ei din seara de vineri? Nici măcar nu se 
putea gândi la asta. 

Biroul lui Brough era spaţios și bine aranjat, așa cum se cădea 
pentru cineva cu rangul lui. S-a așezat la birou și a invitat-o pe 
Annie să ia loc pe scaunul tare din faţa lui. Annie simțea cum îi 
bate inima cu putere. Putea susţine că fusese beată, dar nici 
asta n-o punea într-o lumină mai bună, cum n-o avantaja nici 
faptul că se culcase cu un șarpe ca Eric. 

— Ce-ai de spus în apărarea ta? a întrebat Brough, ceea ce n- 
a ajutat-o foarte tare. 

— In legătură cu ce? 

— Ştii al naibii de bine cu ce. Cazul Lucy Payne. Presa e călare 
pe mine, și nu mă mai slăbesc până nu le spun ceva. A trecut 
deja o săptămână și, din câte văd, nu faci altceva decât să tragi 
de timp. 

Intr-un mod ciudat, Annie se simţea ușurată că nu era vorba 
despre Eric, ci despre caz. Nu mai vorbiseră de când Annie îi 
vizitase vineri, și ăsta era un semn bun. Poate înțelesese aluzia, 
care fusese la fel de subtilă ca o lovitură în cap cu un obiect 
ascuțit. Acum era vorba de chestii profesionale și putea face 
faţă. 

— Cu tot respectul, domnule, i-a spus, am făcut tot ce se 
poate ca să dăm de urma acestei femei misterioase, dar pare să 
se fi evaporat. l-am interogat pe toți cei de la Mapston Hall de 
două ori - angajaţi și pacienţi, acolo unde s-a putut - și nimic nu 


ne-a adus mai aproape, niciun indiciu, nicio informaţie. Nimeni 
nu știa nimic despre Karen Drew. Nu e ca și cum majoritatea 
oamenilor de acolo au vieți sociale foarte active. 

Brough a mârâit. 

— Minte cineva? 

— E foarte posibil, domnule. Dar toţi angajaţii au alibiuri 
pentru perioada în care a avut loc crima. Dacă au avut vreo 
contribuţie, atunci numai divulgând informaţia că în realitate 
Karen Drew era Lucy Payne, nu și în comiterea crimei. Credeţi- 
mă, domnule, lucrăm la asta. 

— Și de ce durează atât de mult? 

— Astfel de lucruri durează. Verificări, goana după informaţii. 
Ginger și Naylor sunt foarte buni la ceea ce fac, dar e nevoie de 
timp. 

— Am auzit că mergi pe o pistă care implică un caz vechi, te 
fâțâi de colo-colo între Leeds și Eastvale să vorbești cu fostul tău 
prieten. Asta nu e agenţie matrimonială, detectiv Cabbot. Ai 
face bine să ţii minte asta. 

— Nu-mi place această aluzie, a spus Annie. 

Cam atât putea suporta de la superiori, apoi spiritul rebel și 
anarhist moștenit de la taică-său își spunea cuvântul, și la naiba 
cu consecinţele. 

— Și n-aveţi dreptul sa-mi vorbiţi așa. 

Brough părea surprins de această izbucnire, dar și-a revenit 
repede. Și-a aranjat cravata și roșeaţa i-a dispărut din obraji. 

— Nu știi ce presiune e pe capul meu să vin cu niște 
răspunsuri, i-a spus, ca o încercare foarte nereușită de a se 
scuza. 

— Atunci ar fi mai bine să o faceţi încurajându-vă oamenii și 
nu recurgând la insulte personale. Domnule. 

Brough arăta de parcă cineva îl pocnise. Se agita și vorbea 
aiurea și în cele din urmă a întrebat-o pe Annie în ce direcție 
credea că merge urmărind firul Kirsten Farrow. 

— Nu știu sigur dacă duce undeva, a spus Annie, dar s-ar 
părea că același criminal - oricine ar fi - a lovit din nou. 

— Detectivul din Eastvale, da. Templeton. Nasoală treabă. 

— Este, domnule. L-am cunoscut pe Kev Templeton. 

Annie s-a oprit chiar înainte să spună că erau prieteni, dar 
voia să-l atingă pe Brough la coarda sensibilă, care vibra la 
solidaritatea dintre polițiști. 


— După părerea mea, a fost ucis de aceeași persoană care a 
ucis-o pe Lucy Payne. Pentru început, aici nu se petrec prea 
multe crime, distanţa nu e atât de mare, și câte cazuri avem de 
femei misterioase care-și ucid victimele secționându-le gâtul cu 
o lamă ascuţită? 

— La naiba, Templeton nu e cazul nostru. 

— Ba e, dacă ucigașul e același. Și chiar credeţi că există 
două femei care merg de colo-colo și taie gâturile oamenilor pe 
care-i cred criminali periculoși? 

— Dacă pui problema așa... 

— Și e atât de greu de crezut că aceste crime au legătură cu 
cazul unei femei care probabil a ucis doi bărbaţi, unul dintre ei 
criminal în serie și altul pe care l-a confundat cu criminalul? 

— Probabil. Ai spus probabil. M-am uitat peste rapoarte, 
detectiv Cabbot. Nu există nicio dovadă că Greg Eastcote a fost 
omorât, de o femeie sau de oricine altcineva. E posibil să-și fi 
înscenat dispariţia pentru că simţea că poliţia se apropie prea 
mult. De fapt, asta e cea mai logică explicaţie. 

— Posibil, a spus Annie. Numai că poliţia nu se apropia deloc. 
O femeie a fost văzută cu Jack Grimley și cu băiatul ăla 
australian, Keith McLaren, și numai bine că și ea a dispărut. 

— Dar asta a fost acum optsprezece ani, pentru Dumnezeu. 
Nici măcar nu poți demonstra că această Kirsten, sau oricine ar 
fi fost, știa că Eastcote era atacatorul. E absurd. 

— Nu mai absurd decât alte cazuri cu piese lipsă, domnule. 
Încerc să dau de psihiatrul lui Kirsten. A trecut prin mai multe 
ședințe de hipnoză în 1988 în Bath și poate asta a ajutat-o să își 
recapete memoria după atac. 

Brough a mormăit ceva. Annie a presupus că nu fusese 
impresionat de ideea terapiei prin hipnoză. 

— Totuși, modul de a opera s-a schimbat. Keith McLaren a 
fost atacat cu o piatră, Lucy Payne cu o lamă ascuţită. 

— Asta se poate schimba. Și poate că dacă omoară numai 
criminali, sau oameni pe care îi confundă cu criminalii, n-a 
întâlnit niciunul în ultimii optsprezece ani? Poate a fost în 
străinătate? 

— Totul e speculație. 

— Dacă nu speculăm, nu ajungem nicăieri, domnule. 

— Dar am nevoie de ceva ce pot spune presei. Ceva real. 
Substantial. 


— De când le pasă lor de chestii reale și substanţiale? 

— Detectiv Cabbot! 

— Imi pare rău, domnule. De ce nu le spuneți că avem o pistă 
pe care mergem și că nu puteţi spune mai mult deocamdată? 
Vor înțelege. 

— Ce nouă pistă? 

— Kirsten Farrow. O să interogăm pe toată lumea care a avut 
vreo legătură cu Karen/Lucy până avem o conexiune cu 
criminalul. 

— Despre care crezi că e Kirsten Farrow? 

— Da, a spus Annie. Dar nu e nevoie să le spuneţi și asta. 
Chiar dacă mă înșel, mergem în direcţia bună. Nu port ochelari 
de cal, domnule. Cineva știa că de fapt Karen era Lucy și acel 
cineva e fie criminalul, fie persoana care i-a spus criminalului. Și 
încerc să aduc dovezi cum Kirsten a omorât-o pe Lucy Payne. Cu 
puţin noroc, ar trebui să am totul până la sfârșitul zilei. 

— O.K., a spus Brough. Asta voiam să aud. Și îţi înțeleg 
punctul de vedere. Are sens, dacă scapi de înfloriturile alea din 
cazul din 1989. Ai grijă pe cine calci pe bătături. Ține mine, 
vorbim de oameni de carieră, doctori și alţii ca ei. 

— Nu vă faceți griji, domnule, nu mănânc pe nimeni. Pot să 
plec acum? 

A dat din cap. 

— Du-te. Treci la treabă. Și grăbește-te. Cât despre dovezi, nu 
uita că vreau să văd niște rezultate pozitive până la sfârșitul 
zilei. 

— Da, domnule, a spus Annie în timp ce părăsea biroul, 
urându-și noroc. 

e 

Chiar dacă era obosit ca un câine, Banks n-a dormit deloc 
după ce a ajuns acasă de la secție, duminică târziu după miezul 
noptii. Nu se apropiaseră deloc de găsirea ucigașului lui 
Templeton, și nici al lui Hayley Daniels, iar o parte din programul 
pentru acea zi era să scrie rapoarte despre amândouă cazurile. 

In cazul lui Hayley, totul indica un violator speriat, un 
cunoscut al victimei, care o omorâse ca să evite să fie identificat 
și prins, poate cineva care se rușinase de ceea ce făcuse și 
așezase cadavrul într-o poziţie care să aducă mai degrabă a 
somn decât a viol și crimă. Interogat în repetate rânduri, Joseph 
Randall recunoscuse în cele din urmă că o atinsese pe Hayley și 


se masturbase, dar susținea în continuare că nu schimbase 
poziţia cadavrului, iar Banks îl credea. În acel moment, nu avea 
motive să mintă. 

Uciderea lui Templeton, eficientă și practică, părea să fi fost o 
greșeală a criminalului care, în întunericul din Labirint, a crezut 
că o protejează pe Chelsea Pilton și scapă lumea de un posibil 
criminal în serie. 

Când Banks s-a întrebat cine ar fi putut crede una ca asta, i-a 
revenit în minte Kirsten Farrow. Nimeni nu știa ce se întâmplase 
cu ea. Singurul lucru care îi ridica niște semne de întrebare era 
că în crimele din 1989 fusese implicat cineva care o rănise pe 
Kirsten, o mutilase, și ea nu fusese una dintre victimele lui Lucy 
și Terence Payne. Ceea ce însemna că dacă într-adevăr era ea, 
atunci își extinsese raza de acţiune. 

Sau, s-a gândit Banks entuziast, poate avea o oarecare 
legătură cu soţii Payne. Care anume, nu știa foarte bine, dar era 
o direcţie în care merita să înainteze și trebuia să vorbească și 
cu Annie despre asta, dacă nu se gândise și ea deja la această 
posibilitate. Annie avusese dreptate când spusese că era bine să 
lucreze din nou împreună. Așa era. Lăsând detaliile personale 
deoparte, nu-și dăduse seama cât de mult îi lipsise de când se 
mutase în Secția din Est. 

Primul punct pe ordinea de zi era să urmărească încă o dată 
înregistrările în amândouă cazurile. Hayley Daniels întâi. De 
îndată ce s-a adunat echipa - Banks, Winsome, Hatchley, 
Wilson, după ce au trecut peste momentul stânjenitor al 
absenței lui Templeton și al lipsei comentariilor lui deplasate - 
au început să urmărească filmele. Erau din nou la scena atât de 
familiară de-acum a pieţei la ora închiderii, tineri și tinere în 
stare de ebrietate, bălăngănindu-se, cântând înlănțuiţi. Apoi 
grupul de la The Fountain, adunat pentru scurt timp până când 
Hayley le-a explicat că se ducea în Taylor's Yard să se ușureze, 
și apoi...? Nu le spusese unde se ducea apoi. Poate la Malcolm 
Austin? 

Dar de ce-ar fi vrut să meargă acolo? Avea nouăsprezece ani, 
era pulbere și ieșise în oraș cu amicii ei. De ce-ar fi vrut să-i facă 
o vizită unui iubit mai bătrân decât ea, treaz, care probabil își 
petrecea seara în haine de casă, bând sherry și uitându-se la 
filme vechi, făcute cu mult timp înainte ca ea să se fi născut? Ei, 
se spune că dragostea e oarbă, dar Banks se gândi că uneori 


trebuie să fie și beată. Oricum, nu conta. Oriunde ar fi avut de 
gând Hayley să meargă, n-a mai ajuns acolo. Cineva a oprit-o, 
și, dacă nu era cineva care așteptase orice fată să intre acolo, 
așa cum crezuse Templeton, atunci trebuia să fie cineva care 
știa că ea va fi acolo, o decizie pe care însă Hayley o luase doar 
în ultimul minut. A 

Banks se uită din nou la cei aflaţi lângă ea. li recunoscu pe 
Stuart Kinsey, Zack Lane și încă vreo doi. Numele lor se aflau în 
dosar. Alibiurile lor fuseseră verificate și răsverificate, li se 
luaseră declaraţii. Puteau să înceapă o nouă rundă de interviuri. 
Cineva trebuia să știe ceva. Poate cineva acoperă un prieten pe 
care îl bănuia că ar fi făcut-o? 

Mașina trecea, cuplul care se întorcea de la aniversarea 
căsătoriei. Și mai era și fasciculul acela de lumină enervant, ca 
pe copiile filmelor alb-negru foarte vechi. Banks și-a notat să 
vorbească cu cei de la tehnic să o îndepărteze, deși probabil n- 
avea să scoată la iveală nimic nou. Apoi Hayley se împleticea 
spre Taylor's Yard și restul se îndreptau spre Bar None. 

Banks știa că Stuart Kinsey se furișase pe ieșirea din spate ca 
să o spioneze pe Hayley, dar ce se întâmplase cu restul? 
Spuseseră că stătuseră la Bar None până pe la două și angajaţii, 
câţiva clienţi și paznicii confirmaseră că îi văzuseră în tot acel 
timp. Dar nu dura mult să te strecori afară și, dacă erai suficient 
de deștept, puteai să intri înapoi și să speri că nimeni n-a 
remarcat. Dar de ce ar fi stat Hayley prin Labirint după ce-și 
terminase treaba? N-avea niciun motiv, în afara cazului în care 
se întâlnea cu cineva acolo, și de ce ar fi făcut asta dacă o 
aștepta Malcolm Austin? Poate că totuși mai exista cineva. 

N-avea niciun sens. Criminalul trebuie să fi fost cineva care 
știa că Hayley se ducea în Labirint, ceea ce înseamnă că oricine 
ar fi fost trebuia să acţioneze repede. Cât timp îi ia unei femei 
să meargă să se ușureze pe o alee în întuneric? Era beată, ceea 
ce în mod evident a încetinit procesul. Pe de altă parte, n-avea 
cine știe ce haine care să o incomodeze. Banks putea oricând 
să-i ceară unei colege să se ducă să facă asta și să o 
cronometreze. Avea probabil la fel de multe șanse ca în a 
convinge toate femeile care aveau o legătură cu Lucy Payne să 
se dezbrace de la brâu în sus. Uneori, calea cea mai simplă și 
cea mai evidentă era singura pe care nu puteai merge. 


Banks a estimat vreo cinci minute, cu tot cu intratul și ieșitul 
din Labirint, și asta cu o marjă de eroare destul de mare. Ceea 
ce îi dădea criminalului trei sau patru minute să o urmărească 
pe Hayley și să o înșface înainte să termine. Stuart Kinsey 
intrase după ea trei sau patru minute mai târziu, deci era puţin 
probabil ca altcineva din Bar None să fi ieșit pe aceeași ușă în 
același timp, pentru că ar fi dat nas în nas. lar Stuart Kinsey 
auzise cel puţin parţial ceea ce i se întâmpla lui Hayley, și 
spusese că nu mai văzuse pe altcineva în Labirint. 

Inregistrările se derulau mai departe, Jamie Murdoch pleca pe 
bicicletă la două și jumătate, câţiva rătăciţi din Bar None se 
încăierau, apoi nimic. Detectivul Doug Wilson a oprit player-ul, a 
aprins luminile, și toată lumea s-a întins. Trecuseră mai bine de 
trei ore și nimic. Era momentul să trimită echipa înapoi pe străzi 
și să discute din nou cu oamenii, iar Banks avea o întâlnire la 
care își dorea să nu fie nevoit să meargă. 

(J 

Banks s-a sprijinit de peretele Spitalului General din Eastvale, 
îi era rău și a trebuit să inspire de câteva ori, încet și adânc. Dr. 
Wallace îi făcuse autopsia lui Kevin Templeton cu viteza și 
eficienţa obișnuite, dar fusese greu de urmărit. Nici urmă de 
zeflemea, de umor negru - de fapt, abia dacă rostise câteva 
cuvinte - și părea să lucreze cu maximă concentrare și 
detașare. 

lar eforturile ei nu duseseră la vreo nouă descoperire. 

Cauza morţii era gâtul tăiat, ora fusese fixată de martorul 
ocular Chelsea Pilton, și, în afara faptului că era mort, 
Templeton fusese sănătos. Autopsia nu scosese la iveală nimic 
nou despre armă, deși era înclinată să creadă că fusese un brici 
cu lamă dreaptă, cel mai probabil de la stânga la dreapta, 
secționând carotida, jugulara și traheea. Fusese o mișcare 
rapidă, cum remarcase și dr. Burns la locul faptei, dar totuși îi 
lăsase lui Templeton suficient de mult timp încât să-și dea 
seama ce i se întâmpla în timp ce se zbătea să respire și simţea 
cum se înmoaie din cauza pierderii de sânge și a lipsei de 
oxigen. Consolarea era că probabil nu suferise mult, dar Banks 
s-a gândit că singurul care știa asta era Templeton însuși. 

Banks stătea pe treptele spitalului, sprijinit de ușă, în bătaia 
unui vânt rece de martie, și când a reușit să-și revină, s-a 
hotărât să meargă până la Colegiul Eastvale să discute cu Stuart 


Kinsey încă o dată. Pe drum, și-a făcut curaj să o sune pe Sophia 
să o întrebe dacă avea chef să bea ceva mai târziu. Avea. 

Pe Kinsey l-a găsit la cafenea și s-au așezat într-un colț liniștit. 

— Ce mai e acum? a întrebat Stuart. Credeam că mă crezi? 

— Te cred, a spus Banks. Cel puţin cred că nu tu ai omorât-o 
pe Hayley Daniels. 

— Și-atunci? 

— Mai am doar câteva întrebări, atâta tot. 

— Am un curs la trei. 

— E-n regulă. Dacă începem acum, terminăm cu mult înainte 
de trei. 

— Bine, a spus Stuart, luându-și o ţigară. Ce vrei să știi? 

— E vorba despre noaptea în care ai urmărit-o pe Hayley în 
Labirint. 

— N-am urmărit-o. 

— Dar te-ai dus să o spionezi. Știai că e acolo. 

Fumul se îndrepta spre Banks și pentru prima dată de foarte 
multă vreme nu îl deranja. De fapt, îi făcea poftă să fumeze. 
Probabil din cauza stresului provocat de vederea lui Templeton 
deschis pe masa pentru autopsie. S-a luptat cu dorinţa care în 
cele din urmă a dispărut. 

— N-o spionam! a spus Stuart, uitându-se în jurul lui ca să se 
asigure că nimeni nu îi auzea. Nu sunt un pervers. Ți-am spus, 
voiam să văd unde merge. 

— Crezi că se întâlnea cu cineva? 

— Nu acolo, nu. Orice aș fi crezut despre Hayley, nu era genul 
care să se preteze la una mică, la o beţie, într-o alee întunecată. 
Nu, s-a dus acolo să se pișe, atâta tot. Am presupus că urma să 
se întâlnească cu cineva mai târziu, în altă parte. 

Banks și-a desfăcut un KitKat. 

— A spus ceva, atunci noaptea sau cu altă ocazie, că era 
cineva sau ceva care nu-i dădea pace? 

— Nu. Din câte îmi amintesc eu, nu. De ce? 

— N-o îngrijora nimic? 

— M-ai mai întrebat asta. Sau celălalt ofițer. 

— Te mai întreb o dată. 

— Nu. Nimic. Hayley era o persoană veselă și cu capul cam în 
nori. Adică, n-am văzut-o vreodată îngrijorată de ceva. 

— Furioasă? 


— Era o tipă temperamentală. Cu gura destul de mare. Dar îi 
lua mult să-și iasă din fire. 

— La The Fountain era nervoasă, nu? Și s-a descărcat pe 
Jamie Murdoch. 

— Da, un pic. Adică, era singurul care rămăsese în bar în 
afară de noi. L-a făcut în câteva feluri. Labagiu, sulă bleagă, de- 
astea. A întrecut rău măsura. 

— Și el cum a reacţionat? 

— Tu cum ai reacţiona? N-a fost fericit. 

— Mie mi-a spus că n-a fost cine știe ce. 

— Păi normal, nu? Nu voia să crezi că ar fi avut vreun motiv 
să-i facă rău lui Hayley. 

— Dar avea? Era atât de furios? 

— Nu știu. Poate mai mult jenat. Ne-a gonit destul de repede 
după aia. 

— Erau apropiaţi, el și Hayley? 

— Nicidecum! Jamie era un ratat. S-a lăsat de facultate. Adică, 
uită-te la el, prinde rădăcini în barul ăla seară de seară, jumate 
din timp de unul singur, în timp ce proprietarii se prăjesc la 
soare în Florida. 

— A fost cineva în seara aia în vreunul din baruri - dar mai 
ales la The Fountain - care să-i fi dat multă atenţie lui Hayley, în 
afară de proprietarul marochinăriei? 

— Bărbaţii se uitau la ea, dar nimic ciudat, din câte îmi aduc 
aminte. Nimic diferit faţă de alte dăţi, oricum. Și, cum am spus, 
noi am plecat ultimii de la The Fountain. Nu ne-a urmărit nimeni. 

— O.K., Stuart. Hai să ne întoarcem la Labirint acum. 

Stuart s-a foit pe scaun. 

— Trebuie? 

— E important. 

Banks a făcut un semn spre al doilea KitKat de pe masă. 

— ÎI vrei? 

Stuart a clătinat din cap. Banks l-a luat din ambalaj și a 
început să mănânce. Uitase cât îi era de foame. 

— Nu mă simt chiar bine când mă gândesc la asta, a spus 
Stuart. M-am tot gândit de când am vorbit ultima dată și știu că 
am auzit ce se întâmpla. Știu că aș fi putut să fac ceva să-l 
opresc. Să fi făcut zgomot, să fi dărâmat un coș de gunoi. Nu 
știu. Dar am bătut în retragere. M-am speriat, am luat-o la fugă 
și din cauza asta Hayley a murit. 


— N-ai cum să știi, a spus Banks. Nu te mai chinui cu 
gândurile astea. Mă interesează ce-ai auzit. 

— Ti-am spus deja. 

— Da, dar mi-ai spus și că ai auzit un fel de muzică, un 
cântec, ca și cum ar fi venit dintr-o mașină în trecere. Ai spus că 
era rap. Și suna cunoscut. Data trecută nu ţi-ai amintit ce era. Ai 
idee acum ce-ar fi putut fi? 

— Ah, da, asta. Cred că da... Ştii, de când am vorbit ultima 
dată mi-am tot derulat în minte evenimentele, și cred că era The 
Streets, cu „Fit But You Know lt”. 

— ÎI știu, a spus Banks. Ești sigur? 

Chiar dacă Banks îl surprinsese spunând că știa melodia, 
Stuart n-a lăsat să se vadă. 

— Da, a spus. Am CD-ul. Numai că nu l-am mai ascultat de 
ceva vreme. 

— Și ești sigur că ai auzit cântecul cam tot atunci când ai 
auzit și celelalte sunete? 

— Da. De ce? E important? 

— E posibil, a spus Banks. S-a uitat la ceas. O să întârzii la 
curs, i-a spus, ridicându-se. Mulţumesc pentru timpul acordat. 

— Asta e tot? 

— Asta e tot. 

Banks și-a terminat latte-ul, a mototolit ambalajul de KitKat și 
l-a aruncat în scrumiera din stânga lui, gândindu-se că știa 
destul de bine de ce și Stuart Kinsey, și Kevin Templeton 
auziseră aceeași muzică în seri diferite. 

(J 

La lăsarea serii, Annie se plimba pe St. Ann’s Staith pe lângă 
estuar, pe lângă sistemele de înregistrare a mareelor de pe 
podul scurt care lega estul de vest. Dârele de lumină roșie și 
galbenă din port făceau ceața serii să strălucească diafan. Se 
reflectau, legănându-se încet, în canalele înguste. Bărcile de 
pescuit stăteau în poziţii ciudate, cu catargele îndreptate spre 
lumina slabă, unduindu-se în bătaia ușoară a vântului. O lună 
fantomatică se întrezărea prin ceaţă. Aerul mirosea a sare și a 
pești morţi. Era rece și Annie se bucura că purta o haină de lână 
și o eșarfă în jurul gâtului. 

Inainta pe lângă parapet, magazinele de vizavi erau deja 
închise și se vedeau luminile barurilor și ale unor cafenele care 
încă serveau pește și cartofi prăjiţi. Mirosul de oţet și de prăjeală 


se amesteca cu cel din port. Un grup de rockeri goth îmbrăcaţi 
în negru și cu feţele albe fumau și vorbeau lângă adăposturi, 
lângă „Dracula Experience”, și, chiar dacă mai era mult până 
la începerea sezonului, câteva cupluri de turiști se plimbau de 
mână și încercau să-și potolească copiii neastâmpăraţi. Parcul 
de distracţii era foarte populat și Annie a fost tentată să intre să 
piardă niște bani, dar a rezistat. 

Era agitată pentru că Les Ferris sunase după-amiază și îi 
spusese că expertul în păr și fibre, Famke Larsen, făcuse o 
probă și identificase mostrele de păr ale lui Kirsten Farrow cu 
firele găsite pe pătura lui Lucy Payne săptămâna trecută. Deci 
ea era. Înapoi la treabă. Riscul meritase asumat, Annie avea din 
nou încredere în instinctul ei de polițist. O adusese acolo unde 
trebuia și îl potolise și pe superintendentul Brough pentru o 
vreme. 

Din ceea ce-i spusese Famke, similitudinile de culoare, 
diametru, structură și intensitatea pigmentului erau dovezi 
suficiente, dar nu erau probe care să fie acceptate la tribunal. 
Lui Annie nu-i păsa; într-un fel, se așteptase la asta. Les Ferris îi 
amintise că părul nu era o probă individuală - nu se putea să 
faci legătura între un fir de păr și o singură persoană - dar 
pentru scopurile ei era mai mult decât suficient. Amândouă 
mostrele erau fine, aparţinând unei femei de rasă albă, cu 
pigmentul distribuit egal și cu o secţiune transversală ușor 
ovală. 

Un bonus neașteptat venise de pe pătura lui Lucy Payne: firul 
găsit nu fusese rupt, ci era cu rădăcină cu tot. Famke le 
explicase lui Liam și lui Les că singura problemă era cea a 
stadiului firului de păr, „faza telogenă”. Cu alte cuvinte, nu 
fusese smuls, căzuse singur, ceea ce însemna că nu mai existau 
celule sănătoase la rădăcină. Pe scurt, a explicat Les, n-aveau 
decât să își pună speranţele în ADN-ul mitocondrial, care se 
găsește în afara nucleului celulelor. Chiar și așa, puteau spera 
să îi stabilească profilul ADN lui Kirsten Farrow, ucigașa lui Lucy 
Payne. 

Annie a coborât pe plajă. Nu mai era nimeni în preajmă, poate 
din cauza frigului de martie. În timp ce mergea, se gândea la 
Jack Grimley. Oare căderea de pe stâncile de sus chiar l-ar fi 


13 Muzeu în Whitby unde se organizează tururi inspirate de romanul Dracula al lui 
Bram Stoker. 


putut omori? Plaja nu era deosebit de stâncoasă. S-a uitat în 
spate la stâncile de deasupra ei. E posibil. Dar dacă ar fi zăcut în 
nisip o vreme, n-ar fi fost șanse să-l fi văzut cineva? Dacă îl 
atrăsese în acea direcţie Kirsten, crezând că el e atacatorul, și-l 
omorâse? La poalele stâncilor erau câteva peșteri mici. Annie a 
intrat într-una din ele. Era întuneric beznă și mirosea a alge și a 
apă stătută. Nu era foarte adâncă, dar era destul cât să ascunzi 
un cadavru, în spatele unei pietre, mai ales noaptea, până când 
în cele din urmă valurile umflate l-ar fi tras în larg. 

Aplecat de pe plajă și a urcat scările care duceau de la Pier 
Road la statuia lui Cook. A stat o clipă pe banca de-acolo și s-a 
gândit că în acel loc stătuseră Keith și Kirsten, acolo o sărutase 
și ea nu reacționase în niciun fel. Era atât de preocupată de 
răzbunare încât cele lumești nu o mai atingeau? Tot undeva în 
apropiere, o femeie fusese văzută cu Jack Grimley și, chiar dacă 
nu fusese identificată ca fiind Kirsten, Annie era sigură că ea 
era. Oare despre ce vorbiseră? || vrăjise și-l adusese pe plajă, 
promiţându-i că o să facă sex cu el, și, în schimb, îl omorâse? 
Oare așa îl ademenise și pe Keith McLaren în pădure? 

Nu foarte departe, Annie a observat niște lumini și firma unui 
bar. Când s-a mai apropiat, a văzut că era The Lucky Fisherman. 
Curioasă, a intrat. Ușa din stânga a lăsat la vedere un bar mic și 
plin de fum, unde vreo cinci sau șase bărbaţi stăteau de vorbă, 
doi dintre ei fumând pipă. Deasupra ușii era un televizor mic, 
dar nimeni nu părea să dea prea multă atenţie meciului de 
fotbal. Când a intrat Annie, au privit-o toţi în liniște, apoi și-au 
văzut de discuții. Erau numai două mese, una dintre ele ocupată 
de o bătrână și câinele ei, așa că Annie a ieșit și a intrat din nou, 
de data asta pe ușa din dreapta, ajungând într-o încăpere mai 
mare dar aproape pustie. Se auzea muzică în surdină, vreo doi 
copii erau la jocurile mecanice și patru bărbaţi jucau darts. Era 
cald, așa că Annie și-a scos haina și a comandat o halbă pe care 
a luat-o la o masă din colț. Nimeni n-a băgat-o în seamă. 

Deci acolo se întâlniseră Keith și Kirsten seara, acolo îl văzuse 
ea pe Jack Grimley, pe care îl bănuia a fi bărbatul care o 
atacase. Nu-l abordase, din câte își amintea Keith, așa că 
probabil se întorsese într-o altă seară și poate îl așteptase afară. 
Nu era greu să aduci un bărbat acolo unde voiai dacă erai 
tânără și drăguță. Și el voia să ajungă acolo. 


Annie și-a văzut de bere în timp ce se gândea la trecut și 
răsfoia ultimul număr din revista Hello pe care îl cumpărase mai 
devreme și îl ţinuse în geantă. 

După câteva minute, și-a dat seama că cineva era lângă ea. 
S-a uitat în sus și a văzut un bărbat cu umeri laţi, ras în cap și cu 
mustata în furculiță, pe la vreo șaizeci de ani. 

— Pot să vă ajut cu ceva? a întrebat. 

— Tu ești noua polițistă? 

— Da, eu sunt, detectiv Cabbot. De ce? 

— Cred că ţi-am văzut poza în ziar de dimineaţă. Eşti pe 
urmele persoanei care a omorât-o pe femeia în scaunul cu rotile, 
nu? 

— Da, e unul dintre cazurile mele. Annie și-a lăsat revista jos. 
De ce? Știţi ceva ce m-ar putea ajuta? 

A privit-o întrebător și Annie și-a dat seama că voia să știe 
dacă i se poate alătura câteva clipe. A încuviinţat din cap. 

— Nu. Nu știu nimic. Și din câte am auzit, aș spune că a primit 
ce merita. Totuși, e ceva cumplit, în scaun cu rotile, să nu te poţi 
apăra. Eu aș spune că e opera unui laș. 

— Poate, a spus Annie, luând o gură de bere. 

— Dar altceva voiam să te întreb. Am auzit un zvon că poliţia 
se interesează de o crimă mai veche, e un caz în care a fost 
implicat un vechi prieten. 

— Da? Și care ar fi ăla? 

— Jack Grimley. 

— L-aţi cunoscut pe Jack Grimley? 

— Am fost cei mai buni prieteni. Am dreptate? 

— Nu știu de unde aveţi această informaţie, a spus Annie, dar 
ne interesează cazul, da. 

— Ceea ce e mai mult decât se poate spune despre polițiștii 
de-atunci. 

— Eu nu eram aici. 

A privit-o batjocoritor. 

— De-atâta lucru mi-am dat și eu seama. 

Annie a râs. 

— Domnule... 

— Kilbride. 

— Domnule Kilbride, mi-ar plăcea să stau la taclale, dar 
trebuie să mă întorc la muncă. E ceva ce vreți să-mi spuneţi? 

Kilbride și-a scărpinat musca de sub buza inferioară. 


— N-am fost niciodată împăcat cu explicaţiile despre ce s-a 
întâmplat cu Jack. 

— Aţi vorbit cu poliția la vremea respectivă? 

— Oh, da. Au vorbit cu toţi prietenii lui. Îţi mai aduc ceva de 
băut? 

Annie mai avea cam o treime de halbă și nu intenţiona să mai 
bea una. _ 

— Nu, mulțumesc. Imi ajunge asta. 

— Cum vrei. 

— Deci ce spuneaţi despre Jack Grimley? 

— Eu am fost cel care l-a văzut cu femeia lângă statuia 
Căpitanului Cook. 

— Sunteţi sigur că era femeie? 

— Oh, da. Puteam să fac face diferența. A zâmbit, încă pot. 
Poate că era mititică și slabă, dar era o gagică, asta e clar. Jack 
al nostru era un tip retras, nu era genul lui. 

— Adică? 

— Jack era serios când era vorba de femei. Nu putea să se 
uite la una care îi plăcea fără să se și îndrăgostească de ea. 
Obișnuiam să facem mișto de el și se înroșea ca o sfeclă. 

— De fata asta n-a spus nimic? 

— Nu. Mie cel puţin nu, și nimănui dintre noi. Și știu că ar fi 
făcut-o. 

— Dar era nouă. Abia o întâlnise și începeau să se cunoască. 

— Da, asta sigur. Mai fusese aici o dată, cu câteva zile înainte, 
cu un băiat tânăr. Am recunoscut-o. Nu neapărat după faţă, ci 
după felul în care se mișca. Și acum era din nou acolo, afară, cu 
Jack. 

— Dar a doua oară n-a mai intrat? 

— Nu, cred că l-a așteptat afară. 

— Și sunteţi sigur că n-a vorbit niciodată cu nimeni despre o 
nouă prietenă? 

— Sigur. 

— Aţi mai vazut-o de-atunci? 

— Nu. Nici pe Jack. 

— Îmi pare rău pentru prietenul dumneavoastră. 

— Da. Poliţiștii au spus că probabil a căzut de pe stâncă, dar 
Jack era prea atent ca să i se întâmple una ca asta. Copilărise 
aici, cunoștea locul ca pe propriul buzunar. 


— Tocmai am fost pe plajă, a spus Annie. Credeţi că o 
căzătură l-ar fi omorât? Nu sunt foarte multe stânci acolo jos. 

— Sunt șanse mici de supraviețuire, a spus Kilbride, dar 
există, unii au scăpat cu câte-un picior rupt. 

— Una din teoriile vehiculate era că ar fi sărit. 

— Asta e și mai ridicol. Jack avea toate motivele să vrea să 
trăiască. Era un tip simplu căruia îi plăceau lucrurile simple. 
Credea în treburile bine făcute. Ar fi fost un soț și un tată foarte 
bun dacă ar fi avut ocazia. Kilbride a dat din cap. Nu, cu 
siguranţă Jack nu și-ar fi pus singur capăt zilelor. 

— Deci dumneavoastră ce credeţi că s-a întâmplat? 

— L-a omorât, pur și simplu. 

— De ce? 

— Tu și cei ca tine nu ne spuneţi niciodată ce aveţi în minte, 
deci cum aș putea să știu? Poate că nu avea nevoie de motive. 
Poate era un criminal în serie. Dar ea l-a omorât, asta e clar. 
Jack al nostru s-ar fi dus peste lume după o femeie tânără și 
drăguță. O fi fost ca plastilina în mâinile ei. Săracul de el, 
probabil era gata îndrăgostit de ea când l-a omorât. Bărbatul s-a 
ridicat. Oricum, nu vreau să te deranjez, drăguță. Dar te-am 
recunoscut și m-am gândit să-ţi spun că dacă într-adevăr 
investighezi cazul lui Jack Grimley, oricare ar fi motivul pentru 
care faci asta, poţi să mă crezi pe cuvânt - cineva l-a omorât. 

Annie și-a terminat berea. 

— Mulţumesc, domnule Kilbride, a spus. Am să ţin minte. 

— Și, fătucă? 

— Da, a spus Annie, mult mai flatată de acest cuvânt decât de 
toate atenţiile lui Eric la un loc. 

— Pari să fii o tipă hotărâtă. Când afli ce s-a întâmplat, treci 
pe-aici și dă-ne și nouă de veste, bine? Sunt aici aproape în 
fiecare seară. 

— Da, a spus Annie, strângându-i mâna. Da, promit că o să 
fac asta. 

Când s-a întors în camera ei, și-a notat să-i anunţe și pe 
Kilbride și pe Keith McLaren care sunt rezultatele investigaţiei. 

[A] 

Sophia îl aștepta deja pe Banks la noul wine bar deschis în 
piață. Banks și-a cerut scuze pentru întârzierea de cinci minute 
și s-a așezat vizavi de ea. Era mai liniște și mult mai puţin fum 
decât în puburi, iar decorul era mult mai intim, mesele negre și 


rotunde străluceau și pe fiecare era un vas cu petale de flori și 
lumânări, scaunele aveau finisaje de crom, iar pe pereţi erau 
oglinzi și afișe spaniole colorate, totul foarte contemporan. Locul 
se deschisese de vreo lună, dar Banks nu-i călcase pragul până 
atunci. Fusese ideea Sophiei. Nu știa când mai fusese ea acolo și 
cu cine. Muzica era un jazz plăcut, Banks a recunoscut-o pe 
Madelaine Peyroux cântând piesa lui Dylan „You're Gonna Make 
Me Lonesome When You Go”. Era un sentiment pe care îl putea 
împărtăși cu ușurință, pentru că a doua zi Sophia urma să se 
întoarcă la Londra și Banks nu avea nici cea mai vagă idee când 
și dacă o va revedea. 

— A fost o zi lungă? a întrebat ea după ce Banks s-a așezat. 

— Am avut și altele mai bune, a spus Banks, masându-și 
tâmplele și gândindu-se la autopsia lui Templeton și la discuţia 
avută cu părinţii lui. Tu? 

— Am alergat de dimineață și după-amiază am muncit un pic. 

— Muncit? 

— Da. Am în curând o serie de cinci emisiuni despre istoria 
Premiului Booker, așa că trebuie să citesc toți câștigătorii. Mă 
rog, marea majoritate. Adică, cine își amintește de Percy 
Howard Newby sau de James Gordon Farrell? Și-a dus mâna la 
gură. Plictisitor. Vrei să mănânci? 

— Au burgeri și cartofi prăjiţi? 

Sophia a râs. 

— Un bărbat de mare rafinament culinar, se vede. Nu, nu au, 
dar e posibil să primim brie la cuptor și baghete cu usturoi dacă 
îi rog frumos. Patronul e un vechi prieten de-ai tatei. 

— Atunci o să mă mulţumesc cu asta, a spus Banks. Sunt 
șanse să primim ceva de băut? 

— Dar cât ești de nerăbdător. Probabil chiar ai avut o zi 
proastă. 

Sophia a reușit să-i atragă atenţia chelneriţei și a comandat 
pentru Banks un pahar de vin de Rioja. După ce Banks și-a 
primit băutura, Sophia și-a ridicat paharul ca să ţină un toast: 

— Pentru idei geniale în miez de noapte. 

Banks a zâmbit și au ciocnit. 

— Ti-am adus un cadou, a spus Sophia, întinzându-i un pachet 
cu o formă destul de familiară. 

— Da? 

— Poţi să-l deschizi acum. 


Banks a desfăcut ambalajul și a găsit un CD, Burning Dorothy 
cu Thea Gilmore. 

— Mulţumesc, a spus. Îmi pusesem în gând să-l cumpăr. 

— Acum nu mai trebuie să faci asta. 

Simţea deja că se relaxează, că stresul de peste zi se 
împrăștie, că imaginile înspăimântătoare ale suferinţei umane 
se retrag undeva în fundal. Barul era o alegere foarte bună, 
trebuia să recunoască asta. Era plin de cupluri care vorbeau 
încet și discret, iar muzica era în același stil. Sophia vorbea 
despre munca ei, iar Banks a uitat de a lui. Au discutat în 
treacăt și despre politică, au descoperit că amândoi îi urau pe 
Bush, Blair și războiul din Irak, apoi au trecut la Grecia, pe care 
Banks o iubea iar Sophia o cunoștea bine. Au stabilit că Delfi era 
cel mai minunat loc de pe lume. 

Când au primit pâinea cu usturoi și brie la cuptor, erau deja la 
al doilea pahar de vin și în bar nu mai rămăseseră decât ei și 
angajaţii. Au continuat să vorbească despre muzică, filme, vinuri 
și familie. Sophia era îndrăgostită de anii șaizeci și de imitatorii 
lor contemporani, îi plăceau filmele lui Kurasawa, Bergman și 
Truffaut, bea Amarone când își permitea și avea o familie foarte 
mare dar unită. Îi plăcea slujba pe care o avea pentru că îi lăsa 
foarte mult timp liber și, dacă aranja lucrurile cum trebuie, îi 
plăcea să și-l petreacă în Grecia cu familia din partea mamei. 

Banks era mai mult decât fericit să-și bea vinul, să asculte 
vocea Sophiei și să-i privească chipul expresiv și ochii negri. 
Entuziasm preţ de o clipă, urmat de o senzație de melancolie. 
Uneori îi privea buzele și își amintea sărutul, senzaţia pe care o 
trăise, deși niciunul dintre ei nu adusese vorba despre asta. li 
remarcase umerii goi și formele voluptuoase întrezărite numai 
prin partea din față a bluzei, care-l excitau fără să-și dea seama. 
Totul părea atât de natural și de firesc încât nu-i venea să 
creadă că o cunoștea pe această femeie de numai trei zile - 
cunoștea era o exagerare grosolană. Practic tot nu știa nimic 
despre ea. 

Seara se apropia de sfârșit, vinul era pe terminate. Corinne 
Bailey Rae, fata din Leeds, cânta „Till lt Happens to You”. Sophia 
insistase să plătească și dispăruse câteva momente la toaletă. 
Banks a privit imaginile de pe pereţi și a lăsat muzica să-l 
învăluie. Sophia s-a întors și s-a așezat din nou, cu mâinile 
sprijinite pe masă. Banks s-a întins și a luat-o de mână. Avea 


pielea caldă și moale. A simţit o ușoară presiune când mâna ei a 
acceptat atingerea lui. Au stat așa în liniște o vreme, privindu- 


se. 
— Vino cu mine, i-a spus Banks în cele din urmă. 
Sophia n-a spus nimic, dar ochii vorbeau pentru ea. S-au 


ridicat în același timp și au plecat. 


16. 


— Ești foarte sprinten, detectiv Banks, a spus inspectorul-șef 
Gervaise când Banks i-a bătut la ușă și a intrat în birou marți 
dimineaţa, destul de târziu. Ce e? Ai făcut vreo descoperire? 

— Se poate spune și așa, a răspuns Banks. 

— Închide ușa, a spus Gervaise. 

— Vreau să vă arăt ceva înainte. Puteţi veni cu mine? 

Gervaise a mijit ochii. 

— Sper să merite. Tocmai mă așezasem să mă uit peste 
cifrele de luna trecută. 

— Am primit un telefon de la tehnic de dimineaţă, a spus 
Banks în timp ce coborau scările spre camera unde erau 
vizionate probele. l-am rugat să curețe niște înregistrări. 

— Din cazul Hayley Daniels? 

— Da. 

Banks i-a deschis ușa. Camera era în semiobscuritate și Jess 
Munro de la tehnic îi aștepta deja. Gervaise s-a așezat și și-a 
netezit fusta. 

— Mi-ai trezit interesul. Să rulăm filmul. 

— Doamnă, tehnic vorbind, nu rulează, a explicat Munro. Deși 
cred că... 

— Of, dă-i drumul odată, a spus Gervaise. 

Munro a butonat ceva și imediat au apărut imaginile cu 
Hayley și prietenii ei părăsind The Fountain și așteptând în 
piață. 

— Aici e, a spus Banks, arătând dâra de lumină. 

— Da? a spus Gervaise. 

— Știţi, doamnă, a spus Munro, domnul Banks ne-a rugat să 
încercăm să scăpăm de raza albă de lumină. 

— Înţeleg de ce, a spus Gervaise. Îmi amintește de ultima 
dată când m-am uitat la Casablanca. 

Munro a privit-o admirativ. 

— Unul din preferatele mele, doamnă. 

Gervaise l-a recompensat c-un zâmbet. 

— Atunci să trecem mai departe. 


— Am încercat să corectez problema, numai că mi-am dat 
seama că de fapt nu era o problemă, ci parte din imaginea 
înregistrată. 

— Parte din imagine? Gervaise l-a privit pe Banks. Despre ce 
vorbește? 

— Dacă vă uitaţi cu atenţie, a spus Banks, o să vedeţi că e de 
fapt o lumină care licărește, din cauza intensității și a calității 
înregistrării. Dar numai în aparenţă e o problemă de imagine. 

— Și atunci ce e? 

Banks a privit spre Munro. 

— E o rază de lumină care vine printr-o ușă întredeschisă, a 
spus tehnicianul. 

— Adică? 

— Adică, a intervenit Banks, ușa de la The Fountain era încă 
deschisă atunci când Hayley și prietenii ei stăteau în faţă și 
discutau ce să facă mai departe și, mai ales, atunci când Hayley 
a anunţat că se duce în Labirint să... 

— Să se pișe, a spus Gervaise. Da, știu. Și? 

— Jamie Murdoch ne-a spus că a închis ușa de îndată ce au 
plecat și că nu avea idee unde se ducea Hayley mai departe, dar 
asta - Banks a arătat spre ecran - asta ne demonstrează că 
asculta, poate se și uita la ce se întâmpla afară. Jamie Murdoch 
ne-a minţit. Știa foarte bine unde se ducea Hayley Daniels și că 
se ducea acolo singură. 

— Tot nu văd unde ajungem cu asta, a spus Gervaise. Din pub 
nu se poate intra în Labirint fără a fi în vizorul camerelor, iar 
Jamie Murdoch nu apare pe nicăieri. 

— Știu, a spus Banks, dar asta mi-a dat de gândit. 

Munro a oprit televizorul și a aprins luminile. 

— Mai aveţi nevoie de mine? a întrebat. 

— Nu, a spus Banks. Mulţumesc mult, Jess, ai fost de mare 
ajutor. 

Munro a roșit, s-a înclinat în fața lui Gervaise și a plecat. 

— Ăsta e începutul unei frumoase prietenii, a murmurat 
Gervaise în urma lui și a văzut cum i se mișcau umerii de râs. 
Deci, detectiv Banks, ce voiai să spui? 

— O teorie peste care aș vrea să trecem împreună. 

Gervaise s-a foit pe scaun. 

— Sunt numai urechi. 


— După cum am spus, Jamie Murdoch ne-a spus că imediat 
după ce au plecat ultimii clienţi - Hayley și prietenii ei - a încuiat 
și s-a apucat să curețe toaletele vandalizate. 

— Poate că a avut nevoie de câteva secunde ca să închidă 
ușile, dar asta nu înseamnă nimic. 

— E mai bine de un minut, a spus Banks. E destul de mult. Și 
tot în acel interval Hayley anunţă ce intenţii are și pleacă, în 
timp ce restul, după ce încearcă s-o convingă că-i o idee 
proastă, pornesc spre Bar None. Știm că Stuart Kinsey s-a furișat 
prin spate și, cel mai probabil, a auzit atacul. 

— Și ce vrei să spui? Sau sunt eu grea de cap? 

— Nu, doamnă. Și mie mi-a luat o vreme să-mi dau seama. 

— Ah, acum mă simt mult mai bine. Deci? Tot nu văd cum ar 
fi putut Jamie Murdoch să intre în Labirint fără să fie văzut, să o 
fi violat și ucis pe Hayley Daniels și apoi să se fi întors ca să-și 
curețe toaletele. 

— Nici eu n-am înțeles asta la început, a spus Banks, până mi- 
am dat seama că nimeni nu a percheziţionat cum trebuie barul, 
care e un fel de minilabirint. Are tot felul de camere, poduri, tot 
ce vreţi, și e într-o clădire veche de secol XVIII. Dacă ne gândim 
mai bine, e foarte posibil să mai existe și o altă ieșire. 

— Un pasaj secret? Acum glumești, sper? 

— N-ar fi prima dată în colţul ăsta de lume, a spus Banks. Un 
pasaj prin care să poţi ieși repede atunci când ai musafiri 
nechemați? 

— În regulă. Știu și eu istorie. Poate ai dreptate. 

— Și asta m-a făcut să mă gândesc la altceva. 

Gervaise a ridicat o sprânceană. 

— Dar, te rog, spune. 

— Când Winsome a vorbit cu Jill Sutherland, fata care lucrează 
la The Fountain, Jill i-a spus că unul dintre motivele pentru care 
nu-i plăcea să lucreze acolo era că Jamie Murdoch făcea 
contrabandă cu ţigări și cu alcool, și chiar a încercat să o pună și 
pe ea să-i aducă marfă când pleca în străinătate. 

— Toată lumea face asta, a spus Gervaise. Știu că e o 
infracțiune, dar să încerci să oprești contrabanda e ca și cum ai 
vrea să oprești potopul cu mâna goală. 

— Nu asta e ideea, a spus Banks. Ideea e că atunci când Kev 
Templeton a aruncat o privire prin bar, nu a găsit nimic. Nici 
Winsome și nici eu. 


— Din nimic nu scoţi nimic. N-a spus cineva asta? 

— Shakespeare, doamnă. 

— Eşti dat dracu’. i 

—A fost doar o presupunere. In general, dacă spui 
Shakespeare la fiecare citat, ai 49% șanse să nimerești. 

— Și restul de 51%? 

— 49% Biblia și restul... habar n-am. Probabil Oscar Wilde în 
majoritatea cazurilor. 

— Interesantă teoria. Zi mai departe. 

— Întâi am crezut că toată atenţia de care se bucura din 
partea poliţiei l-a făcut pe Jamie să scape de marfă sau s-o mute 
undeva, dar apoi mi-am dat seama că dacă ar fi avut o 
ascunzătoare bună, atunci ar fi fost acolo de la bun început, și 
dacă nu era... 

— În niciunul din locurile unde a căutat Templeton, atunci 
trebuie să fie ascunsă undeva. Un fel de depozit, ceva de genul? 

— Exact, a spus Banks. Care ar putea duce la Labirint. 

— E foarte multă speculație la mijloc, a spus Gervaise. Nu 
sunt sigură că-mi place. 

— Dar putem verifica, nu? a spus Banks. Dacă-mi puteți 
aranja un mandat de percheziţie, întâi pentru casa lui Murdoch, 
ca să ne asigurăm că nu ascunde nimic acolo, și al doilea pentru 
The Fountain, pereţi, podele, tot tacâmul, și l-am prins. 

— Nu sunt sigură că avem destule dovezi pentru un astfel de 
mandat. 

— Dar putem să încercăm, nu? 

Gervaise s-a ridicat. 

— Putem să încercăm. 

— Am mai făcut niște verificări de dimineaţă și mai am un test 
pe care aș vrea să-l fac înainte, cu ajutorul dumneavoastră. Cine 
știe, poate chiar o să aducă niște dovezi în plus. 

— In acest moment, și-o pană ar face balanţa să se încline, a 
spus Gervaise. Dar spune-mi, oricum. 

e 

— Maggie Forrest a trecut prin iad, i-a spus Annie lui Ginger în 
timp ce luau prânzul într-un pub din Flowergate. E normal s-o fi 
afectat. 

— Asta se-ntâmplă când te împrietenești cu niște criminali, a 
spus Ginger, văzându-și de cartofii prăjiţi. Dar dacă Liam 
confirmă potrivirea firelor de păr, atunci dispare din peisaj, nu? 


— Nu neapărat. Poate ar trebui să rămânem cu ochii-n patru, 
a spus Annie. In plus, au existat niște dubii cu privire la crimele 
și abuzurile sexuale ale lui Lucy Payne. 

— Doar nu încercați să spuneţi că n-a fost ea, nu? 

Annie a luat o furculiță plină de salată și și-a împins farfuria 
deoparte. 

— N-am crezut niciodată că ea a omorât toate victimele, a 
spus, dar a participat de bunăvoie la torturarea lor. Terence 
Payne le-a omorât, cel puţin asta ne-au indicat dovezile. Dar ea 
l-a ajutat să le răpească. După mine, amândoi sunt vinovaţi 
pentru tot. 

— Oamenii se feresc mai puţin de o femeie sau de un cuplu 
care îi abordează. 

— E adevărat, a spus Annie. Suntem numai lapte și miere. 

Ginger s-a strâmbat și și-a șters berea de pe buza de sus. 
Barul era plin, majoritatea meselor erau ocupate de oamenii de 
pe la birourile din jur, ieșiți în pauza de prânz. 

— Oricum, aveţi dreptate că trebuie să fim cu ochii-n patru. 
Chestia cu părul nu e concludentă. Și numai pentru că l-am găsit 
pe pătură și pentru că s-ar putea potrivi cu cel al lui Kirsten 
Farrow, nu înseamnă că Maggie Forrest n-a ucis-o pe Lucy 
Payne, nu? 

— Așa e, a spus Annie. Maggie Forrest nu are un alibi, asta în 
primul rând. 

— Poate ar trebui să vorbim cu psihiatrul ei? 

— N-o să ne spună nimic, a zis Annie. Sunt chiar mai răi decât 
preoţii și avocaţii. Dar presupun c-am putea încerca. Mai vreau 
să vorbesc și cu psihiatrul lui Kirsten Farrow. Cel care a 
hipnotizat-o. Am numele din arhivă: Laura Henderson. O să 
încerc să văd dacă pot da de ea la telefon astăzi după-amiază. 
Dar cum rămâne cu Templeton? Ce caută el în toată povestea? 

— Amicul dumneavoastră? 

— Nu eram amici și era un poliţist prost, dacă e să spun 
adevărul. Oricum, bietul de el, ce sfârșit. 

— Măcar a fost rapid. 

— Presupun că da, a spus Annie. 

A simţit cum o-ncearcă o oarecare tristețe cu gândul la 
Templeton, cu costumele lui elegante, părul dat cu gel și 
convingerea că era darul făcut de Dumnezeu femeilor. Săracul 
de el era mort după Winsome de când o văzuse prima dată, iar 


ea nu-i dăduse nicio șansă. Nu c-ar fi trebuit; nici Annie n-ar fi 
făcut-o, chiar dacă i-ar fi făcut avansuri. Dar și așa, uneori era 
de-a dreptul dureros să-l vezi suferind în asemenea hal. Annie ar 
fi putut pune pariu că în unele nopţi abia dacă putea merge spre 
casă. 

— Ce-i așa amuzant? a întrebat Ginger. 

— Nimic, mă gândeam la Kev, atâta tot. Amintiri. Astă-seară îi 
organizează un priveghi la Queen's Arms. 

— Vă duceţi? 

— Poate. 

— Când se termină, numai cu asta rămânem. Cu amintirile. 

— E un gând al naibii de deprimant, a spus Annie. Ce-avem 
până acum? Ne-am mai apropiat în vreun fel? 

Ginger și-a mâncat ultimii cartofi și a clătinat din cap, cu gura 
plină. Apoi s-a bătut pe piept și a luato gură de bere. Soarele a 
ieșit dintre nori pentru o clipă, strălucind prin ferestrele cu 
vitralii. 

— Absolut deloc, a spus. Dar în continuare nu-mi place nici de 
Julia Ford și nici de cealaltă, cea pe care am întâlnit-o prima. 

— Constance Wells? 

— Ea e. O altă ticăloasă mică și afurisită. 

— Haide, Ginger, ai grijă cu ghearele. 

— Păi... 

— Deci niciuna nu recunoaște c-ar fi dezvăluit cuiva 
adevărata identitate a lui Karen Drew? 

— Bineînţeles că nu. Își ţin buzele lipite la fel de strâns ca un 
scoțian sfincterul, dacă-mi permiteţi să mă exprim așa. 

— Avem ceva interesant din verificări? 

— Deocamdată nu. Chestiile obișnuite. Constance Wells a fost 
membră a Societăţii Marxiste când era studentă. Pun pariu că n- 
ar vrea să se audă de-așa ceva în firmă. 

Annie a zâmbit. 

— N-ai face una ca asta, nu? 

Ginger a zâmbit răutăcioasă. 

— S-ar putea. Nu se știe niciodată. Și-a terminat berea. Mă 
bucur că nu avea calorii. 

— Altceva? Poate budincă? 

Ginger și-a trecut mâna peste stomac. 


— Nu, eu am terminat, șefa. Există un lucru care mi s-a părut 
interesant în timp ce făceam săpături. Nu știu cât e de relevant, 
dar e interesant. 

— Da? a spus Annie. Ce anume? 

— Ei bine, Julia Ford a început târziu. S-a dus la universitate 
abia după ce împlinise douăzeci de ani. 

— Așa, și? 

— Majoritatea oamenilor fac asta imediat după liceu. Drept, 
medicină, ce vreţi. Ideea e să termini cu educaţia cât mai 
repede și să începi să câștigi bani ca să scapi de creditele 
studențești. 

— O.K., a spus Annie, are sens. Cred că pe vremea aia erau 
totuși burse, nu credite. Dar ideea e interesantă. Dacă există 
vreo șansă ca Maggie Forrest să fie de fapt Kirsten Farrow, 
atunci și Julia Ford e posibil să fie, nu? 

Ginger părea surprinsă. 

— Nu acolo voiam să ajung. 

— Stai puţin, a continuat Annie. E posibil, nu? Vârsta e 
potrivită, e suficient de subţire, și cu părul ascuns sub o pălărie, 
cu haine mai puţin elegante și fără machiaj... ar putea fi ea, nu? 

— Julia Ford? La naiba! Doar ea a apărat-o pe Lucy Payne. 

— Dar tot ea era cea care-i cunoștea identitatea și știa unde 
e. O.K., poate avem o problemă cu motivul pentru care ar fi 
făcut-o, pare să fie un conflict la mijloc. Dar poate că există un 
motiv. Ceva ce noi încă nu știm. 

— Presupun c-ar putea fi o teorie bună, a spus Ginger. Vreţi 
să mai sap prin trecutul ei? 

Annie a încuviinţat din cap. 

— Da. Vezi dacă poţi să afli unde era între 1985, anul când 
Kirsten a început facultatea, și 1991 sau 1992, când a fost 
văzută ultima dată. Dar ai grijă. 

— Și alibiurile? 

— O să fie complicat să faci asta fără știrea ei, dar dacă poţi 
afla unde era când Lucy și Templeton au fost uciși, asta ar fi de 
mare ajutor. 

— O să văd ce pot face. Dar eu voiam să vă spun... 

— Da? 

— Că Julia Ford mai are o licenţă înainte de cea în drept. Nu 
Literatură engleză. Psihologie. În Liverpool. 

— Tot n-o exclude din peisaj. Și dreptul? 


— Bristol. 

— Kirsten Farrow era din Bath. Foarte aproape. 

— Doamna Ford a noastră a locuit cu cineva în chirie în primii 
doi ani. 

— Așa fac studenţii de obicei. 

— Întâmplarea a făcut că am luat legătura cu o tânără foarte 
vorbăreaţă și săritoare de la administraţia căminelor, care avea 
toate documentele, inclusiv cele mai vechi. In tot cazul, Julia 
Ford a locuit cu Elizabeth Wallace, care la vremea aia studia 
medicina. S-ar putea să greșesc, dar Elizabeth Wallace nu e 
cumva patologul din Vest? 

— Ba da, așa e, a spus Annie. Dr. Elizabeth Wallace. 

— Așa ca idee, atâta tot, a spus Ginger. Erau prietene. Și... 

— Și ce? 

— Am mai făcut niște cercetări, amândouă locuiesc în 
Harrogate acum. 

— E un oraș mare. 

— Amândouă sunt membre ale aceluiași club de golf. 

— Femei de carieră, are logică. Dar ai dreptate, Ginger, e 
interesant. Crezi că Julia Ford ar fi putut să-i spună lui dr. 
Wallace...? 

— Și dr. Wallace a lăsat informaţia să se scurgă mai departe? 
E posibil, nu? Adică, dacă Julia Ford e cea pe care o căutăm. 

— Sunt curioasă dacă dr. Wallace ne poate spune ceva? 

— E puţin probabil să-i scape ceva, întocmai ca Juliei Ford. 
Adică, doctorii sunt chiar mai rău decât avocaţii. Asta dacă e 
ceva ce să scape. 

— Poate că nu, a spus Annie, dar când ne întoarcem la secţie, 
continuă să cauţi informații despre trecutul Juliei Ford. Discret, 
firește. la legătura cu prietena ta din Bristol și vezi dacă poate 
să mai vină cu niște nume. Alte persoane cu care să fi locuit, 
foști membri ai acelorași societăţi, lucruri de genul ăsta. Și 
poate că eu ar trebui să am o discuţie cu dr. Wallace, să văd 
dacă pot să aflu ceva. Am văzut-o de vreo două ori, pare O.K. 

— La ce vă gândiţi? 

Annie și-a luat servieta și s-a ridicat. Au ieșit pe Flowergate și 
s-au amestecat în mulțime. 

— Ştii cum se întâmplă, câteva băuturi pe terenul de golf - și 
vremea a fost numai bună în ultimele săptămâni - și limba se 


dezleagă. „Ghici cine e clienta noastră și ce-am făcut cu ea”, 
întreabă Julia. „Cine?”, spune dr. Wallace. Și tot așa. 

— Discuţii ca între fete? 

— Ceva de genul ăsta. Dr. Wallace duce și ea vorba mai 
departe, pe la vreun vechi prieten de la universitate. Cine știe? 
Cum se numea psihiatrul lui Maggie Forrest? 

— Simms. Dr. Susan Simms. 

— Unde-a terminat? 

— Nu ştiu. 

— Află. A făcut vreodată psihiatrie criminalistică? 

— O să verific. 

— Bine. Asta ar putea s-o lege de Julia Ford și la tribunal. E 
posibil să fi fost nevoită să depună mărturie în vreun caz în care 
Julia era avocat, la un moment dat. Dr. Simms are deja o 
legătură cu Maggie Forrest. Atât de multe posibilități. 

— Așa e, a spus Ginger. 

— Nu știu unde ajungem cu toate astea, a spus Annie, dare 
posibil să iasă ceva de-aici. Și-a scos mobilul. Ar trebui să-i spun 
și lui Alan. 

— Dacă așa credeţi. 

— Și, Ginger? 

— Da, șefa? 

— Ai mare grijă. Nu numai că adulmecăm oamenii preferaţi ai 
inspectorului-șef - avocaţi și doctori - dar undeva acolo e un 
criminal care e încă liber și ultimul lucru pe care vrei să-l faci e 
să-l calci pe coadă și să-l deranjezi fără să știi că ai făcut asta. 

e 

După-amiaza târziu, Banks se îndrepta dinspre secție spre 
The Fountain, rumegând informația pe care o primise la telefon 
de la Annie. Julia Ford și Elizabeth Wallace, foste colege de 
apartament și partenere de golf. Avea sens. Dacă se cunoșteau 
din facultate și dacă erau amândouă femei de carieră, singure, 
și locuiau în Harrogate, era foarte probabil să fie prietene și 
membre ale aceluiași club de golf. Conexiunea cu Maggie 
Forrest era cea care îl interesa. Din ceea ce-i spusese Annie, 
lucra cu Constance Wells de la firma Juliei Ford, care se ocupa 
de aspectele legale ale activităţii ei, și o cunoștea și pe Julia 
Ford, deci era posibil să fi auzit ceva despre Karen Drew pe când 
se afla la biroul lor, sau poate văzuse vreun document relevant. 


Julia Ford fusese avocata lui Lucy Payne, iar Maggie fusese 
marioneta ei. Totul o luase razna, evident. Dar exista o legătură. 

Apoi erau firele de păr. Annie îi spusese că expertul lor, 
Famke Larsen, comparase firele lui Kirsten Farrow, găsite în 
casa lui Greg Eastcote în 1989, cu cele de pe pătura lui Lucy 
Payne și se potriveau. Nu era concludent, desigur, dar era 
suficient cât să le confirme bănuiala că Kirsten reapăruse în 
peisaj și era implicată în uciderea lui Lucy. Identitatea ei 
rămânea însă un mister. Annie îi mai spusese că proba de ADN 
mitocondrial prelevată din firul de păr putea să-i ajute să 
identifice criminalul. Asta avea să dureze câteva zile pe puţin și 
aveau nevoie de mostre de la toţi suspecţii. Totuși, era un 
progres clar. 

Deocamdată însă trebuia să se concentreze asupra cazului 
Hayley Daniels. Era aproape, simţea asta. 

— Bună, Jamie, a spus Banks când a intrat și s-a așezat la bar. 
Jill. 

Jill Sutherland i-a zâmbit, Jamie nu. Un adolescent într-o haină 
lungă, ocupat cu jocurile mecanice, l-a privit și s-a întors imediat 
la ale lui. Banks l-a recunoscut, era un puști minor de la școală, 
dar asta nu-l interesa astăzi. Poate că dacă-și amintea, putea 
să-l sune pe director mai târziu. Se înţelegea bine cu Norman 
Lapkin și mai ieșeau să bea ceva din când în când. Norman 
înţelegea problemele tineretului năbădăios. 

— Ce mai e de data asta? a întrebat Murdoch. Nu puteți să-mi 
daţi pace nicio clipă? Am un bar pe mână. 

— N-am să-ţi stau în drum, a spus Banks. De fapt, chiar am 
să-ţi sporesc profitul. Aș vrea o halbă de Black Sheep, dacă nu 
te deranjează. 

Jamie i-a aruncat o privire lui Jill, care a luat un pahar și a 
început să toarne. 

— Cum merg afacerile? a întrebat Banks. 

— Ca naiba, a răspuns Jamie. Mai ales de week-end-ul trecut. 

— Da, al naibii Kev Templeton, să și-o caute cu lumânarea și 
să se aleagă cu gâtul tăiat aici după colț, nu? Adică, o crimă 
poate să fie un lucru bun, atrage curioșii, dar două...? 

Murdoch s-a albit. 

— Nu asta am vrut să spun, știi bine. Îmi pui cuvinte în gură. 
Îmi pare rău pentru ce s-a întâmplat cu domnul Templeton, chiar 
îmi pare. Era un poliţist bun. 


— Să nu mergem atât de departe, Jamie. În plus, n-are nicio 
legătură cu tine, nu? 

— Bineînţeles că nu. 

Jill a zâmbit când Banks i-a întins o bancnotă de cinci lire și i-a 
spus să păstreze restul, să-și ia ceva de băut. Jamie s-a întors 
să-și studieze registrele și meniul, iar Jill la curăţat pahare. 
Păreau să fie deja curate. 

Din boxe se auzea Dusty Springfield, „| Only Want to Be With 
You”. Banks s-a gândit la Sophia și s-a întrebat în ce direcţie ar 
putea merge lucrurile cu ea. Ascultaseră CD-ul cu Thea Gilmore 
în acea dimineaţă și Banks înţelesese în cele din urmă ceea ce 
spusese Sophia despre cântecul cam obraznic. Versurile 
spuneau ceva de genul: mă poţi lua acasă și întinde pe patul 
tău, numai nu-mi spune „dulceaţă”. Banks nu-i spusese Sophiei 
„dulceaţăa”. De-ar fi putut să lase totul baltă și să fugă undeva 
cu ea, așa cum simţea că ar face. Acum ea era înapoi în Londra, 
la viaţa ei reală, la prieteni, muncă și un program social 
ameţitor. Poate c-avea să-l uite, să considere că fusese o 
nebunie care nu avea niciun viitor și care era mai bine să fie 
dată uitării. Poate că așa și fusese. Dar de ce nu putea să-și ia 
gândul de la ea și de ce era dintr-odată atât de gelos pe oricine 
era mai liber și mai tânăr decât el? 

S-a uitat prin pub. Erau numai vreo cinci sau șase oameni, dar 
numărul lor urma să crească, și repede, pentru că se apropia 
ora la care birourile închideau. Jamie Murdoch avusese dreptate. 
In Eastvale plutea o atmosferă sumbră de când cu uciderea lui 
Templeton, și n-avea să se risipească înainte de găsirea 
criminalului. lar dacă Banks nu făcea asta curând, aveau să 
sosească tot felul de experţi din toată ţara care să preia cazul, 
așa cum se întâmpla pe vremuri cu Scotland Yard. Presa era 
foarte slobodă la gură; acum condamnau incompetenţa poliţiei, 
acum erau pe urmele unui ucigaș de polițiști. 

Banks și-a sorbit berea. Dusty le-a făcut loc celor de la The 
Shadows, „Theme for Young Lovers”, altă lovitură sub centură. 
Pe melodia asta furase Banks primul sărut de la Anita 
Longbottom într-o frumoasă după-amiază de duminică, 
primăvara, fără să aibă voie însă să-i atingă și sânii. 

— Poţi să dai un pic mai încet, Jill? Abia dacă-mi aud propriile 
gânduri. 


Jill a dat mai încet și nimeni n-a comentat. Banks s-a întrebat 
dacă-i va lipsi cuiva, dar și-a dat seama că pentru unii liniștea 
era deranjantă. Işi bea berea mai departe, gândindu-se că nici 
dacă ar intra inspectorul-șef Gervaise n-ar da de bucluc. 
Acceptase sugestia lui, ba chiar conveniseră că trebuia să pară 
cât mai natural posibil. Era cam singurul lucru bun rezultat din 
uciderea lui Templeton, cu excepția faptului că Banks fusese 
nevoit să-și amâne încă o dată programările la doctor și la 
dentist. 

— Pari agitat, Jamie, a spus Banks. Te preocupă ceva? 

— Conștiinţa mea e curată, a spus Jamie. 

— Sigur? Sigur n-ai o cameră plină cu brandy spaniol și ţigări 
franțuzești pe undeva pe-aici? Acum o clipă mi s-a părut că 
miros Gauloises. 

— Foarte nostim. Glumești, nu? 

— Absolut deloc. 

— Nu, nu am. 

Jamie a privit spre Jill, care și-a făcut din nou de lucru cu 
paharele. 

— Mai e ceva care mă deranjează, a continuat Banks. Avem 
un martor care susţine că a auzit muzică în Labirint cam la 
aceeași oră la care a fost omorâtă Hayley Daniels. 

— Ai mai spus asta. Eu n-am auzit nimic. 

— Nu eram siguri de unde venea, a spus Banks. O mașină în 
trecere, o ușă care s-a deschis și s-a închis imediat, ceva de 
genul. 

— İlmi pare rău, nu te pot ajuta. 

— Apoi mi-a venit o idee. 

— Da? 

— Da, a spus Banks. Martorul și-a amintit că melodia era „Fit 
But You Know It” a celor de la The Streets, și am căutat-o pe net 
și se poate cumpăra. 

— Imi imaginez că da, a spus Murdoch. 

— Ca sonerie pentru telefon. 

Murdoch n-a avut replică pentru asta și, înainte ca Banks să 
mai poată spune ceva, s-a auzit „Fit But You Know It” venind din 
buzunarul de la piept al barmanului. Gervaise sunase la numărul 
pe care îl obținuseră de la operatorul de telefonie mobilă, 
întocmai după cum stabiliseră. 


Lui Murdoch i-a dispărut culoarea din obraji, l-a privit pe 
Banks și a sărit peste bar, luând-o la goană spre piață. 

Banks a fugit după el. 

— Jamie, nu fi prost! a strigat în timp ce Jamie a împrăștiat un 
grup de turiști seniori care se dădeau jos dintr-un autobuz lângă 
cruce. N-ai cum să scapi! 

Dar Jamie fugea prin piaţă. Ofițerii care stăteau în faţa secţiei, 
tocmai în ideea că un astfel de scenariu era posibil, au intervenit 
și când Jamie a văzut că ieșirea de urgenţă i se blochează, a 
schimbat direcţia și a cotit spre Centrul Swainsdale. De cum a 
ajuns, s-a urcat în lift, cu Banks pe urmele lui, respirând din 
greu, și a alergat spre magazinele de la primul nivel. 

Femeile și-au înșfăcat copiii și au început să strige când au 
văzut haosul creat în jur. Banks și-a dat seama că în spatele lui 
sunt doi ofițeri în uniformă și din stânga lui venea în cea mai 
mare viteză Winsome. Era o priveliște superbă - capul dat pe 
spate, brațele ca niște pistoane și picioarele lungi și puternice, 
ca de atlet. 

Murdoch a dispărut în departamentul de mâncare de la Marks 
and Spencer, răsturnând coșurile oamenilor. O sticlă de vin s-a 
făcut zob, împroșcând roșu în toate direcțiile. Cineva a ţipat și 
Murdoch aproape s-a împiedicat de un copil care a început să 
plângă, dar și-a revenit și a alergat spre departamentul cu haine 
pentru bărbați. 

Banks n-avea nicio șansă să-l prindă. Nu mai era deloc în 
formă și niciodată nu fusese un bun alergător. Winsome, pe de 
altă parte, alerga la maraton și se mișca plină de grație în 
spatele lui, ajungându-l din urmă. Murdoch a privit în spate și a 
văzut-o cât era de aproape, apoi a dărâmat o bătrânică și și-a 
continuat drumul spre ieșire. 

Lui Banks nu i-a venit să-și creadă ochilor. Murdoch era la un 
metru și jumătate, poate doi în faţa lui Winsome, care, dintr- 
odată, a făcut un salt în aer, l-a prins de coapse cu mâinile ei 
puternice și lungi și l-a trântit la podea. Câteva clipe mai târziu, 
Banks era lângă ei cu mâinile pe genunchi, trăgându-și 
răsuflarea, în timp ce Winsome era cu genunchiul în spatele lui 
Murdoch și-și făcea numărul inspirat de Christie Love, spunând 
„Dulceaţă, ești arestat” și recitându-i drepturile întocmai ca un 
poliţist american. 

— Ai dreptul să nu spui nimic... 


Banks n-a putut să-și stăpânească un zâmbet, chiar dacă-l 
durea pieptul. Procedura nu era deloc una oficială și Get Christie 
Love! fusese pe ecrane cu mult înainte ca Winsome să se fi 
născut, nu? 

— E-n regulă, Winsome, i-a spus gâfâind. Bine lucrat. Culege-l 
de pe jos și pune-i cătușele. O să ne ocupăm de el la secție. 


17. 


Banks, Winsome și Jamie Murdoch erau în camera mohorâtă 
unde se desfășurau interogatoriile, Murdoch în salopeta 
portocalie primită de la poliţie, curăţindu-și mizeria de sub 
unghii. Avocatul din oficiu, Olivia Melchior, stătea în colț. 
Discutase deja cu Jamie și-i explicase care era situaţia, îl 
sfătuise să răspundă simplu și sincer, în afara cazului în care 
risca să se incrimineze sau să-i fie încălcate drepturile - lucru pe 
care ea avea să-l urmărească. Banks a pornit reportofonul și 
camera și a făcut introducerea cu detaliile despre timp, dată și 
cei prezenți, i-a explicat lui Jamie dezavantajele de a nu spune 
acum lucruri pe care mai târziu ar putea să le invoce în apărarea 
sa la tribunal. Jamie continua să-și studieze unghiile. 

— În regulă, a spus Banks, de ce-ai fugit, Jamie? 

— Pentru că urma să mă puneţi sub acuzare, nu? 

— Ce vrei să spui? 

— Pentru contrabandă. Țigările și alcoolul. Știam ce-o să mi se 
întâmple. Am auzit povești asemănătoare. 

— N-are nicio legătură cu contrabanda, Jamie. 

— Nu? 

— Nu. 

— Atunci cu ce? 

— Cu violarea și uciderea lui Hayley Daniels. 

Murdoch și-a privit unghiile. 

— V-am spus deja, nu știu nimic despre asta. 

— Haide, Jamie, erai chiar după colţ. 

— Pereţii sunt groși. Nu se aude mai nimic dinăuntru. 

— Dar dacă ușa e deschisă, atunci se aude, nu-i așa, Jamie? a 
spus Winsome. 

Murdoch s-a uitat lung la ea. 

— Ce? 

— Când Hayley Daniels și prietenii ei au plecat din bar, a 
continuat Winsome, ai lăsat ușa întredeschisă și ai auzit tot ce 
spuneau. Noi presupunem c-ai auzit-o pe Hayley spunând că se 
va duce în Labirint, singură. 

— Și ce dacă? 


— Recunoști asta? a insistat Winsome. 

— E posibil. Ştiţi cum e, e nepoliticos să trântești ușa și să 
încui imediat după ce-ţi pleacă ultimii clienţi. Le dai câteva 
secunde. Poate cineva a uitat ceva. O geantă, o haină. 

— Câtă atenţie din partea ta, a spus Banks. Și eu care 
credeam că trebuie să închizi repede, de teama hoţilor. 

— Și asta. Dar... 

— Hayley Daniels ţi-a făcut probleme, nu? 

— Ce vreţi să spuneţi? 

— Când i-ai spus că toaletele erau stricate și că nu le putea 
folosi, te-a făcut cu ou și cu oţet. Haide, Jamie, am mai trecut 
prin asta. 

— A fost dezgustător, a spus Murdoch și a dat din cap încet. 
N-am auzit niciodată asemenea porcării din... din... 

— Dintr-o gură așa frumoasă? Era o fată frumoasă, nu-i așa, 
Jamie? Un corp mișto. 

— N-am de unde să știu asta. 

— Ei, haide, a spus Banks. Nu-mi spune că n-ai remarcat. 
Până și eu am remarcat, și era deja moartă când am văzut-o. 

Doamna Melchior a încercat să-l avertizeze pe Banks din 
priviri. În mod evident, știa că are tendinţa de a o lua pe cărări 
ciudate, aproape suprarealiste, pentru a-i îndepărta pe suspecți 
de la poveștile lor prestabilite. 

— Era în formă, da, a spus Murdoch. 

— Și știa asta? 

— În general toate știu. 

— Ce vrei să spui cu asta, Jamie? 

— Exact ce-am spus. Că fetele ca ea sunt în general 
conștiente de faptul că arată bine. 

— De-asta-ţi place cântecul ăla și-l ai ca sonerie la telefon? 

— E o chestie distractivă. 

— Le place să se expună, nu-i așa? 

— Ar trebui să vedeți hainele pe care le poartă - sau nu. 

A râs aspru. 

— Așa ca Jill? 

— Jill? 

— Da, fata care lucrează pentru tine. Jill Sutherland. E o 
puștoaică drăguță, nu? Mergea prin Labirint pe scurtătură spre 
parcare, nu-i așa? De-acolo ţi-a venit ideea? 

— Ce idee? 


— Că era un loc bun pentru atac? 

— E absurd. 

— Dar e suficient pentru orice tip cu sânge-n vene s-o ia 
razna, nu? a spus Banks. Felul în care se îmbracă, lucrurile pe 
care le spun. 

— Nu răspunde, Jamie, i-a spus doamna Melchior. Te conduce 
pe drumul pe care vrea el. L-a fixat pe Banks cu privirea. Vă rog 
să vă abţineţi de la întrebări fără relevanţă. 

— Da, doamnă, a spus Banks. 

Doamna Melchior a continuat să-l privească. 

— De cât timp o cunoșteai pe Hayley? a întrebat Winsome. 

— N-o cunoșteam, a spus Jamie. O vedeam când venea la bar 
cu prietenii ei. 

— Din informaţiile pe care le avem, știm că în primul an ați 
fost împreună la aceeași facultate, înainte ca tu să te lași. 

Și-a pus pe nas ochelarii de citit și a început să caute prin 
dosarul din faţa ei. 

— Poate c-am văzut-o și pe acolo. Campusul e mare. 

— Ai invitat-o vreodată în oraș? 

— E posibil. Și ce dacă? 

— Nimic, dar aveaţi o istorie împreună, atâta tot. 

Winsome și-a scos ochelarii și s-a lăsat pe spate. 

— Ţi-a plăcut de ea din prima clipă, nu-i așa? a întrebat 
Banks. 

— Și ce-i rău în asta? 

— Dar ea nu voia să aibă de-a face cu tine. Era foarte 
pretențioasă când alegea cu cine să se întâlnească. Prefera 
bărbaţii mai în vârstă, profesori, cineva cu experienţă, bani, 
creier. 

Jamie a lovit cu pumnul în masă. ` 

— Calmează-te, Jamie, i-a spus doamna Melchior. Intrebările 
astea duc undeva? l-a întrebat pe Banks. 

— Bineînţeles, i-a spus. Nu-i așa, Jamie? Tu știi unde duc toate 
întrebările astea. Sâmbătă, 17 martie, Ziua Sfântului Patrick. Ce- 
a fost special la acea zi? 

— Nimic. Nu știu. 

— Nişte vagabonzi ţi-au distrus toaletele, nu-i așa? 

— Da. 

— Și ce s-a-ntâmplat, au găsit gaura din magazie prin care 
trăgeai cu ochiul în baia femeilor? 


Murdoch a înghețat. 

— Poftim? 

Fusese o încercare riscantă din partea lui Banks - nimeni nu 
pomenise de așa ceva - dar se pare că nimerise bine. Era exact 
genul de chestie la care s-ar fi așteptat din partea cuiva ca 
Murdoch. 

— Să lăsăm asta deocamdată, a continuat Banks. Hayley 
arăta foarte bine în seara aia, nu? Fustă scurtă, top minuscul. 

— Detectiv Banks, a intervenit doamna Melchior. Mai puţine 
comentarii de felul acesta, dacă nu vă deranjează. 

— Scuze, a spus Banks. Dar îţi plăcea de ea, nu-i așa, Jamie? 

— Era foarte atrăgătoare. 

— Şi visai la ea de multă vreme. 

— Imi plăcea de ea, da. 

— Și ea știa asta? 

— Presupun că da. 

— Și pe urmă s-a întâmplat povestea cu toaletele. 

— N-ar fi trebuit să spună lucrurile pe care le-a spus. 

— Te-a umilit în faţa tuturor, nu? 

— N-ar fi trebuit să mă facă în toate felurile. 

— Mai exact, Jamie? 

— A spus lucruri groaznice despre bărbăţia mea. 

A privit-o pe doamna Melchior, care părea înmărmurită. 

— Te-a făcut impotent, nu? Și labagiu. A zis că preferi băieţii. 
Și asta te-a scos din pepeni, nu? 

— Cum a putut să-mi spună una ca asta? Ştia că... știa că-mi 
place de ea. Cum a putut să fie atât de crudă? 

— Era beată, Jamie. Și voia să se pișe. 

— Domnule Banks! 

Banks a ridicat mâna. 

— Scuze! 

— N-aveam ce face, nu? a spus Jamie. Nu eu am distrus 
nenorocita de budă! 

Banks a auzit o bătaie în ușă. Winsome a deschis, s-a întors și 
i-a șoptit ceva la ureche. 

— Interogatoriul se suspendă la 6:13 p.m., a spus Banks. 
Detectivii Banks și Jackman părăsesc încăperea, ofițerul Mellors 
intră să-l supravegheze pe suspect. 

Banks a privit-o pe doamna Melchior. 

— Veniti? 


Părea să oscileze între a rămâne cu clientul ei și a fi de față la 
ultima descoperire. 

— O să fii în regulă, Jamie? 

— O să fie, doamnă, i-a răspuns ofițerul Mellors. 

Jamie a dat din cap, evitându-i privirea. 

— În regulă atunci. 

Doamna Melchior și-a adunat hărtiile și servieta și a ieșit după 
Banks și Winsome, îndreptându-se prin piaţă spre The Fountain. 
Se stârnise un vânt destul de puternic și a trebuit să-și ţină fusta 
violetă cu mâna în timp ce mergeau. În faţa barului era deja 
adunată o mulţime pe care doi ofiţeri în uniformă încercau s-o 
țină departe de locul faptei. 

După ce-au semnat formularele, Banks și cei care-l însoțeau 
au fost lăsaţi în bar, unde percheziţia era în plină desfășurare, 
începută la scurt timp după ce Jamie Murdoch fusese dus la 
secție. Criminaliștii erau îmbrăcaţi în echipamente de protecţie 
și respirau prin măști împotriva prafului. Un asistent le-a întins 
aceleași echipamente lui Banks, Winsome și doamnei Melchior, 
pe care salopeta, casca și masca păreau s-o stânjenească. 

Barul era un dezastru. Era praf și moloz peste tot. Banks s-a 
gândit că proprietarul o s-o ia razna când o să afle, dar asta era 
ultima lui problemă. L-au urmat pe Stefan Nowak la etaj, într- 
unul din depozitele de deasupra barului care se învecina cu 
Taylor's Yard și cu Labirintul. Cineva îndepărtase lambriurile 
vechi, dând la iveală o gaură suficient de mare încât să permită 
trecerea unui om. Banks auzea voci și vedea o lanternă licărind 
pe partea cealaltă. 

— Nu există lumină - a spus Stefan, întinzându-le lanterne - și 
nici ferestre. 

S-a aplecat și a intrat în gaură. Banks l-a urmat. Doamna 
Melchior părea reticentă, dar Winsome a așteptat și a lăsat-o pe 
ea înainte. Cu toate lanternele pe care le aveau la ei, camera 
era mai mult decât luminată. Mirosea a mucegai și a neaerisit, 
ceea ce fără îndoială era, iar de unul dintre pereţi erau sprijinite 
cutii de bere și cartușe de ţigări. 

— Asta e? a întrebat Banks dezamăgit. Nu există o cale de 
acces spre Labirint? 

— Ai răbdare, a spus Stefan, înaintând spre celălalt capăt al 
camerei, unde a dat deoparte un lambriu. Urmaţi-mă. 


L-au urmat. A doua cameră era la fel de îngustă și de 
mucegăită ca prima, dar o scară abruptă de lemn ducea la 
parter, unde o ușă cu balamalele bine unse și yală nouă dădea 
spre aleea din Taylor's Yard, unde nicio cameră de 
supraveghere nu ajungea... 

— Bingo, a spus Banks. 

— La naiba, e ca în Fantoma de la operă. Coridoare secrete și 
Dumnezeu mai știe ce. 

— Erau secrete numai pentru noi, a remarcat Banks. Casele și 
depozitele sunt adesea legate între ele prin astfel de spații. 
Murdoch a găsit o cale de a le folosi după bunul lui plac. Iniţial, a 
fost un loc ideal unde să ascundă marfa, dar când Hayley 
Daniels l-a împins dincolo de limita suportabilităţii, a fost calea 
ideală să se răzbune pe ea. Știa unde merge și știa că poate 
ajunge acolo în câteva secunde fără să fie văzut. Cât i-ar fi luat 
să ajungă de la ușă până în Labirint pe drumul ăsta? 

— Mai puţin de cinci minute, a spus Stefan. 

— Domnule? 

Unul dintre criminaliști s-a apropiat de ei. 

— Ce este? a întrebat Banks. 

— O pungă de plastic, a spus Stefan. 

A făcut niște fotografii și, pe moment, au fost orbiţi de 
declanșarea bliţului într-un spaţiu atât de îngust, apoi a luat 
punga cu grijă și a deschis-o. 

— Voilà! i-a spus lui Banks, arătându-i conţinutul. Haine. 
Prezervative. Perie de păr. Cârpe. Sticlă cu apă. 

— Echipamentul, a spus Banks. Templeton avea dreptate. 
Nenorocitului i-a plăcut atât de mult încât plănuia să repete 
isprava. 

— Sau poate plănuise totul de foarte mult timp, a spus Stefan. 
Sau amândouă. 

— Nu cred c-ar trebui să presupuneţi așa ceva, a spus 
doamna Melchior, palidă, încercând să-și facă treaba cât mai 
bine, ignorând faptul că era oripilată de dovezile strânse 
împotriva clientului ei. 

— Să vedem ce are laboratorul de spus pe tema asta. Bună 
treabă, Stefan, băieți. Să ne întoarcem la interogatoriu. Nu vrem 
să-l lăsăm pe domnul Murdoch să aștepte prea mult, nu? 


După prânzul cu Ginger, Annie s-a întors la secţie să vadă 
dacă erau ceva noutăţi. Spera să fi primit niște vești bune de la 
criminaliști, dar de-a lungul anilor învățase să aibă răbdare. Între 
timp, s-a ocupat cu găsirea doctoriţei Laura Henderson, care, s- 
a dovedit, lucra încă în Bath. După ce a sunat de câteva ori 
ocupat, Annie a reușit în cele din urmă să vorbească cu ea și s-a 
prezentat. Dr. Henderson a fost destul de suspicioasă și a 
insistat să-și noteze numărul lui Annie și să sune înapoi prin 
centrală. 

— Îmi pare rău, a spus dr. Henderson când s-a făcut legătura. 
Dar în meseria mea precauţia e esenţială. 

— În a mea la fel, a spus Annie. Nicio problemă. 

— Cu ce vă pot ajuta? 

— Vă amintiţi de o pacientă pe nume Kirsten Farrow? Trebuie 
să fi fost prin 1988 sau 1989. Știu că e mult timp de-atunci. 

— Bineînţeles că-mi amintesc de Kirsten, a spus dr. 
Henderson. Există pacienţi pe care nu-i uiţi niciodată. De ce? | s- 
a întâmplat ceva? 

— Din câte știu eu, nu, a spus Annie, dar asta e problema. 
Nimeni nu mai știe absolut nimic de ea de șaisprezece ani. A 
luat legătura cu dumneavoastră? 

— Nu, deloc. 

— Când aţi văzut-o ultima dată? 

— Puteţi aștepta puţin? Trebuie să caut dosarul. Informaţiile 
atât de vechi nu sunt în computer. 

Annie a așteptat, bătând cu creionul în birou. Dr. Henderson 
s-a întors câteva secunde mai târziu. 

— Ultima noastră ședință a fost pe 9 ianuarie 1989, a spus. 
De-atunci n-am mai văzut-o. 

Nu asta spera Annie să audă. 

— Și nu știți nimic de ea? O scrisoare? Un telefon? 

— Mi-e teamă că nu. Nimic. 

— De ce n-a mai venit la dumneavoastră? 

La celălalt capăt al firului s-a făcut liniște. 

— Nu cred c-ar trebui să discut cu dumneavoastră astfel de 
lucruri, a spus dr. Henderson. 

— Încerc să dau de ea, a spus Annie. Orice îmi poate fi de 
ajutor. Nu mă aştept să încălcaţi clauza de confidenţialitate. 

— De ce o căutați? 

— E posibil să știe ceva despre un caz la care lucrez. 


— Ce caz? 

Annie a fost tentată să-i spună că nu poate divulga această 
informaţie, dar ar fi fost un joc prostesc. Dacă dai un pic de 
informaţie, poate primești ceva în schimb. 

— O femeie a fost ucisă în aceeași locaţie unde obișnuia și 
Kirsten să meargă, a spus. Și ne gândeam... 

— Dumnezeule! a spus dr. Henderson. Credeţi că s-a întors, 
nu? Ucigașul. 

Annie nu avea nici cea mai mică intenţie să spună așa ceva, 
dar recunoștea o pistă bună atunci când era chiar în faţa ei. 

— E o posibilitate, a spus. N-a fost prins. 

— Dar tot nu văd cum vă pot ajuta. 

— De ce a întrerupt ședințele cu dumneavoastră? 

A urmat încă o pauză, iar Annie a avut senzaţia că simte cum 
argumentaţia se construiește în mintea doctoriţei Henderson. În 
cele din urmă, argumentele pro au fost mai multe decât cele 
contra. 

— Motivul pe care l-a invocat a fost că ședințele noastre erau 
prea dureroase pentru ea, a spus. 

— În ce fel? 

— Trebuie să înţelegeţi un lucru, Kirsten blocase amintirea a 
tot ceea ce i se întâmplase în noaptea când fusese atacată, și 
asta era cauza tuturor problemelor ei: depresie, coşmaruri, 
atacuri de panică. Și altele... 

— Incapacitatea de a face sex sau de a avea copii? 

— Știţi despre asta? 

Dr. Henderson părea surprinsă. 

— Știu câte ceva, a spus Annie. 

— Da, și asta... și celelalte probleme. Probabil că știți și că a 
încercat să se sinucidă. Trebuie să fie în dosarele poliţiei. 

— Da, a minţit Annie. 

N-avea sens să o facă să creadă că spusese deja prea multe, 
ar fi putut să se blocheze și să nu mai spună nimic. 

— l-am sugerat terapia prin hipnoză și Kirsten a fost de acord. 

— Care a fost scopul? 

— Vindecarea, desigur. Uneori, demonii trebuie confruntați 
pentru a fi învinși, și asta nu se poate dacă memoria îi 
blochează. 

Annie avea impresia că știe ceva și despre asta. 

— Și a urmat terapia? 


— Nu. După cum am spus, cred că era prea dureros. Se 
apropia prea mult. La început, progresul era foarte lent, apoi a 
început să-și amintească prea mult și prea repede. Cred că 
simţea că pierde controlul și-a intrat în panică. 

— Cum rămâne cu confruntarea demonilor? 

— E nevoie de timp, a spus dr. Henderson. Uneori e nevoie de 
foarte multă pregătire. Trebuie să fii gata. Nu cred că ea era. Ar 
fi fost ca și cum pornea pe o autostradă foarte aglomerată 
înainte să înveţe să conducă. 

— Cât de departe a ajuns? a întrebat Annie. Și-a amintit ceva 
semnificativ despre atacator? 

— Nu acesta era scopul terapiei. 

— Înţeleg, dar poate unul dintre efectele secundare? 

— Nu sunt sigură, a spus dr. Henderson. 

— Ce vreţi să spuneţi cu asta? 

— La ultima ședință, vocea lui Kirsten se auzea cu dificultate, 
cuvintele erau greu de descifrat. Când și-a revenit, părea șocată 
de ceea ce-și amintise. Chiar mai mult decât de obicei. 

— Dar ce anume era? 

— Nu știu. Nu înţelegeţi ce vă spun? Nu știu. A plecat în viteză 
și nu s-a mai întors, decât ca să-i spună secretarei că nu va mai 
veni la terapie. 

— Dar dumneavoastră ce credeţi că a fost? 

Dr. Henderson a mai făcut o pauză, apoi a spus aproape în 
șoaptă: 

— Cred că și-a amintit cum arăta el. 

e 

— Unde-aţi fost? a întrebat Murdoch. Încep să mă satur de 
chestia asta. Vreau să merg acasă. 

— Încă nu, Jamie, a spus Banks. Înainte mai avem câteva 
întrebări. Să începem cu începutul. Poate putem să nu ne 
lungim prea mult. Ai violat-o și omorât-o pe Hayley Daniels? 

— Nu! Cum aș fi putut? M-aţi fi văzut. Nu poți ieși din bar fără 
să fii la camera ascunsă. 

Banks a privit spre doamna Melchior, care era palidă și 
stânjenită. N-a spus nimic. Banks s-a aplecat în faţă și și-a pus 
mâinile pe masă. 

— Haide să-ţi spun eu ce cred că s-a întâmplat, Jamie, și tu 
să-mi spui dacă greşesc. 0.K.? 

Jamie a dat din cap, fără să-și ridice privirea. 


— Ai avut o zi proastă. Dacă e să spunem adevărul, viaţa ta e 
cam nasoală în ultima vreme. Barul ăla mizerabil, mereu de unul 
singur, patronul se bronzează în Florida. Până și Jill se tot dădea 
bolnavă. Nu numai că te ajuta cu treburile barului, era și foarte 
mișto, nu? Dar ea nu voia să aibă de-a face cu tine. Niciuna nu 
voia. Cred că-ți imaginai cum ai s-o prinzi pe Jill singură în 
Labirint. Ştiai că o ia pe scurtătură. Poate că ăsta era planul 
pentru sâmbătă seară. In cele din urmă îţi făcuseși curaj. Dar Jill 
te-a sunat să-ţi spună că e bolnavă și ţi-a cam stricat planul. 
Asta până când a apărut Hayley Daniels. O știai de ani buni, o 
invitaseși în oraș în primul an de facultate, asta înainte să pici 
examenele și să te lași de școală. Nu-i așa, Jamie? 

Murdoch n-a spus nimic. Doamna Melchior își lua notițe și 
Winsome se uita fix la un punct din tavan. 

— Sâmbătă, după ce te-a făcut în toate felurile și ţi-a insultat 
bărbăţia, i-ai dat pe toţi afară și i-ai auzit vorbind în faţă. Hayley 
avea o voce puternică și stridentă, mai ales când era beată și 
nervoasă, cum era cazul în acea seară. Ai auzit-o spunându-le 
prietenilor ei ce nenorocit erai, „sulă bleagă”, în piaţa publică, s- 
o audă cine trecea pe-acolo, iar tu lăsaseși ușa deschisă ca să-i 
auzi, la rândul tău. Cum mă descurc, Jamie? 

Murdoch continua să-și curețe unghiile. 

— Ai auzit-o pe Hayley spunând că se ducea în Labirint să se 
ușureze, deși mă îndoiesc că astea au fost cuvintele pe care le-a 
folosit. Avea o gură foarte spurcată, nu-i așa, Jamie? 

Murdoch l-a privit pe Banks. 

— Era bădărană și crudă, a spus. 

— Și ţie nu-ţi place asta la o femeie, nu? 

Jamie a scuturat din cap. 

— Așadar, prietenii se risipesc și Hayley pornește de una 
singură spre Labirint. Nu ţi-a trebuit mult ca să-ţi dai seama cum 
s-ajungi acolo și să-i dai ce merita, nu? 

— Ti-am mai spus, a comentat Murdoch pe un ton plictisit, 
fără să se uite în sus. N-aveam cum să ajung acolo fără să fiu 
văzut. 

— Jamie, a spus Banks, știi ceva despre un depozit în care se 
ajunge prin tunelul din spatele lambriurilor din The Fountain? 

Pauza de dinaintea răspunsului negativ al lui Murdoch i-a 
confirmat lui Banks toate bănuielile. 


— Am găsit-o, Jamie, i-a spus. Nu trebuie să mai continui cu 
minciuna. Am găsit camera, ieșirea, hainele pe care le ţineai 
acolo, „echipamentul” pentru atac, prezervativele, peria, totul. 
Am găsit tot. Voiai să faci carieră din asta, nu? 

Murdoch s-a albit și a încetat să-și mai facă de lucru cu 
mizeria de sub unghii, dar n-a spus nimic. 

— Visai la asta de mult timp, nu? a continuat Banks. Aveai 
fantezii. Îţi pregătiseși tot echipamentul ca să ștergi orice urmă 
de pe cadavru, să aduni toate firele de păr pubian. Foarte 
inteligent, Jamie. Dar habar n-aveai că Hayley va fi prima, nu? 
Te-ai gândit c-o să fie Jill. Poate că te plimbai pe-acolo după ora 
închiderii sperând să apară cineva, oricine, dar asta era o ocazie 
prea bună ca să fie ratată, nu? Ce început pentru o carieră 
sclipitoare. Curviștina aia de Hayley Daniels, atât de sexy și cu 
gura atât de spurcată. 

— Domnule Banks, vă rog să vă controlaţi puţin, a spus 
doamna Melchior, fără prea mare tragere de inimă. 

— Scuze, a spus Banks. Aţi prefera să folosesc eufemisme? Să 
fac totul să pară mai drăguţ? S-a întors spre Jamie. Ai ieșit și ai 
văzut-o pe Hayley făcându-și treburile pe alee, ca o 
vagaboandă. Presupun că imaginea te-a excitat, așa cum te 
excita să te uiţi în toaleta femeilor. Poate nici n-ai putut să 
aștepți până a terminat. Ştiai de depozitul de piele, cu 
încuietoarea fragilă, și ea tocmai acolo se pitise, nu, lângă ușă? 
Am găsit urme de urină. Îi fusese rău. Ai luat-o înainte să apuce 
să-și tragă chiloţii și ai târât-o în depozit, pe maldărul de resturi 
de piele. Foarte romantic. Dar ceva a mers prost, nu? În toată 
agitația, ai uitat să-ţi oprești mobilul care are o sonerie foarte 
specială, un cântec, „Fit But You Know It”, The Streets. Foarte 
potrivit, nu? Cineva a auzit asta, Jamie. La început n-a știut 
exact ce era, dar l-a mai auzit și altă persoană, la o săptămână 
după, când plecai de la The Fountain. Cine era, Jamie? Șeful tău 
care suna din Florida, așa cum face de obicei la sfârșitul serii? N- 
a dat de tine pe fixul de la bar, așa că te-a sunat pe mobil. Așa 
e? La el era abia trecut de șapte, probabil se instalase să-și bea 
margarita de dinainte de cină cu vreo pipiţă în bikini și voia să 
știe cum îi merg afacerile. Ce-i spui, Jamie? Că nu foarte bine? 
Imi imaginez că probabil minţi și în legătură cu asta, așa cum 
faci în general. Dar asta e altă discuţie. Ar fi trebuit să-ţi schimbi 
soneria după ce-ai omorât-o pe Hayley. Cum s-a întâmplat? 


Presupun că i-ai pus mâna la gură, apoi i-ai înfundat-o cu niște 
bucăți de piele, ai ameninţat-o c-o omori dacă se zbate sau dacă 
spune cuiva, și apoi ai violat-o. Ai violat-o. Vaginal și anal. Te-ai 
simţit bine? Puternic? Și când ai terminat? Te-a copleșit 
vinovăția, nu-i așa, când ţi-ai dat seama de ce-ai fost în stare. 
Fantezia e una, realitatea... Presupun că șocul a fost destul de 
mare. Nu mai era cale de întors. Te cunoștea. Știa ce făcuseși. 
Într-o bună zi avea să iasă la iveală. Dacă rămânea în viaţă, 
putea să spună povestea. Așa c-ai sugrumat-o. Poate asta nu ți- 
a făcut plăcere. Nu știu. Era mult prea mult, să o vezi așa cu 
picioarele desfăcute și cu topul ridicat. Era o imagine prea clară 
a ceea ce făcuseși, ca și cum te-ai fi uitat într-o oglindă, așa că 
ai întors-o finuţ pe o parte, i-ai așezat picioarele în așa fel încât 
să pară că doarme, parcă ar fi alergat în somn. Arăta mai bine, 
nu? Nu era chiar atât de urât. Cum mă descurc, Jamie? 

Murdoch n-a spus nimic. 

— Acum nu mai contează, oricum, a spus Banks ridicându-se, 
gata să încheie interviul. Avem toate dovezile de care era 
nevoie, și când criminaliștii vor termina, o să te închidem și 
aruncăm cheia. 

Jamie nu s-a mișcat. Când s-a apropiat, Banks a văzut lacrimi 
pe suprafața zgâriată a mesei. 

— Jamie? 

— Era atât de frumoasă, a spus Jamie. Atât de frumoasă și 
atât de a naibii. A spus că o să facă orice. Când eu... când noi... 
mi-a spus că face orice numai să-i dau drumul. 

— Dar nu i-ai dat? 

Murdoch l-a privit pe Banks cu ochii roșii și scăldați în lacrimi. 

— Am vrut, chiar am vrut, dar nu puteam. Cum aș fi putut? 
înţelege că nu puteam să-i dau drumul. Nu după. Pentru că nu s- 
ar fi ţinut de cuvânt. O fată ca ea. O curvă ca ea. Știam că n-o 
să se țină de cuvânt. Știam că tre’ s-o omor. 

Banks a privit-o pe doamna Melchior. 

— Aţi notat asta? a întrebat și a ieșit din cameră. 

e 

Când Annie A ajuns la Queens's Arms, priveghiul lui 
Templeton era în plină desfășurare și a aflat, de îndată ce a 
intrat, că fusese combinat cu sărbătorirea rezolvării cazului 
Hayley Daniels, iar rezultatul era unul cel puţin bizar. Banks, 
Hatchley, Gervaise și restul stăteau la o masă lungă, cu halbele 


în faţă, și spuneau povești despre Templeton, cum se face la un 
priveghi, majoritatea nostime, unele dulci-amărui. Annie n-avea 
de gând să facă pe ipocrita și să li se alăture, dar nici să strice 
atmosfera împărtășind câteva dintre poveștile ei cu Templeton. 
Bietul de el era mort, nu merita asta, putea să-l lase să plece în 
pace. 

Dintr-un oarecare motiv, Annie se simţea foarte bine. Nu 
datorită ocaziei, desigur, dar avea legătură cu întoarcerea în 
Eastvale, la Queen's Arms, cu vechea gașcă. Secţia de Est era 
O.K., dar simţea că aici era locul ei. Winsome părea să se simtă 
foarte bine, era sprijinită de bar și vorbea cu dr. Wallace. Annie 
s-a apropiat de ele. Winsome a părut să se crispeze un pic la 
vederea ei, dar s-a relaxat imediat și s-a oferit să-i cumpere lui 
Annie de băut. 

— O halbă de Black Sheep, te rog, a spus Annie. 

— Ştii, s-a oferit Winsome, poţi să stai la mine dacă... știi tu... 

Era parțial o scuză, parţial o aluzie că n-ar trebui să bea și să 
conducă. 

— Mersi, Winsome, a spus Annie. Să vedem cum decurge 
seara. Nu sunt sigură că am chef să mă îmbăt. Ce mai faceţi, dr. 
Wallace? Eu sunt Annie Cabbot, ne-am întâlnit de câteva ori 
înainte să fiu detașată la Est. 

Dr. Wallace i-a strâns mâna. 

— Îmi amintesc, a spus. Sunt bine. Spune-mi Liz, te rog. 

— O.K,, Liz. 

— Înţeleg că ţi-au dat mult de lucru? 

— E ceva de muncă, da. 

Annie și-a primit băutura și a luat o înghiţitură. 

— Ah, mult mai bine, a spus. 

Hatchley tocmai terminase o glumă despre Templeton și toată 
masa izbucnise în hohote de râs. Până și inspectorul-șef 
Gervaise li se alăturase. Annie a observat că era cam îmbujorată 
și cam ameţită. 

— Deci, cum merge cazul? a întrebat dr. Wallace. 

— Lucy Payne? Ştii cum e, se mișcă. Uite, i-a spus atingându-i 
mâna. Chiar dacă fusese numai pentru o clipă, a simţit că Liz 
tresare. Trebuie să ne întâlnim o dată și să discutăm, să ne 
comparăm însemnările. A făcut un semn spre pub. Nu aici. Și 
bineînţeles nu acum. E o ocazie nepotrivită. Dar există 
asemănări cu uciderea lui Kevin Templeton. 


— Știu asta, a spus dr. Wallace. Am vorbit cu dr. Clarke, 
patologul de la voi. În primul rând, arma crimei e asemănătoare. 

— Ai spus că pare să fi fost un brici? 

— Da. Cel mai probabil. 

— Sau un bisturiu? 

— Ar fi putut să fie, presupun. Cu o astfel de rană e adesea 
imposibil să fii exact. Ceva foarte ascuţit, în tot cazul. Dar un 
bisturiu e mai greu de obţinut de un tip obișnuit de pe stradă. 

— Sau o tipă? 

— Desigur. Dar cum ai spus, nu e nici locul potrivit și nici 
momentul. De ce nu treci pe la morgă? De cele mai multe ori 
mă găsești acolo. A zâmbit. Acum vă rog să mă scuzați, trebuie 
să vorbesc cu Gervaise înainte să cadă. 

— Atunci ar fi bine să te grăbești, a spus Annie, ridicându-și 
paharul. Până la fund. 

Dr. Wallace a zâmbit și s-a îndepărtat, așezându-se pe 
scaunul liber de lângă Gervaise. 

— Spărgătoare de petreceri, a spus Winsome. 

Annie a privit-o. 

— Mă bucur să văd că te distrezi așa de bine, Winsome. Hai 
să-ţi iau ceva de băut. Ce zici de ceva albastru sau roz cu o 
umbreluță? 

— Ooh, nu știu, a spus Winsome, strângând la piept halba de 
Guinness. 

— Ei, haide, relaxează-te. l-a făcut cu ochiul. Nu știi niciodată 
ce se poate întâmpla. 

Annie s-a aplecat peste bar și i-a cerut lui Cyril unul din 
cocktailurile lui speciale. Cyril a spus că imediat. 

— Ştii, în legătură cu seara aia..., a început Winsome. 

— Nu contează... 

— Ba da. Îmi pare rău. N-am vrut să par așa puritană. E 
treaba ta ce faci și n-am dreptul să te judec. Nici măcar pe Kev 
nu aveam dreptul să-l judec așa cum am făcut-o. 

— Ce vrei să spui? 

— Nici eu nu sunt vreun înger. Am ţinut un tip gol legat de pat 
când ar fi trebuit să-i spun că fiică-sa e moartă. 

— Winsome, ești beată? a întrebat-o Annie. Ce naiba spui? 

Winsome i-a povestit despre Jeff Daniels și Martina Redfern în 
hotelul Faversham. Annie a izbucnit în râs. 


— Chiar nu mi-aș face prea multe probleme din cauza asta, i-a 
spus. Din câte-mi dau seama, afurisitul o merita, oricare ar fi 
fost situaţia. Cioara dracului. Chiar că. 

Winsome a zâmbit. 

— Serios, asta crezi? 

— Da. Numai că am fost cam încurcată când ai început. Adică, 
încercam să mi te imaginez pe tine legând un tip de pat într-o 
cameră de hotel. 

— Nu l-am legat eu! 

— Acum știu. Dar a fost o imagine amuzantă, atâta tot. Lasă. 

Annie a mai luat o gură de bere și între timp a apărut băutura 
lui Winsome, care era roz și albastră. Cei de la masă cântau 
„Why Was He Born So Beautiful”. Auzea vocea de tenor a lui 
Banks falsând pe lângă ceilalţi. 

— Corul pisicilor, nu? a spus. 

Winsome a râs. 

— Vorbesc serios, să știi, a spus, atingând-o pe braţ. Chiar îmi 
pare rău. Am fost insensibilă. 

— Uite ce e, a spus Annie, între noi fie vorba, am dat cu 
oiștea-n gard. Ai avut dreptate să-mi spui ce mi-ai spus. A fost o 
greșeală. O mare greșeală. Dar acum s-a terminat. E istorie. Am 
pus ordine. 

— Deci îmi accepţi scuzele? 

— Le accept. Și cred că tu meriţi felicitări. Nimeni nu știa că 
ești capabilă de asemenea salturi. În curând o să ajungi în 
echipa de rugby a Angliei. 

Winsome a râs. 

— N-are cum să fie mai rău decât e deja. 

— Haide, i-a spus Annie și și-a trecut mâna pe după umărul ei. 

Și-au luat băuturile și s-au apropiat de masă, la timp ca săli 
se alăture celorlalţi, cântând „He's no bloody use to anyone, 
he’s no bloody use at all”. 


18. 


Lui Banks îi plăcea drumul spre Leeds. Vremea era bună, 
traficul lejer, iPod-ul îl răsfăţa cu un amestec foarte dezordonat 
de David Crosby, John Cale, Pentangle și Grinderman, printre 
alţii. Era ușor mahmur după berea de la priveghiul lui Kevin 
Templeton și avea o durere de cap agasantă pe care încerca s-o 
potolească doar cu aspirină forte și multă apă. Fusese suficient 
de inspirat încât să evite tăriile și să doarmă pe canapeaua lui 
Hatchley, deși copiii îl treziseră la o oră imposibilă. Annie 
plecase acasă destul de devreme și spusese că se va întoarce în 
Eastvale la un moment dat ca să vorbească cu Elizabeth 
Wallace. Banks și Annie plănuiau să se vadă la un prânz târziu 
ca să-și compare notițele. 

Julia Ford fusese de acord să-l primească pe Banks la ora 
unsprezece, părând puţin surprinsă de cererea lui, dar foarte 
plăcută și politicoasă. Când a ajuns în Leeds, a avut noroc să 
găsească un loc de parcare nu foarte departe de Park Square și 
a ajuns la birou la ora fixată. O tânără recepţioneră își făcea de 
lucru cu florile în vestibul și l-a întâmpinat pe Banks, apoi a 
sunat-o pe Julia și l-a condus spre biroul ei. 

Julia Ford s-a ridicat în spatele biroului ei masiv și ordonat, s-a 
aplecat, a zâmbit și au dat mâna. Purta un parfum foarte subtil 
și, fără îndoială, scump. 

— Detectiv Banks, a spus. Ce plăcere să vă revăd. Păreți 
foarte bine. 

— Și tu, Julia. Pot să-ţi spun Julia? 

— Sigur. Alan, nu-i așa? 

— Da. N-ai îmbătrânit nici măcar o zi de când te-am văzut 
ultima dată. 

Era adevărat. Părul ei șaten-ciocolatiu era mai lung, ondulat în 
dreptul umerilor, și din loc în loc avea câte un fir cărunt. Ochii 
erau la fel de atenţi și de suspicioși ca odinioară, semn al unei 
minţi care nu se oprea nicio clipă. 

S-a așezat și și-a netezit fusta. 

— Nu obţii nimic dacă mă flatezi. Ce pot să fac pentru tine? 


Julia era micuță, iar în spatele biroului părea de-a dreptul 
pitică. 

— E un subiect delicat, a spus Banks. 

— Cred că sunt obișnuită cu asta, nu? Doar să nu te aștepți să 
divulg vreun secret. 

— Nici nu mi-ar trece prin cap, a spus Banks. Sunt, de fapt, 
două chestii. Prima, ai auzit de sau cunoști o femeie pe nume 
Maggie sau Margaret Forrest? 

— Numele îmi sună cunoscut. Cred că lucrăm pentru ea, da. 
Și, mă grăbesc să adaug, nu pe criminalistică. Asta e 
specializarea mea. Restul angajaţilor se ocupă de o varietate de 
probleme legale. Cred că doamna Forrest e clienta lui 
Constance. 

— Ai vorbit cu ea de curând? 

— Personal, nu. 

— Poate aș putea să stau de vorbă cu Constance? 

— Nu cred că ar fi de mare ajutor, a spus Julia. Asociaţii și 
partenerii mei sunt la fel de discreţi ca și mine. 

— Cineva n-a fost, a spus Banks. 

Julia a mijit ochii. 

— Ce vrei să insinuezi? 

— La biroul tău s-a știut de la bun început că de fapt Karen 
Drew era Lucy Payne. Ai aranjat schimbarea de nume, falsa 
motivaţie pentru paralizie și transferul la Mapston Hall. Orice 
altceva va mai fi fost Lucy Payne, era clienta ta. Tu te ocupai de 
toate afacerile ei. 

— Bineînţeles. Ne-am angajat să facem asta. Nu văd unde 
vrei să ajungi. 

— Cineva a găsit-o pe Lucy și a omorât-o. 

— Cu siguranţă au fost și alţi oameni care știau. Doar nu 
încerci să dai vina pe firmă pentru ce s-a întâmplat, nu? 

— Am vorbit cu toată lumea. Banks a făcut o pauză. Și de 
fiecare dată ne întoarcem la tine, Julia. Tu ne poți ajuta. 

— Nu știu la ce te referi. 

— Credem că Lucy Payne a fost ucisă fie de Maggie Forrest, 
fie de aceeași femeie care a omorât doi bărbaţi în aceeași 
regiune acum optsprezece ani. Numele ei e Kirsten Farrow, deși 
e puţin probabil ca și acum să poarte același nume. Unul din 
firele de păr de pe pătura lui Lucy se potrivește cu mostrele 
luate de la Kirsten acum optsprezece ani. Chiar acum se 


analizează ADN-ul. Ne-ar ajuta foarte mult dacă ai putea să ne 
spui cine mai știa că Karen era Lucy și unde ar fi putut ajunge 
acea informaţie. l-aţi spus lui Maggie Forrest, tu sau cineva din 
firma ta? _ 

— Eu cu siguranţă nu am spus. Imi pare rău, dar nu te pot 
ajuta. Buzele noastre sunt cusute. 

— Haide, Julia, e important. Sunt oameni morți la mijloc. 

— Așa se-ntâmplă de obicei când apari tu. 

— Un poliţist a fost omorât. 

Julia și-a atins părul. 

— Da. Mi-a părut foarte rău să aud. Aș vrea să te pot ajuta. 

— Ai auzit vreodată de Kirsten Farrow, femeia de care ţi-am 
vorbit? 

— Niciodată. 

— Ar trebui să aibă în jur de patruzeci de ani acum. Cam de 
vârsta ta. 

— Ti-am spus deja că nu obţii nimic dacă mă flatezi. 

— O cunoști pe dr. Elizabeth Wallace? 

Julia a părut surprinsă. 

— Liz? Da, sigur. Ne știm de ani buni. De ce? 

— E patologul nostru, atâta tot. 

— Știu. A fost mereu foarte deşteaptă. Și sunt sigură că e 
foarte bună în ceea ce face, mai ales dacă e să judecăm după 
felul în care joacă golf. 

— Ai auzit vreodată de un psihiatru pe nume dr. Susan 
Simms? 

— Am întâlnit-o. Pentru Dumnezeu, biroul ei e peste drum. Am 
mai ieșit la masă din când în când, atunci când ni s-au 
intersectat cărările. 

— Vi s-au intersectat cărările? 

— Din când în când, la tribunal. Nu cred că e vreun secret că 
se mai ocupă și de psihiatrie criminalistică. 

— O cunoaște și ea pe dr. Wallace? 

— De unde aș putea să știu? 

— Maggie Forrest i-a fost pacientă. 

— Ce să spun? Lumea e mică. Chiar nu știu unde vrei să 
ajungi cu asta, Alan, dar nu-ţi pot spune nimic. S-a uitat la 
ceasul micuţ și auriu. Uite ce e, mai am o întâlnire în câteva 
minute și aș vrea să am puţin timp să mă pregătesc. Mai e și 
altceva...? 


Banks s-a ridicat în picioare. 

— A fost o plăcere, ca întotdeauna. 

— Hai, nu minţi. Eşti convins că scopul meu pe lumea asta e 
să-ți stau ţie în drum și să-ţi complic existenţa. Chiar îmi pare 
rău pentru polițistul omorât. Era prieten cu tine? 

— Îl cunoșteam, a spus Banks. 

(J 

În timp ce conducea pe drumul lung spre Eastvale, pe lângă 
mlaștini, Annie a vorbit la telefon cu Ginger, atât cât a avut 
semnal. Era prea devreme pentru rezultatele testului ADN, dar 
Ginger înroșise firele de telefon, faxurile și conturile de mail. Nu 
era nici cea mai mică șansă ca Maggie Forrest să fie Kirsten 
Farrow, asta fusese concluzia. Maggie avea vârsta potrivită, se 
născuse în Leeds, dar crescuse în Canada și în 1989 studia la o 
facultate de arte din Toronto, specializarea grafică și ilustraţii. 
Se măritase cu un avocat tânăr și relaţia lor se terminase cu un 
divorț urât câţiva ani mai târziu. Se pare că era un tiran și că o 
bătea. După divorţ, se întorsese să locuiască și să lucreze în 
Anglia, stătuse în casa lui Ruth și Charles Everett pe Deal și se 
împrietenise cu Lucy Payne, până când evenimentele petrecute 
cu șase ani în urmă o făcuseră să se întoarcă în Canada în stare 
de șoc. 

Dar Maggie lucra din nou în Anglia și, din ceea ce spunea 
Ginger, începuse să meargă la dr. Simms din nou. Lui Annie i se 
părea foarte ciudat. De ce să se fi întors? Cu siguranţă putea 
lucra ca ilustrator și în Canada, nu? Maggie îi spusese lui Annie 
că voia să-și regăsească rădăcinile, dar era oare posibil ca 
adevăratul motiv să fie răzbunarea pe Lucy Payne? Numai 
pentru că Maggie nu era Kirsten Farrow nu însemna că n-o 
omorâse pe Lucy Payne. 

Principala întrebare care o preocupa pe Annie, date fiind 
legăturile dintre aceste femei de carieră - Maggie Forrest, Susan 
Simms, Julia Ford și Elizabeth Wallace - era cine ajutase pe cine? 
Și de ce? Și unde era Kirsten Farrow în toată povestea? Era 
posibil ca cineva să fi pus firele de păr pe pătura lui Lucy Payne, 
dar cum și de ce? Părul ar fi putut să ajungă acolo în Mapston 
Hall. Angajaţii fuseseră verificaţi în nenumărate rânduri, dar s-a 
gândit că nu strică să mai verifice o dată, să intre chiar mai 
adânc, poate să extindă cercetarea și asupra vizitatorilor 


frecvenți, poștașilor, colaboratorilor - asupra tuturor celor care 
puneau piciorul în acel loc. 

Annie a preferat să parcheze în piaţa din Eastvale și nu în 
spatele secţiei de poliţie. Avea ceva de mers pe King Street 
până la spital, dar aerul proaspăt îi făcea bine. Voia să treacă 
mai târziu pe la secţie să vadă cum își reveniseră ceilalți după 
priveghiul din seara precedentă. Annie se simţea mândră că 
băuse numai două halbe și apoi condusese înapoi spre Whitby. 

Recepţionera i-a spus lui Annie că dr. Wallace era în biroul ei 
de la subsol. Lui Annie nu-i plăcea Spitalul General din Whitby, 
mai ales subsolul. Coridoarele erau înalte și întunecate, cu plăci 
de faianţă vechi și verzi, iar pașii aveau ecou. Locul părea 
desprins dintr-o scenă gotic-victoriană și chiar dacă morga și 
sala unde se făceau autopsiile fuseseră renovate și dotate cu 
cea mai modernă aparatură, Annie tot avea o senzaţie de vechi, 
îi amintea de vremurile barbare în care nu se folosea anestezic 
și nici condiţiile nu erau prea igienice. O treceau frisoane la 
fiecare pas pe care-l făcea pe coridorul pardosit cu dale. Celălalt 
lucru care o înspăimânta la subsol era că părea să fie mai tot 
timpul pustiu. Nu știa ce altceva mai era acolo, în afară de 
depozit și de morgă. Putea la fel de bine să fie și coșul unde 
aruncau toate organele și membrele amputate. 

Pe dr. Wallace a găsit-o în sala unde se făceau autopsiile, 
stând la o masă mare și amestecând niște substanţe deasupra 
unei spirtiere. Pe masă era un cadavru care fusese deja deschis 
și avea toate organele la vedere. În aer plutea mirosul de carne 
moartă, amestecat cu dezinfectant și cu formaldehidă. Annie a 
simţit că i se face rău. 

— Îmi pare rău, a spus dr. Wallace cu un zâmbet vag. Eram pe 
punctul de-a termina, dar m-am ales și cu acest test. Wendy a 
trebuit să plece devreme - probleme cu prietenul - altfel s-ar fi 
ocupat ea. 

Annie a privit spre cadavru. înțelegea problemele cu 


prietenul. 

— Sigur că da, a spus. Am numai câteva întrebări, după cum 
am spus. 

— Am să-l închid până vorbim. Te deranjează? Pari cam 
palidă. 

— Sunt bine. 


Dr. Wallace a privit-o amuzată. 


— Și care-ar fi acele întrebări atât de presante încât să te facă 
să vii până în vizuina mea? 

— E vorba despre ce ţi-am spus și aseară. Lucy Payne și Kevin 
Templeton. 

— Nu știu cum te-aș putea ajuta. Lucy Payne nu a fost cazul 
meu. Am stabilit că există similitudini, dar atâta tot. 

— Nu neapărat asta, a spus Annie așezându-se pe un scaun 
înalt. Mă rog, nu în mod deosebit. 

— Ah, nu? Atunci ce? Sunt curioasă. 

Dr. Wallace a trântit organele înapoi fără pic de consideraţie, 
apoi a pregătit acul mare și aţa groasă. 

— Ai fost la aceeași universitate cu avocata Julia Ford. Sunteţi 
încă prietene, așa e? 

— E adevărat, a spus dr. Wallace. Julia și cu mine ne știm de 
foarte multă vreme. Suntem vecine, și din când în când mai 
jucăm golf împreună. 

— Ce-ai făcut înainte de asta? a întrebat Annie. 

— Înainte să joc golf? 

Annie a râs. 

— Nu, înainte să dai la medicină. Ai intrat destul de târziu, nu? 

— N-aș spune că a fost atât de târziu, dar am avut o viață 
interesantă, se poate spune așa. 

— Ai călătorit? 

— Câţiva ani. 

— Unde? _ 

— Peste tot. Orientul Îndepărtat. America. Africa de Sud. Îmi 
luam câte un job care să-mi asigure existenţa pentru o vreme, 
apoi plecam mai departe. 

— Și înainte de asta? 

— De ce contează? 

— Nu contează. Nu trebuie să vorbim despre asta dacă nu 
vrei. 

— Nu vreau. Dr. Wallace a privit-o pe Annie. M-a sunat o 
veche prietenă de la universitate acum o oră sau două, i-a spus, 
și voia să mă avertizeze că o anume Helen Baker, detectiv, sună 
și pune întrebări despre mine. E adevărat? 

— Telefonul fără fir, a spus Annie. 

— E adevărat? 

— O.K.. Uite care-i treaba, situaţia e cam delicată, a spus 
Annie, dar Julia Ford era printre puţinii oameni care cunoșteau 


adevărata identitate a femeii de la Mapston Hall. Lucy Payne. 
Firma ei făcuse toate aranjamentele ca s-o plaseze acolo, se 
ocupase de toate afacerile ei. După cum am spus, știm că voi 
două ați mers la aceeași universitate, că sunteți vecine și 
prietene. Știai ceva despre acest aranjament? 

Dr. Wallace s-a întors la cadavru. 

— Nu, a spus. De ce aș fi știut? 

Annie a avut impresia că miroase o minciună sau măcar o 
ezitare. Era ceva în vocea doctoriței Wallace care nu era tocmai 
în regulă. 

— Mă întrebam numai dacă e posibil ca într-o seară să fi lăsat 
să-i scape informaţia, și tu la rândul tău să fi făcut la fel. 

Dr. Wallace a luat o pauză de la cusut și s-a întors spre Annie. 

— Insinuezi că Julia ar divulga un secret profesional? Sau că 
eu aș face asta? 

— Lucrurile astea se întâmplă, a spus Annie. Câteva pahare. 
Nu e mare lucru. Nu e sfârșitul lumii. 

— Nu e sfârșitul lumii. Ce ciudat să spui asta. Nu, presupun că 
nu e sfârșitul lumii. 

S-a întors și a continuat să coasă cadavrul. Annie simţea cum 
se acumulează tensiunea în cameră, aerul parcă se subţia și se 
întindea. Mirosul îi făcea din ce în ce mai rău. 

— Deci, a spus sau nu? a insistat ea. 

Dr. Wallace nu și-a ridicat privirea. 

— Ce să spună? 

— Ţi-a vorbit despre aranjamentele pe care firma ei le făcuse 
pentru Lucy Payne? 

— Ce contează dacă mi-a spus? 

— Păi... înseamnă... înseamnă că mai știa cineva. 

— Și? 

— Ţi-a spus? 

— E posibil. 

— Și tu i-ai spus lui Maggie Forrest, de exemplu? Sau lui 
Susan Simms? 

Dr. Wallace părea surprinsă. 

— Nu, bineînţeles că nu. Abia dacă o cunosc pe Susan Simms, 
ne-am mai intersectat ocazional pe la tribunal, dar nu suntem 
nicidecum în același domeniu. Și nu cunosc nicio Maggie 
Forrest. 


— E vecina care s-a împrietenit cu Lucy Payne și aproape a 
murit de mâna ei. 

— Dacă a fost fraieră. Dar asta n-a fost cu mult timp în urmă? 

— Șase ani. Dar Maggie e tulburată. Avea un motiv foarte bun 
s-o vrea pe Lucy moartă și nu are alibi. Tot ce vrem să aflăm 
acum e dacă... 

— Știa că de fapt Karen Drew e Lucy Payne. Da, știu unde vrei 
să ajungi. 

— Karen Drew? 

— Poftim? 

— Ai spus Karen Drew. De unde știai asta? 

— Presupun că am citit în ziare, ca toată lumea, după ce au 
găsit cadavrul. 

— Așa e, a spus Annie. 

Era posibil, firește. Cadavrul fusese identificat ca fiind al lui 
Karen Drew, dar s-ar fi așteptat ca toate descoperirile ulterioare 
și publicitatea făcută cazului Cameleon și „Casei Payne” să fi 
îndepărtat acest detaliu minor din mintea multora. Maggie 
Forrest spusese că nu-și amintea numele Karen Drew, numai pe- 
al lui Lucy. Annie crezuse că în ochii lumii femeia moartă din 
scaunul cu rotile era Lucy Payne. Evident, nu era așa. 

— Regret, dar nu te pot ajuta, a spus dr. Wallace. 

— Nu poţi sau nu vrei? 

Dr. Wallace a făcut o pauză de la cusut și a privit-o pe Annie 
peste cadavru. 

— Rezultatul e, până la urmă, același, nu? 

— Nu, deloc. Fie nu știi nimic, fie nu ești dispusă să oferi 
informaţii, un comportament foarte ciudat pentru un patolog 
care lucrează cu poliţia. Ar trebui să fii de partea noastră, să știi. 

Dr. Wallace a fixat-o cu privirea. 

— Ce vrei să spui? 

— Te întreb dacă ai furnizat cuiva această informaţie, oricare 
ar fi fost motivul. Annie și-a domolit tonul. Uite ce e, Liz, a spus, 
poate intenţiile tale au fost bune. Poate cunoșteai familia 
vreuneia dintre victime, sau pe cineva căruia soţii Payne i-au 
provocat suferinţă? Pot să înţeleg asta. Dar trebuie să știm. Ai 
spus cuiva că Lucy Payne era înregistrată la Mapston Hall sub 
numele de Karen Drew? 

— Nu. 

— Tu ştiai asta? 


Dr. Wallace a oftat, a lăsat acul și aţa jos și s-a aplecat peste 
marginea mesei. 

— Da, a spus. Știam. 

În liniștea care a urmat, Annie a simţit o tensiune în piept. 
Aerul devenea irespirabil. 

— Dar asta înseamnă... 

— Știu ce înseamnă, a spus dr. Wallace. Nu sunt proastă. 

Annie a observat că înainte să vorbească, dr. Wallace 
schimbase acul cu un bisturiu și se îndepărta de cadavrul de pe 
masă. 

a 

— Mă bucur să te revăd, Alan, a spus detectivul Ken 
Blackstone, întâmpinându-l pe Banks la intrarea sediului din 
Millgarth și trecând cu el de agenţii de pază. Cărui fapt datorez 
această plăcere? 

— Se pare că l-am prins pe ucigașul lui Hayley Daniels. 

Banks i-a povestit despre confesiunea lui Jamie Murdoch și 
despre pasajul ascuns din The Fountain. g 

— Atunci mai e numai unul, a spus Blackstone. Imi pare rău 
de Kev Templeton. 

— Tuturor ne pare, a spus Banks. 

— Cu ce te pot ajuta? 

— Ai făcut rost de dosarul Cameleon pentru Annie Cabbot? 

— În ce relații mai sunteți, apropo? 

— Mai bune, cred. Cel puțin am reînceput să lucrăm 
împreună. Dar tot nu știu sigur ce se întâmplă cu ea. 

— Nu sunteţi...? 

— Nu, asta s-a terminat cu mult timp în urmă. 

— Altcineva? 

— Poate. Ken, dosarele? 

Blackstone a râs. 

— Da, desigur. Cu cât îmbătrânesc, cu atât pălăvrăgesc mai 
mult. Scuze. Dosarele sunt în biroul meu. Marea majoritate, 
oricum. Nu încap toate, mai ales dacă vreau să mai și stau 
acolo. De ce? 

— Pot să arunc o privire? 

— Sigur. Doar a fost cazul tău. Cel puţin parţial. Pot să te ajut 
cu ceva? 

— O cafea ar fi minunată, Ken. Neagră, fără zahar. Și poate un 
KitKat. Îmi plac alea cu ciocolată neagră. 


— Regimul tău e groaznic, ţi-a spus cineva vreodată? Trimit 
acum după cafea. Vrei să te las singur? 

— Nu, absolut deloc. 

Au intrat în biroul lui Blackstone și Banks a văzut că nu 
exagerase. Abia dacă puteau trece de cutii. 

— Ştii unde e fiecare lucru? a întrebat Banks. 

— Nu chiar. 

Blackstone a ridicat receptorul și a cerut două cafele și un 
KitKat cu ciocolată neagră. 

— Căutăm ceva anume? 

— M-am tot gândit la cazul Kirsten Farrow, a spus Banks și i-a 
făcut lui Blackstone un rezumat. Din câte-mi amintesc, rănile au 
fost destul de asemănătoare în amândouă cazurile și mă 
întrebam dacă nu cumva asta a declanșat totul, după 
optsprezece ani. Asta și faptul că aflase unde se ascundea Lucy 
Payne. 

— Dar cum rămâne cu cealaltă femeie despre care vorbeai? 
Maggie Forrest. 

— N-a ieșit din schemă încă. E posibil să existe niște 
conexiuni între ea și Kirsten Farrow. Sunt tot felul de legături 
ciudate în cazul ăsta și n-am să am pace până nu mă lămuresc. 

— Deci o să vrei și rapoartele patologului? 

— Da. Cred că dr. Mackenzie a fost. 

În timp ce scotoceau prin cutii, un ofiţer le-a adus cafeaua și 
KitKat-ul. Blackstone i-a mulțumit ofițerului și s-a întors să-l 
ajute pe Banks. Când au dat de rapoartele patologului, Banks s- 
a așezat să le studieze, iar Blackstone a ieșit din birou pentru o 
vreme. 

Era așa cum crezuse. Multe dintre cadavre erau în stare 
avansată de descompunere, fuseseră îngropate în pivniţă sau în 
grădina din spate. Dar dr. Mackenzie reușise să identifice 
tăieturi pe sâni și în zona genitală în toate cazurile, cel mai 
probabil făcute cu același cuţit cu care Terence Payne îl atacase 
și îl omorâse pe partenerul lui Janet Taylor. Erau asemănătoare 
cu rănile lui Kirsten Farrow, doar lama era diferită, și din pacate 
astfel de răni nu erau o raritate în cazul victimelor abuzurilor 
sexuale. Toate astea arătau o ură profundă a agresorilor pentru 
femeile care-i trădaseră, umiliseră sau respinseseră de-a lungul 
vieţii, sau cel puţin asta spuneau cei care le făceau profilul 
psihologic. Bineînţeles că nu toți bărbaţii trădaţi, umiliţi sau 


respinși deveneau violatori sau criminali, altfel populația 
feminină ar fi fost cu mult mai puţin numeroasă, iar închisorile 
chiar mai pline decât erau. 

Trecuseră vreo douăzeci de minute de când Banks studia 
detaliile macabre, multe dintre ele încă vii în memoria lui. 
Blackstone s-a întors. 

— Cum merge? a întrebat. 

— E exact așa cum am bănuit, a spus Banks. Acum mai 
trebuie să aflu cât de multă informaţie a ajuns la vremea 
respectivă în presă. 

— Din câte-mi aduc aminte, destul de multă, a spus 
Blackstone. În plus, dacă e așa cum spui și această Maggie 
Forrest o cunoștea pe Julia Ford, atunci putea să aibă acces la 
tot ce ţinea de reprezentarea legală a lui Lucy Payne. E numai o 
chestiune de... Alan, ce e? Ai găsit ceva? 

Banks a lăsat ultimul dosar să-i cadă pe podea, nu pentru că 
detaliile ar fi fost mult mai îngrozitoare decât altele, ci din cauza 
unei foi atașate la sfârșitul dosarului. Era pur și simplu o 
înregistrare a tuturor celor implicaţi în pregătirea și efectuarea 
autopsiilor, inclusiv a bărbaţilor care transportaseră cadavrele la 
morgă și ale celor care le curățaseră mai târziu. În dreptul 
fiecăruia erau trecute inițialele, ca să se păstreze ordinea. 

— Nu-mi vine să cred! a spus Banks. A fost sub nasul meu tot 
acest timp și eu n-am avut habar. 

Blackstone s-a apropiat. 

— Ce anume? Despre ce vorbești? 

Banks a luat hârtiile de pe jos și i-a arătat ce să citească. Pe 
lista celor implicaţi în autopsii erau mai mulţi asistenţi de 
laborator, practicanți și patologi asistenţi, iar unul dintre ei era 
dr. Elizabeth Wallace. 

— Ar fi trebuit să știu, a spus Banks. Când Kev Templeton o 
tot dădea înainte cu criminalul în serie care acţiona în Labirint, 
Elizabeth Wallace a fost singura la fel de fermă ca și el și a 
susținut că va lovi din nou. Și ea a încercat să ne convingă că 
arma crimei a fost un brici, nu un bisturiu. 

— Și? Nu înțeleg. 

— Nu vezi? Era și ea acolo. Elizabeth Wallace supraveghea 
Labirintul și avea acces la bisturie. Era foarte convenabil să 
încerce să ne convingă că arma era un brici pe care oricine l-ar 
fi putut obţine. Aveau același scop, și ea și Kev, dar nu au vorbit 


unul cu altul. Niciunul nu știa că și celălalt va fi acolo. Elizabeth 
Wallace a crezut că Kev Templeton o s-o violeze și-o s-o omoare 
pe Chelsea Pilton. N-avea cum să-l recunoască din spate. Era 
prea întuneric. Și exista un singur motiv pentru care se putea 
afla acolo. 

— Și anume? 

— Să-l omoare pe criminal. Ea e Kirsten Farrow. Pe ea o 
căutăm. Era una din practicantele care au asistat la autopsii. 
Adică știa foarte bine despre răni. l-au trezit amintiri despre 
propriile-i traume. O cunoaște pe Julia Ford, și e posibil ca Julia 
să-i fi spus că Lucy Payne era la Mapston Hall sub un nume fals. 
Totul se potrivește, Ken. Totul se potrivește. 

— Tot ea l-a omorât și pe Templeton? 

— Aproape sigur, a spus Banks. Bineînţeles, din greșeală, așa 
cum l-a omorât și pe Jack Grimley acum optsprezece ani. Dar ea 
l-a omorât. Acum modul de operare e altul, dar are logică, 
pentru că între timp s-a pregătit să devină doctor. Și știi ce? 
Annie se duce astăzi la ea să încerce să scoată ceva despre 
trecutul ei și prietenia cu Julia Ford. Singură. 

Banks și-a scos mobilul și a format numărul lui Annie. N-avea 
semnal. 

— Rahat, a spus. N-avea de ce să-și închidă telefonul, nu? 

— De ce nu suni la secţie? 

— O s-o sun pe Winsome în drum spre Eastvale, a spus Banks, 
îndreptându-se spre ușă. Cât crezi că-mi ia? 

— Ajungi în cincizeci de minute, a spus Blackstone. Poate mai 
puţin. 

— lisuse, sper să fie destul de repede. 

e 

— Liz, ce faci? a întrebat Annie, ridicându-se de pe scaun și 
îndreptându-se spre ușă. 

— Nu te mișca. Stai pe loc. Dr. Wallace agita bisturiul care 
sclipea în lumină. Stai jos. 

— Nu face vreo prostie, a spus Annie, așezându-se la loc. 
Putem să rezolvăm lucrurile. 

— Chiar că scoţi pe gură numai clișee și platitudini, nu? Nu-ţi 
dai seama că pentru mine e prea târziu acum? 

— Nu e niciodată prea târziu. 

— Chiar și cu optsprezece ani în urmă era prea târziu, a spus 
dr. Wallace. 


— Deci tu ești Kirsten, a șoptit Annie. 

Intr-un fel, știuse asta încă de când vorbise cu dr. Wallace în 
Queen's Arms cu o seară înainte, dar nu-i folosea la nimic acum. 

— Da. Elizabeth e al doilea nume. Wallace e de pe urma unei 
căsătorii în care n-ar fi trebuit să mă bag. Una din interes. 
Student american. Eu m-am ales cu un nume de pe urma lui, el 
cu cetățenia britanică. E inutil să spun că nu s-a consumat 
niciodată. Dacă ai fi săpat mai adânc, ai fi descoperit și asta. 
Dosarele sunt publice. Tot ce trebuia să faci era să verifici 
registrele de căsătorie. Eu nici n-am încercat să ascund chestia 
asta, sincer. Când m-am înscris la medicină, m-am înscris ca 
Elizabeth Wallace. O viaţă nouă. Un nume nou. Au fost câteva 
probleme cu vechile mele dosare, dar universitatea a avut 
răbdare cu mine și-am lămurit totul. Le-am spus că încercam să 
evit un soț abuziv și c-aș aprecia discreţia. Dar ţi-ar fi spus în 
cele din urmă. 

— Așa că ai trecut peste, ţi-ai schimbat numele și te-ai făcut 
doctoriţă. 

— Nu știam ce se va alege de mine. Nu aveam planuri. 
Făcusem ceea ce-mi propusesem. Un lucru oribil. O crimă. Chiar 
dacă victima nu merita să trăiască, asta era cea mai proastă 
scuză. Și nu era totul. Omorâsem și un bărbat nevinovat și 
rănisem un băiat prostuţ. 

— Am vorbit cu Keith McLaren, a spus Annie, e în regulă. Și-a 
revenit. Dar de ce el? 

Dr. Wallace a zâmbit timid. 

— Mă bucur, a spus. De ce? Australianul m-a recunoscut în 
Staithes, chiar dacă eram deghizată. Trebuia să gândesc 
repede. Fusese cu mine la The Lucky Fisherman, unde-l 
văzusem pe Jack Grimley. Dacă l-ar fi interogat vreodată... 

— Am fost și acolo, a spus Annie. The Lucky Fisherman. Și 
Grimley? De ce și el? 

— O greșeală. Pur și simplu. Când mi-am amintit cum arăta 
atacatorul, mi-am dat seama că aveam amintiri chiar mai 
puternice despre vocea, accentul lui, lucrurile pe care le 
spusese. Asta m-a condus la Whitby. Când am ajuns acolo, am 
știut că găsirea lui era numai o chestiune de timp. Nu mai conta 
nimic altceva. Grimley suna ca bărbatul care mă atacase. L-am 
atras pe plajă, partea asta a fost simplă. Pe urmă l-am lovit în 
cap cu un prespapier. Asta a fost mai greu. A trebuit să-l lovesc 


încă o dată. Și tot nu murea. Când în cele din urmă a murit, i-am 
târât corpul într-o peșteră și l-am lăsat acolo să-l spele marea. 
Bineînţeles că în faţa mea pot să justific totul. Eram în misiune și 
se puteau întâmpla greșeli. Victime colaterale. Asta e preţul 
războiului. Dar în cele din urmă am ajuns unde voiam. L-am 
prins pe cel pe care-l căutam. Și când am terminat, totul părea 
foarte diferit. Știi biserica Sf. Maria din Whitby? 

— Aia de pe deal, de lângă mănăstire? _ 

— Da, cu cimitirul unde nu se pot descifra numele. lnăuntru 
sunt mai multe bănci pentru vizitatori, marcate „Numai pentru 
străini”. După ce l-am împins pe Greg Eastcote peste stâncă, m- 
am dus la biserică și m-am ghemuit pe o bancă într-un colț. Am 
stat acolo... nici nu mai știu cât timp. M-am gândit că dacă vin 
după mine acum și mă prind, e O.K., n-o să fug, înseamnă că 
așa a fost să fie. O să aștept să mă găsească. Dar n-a venit 
nimeni. Și când am plecat eram deja o altă persoană. Eram 
calmă. Perfect calmă. Îți vine să crezi? A ridicat din umeri. 
Lăsasem în urmă tot ceea ce făcusem. Nu simțeam nici 
vinovăție, nici rușine. Așa că schimbarea de nume mi s-a părut 
firească. Oricum, între timp mă folosisem și de alte nume. 
Marthe Browne, Susan Bridehead. Era și ăsta tot un joc. Eram 
studentă. O vreme după, numele meu a fost Elizabeth Bennett, 
dar pe soțul meu s-a întâmplat să-l cheme Wallace. 

— Dar cum l-ai găsit pe Greg Eastcote? De unde ai știut cine 
era? 

— Ți-am spus, îmi aminteam tot felul de lucruri. Parţial 
datorită hipnozei. A făcut o pauză. Spunea tot felul de lucruri, 
știi, asta în timp ce... Mi-am amintit. Vorbea despre locuri, 
despre munca pe care o făcea. Și mai era și un miros pe care n- 
am să-l uit niciodată. Pește mort. Am pus totul cap la cap în cele 
din urmă. Am făcut și greșeli, da, dar mi-am îndeplinit scopul. L- 
am prins. Pe el. L-am făcut să plătească pentru tot ceea ce ne 
făcuse, tuturor. 

— Și pe urmă ce-ai făcut? 

— Întâi m-am întors în Leeds, la Sarah, apoi înapoi la Bath, la 
ai mei. Am încercat să adun rămășițele, să pun lucrurile cap la 
cap, dar eram diferită. Nu mai eram una de-a lor. Mă rupsesem 
de ei prin ceea ce făcusem. Așa că am plecat. Am călătorit mult, 
în jurul lumii. În cele din urmă, am hotărât să las trecutul în 
urmă și să mă fac doctoriţă. Voiam să ajut oamenii, să-i vindec. 


Știu că sună ciudat, după tot ce-am făcut, dar ăsta e adevărul. 
Îţi vine să crezi? În timpul studiilor a început să mă atragă 
patologia. E ironic, nu? Să lucrez cu morţii. Între vii am fost 
mereu emotivă, dar n-am avut nici cea mai mică problemă să 
lucrez cu cadavre. Când am văzut rănile de pe victimele soţilor 
Payne acum șase ani, mi-am adus inevitabil aminte de propriile- 
mi experiențe. Și pe urmă mi-a picat informaţia. Julia mi-a spus 
într-o seară, după cină și după câteva pahare. Bineînţeles că nu 
avea nici cea mai vagă idee cu; îi spune. 

— Uite, a spus Annie, te rog să pui bisturiul jos. Hai să ne 
oprim înainte să mai fie cineva rănit. Sunt oameni care știu că 
sunt aici și care vor veni. 

— Acum nu mai contează. 

— Înţeleg de ce-ai făcut ce-ai făcut atunci demult. Serios, 
chiar înţeleg. Şi eu am fost violată odată, aproape omorâtă. L- 
am urât. Am vrut să-l omor. Simţeam o asemenea furie. Cred că 
încă o simt. Nu suntem chiar atât de diferite. 

— Ba da, suntem. Pentru că eu chiar am făcut-o. Și n-am 
simţit nici furie și nici vină. 

— Acum eu încerc să opresc oamenii de la astfel de gesturi 
sau să-i aduc în faţa justiţiei dacă le fac. 

— Nu e același lucru. Chiar nu înţelegi? 

— De ce-ai omorât-o pe Lucy Payne? Pentru Dumnezeu, era 
într-un scaun cu rotile. Nu se putea mișca, nu putea vorbi, nu 
putea face nimic. De ce-ai omorât-o? Nu suferise destul? 

Liz a făcut o pauză și s-a uitat la Annie de parcă ar fi fost 
nebună. 

— Chiar nu pricepi, nu? Nu era vorba de suferinţă. Niciodată 
n-a fost vorba de suferință. Cu siguranţă nu de a ei. Nu mi-a 
păsat niciodată dacă a suferit sau nu. 

— Și atunci, care-a fost scopul? 

— Își amintea, nu? a șoptit Liz. 

— Își amintea? 

— Da. Asta fac cei ca ea. Doar știi asta, nu? Asta e toată 
ideea. Își aduc aminte fiecare moment, fiecare tăietură, fiecare 
senzaţie pe care au trăit-o, fiecare ejaculare, fiecare orgasm, 
fiecare picătură de sânge pe care au vărsat-o. Și retrăiesc totul. 
Zi după zi. Atâta timp cât își putea aminti, avea tot ce voia. Și-a 
atins tâmpla. Aici avea totul. Cum puteam s-o las să trăiască cu 


amintirea a ceea ce făcuse? Putea să-și deruleze filmul în minte 
la nesfârșit. 

— De ce n-ai împins-o peste stâncă? 

— Pentru că voiam să știe ce fac și de ce o fac. Am vorbit cu 
ea tot timpul, așa cum Eastcote a vorbit cu mine, de când am 
atins-o cu lama și până la sfârșit. Dacă aș fi împins-o, ceva ar fi 
putut să nu meargă așa cum voiam eu. Apoi n-aș fi avut cum să 
cobor și să-mi termin treaba. Ar fi putut chiar să 
supravieţuiască. 

— Și Kevin Templeton? î 

— O altă greșeală. O altă victimă colaterală. Incercam să 
opresc formarea unei amintiri și am crezut că el era agresorul. 
N-ar fi trebuit să fie acolo. De unde era să știu că de fapt el voia 
să protejeze oamenii? Cred că-mi simţise prezența și poate 
credea că eu eram criminalul. Când a început să meargă spre 
fată, avea de gând s-o avertizeze, să-i spună să plece, dar eu 
am crezut c-o s-o atace. Îmi pare rău. Acum îl ai pe adevăratul 
criminal. E la fel ca Eastcote și Lucy Payne. Poate că acum pare 
să aibă remușcări, dar așteaptă. E numai din cauza spaimei de a 
fi fost descoperit. Mai mult de-atât, începe să-și dea seama că 
nu va mai avea ocazia să acţioneze încă o dată, să simtă din 
nou acea fericire. Dar va rămâne mereu amintirea glorioasă a 
acelei prime dăţi. Va sta în celulă și va rememora fiecare detaliu 
în parte, bucurându-se de prima secundă când a atins-o, de 
momentul când a penetrat-o și ea a icnit de spaimă și de durere, 
momentul în care și-a împrăștiat sămânţa. Singurul lui regret e 
că nu va putea s-o mai facă o dată. 

— Pari să cunoști senzaţia, a spus Annie. 

Înainte ca dr. Wallace să-i poată răspunde, pe coridor s-au 
auzit pași și în pragul ușii au apărut Winsome și mai mulţi ofiţeri 
în uniformă. Dr. Wallace a făcut o săritură în față, ţinându-și 
bisturiul în dreptul gâtului. 

— Opriţi-vă! Opriţi-vă unde sunteți. 

Annie a ridicat mâna și Winsome s-a oprit în prag. 

— Înapoi! a strigat Annie. Toată lumea înapoi! 

Au dispărut din faţa lor, dar Annie știa că nu au cum să fie 
departe, își cântăreau opţiunile. Mai știa și că urma să apară un 
echipaj înarmat cât de curând și că dacă voia s-o convingă pe 
Liz să se predea, trebuia să o facă repede. 


Dr. Wallace a privit spre ușă și, cum n-a mai văzut pe nimeni, 
a părut să se relaxeze puţin. 

— Înţelegi ce vreau să spun? a întrebat Annie, încercând să 
pară mai calmă decât era. Sunt oameni care știu că sunt aici. Și- 
au venit. Nu vor pleca cu una, cu două. Nu complica lucrurile și 
mai mult. Dă-mi bisturiul. 

— Nu mai contează, a spus dr. Wallace. Acum totul s-a 
terminat, oricum. Am făcut tot ce puteam face. Dumnezeule, cât 
sunt de obosită. Prea multe amintiri. 

Se sprijinea de masa plină cu sânge și resturi de pe urma 
autopsiei. Annie era la un metru și jumătate depărtare și a 
încercat să calculeze dacă putea să ajungă în dreptul ei și să se 
lupte să-i smulgă bisturiul din mână. S-a hotărât că nu. Era mult 
prea ascuţit ca să riște una ca asta. Văzuse ce orori putea face. 

— Uite, i-a spus Annie. Mai e timp. Poţi să-ţi spui povestea. 
Oamenii vor înţelege. Eu înţeleg. Putem să te ajutăm. 

Liz a zâmbit și preț de o clipă Annie a putut să o întrevadă pe 
tânăra foarte drăguță pe care o aștepta un viitor strălucit, gata 
să dea piept cu realitatea și să meargă cât de departe voia. 
Aproape ucisă de un monstru, căutase să se răzbune și apoi se 
reinventase ca patolog. Dar acum părea epuizată și zâmbetul îi 
era șters. 

— Mulţumesc, Annie, i-a spus, mulţumesc pentru înţelegere, 
deși nimeni nu poate înţelege cu adevărat. Mi-ar fi plăcut să te 
cunosc mai demult. Poate sună ciudat, dar mă bucur că mi-am 
petrecut ultimele clipe pe pământ cu tine. O să ai grijă de tine, 
da? Îmi promiţi? Îmi dau seama că ai fost rănită. Că ai suferit. 
Într-un fel, sub toate aparențele, spiritele noastre sunt 
asemănătoare. Nu-i lăsa pe ticăloși să câștige. Ai văzut de ce 
sunt în stare? 

Și-a deschis nasturii din faţă ai halatului și Annie s-a 
cutremurat la vederea liniilor roșii în zigzag, a sfârcului mutilat, 
o parodie de piept. 

— Kirsten! a strigat. 

Dar totul s-a întâmplat prea repede. Annie s-a aruncat înainte 
în clipa în care Kirsten își tăia cu bisturiul propriul gât. Valul cald 
de sânge a împroșcat-o pe Annie direct în faţă și a strigat când a 
văzut cum continuă să i se împrăștie pe bluză și pe blugi. 
Bisturiul a căzut din mâna lui Kirsten pe dalele lucioase, lăsând 
în urmă un zigzag de sânge. Annie a îngenuncheat lângă Kirsten 


și imediat și-a dat seama că în jurul ei era o grămadă de 
mișcare, cuvinte liniștitoare, mâini care se întindeau spre ea, 
vocea lui Winsome. A încercat să-și aducă aminte lecţiile de 
prim-ajutor și a apăsat pe carotida sângerândă, dar era 
imposibil. N-a reușit decât să facă sângele să țâșnească și mai 
puternic din jugulară. Kirsten nu putea respira. Ca și Templeton, 
avea jugulara, carotida și traheea secţionate. Annie nu avea trei 
mâini și în jurul ei era haos. A strigat după ajutor. La urma 
urmei, erau într-un spital. Ar fi trebuit să fie doctori peste tot. Se 
străduiau cu toţii. Oamenii forfoteau în jurul ei, aplecaţi 
deasupra lui Kirsten cu măști și ace, dar când s-a terminat totul, 
Kirsten era întinsă pe podea într-o baltă de sânge, cu ochii larg 
deschiși, palidă, moartă. 

Annie a auzit pe cineva spunând că nu se mai putea face 
nimic. Și-a șters gura și ochii cu dosul palmei, dar simţea în 
continuare gustul dulce metalic al sângelui și usturimea în ochi. 
Dumnezeule, s-a gândit, ce imagine - era ghemuită pe podea, 
legănându-se și plângând, acoperită de sânge. După un timp, 
care a părut o veșnicie, cine altcineva decât Banks s-ar fi putut 
apropia de ea... 

A îngenuncheat lângă ea și a sărutat-o pe tâmplă, apoi s-a 
așezat pe jos și a strâns-o la piept. In jurul lor lumea era în 
continuare în mișcare, dar prezenţa lui Banks a părut să-i reducă 
la tăcere și să creeze un cocon de liniște. În curând, părea că nu 
mai sunt decât Annie, Banks și Kirsten în cameră, deși Annie știa 
că asta era doar o iluzie. Cadavrul lui Kirsten era acoperit și 
luminile păreau mai slabe. 

Banks o mângâia pe fruntea însângerată. 

— Îmi pare rău, Annie, i-a spus. Ar fi trebuit să-mi dau seama 
mai devreme. Am ajuns prea târziu. 

— Și eu, a spus Annie. N-am mai putut s-o opresc. 

— Știu. Dar nu cred că ar fi putut cineva. Era la capătul 
drumului. Nu mai avea unde să meargă. Avusese deja o a doua 
șansă. Nu mai voia să trăiască. iți dai seama cât de groaznică 
trebuie să fi fost fiecare zi pentru ea? 

Banks a încercat s-o ridice pe Annie și s-o scoată din morgă. 

— Nu mă lăsa, a strigat Annie, agăţându-se de el. Nu mă 
părăsi încă. Mai stai. Te rog. Numai un pic. Fă-i pe toţi să 
dispară. 

— Bine, a spus Banks. 


Și a început să-i mângâie încet părul în timp ce îngâna un 
cântec de leagăn, iar Annie îl ţinea strâns, cu capul pe pieptul 
lui, și pentru o clipă chiar a avut senzaţia că lumea întreagă 
dispăruse. 

